
Indhold  af  tredie  Bind, 


Ilddrag   af   Breve,   vexlede   mellem  Tscherning   og    forskjellige  Personer. 
1849—50 Side  1. 

TilGeheimestatsminister  Greve  af  Moltke:  S.  4;  fraGeneral- 
consul  Delong:  S.  5;  fra  Biskop  Monrad :  S.  7;  til  Samme:  S.  9. 
Før  Valgene  til  den  lste  Rigsdagssamling;  fra  Valgcomiteen  for 
Holbæk  Amts  2den  Valgkreds:  S.  18;  Tschernings  Svar:  S.  19. 
Til  Amtmand  Pløyen:  S.  22;  fra  Orla  Lehmann:  S.  24,  26,  28, 
30,  til  Geheimeraad  Scheele:  S.  31;  fra  Generalconsul  Delong: 
S.  32,  33;  fra  Balthazar  Christensen:  S.  34;  fra  Consul  A.  Hage: 
S.  36;  fra  General  Hansen:  S.  37;  til  Samme:  S.  38. 

Uddrag  af  Breve,   vexlede   mellem   Tscherning   og   Piocurator   Balthazar 
Christensen.  1851—52 Side  40. 

Fra  Tscherning,  Nr.  1 — 14:  S.  44;  fra  Balthazar  Chri- 
stensen, Nr.  1—9:  S.  99. 

Uddrag   af  Breve,    vexlede    mellem  Tscherning   og  forskjellige  Personer. 
1851-73 Side  111. 

Til  Generalconsul  Delong:  S.  113;  til  Redactionen  af  „Der 
preussischen  Wehr-Zeitung" :  S.  116;  til  Vælgerne  i  Holbæk 
Amt:  S.  118;  til  d'Hrr.  Schalburg  og  Langberg  i  Nyborg: 
S.  120;  fra  Consul  A.  Hage:  S.  123;  til  Biskop  Monrad :  S.  124; 
til  Kammerherre  Berling:  S.  126;  fra  Consul  A.  Hage:  S.  126; 
til  Samme:  S.  127;  en  Adresse  til  Tscherning  fra  forskjellige 
Landsogne  (1853):  S.  133;  Tschernings  Udmeldelse  af  Bonde- 
venneselskabet:  S.  133;  Svar  herpaa  fra  Selskabets  Bestyrelse: 
S.  140;  fra  Balthazar  Christensen  i  samme  Anledning:  S.  140; 
fra  Jens    Gregersen :     S.    141.     A.   F.   Tschernings   Besøg  paa 


IV 


Skodsborg  hos  Kongen,  Søndagen  den  2.  Juli  1854:  S.  142. 
Breve  til  Kongen:  S.  152,  157,  160;  til  Gregersen:  S.  172; 
fra  Tschernings  Vælgere  i  Anledning  af  hans  Udnævnelse  til 
kongevalgt  Rigsraadsmedlem:  S.  182;  Svar  paa  en  Artikel  i 
„Holbæks  Amts-Avis":  S.  186;  til  I.  A.  Hansen,  Redacteur  af 
„Morgenposten":  S.  193;  til  Etatsraad  Suhr:  S.  194;  til  Væl- 
gerne i  Anledning  af  en  Opfordring  til  Tscherning  om  ikke 
at  stille  sig  til  Gjenvalg  i  Holbæk  Amts  2den  Valgkreds: 
S.  198;  fra  S.  Høgsbro:  S.  202,  (Flors  Proclamation  til  Sles- 
vigerne 1848:  S.  203);  til  Monrad:  S.  205,  206;  et  Brev  til 
Tscherning,  angaaende  Strandingsvæsenets  Tilstand:  S.  216; 
En  Optegnelse  af  Tscherning  om  et  Brev  fra  Blixen-Finecke 
til  Bismarck:  S.  217;  fra  Grevinde  Danner  om  Frederiksborg 
Slots  Gjenopførelse:  S.  220;  Tschernings  Svar:  S.  221;  fra 
Professor  Bock  om  Kong  Frederik  VII's  Sygdom  og  Død: 
S.  224,  225;  til  Grevinde  Danner  i  Anledning  af  Kongens  Død: 
S.  226;  fra  Grevinde  Danner  (ved  Frk.  Lutzen)):  S.  228;  fra 
Samme:  S.  229;  til  Oberst  Harbou :  S.  231;  Tilsigelse  til  Møde 
hos  Christian  IX:  S.  232;  til  Kongen:  233,  234;  til  Finans- 
minister Monrad:  S.  235;  til  „Fædrelandets"  Redaction: 
S.  235,  238;  til  Conseilspræsident  Monrad:  S.  242;  til  Skole- 
lærer Schelderup  i  Føllesløv:  S.  243;  til  Gaardmand  Niels  Pe- 
tersen, Formand  for  Østifternes  Folkeforening:  S.  244;  til 
Kongen:  S.  247;  Til  Formanden  i  Rigsraadets  Landsthing: 
S.  248;  til  Gaardeier  Niels  Petersen:  S.  249,  252;  til  Kongen 
om  det  Farlige  ved  Novemberforfatningen  af  1863 :  S.  254;  Til 
„Morgenpostens"  Redacteur:  S.  266;  til  Proprietair  Jens  Nielsen, 
Petershvile:  S.  268;  til  Kongen  fra  Tscherning  og  Grundtvig: 
S.  271,  Svar  fra  Cabinetssecretariatet :  S.  274;  til  Vælgerne  i 
Anledning  af,  at  Tscherning  opgiver  sin  Virksomhed  som 
Rigsdagsmand:  S.  274:  to  Adresser  til  Tscherning  i  denne  An- 
ledning: S.  275,  276;  til  Lieutenant  Gjørup,  Redacteur  af  „En- 
hver Sit",  om  10  Octoberforeningen:  S.  277;  til  Etatsraad, 
Høiesteretsadvocat  O.  Muller:  S.  282;  fra  Monrad  under  Op- 
holdet paa  New  Zeeland:  S.  284;  til  General  Harbou  om  Arve- 
følgen: S.  286;  Meddelelse  om  Valg  til  Statsrevisor:  S.  289; 
Afslag  herpaa:  S.  290;  til  Lars  Bjørnbak  om  Valgmenigheds- 
forslaget:  S.  291;  Svar  fra  Bjørnbak:  S.  298;  til  Jørgen  Olsen. 
Staurby,  om  Ophævelsen  af  Tiende:  S.  299;  til  Skolelærer 
Bjørnsen  i  Viby,  angaaende  en  Mindegave  til  Tscherning: 
S.  301;  til  Skoleforstander  Th.  Bjørnbak  i  samme  Anledning: 
S.  302;  fra  L.  Bjørnbak  ligeledes:  S.  305;  fra  Th.  Bjørnbak 
ligeledes:  S.  305;  til  Samme:  S.  306;  til  Generalmajor  Harbou : 


S.  307;  del  sidste  Brev  fra  Grevinde  Danner  til  i  'li  oing: 
S.  309;  til  Krigsminister  Thomsen:  S.  310;  iil  Geheimeconfe- 
rentsraad  Wegener  (et  Par  historiske  Meddelelser):  S.  315, 


Hvor  det  har  været  muligt,  ere  stedse  Originalerne  af  Brevene 
fulgte;  i  andre  Tilfælde  har  man  maattet  nøies  med  Tschernings 
Copiebog.  Naar  Underskriften  under  et  Brev  mangler,  og  ikke  en 
særlig  Oplysning  siger  andet,  er  Brevet  fra  Tseherning  selv. 

Retskrivningen  i  Brevene  er  i  alt  Væsentligt  den,  som  de  re- 
spective  Personer  have  benyttet. 


Uddrag  af  Breve, 

vexlede  mellem  Tscherning  og  forskjellige  Personer. 

1849—1850. 


Af  Arithon  Frederik  Tschernings  efterladte  Papirer.   III. 


Af  den  store  Mængde  Breve,  som  Tscherning,  navnlig  efter 
1848,  da  hans  Rigsdagsvirksomhed  begyndte,  har  modtaget  fra  de 
forskjelligste  Personer,  fremgaaer  det,  at  han  snart  har  været  Gj en- 
stand  for  den  høieste  Beundring  og  inderligste  Taknemlighed,  snart 
for  det  meest  forbittrede  Had  og  den  heftigste  Forbandelse,  hvil- 
ket sidste  især  forekommer  i  en  stor  Deel  anonyme  Skrivelser, 
der  vare  fremkaldte  i  Anledning  af  de  forskjellige  Sager,  som  kom 
paa  Dagsordenen. 

Tscherning  lod  sig  meget  lidt  paavirke  baade  af  den  ene  og 
den  anden  Art  af  disse  Udtalelser.  Hans  forunderlig  lette  Sind 
bar  ham  op  over  alt  dette,  der  vistnok  vilde  have  afficeret  de 
Fleste;  jo  værre  der  skjældtes,  des  hjerteligere  lo  han  og  gik  uan- 
fægtet den  Yei,  han  ansaae  for  den  rette.  Mangfoldige  Skrivelser 
vise  ogsaa,  hvormange  der  betragtede  ham  som  allerøverste  In- 
stants  og  henvendte  sig  med  alle  mulige  Slags  Klager  til  ham, 
selv  efterat  Retten  havde  givet  sinKjendelse,  ja  sloge  sig  først  til 
Ro.  naar  han  havde  erklæret  dem,  at  der  var  Intet  ved  den  Sag 
at  gjøre.  Mange,  især  jævne  Folk,  kom  og  søgte  Raad  hos  ham, 
og  det  var  ikke  sjældent,  at  de  da  absolut  vilde  betale  ham  med 
klingende  Mønt.  Det  hændtes  endog  et  Par  Gange,  naar  han  paa 
det  Bestemteste  havde  afviist  al  mulig  Betaling,  at  Vedkommende 
da,  idet  de  gik,  søgte  at  faa  fat  paa  et  af  Børnene  og  stak  det  en 
Specie  i  Haanden.  Naar  da  f.  Ex.  Barnet  i  sin  Overraskelse  tabte 
Mønten  paa  Gulvet,  eller  Tscherning  paa  anden  Maade  blev  op- 
mærksom paa,  hvad  der  var  foregaaet,  kunde  han  blive  alvorlig 
vred  og  raabte:  „Er  De  gal  Mand!  Har  jeg  ikke  sagt  Dem,  at  jeg 
ikke  vil  vide  af  det,  gesvindt,  tag  Pengene  og  gaae  Deres  Vei!" 
Naar  Manden  saa  var  ude  af  Døren,  kunde  han  le,  saa  Taarerne 
løb  ham  ned  ad  Kinderne. 

Flere  Breve  forefindes,  hvori  forskjellige  Personer  byde  ham 
100  Rdlr.  og  derover,  naar  han  vil  sørge  for,  at  Vedkommende 
kan  blive  valgt  ind  i  Rigsdagen.  Slige  Tilbud  viste  han  tilbage 
saa  kort  som  muligt,  kun  med  den  Indignation,  som  de  fortjente. 

Her  kan  der  naturligviis  ikke  være  Tale  om  at  gjengive  hver- 
ken den  ene  eller  den  anden  Slags  af  disse  Breve,  hvilke  Tscher- 
ning  kun  har  opbevaret  som  Curiosum,  naar  han  til  forskjellige 
Tider  lod  Ilden  fortære  umaadelige  Bunker  af  Papirer,  som  ikke 
mere  havde  noget  Værd. 


Ved  sin  Indtrædelse  som  Minister  maatte  Tscherning  selv- 
følgelig give  Afkald  paa  sin  forud  hafte  Pension ;  men  da  der  ved 
hans  Ministerafskedigelse  ikke  blev  taget  nogen  Bestemmelse  om 
Pensionsforholdene,  og  han  saaledes  stod  uden  nogensomhelst  fast 
Indtægt,  maatte  han  selv  bringe  Sagen  paa  Bane  ved  følgende  Brev 
til  Grev  Moltke.  Resultatet  blev,  at  han  pensioneredes  som  af- 
skediget Oberst. 


5.  Januar  1849. 
Geheimestatsminister  Greve  af  Moltke! 

Deres  Exellence  vil  erindre,  at  jeg  Dagen  efter,  at 
det  var  fastsat,  at  Ministerskiftet  skulde  indtræde,  hen- 
ledede Deres  Opmærksomhed  paa,  at  jeg  ved  at  blive 
Minister  havde  mistet  min  Pension,  saa  at  jeg  ved  min 
Udtrædelse  af  Ministeriet  blev  uden  nogen  Indtægt,  hvil- 
ket vilde  være  saa  meget  ubilligere,  som  jeg,  langt  fra 
at  trænge  mig  paa  for  at  blive  Minister,  kun  kom  i 
denne  Post,  som  jeg  vel  vidste  var  over  min  Stilling  og 
Adkomst,  fordi  alle  andre  vege  tilbage  fra  den.  Jeg 
spurgte  Deres  Exellence  dengang,  om  en  særlig  Ansøg- 
ning fra  min  Side  maatte  være  nødvendig,  eller  om 
denne  Sag  kom  til  Afgjørelse  som  en  simpel  Følge  af 
Forholdene. 

Deres  Exellence  meente  det  Sidste,  idet  De  tillige 
fremhævede,  om  jeg  ikke  kunde  ønske  at  vedblive  at 
arbeide  i  Krigsministeriet  under  den  nye  Minister  eller 
at  overtage  en  militair  Post.  Jeg  erklærede,  at  jeg  me- 
get gjerne  vilde  overtage  enhver  Forretning,  som  mine 
Kræfter  maatte  ansees  dygtige  til;  men  at  jeg  dog  i 
ethvert  Tilfælde  maatte  ønske  at  træde  tilbage  i  min 
Stilling  som  Pensionist,    da  jeg  paa  den  ene  Side  ikke 


ønskede  at  opgive  min  engang  erhvervede  Uafhængighed, 
paa  den  anden  Side  ikke  vilde  træde  nogen  iveien. 

Da  Deres  Exellence  spurgte  mig,  om  min  Pensione- 
ring ikke  maatte  hidledes  fra  min  militaire  Stilling  som 
Oberst  i  Armeen,  gjorde  jeg  Dem  opmærksom  paa,  at 
jeg  aldrig  var  udnævnt  til  Oberst  paa  nogen  fuldstændig 
Maade,  da  jeg  aldrig  selv  havde  villet  benytte  Kongens 
saa  gunstige  Opfordring  hertil,  da  han  ved  Bordet  i 
Flensborg  lod  mig  paasætte  Oberstepauletterne,  og  al- 
drig havde  bevirket  nogen  Udnævnelse.  Det  var  altsaa 
som  Minister,  ikke  som  Oberst,  at  jeg  havde  haft  Gage 
og  skulde  pensioneres.  Deres  Exellence  bemærkede,  at 
Characteren,  Kongen  havde  givet,  dog  vel  burde  be- 
holdes, hvortil  jeg  havde  den  Ære  at  bemærke,  at  jeg 
ikke  vilde  gjøre  noget  Skridt  herimod,  men  gjerne  see 
mig  hædret  med  den,  men  at  det  vilde  medføre  en  for- 
værret Stilling  for  mig,  om  jeg  paa  Capitains  Pension 
skulde  bære  Oberst-Titel,  der  altid  medførte  nogle  Ud- 
gifter, og  at  jeg  i  mine  smaa  Kaar  ikke  kunde  oversee 
dette.  Nu  har  jeg  senere  faaet  tilsendt  en  Afsked  som 
Oberst,  hvorved  Titelsagen  jo  er  afgjort,  derimod  har 
jeg  Intet  hørt  om  min  Pensionering.  Jeg  har  tøvet,  indtil 
Kvartalet  var  udløbet,  og  jeg  har  kunnet  gjøre  dette  saa- 
meget  roligere,  som  jeg  jo  fortiden  har  Diæter  som 
Rigsdagsmand;  men  da  denne  sidste  Hjelpekilde  er  af 
en  meget  uvis  Art,  og  jeg,  saa  længe  den  varer,  ikke  kan 
søge  anden  Beskjeftigelse  og  vilde  komme  i  yderste  For- 
legenhed, om  den  pludselig  ophørte,  saa  tro  er  jeg  at 
burde  bringe  min  Pensionering  i  Deres  Exellences  gun- 
stige Erindring  og  udbede  mig  Oplysning  om,  hvad  jeg 
i  saa  Henseende  tør  vente. 

Af  et  Brev  fra  General  consul  Delong. 

Paris  d.  5.  Marts  1849. 
—  —  Ifølge   General  Hansens  Anmodning  har  jeg 
sat  Alting  i  Bevægelse   for  at  opnaae  endnu  10  Tusend 


Infanterie-Geværer  og  nogle  Cavallerie-Vaaben ;  denne 
Gang  har  det  holdt  haardt  at  opnaae  de  samme  Begun- 
stigelser som  Ifjor;  men  omsider  har  det  dog  lykkedes 
mig  tildeels,  jeg  har  nemlig  maattet  tilstaae  Vaabenfabrik- 
Enterprenneuren  50  Ct.  mere  pr.  Stykke  (31  Fr.  50  Ct.) 
og  det  paa  Grund  af  de  ufordelagtige  pecuniaire  Betin- 
gelser, som  Krigsministeriet  har  paalagt  ham ;  desuagtet 
troer  jeg  at  have  sluttet  en  meget  fordelagtig  Handel.  — 
De  er  nu  Privatmand,  følgeligen  kan  jeg  udtale  mig  til 
Dem,  uden  at  mit  Skridt  kan  have  Udseende  af  at  være 
en  Anklage.  Capitain  Raasløff,  som  nu  er  paa  Hjem- 
reisen, har,  jeg  formoder  paa  sin  egen  Haand,  gjort 
Reisen  expres  til  Paris  for  at  udspørge  baade  de  franske 
Artillerie-Officerer  etc. ,  samt  ved  andre  underhaanden 
at  faae  Oplysning,  om  Geværerne,  som  jeg  har  hjemsendt, 
virkelig  vare  blevne  leverede  Hr.  Manceaux  af  det  franske 
Krigsministeriums  Arsenaler  for  ved  ham  at  blive  om- 
dannede for  vor  Regning,  om  det  ikke  var  Vaaben  fra 
private  Fabrikker  eller  Udskud  fra  Arsenalerne,  til  hvad 
Pris  de  var  bleven  afstaaet  etc.  Jeg  har  skaffet  mig  de 
fornødne  officielle  Documenter,  hvorved  jeg  i  paakom- 
mende  Tilfælde  kan  bevise,  at  jeg  har  opnaaet  en  meget 
stor  Begunstigelse,  og  at  de  selv  samme,  ved  mig  skaffede 
Vaaben,  som  ere  fortrinlig  gode  Krigsvaaben,  behørigen 
controllerede,  hvis  de  var  bleven  mig  leveret  omdannede 
til  Percussions- Vaaben  af  Regjeringen,  og  jeg  ikke  des- 
angaaende  havde  underhandlet  med  en  af  Regjeringens 
Vaabenfabrik-Enterprenneurer ,  istedetfor  29  Fr.  75  Ct. 
og  31  Fr.  samt  for  de  sidste  31  Fr.  50  Ct.  pr.  Stykket 
vilde  have  kostet  35  Fr.  45  Ct.  Stykket,  som  er  Inventarie- 
Prisen.     Besparelsen  er  følgelig  betydelig. 

10  Tusend  å  29  Fr.  75  Ct 297,000 

10       —      å  31   —     -    —     ....  310,000  (    922,000  Fr. 
10       —      å  31   —   50  —     ....  315,000 
30       —      å  35  —   45  —  Inventarie-Priis.    1,063,000  — 

Besparelse  .  .  .      141,000  Fr. 


Jeg  opnaaede  Geværerne,  Model  1822  med  Steenlaase 
(uomdannede),  til  en  gammel  Inventarie-Priis ;  dette  har 
jeg  at  takke  for  mine  intime  private  Forbindelser. 

Jeg  siger  Dem  alt  dette  for  at  bede  Dem,  hvis  man, 
Gud  veed  af  hvad  Grund  og  i  hvilket  Øiemed ,  søger  at 
skade  mig,  De  da,  ved  Deres  mig  viste  troe  Venskab, 
godhedsfuld  giver  mig  et  Vink,  for  at  jeg  indsender  Prø- 
ver for,  hvad  jeg  har  sagt  og  udrettet.  Hvis  man  skulde 
søge  at  kaste  Tvivl  paa  min  Ærlighed  og  de  indsendte 
Regnskabs-Documenter,  da  skal  jeg  uden  Ophold  ind- 
sende alt,  hvad  man  kan  ønske,  og  bevise,  at  jeg  uegen- 
nyttig, ja  endogsaa  med  pecuniaire  Opofrelser  har  tjent 
Fædrenelandet,  og  at  jeg  kun  har  ladet  mig  refundere 
for,  hvad  jeg  kunde  legitimere  med  tilfredsstillende  Bilag- 
og  Kvitteringer.  Brevporto  og  andre  smaa  Omkostninger 
har  jeg  selv  baaren *). 

Af  et  Brev  fra  Biskop  Monrad  til  Tscherning. 

?  Juli  1849. 

Da   jeg    modtog  Avisen  med  Vaaben- 

stilstand  og Fredsbasis,  saa  tænkte  jeg:  Gud  veed,  hvad 
Tscherning  siger  derom.  Og  derfor  er  det  da  nu,  at 
jeg  skriver  til  Dem  for  at  faa  dette  Spørgsmaal  be- 
svaret. 

De  har  nu  altid  været  en  Ven  af  den  efter  min  Me- 
ning fordærvelige  slesvigske  Selvstændighed,  og  De  er 
vel  neppe  kommet  til  den  efter  min  Mening  bedre  Er- 
kjendelse;  men  selv  for  en  slesvigsk  Separatist  er  der 
dog,  saa  forekommer  det  mig,  noget  meget  truende  i 
Forbeholdet  om  Bevarelsen  af  den  materielle  Forbindelse 
mellem  Slesvig  og  Holsten.  Jeg  vilde  da  nu  dog  gjerne 
vide,  hvorledes  den  hele  Sag  stiller  sig  for  Dem,  og  om 


*)  Resten  af  Brevet  indeholder  en  Gjendrivelse  af  forskjellige  An- 
ker, som  i  en  Artikel  i  Kjøbenhavnsposten  vare  fremsatte  mod 
hans  Virksomhed  som  Generalconsul. 

De  ikke  kjender  noget  til  de  sandsynlige  hemmelige  Be- 
tingelser. Hvorledes  optager  Kjøbenhavnerne  Vaaben- 
stilstanden? 

Herovre  er  der  stor  Forbittrelse  mod  Martsminini- 
steriet,  navnlig  i  Anledning  af  Valgloven.  Endnu  har 
jeg  ikke  truffet  paa  en  kjoleklædt  Mand,  uden  at  han 
jo  er  misfornøiet  dermed.  Det  Hele  gjør  et  comisk  Ind- 
tryk paa  mig,  det  er  nok  saa  interessant  at  være  Gjen- 
stand  for  Uvillie  som  for  Velvillie,  det  er  interessantere 
at  krydse  end  blot  at  holde  paa  Roret.  Det  er  ogsaa 
en  umaadelig  Fordeel  at  begynde  en  Virksomhed  med 
en  Stemning  mod  sig;  man  bliver  derved  istand  til  at 
lægge  et  langt  solidere  Grundlag.  —  Jeg  kan  imidlertid 
dog  ikke  andet  end  raade  til  stor  Moderation  ved  de 
forestaaende  Valg.  Christensens,  eller  vel  rettere  „Almue- 
vennens", blinde  Fremfusenhed  og  ubetingede  Forkasten 
af  flere  fremragende  Personligheder  har  i  den  offentlige 
Mening  gjort  Democratiet  ubodelig  Skade  *). 

Jeg  vilde  ønske,  at  man  i  Stedet  for  Udelukkelser 
vilde  opstille  Overeenskomstsprinciper.  Navnlig  var  det 
af  stor  Vigtighed,  om  man  kunde  detaschere  Kjøb- 
stæderne  fra  denne  alle  de  Priviligeredes  Coalition. 
Der  udfordres  det  allerstørste  Maadehold  i  de  første 
Aar,  inden  Forfatningen  har  slaaet  Raad.  Med  Modera- 
tion er  Sagen  vundet,  men  dersom  man  vil  drive  den 
paa  Spidsen,  saa  vil  en  dristig  Mand,  der  har  nogen- 
lunde Omløb  i  Hovedet,    med  temmelig   Lethed  kunne 


*)  I  et  Brev  til  Tscherning  af  13.  Januar  1850  yttrer  Mon- 
rad blandt  andet:  „De  veed  af  utallige  Samtaler,  at  jeg  mis- 
billiger   Bondevennernes    Anskuelser    om    Landboforholdenes 

Ordning. Bondevennerne    ere    af   enhver    kjoleklædt 

Mand  i  den  Grad  forhadte  herovre,  at  en  Identification  med 
dem  vilde  skade  min  Virksomhed  saavel  i  politisk  som  anden 
Henseende.  Jeg  vil  gjerne  være  i  en  føederativ  Forfatning 
med  Eder;  men  jeg  vil  ikke  incorp oreres.  En  Incorporation 
vilde  tilintetgjøre  mig  uden  at  gavne  Eder." 


indrette  Sagerne  saaledes,  at  han  kaster  Valgloven  ved 
et  co up  de  main. 

Jeg  befinder  mig  meget  vel  herovre,  jeg  seer,  at  jeg 
kan  opnaae,  hvad  jeg  vilde  opnaae  ved  at  indtræde  i 
min  nuværende  Stilling,  og  er  det  mig  lærerigt  i  en 
videre  Kreds  umiddelbart  at  anskue  mine  Specialiteter.  — 
Læg  nu  Kaarden  til  Side,  tag  Pennen  og  skriv  mig  et 
langt  Brev  til. 

Fra  Tscherning  til  Biskop  Monrad. 

Slutn.  af  Juli  1849. 

— Jeg  vender  mig  først  til  den  sidste  Deel 

af  Deres  Brev,  om  de  forestaaende  Valg.  —  At  Marts- 
ministeriet  er  forhadt,  veed  ingen  bedre  end  jeg,  som 
lever  i  Hadets  Middelpunct  ,  Kjøbenhavn,  og  boer  ved 
MiddelpunctetsMidclelpunct,  det  latinske  Laugs  Laugshuus, 
Universitetet;  desuden  faaer  jeg  endnu  af  og  til  anonyme 
Skrivelser,  som  slutte  sig  til  dette  Had,  jeg  bliver  truet 
paa  Gaden,  ja  man  kommer  personlig  til  mig  i  mit  Huus 
og  gjør  mig  Bebreidelser  af  den  Natur,  at  jeg  maa  er- 
indre Vedkommende  om,  hvor  nær  der  er  til  Trappen, 
og  hvor  redebon  jeg  er  til  at  kaste  uartige  Folk  paa 
Hovedet  ned,  saa  jeg  kjender  det  godt,  men  veed  lige- 
saagodt,  at  Klagen  over  Valglov  og  Constitution  kun  er 
et  Paaskud,  fordi  man  skammer  sig  over  at  klage  over 
Værnepligtsloven;  her  er  Skoen,  der  trykker,  det  sige 
slige  Besøgere  med  stor  Fripostighed.  Bønderne,  hedder 
det,  vare  fødte  til  at  være  Soldater,  det  er  raae  Folk, 
for  hvem  det  kan  være  nyttigt;  men  vi  Dannede,  hedder 
det,  vi  ere  fri  fødte,  det  er  krænkende,  at  vore  Børn 
skulle  underkastes  de  samme  Vilkaar  som  hine  raae 
Folk.  Valgloven  er  til  Hinder,  fordi  man  ikke  kan  faae 
disse  Forhold  gjort  om  igjen,  den  er  modbydelig,  fordi 
den  virkelig  indlemmer  den  hele  Klasse  Frigivne  i  Sam- 
fundet og  giver  den  lige  Rettigheder  med  de  andre  Klas- 
ser.    Naar  De  forfølger  Valglovsforhandlingerne ,    vil  De 

see,  at  de  havde  tvende  Hovedforinaal:  enten  at  skaffe 
Kjøbstadbefolkningen  (den  priviligerede  Bef.)  lige  Valgret 
med  Landbobefolknirigen,  og  det  var  det  kjæreste  Maal, 
eller:  at  samle  den  fattigere  Landbobefolkning  i  en  Af- 
deling for  sig,  der  blev  mindre  repræsenteret  end  Kjøb- 
stad  og  den  mere  velhavende  Landbobefolkning,  for  da 
at  beholde  hiin  til  det  Brug  i  Staten,  hvortil  man  hidtil 
havde  brugt  Bondefolket.  Denne  Hensigt  har  Landbo- 
befolkningen  godt  fattet ;  i  Rigsdagen  have  de  godt  seet, 
hvor  faa  af  de  Rigsdagsmænd,  der  ikke  tilhøre  deres 
Klasse,  eller  dog  var  sluttet  til  dem  ved  en  fuldkommen 
Indrømmelse  af  deres  Paastande  og  Krav.  hvor  faa  af 
disse,  skjøndt  valgte  af  deres  Majoritet,  der  stod  fast 
ved  de  Opgavers  Løsning,  som  skulde  udgjøre  Hjørne- 
stenen i  deres  tilkommende  Friheds-  og  Udfrielses-Byg- 
ning, for  ofte  kom  de,  Bønderne,  til  at  kunne  tælle  dem 
til,  at  de  kun  kom  til  at  skee  deres  Ret  ved  deres  eget 
Sammenhold  og  Kraftanstrengelse.  Septemberlovens  Be- 
handling har  afgivet  et  advarende  Exempel ;  dette  i  For- 
bindelse med  Kjøbenhavnernes  og  de  kjøbenhavnske  Bla- 
des frække  Klager  over  Bonderegimente,  paa  en  Tid,  da 
disse  Folk  med  saa  stort  Maadehold  brugte  den  Magt, 
der  var  dem  givet,  har  overtydet  dem  om,  at  Modstan- 
derne, om  de  kom  til  Magten,  vilde  ikke  spare  nogen 
Møie  for  at  bringe  Almuen,  Bondealmuen,  tilbage  til  den 
Stilling,  som  den  er  i  Begreb  med  at  arbeide  sig  ud  af. 
Den  siger,  og  vist  med  rette:  den,  som  ikke  tilfulde  er 
med  os ,  den  er  imod  os ;  thi  han  opfatter  vor  Stilling 
falsk;  han  betragter  os  som  en  frigiven  flotterende  Be- 
folkning, uden  Fodfæste  i  Landet,  uden  Grund  at  staae 
paa,  idet  at  ved  vor  Frigivelse  skal  den  Grund,  vi  stode 
paa,  være  trukken  bort  under  Fødderne  paa  os.  Der 
har  ingen  behøvet  at  fortælle  Bonderigsdagsmanden  det, 
han  har  seet  det  selv,  at  selv  de  Mænd,  som  optraadte 
som  Frihedens  Forfægtere,  daglig  bearbeide  hans  Stands- 
fæller  for  at  faae  dem  til  at  svigte  deres  Interesser,  som 

de  holde  sig  fuldt  overbeviste  om  ere  Statens  og  Sam- 
fundets Interesser;  han  har,  gjennem  de  saaledes  Bear- 
beidede,  hørt  sine  helligste  Rettigheder,  sin  Adkomst  til 
Brugsandeel  af  Bondejorden  ,  behandlet  som  vilde  Paa- 
stande uden  Rod  i  Lovgivningen.  Istedetfor  at  give  ham 
Sikkerhed  og  derved  vinde  hans  Tillid,  har  man  forøget 
hans  Ængstelse  for  og  Mistillid  til  de  Mænd,  som  staae 
udenfor  hans  Klasse.  Forhandlingen  om  den  fulde  Er- 
statning, om  den  Magt,  man  vilde  tillægge  Domstolene 
til  at  underkjende  alle  Rigsdagsbeslutninger,  som  ikke 
fremkom  i  grundlovsmæssig  Form ,  har  bragt  Bonde- 
rigsdagsmanden til  at  studse,  men  især  har  Clausens  og 
Madvigs  Optræden  i  alle  Sager,  som  angaae  det  saa- 
kaldte  geistlige  Gods,  hvor  bagved  skjuler  sig  Universi- 
tetets Gods,  ofte  gjort  dem  ængstelige.  Disse  Mænd  ere 
Ministre,  deres  Ord  have  herved  dobbelt  Vægt;  naar 
Bonden  seer  dem  arbeide  saa  ivrigt  for  at  forskaffe  en 
jorddrotlig  Myndighed  en  forøget  Uafhængighed  af  Stats- 
magten, saa  seer  han  deri  fremtræde  en  ny  Bundsfor- 
vandt  for  Privilegierne,  hvilke  han,  Bonden,  hidtil  altid 
har  seet  fremtræde  som  speculerende  paa  hans  Møie  og 
Sveed,  som  ordnede  for  at  gjøre  ham  til  den  fælles 
Malkeko.  Clausen,  med  hvis  Tilsidesættelse  i  Præstøe 
ikke  saa  Faa  endda  vare  misfornøiede ,  har  nu  bragt 
det  derhen,  at  de  samme  sige,  det  var  haardt,  men  nød- 
vendigt, han  er  jo  Oldermand  i  sit  Laug,  og  Laugene 
ere  os  imod,  fordi  vi  ere  udenfor  dem  alle  og  selv  upri- 
viligerede.  Netop  i  Rigsdagen  er  det  gaaet  op  for  Mange, 
at  det  latinske  Laug  ikke  er  det  mindst  farlige,  ikke  det 
mindst  fordringsfulde,  og  denne  Aabenbaring  er  ikke 
uden  Vanskeligheder  for  de  forestaaende  Valg.  Det  er 
tilfulde  indseet  af  alle  dem,  troer  jeg,  der  give  sig  af 
med  at  forberede  Landbovalg,  at  Maadeholcl  i  Opstilling 
afCandidater  er  en  vigtig  Sag ;  gjerne  var  man  kommen 
overens  med  Mænd  af  parlamentarisk  Dannelse  om  at 
fremme  deres  Valg  som  Landborepræsentanter,  men  kun 

Faa  ere  komne  Landboernes  Interesser  imøde,  og  dette 
er  dog  den  første  Betingelse,  saameget  mere  som  Bøn- 
derne vise  stor  Tilbøieiighed  til  at  vælge  af  deres  Egne 
og  kun  tage  dem  ukj endte  Mænd,  naar  disse  paa  det 
Bestemteste  slutte  sig  til  Landboernes  Fordringer,  der, 
som  De  veed,  gaae  ud  paa,  engang  at  komme  fuldelig 
ud  af  Godsforholdets  nærværende  Vilkaarlighed  og  dets 
Jordflade-Enebesiddelse.  De  kan  være  overbeviist  om,  at 
Førerne  for  Landalmuen  tilfulde  erkjende  Vanskeligheden 
ved  at  komme  paa  Rigsdagen  med  et  Fleertal,  som  ikke 
var  skikket  til  at  bestyre  Forsamlingen  og  levere  nogen- 
lunde gode  Comiteer;  men  Vanskeligheden  vilde  endnu 
være  større,  om  de  kom  til  Rigsdagen  med  et  Fleertal 
uden  ærlig  Overbevisning,  der  svigtede  deres  Mandat. 
Dersom  jeg  har  forstaaet  de  Herrers  Mening  ret,  som 
beskjeftige  sig  med  Bondevalgene,  saa  lade  de  saa  temmelig 
Valgkredsen  selv  angive  Tonen  og  søge  kun  at  samle  og 
støtte  sammes  Bestræbelser.  Hvor  der  opstilles  Mænd 
af  anerkjendt  parlementarisk  Dygtighed,  skjøndt  ikke 
deres  Candidat,  naar  han  kun  ikke  er  dem  absolut  imod, 
der  ville  de  neppe  arbeide  ivrigt  imod,  vel  endogsaa  for- 
maae  deres  Candidater  til  at  træde  tilbage,  om  de  kunne 
enes  med  de  Paagjældende  derom.  Kjøbstæderne,  som 
saadanne,  vil  man  hverken  være  for  eller  imod,  hvad 
Candidatpersonerne  angaaer,  men  vil  optage  alle  deres 
Fordringer,  som  gaae  ud  paa  liberale  Reformer,  som 
Grundlag  for  hvilke  man  betragter  en  vis  Finantsfor- 
holdsregel,  navnlig  Indførelsen  af  Formues-  og  Indtægt- 
skat; thi  først  herved  faaer  man  Hænderne  frie  til  at 
gjennemføre  betydelige  Forandringer.  Om  f.  Ex.  De 
selv  eller  Krieger  eller  Mænd  af  Deres  Art  stille  sig  i 
Valgkredse,  hvor  Landboerne  ikke  have  Candidater,  som 
de  ere  bundne  til,  saa  har  jeg  forstaaet,  at  man  snarere 
understøtter  end  modsætter  sig  dem,  hvad  enten  nu 
Understøttelsen  ydes  ligefrem  eller  ved  blot  ikke  at  for- 
hindre, at  Stemmerne  adsplittes.    Med  Knuth  frygter  jeg, 

at  Sagen  alt  er  vanskeligere,  da  han  efter  Partiets  Me- 
ning flere  Gange  paa  Rigsdagen  stemte  imod  Martsmi- 
nisteriets  eget  Forslag.  De  seer,  at  man  ikke  tænker 
paa  at  stille  Sagen  paa  Spidsen ;  tvertimod  arbeider  man 
paa  at  faae  et  fast,  roligt,  maadeholdent  Fleertal  i  begge 
Rigsdagens  Afdelinger.  (Man  vilde  f.  Ex.  gjerne  have 
Knuth  i  Landsthinget;  men  de  40  Aar  ere  iveien.)  Om 
muligt  holde  fast  paa  Ministeriet  og  undgaae  væsentlige 
Forandringer  heri,  indtil  man  i  Løbet  af  det  første 
Folkethings  Tidsmaal  har  fundet  en  fastere  politisk 
Grundvold  at  staae  paa,  end  den  nuværende,  og  har  ud- 
viklet Livsvaner,  som  passe  til  de  nye  Forhold,  ved  en 
saadan  Fremfærd  antager  man,  at  der  ikke  vil  blive 
Fare  for  Folkebevægelser.  Vi  ere  i  samme  Tilstand  som 
et  Land,  hvori  en  ny  Gudelære  indføres;  ville  de  nye 
Guder  kræve  Enedyrkelse,  saa  er  det  galt;  men  taale 
de  aldeles  ikke  at  blive  dyrkede,  men  kun  at  henstilles 
i  Templerne  for  Formens  Skyld,  saa  er  det  endnu  værre, 
thi  saa  varer  det  kun  kort,  inden  de  ganske  sættes  til- 
side. Bondealmuen  kan  ikke  opgive  en  Andeel  i  Dyr- 
kelsen, ydet  den  snart  og  det  af  de  større  Aander,  ikke 
i  Form  af  Tvang  eller  Miskundhed,  men  med  Erkj endel- 
sens Inderlighed,  —  saa  indtræder  Tilliden.  Der  har  De, 
hvad  jeg  omtrent  veed  om  Valgbestræbelser  og  Valg- 
betænkeligheder i  Bondepartiet,  som  jeg  iøvrigt  kun 
kj ender  paa  anden  Haand  og  af  ydre  Iagttagelse;  thi 
selv  er  jeg  ikke  vel  skikket  til  at  deeltage  deri  og  har 
derfor  holdt  mig  udenfor.  Christensens  Enevirksomhed, 
thi  Herredom  kan  det  ingenlunde  kaldes,  bør  desuden 
ikke  forstyrres  af  nogen  Sidestørrelse,  der  kunde  frem- 
kalde Tvivlraadighed.  Naar  De  siger,  at  De  næsten  er 
tilfreds  med  at  finde  de  Kjoleklædte  misfornøiede  med 
Martsministeriet,  saa  kan  jeg  ikke  sige  det  samme,  det 
hverken  bedrøver,  tilfredsstiller  eller  overrasker  mig,  jeg 
vidste  det  forud,  jeg  sagde  min  Kone  den  23.  Marts,  da 
jeg  kom  hjem  fra  Slottet,  at  hun  maatte  være  fattet  paa, 

at  dette  kom,  om  ikke  noget  meget  værre;  thi  jeg  vidste 
saa  godt,  som  jeg  veed  det  nu,  at  det  os  overdragne 
Hverv  var  parret  med  næsten  uoverstigelige  Vanskelig- 
heder, og  at  vi  havde  saamange  Misbrug,  saamange  For- 
domme at  brydes  med,  at  det  kun  lod  sig  gjennemføre 
paa  vor  personlige  Anskuelses  Bekostning,  at  vore  bedste 
Gjerninger  vilde  blive  lønnede  med  Had  mere  end  med 
Kjerlighed,  og  at  først,  vore  Efterfølgere  vilde  høste  Æren 
og  Nytten  af  vore  Bestræbelser;  men  det  glæder  mig 
ikke  at  faae  et  nyt  Beviis  paa  Menneskesamfundets  Raa- 
hed,  paa  Dannelsens  ringe  moralske  Kraft,  ringe  Magt 
til  at  beseire  Egennytten. 

De  seer,  at  jeg  ikke  sparer  paa  Pennen,  siden  jeg 
alt  tager  fat  paa  det  andet  Ark,  Kaarden  er  saa  vel 
lagt  tilside,  at  den  ikke  hindrer  Pennens  Brug.  —  Jeg 
har  naturligvis  gjentagne  Gange  tilbudt  Krigsministeren 
al  min  Tjeneste,  men  ikke  mindre  naturligt  har  jeg  ikke 
villet  trænge  mig  paa  ham.  Han  har  i  Begyndelsen  vel 
anseet  mig  nyttigere  i  Hjemmet  og  vel  i  det  Hele  været 
noget  forlegen  med  at  ansætte  mig,  saa  at  jeg  hverken 
stod  for  høit  eller  for  lavt.  Han  har  nok  at  gjøre  med 
de  Rivaliteter,  som  "findes,  han  kan  umulig  ønske  at 
fremkalde  en  ny.  Der  maatte  jo  ogsaa  helst  ligge  en 
vis  Tid  imellem  min  Optræden  i  Overbestyrelsen  og  i 
en  temmelig  underordnet  Post  i  Hæren,  hvortil  jo  min 
Grad  maatte  føre.  —  Altsaa  Pennen  bruger  jeg  til  at 
behandle  det  politiske  Spørgsmaal,  De  opkaster.  —  Jeg 
svnes  ikke  saa  ilde  om  Vaabenstilstanden,  for  det  første 
fordi  det  er  en  Vaabenstilstand,  og  den  antager  jeg  nyt- 
tig for  os ,  til  Europas  Forhold  stille  sig  saaledes,  at  vi 
enten  kunne  finde  ligesaameget  Medhold  som  Slesvig- 
holstenerne eller  de  ligesaalidt  som  vi,  for  det  andet 
fordi  den  Aarstid  nærmer  sig  med  stærke  Skridt,  da 
Krigsføringen  ved  Blokadens  nødtvungne  Ophævelse  bli- 
ver ganske  eensidig  imod  os,  for  det  tredie  fordi  Be- 
tingelserne i  sig  selv  ikke  ere  saa  ilde,   selv  uden  Hen- 

syn  til  de  hemmelige  Artikler  og  disse  vistnok  snarere 
ere  os  med  end  imod,  thi  vare  de  os  imod,  saa  vare  de 
offentlige;  det  egentlige  Indhold  er  nok  ikke  bekjendt; 
rimeligvis  angive  de  Maader,  paa  hvilke  Vaabenstilstanden 
skulde  kunne  tilveiebringes,  naar  man  ikke  godvillig  vil 
føie  sig;  men  ligesaa  rimeligt  er  det,  at  de  mere  inde- 
holde skjønne  Ord,  Retfærdiggjørelse  for  Ministre  i  Til- 
fælde af  Klagemaal  end  virkelig  udførlige  Bestem- 
melser. —  Preussen  er  Preussen,  en  Røverstat,  støttet 
paa  en  uudtømmelig  Uredelighed,  som  nok  kan  forskaffe 
en  forbigaaende  Storhed  og  altid  fører  Ruin  over  god- 
troende Naboer,  som  vi  have  været  i  en  Række  af  Aar 
og  tildeels  ere  endnu.  Fredsbasis  forekommer  mig  den 
samme  som  den,  der  var  paa  Tapetet  strax  før  Krigs- 
bruddet,  isaafald  er  det  temmelig  bevist,  at  Vaaben- 
stilstandsopsigelsen  var  et  Misgreb,  thi  vi  havde  den- 
gang naaet  en  ulovlig  Tilstand  i  Hertugdømmerne,  der 
besværede  Preussen,  Rigsforstander  og  Rigscommissarius, 
og  vi  stode  tæt  foran  en  Tid  af  indre  Splid  i  Tydsk- 
land,  under  hvilken  Trudselen  med  Opsigelsen  havde 
faaet  en  Betydning  og  Tilbøieligheden  for  Preussen  til 
at  fjerne  en  ny  Forvikling  havde  været  stor,  ja  vi  havde 
maaske  kunnet  komme  til  at  staae  paa  en  for  os  lykke- 
lig Maade  mellem  Preussen  og  Østerrig,  istedetfor  at  vi 
nu  nærmest  ere  overgivne  til  Preussen  alene.  Men  gjort 
Gjerning  kan  ikke  ændres,  det  kan  maaske  tjene  til  Be- 
læring for  dem,  der  saa  rask  væk  skrige  paa  den  grue- 
lige Vaabenstilstand,  ved  hvis  Afslutning  Knuth  saa  væ- 
sentlig har  bidraget  til  at  uddrage  Landet  af  sine  For- 
viklinger. Der  vil  komme  en  Tid,  da  intet  blot  nogen- 
lunde fornuftigt  Menneske  jo  vil  indsee ,  at  det  umuligt 
kan  være  Begivenheden  ved  Eckernførde  eller  Slaget  ved 
Kolding,  som  kan  have  bragt  gunstigere  Betingelser  til- 
veie  ved  Vaabenstilstanden,  og  Slaget  ved  Frederits  ind- 
traf først,  efter  at  man  var  enig  ved  Underhandlernes 
Bord.     Ligesom   der  ogsaa  vil  komme  den  Tid,    der  vil 

erkjende,  at  medens  Slaget  ved  Frederits  var  en  stor 
Vaabendaad,  saa  var  Slaget  ved  Flensborg  langt  mere 
afgjørende,  saasom  det  i  Virkeligheden  bragte  den  fjendt- 
lige Hær  aldeles  bort  fra  Skuepladsen  for  en  Tid.  Men 
alt  dette  er  Bisager  for  Tiden,  uden  forsaavidt  de  be- 
høves til  at  støtte  en  fornuftig  Opfatning  af  Forholdene 
paa,  og  den  er,  at  saasom  vi,  da  vi  fuldstændigt  have 
bevist  Regjeringsmagtens  Styrke  til  at  hævde  sin  Ret  i 
Hertugdømmerne,  og  disses  afmægtige  Blæreri  ikke  kunde 
finde  Anerkjendelse  og  Medhold,  men  derimod  finder 
den,  efter  snarere  at  have  vist  det  Modsatte,  thi  ved 
Kolding  stode  vi  ogsaa  ligeoverfor  Hertugdømmerne  alene, 
saa  vide  vi,  at  vor  Skjæbne  afhænger  langt  mindre  af 
vore  egne  Bestræbelser  end  af  Tidsbegivenhederne  om- 
kring os ,  vi  maae  altsaa  ikke  være  for  store  og  ubøie- 
lige  med  Hensyn  til  de  mellemliggende  Stadier,  vi  be- 
træde, men  kun  være  ubøielige  i  vort  Formaal,  saaledes 
at  vi  stedse  ere  beredte  paa  at  gribe  den  første  gun- 
stige Leilighed  til  at  efterstræbe  det,  men  ikke  unyttig 
offre  vore  Kræfter  i  en  unyttig  Kamp  i  den  ugunstige 
Strømning.  Udgaaende  fra  denne  Betragtning,  vil  De 
indsee,  at  jeg  er  mindre  kræsen  end  de  Fleste  med  Hen- 
syn til  Fredsbasis ;  paa  en  saadan  kan  bygges  en  hvilken- 
somhelst  Fred,  naar  man  kun  ikke  forhaster  sig,  men 
heller  ikke  gaaer  til  Krig.  —  Der  haves  jo  dertil  en 
dobbelt  Fredsbasis,  en  i  Gjerningen:  for  Delingen  ved 
den  forskjelligartede  Besætning,  en  paa  Papiret:  for  et 
selvstændigt  Slesvig,  med,  ja  sandelig  ingen  veed  det, 
hvor  meget  eller  hvor  lidt  Danmarkslesvig  og  Slesvig- 
holsten. —  Nu  spørger  De  mig,  hvad  jeg  synes  om  alt 
dette.  —  Jeg  er  stedse  meget  for  at  opretholde  Be- 
grændsningerne  af  1815,  fordi  Grundlaget  har  en  euro- 
pæisk Støtte;  jeg  vil  nødig  ind  paa  Anerkj endelsen  af 
en  sproglig  Nationalitet  som  givende  nogensomhelst  Stats- 
begrændsnings  Berettigelse,  ligesaalidt  som  jeg  f.  Ex. 
vilde   indrømme   en   saadan  til   de  religiøse  Sondringer, 

fordi  Staten,  saaledes  som  dette  nu  forstaaes,  hertil 
netop  maa  henregne  Grundstykke-Begrændsninger  og 
ikke  Idee-Begrændsninger;  men  indenfor  Statsgrændsen 
kan  jeg,  som  vil  Friheden,  ikke  nægte  den  sproglige  Na- 
tionalitet sin  Ret,  hvilken  bestaaer  deri,  at  Folkene  i 
Staten  kunne  blive  forstaaede  paa  Statslivets  Omraade 
i  deres  virkelige  eiendommelige  Sprog,  det,  hvori  Manden 
af  sund  Fornuft  og  almindelig  Dannelse  kan  udtale  sin 
Mening  med  Klarhed  —  og  Bevidsthed ;  men  dette  kan 
ikke  skee  i  en  slesvig-dansk  democratisk  Forsamling,  thi 
i  denne  forstaae  de  heel  Danske  ikke  Tydsk  og  de  heel 
Tydske  ikke  Dansk;  det  kan  skee  i  Slesvig,  thi  her 
skylde  de  hverandre  gj ensidig  at  forstaae  hverandre,  og 
de  have  et  Sprog,  det  plattydske,  som  de  fast  alle  for- 
staae saa  taaleligt;  det  kan  ogsaa  skee  i  en  Unions- 
forsamling  paa  et  høiere  Stadium,  thi  hertil  kan  og  bør 
vælges  Mænd,  som  have  de  herhen  hørende  Egenskaber. 
Jeg  kan  derfor  ikke  forlade  den  Overbevisning,  at  vi 
maae  finde  os  i  en  stor  Grad  af  Selvstændighed,  en,  der 
ligner  de  schweitserske  Kantoners,  gives  foreløbig  til 
Slesvig,  og  at  man  derpaa  stadig  arbeider  paa  at  ordne 
en  Forbundsdag  til  fælles  Samraad  om  de  Gjenstande, 
som  kræve  dette.  Rigsforsamlinger  som  den  tydske  ere 
vanskelige ,  de  maae  forberedes ,  for  at  de  ikke  skulle 
enten  bebyrde  de  større  Statsdele  eller  indgyde  de  smaae 
Frygt  og  Mistillid ;  Holland  og  Belgien  have  noksom  vist 
de  tvungne  Sammenstøbningers  Vanskelighed.  Kun  den 
seierrig  erobrede,  i  Aaringer  tiltvungne,  senere  tilvante 
Forbindelse  kan  give  tilfredsstillende  Udbytte  af  slige 
Forholdsregler.  Dersom  det  faldt  i  Danmarks  Lod 
seirrig  at  erobre  sin  Fred  i  Midten  af  Tydskland,  saa 
kunde  Slesvig  inddrages  under  vor  nærværende  Forfat- 
ning, thi  saa  kunde  den  tydske  Nationalitet  behandles 
med  den  tilbørlige  Tilsidesættelse  og  enhver  glædes  vecl, 
at  det  ikke  gik  værre.  Om  Slesvig  kan  kjede  sig  og 
vrøvle  sig  bort  fra  Tydskland,    og  om  vi  ved  vor  anden 

Af  Anthcn  Frederik  Tschemings  efterladte  Papirer.   ITT.  2 

Udviklings  jevne  Gang  kan  gjøre  Udsigterne  bedre  og 
glædeligere,  det  er,  troer  jeg,  et  Spørgsmaal,  hvis  Be- 
svarelse er  afgjørende. 


Før  Valgene  til  den  1ste  Rigsdagssamling. 

Høivelbaarne  Hr.  Oberst  Tscherning! 

Da  Valgcomiteen  for  2det  Valgdistrikt  i  Holbek  Amt 
var  samlet  Søndagen  den  12te  d.  M.  hos  Gaardmand  og 
Rigsdagsmand  J.  Gregersen  i  Hundby,  blev  blandt  Andet 
delibereret  om,  at  man  snarest  muligt  maatte  udkaare 
sig  en  Mand,  der  havde  Folkets  Tillid,  og  som  man 
kunde  haabe  vilde  stille  sig  som  Valgkandidat  for  dette 
Distrikt.  Comiteens  Medlemmer  bleve  strax  enige  om, 
at  den  Bedste,  man  i  denne  Henseende  kunde  henvende 
sig  til,  var  Deres  Høivelbaarnhed ;  men  før  dette  kunde 
skee,  maatte  man,  til  en  yderligere  Sikkerhed,  høre  Stem- 
ningen over  hele  Distriktet.  Denne  har  man  nu,  saa 
godt  som  muligt,  erfaret;  og  den  er,  hvad  man  ikke 
kunde  betvivle,  afgjort  for  Deres  Høivelbaarnhed.  Di- 
striktet vil  ansee  det  som  en  Ære,  dersom  De  vil  op- 
fylde dets  Ønske  at  stille  sig  her,  og  i  Haab  om  dette 
Ønskes  Opnaaelse,  tager  Valgcomiteen  sig  den  ærbødige 
Frihed,  at  opfordre  Deres  Høivelbaarnhed  til  at  stille 
sig  som  Valgkandidat  til  Folkethinget  for  dette  Valg- 
distrikt. 

Paa  Comiteens  Vegne,  efter  Bemydigelse 

allerærbødigst 

Hansen,  Anders  Nielsen, 

Skolelærer.  Formand.  . 

Hagested  pr.  Holbek  d.  27.  August  1849. 

Herpaa  svarede  Tscherning  med  følgende  Brev: 

28.  August  1849. 

Valgcommiteen  for  2den  Valgkreds,  Holbæks  Amt! 

Den  ærede  Commite  har  under  27de  dennes  beæret 
mig  med  en  Opfordring  til  at  optræde  som  Candidat  for 
Valgkredsen  ved  de  nærmest  forestaaende  Folkethings- 
valg.  Med  særdeles  Glæde  har  jeg  modtaget  denne  Op- 
fordring og  skal  vistnok,  om  jeg  bliver  valgt,  bestræbe 
mig  for  at  fyldestgjøre  de  Fordringer,  som  Valgkredsen 
med  Billighed  kan  stille  til  sin  Rigsdagsmand.  Da  jeg 
alt  har  haft  Leilighed  til  i  Gjerning  og  Ord  offentlig  at 
udtale  de  Grundsætninger,  hvortil  jeg  som  Statsborger 
bekj ender  mig,  og  ikke  kan  tvivle  om,  at  jo  Valgcommi- 
teen har  lagt  Mærke  hertil,  saa  behøver  jeg  ikke  her 
paany  at  bringe  dem  paa  Omtale;  skulde  der  imidlertid 
være  Noget,  hvorom  man  i  denne  Henseende  maatte  være 
i  det  Uklare,  da  skal  det  være  mig  kjært  at  give  enhver 
Oplysning  herom,  som  jeg  kan,  enten  skriftlig  eller  ved 
et  forberedende  Valgmøde. 

Medens  det  ovenstaaende  Brev  er  det,  der  afsendtes  som  Svar 
paa  Valgcommiteen  s  Opfordring,  findes  der  i  Concept  et  andet,  me- 
get udførligere,  der  paa  Grund  af  flere  deri  berørte  Punkter  af 
Vigtighed  gjør  Krav  paa  Opmærksomhed,  hvorfor  det  aftrykkes 
her.  Efter  en  Indledning,  i  alt  Væsentligt  som  den  benyttede,  fort- 
sættes, som  følger: 

—  Idet  jeg  herved  erklærer,  at  jeg  med  Fornøielse 
har  modtaget  denne  Opfordring,  beder  jeg  d'Hrr.  paa 
deres  Side  ikke  at  ansee  sig  bundne  ved  Tilbuddet  om 
at  stille  mig,  førend  de  vel  have  overveiet  efterstaaende 
Bemærkninger. 

Det  er  en  gammel  Regel,  at  man  for  Sundhedens 
Skyld  ikke  skal  spise  mere,  end  Maven  med  nogenlunde 
Beqvemmelighed  kan  fordøie ;  den  samme  Regel  troer 
jeg,  man  bør  følge  i  det  politiske  Liv,  idet  man  ikke  bør 
paa  engang  kræve  større  politisk  Udvikling  end  den,  som 

i  forudgaaende  Forhandlinger  og  ved  moden  Overveielse 
er  bleven  nogenlunde  tilgjængelig  for  Almeenhedens  Ind- 
sigt og  er  gaaet  over  i  dens  Bevidsthed.  — 

De  af  d'Hrr. ,  som  tidligere  have  staaet  i  politisk 
Forbindelse  med  mig,  ville  vide,  at  jeg  har  fulgt  samme 
Regel  bestandig,  idet  jeg,  naar  jeg  har  søgt  at  fremstille 
og  udvikle  de  politiske  Formaal,  har  raadet  til  kun  at 
efterstræbe  dem  med  Besindighed  og  ved  Anvendelse  af 
de  lovlige  Midler.  Det  lykkes  sjeldent  for  et  Folk  at 
gjøre  Spring  i  sin  politiske  Udvikling;  thi  der  findes  et 
fornuftigt  Sammenhæng  i  den  hele  Udviklingsrække,  hvis 
forskjellige  Trin  det  maa  gjennemgaae,  og  Tid  hertil 
maa  man  give.  Vi  maae  saaledes  nu  beskjæftige  os  med 
at  virkeliggjøre  de  Ideer,  som  hidtil  have  staaet  for  os 
som  vigtige  Formaal;  thi  kun  dem  fatte  vi  endnu  til- 
børlig. 

Gaaer  jeg  nu  fra  disse  almindelige  Betragtninger  til 
de  foreliggende  Forhold,  da  kan  jeg  nogenlunde  sammen- 
fatte mine  Anskuelser,  som  følger: 

Med  Hensyn  til  Rigsforfatningen ,  Begrændsningen 
af  de  forskjellige  Statsmagter  og  Ordningen  af  deres 
gjensidige  Virksomhed,  da  er  Opgaven  jo  alt  løst  der- 
hen, at  Staten  skal  være  monarkisk-constitutionel. 

I  Arvemonarkiet  bør  man  ikke  glemme,  at  Monarken 
er  Statsmagtseenhedens  Personliggj øreise;  man  bør  der- 
for ikke  smaalig  tinge  om  de  Indrømmelser,  man  gjør 
til  dens  Værdighed,  medens  man  ved  Siden  heraf  ei 
heller  bør  forsømme  at  udvikle  de  constitutionelle  Kræf- 
ter. Det  virkelige  Veto  er  efter  min  Mening  nødven- 
digt, ikke  fordi  jeg  troer,  at  det  i  Realiteten  fører  til 
andet  Resultat  end  det  opsættende  Veto,  men  fordi  det 
bedre  end  dette  betegner  Begrebet  af  Monarkpersonen. — 
Man  glemme  ikke,  hvor  kort  det  er  siden,  at  mange 
Borgere  lænede  sig  til  Kongeabsolutismen  som  til  Al- 
muesmandens  bedste  Støtte. 

Det  rette  Ligevægtspunct  i  den  constitutionel-mo- 
narkiske  Stat  bør  søges  i  Rigsforsamlingens  Betydning, 
men  ikke  i  dens  Absolutisme,  og  denne  Betydning  vinder 
derved,  at  Majoriteten  bliver  besindig,  indsigtsfuld  og 
stor,  saa  at  man  fra  alle  Sider  begriber,  at  Staten  kun 
kan  regjeres  godt  i  Overeensstemmelse  med  den,  og  at 
Kongen  i  sin  Higen  efter  at  bringe  sine  Anskuelser  i 
Samklang  med  Folkets  kun  kan  haabe  at  naae  dette  ved 
at  søge  sine  vigtigste  Raadgivere  i  Rigsdagens  Fleerhed. 
Om  dette  skal  lykkes  og  føre  til  noget  Godt,  beroer 
paa,  om  den  offentlige,  den  politiske  Moral  er  stor  nok; 
at  udvikle  denne  maa  derfor  være  Alles  Formaal.  Som 
væsentligt  Middel  hertil  anseer  jeg  Valghandlingens  Of- 
fentlighed, og  for  den  vedbliver  jeg  at  udtale  mig.  Ud- 
videlsen af  Grændsen  for  indskrevne  Vælgere  anseer  jeg 
for  mindre  væsentlig;  men  jeg  betragter  eiheller  Ud- 
videlsen som  særdeles  farefuld. 

Eenkammer-  og  Tokammerstriden  anser  jeg  efter- 
haanden  som  af  underordnet  Vigtighed,  kun  at  ingen 
Deel  af  Rigsdagen  anordnes  til  særlig  Beskyttelse  for 
Stands-  eller  Formuesprivilegier  for  ikke  derved  at  ud- 
fordre til  Kamp  om  Standens  eller  Formuens  Beret- 
tigelse. — 

Hvad  Forfatningsværket  i  det  Hele  angaaer,  da 
mener  jeg,  at  Grundloven  bør  være  saa  simpel  og  om- 
fattende saa  lidt  som  muligt;  Lovgivningen  derimod  af- 
gjøre  de  fleste  vigtige  Spørgsmaal. 

Gaaer  jeg  nu  fra  Statsforholdene  til  Samfundsfor- 
holdene, da  ere  mine  Anskuelser  over  de  fleste  af  disse 
saa  temmelig  bekjendte  (Landboforholdene ,  Væbnings- 
forholdene  og  mange  flere  har  jeg  hyppig  nok  udtalt 
mig  om).  Jeg  efterstræber  en  Udjevnelse  af  Klasse-  og 
Standsadskillelserne  ved  gradeviis  Affindeise  og  Overeens- 
komst.  —  Jeg  anseer  de  nuværende  Begrændsninger  af 
Næringsforholdene  som  trængende  til  Afændring,  og  jeg 
antager,  at  en  Frigjørelse  i  mange  Retninger  maa  gaae 


22 

forud  for  en  ny  Ordning.  Denne  antager  jeg  Samfundet 
endnu  ikke  modent  til  at  modtage,  ligesom  jeg  eiheller 
endnu  har  seet  noget  modent  Forslag  til  at  ordne  disse 
Forhold.  —  En  voldsom  Indgriben  i  Næringsforholdene 
anseer  jeg  hverken  ønskelig  eller  paatrængende,  hvor- 
imod jeg  betragter  den  eneste  hidtilværende  Regulator 
for  Næringsulighed  og  Næringsmangel,  Fattigvæsenet,  som 
en  vigtig  Gjenstand  for  Lovgivning  og  den  communale 
Virksomhed.  Dets  Grundregel:  Ingen  bør  lide  absolut 
Nød,  burde  om  muligt  modtage  et  væsentligt  Tillæg:  at 
Ingen  uforskyldt  bør  savne  et  tarveligt  Udkomme.  — 
Opgaven  er  vanskelig,  den  kan  neppe  finde  øieblikkelig 
Løsning,  men  bør  ikke  opgives. 

Jeg  har  nu  kun  tilbage  at  udtale  mig  om  Stridens 
Æble,  de  saakaldte  Kongevalg.  —  Jeg  har  været  dem 
imod,  da  Tid  var,  jeg  finder  mig  nu  i  den  gjorte  Gjer- 
ning  og  har  det  Haab,  at  man  ved  at  bruge  den  første 
Rigsforsamling  med  Kraft,  Besindighed  og  Maadehold 
og  derved  forberede,  at  den  næste  Rigsdag  kommer  i 
en  rigtig  Stilling,  vel  kunde  modarbeide  den  skadelige 
Virkning  af  dem.  Enhver  Stræben  efter  nu  at  forandre 
det  Forhold,  hvori  de  Regjeringsvalgte  engang  ved  Loven 
ere  satte  til  Forsamlingen,  anseer  jeg  for  en  Følge  af 
en  urigtig  Opfattelse  af  Lovlighedens  Betydning,  en 
unyttig  Rokken  ved  det  Lovlige.  At  opstille  det  gjorte 
Misgreb  i  denne  Retning  som  en  uoverstigelig  Skranke  for 
Valgcandidater  kan  jeg  ikke  billige,  medens  man  vel  kan 
fordre  Sikkerhed  for  Fremtiden. 

Fra  Tscherning  til  Amtmand  Pløyen. 

Kjøbenhavn  d.  13.  Decbr.  1849. 

Hr.  Amtmand  Pløyen,  Holbæk  Amt! 

Ifølge    Deres    Høivelbaarenheds    Ønske    skriver   jeg 

Dem  disse  Linier  til,   efter  at  have  talt  saavel  med  Po- 

velsen   som   med  Christensen.     Begge  have  lidt  Molest  i 

de  respective  Byer  Kallundborg  og  Holbæk,    den   første 

har  unddraget  sig  den  groveste  Deel  af  den  tiltænkte 
Uvornhed  ved  at  følge  de  Mænds  Opfordring,  som  for 
at  sikre  ham  mod  personlig  Overlast  formaaede  ham  til 
i  største  Hast  at  forlade  Byen.  Den  anden  derimod  er 
virkelig  bleven  overfalden  paa  sin  Vogn  af  Personer,  som 
klyngede  sig  i  Vognen  og  søgte  at  bibringe  ham  Slag. 
Store  Stykker  lis  blev  kastet  paa  Vognen,  og  Inddrei- 
ningen  i  Schmidts  Gaard  var  langt  fra  at  være  en  fri- 
villig Handling  af  Kudsken,  den  fremkaldtes  ved,  at  en 
Mand  styrtede  ud  af  bemeldte  Gaard,  greb  Hestene  i 
Tøilerne  og  dreiede  dem  saa  voldsomt  og  pludseligt,  at 
Ch.  snarere  anseer  det  møntet  paa  at  vælte  Vognen  end 
at  skaffe  den  Sikkerhed.  —  løvrigt  har  Hr.  Ch.  ikke  mod- 
taget nogen  legemlig  Skade,  det  meste  er  gaaet  ud  over 
hans  Paraplui,  hvormed  han  har  forsvaret  sig,  og  over 
Vognen,  som  herved  er  slaaet  itu.  Saa  voldsom  var 
imidlertid  den  meest  Paatrængende,  at  han  uagtet  de 
Slag,  han  modtog,  ikke  vilde  slippe,  men  søgte  at  bi- 
bringe Slag.  Hr.  Ch.  deler  ganske  min  Anskuelse,  at  han 
hverken  vil  eller  bør  optræde  som  Klager.  Sagen  maa 
være  Politiet  bekjendt,  dets  Sag  bliver  det  at  skaffe  Lys 
deri.  I  en  saa  lille  Bye  som  Holbæk  kunne  Gjernings- 
mændene  ikke  være  skjulte,  Han  mener,  at  en  blot 
nogenlunde  tilstrækkelig  Opmærksomhed  fra  Politiets 
Side  med  Lethed  havde  kunnet  forebygge  de  egentlige 
Haandgribeligheder  og  sikkret  hans  Vogn  en  ustandset 
Udfart  paa  den  korte  Strækning,  den  havde  at  passere. 
Selv  har  han  ikke  villet  overgive  Sagen  til  Offentlig- 
heden, fordi  han  ikke  vilde  afskjære  den  Bye,  hvis  Af- 
sending til  Rigsdagen  han  nu  er,  Veien  til  Forlig  med 
Valgkredsens  øvrige  Befolkning  ved  selv  at  berette  Til- 
dragelsen som  en  Uvornhed,  der  maa  afskyes  af  alle 
rettænkende  Mænd,  uanseet  de  politiske  Partier.  Jeg 
antager,  at  Hr.  Povelsen  opfatter  Sagen  paa  samme 
Maade.  Det  var  godt  om  denne  Tildragelse  kunde  bringe 
Holbæk  og  Kallundborg  til  at  begribe,  at  de  med  deres 

ringe  Befolkning,  der  knap  udgjør  1/7  af  de  tilsvarende 
Valgkredse,  med  deres  ringe  Industrie  og  deres  i  den 
Grad  vegeterende  Handel,  at  deres  fleste  Varer  staae 
saameget  over  Priserne  i  Kjøbenhavn,  at  de  næsten  med 
Fordeel  kunne  hentes  paa  Axel  til  Hjemstedet,  ikke  bør 
trodse  paa  deres  Herlighed,  men  slaae  Haand  i  Haand 
med  de  Omboere,  som  føde  og  klæde  dem  uden  dog  ret 
at  vinde  den  Fordeel,  de  derfor  med  Rette  kunne  kræve, 
at  have  en  fordeelagtig  Omsætningsplads  i  sin  Nærhed. 
Slige  Kjøbstæder  ere  jo  dog  i  Virkeligheden  kun  for- 
kjælede  Landsbyer,  indrettede  for  at  lette  Opkrævningen 
af  de  indirecte  Afgifter,  som  ved  deres  Mellemkomst 
lignes  paa  Landet  efter  hvers  Forbrug  og  Fornødenhed. 
Dog  efter  at  jeg  har  sagt,  de  ere  forkjælede,  behøver 
jeg  ikke  at  sige  mere,  thi  dermed  følger,  at  de  have  alle 
forkjælede  Børns  Unoder  og  Uvornheder;  der  skal  Tid 
til,  førend  de  i  det  friere  Verdensliv  kunne  faae  en  bedre 
Opdragelse. 

Jeg  har  saaledes  opfyldt  mit  Løfte,  jeg  har  kun  at 
tilføie,  at  fra  begge  de  nævnte  Rigsdagsmænds  Side  vil 
intet  skee  førend  Rigsdagen,  og  her  rimeligvis  Intet,  saa- 
fremt  Valgstederne  tage  saadanne  Forholdsregler,  som 
kunne  tjene  til  at  sikre  den  omboende  Befolkning  mod 
den  spidsborgerlige  Raahed. 

Breve  til  Tscherning  fra  Orla  Lehmann. 

Første  Halvdeel  af  December  1849. 

Nu  har  De  da  faaet  Deres  Villie,  ækle  Tyran,  at 
jeg  er  banlyst  fra  at  være  med  ved  at  sætte  Forfat- 
ningen i  Gang  og  ved  Ordningen  af  Danmarks  politiske 
Forhold.  De  har  faaet  Deres  Villie,  uagtet  jeg  kunde 
være  bleven  valgt  i  ethvert  af  Amtets  Districter  —  i 
Veile  selv,  ved  at  lade  mig  stille  af  Stockfleth,  der  (hvad 
enten  det  var  meent  eller  ei)  indtil  et  Par  Dage  før 
Valget  sagde  ikke  at  kunne  og  ville,  i  de  andre  Districter, 

ved  at  mælde  mig  Aftenen  før  Valget.  De  har  faaet 
Deres  Villie,  uagtet  dette  er  det  samme,  som  at  resig- 
nere enhver  fremtidig,  offentlig  Virksomhed;  thi  efterat 
jeg  ikke  har  været  i  Rigsforsamlingen  og  ikke  paa  de 
tre  første  Rigsdage  —  de  eneste  Leiligheder,  hvorved 
der  kunde  være  Brug  for  det  eneste ,  jeg  har  forud  for 
mange  Andre:  la  grande  parole,  vil  jeg  neppe  føle 
mig  fristet  til  at  vrøvle  om  Pensioner  eller  to  Laugs 
Forening.  Det  er  altsaa  med  klar  Bevidsthed  om  at 
heri  ligger  en  fuldstændig  Abdiceren  —  hvis  denne  ikke 
maaskee  alt  var  et  fait  accompli  —  at  jeg  har  resig- 
neret. Jeg  har  gjort  det,  fordi  jeg  virkelig  er  resig- 
neret, hvad  enten  dette  nu  er,  fordi  jeg  ikke  hrr  Evner 
til  at  gjennemføre  den  Rolle,  ikke  noget  Valg,  men  Om- 
stændighedernes Magt  havde  ladet  mig  begynde,  eller 
fordi  mine  private  Ulykker  have  knækket  mig.  Jeg  vil 
naturligviis  helst  troe  det  sidste,  fordi  det  er  det  mindst 
ydmygende,  og  fordi  det  ligesom  er  en  Tribut  til  hendes*) 
Minde,  at  jeg  nu  kun  har  det  ene  tilbage  at  gjøre,  at 
døe,  selv  om  dette  med  min  ubeleilige  Sundhed  skulde 
koste  lang  Tid  og  besværligt  Arbeide.  Men  hvorfra  jeg 
nu  end  har  denne  Resignation,  er  det  vist,  jeg  har  den, 
og  at  jeg  uden  Kamp  og  uden  Smerte  har  sagt  Farvel 
ikke  blot  til  den  Smule  Ærgjerrighed,  jeg  kan  have  havt, 
men  selv  til  den  Illusion  om  Kaldelse  og  Ansvar,  der 
hidtil  var  mit  Compas  i  Livet.  Nu  maa  De  kun  ikke 
troe,  at  disse  derniers  soupirs  d'un  condamné  ere  Frugten 
af  Fortvivlelsens  Kraft.  Resignation  og  Fortvivlelse  have 
intet  tilfælleds,  og  jeg  seer  mit  Livs  Drøm  svinde  hen  i 
Glemselens  Nat  med  samme  jevne,  rolige  Underkastelse, 
hvormed  jeg  tager  min  Beet  i  den  af  Dem  mig  anbe- 
falede Lomber.  Det  eneste,  hvorom  jeg  har  nogen  Tvivl, 
er,  om  dette  nye  Pligt-  og  Virksomhedsaag,  hvormed 
man  nu   vil   drive  Tiden   hen,    til  man  udfries  af  Livet, 


')  o :  hans  nylig  afdøde  Hustrus. 

ikke  er  en  ny  Illusion .  som  ikke  engang  har  den  tid- 
ligeres lokkende  Farver,  og  om  det  ikke  var  langt  sun- 
dere, istedetfor  at  blive  „en  dygtig  Amtmand",  at  lege 
med  sit  Barn,  medens  man  endnu  har  det,  læse  i  Dante 
og  Byron^  og  forresten  paa  en  eller  anden  lempelig 
Maade  tjene  sin  daglige  Føde.  Det  er  nogenlunde  den 
eneste  Tvivl,  jeg  om  mig  selv  har  tilbage,  om  ikke  Amt- 
mandssliddet  er  for  uroligt  for  en  Sjæl,  der  er  gaaet  paa 
Aftægt ,  og  for  møisommeligt  for  den ,  der  intet  andet 
begjærer  af  Livet,  end  paa  en  skikkelig  Maade  at  blive 
af  med  det.  Derom  kunde  jeg  nok  have  Lyst  til  at  høre 
Deres  Formening.  Maaskee  De,  som  mener  mig  det  vel 
og  er  saa  kløgtig,  kunde  udfinde  en  lille  Næringsvei  til 
mig,  der  var  en  passende  Mellemting  mellem  at  være 
og  ikke  være.     En  saadan  Mellemting  er 

Deres 
Orla  Lehmann. 

Veile  d.   16.  Dec.  1849. 
Kjære  Tscherning! 

Det  skulde  virkelig  gjøre  mig  meget  ondt,  om  De 
ansaae  mig  for  en  Hykler  og  Phrasemager;  men  det 
maa  jeg  næsten  troe  af  Deres  Brev,  som  jeg  derfor  iler 
med  at  besvare.  Vistnok  var  mit  Brev  en  dyb  Veklage 
—  og  det  hører  til  de  mange  caprisiøse  Ubegribelig- 
heder ved  Menneskesindet,  at  jeg,  over  hvis  Læber  der 
ellers  næsten  aldrig  kommer  nogen  Klage,  netop  føler 
Drift  til  at  rette  den  til  den  mindst  sentimentale  af  alle 
mine  Venner.  Men  det  er  en  Veklage  —  ikke  over  det 
Offer,  at  have  holdt  mig  tilbage,  men  over,  at  det  intet 
Offer  er  mig,  en  Veklage  over,  hvad  der  netop  derved 
er  blevet  mig  ret  klart,  i  hvilken  Grad  jeg  er  færdig. 
Det  er  aldeles  vist,  at  jeg  let  kunde  være  bleven  valgt 
endog  uden  Modcandidat,  stillet  af  dem,  der  nu  ere 
valgte,  men  det  er  ogsaa  vist.  at  det  ikke  er  nogen  Klog- 

skabens  Calcule,  men  Hjertets  og  Driftens  og  Begei- 
stringens  Afmagt,  en  Forsmag  paa  Dødens  Apathi,  der 
har  holdt,  og  rimeligviis  fremdeles  vil  holde  mig  tilbage. 
Det  er  saa  langt  fra.  at  jeg  føler  min  gamle  Længsel 
efter  Livets  Storme  —  den  deilige  Tid,  da  Hjertet  jub- 
lede, som  en  vrindskende  Stridshingst,  naar  det  klap- 
prede  i  Takkel  og  Toug.  og  Bølgernes  Skum  sprøitede 
mod  Nattens  Stjerner,  —  det  er  saa  langt  fra,  at  det 
her  er  mig  for  stille  og  smaat,  at  jeg  tvertimod  behøver 
al  min  tilbageværende  Styrke,  for  at  bære  mit  Embedes 
bevægede  Travlhed.  Jeg  kj ender  naturligviis  nok  til 
Verden  og  dens  Gang  til  at  vide,  at  der  maaske  nok  vil 
komme  en  Tid,  da  jeg  vil  tænke  og  føle  anderledes. 
Men  nu  er  det  ikke  Parlamentet,  men  Klosteret,  hvortil 
min  Hu  staaer.  Mit  Farvel  til  Rigsdagen  er  et  Farvel 
til  Livet,  og  naar  jeg  ved  den  Leilighed  morede  mig 
ved  at  skjænde  paa  Dem,  saa  er  det,  fordi  selv  den, 
der  længes  efter  Døden,  i  Grunden  dog  nødig  vil  døe. 

Jeg  veed  det  nok  —  der  er  Ingen,  der  veed,  hvad 
jeg  har  tabt.  Jeg  har  havt  megen  Sorg  i  mit  Liv,  men 
jeg  tør  sige  det  selv,  at  jeg  har  baaret  den  paa  en  vær- 
dig Maade,  uden  Bitterhed  og  Forsagthed,  med  Fri- 
modighed og  Hengivenhed.  Men  dette  Sidste  er  for  me- 
get, er  for  haardt.  Her  kan  jeg  ikke  see,  som  hidtil, 
ved  hvad  der  var  mig  beskikket,  at  det  Alt  er  til  det 
Gode;  jeg  kan  ikke  deri  see  et  kjærligt  Forsyns  For- 
sorg. Derfor  tykkes  den  hele  Verden  mig  øde  og  glæde- 
løs, derfor  er  Ordet  Fremtid  for  mig  et  Ord  uden  al 
Betydning,  og  alt,  hvad  De  siger  derom,  er  vel  meent, 
men  sagt  til  døve  Øren.  Maaske  bliver  det  engang 
anderledes.  Det  vil  da  kun  bevise,  hvad  vi  er  for  nogle 
vandede,  holdningsløse  Pjalte.  Men  nu  er  det  sandt,  at 
al  Fremtid,  selv  den  man  kalder  Eftermæle ,  den  sidste, 
som  Hjertet  forsager,  er  mig  et  Øde  uden  Liv,  uden  Lys, 
uden  Indhold,  et  farveløst,  toneløst.  tomt  Intet.  Nu  er 
det  sandt,    naar  De  kun  vil  tage  det  symbolsk,    at  min 

eneste   Ærgjerrighed    er  at  blive   Graver  paa   Østerbro. 
Saaledes  tænker  og  føler  den,  der  engang  var 

Orla  Lehmann. 

Hils    Deres    Kone    og    tak    hende.     Glæd  Dem   ved 
hinanden,  medens  De  kan. 

Veile  d.  17.  April  1850. 
—  Hvis  Sagen  ikke  var  præjudiceret  ved  min  for  et 
Par  Maaneder  siden  afgivne  offentlige  Erklæring,  vilde 
Betænkelighederne  fra  Amtmandskabet  maaske  være  af 
ringere  Vægt ;  thi  jeg  har  siden  den  Tid  ved  flere  Leilig- 
heder,  navnligen  gjennem  Amtscommiteen,  haft  god  An- 
ledning til  at  blive  bekjendt  med  og  for  mit  District, 
og  er  der  end  dem,  som  maaskee  ere  gale  nok  paa  mig, 
troer  jeg,  at  Respecten  er  temmelig  almindelig.  Men 
foruden  at  det  nu  vilde  være  Vankelmodighed,  at  sige 
Ja,  vare  der  ogsaa  andre  Betænkeligheder,  som  bestaae 
usvækkede,  i  mine  ydre  Forhold,  som  i  min  Sindsforfat- 
ning. Hertil  kommer,  at  hvis  jeg  nogensinde  vender  til- 
bage til  det  politiske  Liv,  vil  jeg  vælges  her  i  Amtet, 
presset  fra  alle  Sider  og  eenstemmigen.  Maaske  skeer 
det  aldrig,  men  ialtfald  kun  paa  dette  Vilkaar.  Og 
skjøndt  jeg  er  saa  ivrig  Bondeven  og  Democrat,  som 
nogensinde,  vil  jeg  dog  kun  skylde  mig  selv  mit  Valg, 
og  ikke  nogen  Protection,  mod  hvilken  jeg  vel  vilde  vide 
at  hævde  min  personlige  Selvstændighed,  men  ikke  uden 
Kamp  med  og  Misnøie  for  den  Indflydelse,  der  havde 
eller  troede  at  have  taget  mig  under  sine  Vinger. 

I  Hast 

Orla  Lehmann. 

Uden  Dato  og  Aarstal,  men  fra  samme  Periode. 
Hvor  glad  jeg  end  bliver,    hvergang  jeg  seer  noget 
fra  Deres  Haand,    maa  jeg  dog  sige  Dem,    De  gjør  mig 

Uret,  naar  De  troer  mig  enten  aandigen  eller  legemligen 
knækket.  De  har  seet  mig,  medens  de  friske  Saar 
blødte,  og  kan  bedømme,  om  jeg  savnede  den  Resig- 
nation, der  bøier  sig  under,  den  Stolthed,  der  uden  Klage 
bærer,  hvad  der  tilskikkes.  Vistnok  er  det  haardt,  at 
være  skilt  fra  Alle,  jeg  bryder  mig  om,  og  navnligen  fra 
min  søde  Unge,  til  hvilken  alle  mine  Minder,  alle  mine 
Forhaabninger  knytte  sig,  og  vistnok  var  det  kjedeligt, 
at  ligge  i  den  sletteste  Gjestgivergaard,  jegkjender,  fordi 
det,  der  skulde  være  mit  Hjem,  er  en  trist  Combination 
af  en  Røverborg  og  et  Posthuus.  —  Fra  de  første  Dage 
begyndte  jeg  at  tumle  med  Malere  og  Vadskerkoner 
(fortæl  Deres  Kone ,  at  mit  Kontor  ikke  havde  været 
skuret  i  —  23  Aar,  saa  vi  med  en  Jernspade  maatte 
skrælle  Snavset  af)  o.  s.  v.  saa  at  det  nu  er  alt  som 
nyt,  og  jeg  har  indrettet  mig  to  Huller  til  min  Person, 
saa  net,  at  Alle,  som  komme  her,  svimle  ved  at  gjensee 
den  gamle  Rede,  De  seer  saaledes,  at  der  i  alt,  hvad 
Menneskene  faae  at  see  til  mig,  ikke  er  Spor  af  Sygelighed, 
ikke  engang  Sentimentalitet.  —  Naar  har  De  seet  mig  saa 
lille,  at  De  noget  Øieblik  kunde  troe,  jeg  følte  mig  trykket  af 
en  Soldaterseng  eller  Jernstænger  eller  en  Skildvagt,  selv 
medens  jeg  sad  der*),  endsige  at  jeg  skulde  tænke  paa 
de  Lapperier,  en  Time  efter  jeg  var  derfra.  Nei  skulde 
jeg  sammenligne  min  eensomme  Gang  med  noget,  da 
blev  det  med  dengang,  da  jeg  selvanden  gik  i  Ordrups 
Krat  eller  under  Frascatis  Pinier,  skulde  jeg,  træt  af  at 
revidere  Skifteregnskaber,  mindes  andre  Tider,  da  var 
det   dem,    da  jeg   sad   og  læste  Dante  for  hende. 


*)  Den  23de  April  1849  var  Lehmann  ved  Koldings  Indtagelse 
bleven  taget  til  Fange  af  Slesvigholstenerne  og  af  dem  ført 
til  Gottorp,  senere  til  Rendsborg;  medens  han  sad  der,  blev 
hans  Kone  dødssyg,  og  Tscherning  tilbød  da  at  gaøe  i  Fangen- 
skab for  ham,  for  at  han  kunde  komme  hjem  og  see  sin  Hu- 
stru inden  hende9  Død  (see  Orla  Lehmanns  efterladte  Skrifter, 
2  Deel,  pag.  414). 


30 

Hovedsagen  er,  at  jeg  ingen  Trøst  behøver.  Jeg  er  fri- 
modig'for  Gud  og  Mennesker,  thi  jeg  har  været  lykkelig 
som  faa,  og  min  Regning  er  gjort. 

Men  lærer  Deres  Brev  mig,  hvad  jeg  vidste,  at  den, 
der  trænger  til  Trøst,  ikke  kan  finde  den  hos  Andre, 
saa  lærer  det  mig  ogsaa,  hvad  jeg  ogsaa  vidste,  at  hvem 
der  trænger  til  ærligt  og  trofast  Venskab,  kan  finde  det 
hos  Dem.  Jeg  takker  baade  Dem  og  Deres  Kone.  De 
Dage   høre   til  de  gode,    hvori  jeg  seer  Dem  eller  hører 

fra  Dem. Jeg   taler  kun  lidt   og  langsomt  og  har 

i  al  den  Tid,  jeg  har  været  her,  ikke  gjort  en  aandrig 
Bemærkning,  saa  de  vist  maa  finde  mig  forstandig  og 
solid.  Men,  hvad  De  maaske  neppe  vil  troe,  er,  at  jeg 
synes  godt  om  dem  allesammen,  —  ikke  afTheori,  men 

practisk,    oprigtigt. Og  det  Held,    der  har  kronet 

mine  Bestræbelser  for  at  lave  en  Mødding  til  næste  Aars 
Rug,  fylder  mig  med  usigelig  Stolthed.  —  Er  det  ikke 
saaledes,  De  vil  have  Deres  hengivne 

Orla  Lehmann. 

I  et  andet  Brev  uden  Dato  og  Aarstal  skriver  Lehmann: 

—  Naar  jeg  undtager  det  lille  Afskedssuk 

—  le  dernier  soupir  d'un  condamné  —  hvormed  jeg  be- 
sværede Dem,  har  jeg  aldrig  tænkt  paa  Rigsdagen  som 
paa  noget,  der  kom  mig  mere  ved,  end  enhver  anden 
Skatteyder.  —  Det  gjør  mig  ondt,  naar  jeg  betænker, 
at  det  fremfor  noget  Menneske  —  ogsaa  fremfor  Dem  — 
er  Monrad,  hvem  den  ægte  democratiske  Suurdeig  i  vor 
Forfatning  skyldes  —  jeg  nægter  ikke,  at  det  mere  vilde 
stemme  med  min  Smag,  naar  Tyngdepunctet  i  Forsam- 
lingen rykkede  lidt  mere  til  Centrum,  —  Gud  skal  vide, 
I  ere  moderate  nok,  og  ingen  længes  vist  mere,  end 
Monrad  og  Krieger,  efter  den  Tid,  da  Rigsdagen  kan 
gaae  ganske  anderledes  radicalt  det  hele  gamle  Væsen 
tillivs.  —  Forresten  er  den  egentlige  Hensigt  med  dette, 
som  med  alle  mine  Breve ,    kun  den ,    at  tvinge  Dem  til 

at  skrive  til  mig,  fordi  De  er  en  af  de  faa  Erindringer 
fra  lykkeligere  Tider,  jeg  nødig  vilde  have  skulde  blegne 
—  men  det  gjør  Alt,  naar  det  ikke  pleies.  Hils  Deres 
Kone  og  siig  hende,  at  naar  Foraaret  og  Margrethe 
(Datteren)  kommer,  saa  faaer  jeg  det  nok  godt.  Somme- 
tider vil  jeg  gjerne  have  det  lidt  godt;  til  andre  Tider 
støder  jeg  med  Afsky  den  Tanke  fra  mig,  fordi  den 
tykkes  mig  Feighed  og  Troløshed. 

Fra  Tscherning  til  Geheimeraad  Scheele. 

8.  Januar  1850. 
Geheimeraad  Scheele ! 

Idet  jeg  med  taknemmelig  Anerkjendelse  af  den 
interessante  Meddelelse  tilbagesender  Vedlagte,  tillader 
jeg  mig  at  tilføie  følgende  Bemærkninger: 

At  jeg  stedse  vedbliver  at  betragte  enhver  For- 
bindelse med  Holsten ,  der  tilveiebringes  ved  Anerkjen- 
delsen  af  en  nærmere  Forbindelse  mellem  Slesvig  og 
Holsten  end  mellem  Slesvig  og  Danmark,  som  fare- 
truende for  den  danske  Stat,  hvilken  herved  inddrages  i 
den  tydske  Stats  Virkningssphære ;  men  at  jeg  indrømmer, 
at  man  ved  tidligere  Misgreb,  senere  Begivenheder  og 
mægtige  Indflydelser  vel  maa  indrømme,  at  en  Udvei  af 
denne  Art  kan  vorde  paatvungen. 

Dersom  en  saadan  tvingende  Nødvendighed  er  ind- 
traadt.  da  er  den  forestaaende  Ordning  af  Forhol- 
dene, hvorved  det  danske  Monarki  udfries  af  enhver 
constitutiv  Forbindelse  med  det  tydske  Forbund  (eventuel 
Eenhedsstat) ,  vel  den  gunstigste,  der  kan  naaes;  men 
Veien,  hvorpaa  den  efterstræbes,  forekommer  mig  farlig, 
idet  man  saa  let  kan  komme  til  at  lægge  for  ringe 
Vægt  paa  den  fuldstændige  Sondring  og  derimod  holde 
fast  paa  den  slesvigholstenske  Forbindelse,  som  den  ind- 
rømmer. Det  havde  derfor  forekommet  mig  mindre  far- 
ligt at  have  betænkt  den  hele  Organisme  som  sammensat 
af  Danmark,  Island,   Slesvig,   Holsten   og  Lauenborg  og 

først  indrømmet  disses  nærmere  Forbindelse,  naar  i  Ti- 
dernes Løb  en  Sondring  fra  Tydskland  var  indtraadt. 

Alt  for  nogle  Aar  tilbage  har  jeg  benpeget  paa  en 
Forfatning,  hvorved  Monarkiet  kom  til  at  bestaae  af 
følgende  Cantoner,  forenede  til  en  Foederalstat:  Sjæl- 
land Laaland  Falster,  Bornholm  Fyen,  Jylland,  Island, 
Slesvig,  Als  som  Hovedstadscanton,  Holsten  Lauenborg; 
det  har  forekommet  mig,  som  en  saadan  Organisation 
efter  de  naturlige  Inddelinger  maatte  fortjene  Fortrinet 
for  Dualitetsystemet.  Man  kunde  ogsaa  gjøre  Inddelin- 
gen saaledes:  Sjælland  med  Laaland  Falster,  Bornholm, 
Fyen  Hovedstadscanton,  Jylland,  Island,  Slesvig,  Holsten 
Lauenborg.  —  Ved  en  saadan  Sammensætning  blev  Hol- 
stens og  Lauenborgs  dobbelte  Stilling  ikke  nogen  væ- 
sentlig Hindring,  og  Foederativforfatningen  kunde  lettere 
give  en  større  Udvikling,  idet  der  vexlende  kunde  danne 
sig  Tilnærmelser  mellem  de  forskjellige  Cantoner. 

Da  vi  nu  engang  vare  komne  paa  dette  Capitel, 
vilde  jeg  ikke   undlade   at  meddele  disse  løse  Ideer.  — 

Fra  Generalconsul  Delong. 

Paris  d.  6.  Februar  1850. 

—  Efter  min  Tilbagekomst  til  Paris  har  jeg  talt 
med  flere  af  de  meest  indflydelsesrige  Statsmænd  her- 
steds og  søgt  at  bevise  dem,  at,  hvis  man  ikke  her  ta- 
ger den  Beslutning  at  ansee  Danmarks  Selvstændighed 
ligesaa  vigtig  for  Frankrig  som  Tyrkiets,  ville  Stormag- 
terne ufeilbarligen  lade  Preussen  fri  Raadighed  til  at  udøve 
sin  skjændige  Politik  imod  os,  og  det  for  at  faae  denne 
Magt  til  at  holde  Frankrig  i  Schak,  medens  de,  Stor- 
magterne, dele  Orienten  imellem  sig  —  at  den  eneste  Maade 
at  hindre  dette,  vilde  være  at  betragte  Kjøbenhavn  for 
ligesaa  vigtigt  et  Punct  som  Constantinopel ,  og  at  den 
tidligere  givne  Garantie  tilbyder  den  franske  Regjering 
et  gyldigt  Paaskud  til  at  træde  op  med  Kraft  og  Energie 

i  vor  retfærdige  Sag.  I  denne  Anledning  har  jeg  be- 
nyttet noget,  som  har  staaet-  i  „Nord  og  Syd"  d.  26. 
Oct.  pag.  233,  og  faaet  en  Artikel  skreven,  som  Journal 
des  Debats  har  indrykket  d.  29.  Januar. 

Den  franske  Regjering  sender  uafladelig  kraftige 
Noter  til  Berlin;  men  det  er  desværre  alt,  hvad  vi  for 
Tiden  kunne  vente.  Man  siger  mig  bestandigt,  at  jeg 
har  Ret,  men  at  Frankrigs  indre  Tilstand  ikke  tillader 
at  gjøre  mere. 

Desværre  har  jeg  kun  lidet  Haab  om,  at  min  Plan, 
at  sende  en  dygtig  fransk  General  som  Minister  til 
Kjøbenhavn  og  sætte  en  Flotille  af  nogle  franske  Krigs- 
dampskibe  til  hans  Disposition,  bliver  udført. 

Flere  meget  gode  Artikler,  som  have  staaet  i  Mor- 
ning chronicle,  har  jeg  ladet  oversætte  og  redigere  med 
Omhu  for  min  private  Regning  og  faaet  dem  indrykkede 
i  Journal  des  Debats.  Constitutionel  og  la  Patrie  have 
ligeledes  optaget  dem,  og  la  Revue  des  deux  mondes  af 
1.  Febr.  i  Croniquen  taler  ogsaa  i  vorFaveur;  nok  sagt, 
jeg  har  ikke  siddet  med  Hænderne  i  Skjødet  siden  min 
Ankomst  hertil. 

Fra  Samme. 

Paris  d.  12.  October  1850. 

Vor  tapre   Armee   har  da,    Gud  være 

lovet,  vundet  den  ene  Seier  efter  den  anden.  De  tydske 
Røveres  Chefer  have  maaske  drømt,  at  Wallenstein  og 
hans  Generaler  ved  dem  atter  skulde  leve  op.  Heltemod 
og  Udholdenhed  i  en  retfærdig  Sag  finder  Beundrere  og 
Hjælp;  denne  troer  jeg,  Stormagterne  vil  nu  i  Fælles- 
skab yde  os,  ved  at  tage  sig  alvorlig  af  vor  Sag.  Smigre 
os  med,  som  man  hjemme  har  gjort,  at  Frankrig  skulde 
handle  alene  og  sende  Tropper,  det  kan  vi  ikke  vente; 
sender  man  herfra  nogle  faa  Tusind  til  Hertugdømmerne, 
saa  maa  man  her  tillige  sende  100  Tusind  paa  Rhin- 
grændsen  og  forberede  sig  paa  Krig  med  hele  Tydskland. 

Af  Anthon  Frederik  Tscherniiigs  efterladte  Papirer.    III.       3 

For  at  opnaae  slig  en  Assistance  maatte  man  kunne  be- 
vise Franskmændene,  at  deres  Interesser  og  materielle 
Fordeel  var  med  i  Spillet.  Hverken  Louis  Bonaparte 
eller  Republikanerne  indlade  sig  paa  en  europæisk  Krig, 
hvorved  de  udsættes  for,  at  hvis  de  ligge  under,  de  an- 
dre Stormagter  paatvinge  Frankrig  Henrik  d.  5te  som 
Enevolds-Regent.  —  Det  er  næsten  ikke  mere  tvivlsomt, 
at  Louis  Napoleon  Bonaparte  bliver  gjenvalgt  til  Præsi- 
dent; han  vinder  daglig  Terrain  paa  Lancjjet  og  blandt 
Borgerklasserne. 

Fra  Procurator  Balthazar  Christensen. 

Kjøbenhavn  d.  9.  August  .1850. 
Kjæreste  Hr.  Oberst! 

Da  jeg  hidtil  ikke  tør  være  borte  herfra,  maa  jeg 
ved  et  Par  Ord  melde  Dem,  at  Fru  Danner  i  Onsdags 
er  viet  til  Hans  Majestæt  af  Biskop  Mynster. 

De  „bedste  Borgere"  instigueres  til  at.  finde  dette 
meget  forargeligt.  Man  skulde  troe,  at  vore  Aristo- 
crater  og  Reactionsmænd  lægge  an  paa  at  depopularisere 
hans  Majestæt  i  et  specifikt  Øiemed.  Det  synes  at 
lykkes;  men  jeg  troer  dog,  det  mere  er  Skin,  end  Virke- 
lighed. Skulde  man  ville  forcere  Tilblivelsen  af  en  Adop- 
tion og  et  Medregentskab,  som  en  Indledning  til  enAb- 
dication?  Vist  er  det,  at  man  er  i  mangfoldig  Virk- 
somhed. Kammerherre  B.  har  i  denne  Uge  tvende  Gange 
overrasket  mig  med  sit  Besøg  her  paa  Comptoiret,  aaben- 
bart  angest  over  Stemningen.  Første  Gang  før  For- 
mælingen, under  Foregivende  af  at  ville  meddele  mig 
denne,  sagde  han  mig,  at  Fru  D.  væsentlig  havde  be- 
stemt sig  til  at  samtykke  dette  Skridt,  efterat  hun  af 
ham  havde  hørt,  at  jeg  saa  uforbeholdent  havde  yttr et,  at 
Menigmandspartiet  upaatvivlelig  vilde  hylde  den  Anskuelse, 
De  i  vor  Midte  ved  given  Leilighed  havde  forfægtet,  at 
Fru  D.s  Forhold  til  hans  Majestæt  var  et  fortjenstligt, 
fordi  hun  umiskj endeligt  aldrig  havde  draget  ham  nedad, 


men  vel  opad  i  sin  Væren,  og  fordi  hun  umiskj endeligt 
hidtil  havde  bidraget  til  at  fastholde  lians  Majestæt  i 
folkelig  Retning,  og  at  Menigmandspartiet  derfor  ikke  i 
mindste  Maade  kunde  ville  finde  noget  Anstødeligt  eller 
Forargeligt  i,  at  et  formeligt  Ægteskab  fandt  Sted.  B. 
bad  mig,  at  gjøre  Mit  til.  at  dette  Skridt,  „som  han  for- 
øvrigt hverken  havde  ønsket  eller  tilraadet",  men  som 
Kongen,  „der  villig  vilde  ofre  for  Folket,  hvad  Folkets 
Bedste  og  Frihed  tilsagde,  men  syntes,  at  dette  ikke 
burde  fornægte  hans  Ret  til  i  sit  Familieliv  at  søge  den 
Lykke,  enhver  Privatmand  fordrede  Ret  til  selv  at  kaare 
for  sig",  med  stor  Bestemthed  havde  villet,  modtoges  med 
saa  lidt  Anstød,  som  muligt.  Dette  lovede  jeg  naturlig- 
vis, idet  jeg  vidtløftig  refererede  ham  al  den  Skandale, 
man  fra  Fru  M's  og  fleres  Cliquer,  paa  Børsen  og 
hos  mange  af  Storembedsmændene  slyngede  ud  mod  denne 
Fru  D's  Ophøielse.  Jeg  tilføiede ,  at  dette  i  og  for  sig 
imidlertid  ikke  havde  saa  stort  paa  sig,  naar  man  blot 
ikke  fik  Menigmand  draget  bort  fra  Hans  Majestæt.  Her- 
ved kunde  vi  jo  nok  gjøre  Noget,  da  vi  i  al  Fald  havde 
det  største  og  stærkeste  Parti  heri  Landet,  men  han 
vidste,  hvormeget  man  ad  alle  Veie  ogsaa  havde  søgt  at 
undergrave  os  personlig,  og  dertil  havde  det  maaske  og- 
saa været  benyttet,  at  man  saa  formløst  opløste  Rigs- 
dagen, hvor  vi  dominerede,  men  et  Par  Dage  efter  lod 
Kongen  i  egen  Person  proclamere  paa  Skydebanen,  Fre- 
den for  „de  bedste  Borgere,"  at  man  netop  paa  samme 
Tid  og  af  Hans  Majestæts  egen  Mund  hørte  det  ved 
Hoffet  gjort  gjældende,  at  ene  M.  Drewsen  havde  ar- 
beidet  for  de  200,000  Rd.  af  Venskab  og  Hengiven- 
hed, men  De  og  vi  Andre  kun  af  —  Republikaner- 
politik o.  s.  v.  Jeg  raadede  ham  imidlertid  til  at  være 
kjæk  og  bryde  sig  om  Intet  med  Hensyn  til  „disse  bedste 
Borgeres"  'Næserynkninger  og  Skandaliseringer:  det 
gjaldt  blot  om,  at  Kongen  bevarede  sin  Popularitet  ved 
urokkelig    Trofasthed    til    den    nye    Forfatning    og    paa 

Fru  D.  vilde  Øinene  derved  for  en  stor  Deel  være  rettet 
hovedsagelig.  For  hendes  personlige  Vedkommende  vilde 
derfor  Alt  snart  j evnes,  især  „naar  hun  Dagen  efter  Vielsen 
kunde  være  simplere,  fordringsløsere  og  folkevenligere, 
end  Dagen  før." 

Idag  kommer  nu  Kmhr.  B.  og  bringer  mig  efter 
Ordre  fra  Fru  D.  den  udtrykkelige  Hilsen,  at  jeg 
kunde  være  vel  forvisset  om,  at  hun  „Dagen  efter" 
vel  skulde  vogte  sig  for  at  være  anderledes  end  „Dagen 
før",  at  hun  med  Liv  og  Sjæl  hang  ved  det  Folk,  af  hvis 
Midte  hun  var  udrunden,  at  hun,  komme  hvad  der  vilde, 
vilde  gjøre  sit  for  at  fastholde  det  Frihedsværk,  hun 
haabecle  engang  skulde  hædre  Kongen  i  Historien,  og  at 
hendes  nu  saameget  engere  Forhold  til  H.  Majestæt  ikke 
skulde  svække,  men  styrke  netop  i  denne  Ketning  o.  s.  v. 
Noget  om  „personligt  Bekjendtskab"  lod  jeg  passere, 
som  ikke  forstaaet.  At  H.  Majestæt  vil  til  Slesvig,  an- 
tager jeg  for  givet. 

Fra  Consul  A.  Hage. 

Kjøbenhavn  d.  7.  August  1850. 

Efter   alle  Julemærker  at   dømme   er  der  ret 

god  Stemning  for  en  Helstat,  og  kommer  den  istand,  saa 
vil  jeg  bitterlig  angre  ikke  at  have  fulgt  Deres  Raad,  at 
drage  af  Landet  tidligere,  saa  havde  jeg  dog  sparet  3 
Aars  Krigsskat.  Det  s}rnes,  som  om  man  paa  høiere 
Steder  ikke  har  noget  mod  Fortydskning,  og  paa  lavere 
er  det  ligeg}rldigt,  hvad  man  synes,  for  Alting  kan  gjøres 
upaatalt  nuomstunder.  Skulle  vi  nu  blive  tydske  efter 
den  store   Aareladning   baade   paa  Pung   og   paa  Krop? 

Fra  Samme. 

D.  16.  August  1850. 

—  —  At  overhovedet  de  nuværende  Styrere  have 
regjeret  siden  November  1848,  maa  vel  være  et  Bevis 
paa,  at  vi  skulle  gaae,  som  man  siger,  i  Hundene. 

Hvad  De  skriver,  er  rigtigt,  endog  det  meste  af  De- 
res Udtryk  om  „Fædrelandet",  som  jeg  ikke  holder  paa 
for  dets  politiske  Dygtighed,  men  fordi  det  er  bedre  end 
andre  Blade,  og  fordi  Udgiverne  ere  redelige  Mænd ;  men 
dets  Parti  vil  jeg  tage,  naar  De  er  vred,  fordi  Zahrtmann 
er  angrebet,  og  det  kan  jeg  saameget  lettere,  naar  jeg 
indrømmer,  at  vi  hverken  tillands  eller  tilvands  kunne 
gjennemføre  nogen  Krig;  men  naar  Søkrig  skulde  bruges, 
var  det  Z's  Pligt  at  gjøre  clet  tilgavns,  og  var  det  skeet, 
kunde  en  heel  Forholdsregel  mulig  virket  mere  end  en 
halv.  —  Om  Morsomheder  ved  „Formælingen"  vil  jeg 
ikke  underholde  Dem.  Borgerskabet  er  lige  saa  bistert 
mod  Kongen  nu  som  mod  Dem  i  Slutg.  af  48.  —  Saa- 
vidt  jeg  forstaaer  adskillige  Folk,  er  nu  Martsministe- 
riets  største  Synd,  at  det  gik  af  —  for  hvor  ligegyldige 
og  kortsynede  man  end  er,  føles  og  sees  dog,  at  vi  ere 
paa  gale  Veie  og  med  gale  Kudske.  —  — 

Det  blev  jævnlig  sagt,  at  Tscherning  efter  sin  Udtrædelse  af 
Ministeriet  holdt  sig  fuldstændig  tilbage  fra  alle  Forretninger  i 
militære  Sager.  Dette  er  imidlertid  usandt.  Gjentagne  Gange  til- 
bød han  sin  Tjeneste  (se  saaledes  Brevet  til  Monrad,  foran  pag.  14), 
snart  ved  de  ministerielle  Forretninger,  snart  som  activ  Officeer 
(f.  Ex.  efter  Istedslaget) ;  men  paa  sine  Tilbud  modtog  han  kun 
høflige  Afslag.  Nedenstaaende  Brev  viser  General  Hansens  Svar 
i  en  saadan  Anledning. 

Fra  General  og  Krigsminister  Hansen. 

Slesvig  d.  8.  August  1850. 
Ret  meget  beklager  jeg,  at  jeg  ikke  modtog  Hr. 
Oberstens  meget  ærede  Skrivelse  af  30te  Juli  een  Dag 
tidligere;  jeg  havde  nemlig  netop  Dagen  iforveien  an- 
modet Hr.  General  v.  Scholler  om  at  ville,  under  min 
Fraværelse,  overtage  de  af  mine  Forretninger,  som  ret- 
test besørges  fra  Kjøbenhavn.  Dersom  jeg  ikke  allerede 
havde  truffet  denne  Aftale,  skulde  jeg  med  Glæde  og 
Paaskjønnelse  have  antaget  Hr.  Oberstens  gode  Tilbud 
og  bedet  Dem,  at  overtage  mine  Forretninger  under  min 

Fraværelse.  Det  var  ligeledes  forinden  jeg  modtog  Deres 
ærede  Brev,  at  jeg  tilbød  Hr.  Comniandeur  Paludan  en 
temporair  Gouve¥nenientspost  paa  Femern,  og  maa  jeg 
dog  herved  bemærke,  at  denne  Post  vel  neppe  er  af  den 
Betydning,  at  jeg  turde  tilbyde  Hr.  Obersten  den.  Com- 
mandantposterne  i  Slesvig,  Eckernførcle  og  Frederiksstad 
ere  blevne  besatte  directe  af  Armeens  Overcommando,  og 
de  med  disse  Poster  forbundne  Forretninger  ere  tildeels 
af  en  saa  odieus  Beskaffenhed,  at  Hr.  Obersten,  med 
Hensyn  til  Deres  politiske  Stilling,  maaske  ikke  ønskede 
at  overtage  dem. 

Sluttelig  maa  jeg  bede  Hr.  Obersten  ret  meget  at 
ville  undskylde,  at  jeg  har  tøvet  at  besvare  Deres  ærede 
Skrivelse.  Een  af  Grundene  til  Forsinkelsen  er  den  For- 
stemning, som  jeg  ikke  kan  frigjøre  mig  for  ved  at 
overveie  vor  bestandig  precaire  politiske  og  militaire 
Stilling. 

Jeg  forbliver  med  Høiagtelse 

Hr.  Oberstens 

ærbødigst  hengivne  og  forbundne 

Hansen. 

Fra  Tsckerning  til  Krigsminister  Hansen. 

27.  October  1850. 
Greneral  Hansen! 
Med  stor  Tilfredsstillelse  har  jeg  læst  Deres  Exel- 
lences  ærede  Skrivelse  af  Gaars  Dato,  ikke  fordi  jeg  be- 
høvede den  heri  indeholdte  Forsikring  for  at  overtydes 
om,  at  Deres  Exellence  var  aldeles  fremmed  for  de  ugun- 
stige Udtalelser  om  min  Embedsførelse  som  Krigsmini- 
ster, der  deels  paa  Prænt,  deels  mundtlig  af  og  til  dukke 
op;  men  det  er  mig  kjært  at  have  faaet  Anledning  til 
directe  at  erklære  Deres  Exellence,  hvad  jeg  saa  ofte  i 
Samtale  har  udtalt  for  andre,  og  allerede  havde  udtalt 
til  dem,  der  først  viste  mig  den  omhandlede  Artikkel  i 
„Fædrelandet",    at  jeg  betragter  den  hele  Opfatning  af 

Forhold  og  Personer  som  falsk,  der  mener,  at  slige  Ud- 
talelser om  mig  hidrørte  fra  Dem  directe  eller  indirecte. 
Det  er  mig  i  det  Hele  imod  at  troe  paa  Handlinger  af 
denne  Art,  og  i  dette  Tilfælde  har  jeg  ikke  næret  rin- 
geste Tvivl.     Jeg  tør  ogsaa  antage,    at  Deres  Exellence 

er  forvisset  om,  at  Udtryk  som  de  :,ikke  forsmaae 

—  —  som  Skjold  paa  Rigsdagen"  ere  fremmede  for  mig, 
der  jo  maatte  have  ringe  Tanker  om  min  egen  Færd  paa 
Rigsdagen,  ifald  jeg  betragtede  mig  som  personlig  Advocat 
for  Nogensomhelst,  istedetfor  at  stræbe  efter  at  frem- 
kalde Lys  i  de  Sager,  jeg  troede  at  have  Indsigt  nok  i 
til  at  kunne  belyse  og,  uanseet  Personerne,  at  bekjæmpe 
Angreb,  som  jeg  troede  mere  angik  Sagen  end  Personen, 
eller  som  efter  min  Overtydning  bragte  Usikkerhed  tilveie 
i  Forholdene  der,  hvor  jeg  troede  denne  var  skadelig. 
Jeg  kan  endnu  tilføie,  at  den  L — ske  Sag  har  berørt  mig 
saa  lidt,  at  jeg  endog  efter  at  have  læst  Artiklen  i 
„Fædrelandet"  endnu  ikke  har  søgt  „Berlingske  Tidende" 
op,  der  har  fremkaldt  den.  —  Jeg  har  naturligviis  ladet 
Sturzenbeckers  Brev  blive  i  Krigsministeriet  som  op- 
lysende Bilag  om  en  fremmed  Officeer,  der  var  kommet 
herover  uden  at  medbringe  den  svenske  Regjerings  An- 
befaling, men  kun  medbragte  Beviisligheder  om  sin  Stil- 
ling som  svensk  Officeer;  jeg  vidste  godt,  at  der  mellem 
de  Officerer,  der  dengang  bleve  ansatte,  saavel  uden- 
landske som  indenlandske,  fandtes  Lykkeriddere,  og  jeg 
beholdt  derfor  enhver  oplysende  Meddelelse,  jeg  havde 
faaet  om  dem,  ikke  som  en  Borgen,  men  som  et  Middel 
til  i  paakommende  Tilfælde  at  søge  Oplysning. 


Uddrag  af  Breve, 

vexlecle  mellem  Tscherning  og  Procurator  Balthazar 

Christensen. 


1851—1852. 


Af  alle  de  Personer,  med  hvem  Tscherning  kom  i  nærmere 
Berøring  under  hele  vor  politiske  Udviklingsperiode,  var  der  maaskee 
Ingen,  til  hvem  han  en  Tid  lang  var  fastere  knyttet,  end  til  Pro- 
curator  Balthazar  Christensen.  Fra  Aaret  1846,  da  Bondevenne- 
selskabet  var  stiftet  og  Tscherning  valgt  til  Selskabets  Formand, 
havde  disse  to  Mænds  Bestræbelser  bestandig  dreiet  sig  om  at 
ordne  og  forbedre  Bondealmuens  Vilkaar,  der  hidtil  havde  været 
meget  trykkede,  ligesom  denne  Stand  i  det  Hele  taget  havde  været 
stærkt  tilsidesat.  Da  Tscherning  i  Aaret  1848  blev  Krigsminister, 
opgav  han  vel  Stillingen  som  Bonde venneselskabets  Formand 
(see  første  Deel.  Side  36),  men  da  han  efter  sin  Ministervirksom- 
hed igjen  var  vendt  tilbage  til  Privatlivet,  knyttedes  der  lidt 
efter  lidt  et  virkelig  politisk  Venskab  mellem  ham  og  Bal- 
thazar Christensen.  Med  den  utrættelige  Iver  og  Energi,  hvoraf 
Christensen  var  i  Besiddelse,  arbeidede  han  især  for  Rigsdags- 
valgene  og  afgav  stadig,  som  han  udtrykte  sig,  „Rapport  til  sin 
General"  om  alt,  hvad  der  passerede.  Dette  var  saaledes  især  Til- 
fældet i  Sommeren  1851,  da  Tscherning  med  sin  Familie  opholdt 
sig  paa  Frederiksværk;  i  denne  Tid  reiste  nemlig  Christensen  om- 
kring i  Sjælland,  hvor  han  holdt  politiske  Møder,  og  af  hans  Breve 
sees  det,  at  han  saa  at  sige  daglig  afgav  Beretning  tii  Tscherning? 
der  til  en  vis  Grad  var  den,  som  gav  Parolen.  Af  den  vidtløftige 
Correspondance,  der  opstod  paa  denne  Maade,  have  vi  nedenfor 
foretaget  et  Uddrag  for  Aarene  1851 — 52. 

Naar  Rigsdagen  var  samlet,  var  det  blevet  en  Sædvane,  at 
Christensen  daglig  fulgte  hjem  med  Tscherning  og  var  Gjæst  ved 
hans  Bord,  ligesom  han  heller  aldrig  savnedes  ved  de  Sammen- 
komster, som  Tscherning  ugentlig  holdt  i  sit  Hjem,  og  hvortil  der 
var  indbudt  alle  de  Mænd,  som  hørte  til  „Bondepartiet"  (Venstre). 
I  Begyndelsen  indfandt  sig  Mænd  som  Andræ,  Steen,  Oppermann, 
Schack,  Rovsing,  Grundtvig,  Lehmann,  Ploug  m.  fl. ;  men  lidt  efter 
lidt  forandredes  disse  Samlinger  fra  mindre  Middagssamlinger 
til  større  Aftensammenkomster,    og  efterhaanden  som  flere   af  de 

nævnte  Mænd  med  mange  andre  svigtede  Bondesagen  og  dens 
Førere,  der  i  sin  Tid  trolig  havde  arbejdet  paa  at  bringe  de  fleste 
af  dem  ind  i  Rigsdagen,  blev  det  næsten  udelukkende  Bønder  og 
deres  allertroeste  Venner,  som  I.  A.  Hansen,  Alberti,  Fr.  Barfoed, 
Dr.  G.  Winther,  Zahle  osv.,  der  kom  sammen  hos  Tscherning,  sam- 
talede med  ham  og  drøftede  Dagens  Begivenheder  i  Rigsdags- 
samlingen,  hørte  paa,  hvad  han  havde  at  sige  dem  om  de  poli- 
tiske Bevægelser  i  det  Hele  taget,  og  nøde  et  tarveligt  Aftens- 
maaltid  hos  ham. 

Bondepartiets  Magt  paa  Rigsdagen  tog  bestandig  til,  og  Chri- 
stensen saae  det  med  Stolthed;  nu  kom  det  Øieblik,  da  han 
meente,  at  dette  Parti  skulde  høste  sine  rigeste  Frugter,  og  han 
talte  idelig  om  at  faae  dannet  et  „Coalitionsministerium".  Tscher- 
ning derimod  strammede  Tøilerne  og  erklærede,  at  han  ikke  vilde 
lade  sig  bruge  paa  denne  Maade.  Venstrepartiet,  Bondepartiet, 
maatte  ikke  optræde  som  „Ministerstorm  ere";  det  havde  ikke 
Kræfter  til  at  danne  et  Ministerium ;  det  skulde  lade  sig  nøie  med 
at  være  et  roligt,  moderat  Modstandsparti,  der  Intet  fordrede  for 
sig  selv,  men  kun  arbejdede  for  Sagens  Skyld,  og  man  skulde 
rolig  finde  sig  i  at  være  Banebryder  uden  at  lide.  af  TJtaalmodighed 
eller  søge  i  en  Haandevending  at  faae  sine  Ideer  realiserede.  Denne 
Tschernings  Opfordring  til  Afholdenhed  vandt  ikke  Anklang,  og 
det  politiske  Venskabsbaand  mellem  Tscherning  og  Christensen 
løsnedes  mere  og  mere  og  slappedes  endelig  ganske,  da  Tscher- 
ning i  Aaret  1854  meldte  sig  ud  af  Bondevenneselskabet  ved  et 
Brev  til  Christensen.  Dette  Brev,  som  er  optaget,  men  vistnok 
i  en  mindre  nøiagtig  Skikkelse,  i  I.  A.  Hansens  „Vor  Forfatnings 
Historie",  vil  senere  blive  meddeelt. 


Breve  fra  Tsherning  til  Balthazar  Christensen. 

Nr.  1. 

Frederiksværk  24.  Juni  1851. 
Kjære  Christensen! 
Vi  kom  da  hertil  i  Søndags, det  er  St.  Hans- 
dag, Helenekildes  store  Dag;  om  der  er  Gjæster,  veed  jeg 
ikke,   men  at  de,  om  de  ere  her,  kan  faa  Sygdommene 
blæst  bort  tilligemed  Kjødet  fra  Benene,  det  veed  jeg. 

Jeg  har  læst   Opfordringen  til  Arb^ider- 

klassen  og  dens  Venner;  men  jeg  kan  for  min  Part  ikke 

underskrive  paa  en  Indbydelse,  der  gaaer  løs  paa  noget, 
jeg  ikke  forstaaer,  nemlig,  hvorledes  man  skal  kunne 
forandre  Betalingsmaaden  mellem  Arbeider  og  Arbeid-- 
herre,  saalænge  man  maae  lade  Betalingens  Størrelse 
blive  overladt  til  fri  Overeenskomst  mellem  Parterne. 
Det  gaaer  ikke  an,  troer  jeg,  at  kaste  sig  ind  paa  et 
speculativt  Omraade,  mindst  gaaer  det  an  med  Ar- 
beidere.  Dersom  Indbydelsen  blev  staaende  ved  at 
sige:  vi  ville  forsøge,  om  vi  ikke  kunne  udfinde  Maader 
til  at  forbedre  Forsørgelsesvæsenet  saaledes,  at  den  ældre, 
udslidte  Arbeider  erholder  en  passende  Livsforsørgelse, 
saa  kunde  man  gaae  ind  med  i  Foreningen,  og  da  kunde 
ogsaa  det  særlige  Forslag,  som  her  er  opstillet  som  Forenings- 
fane,  komme  til  Omtale.  Det  er  jo  dog  et  Arbeider- 
forsørgelsesforslag  blandt  mange  andre.  Lad  dog  de 
Folk,  som  ville  ind  paa  denne  Vei,  betænke,  hvorledes 
vi  Bondevenner  stillede  vor  Opgave :  „At  bringe  Bonde- 
almuen til  statsborgerlig  Lighed  med  de  andre 
Samfundsklasser'1.  Her  er  et  lovligt  Holdepunct,  en 
forstaaelig  Stræben.  Et  lignende  Formaal  maatte  de 
kunne  stille  sig,  som  ville  virke  for  Arbeiderbefolkningen, 
om  de  iøvrigt  have  gjort  sig  det  tydeligt,  hvad  de  kunne 
ville  i  Arbeidernes  Navn.  Kunne  de  ikke  det,  saa  ligger 
det  i,  at  de  ikke  ret  have  gjort  sig  Rede  for,  hvilke 
Savn  der  findes,  som  hidrøre  fra  Lovgivningens  Brøst, 
det  være  enten  ved  det  Vrange,  den  paalægger,  det,  den 
byder  for  meget,  eller  det,  den  byder  for  lidt.  Dersom 
man  ikke  tager  sig  meget  iagt,  naar  man  betræder  denne 
Bane,  saa  kommer  man  til  at  benytte  den  Misstemning, 
som  virkelige  Savn  paa  den  ene  Side  og  forøgede  Livs- 
fordringer  paa  den  anden  Side  fremkalder  hos  den  Deel  af 
Befolkningen,  som  Skjæbnen  har  sat  under  uheldige  Livs- 
vilkaar,  til  ubestemte,  med  denne  Misstemning  aldeles 
ikke  sammenhængende  Formaal;  man  tilveiebringer  For- 
styrrelser, Rystelser,  maaske  Udvikling,  men  kun  som  det 

Tilfældige,  ikke  som  Bestræbelsernes  fornuftige  og  derfor 
næsten  sikkre  Maal. 

Der  er  en  anden  Ting  i  Forslaget,  som  sætter  mig  i 
Forlegenhed;  det  er  Sondringen  af  Kjøbstad  og  Land. 
Det  vilde  være  den  besynderligste  Ting,  at  tiltræde  en 
Forening,  som  opretholdt  denne  Stræben,  samtidig  med, 
at  vi  i  Bondevenneselskabet  opgive  Næringsvæsenet,  fordi 
vi  ikke  længer  end  høist  fornødent  ville  holde  Sondringen 
vedlige.  Dette  Misgreb,  thi  et  saadant  er  det,  ligeoverfor 
vor  Forfatning  og  Valglov,  kommer  ogsaa  af  det  snevre, 
usikkre  Grundlag  for  Foreningen.  Dette  maa  være  Dem 
nok  for  at  vise,  hvorfor  jeg  ikke  kan  yde  min  Skjærv 
til  Foreningen,  med  mindre  det  skulde  være  for  at 
hjælpe  den  saa  langt  frem,  at  den  kom  til  at  fornemme 
Dyndet,  hvori  den  selv  har  sat  sig,  jeg  mener  Ideologiens 
Dynd,  fæste  sig  om  Benene. 

— Der  er   vistnok  flere  Ting  forenede,    som 

fremkalde  Misnøie :  Jagtloven,  som  B.  og  Fru  D.  skyldes 
for,  og  som  den  hele  Jagtklikke  ved  Hove  og  i  Byen  er 
rasende  over  —  Tilskuddet,  Kongen  har  faaet  til  Civil- 
listen,   have    Bondevennerne    voteret    for   Jagtloven,    og 

Fru  D.  og  B.  have  puttet  Alt  i  deres  Lommer. 

Der  kunde  gjerne  føres  en  vis  Sum  til  aarlig  Oplægning 
—  Kongen  bør  samle  til  Fru  D.  En  Grundformue  af 
30  til  50,000  Rd.  og  aarligt  Tillæg  af  5  å  10,000  Rd.  er 
ikke  upassende.  Bedre  nævne  Summen,  selv  en  større, 
end  den  Mystik,  som  nu  findes  og  skammelig  misbruges 
af  de  nærmere  Omgivelser. 

Nr.  2. 

29.  Juni  1851. 

Deres  Brev  af  27.*)  besvarer  jeg  allerede  i  Dag  for 
Gleerups  Skyld.  Den  Betragtning,  ikke  at  see  klart  i 
vor  Villen,    er    den  samme    som   i   den  forløbne  Vinter, 

*)  See  B.  Christensens  Breve  Nr.  1,  pag99. 

eller  maaske  alt  i  Efteraaret  engang  bragte  mig  til  at 
spørge  dem:  „Hvem  har  fundet  Vei  til  Gleerup  og  for- 
styrrer lians  politiske  Ko?"  —  Er  det  en  fremmed  Mare, 
saa  er  Sagen  betænkelig;  thi  saa  maa  der  være  indtraadt 
af  den  Art  Tvivlsmaal,  som  ere  saare  vanskelige  at  be- 
kjempe.  Troen  er  borte  enten  paa  os  eller  paa  Sagen. 
Ryk  G.  lige  paa  Klingen  og  spørg  ham:  Har  De  seet 
eller  talt  med  den  eller  den?  —  Det,  at  Bondesagen 
skal  vindes  ved  Sagens  egen  Godhed  og  ved  Bondens 
egen  Vægt,  ligger  saa  nær  ved  den  Tanke,  der  har 
ledet  til  at  bringe  en  Fæsteafløsningsiov  ind,  for  som 
næstbedste  Udbytte  at  faae  det  gjort  klart,  at  en  saadan 
er  umulig,  den  er  nær  beslægtet  med  Ivren  mod  en  for- 
bedret Fæstelovgivning,  med  Ivren  for  at  fremstille  Kron- 
domaineafløsningen  som  et  stort  Offer,  naar  man  ikke 
kan  faae  en  Overvurdering  sat  igjennem,  som  gjør  Afløs- 
ningen umulig;  det  er  endelig  beslægtet  med  de  idelig 
gjentagne  Bestræbelser  for  at  skille  Dem  fra  mig,  hvad 
der  fremtræder  fra  saamange  Sider,  og  som  vistnok  vilde 
for  en  Stund  give  Modstanderne  frit  Spillerum ,  men 
neppe  vil  føre  til  det  Maal,  hvorfor  det  efterstræbes.  Det 
er  det  forunderligste  Træf,  at  jeg  netop  den  samme  Dag 
herude  blev  ivrig  anfægtet  for  clet  samme  i  Anledning 
af  Rygterne  om  Begivenhederne  i  Nykjøbing:  „Vi  have 
længe  havt  isinde  at  giøre  Dem  opmærksom  paa,  hvor 
meget  de  skader  Dem  og  Deres  Sag  ved  at  slutte  Dem 
saa  fast  til  Christensen ;  han  bedaarer  og  besnærer  Dem,  han 
benytter  Deres  Svagheder  etc.  etc.  og  skiller  Dem  fra  mange 
Venner,  som  ellers  sluttede  sig  til  Dem.  Det  er  godt  nok, 
at  hver  skal  skee  sin  Ret,  men  alle  skulle  dog  ikke  være 
Herrer.  Bønderne  lide  jo  intet  Ondt;  det  er  jo  dog 
hverken  nyttigt  eller  godt,  at  de  gjøres  til  Statsstyrere." 
Dette  klinger  i  meget  ligt  det,  som  GL  har  sagt  dem. 
—  Ingen  frygtes  for  Øieblikket  i  høiere  Grad 
end  De,  og  vi  kunne  godt  gaae  sammen  med  Monrad 
og  Krieger  —  dette  klinger  som  en  Art  5te  Juniprogram. 

En  Mand,  som  falder  mig  ind,  der  mulig  kunde  have 
Fingrene  i  Spillet  —  er  Bl.  Altona,  som  er  hos  Enke- 
dronningen, han  har  engang  tidligere  søgt  G.  Enke- 
dronningen har  været  G's.  Beskytterinde;  vi  vide  fra  Val- 
get i  Lyngby,  at  Bl.  er  politisk  Partigjænger;  jeg  veed 
desuden,  at  han  har  udtalt  sig  meget  skarpt  i  Anledning 
af  Jagtloven  mod  Kongens  democratiske  Sindelag  og 
Bondevennernes  skadelige  Indflydelse  paa  ham.  De  vil 
erindre,  at  Grundeierforeningen,  hvem  Bl.  staaer  i  For- 
bindelse med  gjennemPlessenerne,  blandt  andre  har  villet 
have  G.  til  Secretair.  —  Skulde  han  have  paataget  sig 
at  være  det  modererende  Element  i  Bondevennerne?  — 
Det  Parti  vilde  ansee  os  for  slaaede  af  Marken,  naar  vi 
vare  stillede  bag  Monrad  og  Krieger.  — ■  Det  kommer 
mig  for,  som  de  maatte  kunne  faae  G.  til  at  indsee,  at 
vi  enten  aldrig  maatte  have  taget  os  af  Bøndernes  Sa- 
ger; thi  det  har  jo  ikke  været  at  overlade  Bønderne  til 
deres  Sags  Godhed  og  deres  egen  Vægt,  eller  vi  maae 
gjøre  for  dem,  hvad  vi  kunne  med  ærlige  Midler,  som 
Bernstorff,  Reventlow  og  Colbjørnsen  ofte  i  sin  Tid  have 
giort.  Men  et  ærligt  Middel  er  at  vinde  Kongen  for 
Sagen,  eller  rettere  at  vinde  ham  for  den  Anskuelse,  at 
vi  og  vor  Sag  ere  ærlige  og  mene  det  oprigtigt.  Det  er 
ikke  Uret  at  modarbeide  paa  ærlig  Vis,  ved  directe  Med- 
delelser, den  Bagvaskelse,  hvormed  vi  alle  forfølges, 
navnlig  jeg,  daglig  i  Kongens  Omgivelser.  Kongen  har 
jo  sagt  mig  det  selv,  at  man  bagtaler  mig  for  ham,  og 
jeg  har  det  af  Folks  Mund,  som  have  siddet  ved  Taffelet 
og  hørt  derpaa,  og  det  netop  fra  slige  Herrers  Mund  og 
i  Forbindelse  med  Tale  om  Bondesagen.  —  Det  er  rig- 
tigt, at  jeg  har  udtalt  for  Gleerup,  at  jeg,  naar  vor  Sag 
er  gjennemført,  ikke  let  vil  blive  det  ledende  Middel  ved 
nogen  ny  politisk  Forbindelse,  deels  for  at  give  de  skete 
Reformer  Tid  til  Udvikling,  deels  for  at  vinde  Ro  for 
mig  selv  og  aabne  Kredsen  for  nye  Kræfter;  men  vor 
egen  Sag  fordrer,  at  vi  ikke  lade  Taskenspillere  bedaare 

den  hele  Befolkning  af  Ikke-Bønder  med  Skriget:  „Vogt 
jer  vel  for  Bondevenner  etc. !"  — Jo  mere  jeg  hører,  jo  mere 
kommer  jeg  til  den  Erkjendelse,  at  man  vil  arbeide 
Kongen  bort  fra  det  menige  Folk. 

Nr.  3. 

Kort  før  6.  Juli. 

Det  er  vanskeligt  at  sige,  hvilke  Betingelser  der 
burde  opstilles  som  Grundlaget  for  et  nyt  Ministerium, 
saalænge  man  ikke  nøiere  kj ender  Statens  nærværende 
Stilling,  end  man  er  istand  til  at  kjende  den  ved  den 
ydre  Betragtning,  hvortil  de  Meddelelser  have  givet  An- 
ledning, som  igjennem  de  forskjellige  Canaler,  man  er 
vant  til  under  eet  at  kalde  Offentligheden,  ere  komne  til 
os.  Hvor  tilbøielig  jeg  end  skulde  være  til  at  troe,  at 
der  egentlig  intet  Væsentligt  er  ubekjendt,  saa  bliver 
man  dog  tvivlsom,  naar  man  seer  et  Ministerium  opløse 
sig  i  et  Øieblik,  hvor  der  ikke  synes  at  foreligge  nogen 
uforudseet  Vanskelighed.  Vel  taber  dette  noget  af  sin 
Betydning,  naar  det  bringes  i  Erindring,  at  dette  Mini- 
sterium igrunden  aldrig  har  været  enigt,  uden  om  at 
føre  Krig,  noget,  hvorom  det  stedse  enedes,  hvergang  det 
skulde  enes  om  at  slutte  Fred.  Det  er  altsaa  ganske 
simpelt,  nu  da  det  ikke  kan  gribe  til  dette  kostbare  og 
farlige  Enighedsmiddel,  saa  enes  det  om,  at  hæve  sin 
Uenighed  ved  at  enes  om,  at  gaae  bort  fra  Styret.  Da 
Ministrene  senest  bleve  enige  om  Noget,  idetmindste  til- 
syneladende, da  var  det  om  at  sende  den  af  deres  Midte, 
som  de  nærmest  troede  kunde  finde  en  Fællesmening, 
til  Udlandet  for  at  underhandle.  Det,  han  bragte  hjem 
med,  som  Udbytte  af  Sendelsen,  maatte  man  altsaa  an- 
tage saa  temmelig  maatte  kunne  passe  til  alle  For- 
dringer; som  noget  saadant  bragte  ogsaa  bele  Ministe- 
riet, maaskee  paa  een  nær  (Hansen),  det  for  Rigsdagen, 
hvor  det  optoges  som  det  var  fremlagt,    ikke   som  godt, 

Af  Anthon  Frederik  Tschernings  efterladte  Papirer.  III.  4 

men  som  det  bedst  mulige  under  de  nuværende  For- 
hold, og  den  Minister,  som  ved  sin  Stilling  til  Forslaget 
nærmest  maatte  antages  at  burde  forsvare  det,  erklæ- 
rede tillige,  at  Ministeriet  rimeligvis  kunde  sætte  dette 
Forslag  igjennem,  da  det  nød  den  største  Anseelse  i  Ud- 
landet. —  Forslaget  er  nu  til  Behandling,  og  Beretnin- 
gerne synes  gunstige  om  den  Optagelse,  det  finder  hos 
Notablerne.  —  Den  Minister,  som  ikke  var  tilstede,  da 
Ministeriet  forhandlede  med  Rigsdagen,  har  kunnet  være 
udskilt  af  Ministeriet,  thi  han  har  tilbudt  at  udtræde. 
Han  altsaa  kan  ikke  have  været  imod  Forslaget.  Vel 
har  Rygter  sagt,  at  han  vilde  indordne  den  holstenske 
Hærafdeling  under  den  danske,  altsaa  foregribe  den  ende- 
lige Afgjørelse;  men  hvis  saa  er,  som  jo  maatte  være 
imod  Ministeriets  Fleerhed,  saa  var  det  jo  denne,  der 
maatte  have  andraget  paa  hans  Fjernelse,  hvilken  Kon- 
gen, der  jo  har  givet  Afgørelsesforslaget  en  foreløbig 
Billigelse,  ikke  kunde  have  nægtet.  Her  synes  altsaa 
ikke  at  være  nogen  Grund  til  at  ophøre  med  i  Enighed 
at  fortsætte  det  begyndte  Værk.  Vel  er  det  saa,  at  ved 
Fremlæggelsen  fremkom  Antydninger  af  Fortolkninger, 
man  vilde  give  dette  Project,  der  krævedes  endog  slige 
Forandringer  meget  stærkt  af  Nogle,  men  Fleertallet  i 
Forsamlingen  lod  Ministeriet  beholde  frit  Spillerum,  og 
dette  forpligtede  sig  ikke  til  Noget.  —  Hvoraf  kommer 
det  da,  at  Ministeriet,  som  havde  vundet  et  vægtigt 
Enighedsgrundlag ,  som  havde  fundet  fornøden  Under- 
støttelse i  Rigsdagen,  og  som  holdt  sig  for  meer  end 
almindelig  anseet  i  Udlandet,  paa  eengang  træder  af, 
paa  eengang  synes  opløst  i  Splid?  —  Dette  frister  vistnok 
til  at  troe  paa  ubekj endte  Aarsager.  Da  jeg  nu  ikke  kan 
finde  nogen,  saa  erkjender  jeg  Vanskeligheden  ved  at 
antyde,  hvad  man  burde  forlange  af  det  Ministerium, 
som  skulde  løse  Opgaven,  der  foreligger,  og  den  Nødven- 
dighed paatrænger  sig  da,  først  at  opstille  Forholdene, 
som  jeg,  efter  den  ydre  Betragtning,  har  opfattet  dem.  — 

Det  er  maaskee  her  paatide  at  sige,    at  jeg  næsten 

troer,  at  Opløsningsgrunden  ligger,  uagtet  skjult,  dog 
fuldt  saameget  i  de  indre  Forholds  Vanskelighed,  som  i 
de  ydre.  I  de  indre  Forhold  kunne  faa  af  Ministrene 
gjenneinføre,  hvad  de  ville,  og  færre  ville  maaskee,  hvad 
de  kunne.  —  Hvorvidt  Finantsministeren  kan  gjennem- 
føre  Indkomstskatten,  veed  jeg  ikke;  han  vilde  beholde 
den  kjøbenhavnske  Consumption,  men  kunde  ikke;  han 
kunde  havt  større  Lethed  med  at  gjennemføre  de  stræn- 
gere  Pensioneringsbestemmelser  (Boiesens  Forslag),  men 
vilde  ikke.  —  Justitsministeren  synes  ganske  overmandet 
af  det  juridiske  Laug,  han  har  ikke  mægtet  at  skaffe 
bedre  Amtmænd  og  at  tvinge  til  Strænghed  i  Opfyldelsen 
af  Embedspligter,  Skiftevæsensuordner  har  han  ladet 
glide  hen.  Udskrivningsvæsenet  har  han  ikke  formaaet  at 
rette,  og  Domstolene  staae  endnu,  som  de  stode  for 
mange  Aar  tilbage,  lidet  ansete  og  jevnlig  maadelig  for- 
valtede. —  Indenrigsministeren  skylder  en  Communelov 
og  vilde  gjerne  af  med  den  nærværende  Valglov,  førend 
han  gav  sit  Forslag  ind.  —  Han  venter  paa  at  andre 
vil  trække  Vexel  paa  ham,  for  den  Landboelovgivning, 
som  man  mener  han  skylder,  og  som  han  helst  vilde 
unddrage  sig  fra  at  honorere.  Kirke-  og  Undervisnings- 
ministeren svæver  mellem  Theatret  og  Kirkeforsamlingen, 
begge  tynge  paa  ham  med  de  fanatiske  Fordommes 
Magt,  som  har  bragt  det  derhen,  at  man  seer  opbyg- 
gende Dyrkelse  af  Idealerne  i  disse  jordiske  Kramboder, 
hvor  man  handler  med  Bibelskind  og  sædeforbedrende 
Latter.  Og  endelig  Krigsminister  og  Søminister,  de 
skulle  skaffe  for  Hundredetusinder  Levebrød  til  dannede 
Klassers  Sønner  og  tillige  sætte  Landet  istand  til  at 
bære  Byrden  heraf.  De  have  bundet  sig  selv  ved  at 
love  Umuligheder  og  have  med  Haan  bortskudt  det  Frel- 
sens Bræt,  som  blev  dem  budt. 

I   alt   dette   er  nok  til  at  kunne  bringe  disse  Mænd 
til   at   glæde  sig  ved  Leiligheden  til   at  drage   sig  ud  af 

disse  Vanskeligheder.  Og  ligesom  Martsministeriet  meest 
opløste  sig,  fordi  det  paa  en  Maade  havde  fuldbyrdet 
sit  Hovedhverv,  at  bryde  med  Schleswigholstein  og  med 
de  forældede  indre  Former,  saaledes  er  maaskee  den 
egentlige  Opløsningsgrund  for  dette  Ministerium,  at  det 
har  fuldbyrdet  sit  Hverv,  som  var,  at  skaffe  en  formu- 
leret Overeenskomst  tilveie  paa  Grundlaget:  Slesvig 
tilhører  ikke  Forbundet,  ligesaalidt  som  Resten  af  Dan- 
mark tilhører  det,  hverken  directe  eller  gjennem  Hol- 
sten, hverken  nu  eller  senere ,  og  paa  en  Anerkj endelse  af 
den  Forfatning,  som  Forgjængerne  havde  bragt  til  For- 
handling i  Kongens  Navn.  Dog  jeg  er  ikke  berettiget 
til  at  blive  staaende  ved  denne  Mulighed,  da  de  uden- 
landske, eller  dog  saakaldte  udenlandske  Forhold  fore- 
ligge som  antagen  Grund  til  det  indtraadte  Brud.  De 
udenlandske  Forhold  har  jeg  opfattet  som  følger. 

Vi  have  vel  den  Londonner  Protocol,  som  en  for- 
muleret Sikkerhed  for,  at  de  europæiske  Stormagter  ønske, 
at  Danmark,  Holsten  og  Lauenborg  indbefattede,  skulle 
forblive  sammen  udeelt,  som  een  Stat,  og  derfor  have 
en  eensartet  Arvefølge,  vi  have  vel  den  mægtigste  Green 
af  den  oldenborgske  Stammes  Indvilling  til  at  beseire 
Vanskelighederne  ved  Savnet  af  en  Arving  i  Mandslinien 
ved  Adoption,  rimeligvis  ogsaa  til  at  træffe  et  bestemt 
Valg;  men  vi  savne  de  tydske  Stormagters  Anerkj  endelse, 
som  tydske  Forbundsstater,  som  saadanne  kræve  de  en 
Afgjørelsesform,  der  kan  fri  dem  for  den  Forpligtelse, 
der  paaligger  dem  som  Forbundsstater:  til  at  varetage 
den  lovmæssige  Arvegang  i  Forbundets  Stater.  Denne 
prøver  man  at  hjælpe  os  til  ved  en  Art  Handel,  idet  vi 
nemlig  herfor  skulle  gjøre  Indrømmelser,  angaaende  den 
slesvig-holstenske  Forbindelse. 

Vi  have  Pengekrav  paa  Holsten,  som  trykke  os; 
dem  troe  vi  først  at  kunne  faae  ordnet  bekvemt,  naar 
Kongens  Herredømme  er  heelt  oprettet,  saalænge  indtil 
dette  er  skeet,    see  vi,    at  man  i  Holsten  anvender  de 


53 

Indtægter,  som  skulde  tjene  til  at  bære  Fællesbyrderne, 
til  at  afdrage  paa  og  fyldestgjøre  de  Gjældsfordringer, 
som  man  har  paadraget  sig  for  at  gjennemføre  Oprørs- 
krigen. Vi  føle  et  Tryk  paa  os  ved  at  see  fremmed 
Besætning  i  Rendsborg,  vi  kræve  den  som  dansk  Fæst- 
ning. Man  svarer,  at  man  meget  gjerne  vilde  drage 
Besætningen  ud  af  Holsten  og  overlade  dette  til  Kon- 
gens Herredom,  men  at  man  har  erkjendt  Forholdene 
saa  vanskelige,  især  Ønsket  om  Gjenforeningen  med  Sles- 
vig saa  rodfæstet,  at  man  ikke  turde  troe  Freden,  saa- 
længe  der  ikke  bleve  gjorte  væsentlige  Indrømmelser  til 
dette  Ønske,  og  som  en  saadan  Indrømmelse  vilde  man  be- 
tragte den  fornyede  Anerkjendelse  af  det  aabne  Brev 
af  1846.  Man  kan  vel  ved  Siden  heraf  have  nætfnt,  som 
Grund  til  en  vedvarende  Besætning  af  Holsten,  især 
Rendsborg,  den  Smitsot,  man  frygter  for  fra  den  danske 
democratiske  Constitution,  især  saafremt  den  udvidedes 
til  Slesvig  og  saaledes  endmere  fristede  Holsten  til  at 
ønske  en  lignende,  hvilket,  som  uforeneligt  med  Forbunds- 
bestemmelser,  vilde  blive  et  ulyksaligt  Stridsæble. 

Jeg  kunde  vel  endnu  opstille  flere  Forudsætninger 
om  de  bestaaende  politiske  Forviklinger;  men  da  disse 
ere  tilstrækkelige  til  at  begrunde  min  Anskuelse  om  de 
Fordringer,  man  skal  stille  til  et  nyt  Ministerium,  saa 
vil  jeg  blive  staaende  herved  og  fremsætte  disse  For- 
dringer. 

Først  troer  jeg,  man  skal  enes  nogenlunde  om  den 
indre  Politik,  thi  ved  at  gjennemføre  den  kraftigt  og 
dog  med  Maadehold  beseirer  man  i  høi  Grad  de  uden- 
landske Vanskeligheder  nu,  da  Krig  ikke  er  for  Døren, 
og  kommende  europæiske  Storme  imødegaas,  ved  at  vi 
forud  forme  os  efter  de  europæiske  Fordringer,  blive 
tilfredse  med  os  selv  og  samle  Kræfter.  —  Som  indre 
Spørgsmaal  betragter  jeg  Slesvigs  Forhold  til  det  egent- 
lige Danmark,  skjøndt  man  ved  at  have  maattet  for- 
handle  det  med  Udlandet    ikke   har  kunnet  undgaae  at 

give  det  Udseende  af  en  udenlandsk  Sag.  —  Hvad  enten 
nu  man  vil  Indlemmelsen  under  den  danske  Forfatning, 
eller  ei,  saa  troer  jeg,  man  ikke  skal  for  snart  forandre 
dets  nærværende  Bestyrelsesmaade.  —  Man  skal  glemme 
denne  Sag  noget  i  Udlandet,  førend  vi  rokke  væsentlig 
ved  den  her.  Man  skal  regjere  godt,  med  stor  Omhue  i 
Slesvig,  ikke  ivre  i  Sprogsagen,  for  ikke  ligesom  at  give 
den  Mening  Medhold,  at  Kongen  ikke  kan  have  troe 
Undersaatter,  som  tale  Tydsk,  man  skal  nogenlunde  holde 
Skridt  med  den  Lovgivning,  som  fremkommer  som  con- 
stitutiv  for  Danmark,  man  skal  udvikle  Slesvigs  Rets- 
forfatning  hurtig  og  med  Kraft,  man  skal  bringe  dets 
Regnskab  offentlig  for  Dagen,  man  skal  søge  at  fast- 
sætte en  passende  Begrændsning  for  dets  Bidrag  til  de 
fælles  Statsudgifter,  man  skal  vogte  sig  for  at  komme 
ind  paa  en  Politiregjering,  man  skal  udvikle  de  ma- 
terielle Tilstande,  hurtig  kalde  unge  Slesvigere  frem  uden 
at  binde  sig  formeget  til  Examina  og  vel  vogte  sig  for 
at  ivre  formeget  for  at  forsørge  den  dansk-latinske  Hær- 
skare i  denne  Landsdeel;  men  iøvrigt  ikke  haste  med 
at  sætte  den  endelige  Afgjørelse  igjennem,  førend  det 
kan  skee  uden  Snak  fra  uden. 

I  Danmark  skal  man  lade  Reformerne  følge  rask, 
men  dog  ikke  overvældende.  Man  skal,  troer  jeg,  først 
og  fremmest  ordne  Hærvæsenet  saaledes,  at  Ligheden  i 
Værnepligten  kan  nogenlunde  opretholdes  uden  at  gjøre 
Byrden  trykkende,  hverken  som  personlig  Ydelse  eller 
som  Pengebidrag ;  man  skal  benytte  den  krigerske  Stem- 
ning til  at  gjøre  Folket  krigsdygtigt  og  holde  det 
saadant  i  stor  Maalestok  uden  for  konstige  og  kost- 
bare Midler.  Man  skal  ordne  Væbningsvæsenet  saaledes, 
at  det  bliver  et  Middel  for  det  fri  Folk  til  at  erkjende, 
hvorledes  Staten  gjennem  Frihed  kræver  Underkastelse. 
Man  skal  vide  at  benytte  de  i  Hærvæsenet  lønnede  Kræf- 
ter til  at  sprede  Oplysning  og  i  det  Hele  at  samle  Kræf- 
terne til  nyttig  Virksomhed.  — 

At  Communalloven  maae  komme  frem,  er  en  Selv- 
følge. Saalænge  den  ikke  kommer,  ligger  heri  en  Und- 
skyldning for,  at  Retsvæsenet  ikke  ordnes,  men  derimod 
dog  ikke  for,  at  det,  som  er,  ikke  drives  til  at  opfylde 
sine  Pligter,  at  der  kommer  et  strængere  administrativt 
Eftersyn.  Jeg  nævner  ikke  Ordningen  af  Landboefor- 
holdene,  fordi  jeg  næsten  ikke  kunde  tænke  mig  et  Mi- 
nisterium, som  jo  overtog  den  Pligt  fra  Forgjængeren, 
netop  for  ikke  at  have  den  som  en  knusende  Byrde.  — 

Skolevæsenet  hænger  sammen  med  Communevæsenet, 
dets  Skjæbne  behøver  kun  at  antydes,  saalænge  Commu- 
nerne  ikke  ere  i  Gang. 

Indkomstskatten  burde  fremtræde  som  en  Forplig- 
telse for  Ministeriet,  thi  den  er  vor  nærværende  Samfunds- 
tilstands egentlige  Værn  og  Vogter;  men  det  vilde  maaskee 
vanskeliggjøre  Stillingen.  — 

Gaaer  jeg  nu  til  de  ydre  Forhold,  da  burde  Adop- 
tionen træde  i  Forgrunden.  —  Det  er  en  Feil  at  adop- 
tere en  Person,  man  burde  adoptere  en  Familiegreen,  for 
at  have  et  mere  uudtømmeligt  Forraad  af  Arvinger;  men 
her  staaer  vel  gjort  Gjerning  ikke  til  at  ændre.  —  Hvad 
saa  de  tydske  Magter  sige  eller  ikke,  saa  bør  Adoptionen 
træde  frem;  med  den  er  jo  Arvefølgespørgsmaalet  endnu 
uafgjort;  adopteres  en  Person,  da  er  jo  Mandsstammen 
endnu  levende  i  ham  og  Arvefølgen  efter  ham,  om  han 
ikke  har  Arvinger,  ubestemt.  —  Underhandlingsstoffet  er 
altsaa  ikke  borte,  men  Tiden  er  mindre  paatrængende; 
det  er  nok.  — 

Med  at  komme  i  Besiddelse  af  Holsten  har  det  fra 
vor  Side  ingen  Hast,  vi  skal  gjøre  Regjeringscommis- 
sairerne  Livet  surt  med  at  kræve  Penge  for  vort  Til- 
godehavende og'  lade  alle  i  Holsten  forstaae,  at  Kongen 
ikke  frygter  for  at  regjere  Holstenere  med  Holstenere, 
men  ikke  bringe  noget  Offer  for  at  faae  Forbundstrop- 
perne ud.  —  De  tvende  Magter  føle  sig  indbyrdes  be- 
sværede,  og  Holsten  føler  sig  besværet  af  dem,    og  det 

meer  og  meer,  alt  som  der  regjeres  bedre  og  roligere  i 
Slesvig  og  Danmark.  Naar  først  Slesvigholsten  er  til- 
fulde brudt,  saa  kommer  Holsten  nok.  —  Ved  Rends- 
borg  skal  Sprængningen  være  vort  egentlige  Maal,  thi 
det  er  for  Danmark  kun  en  skadelig  Plads,  næsten  lige- 
saa  skadelig,  naar  vi  have  den,  som  naar  vi  ikke  have 
den.  —  Det  maae  for  alting  være  erkjendt  af  det  nye 
Ministerium,  at  der  intet  haster  af  den  udenlandske  Af- 
gjørelse.  —  Der  er  ingen  Fare  ved  at  tage  nogle  Frem- 
mede til  Officerer  i  Holsten,  det  behøver  jo  ikke  at 
være  Tydskere ;  vi  kunne  jo  tage  f.  Ex.  Schweitzere,  Rus- 
sere etc.  — 


Nr.  4. 
Frederiksværk  d.  6.  Juli  1851. 

Jeg  skriver  Dem  dette  i  Fortsættelse  af  mit  Fore- 
gaaende.  —  EfteratDe  varreist,  blev  jeg  den  hele  Aften 
taget  i  Beslag  af  forskjellige  Besøgende,  saa  at  jeg  først 
kom  til  at  skrive  Kl.  IOV2  °g  skrev  nu  til  langt  ud  paa 
Natten,  for  at  samle,  hvad  der  forekom  mig  det  nær- 
mest Liggende;  men  der  blev  et  Hul  tilbage,  som  bør 
udfyldes,  nemlig  Antydningen  af  en  Helstatsordning, 
forsaavidt  denne  jo  efter  Londonerprotocollen 
er  uundgaaelig,  ogder  kan  passe  med  den  ube- 
stemte Mellemtilstand,  jeg  tilraader  at  fort- 
sætte, til  den  af  sig  sely  hører  op.  Forholdene, 
som  skulle  bekjempes  eller  rettere  beherskes  ved  denne 
Indretning,  eller  gjennem  hvilke  man  skal  snoe 
sig,  ere  følgende.  Naar  Heelstaten  antages  til  5  Dele, 
saa  udgjør  det  egentlige  Danmark  3/5,  Slesvig  V5,  Holsten 
Lauenborg  Vs-  I  Danmark  (Provindsen),  har  Kongen 
sørget  for  at  faae  sin  Villie  oplyst  ved  en  folkefr em- 
stillende  Forfatning,  i  de  tvende  andre  Landsdele, 
eller  Statsdele,  thi  i  Mellemtilstanden  vide  vi  ikke, 
hvad  de  skulle  blive  til,  har  Kongen,  som  Følge  af 

Overgangstilstandcn,    beholdt   Personherredøm- 

met,  som  han  i  den  ene  udøver  ved  et  Bestyrelses- 
organ,  i  den  anden,  som  er  under  Forbundscommissairer, 
ved  en  Medcommissair.  I  det  Hele  trænges  der  til  at 
komme  bort  fra  de  speculative  Stridigheder  over  Be- 
styrelses- og  Regjeringsformer  og  til  at  komme  ind  paa 
en  jevn  nyttig  indre  Udvikling  i  alle  Lands- 
dele. Hvormeget  end  den  hele  Sammensætningsform 
kan  være  vigtig,  saa  er  det  dog  ikke  til  Nytte  at  efter- 
tragte den,  saalænge  den  sunde  Fornuft  ikke  er  kommen 
tilstede  fra  begge  Sider.  Den  er  der  aabenbart  ikke  hos 
Holstenerne,  thi  deres  administrativt  forbundne  Slesvig- 
holsten, naar  Slesvigs  Inddragelse  under  Forbundet  er 
opgivet,  og  Holstens  Udtrædelse  endnu  ikke  er  forlangt, 
mindre  erkjendt  mulig,  endsige  iværksat,  er  enten  en 
Uredelighed  eller  en  Galskab;  har  den  et  virkeligt  For- 
maal,  saa  er  den  uantagelig  for  os,  og  har  den  intet 
Formaal,  saa  er  den  intetsigende;  en  sund  Fornufts  Til- 
bagevenden vil  i  begge  Tilfælde  lade  den  falde.  —  Da- 
nomanerne  have  eiheller  deres  sunde  Fornuft,  saalænge 
de  ved  Rescripter  sprogdøbe  Provstivis,  paa  samme 
Tid  som  de  søge  en  Statsbegrændsning  til  Beskjær- 
melse.  Finde  de  denne,  saa  er  Sprogsagen  mindre 
farlig,  og  finde  de  den  ikke,  saa  ere  deres  Bestræbelser 
kun  skikkede  til  at  skaffe  ydre  Indblanding  til  Veie.  — 
Det  tydske  Sprog  i  Slesvig  er  indført,  vist  med  Urette, 
men  dog  i  Almeenoplysningens  Navn;  det  er  der  nu, 
og  igjen  at  fortrænge  det  kan  i  det  democratiske  Danmark 
med  sin  Troesfrihed  ikke  belægges  med  Bestræbelse  for 
Almeenoplysningens  Navn.  Det  var  at  lyve  og  tiltrods 
for  den  Tilbedelse,  man  yder  Lyveposten,  kan  den  dog 
ikke  beseire  Tydskerne  i  Løgn.  Man  vinder  meest  i 
denne  Retning,  naar  man  i  den  slesvigske  Almeenunder- 
visnings  Navn  lader  give  nogen  Undervisning  i  Dansk  i 
de  tydske  Skoler  og  i  Tydsk  i  de  danske,  og  lader  for- 
resten denne  Sag  gaae,  som  den  kan  komme.    Man  vinder 

meest  ved  at  give  Præsterne,  som  kun  ere  Sjælesørgere, 
og  for  hvem  Sproget  kun  er  den  legemlige  Vei  til  den 
moralske  Opfattelse ,  ikke  Stridens  Middel,  men  Pligtens 
Bekj endelses-Middel.  Der  maa  altsaa  skaffes  en  Orga- 
nisme tilveie,  der  er  ligesaa  forbigaaende  som  meget  af 
Resten,  men  der  kan  skaffe  Samvirkning  i  det  Nær- 
værende og  Udvikling  i  det  Tilkommende.  Kongen  maae 
finde  den  Støtte,  han  trænger  til,  for  ikke  at  staae  raad- 
vild  og  føres  paa  Afvei.  Denne  Organisme  findes  lettest, 
naar  Kongen  dannede  udenfor  det  danske  Statsraad  et 
raaclgivende  Geheimecabinetsraad.  Det  kan  kun  være 
raadgivende,  saalænge  det  ikke  har  en  bestemt  constitu- 
tionel  Tilværelse.  Det  skal  bestaae  af  3  Raader  for 
Danmark,  1  for  Slesvig,  1  for  Holsten  Lauenborg,  og  det 
nemlig:  Præces  for  det  danske  Statsraad,  Ministeren  for 
de  udenlandske  Sager  og  Finantsministeren ,  og  dersom 
een  af  de  tvende  Sidstnævnte  er  Præces  i  Statsraadet. 
da  en  Minister  uden  Portefeuille ,  om  en  saadan  findes 
(han  kan  jo  findes,  om  ikke  for  andet,  saa  for  dette  Til- 
fælde), endvidere  Ministeren  for  de  slesvigske  Anlig- 
gender, som  da  ikke  skal  sidde  i  det  danske  Statsraad, 
og  Ministeren  for  Holsten,  om  hvem  da  det  samme  gjæl- 
der.  Dette  Cabinetsraad  har  da  kun  at  raadslaae  med 
Kongen,  som  i  Absolutismens  Tid,  i  Formen,  i  Virkelig- 
heden for  at  enes  om  de  af  Statens  Anliggender,  som 
skulle  afgjøres  i  Fællesskab.  Det  maa  nemlig  forud- 
sættes, at  den  danske  Ministerpræsident  med  2  Raader 
maae  have  Indflydelse  nok  over  det  danske  Cabinet  til 
at  lede  dette  med  sig  i  disse  Sager,  ligesom  det  maae 
forudsættes,  at  det  danske  Cabinet  maa  være  valgt  i 
Samklang  med  Rigsdagen  eller  med  Folkestemmen,  som 
det  da  gjennem  nye  Valg  henvender  sig  til.  Have  de 
det  ikke,  da  kan  Danmark  ikke  regjeres  constitutionelt,  da 
har  det  i  sin  Oplysning  for  megen  tydsk  Spidsfindighed 
og  for  lidt  sund  Sands;  have  de  det,  da  er  der  godt 
Haab  om,    at  Sagerne  kunne  gaae;    thi  da  kan  Kongen 

i  Valget  af  Ministre  for  Slesvig  og  for  Holsten  søge  at 
samstemme  med  Folket  i  disse  to  Landsdele,  forsaavidt 
det  ikke  begjærer,  at  han  skal  hylde  Oprøret  og  lade  det 
repræsentere  i  sin  Nærhed.  —  Kunde  de  tvende  Ministre 
for  Slesvig  og  Holsten-Lauenborg  med  gode  Grunde  faae 
deres  3  Colleger  med  dem,  da  burde  deres  Mening  jo 
seire. 

Nr.  5. 

Frederiksværk  d.  10.  Juli  1851. 

Min  første   Bemærkning   skal  gjælde   Op- 

tøierne  i  Storeheddinge.  Det  er  en  fæl  Art  Optøier, 
iøvrigt  vistnok  af  den  Art,  den  større  Frihed  og  Selv- 
følelse fører  med  sig,  men  som  Bondevennerne  ikke  bør 
have  Skin  af  at  beskytte,  da  de  kun  ere  skadelige  for 
os.  Troer  De  ikke,  der  i  Almuevennen  atter  burde  ud- 
gaae  en  formanende  Opfordring  til  Landboerne  om  at 
afholde  sig  fra  ethvert  Forsøg  af  denne  Art,  der  stedse 
vil  blive  benyttet  til  at  indskrænke  de  frihedsbeskyttende 
Former,  vi  ere  igang  med  at  komme  i  Besiddelse  af; 
dette  Brug  har  man  overalt  gjort  af  slige  Optøier.  Det 
er  en  Besynderlighed,  at  de  stedse  fremtræde  i  Scave- 
nius's  Nærhed,  han,  som  har  modstaaet  Godseier- 
foreningens  Overgang  til  en  Grundeierforening  og  dennes 
underhaands  Forening  med  5te  Juni,  ham  vil  man  gj en- 
nem  Eiendomsskrækken  føre  frem  igjen  i  Tøiet,  og  med 
ham  endnu  en  heel  Deel  for  at  sikkre  sig  Styrke  til  An- 
grebet paa  Valgloven,  hvorved  man  vil  benytte  det  gamle 
Omkvæd  med  de  smaae  Besidderes  Interesser  imod  Be- 
siddelsesløse —  det  er  Communalvalgloven,  man  vil  for- 
berede, samt  Afskaffelsen  af  Kaaringen  og  Stemmegiv- 
ningen  til  Protocol  paa  samlet  Valgsted.  —  Der  findes 
vistnok  dem,  der  have  opfattet  Forholdene  urigtigt,  idet 
de  tro,  at  Husmandsbevægelserne  1848  have  haft  nogen 
Indflydelse  paa  de  Forholdsregler,  man  tog;  men  dette 
er  deels  ikke  saaledes,  deels  er  1851  ikke  1848,  hverken 

i  Danmark  eller  Europa.  En  Opfordring  til  alle  Mænd 
af  Indflydelse  i  Bondevennernes  Selskab  til  at  gjøre  alt, 
hvad  der  staaer  i  deres  Magt,  for  at  formane  Menig- 
mand til  at  blive  indenfor  Lovlighedens  Grændser,  en 
Bemærkning  om,  at  det  er  gjennem  Ansættelsen  i  Fattig- 
skat efter  Formue  og  Leilighed,  at  man  kan  ramme  dem, 
som  bruge  fremmede  Arbeidere,  eller  noget  Lignende, 
skulde  synes  at  være  paa  sin  Plads.  Maaskee  kunde  man 
tillige  beklage,  at  Bondevennerne  ikke  ere  stærke  nok  i 
denne  Valgkreds,  hvor  en  5te-Junist  har  trængt  sig  ind. 
Jeg  omtaler  denne  Sag  som  saameget  vigtigere,  som 
jeg  seer  af  deres  Brev,  at  Magikeren  H...  endelig  er 
kommen  paa  Skuepladsen,    at  der  er  Tale   om  ham  til 

Indenrigsminister ,    og  at  R er  aftraadt.     Det  er 

rigtigt  og  naturligt,  at  det  er  saa;  Rigsdagens  Storlap- 
skrædder  bør  ogsaa  være  Ministeriets  Storlapskrædder ; 
men  det  er  ikke  rigtigt,   om  der  da  kan  være  Tvivl  om 

S Dette    vilde   være    et  meget  slet   Omen  for 

Friheden.  Man  vilde  skaffe  sig  et  Paaskud  imod  Fri- 
hedens Indskrænkning  i  den  nøiere  Tilknytning  af  Slesvig, 
man  vilde  handle  med  Europa  og  byde  Forfatningens 
Grundpiller  for  Slesvigs  Inddragning  under  den  consti- 
tutionelle  Forbindelse  med  Danmark  (den  fælles  Cultus- 
og  Undervisningsminister),  og  man  vilde  herved  opgive 
det  egentlige  Holdemiddel  paa  Slesvig,  Danmarks  frie 
Udvikling  i  Modsætning  til  Tydskland,  man  vilde  frem- 
kalde noget  Lignende  som  i  Belgien  og  Holland,  men 
værre,  fordi  man  vilde  faae  Halvøen  mod  Øerne,  ja 
maaske  Sjælland  mod  Resten  —  Skandinavisme  mod 
blandet  Engelsk-Tydskhed.  —  Gjennem  dette  fælles  Kirke- 
og  Skolevæsen  vilde  man  fremkalde  en  væmmelig  Kamp, 
forberede  kirkeligt  Frafald  i  Sydslesvig  og  Friesland, 
kort  alle  papistiske  Følger  af  en  papistisk  Forholds- 
regel. —  Dette  lærde  Ministerium,  flankeret  af  Biskopper, 
Theater-  og  Konstdirecteurer,  er  en  forskruet,  ufornuftig 
Ting  udenfor  et  socialistisk-communistisk  Samfund  eller 

en  chinesisk  Stat.  —  Det  sidste  er  det,  vi  forsøge,  en 
Mandarinstat.  Det  er  en  haard  Nødvendighed,  men  den 
maae  gaaes  igjennem,  kun  inaae  det  skee  med  Bevidst- 
hed. —  S 's  Synder  ere  foruden  Notabelprojectet, 

Indkomstskatten,  Domaineloven,  Gageringsnedsættelserne, 
og  frem  for  alt,  at  han  har  viist,  hvorledes  han  kan 
finde  Magt  udenfor  og  mod  Professorerne.  Hvad  der 
vækker  min  Opmærksomhed  er,  at  de  nævner  H.'s  Komme 
allerede  Mandag  Morgen  Kl.  9.  Vil  man  give  ham  Tid 
til,  uden  at  det  bemærkes  ret,  hvorfra  det  kommer,  at 
bearbeide  Hr.  Sørensen  gjennem  sine  Venner  i  Flyve- 
posten. Vil  han  ikke  være  sit  Bekjendtskab  med  „Fædre- 
landet" bekjendt?  Det  er  godt,  at  denne  Mand  kommer 
for  Lyset,  dog  glemme  man  jo  ikke,  at  han  har  vist 
Veien  til  at  faae  Stemmer  i  Eigsforsamlingen  ved  For- 
fremmelser, Begunstigelser  og  Frygt  for  Tilsidesættelser. 
Det  er  lidt  i  den  Ludvig-Philipske  Art.  Han  maae  frem, 
han  maae  forstaaes,  men  S.  maatte  frem  ved  Siden  af 
ham  og  Monrads  Tvangsafløsnings  Hovedformaal  hænge 
over  hans  Hoved.  —  Den  anden  Side  af  Monrads  For- 
slag, at  Sagen  bevises  at  være  umulig,  er  vistnok  den 
Anskuelse  H.  vil  have  fremmet.  —  R.  gaaer  af,  fordi 
han  har,  indrømmet  formeget  og  gjort  for  lidt.  Han 
kunde  jo  maaske  være  et  godt  Redskab  i  Slesvig,  ifald 
han  ikke  inddrages  i  Cabinettet.  —  Fast  Holdning,  be- 
stemte Grundsætninger  og  Tid,  det  er  vor  Frelse.  — 
Kunde  vi  imidlertid  faae  Kongen  til  at  indsee,  at  skjøndt 
han  ikke  kan  frigjøre  sig  for  Mandarinerne,  saa  behøver 
han  dog  os  til  at  støtte  sig  mod  dem,  og  dette  nærmest 
gjennem  S.,  saa  vindes  Tid.  Lad  os  ikke  oversee,  at 
dette  hele  Ministerrøre  er  et  konstigt  fremkaldt,  og  at 
man  finder,  at  de,  som  benytte  slige  Rører  til  deres  For- 
maal,    hyppig    have    bidraget    til    at  afstedkomme   dem. 

De,  som  have  opskruet  C til  at  villejnere,  end  hvad 

man  vilde  i  Rigsdagens  hemmelige  Møde,  have  afsted- 
kommet Ministercrisen.  Forandringen  om  Cultusministeren 

i  Notabelforslaget  i  Flensborg  har  maaskee  mere  at  gjøre, 
end  man  troer.  —  Meddelelsen  herom  gjennem  „Danne- 
virke" og  ikke  gjennem  „Flensborgeren"  er  værd  at  lægge 
Mærke  til.  —  For  H.  maa  Deres  Meddelelser  vistnok 
skjules   dobbelt.     H.   og  hans   Frue  ville   nok  her  søge 

Fru  D Winther  har  skrevet  mig  et  meget  ivrigt 

Brev.  —  Skriv  ham  lidt  om,  hvorledes  vi  her  fare 
med  Lempe. 

Nr.  6. 

I  et  Brev  fra  Procurator  Balthazar  Christensen  til  Tscherning, 
dateret  d.  6te  August,  skriver  han:  „B.  har  været  hos  mig,  for 
at  bede  mig  om  Concept  til  Breve  til  Owen,  eller  Fru  v.  d.  Pahlen 
og  til  Grevinde  Holstein.  Vil  De  hjælpe  mig  med  disse,  saa  send  dem". 

I  Tschernings  Brev  af  8de  August,  som  nu  følger,  leveres  Ud- 
kast til  de  nævnte  to  Breve. 

Frederiksværk,  den  8de  August  1851. 

Kjære  Christensen! 
Deres  Brev  af  6te  modtog  jeg  først  saa  seent,  at  jeg 
maatte  have  siddet  oppe  i  Nat,  om  jeg  skulde  have  be- 
svaret det  med  omgaaende  Post,  men  da  Dampskibs- 
posten  over  Roskilde  gaaer  imorgen,  saa  haaber  jeg  der 
Intet  er  forsømt.  Først  vil  jeg  give  dem  Brevudkastene, 
saalecles  som  jeg  havde  tænkt  mig  dem,  hvorved  jeg 
dog  maa  bemærke,  at  jeg  ikke  kj ender  den  Titulatur, 
som  Hoffet,  navnlig  den  paagj ældende  Brevskriver,  under 
slige  Forhold  betjener  sig  af. 


Til  Oven! 
Da  det  er  bleven  min  lykkelige  Lod  ikke  alene 
at  kunne,  men  at  burde  komme  de  Ulykkelige  og 
Trængende  til  Hjælp,  thi  dette  skjønne  Hverv  har  Kon- 
gen, min  Herre,  overdraget  mig,  saa  er  jeg  saa  fri  i  denne 
Henseende  at  henvende  mig  til  Dem,  Hr.  Grosserer  Owen, 
der,   saavidt  jeg  veed,   er  Casserer  for   (her  maae  ind- 

føres  Selskabets  rigtige  Navn,  som  jeg  ikke  veed,  jeg  er 
vant  til  at  høre  det  benævne  Fængselselskabet).  Det 
havde  først  været  min  Tanke  at  tiltræde  Selskabet  som 
Medlem  ;  men  da  jeg  ved  modnere  Overvejelse  er  kommen 
til  den  Erkjendelse,  at  jeg  ikke  kunde  tilbørlig  opfylde 
de  Pligter,  som  jeg  derved  overtog,  hvilke  Deres  ærvær- 
dige Fru  Svigermoder  har  givet  en  saa  stor  Betydning 
ved  den  ægte  christelige,  nidkjære  og  selvopoffrende 
Maade,  hvorpaa  hun  i  hendes  fremrykkede  Alder  har 
vidst  at  bringe  de  herlige  Lærdomme  i  Udøvelse,  som 
hun  har  modtaget  af  den  berømte  Md.  Fry's  egen  Mund, 
saa  har  jeg  foretrukket  at  vise  min  Deeltagelse  gjennem 
Pengebidrag.  De  vil,  Hr.  Owen,  indsee,  at  min  Virksom- 
hed paa  denne  Maade  kun  kan  bære  gode  Frugter,  naar 
de  i  Velgjørenhedsværket  prøvede  Personer  ville  slutte 
sig  til  mig  og  udføre  den  bedre ,  den  vigtigere  Deel  af 
den  fælles  Gjerning,  nemlig  forestaae  Anvendelsen  af  de 
Midler,  jeg  kan  give.  I  nærværende  Tilfælde  søger  jeg 
min  Borgen  for  den  gode  Anvendelse  ikke  alene  i  Sel- 
skabets Indretning  og  FormaaL  men  især  i  det  Haab,  jeg 
nærer,  at  Fru  von  Pahlen  maae  faae  en  Indflydelse  herpaa, 
thi  jeg  har  den  Overbeviisning,  at  hun  lige  meget  vil  vide 
at  modtage  og  uddele  med  et  ægte  christeligt  Sindelag. 
Jeg  behøver  ikke  at  sige  en  saa  verdenserfaren  Mand 
som  Dem,  Hr.  Owen,  at  min  Evne  til  at  hjælpe  er  be- 
grændset,  snevrere  begrændset  maaskee,  end  man  udenfra 
vilde  tro,  ikke  mindst  begrændset  ved  de  mange  Steder, 
hvor  den  kongelige  Godgjørenhed  kræves ;  men  ved  Siden 
heraf  behøver  jeg  ikke  at  tilføie,  at  Kongen,  som  styrer 
mine  Idrætter,   er  udholdende  i  sine  FormaaL    Naar  jeg 

altsaa  indlagt  sender ,  saa  er   dette  vel 

ikke  nogen  stor  Sum  til  et  saa  ædelt  Formaal,  men  det 
er  eiheller  nogen  endelig  Gave  een  Gang  for  alle;  det  er 
Begyndelsen  af  et  Værk,  som  jeg  gjerne  vil  fortsætte 
efter  ringe  Evne,  naar  dertil  gives  mig  Leilighed  ved 
nærmere  Oplysning  fra  Deres  Haand  om  Selskabets  Trang 

eller  endnu  hellere  om  Fru  von  Pahlens  Ønsker  for  Op- 
naaelsen  af  særlige  Forrnaal  i  Selskabets  Tjeneste  eller 
i  Selskabets  Aand.  —  Ved  at  følge  saadanne  Indskydelser 
antager  jeg  bedst  at  kunne  undgaae  Misbrug  og  Skuf- 
felser. 

Med  særdeles  Høiagtelse  Deres  forud  forbundne  osv. 

Til  Gievinde  Holstein! 

Deres  Naade  har  saa  varmt  og  saa  ivrigt  taget  Dem 
af  en  Stiftelse  (Holsteins  Minde,  er  det  ikke  Navnet?), 
hvis  herlige  Formaal,  fattige  og  forladte  Børns  Opdra- 
gelse til  brave  og  nyttige  Borgere,  vistnok  med  rette 
fortjener  denne  Beskyttelse.  Kongens  Opmærksomhed 
er  alt  flere  Gange  bleven  henvendt  paa  dens  nyttige 
Virksomhed,  ja  allerede  Navnet  har  tiltrukket  ham.  Da 
han  har  seet,  at  man  i  de  senere  Aar  har  søgt  Under- 
støttelse for  den  paa  forskjellige  Maader,  saa  har  han 
paalagt  mig,  som  han  saa  gjerne  vil  gjøre  til  Uddeler 
af  hans  gode  Gjerninger,  og  som  selv  saa  gjerne  vil  over- 
tage dette  Hverv,  at  søge  Leilighed  til,  paa  en  passende 
Maade,  at  komme  Stiftelsen  til  Hjelp.  Da  jeg  nu  ikke 
kj ender  nogen  ligere  Vej  til  at  fyldestgjøre  denne  Hen- 
sigt, end  at  henvende  mig  til  Deres  Naade,  til  den,  som 
Stiftelsens  Velgaaende  ligger  saa  meget  paa  Hjerte,  saa 
har  jeg  været  saa  fri  at  skrive  Deres  Naade  disse  Linier. 
Deres  ægte  christelige  Sindelag  sikrer  mig  for,  at  de  vil 
blive  modtaget  med  Velvillie  og  Overbærenhed,  om  jeg 
ikke  skulde  have  fundet  den  retteste  Vei  til  at  udføre 
dette  Velgjørenhedsværk.  Jeg  har  ikke  kunnet  afholde  mig 
fra  at  betræde  den,  thi  det  har  ligesom  forekommet  mig, 
at  Kongens  gode  Gjerning  blev  fordoblet  i  Priis  ved  at 
gaae  igjennem  Deres  Naades  Hænder.  Uagtet  det 
maaskee  havde  været  rigtigere  at  afvente  Fru  Grevindens 
Svar,  førend  jeg  sendte  noget  Bidrag,  saa  har  jeg  ikke 
kunnet  modstaae  den  Fornøielse,  strax  at  begynde  min 
Gjerning  ved  indlagt  at  oversende til 

Deres  Naades  nærmere  Anvendelse  i  den  antydede  Ret- 
ning; De  vil  begribe  og  undskylde  denne,  om  jeg  maae 
bruge  dette  Udtryk,  denne  Velgjørenhedsfremfusenhed, 
naar  De  erindrer,  at  den  jo  giver  dobbelt,  som  giver 
strax,  og  hvor  gjerne  ville  vi  Mennesker  ikke  fordoble 
vore  ringe  Evner  til  at  gjøre  Vel. 

I  Haab  om  at  have  vundet  Fru  Grevindens  saa  be- 
tydningsfulde Bistand,  saavel  ved  Valget  af  den  Sag, 
som  jeg  ønsker  gjort  til  Gjenstand  for  Kongens  naadige 
Omsorg,  som  af  den  Vei,  jeg  har  valgt  for  at  fuldbyrde 
mit  Hverv,  undertegner  jeg  mig 

Med  den  største  Høiagtelse  Fru  Grevinde  osv. 

See  der  har  De  Meningen,  i  hvordan  det  gaaer  med 
Formen  og  Stilen.  Begge  Dele,  veed  De,  ere  min  svage 
Side.  —  Jeg  er  ingen  Skribent! 

Nr.  7. 
Frederiksværk,  den  10de  August  1851. 

De  kan  have  Ret;  det  er  Havblikket  før  Stormen ;  men 
det  være,  som  det  vil,  vi  maae  beholde  vor  Naivetet  i  Form 
og  Handling,  vor  Klartseenhed  i  Opfatning  og  Forsigtighed. 
Stormen  maa  ikke  komme  fra  os,  den  maa  slaae  os  med  sine 
Vinger,  førend  man  troer,  at  vi  mærke  den,  men  vi  bør, 
om  muligt,  foruclsee  den,  for  ikke  at  vakle  ved  Anslaget 
eller  for  i  Tide  at  undvige  og  træde  frem.  Helwegs 
Tegn  er  et  mærkeligt  Fingertegn,  især  hans  Opfattelse 
af  Boiesen.  Hvor  Samvittigheden  har  slaaet  ham!  Han 
har  talt  med  Overlæg,  han  har  talt  som  Udtrykket  for 
den  Slesvignisme ,   der  har  huseret  i  „Dannevirke",   der 

har  været  støttet  af  C og   mange  andre.     Er   det 

Frihed?  Er  det  Danskhed?  Nei  det  er  Universitets 
Tydskhed,  opblæst  Snak,  hvorved  man  skaber  Hovmod, 
Uforstand  og  Uorden.  —  Hvor  underligt  om  Ordene 
fra  Skamling  og  de  fra  Ringe  vare  mødtes  i  Luften.  — 
Jeg  vidste,  hvad  der  maatte  blive  sagt  ved  Skamling  af 
En  eller  Anden;  Navnet  Helweg  ved  Ringe,  veed  De, 
ængstede  mig,  men  det  gik  godt.    — 

Af  Antlion   Frederik  Tachernings  efterladte  Papirer.    IH         5 

At  Fibiger  ikke  tager  mig  i  Commissionen,  er  rigtigt, 
det  er  en  Agtelse,  han  beviser  mig.  Tog  han  mig,  be- 
høvede han  ikke  Commissionen,  men  kun  Skriverne,  men 
saa  fik  han  ikke  den  Levebrødsarmee,  som  han  vilde 
have,  om  han  end  foreløbig  fik  ligesaa  mange  Levebrød. 

Nr.  8. 
Frederiksværk,  d.  16.  August  1851. 
Jeg  har  i  Odsherred  forsøgt,  og  jeg  søger  her  at 
formaae   Bønderne  til   at   enes   om,    hvad   de   selv   ville 
foreslaae  som  Affindelsessum,  jeg  søger  at  faae  dem  til 
at  række  dem  saa  langt   som  muligt.     De  synes  ikke  at 
smage  ilde  paa  500  Rd.  pr.  Td.  Hrtk.  —  dog  byde  de 
neppe  mere  end  450  Rd. ,  hvilken  Priis  vistnok  nærmest 
svarer  til  den  strængeste  Beregning.  —  Kan  det  komme 
derhen,  at  de  med  Bøndernes  Indvilling  i  Commissionen 
kan  gjøre  et  lille  Tillæg  for   at  naae  henimod  500  Rd., 
en  Priis ,  hvorpaa  der  efter  Priserne  paa  Kronborg  Amt 
og  Frederiksborg  Amt  endnu  er  et  Par  Hundredes  For- 
deel,  saa  er  Sagen  god  for   det  gemene  Bedste.  —  De 
vilde,  at  jeg  skulde  komme   til  Kjøbenhavn,   men   enten 
maatte  jeg  da  blive  der,  eller  jeg  kan  blive  derfra,   thi 
hvornaar  kommer  den   afgjørende   Dag?     Den  bør   des- 
uden ikke  komme;  paa  3  Gange  24  Timer  bør  vore  nær- 
værende Sager  ikke'  komme  til  Afgjørelse.  —  Det  er  et 
af  Hovedraadene  at  give  Kongen:  ingen  Ting  at  overile. 
Forholdene,    som   nu  bestaae,    kræve    ingen    Overilelse. 
Det  Yderste,  der  kunde  forsøges,  var  en  Trudsel  af  Øster- 
rig  om   at  ville  besætte   Slesvig  og  lave   Slesvigholsten 
med  Magt.   —  Jeg  troer  ikke,   det  skeer;   men   om   det 
skeer,    da    er    der  kun  Protesten    at    sætte   derimod  og 
Appel   til  England,    Frankrig    og,    for  Formens    Skyld, 
Rusland.    —   Krigersk  Modstand  skal    vi   ikke    forsøge, 
det  vilde  være   at  føie  vore  Modstandere,   som  ville  be- 
gribe, at  efter  et  tabt  Slag  var  vor  Stilling  brudt,  vor 
Constitution  beseiret,  vort  Herrepartie  gjort  til  det  sty- 
rende.    For  Andet  kjemper  man  ikke  i  dette  Øieblik. 

Kongen  bør  give  sig  Tid  med  sine  Beslutninger  og 
i  dem  alle,  som  angaar  den  ydre  Politik,  sige:  „Jeg 
havde  ved  min  Thronbestigelse  haabet  at  kunne  ved 
Folkets  Hjelp  jevne  de  Rivninger,  som  ved  tydsk  Ind- 
flydelse var  trængt  ind  i  mit  Rige,  men  Forbundsfyrster- 
nes  Leflen  med  alle  Arter  Omvæltningsideer,  hvoriblandt 
ogsaa  med  mine  halvoprørske  holstenske  eller,  som  de 
kalde  sig,  slesvigholstenske  Undersaatter,  ved  Siden  af 
deres  ubetimelige  Modstand  ved,  paa  redelig  Maade, 
gjennem  Forbundet,  at  fyldestgjøre,  hvad  der  varmuligt, 
billigt  og  fornuftigt  i  de  tydske  folkelige  Ideer,  gjorde 
mit  Værk  til  Intet,  thi  da  Rystelsen  1848  udgik  fra  Frank- 
rig, blev  Tydskland,  især  de  tvende  tydske  Hovedmagter, 
Østerrig  og  Preussen,  overvældede  af  Revolutionen  i  den 
Grad,  at  de  maatte  tjene  den  mod  mig  i  mine  Lande. 
Ved  denne  Leilighed  blev  jeg  opmærksom  paa  det  far- 
lige Brug,  man  vilde  og  kunde  gjøre  af  den  administra- 
tive Forbindelse,  der  i  en  Række  af  Aar,  først  af  Slen- 
drian og  for  collegial  Bekvemmelighed,  siden  1834  i  en 
beroligende  og  stedlig  organiserende  Aand  havde  fundet 
Sted  i  Slesvig  og  Holsten.  Jeg  saae,  at  man  dengang 
ikke  alene  vilde  gjøre  Slesvigholsten  til  en  Stat,  men 
at  man  vilde  bringe  det  ind  under  et  Statsforbund, 
hvorunder  jeg  altfor  meget  har  følt,  at  jeg  ikke 
har  den  fulde  Statshøihed  (jeg  som  lille  Magt),  som  jeg 
behøver  for  at  ordne  mit  Folks  Anliggender  paa  den 
Maade,  som  det  og  jeg  anseer  bedst  svarende  til  dets 
Forhold  og  Beskaffenhed.  Dette  har  lært  mig  kun  at 
lade  de  af  mine  Undersaatter  blive  under  dette  Forbunds 
Indflydelse,  som  traktatmæssigen  ere  der,  som  selv  have 
ønsket  det,  og  at  lade  en  administrativ  Forbindelse  op- 
høre, der  indeholdt  et  saa  farligt  Blændværk,  saa  skamme- 
lig havde  været  misbrugt  og  i  Virkeligheden  ikke  havde 
nogen  Betydning.  —  Hertil  maatte  jeg  være  berettiget, 
hvad  enten  man  betragter  mig  som  Konge  af  det  hele 
Monarchie,  Holsten-Lauenborg  indbefattet,  eller  man  be- 

tragter  mig  som  Konge  af  Danmark  og  Hertug  i  Holsten 
og  Lauenborg.  Jeg  har  aldrig  forsøgt  at  blande  mig  i 
slige  indre  Forhold  i  Østerrig  og  Preussen,  uagtet  meget 
af  det,  som  er  skeet  i  hine  Stater,  ofte  har  forekommet 
mig  at  maatte  blive  farligt  for  Naboernes  Fred,  saaledes 
som  det  har  viist  sig  i  1848.  Jeg  saae  helst  at  faae 
den  Raadighed  igjen  i  Holsten,  som  tilkommer  mig;  men 
troer  man,  at  den  slette  Aand,  som  har  befæstet  sig  der 
ved  den  Beskyttelse,  Oprøret  nyder  og  har  nyd£,  endnu 
medfører  Farer  for  det  øvrige,  kun  slet  og  ved  Tvangs- 
midler beroligede  Tydskland,  saa  veed  jeg,  at  Forbundet 
medfører  en  fremmed  Besætning,  og  deri  finder  jeg  mig 
rolig,  skjøndt  jeg  veed,  at  det  bliver  misforstaaet  af  de 
Oprørske  og  holdt  for  en  Beskyttelse  istedetfor  et  Tvangs- 
middel; men  med  mine  Stater  udenfor  Forbundet  har 
alt  dette  Intet  at  gjøre".  —  I  dette  simple  Svar  fra  Kon- 
gen personlig  ligger  Alt,  baade  for  hans  egne  og  for  de 
fremmede  Ministre. 

Nr.  9. 
Frederiksværk,  d.  21.  August  1851. 
Hvad  jeg  sender  Dem  vedlagt,  er  ikke  nogen  Af- 
handling, ikke  nogen  Bladartikkel,  det  er  egentlig  ikke 
ret  brugeligt  til  noget  ydre  Brug;  jeg  sender  Dem  det 
kun,  for  at  De  deraf  nogenlunde  kan  læse,  hvad  der  gjæ- 
rer  i  mit  Hoved,  hvorledes  det  bryder  sig  med  at  søge 
en  Løsning  paa  vort  Samfunds  Gaade.  I  Bondesagen 
have  vi  hidtil  havt  let  Spil ;  thi  der  havde  vi  Banen 
aabnet,  vi  havde  det  af  Forgjængerne  grundlagte  Værk 
at  fuldbyrde,  vi  havde  en  opskræmmet  Egennytte  at 
spænde  for  et  stort  Princip,  som  alt  havde  gjort  sig  til 
Herre  i  Europa ;  vi  havde  Bureaucratiets  egne  Overleverin- 
ger at  holde  os  til;  thi  det  havde  begyndt  Værket  og  brugt 
det  til  at  stille  det  lærde  Laug  jevnsides  eller  over  Fødsels- 
og  Hoflauget  og  først  ladet  Vognen  staae,  da  det  ikke 
hjalp  dem  at  trække  længer,  eller  rettere,  da  de  tvært- 

imod,  ved  for  Alvor  at  gjøre  meer,  gjorde  Bonden  til  selv- 
stændig Statsborger  —  og  saaledcs  undergravede  de  sig  selv. 
„Men  nu  skulle  vi  til  noget  Nyt,  til  noget,  som  den 
raske  politiske  Udvikling  har  paatvunget  os  før 
Tiden";  nu  er  det  mindre  let  at  finde  Vei.  —  Foreløbig 
er  der  vist  ikke  Andet  at  gjøre  end  at  søge  den  bestaaende 
Lovgivnings  Forjettelser  og  udvikle  den,  lade  Forfædrenes 
Visdom  nyde  Æren  og  vise,  hvor  lidt  Hensigten  er  op- 
fyldt. —  Den  Lovgivnings  Forjettelser,  vi  skulle  søge, 
ere  fra  Struensee  og  lige  til  1799,  ja  endnu  nogle  Aar 
senere,  thi  i  de  første  Aar  efter  denne  Tid,  omtrent  til 
1805,  havde  man  en  Følelse  af,  at  man  maatte  vise,  man 
ikke  stod  stille,  fordi  Pressen  var  kneblet.* —  det  er  den 
philantropiske  Folkeforsørgelses  Tid;  i  den  findes  Stof 
nok  til  Bearbeidelse  i  Almueinteressen. 

Deres  Brev  har  jeg  modtaget;  det  har  meget  inter- 
esseret mig.  Fru  D troer  jeg  ikke  skal  gjøre  no- 
get for  at  faae  Wulff  valgt,  mindst  imod  Tillisch.  Hun 
skal  nu  foreløbig  ikke  gribe  for  meget  om  sig,  hun  skal 
standse  et  Øieblik  og  samle  Kræfter,  ellers  bereder  man 
hende  nye  Snarer.  —  „De  kommer  til  Byen",  sagde  Bon- 
den, „i  nogle  Timer,  naar  de  kjører  langsomt".  Born- 
holmske Triumfer  finde  ingen  Efterligning  i  Kjøbenhavn, 
i  det  mindste  ikke  strax.  Her  skal  gaaes  den  beskedne 
Velgjørenheds  Vei  —  ingen  anden  lykkes,  enhver  anden 
bliver  en  Sæbeboble. 

Der  er  Tid  og  Dagslys  endnu.  —  Om  jeg  ogsaa 
vilde  reise  i  dette  Øieblik,  saa  kunde  jeg  ikke;  thi  jeg 
har  lovet  Scheele  at  vente  ham  her.  —  Den  hele  Maade 
at  fremstille  mig  som  enestaaende,  den  er  ikke  ny  og 
gjør  Intet  til  Sagen.  Den  skal  senest  have  gjort  Frem- 
skridt ved,  at  jeg  uforbeholdent  har  stillet  mig  ved  J. 
A.  Hansen,  denne  de  Lærdes  værste  Torn.  Men  det 
gjør  Intet,  naar  vi  kun  faae  vor  Villie,  og  det  troer  jeg, 
vi  daglig  faae  meer  og  meer,  ikke  af  anden  Grund,  end 
fordi  jeg  troer,  vi  have  viist  den  rette  Vei.  —  Striden 
vil  blive   om  Hærorganisationen;   her  er  Andræ  i  Ilden, 

han  vil  ikke  i  denne  Sag,  hvad  jeg  vil,  og  trøster  sig 
med,  at  jeg  staaer  ene  ligeoverfor  den  hele  dannede 
Sværm.  —  Kunne  de  endnu  engang  presse  Saft  af  Krigs- 
begeistringen  og  dermed  Penge  af  Statskassen,  saa  kunne 
de  endnu  engang  sætte  et  Hærlaugsvæsen  igjennem;  men 
her  vil  Vanskeligheden  være.  —  Jeg  tænker,  at  mange 
Vanskeligkeder  jevne  sig,  naar  Kongen  og  Fru  D.  nu 
ville  give  Tid. 

Ved  Overveielsen  af,  hvad  enhver  i  sin  Kreds  bør 
foretage,  bør  stræbe  efter,  for  at  løse  det  fælles  Sam- 
funds Hovedopgave,  at  tilveiebringe  det  størst  mulige 
almindelige  Velvære,  eller  maaske  rettere  Velbefindende, 
er  man  jevnligen  geraadet  paa  Afvei.  I  Erkj endelse  af 
visse  Midlers  Vigtighed,  er  man  hyppig  kommen  til  at 
tragte  efter  dem  eller  at  modstaae  dem  med  en  saa 
eensidig  Iver,  at  man  derved  ikke  alene  har  tabt  Hoved- 
formaalet  af  Sigte,  men  endog  modvirket  dets  Opnaaelse. 
Overgrebet  har  medført  Tilbageslag,  Overanstrængelsen 
Mathed.  Saaledes  er  det  jevnligen  gaaet  med  de  Ero- 
bringer af  statsborgerlig  Berettigelse,  som  først  i  Middel- 
standen, nu  senere  i  Almuens  Navn  er  gjort.  Man  har 
saaledes  f.  Ex.  forlangt  og  faaet  repræsentative  (Næv- 
nings-) Forfatninger,  man  har  forlangt  og  faaet  dem  paa 
et  bredt  Grundlag,  ved  Hjælp  af  en  udvidet  Valgret  og 
ubetinget  Valgbarhed,  man  er  ifærd  med  at  udvikle 
Communelivet  (Sogneindretningerne),  at  forberede  Næv- 
nings rettergang  etc,  men  alt  dette  er  kun  Midlerne ;  naar 
man  har  faaet  alle  disse  Herligheder  indrettet  paa  det 
Bedste,  saa  er  det  uvist,  om  man  endnu  har  gjort  noget 
stort  Skridt  fremad  mod  Opnaaelsen  af  Hovedformaalet, 
uden  forsaovidt  som  derved  er  bleven  vakt  en  større 
Tænksomhed,  udbredt  en  almindeligere  Indsigt  i  mange 
Forhold,  vakt  en  større,  skjøndt  ubestemt  Higen  og  Trag- 
ten, ofte  vil  det  synes,  som  om  man  havde  udtømt  Kræf- 
terne   og    fremkaldt    Slaphed  derved,    at    Almeenhedens 

sunde  Sands  lader  den  føle  Savnet  af  virkelig  Frem- 
skridt mod  et  større  Velbefindende  i  Samfundet,  Tør- 
sten er  bleven  større,  men  Husvalelsen  er  udeblevet. 
Mange  ere  komne  til  at  føle  sig  ildestemte,  fordi  deres 
Enkeltmands-Forhaabninger  ere  blevne  skuffede,  fiere 
maaskee  endnu,  fordi  deres  Samfundsforhaabninger  ere 
blevne  det,  ja  man  kan  have  fremkaldt  Modstand  mod 
en  længere  Fremadskriden,  idet  de  Misfornøiede,  skjøndt 
maaskee  ikke  mange  i  Tal,  overskride  de  Udmattede,  som 
ere  kjede  af  at  tale  og  virke,  og  derfor  hensynke  i  Træg- 
hed. Vil  man  derfor  gaae  en  sikker  Vei,  saa  forhaste 
man  sig  ikke  med  at  trænge  paa  Udviklingen  af  For- 
merne for  Samfundsudviklingen,  men  benytte  Skridt  for 
Skridt  de  Midler,  man  har,  til  at  drage  Omsorg  for  Sam- 
fundet, saa  at  dettes  Udvikling,  paa  en  Maade,  gaaer 
forud  for  eller  falder  sammen  med  Udviklingen  af  de 
Midler,  som  skulde,  mener  man,  lette,  befordre,  sikkre 
og  bevare  Udviklingen.  Vi  have  seet,  at  man  paa  flere 
Steder  vel  har  agtet  herpaa,  man  har  egenlig  i  de  store 
Udviklingstider  søgt  at  tilfredsstille  en  Mængde  Trang, 
Savn,  Fornødenheder,  man  har  forbedret  Forbindelses- 
midler,  man  har  ophjulpet  Skolevæsnet  etc. ;  men  ogsaa 
imod  slette  Laster  har  man  jevnligen  seet,  at  Midlet,  man 
anvendte,  enten  blev  uden  Virkning  eller  kun  havde  en 
meget  forbigaaende  Virkning ;  navnligen  traadte  de  Onder, 
man  vilde  bekjempe,  frem  igjen  med  forøget  Styrke. 
Ved  de  store  offentlige  Arbeider  f.  Ex.,  ved  hvis  Udførelse 
man  søgte  at  forebygge  Trang,  forøgede  man  Antallet  af 
de  Medlemmer  i  Samfundet,  hvis  Tilværelse  beroer  paa 
deres  daglige  Arbeidsvirksomhed,  idet  man  tillige  frem- 
kaldte Læren  om  Retten  til  Arbeide;  det  vil  sige,  man 
avlede  en  af  disse  uløselige  Gaader,  der  pine  og  forvirre 
Samfundet  indtil  dens  Løsning  i  ligefrem  Betydning  er- 
kj endes  for  en  Umulighed,  og  til  en  Art  Løsning  findes, 
der  svarer  til  den  fornuftige  Mening,  som  var  skjult  i 
Opgavens  vrange  Form.     Ved  den  Oplysning,  man  kon- 

stigen  bibragte  Alnme-Befolkniogen  —  ved  Hjælp  af  en 
Deel  Lærere  af  Haandtering ,  som  selv  havde  en  Oplys- 
ning, der,  istedetfor  at  gjøre  dem  maadeholdne  i  deres 
Fordringer  til  Livsgoder  og  Velvære  og  give  Exemplet 
herpaa,  krævede  disse  som  Løn  for  denne  Oplysning  og 
skilte  dem  fra  Almuen,  som  de  skulde  belære,  fordi  de 
fandt  den  under  sin  Værdighed  —  blev  den  kun  oplyst  om 
Ringheden  af  sine  Kaar,  uden  dog  ved  den  Oplysning, 
der  meddeeltes,  i  nogen  mærkelig  Grad  at  kunne  forbedre 
disse,  ja  ofte  endog  forringedes  de  yderligere,  idet  der 
maatte  skattes  til  denne  saakaldte  Oplysning.  En  ny  Klasse 
Statsborgere  fremstod  der  i  Kraft  af  dette  nymodens 
Ridderslag,  dette  Brev  paa  Oplysning,  hvilke  ansaae  sig 
forlods  berettigede  til  at  bruge  de  ved  Samfundets  Be- 
stræbelser i  Statens  Navn  tilveiebragte  Midler  til  Bedste 
og  Behagelighed  for  dem  og  deres.  Men,  vil  man  spørge 
og  med  Rette:  hvilke  ere  da  de  Brøst,  I,  som  skrive  dette, 
see  ved  Samfundet,  og  hvorledes  ville  I  have  dem  rettede? 
Betragte  vi  Menneskehedens  Udvikling,  saa  finde 
vi,  at  dengang  da  den  udbredte  sig  til  de  mindre  be- 
gunstigede Himmelegne,  og  Antallet  af  Mennesker  tiltog 
saaledes,  at  strængere,  snildere  anvendt,  mere  vedholdent 
Arbeicle  gjordes  fornødent,  for  at  Mennesket  kunde  er- 
nære sig,  da  fremstod  Trællestanden.  En  talrig  Klasse 
Mennesker  fordømtes  til  at  arbeide  haardt,  for  at  et 
mindre  Antal  kunde  befinde  sig  i  Velvære.  Dette  mindre 
Antal  udviklede  sig  i  en  høiere  Grad  end  deres  trællende 
Medmennesker.  Men  efterhaanden  bevirkede  de  Her- 
skendes egne  Bestræbelser,  deres  Menneskekj ærlighed, 
deres  Vindesyge,  deres  Ærgjerrighed,  kort  de  hos  dem 
ved  deres  særlige  Forhold  udviklede  Egenskaber,  at  det 
ene  Lag  efter  det  andet  af  den  underordnede  Befolkning 
unddroges  Aaget.  De  kom  da  efter  deres  Tour  til  at  føle 
den  menneskelige  Berettigelse  og  kom  til  at  optræde 
med  selvstændige  Fordringer.  Nu  er  det  kommet  saa- 
vidt,  at  ikke  alene  Trældommen  er  forsvunden,  men  end- 

ogsaa,  at  de  sidste  Spor  deraf  skulde  udviskes  derved, 
at  den  Menigste  i  Staten  skal  sættes  paa  lige  Fod  med 
den  Høieste  i  de  Adkomster  og  Berettigelser,  som  Staten 
kan  give  og  tilsikkre.  Dette  er  sagt  i  Loven  paa  mange 
Maader,  det  er  sagt,  endog  længe  førend  det  paa  nogen 
Maade  blev  gjennemført  i  Virkeligheden,  ja  det  har  endog 
været  parret  med  den  religiøse  Tro.  Men  netop  fordi 
dette  er  skeet  saaledes,  fordi  man  har  ladet  det  menige 
Folk  i  lang  Tid  føle,  at  der  var  tilsagt  det  Noget,  som 
ikke  blev  det  givet,  har  det  følt  Trangen  til  selv  at  vaage 
over,  at  Forjettelserne  fuldbyrdes,  og  dette  maae  man  ikke 
formene  det.  Vi  maae  ikke,  naar  det  gjør  Brug  af  den 
Eet,  som  er  givet  det  for  at  hæve  og  berolige  det, 
overøse  det  og  dets  Afsendinge  med  Skjældsord  og  Haan, 
fordi  de  ikke  have  vort  Ydre,  vore  Skikke,  vore  Manerer ; 
vi  maae  være  dem  iblandt  dem,  som  paatage  sig  dette 
Hverv,  taknemmelige,  fordi  de  ville  paatage  sig  at  stille 
Menigmand,  som  han  virkelig  er,  frem  for  vore  Øine,  saa- 
længe  de,  som  kalde  sig  de  mere  dannede,  de,  som  man 
antager,  bedre  skikkede  til  at  forhandle  de  offentlige  Sager, 
ikke  have  lært  Almuen  at  kjende,  som  den  virkelig  er, 
ikke  i  den  have  seet  Statens  brede,  sikkre  Underlag  og 
ikke  vundet  dens  Fortrolighed  ved,  ligeoverfor  den  selv,  i 
Sammenkomster  med  den  at  bekjempe,  hvad  man  troer 
der  er  vrangt  i  dens  Anskuelser,  og  derimod  der,  hvor 
man  optræder  paa  dens  Vegne,  virkelig  at  turde  være 
bekjendt,  at  man  forfægter  dens  Sag,  fordi  man,  i  meget 
væsentlige  Puncter  anseer  dens  Anskuelser  berettigede. 
Saalænge  I  Dannede  ikke  kunne  omgaaes  med,  ja, 
hvor  Omstændighederne  medføre  det,  leve  med  Almuen, 
saalænge  I  enten  blive  staaende  udenfor  den,  rosende 
dens  Kaar,  men  visende  ved  Eders  Tilbageholdenhed,  at 
det,  I  rose,  vilde  mishage  Eder,  om  I  selv  skulde  have  det 
saaledes,  eller  I  kun  komme  iblandt  den  for  at  kaste 
Vrag  paa  Alt,  hvad  I  finde  hos  den,  dens  Boliger,  dens 
Føde,  dens  Virksomhed  og  dens  Glæder,  og  saaledes  vække 

Misnøie  med  dens  Kaar  uden  at  kunne,  ja  ofte  uden  at 
ville  gjøre  noget  alvorligt  for  at  forbedre  dem,  saalænge 
I  handle  saaledes ,  saa  maae  I  finde  Eder  i  at  møde 
Mistillid  hos  Almuen.  I  have  indseet  Nødvendigheden  af 
at  møde  det  store  Antals  Mistro  mod  den  tidligere  her- 
skende Klasse  ved  at  aabne  Døren  til  Folkefremstil- 
lingen, og  vi  troe,  I  have  handlet  klogt;  men  Klogskaben 
ophører,  naar  I,  som  høre  til  de  hidtil  Herskende,  nu 
træde  imellem  og  ville  udelukke  dens  egne  Medlemmer 
fra  at  træde  indenfor  Døren  som  Vogtere  for  de  tilsagte 
Adkomster.  I  handle  især  uklogt,  naar  I  forsøge  at  be- 
virke Udelukkelsen  ved  at  friste  Almuen  i  sin  Godtroen- 
hed og  Vane  til  at  skulle  betroe  sig  til  disse  høiere 
Stillede,  til  at  vælge  Mænd  af  Eders  Midte,  som  ville 
benytte  deres  saaledes  vundne  Stilling  til  at  modvirke 
Almuens  Sag,  til  vedblivende  at  sikkre  visse  Begun- 
stigede tidligere  tillistede  Goder  paa  dens  Bekostning, 
til  at  forsøge,  paa  dens  egen  Bekostning,  at  stille  et  saa- 
kaldet  Veldædigheds-  og  Velgjørenhedssystem  istedetfor 
et  Retfærdighedens  og  Berettigelsens,  hvorved  I  oven- 
ikjøbet  henstille  nogle  af  Eders  egen  Midte  som  Udde- 
lerne af  Naadens  Gaver.  Vi  kjende  godt  Svaret.  Det 
er  en  Nødvendighed  at  bruge  ethvert  nogenlunde  an- 
tageligt Middel  for  at  forhindre  de  Eiendomsløse  i  Sta- 
ten fra  at  komme  til  at  faae  en  saadan  Indflydelse  paa 
Statsstyreisen,  at  de  kunne  komme  til  at  raade  for  Eien- 
domme;  thi  de  ville  da  misbruge  deres  Indflydelse  til 
at  gjøre  Indgreb  i  Eiendommen  og  derved  omstyrte  selve 
Eiendomsbegrebet,  som  er  Grundlaget  for  al  Samfunds- 
orden. Men  dersom  denne  mægtige  Villie  var  tilstede 
til  at  kuldkaste  Eiendomsbegrebet,  tro  I  da,  at  Mod- 
standen, tilveiebragt  ved  de  Midler,  I  formene  at  kunne 
benytte,  vilde  nytte.  Ved  alle  slige  Midler  tabe  1  kun 
den  Tillid,  I  endnu  kunne  have  tilbage,  I  sikkre  In- 
tet ved  Eders  Fremfærd,  men  I  forspilde  Tiden,  i  hvilken 
man  paa  lempelig  Vis  kunde  gaae  Overgangstiden  igjen- 


75 

nem.  Er  Eiendomsbegrebet,  som  vi  ogsaa  tro,  dybt  be- 
grundet i  og  sammenvoxet  med  den  hele  Samfunds- 
udvikling, tro  I  da,  at  det  saaledes  i  en  Haandeven- 
ding  vil  blive  kastet  overende  af  Samfundets  Hoved- 
bestanddeel,  af  Almuen?  Har  Almuen  da  Intet  at  sikkre. 
Xaar  Middelalderens  Herrestandssamfund,  naar  den  vaag- 
nende  Person-Enevælde,  Tyrkiets  Hærregimente  have  brugt 
Eiendomsinddragelser  i  stor  Maalestok  som  Midler  for 
Vinding  og  Herredom,  saa  have  de  tilvisse  givet  farlige 
Forbilleder,  som  man  vel  kunde  frygte  for  skulle  blive 
gjentagne,  men  hvor  have  I  da  nogensinde  i  rolige  Ti- 
der seet,  at  en  Almuestyrelse  med  velberaad  Hu  har 
gjort  noget  lignende.  Derimod  har  man  idelig  seet,  at 
enhver  Klasse  eller  Kaste,  der  under  hvilket  Navn  eller 
hvilken  Form  er  kommen  til  at  faae  Indflydelse  paa  Stats- 
styrelsen,  stedse  har  søgt  at  bruge  Omsorgen  for  Eiendoms- 
sikkerheden  til  det  Paaskud,  hvorunder  den  paa  en  meer 
eller  mindre  ligefrem  Maade  søgte  at  befrie  den  Deel  af 
Eiendommen  i  Staten,  som  den  særlig  havde  tilvendt 
sig.  fra  at  være  den  almindelige  Lov  underkastet,  den, 
at  bidrage  til  de  offentlige  Byrder.  Vi  behøve  kun  at 
erindre  om  Tildragelser  fra  vort  eget  korte  stænderske 
Liv  for  at  overtyde  os  herom. 

I  Stænderne,  hvorfra  Almuen  var  udelukket,  og 
hvori  de  mindre  Besiddere  taltes  i  Almuen,  dé  større 
Besiddere  vare  fremstillede  i  tre  Klasser,  saaledes 
at  de  tvende  ved  Lovgivningen  begunstigede  Klasser, 
tagne  tilsammen,  udgjorde  Flertallet,  den  i  Tal  langt 
overveiende  og  med  offentlige  Byrder  meest  beladte 
Klasse  Mindretallet,  i  disse  Stænder  benægtede  man 
Tilværelsen  af  en  Række  stedse  voxende  Overtrædelser  af 
den  Landboealmuen  sikkrende  Lovgivning  og  modsatte  sig 
gjentagne  Gange  en  Undersøgelse  af  den;  i  disse  Stænder 
gjennemførte  man  en  Lovgivning,  hvorved  man  indrømmede 
Jorddrotterne  en  dobbelt  Priis  for  Hoveriet:  først  den 
nemlig,  de  vidste  at  forskaffe  sig  ved  det  Herredømme, 
de   i   saa   mange  Retninger   udøvede   over  Fæsterne,   og 

dernæst  den,  de  fik  ved  at  faae  Tilladelse  til  at  inddrage 
den  til  Bondebedrift  udlagte  Jord  under  større  Avis- 
gaarde. (Vi  kunne  for  fleres  Vedkommende  maaskee 
endnu  nævne  en  3die  Fordeel,  den,  de  fik  ved  at  lade 
dem  den  betingede  Priis  i  Bondejord  udlægge  af  de 
vedkommende  Myndigheder  uden  fuldelig  at  have  opfyldt 
den  foreskrevne  Betingelse).  Dette  vil  sige,  udtrykt  efter 
den  Virkning,  Foranstaltningen  maatte  udøve  paa  Sam- 
fundet, den  Lejlighed,  der  blev  givet  til  igjen  at  bringe 
en  Deel  af  Bondefolket,  som  ved  Ophævelsen  af  Stavns- 
baand  og  Opmuntring  til  Hoveriafløsning  var  frigjort 
fra  at  trælle,  ja  selv  i  væsentlig  Grad  fra  Tyendeforhol- 
det, ind  under  dette.  Paa  samme  Tid  lod  man  be- 
staae,  ja  udviklede  Lovgivningen  saaledes,  at  de  større 
Lodseiere  holdtes  frie  fra  en  Mængde  Byrder,  som  paa- 
laae  de  mindre,  og  støttede  Udførelsen  af  disse  een- 
sidige  Forholdsregler  ved  Indretningen  af  Menigheds 
(Commune)  Forvaltninger,  som  egnede  sig  hertil.  Istedet- 
for  at  gjøre  Capital  og  Omsætning  fri,  saa  at  den  kunde 
blive  frugtbringende  for  saamange  som  muligt,  befæstede 
man  den  paa  enkelte  Hænder  ved  at  oprette  Stamgodser 
etc.  Disse  skjæve  Forholdsregler,  der  alle  medførte 
urigtig  Fordeling  af  Eiendommen  i  Staten,  gjennemførtes 
ved  den  eensidige  Indflydelse,  man  havde  indrømmet 
visse  Klasser,  som  det  hed  for  at  beskytte  Eiendommen. 
Og  hvorfor  fandt  den  ene  Klasse,  Godseierklassen,  Støtte 
til  Gjennemførelsen  af  saa  eensidige  Forholdsregler? 
Fordi  den  anden  Klasse,  Kjøbstadklassen  (Borgeren),  hov- 
modigen  deelte  Landadelsanskuelsen  af  Bondebefolkningen, 
fordi  den,  i  Følelse  af  at  være  begunstiget  paa  dennes 
Bekostning,  meente  igjen  at  skaffe  sig  en  sikker  Støtte 
til  Opretholdelsen  af  disse  Begunstigelser,  endelig  fordi 
Statsstyreisen,  der  paa  en  Maade  var  undsluppet  den 
sande,  den  almuebeskyttende  Enevældes  Hænder,  var 
gaaet  over  til  det  saakaldte  mildnede  Enevælde,  hvorved 
den  var  falden   i    Hænderne  paa  store   Godseiere    eller 

paa  Mænd,  der  deels  som  Commissionairer,  Commissai- 
rer,  Administratorer  etc.  vare  komne  til  ved  Siden  af 
deres  egentlige  Embede  at  søge  Levebrød  i  Godseier- 
væsnets  private  Tjeneste,  deels  ved  deres  Omgangsliv 
vare  blevne  inddragne  og  hildede  i  de  da  begunstigede 
Klassers  eiendommelige  Anskuelser  eller  forvirrede  ved 
usande  Beretninger  om  de  sande  Forhold.  Her  altsaa 
see  vi  nærved  os  liggende  Exempler  paa  den  Vanske- 
lighed, det  har  at  drage  Eiendomsgrundsætningen  som 
herskende  ind  i  Statslivet.  Man  glemmer  saa  let,  at 
Eiendommen  kun  fortjener  Beskyttelse  i  Staten,  forsaa- 
vidt  den  tjener  til  at  fremme  Samfundets  Udvikling  og 
dets  Formaal,  men  at  den  derimod  bliver  til  Statens 
Fordærv,  naar  den,  urigtigen  anvendt,  medfører  de  mod- 
satte Følger.  At  gjøre  Eiendomsbegrebet  til  det  for- 
herskende i  Staten,  at  sætte  det  over  Menneskeligheden, 
det  er  at  sætte  Tingen  over  Væsnet.  Almuen  kræver 
ikke  Eiendomsgrundlaget  forrokket,  den  føler  selv  ret 
godt  hver  Dag,  hvad  den  sikkrede  Eiendom  er  værd,  den 
begriber  snart,  at  Alles  Livsbetingelser  og  Livsnydelser 
ikke  kunne  være  lige,  thi  see  dens  Medlemmer  til  den 
ene  Side  Livsvilkaar,  den  gjerne  vilde  dele,  saa  see  de 
fleste  af  dem  til  den  anden  Side  Livsvilkaar,  hvorfor 
de  ikke  ville  opgive  deres  egne ;  men  Almuen  kræver,  at 
den  i  Samfundet  finder  den  Sikkerhed  og  Beskyttelse 
for  sine  ringe  Livsvilkaar,  at  disse  ikke  uforskyldt  blive 
gjorte  upaalidelige,  fordi  de  gjøres  haabløse,  og  at  den 
ikke,  naar  den  i  Fællesskabets,  i  Ligeberettigelsens  Navn 
kræver  denne  Beskyttelse  af  dem,  som  udgive  sig  for  at 
forstaae  at  fremstille  og  styre  Samfundet,  afvises  med 
den  Erklæring:  det  kunne  vi  ikke  overkomme,  det  kan 
Staten  ikke  mægte,  det  er  godt,  at  den  kan  sørge  for  os 
og  vore;  hvad  enten  nu  saadant  Svar  gives  i  Ord,  der 
ofte  endog  parre  Fattigdom  med  Raahed,  Dovenskab 
og  Lastefuldhed,  eller  i  Gjerning,  gjennem  eiendommelige, 
for    de     begunstigede    Klasser    selv    indrettede    Beskyt- 

telses-  og  Forsørgelseslove,  beregnede  paa  hele  Samfundets 
Ydelsespligt.  Kan  man  undres  over,  om  Almuen,  under 
saadanne  Forhold,  kommer  til  at  ønske,  noget  nærmere 
at  see,  hvori  de  Vanskeligheder  bestaae,  som  optaarne  sig 
mod  dens  saa  raskt,  ikke  sjelden  saa  haanlig afviste  Fordrin- 
ger, naar  den  samtidig  mener  at  see,  at  man  med  Lethed 
gavner  de  Forhold,  som  komme  Vedkommende  selv  eller 
deres  Standsfæller  tilgode.  Man  siger  da:  de  Klasser  i 
Samfundet,  for  hvilke  slige  eiendommelige  Forsørgelses- 
anstalter  ere  skabte,  det  er  kun  Statstj enere;  der  kan 
ikke  gjøres  nogen  saadan  Sammenligning  mellem  dem  og 
de  Ydende,  hvortil  Almuen  maa  regnes;  alt,  hvad  der 
gives  dem  i  de  forskjelligste  Skikkelser:  Lønning,  Pen- 
sion, Enke-  og  Børneforsørgelse,  det  er  altsammen  kun 
Betaling  for  de  Tjenester,  de  yde  Samfundet.  Vel,  svares 
der  fra  Almuens  Side:  lad  os  gaa  ind  paa  denne  An- 
skuelse; men  da  ere  vi  atter  berettigede  til  at  spørge: 
i  hvilket  Forhold  staae  da  disse  Tjenester  til  den  Løn, 
som  gives  derfor?  Man  vil  da  i  Almindelighed  svare: 
for  at  blive  vel  betjent  maa  Staten  betale  godt.  Dette 
vil  Almuen  vel  ogsaa  indrømme,  idet  den  dog  vil  pege 
paa  mange  af  sine  egne,  de,  der  maae  tilvisse  stræbe 
og  tjene  godt  for  at  kunne  yde  til  Samfundet  det,  som 
kræves;  men  see,  med  hvor  ringe  Løn  de  maa  nøies. 
Men  især  vil  den  spørge:  har  da  den  gode  Løn  hidtil 
skaffet  en  god  Betjening  fra  Statstj  enernes  Side?  og  her 
frygte  vi  med  god  Grund,  at  den  vil  selv  besvare  sit 
Sprøgsmaal  med  Nei,  og  det  i  Henhold  til  en  dyrekjøbt 
Erfaring. 

Dens  sunde  praktiske  Sands  vil  lade  den  sige:  slig 
Betjening,  som  vi  saa  ofte  have  maattet  nøies  med,  havde 
vi  selv  kunnet  skaffe  til  bedre  Kjøb.  Vel  kjende  vi  Sva- 
ret herpaa,  at  i  Embedsstillingen  betales  ikke  alene  den 
daglige  Gjerning,  men  ogsaa  den  lange  kostbare  Forbe- 
redelse, den  lange  Venten  paa  Ansættelse  og  Forfrem- 
melse   bør   betales.     Men  er    dette  et  Svar?    Har  man 

da  med  Grund  skruet  Fordringerne  til  Foruddannelsen 
op  til  en  saadan  Masse,  som  den  maaskee  er,  har  man 
heri  ikke  handlet  af  Grunde,  der  aldeles  ikke  hænge 
samme  med  Statstj enestens  sande  Vel?  Er  det  Staten, 
som  har  bragt  et  saa  stort  Antal  til  at  vente  paa  An- 
sættelse i  Statstj  enesten,  istedetfor  at  slaae  ind  i  andre 
Leveveie,  og  have  ikke  mange  allerede  gjort  det  og  alle- 
rede herved  havt  et  rundeligere  Erhverv  end  mangen 
Mand  i  lige  Alder,  som  med  lige  saa  stor  Anstrængelse 
har  fulgt  en  borgerlig  Levevei?  Hvorledes  vil  man  for- 
lange, at  Almuen  skal  forstaae  og  billige  Grunde,  især 
som  den  sidste.  Men  vi  sige  nok  engang:  man  vilde 
rimeligvis  endda  Intet  sige  om  disse  Forhold,  naar  For- 
tiden havde  lært,  at  Embedsklassen,  ifølge  den  store 
Myndighed,  den  havde  nydt,  og  den  gode  Stilling,  der  havde 
været  den  indrømmet,  havde  været  fortrinlig;  men  dette 
er  langtfra  at  have  været  Tilfældet.  Ville  vi  gjennem- 
gaae  de  talrigste  Klasser  af  dem,  saa  ville  vi  finde,  at 
Antallet  paa  dem,  der  ere  under  Middelmaadigheclen, 
der  have  forvaltet  med  Uorden  og  Efterladenhed  ,  der 
ved  uordentlig  Levnet  have  givet  Forargelse  istedetfor 
et  godt  Exempel,  der  have  vist  sig  vindesyge  og  hov- 
modige, har  været  langt  fra  at  være  ringe,  medens 
Stands-  og  Klasseaanden  har  været  saadan,  at  man  har 
taalt  deres  Feil  og  baaret  over  med  dem  i  mange  Ret- 
ninger. Her  er  et  Samfundsforhold,  som  maa  rettes. 
Ligeoverfor  den  frigjorte  Almue,  som  man  daglig  op- 
fordrer til  at  føle  sig  selvstændig  og  søge  Oplysning, 
kan  et  saadant  Forhold  ikke  længer  bestaae;  her  er  en 
Fejl  i  Samfundet  som  maae  rettes.  Det  Klasse-  og 
Kastemæssige  ved  Statstj enerskabet  maae  hæves,  og 
dette  maae  bringes  til  en  langt  strængere  Pligtopfyldelse. 
Man  maae  ikke  betale  maadelig  Tjeneste  saa  dyrt,  men 
derimod  retfærdiggjøre  den  gode,  den  forholdsviis  runde- 
lige Betaling  ved  nidkjær,  selvopofrrende  Embedsførelse, 
man  maae  unddrage  Embedsbesættelserne  saameget  mu- 

ligt  Skolens  Indflydelse,  ikke  tilsikkre  et  ubestemt  Antal 
Ansættelser  i  Statstjenesten,  ja  ikke  engang  give  dem 
noget  usikkert  Haab  herom,  for  siden  at  afkjøbe  dem 
Forventningens  Sorger.  For  at  Staten  kan  blive  anseet 
i  sine  Embedsmænd,  bør  den  paatage  sig  Ansvaret  for 
saa  faa  som  muligt,  men  derimod  lade  saa  mange  som 
muligt  blive  til  Befolkningens ,  Menigbedernes  Tjenere ; 
ved  at  føle  deres  Oprindelse,  vilde  de  bedre  erkjende  deres 
rette  Stilling.  Det  er  i  Virkeligbeden  kun  de  høiere 
Bestyrelsesembedsmænd,  Dommerne  og  de,  som  paa  Sta- 
tens Vegne  udøve  Tilsyn,  som  behøve  at  være  Stats- 
embedsmænd;  alle  andre  kunne  bringes  ind  under  Me- 
nigheden eller  privat  ind  under  de  høiere  Bestillingsmænd, 
som  dog  skulle  bære  Ansvaret  for  deres  Embedsvirk- 
somhed. —  Man  vil  maaskee  sige,  at  dette  kun  er  en 
ringe  Samfundsreform;  vi  svare,  det  er  for  os  en  meget 
stor  og  gjennemgribende  Reform,  thi  vort  Samfund  kan 
paa  en  Maade  siges  at  være  sammensat  af  to  Hoved- 
klasser: Embedsmænd  og  Borgere.  Vor  Grundlov  har 
vrist  det,  den  har  behandlet  Samfundet  som  saaledes 
sammensat  (§  22). 

Man  vil  ikke  kunne  gjennemføre  denne  Reform  uden 
at  komme  over  paa  en  anden  indgribende  Reform,  Næ- 
ringsvæsenet. Saasnart  den  saakaldte  Embedsstand  op- 
hører at  være  en  særskilt  Stand,  der  ved  Hjælp  af 
Skolevæsen  og  det  særskilte  Understøttelsesvæsen  har 
faaet  en  i  Gjerningen,  om  ikke  just  lovfæstet  Arvelighed, 
saa  vil  der  strax  indtræde  Klage  over  de  Hindringer, 
som  i  alle  Retninger  møde  den  Næringssøgende.  I  Kjøb- 
stæderne  støder  man  paa  Lauge,  Duelighedsprøver,  ind- 
skrænkede Handelsgrene  etc,  paa  Landet  paa  Bevillings- 
væsenet. 

Dette  vil  jo,  i  Forbindelse  med  den  Udvei,  at  kalde 
en  Bedrift  en  Fabrik,  i  en  kort  Tid  skaffe  Udvei;  men 
det  mislige,  som  findes  ved  en  saadan  Bevillingsindret- 
ning,  vil  snart  træde  saa  levende  frem  for  Alles  Øine,  at 
den  umulig  kan  vedblive.     Efterat   Fortæringsafgift    og 

Værnefrihed  er  ophørt  for  Kjøbstæderne ,  og  efterat  eu 
Mængde  Bevillinger  have  gjort  Kjøbstæd-Eneretten,  der  al- 
drig virkelig  har  været  anerkjendt,  til  et  fuldkomment  Skin- 
hidrag,  haves  ingen  Grund  til  at  vedligeholde  Forskjel 
paa  Næringsdrift  i  Kjøbstad  og  paa  Land.  At  overføre 
Laugsvæsen  og  Duelighedsprøver  paa  Landet,  som  har 
fundet  sig  vel  ved  at  være  fri  for  begge  Dele,  og  efter 
at  saa  vigtige  Virksomhedsgrene.  som  Jernstøberi,  Bræn- 
deri, Bryggeri,  Klædetilvirkning ,  Pottemageri,  Spinderi 
og  mange  andre  ere  fritagne  herfor,  det  er  ikke  gjørligt; 
pludselig  at  ville  berøve  dem ,  der  have  underkastet  sig 
Prøver  og  bragt  Offre  for  at  komme  ind  i  et  Laug, 
Frugterne  deraf,  vilde  ikke  være  billigt;  der  maaaltsaa  findes 
en  Vei,  hvorved  man  befries  for  Indskrænkningen  og  af- 
finder sig  med  de  berettigede  Personer.  Dette  lader  sig 
gjøre  ved  at  indrette  en  20  å  30aarig  Overgangstid,  i 
hvilken  enhver,  hvor  han  vilde,  kunde  udøve,  hvilken 
Bedrift  han  vilde  mod  at  svare  en  vis  Afgift  til 
det  Laug,  som  hidtil  havde  udøvet  denne  Bedrift,  natur- 
ligviis  foruden  de  Afgifter,  han  skulde  svare  af  Næring- 
eller  Indkomst  til  Stat  og  Menighed  (Commune)  og  uden 
derved  at  faae  Adkomst  til  at  nyde  Goder  af  Lauget. 
Denne  Afgift  kunde  og  burde  indrettes  aftagende ,  den 
kunde  enten  udlægges  i  Kjøbstædkredse,  hvori  da 
samtlige  Landets  Menigheder  fordeeltes ,  eller  amtsviis 
til  Fordeling  mellem  Kjøbstæderne.  Man  vil  see,  at 
man  ved  denne  Fremgangsmaade  ikke  hævede  Laugene, 
man  vedligeholdt  dem  tvertimod  som  Forsørgelsesanstalter 
for  Haandværkere.  For  Lovgiveren  maatte  det  tvert- 
imod være  et  Hverv  at  støtte  og  opmuntre  til  Dannelsen 
af  Arbeiderforeninger  til  gj ensidig  Understøttelse.  Saa- 
danne  Foreninger  kunne  neppe  gjøres  til  Statssag,  men 
de  kunne  opmuntres  og  understøttes  fra  Staten  directe 
eller  gjennem  Statens  Underafdelinger. 

Ligesom    Embedsklassens    Omformning   fra   at    være 
Alherskerens  Redskab   til   at  styre  Almuen,   til   at  blive 

Af  Anthon  Frederik  Tschernings  efterladte  Papirer.     III.  Q 

Statens  Tjenere  under  Almuens  Tilsyn,  eller  rnaaske  ret- 
tere fra  at  have  været  en  laugmæssig,  halvt  arvelig  Stand, 
der  havde  sat  sig  fast  mellem  Eneherskeren,  Levningen 
af  det  tidligere  politiske  Folk  og  Almuen,  til  at  være 
Lemmer  af  Folket,  der  gjør  sin  Gjerning,  røgter  sit  Kald, 
som  enhver  Anden,  maae  føre  til  en  Omformning  af 
Næringsvæsnet,  saa  maae  den  ogsaa  komme  til  at  udøve 
en  stor  Indflydelse  paa  Forsørgelsesvæsnet.  Hvad  der 
kunde  være  godt  nok,  ja  maaskee  for  godt,  da  kun  Skatte- 
ydende  og  Almuefolk  kom  under  Fattigvæsnet,  det  vil 
neppe  findes  godt  nok  nu,  da  der  er  Udsigt  til,  at  saamange 
af  de  saakaldte  dannede  Klasser  (Embedsklassen  og  de 
Beslægtede)  kunne  komme  i  Armod.  Man  vil  nu  bedre 
end  tilforn  maaskee  forstaae  Nødvendigheden  af  et  hæ- 
derligt Forsørgelsesvæsen.  Forsørgelsesforeningerne,  som 
vi  ovenfor  have  omtalt,  ville  komme  til  Ære. 

Nr.  10. 
Frederiksværk  d.  29.  August  1851. 
Gid  Vorherre  kunde  hjælpe  os  mod  vore  Venner, 
saa  skulde  vi  nok  selv  faae  Ende  paa  vore  Modstandere, 
saaledes  har  jeg  i  den  senere  Tid  tænkt,  naar  jeg  fik 
Morgenpostens  Artikkel,  „den  menige  Mand  og  Lovgiv- 
ningen", ihænde,  og  dobbelt  stod  dette  Ordsprogs  Sand- 
hed mig  for  Hovedet,  da  jeg  havde  haft  Besøg  af  Baron 
Blixen  F.  og  Scheele;  de  kom  nemlig  sammen,  men  jeg 
var  i  nogen  Forlegenhed,  thi  jeg  frygtede  næsten,  at  det 
var  Dem,  Høistærede,  der  havde  skrevet  Artiklen,  og  i 
saa  Fald  vilde  jeg  nødig  i  Kast  med  Sagen,  førend  jeg 
saae,  hvor  den  gik  hen,  da  jeg  jo  før  har  seet  Dem  præ- 
ludere lidt  platsørensensk  Lirekasse  og  derpaa  istemme  en 
meget  fornøielig  og  christelig  Sang,  ganske  fri  for  nogen- 

somhelst  Indskydelse  af  Misundelsens  Lighedssyge. 

Nu,  efter  at  have  læst  Artiklen  III,  nu  er  Forlegen- 
heden ovre,  thi  den  kan  De  ikke  have  skrevet.  De  vilde 
ikke  uden   den  haardeste  Nød   bringe   dette  Thema   om 


83 

Stillingen  paa  Bane,  selv  om  De  deelte  en  Deel  af  de 
Anskuelser,  som  findes  heri,  dertil  have  vi  levet  for  me- 
get og  for  fortroligt  med  hinanden ;  men  skulde  De  ikke 
kunne  bringe  Hr.  Morgenpost  til  at  holde  disse  unyttige, 
thi  de  ere  upractiske,  Oprodeartikler  tilbage,  eller  skulde 
man  ikke  kunne  finde  et  andet  Organ  for  sine  Meninger, 
end  et  saadant,  der  maa  gjøre  sig  saa  tydsk  eller  vrænge 
Fransk,  for  at  holde  sig?  —  Det  er  det  farligste,  et 
Almuespartie  eller  et  Menigmandspartie  kan 
gjøre,  —  at  ville  gjøre  Begreberne  Menigmand 
og  Stormand  eensbetydende  med  Fattigmand  og  Rig- 
mand. —  Hine  Begreber  ere  politiske  Begreber,  de 
holde  Kampen  paa  den  politiske  Ligheds  Omraade, 
Almuesmanden,  Menigmanden,  der  føler  sin  Styrke  i  sin 
store  Sum,  skal  vide,  at  denne  Sum  ogsaa  er  Statens 
Rigdomssum,  saa  at  han  som  Partie  er  den  rigeste. 
Fattigmand  og  Rigmand  fører  Kampen  over  paa  Formues- 
fordelingen,  Eiendomsfordelingen,  kort,  over  paa  alle  de 
vanskelige  Egennyttens  Gebeter,  hvor  Dyden,  som  bør 
være  Almuegrundlaget,  gaaer  tabt.  —  Kunde  De  ikke 
foreholde  Redacteuren,  hvor  stor  Ulempe  vi  have  haft 
ved  saamange  Leiligheder  ved  i  Bondesagen  at  drive 
Misundelsens  Djævel  ud,  som  har  prøvet  at  krybe  ind 
ad  alle  Veie,  og  som  alt  ofte  har  berøvet  os  gode 
Kræfter  og  især  hæmmet  vore  egne  Fremskridt,  fordi 
den  har  kastet  en  Skygge  paa  os,  der  fægtede  forrest  og 
krævede  saameget  paa  Tro  og  Love,  paa  Løfte  og  Til- 
sagn om  det  menige  Folks  Ædelsind.  Lad  ham  kun, 
hvad  Værnepligten  angaaer,  kræve  Alles  Indøvelse  og 
dermed  Basta.  —  Bag  Indøvelsen  staaer  Friheden  for 
den  Enkelte. 

Scheele  og  Blixen  kom  da  sammen  i  Mandags  Kl.  5.  — 
Scheele  fortalte  mig,  at  han,  førend  han  flyttede  til  Sles- 
vig, vilde  udgive  endnu  en  Piece,  hvori  han  vilde  med- 
dele alle  Slags  Ting,  —  Han  kom  saa  at  sige  til  at  bryde 
med    alle    Partier.      Med    Slesvigholstenerne,    fordi    han 

vilde  sige  dem,  at  de  vare  og  bleve  Oprørere,  at  de 
derved  havde  forspildt  deres  Fællesadministration  med 
Slesvig,  med  Eiderdanskerne  og  Notabelprojectet  ved  at 
vise,  at  de  ikke  havde  fyldestgjort  de  givne  Løfter,  de 
havde  ikke  friet  fra  Slesvigholsten ;  thi  hvad  var  et  ved- 
blivende adeligt  Nexus,  især  hvad  var  fælles  Tugthus, 
uden  Fællesskab  i  Straffelovgivningen,  hvad  fælles  Brand- 
kasse uden  Fællesskab  i  Brandlovgivningen  o.  s.  v.  Han 
vilde  oplyse  de  Misgreb,  Bestyrelsen  havde  gjort  i  Sles- 
vig, saavel  i  Ting  som  i  Personer.  —  Han  vilde  vise,  at 
de  Anordninger  1810 — 1811,  som  Sprogherrerne  mene  at 
have  sat  i  Kraft  igjen  og  beraabe  dem  paa,  aldrig  have 
existeret  i  Form  af  offentliggjorte  Love,  at,  om  de  end  havde 
existeret  i  denne  Form,  saa  kunde  der  ikke  paa  saadan 
Maade  vendes  brat  tilbage,  og  at  man  endog  var  gaaet 
ud  over  de  Grændser,  som  disse  Love  havde  sat  etc. 
Han  vilde  yderligere  bryde  med  Augustenborgerne;  thi 
han  vilde  bevise,  at  der  Intet  var  at  underhandle  med 
dem  om,  der  skyldtes  dem  ingen  Arv.  Vare  de  straf- 
skyldige, da  maatte  der  kunne  findes  en  Domstol,  ned- 
sættes en  Commission  o.  s.  v. ;  men  man  kunde  ikke 
uden  Dom  inddrage  deres  Godser;  med  mindre,  hvilket 
man  jo  kunde,  Kongen  betragtedes  som  enevældig  i 
Slesvig,  da  kunde  han  jo  gjøre,  hvad  han  vilde,  men  det 
burde  skee  ved  en  formelig  Aet.  Han  vilde  derpaa  op- 
træde i  Slesvig  med  en  formelig  og  lovlig  Opposition 
imod  Begjeringen,  saalænge  indtil  den  betraadte  den 
lovlige  Vei.  —  Jeg  raadede  ham  til  at  give  sin  Piece 
ud  saaledes,  at  han  kun  her  til  Lands  kunde  drages  til 
Ansvar  og  ikke  i  Slesvig,  jeg  meente,  det  var  godt  at 
faae  en  aaben  udtalt,  indenlandsk  Opposition.  —  Jeg  var, 
som  han  vidste,  Foecleralist,  han  havde  mit  Brev  derfor ; 
han  vidste,  at  jeg  ikke  havde  noget  imod  at  sikkre  vor 
danske  Forfatning,  som  Forfatning  i  det  Indre,  og  at 
have  et  Fællesskab  for  det  Ydre  med  Holsten  og  Sles- 
vig, naar  hint  først  var  udtraadt  af  Forbundet;  men  det 

var  han  os  endnu  skyldig.  Han  indrømmede,  at  dette 
havde  lange  Udsigter,  men  at  det  kun  var  en  Misfor- 
staaelse  af  Forbundets  Betydning,  naar  vi  mente,  dei 
var  noget,  allerede  nu,  med  et  saadant  Fællesskab,  især 
i  Hærfællesskab,  som  han  vidste,  jeg  bestred  saa  yder- 
lig. —  Fra  Talen  om  Fælles-Hæren  kom  vi  over  paa 
mit  Hærorganisationsforslag.  „Man  vil",  sagde  B.  F., 
.,kaste  sig  over  Dem  fra  alle  Sider,  man  vil  deri  see  en 
Bestræbelse  efter  at  berøve  Monarchiet  sin  Støtte  og 
voldgive  Deres  Modstandere  til  den  Almue.  De  vil  be- 
væbne. Hæren,  som  har  vundet  stor  Anseelse,  vil  ikke 
taale  det,  den  vil  denuncere  det  for  hele  Landet  som 
dens  Opløsning  og  Tilintetgjørelse.  Deres  gode  Mening, 
som  vistnok  mange  troer  paa.  vil  ikke  engang  komme 
tilorde,  man  vil  betegne  Dem  som  den,  der  i  fuld  God- 
troenhed lader  Dem  bruge  til  at  aabne  Breschen  for 
dem,  som  kun  vente  paa  Leiligheden  og  Magten  til  at 
tage  alt,  hvad  de  lyster/'  Jeg  svarede:  „Alt  det  veed 
jeg,  men  dog  kommer  jeg  frem.  Hærmagten  vil  opløse 
sig  ligeoverfor  de  Fædre  og  Mødre,  som  see,  at  jeg  vil 
gjøre  Værnepligten  lempelig,  ligeoverfor  de  Underofficerer, 
som  see,  at  jeg  stiller  dem  høiere  i  Samfundet  og  be- 
taler dem  bedre,  ligeoverfor  de  Krigsreserveofficerer,  for 
hvem  jeg  aabner  Udsigt  til  Ansættelse  og  Forfremmelse 
i  Hæren.  Monarchiet  skal  faae  de  samme  faststaaende 
betalte  Folk,  og  det  vil  faae  et  disciplineret  Folk,  det 
vil  faae  bedre  Batailloner  til  Brug,  thi  det  vil  faae  dem, 
som  ligge  i  de  faste  Pladser,  befriet  fra  bebyrdende  Ca- 
dresj,  ikke  sammensatte  af  lutter  Rekrutter.  Men  hvad 
der  især  styrker  mig,  det  er,  at  mit  Forslags  Hoved- 
bestemmelse for  Øieblikket  er,  at  jeg  stiller  det  op  som 
Bom  for  Pengemisbrug.  —  Holder  Krigsbudgettet  sig 
indenfor  den  rette  Pengebevillingsgrændse  og  Folkebrug, 
saa  har  jeg  ikke  Hastværk;  i  2  å  3  Aar  ere  vi  krigs- 
beredte,  hvordan  end  Hærvæsenet  er  ordnet,  og  inclen 
den  Tid   vil   den  sunde  Fornuft  nok  sætte  mine  Forslag 

igjenneni,    om  de  skulle  gaae  igjennem.     Jeg  har  aldrig 

Hast  i  Lovgivnings- og  Samfundsudvikling."   — 

B.  F.  klagede  over,  at  vi  Bondevenner  hæmmede  Salg.  — 
Han  havde  villet  sælge  sit  Gods  til  600  Rd.  pr.  Td.  Hart- 
korn i  Gjennemsnit,  han  havde  Grund  til  at  tro,  at  Bøn- 
derne havde  været  redebon  til  at  kjøbe,  men  saa  var  en 
Bondevenneudsending  kommen 

Ved  Frokostbordet  bragte  Scheele  i  Erindring  det 
Øieblik  i  Statsraadet,  da  jeg  havde  hævet  en  stor  For- 
legenhed for  ham,  ved  at  tale  ligefrem,  da  de  andre 
hyllede  dem  i  mystiske  Talemaader.  Han  bad  mig,  hvad 
enten  vi  vare  Modstandere  eller  fægtede  sammen,  at  be- 
vare den  samme  aabne  Fremfærd  mod  ham*). 

„Kongen  maae",  sagde  han,  „ikke  have  et  Statsraad  som 
det  nuværende,  hvor  en  holstensk  Minister  og  en  sles- 
vigsk Minister  sidde  i  et  dansk  constitutionelt  Statsraad, 
som  de  forplumre,  og  hvori  Kongen  ikke  har  et  virkeligt 
Cabinet  for  den  Stat,  han  styrer.  —  3  Ministre  for  Dan- 
mark, 1  for  Slesvig,  1  for  Holsten,  det  kan  være  et 
Eaad.  —  1  Minister  for  de  faa  verdslige  Sager,  som 
ere  fælles,  1  for  Finantsvæsen,  1  for  det  Udenlandske.  — 
Jeg  vilde  have  Land-  og  Søkrigsministrene  som  Stats- 
ministre, det  vil  De  ikke.  —  Flaaden  er  jo  dog  fælles, 
saaledes  at,  dersom  Holsten  faaer  sin  egen  Forfatning, 
kan  man  komme  til  at  sende  Expres  derover  om  Flaa- 
dens  Anliggender." 

Lehmann  har  svaret,  at  han  ikke  vil  stille  sig  i  Veile. 
Beutner  er  jeg  meget  fornøiet  med  —  Sagens  Behand- 
ling forstaaer  De  bedre  end  jeg.  — 


*)  Til  deres  sidste  Levedage  vedbleve  Scheele  og  Tscherning  at 
staae  i  Venskabsforhold  til  hinanden,  og  de  Aftener,  Scheele 
tilbragte  i  Samtale  med  Tscherning  ude  paa  Casteisveien,  syn- 
tes at  være  de  to  alderstegne  Mænd  lige  behagelige;  trods 
Scheeles  Svaghed  i  hans  sidste  Leveaar  skyede  han  ikke  at 
vandre  den  lange  Yei,  selv  midt  om  Vinteren  i  Mørke  og  Kulde. 

Nr.  11. 

Frederiksværk  d.  7.  Sept.  1851. 

Det  glæder  mig  under  nærværende  Omstæn- 
digheder, at  De  ikke  gav  Fru  D.  mindste  Opmuntring 
til  at  hjælpe  Wulff  med  sin  Candidatur;  Tillisch  havde 
faaet  det  at  vide  og  havde  med  Grund  kunnet  bebreide  os 
Anvendelsen  af  urigtige,  især  ukloge  Midler  i  en  Valg- 
kamp. —  T.'s  Afstaaen  fra  Bornholm  hænger  vist  paa 
den  ene  eller  anden  Maade  noget  sammen  med  denne 
Fru  D.'s  Tanke.  —  Den  er  maaskee  yttret  til  Dem  for  at 
prøve  Deres  Reenhed  og  Afholdenhed.  —  Gaaer  T.'s  Valg 
igjennem,  da  er  det  gjennemført  ved  Venner,  der  ville 
en  Valglovsforandring,  falder  han,  da  er  det  en  utaalelig 
Valglov,  som  lader  en  af  Slesvigs  og  af  danske  Embeds- 
besættelser  saa  fortjenstfuld  Mand  falde,  lige  overfor  en 
Mand,  der  traadte  ud  af  Ministeriet,  da  man  vred  sig 
bort  fra  den  slesvigske  tilsagte  Selvstændighed  og  rime- 
ligvis ogsaa  fra  de  gjorte  Tilsagn  til  Bondevennerne.  — 
Men  til  Tingen,  som  er  Valgprogrammer.  Et  saadant 
fra  Bang,  hentet  fra  hans  Optræden  1848 — 1849  i  Rigs- 
dagen, om  muligt  ledsaget  af  en  nærmere  Forklaring  af 
hans  Udtrædelsesgrund,  trykt  i  Exemplar  til  hver  Vælger, 
omdelt  i  Valgkredsen,  ledsaget  af  Simonys,  Møllers  og 
Ingstrups  Anbefaling,  der  sagde,  her  er  Tingen,  vi  ville, 
som  vi  søge  gjennem  denne  Mand;  lad  Modcandidaten 
sige  os  det  samme,  lad  ham  forklare  os  sin  Optræden, 
lad  os  see,  hvor  Forskj ellen  ligger,  for  at  vi  kunne  komme 
til  at  vide,  om  vi  skulle  kjempe  en  stræng  Kamp  med 
politiske  Modstandere,  eller  om  der  kun  skal  vexles  nogle 
Skud  i  Luften  for  Formens  Skyld  mellem  tvende  Mænd, 
som  ved  eiendommelige  Omstændigheder  ere  stillede 
lige  overfor  hinanden.  —  T.  kan  let  være  blændet  af, 
hvad  han  har  udrettet  i  Slesvig,  og  deri  see  Fortrinene 
ved  at  følge  Østerrigs  Exempel,  hvor  man  atter  vil  for- 
søge at  kaste  Absolutismens  Kaabe   om   den  hele  Stat, 

da  der  jo  synes  at  ligge  noget  meget  mere  fædrelands- 
sindet  i  den  Sætning,  først  samle  hele  Staten,  saa 
constituere  den,  end  i  at  constituere  den  Stat,  som 
man  endnu  ikke  har  samlet,  noget  vi  „Bondevenner"  jo 
allerede  have  viist  var  vor  Tanke  før  1848,  eftersom  vi 
kun  satte  os  som  Maal  en  Samfundsudvikling,  som  den 
da  bestaaende  Statsform  meget  egnede  sig  til.  —  Vi 
have  altid  følt  og  erkjendt  Nødvendigheden  af  en  vis 
Heelhed  i  Monarchiet;  men  vi  have  fastholdt  Friheden  i 
den  reent  danske  Deel  som  indtraadt  Kjendsgjerning, 
derfor  have  vi  søgt  hen  til  de  foederative  Organismer 
(see  Forslag  til  Lov  om  C orunruneud vikling)  som  det 
fornuftige  Middel  til   at  søge  Eenhed  i  Forskjelligheder. 

Blev  Pladsen  alvorlig  tilbudt  Bang,  efterat  hans 
Program  var  udgaaet,  da  var  en  Overeenskomst  forsaavidt 
mulig,  som  B.'s  Venner  i  Aalborg  da  kunde  lade  T.  gaae 
sin  skjæve  Gang;  en  Modcandidat  skulde  da  stille  sig 
formelt  og  vige  Pladsen,  om  der  var  fremkommet  et 
godt  Program,  eller  i  modsat  Fald  bruge  Stemmeafgivning, 
for  at  han  kunde  komme  til  at  gaae  igjennem  med  faa 
Stemmer.  —  Vi  have  fægtet  ene  mod  et,  selv  af  Østerrig 
støttet  Oprør,  ikke  nogen  Magt  har  givet  os  nogen  virkelig 
Haandsrækning,  og  den,  som  raktes  os  halvt,  den  svenske, 
turde  vi  ikke  modtage.  —  Østerrig  blev  ikke  alene  under- 
støttet, men  holdt  opreist  af  den  russiske  Magt. 

Indkomstskatten  bør  nævnes  som  vistnok  vanskelig 
fra  deres  Side,  som  drømme  om  Finants-  og  Beskatnings- 
eenhed  i  Heelstaten,  ja  selv  i  Slesvig-Danmark,  thi  i 
Slesvig  og  Holsten  er  Rigmandsherredømmet  mere  ud- 
præget end  i  Provindsen  Danmark.  Den  opretholdte 
Indbildning  om  politisk  Adel  og  dette  Adelskab,  bundet 
til  Godskjøb,  har  her  gjort,  at  de  Mægtige  endnu  stedse 
nære  stort  Haab  om  at  lade  Trykket  og  Byrderne  hvile 
paa  Menigmand.  —  Jeg  længes  efter  at  høre  om  Deres 
første  Samtale  med  B.  —  Virkningen  af  Fru  D.'s  Op- 
træden  i    den    seneste  Tid    træder    allerede   frem;    man 

hører  nu  Fruentimmer  tale  om  hendes  Godgjørenhed,  og 
at  det  ikke  meer  lader  sig  gjøre  at  gaae  irette  med 
hendes  tidligere  Liv.  Hun  llyver  snart  fra  os,  maaskee 
for  tidligt,  for  endnu  at  kunne  flyve  ene.  —  Det  er  en 
snurrig  Sag  msd  den  Artikkel  i  H.  C,  som  Bladene  i 
Kjøbenhavn  synes  at  overføre  paa  Scheele,  hvori  Corre- 
spondenten  melder  sin  Bortreise.  Er  det  Scheele,  hvad 
der  forekommer  mig  utroligt,  saa  er  hans  hele  Reiseplan 
og  alle  hans  Bevægelser  en  Pengetrudsel,  isaafald  er 
han  tabt.  —  Er  det  Underfundighed  mod  Scheele,  da 
er  det  en  stor  Nederdrægtighed  og  var  værd  at  efter- 
spore. — 

Det  er  sandt,  De  vil  have  Stof  til  en  Repræsentations- 
marschal  for  Hoffet;  jeg  har  fundet  en  fortræffelig.  — 
Grev  R.  i  London.  Kongen  lider  ham,  —  Grevinden 
har,  som  De  veed,  til  en  vis  Grad  gaaet  samme  Vei  som 
Kongefruen  og  er  nu  en  ganske  net  Dame.  —  — 


Nr.  12. 

D.  9.  Septbr.  1851. 

— Vi    komme   nok  igjenneni,    naar    vore 

Venner  kun  intet  fordærve.  —  Jeg  mener  Lunde  med 
sin  store  Arbeiderforening.  Kan  han  holde  sig  og  den 
inden  fornuftig,  klart  afstukne  Grændser,  heller  for  snevre, 
end  for  vide,  hverken  i  eensidig  Laugsaand,  Kjøbstad  mod 
Land,  Dansker  mod  Tydsker  og  Svensker,  eller  i  ube- 
stemt communistisk  Aand,  saa  kan  en  saadan  Samling 
være  gavnlig.  Kan  han,  vil  han  og  tør  han,  om  det  for- 
nødiges,  stemme  sig  offentlig  mod  dem,  der  muligen  ville 
ud  over  Grændsen,  og  kan  lian  finde  Bifald  for  en  saa- 
dan Modstand,  saa  gavner  Forsamlingen;  træder  den  op 
med  store  Talemaader,  ubestemte  og  truende  Fordringer, 
trodsende  paa  Tallet  og  Magten,  saa  gjør  en  saadan  For- 
samling i  dette  Øieblik  stor  Skade,  den  bliver  da  enten 
et  tomt  Skrald,    som   aabenbarer   en  Svaghed   for  Mod- 

standerne,  eller  en  Fare,  som  man  søger  Middel  imod, 
selv  udenfor  Landet ;  thi  de  Frygtsomme ,  hvis  Antal  vil 
blive  stort  i  Middelstanden,  vil  bifalde  det.  —  Bring  i 
Tilbagegangstider  aldrig  Middelklassen  til  at  have  al- 
vorlig Frygt,  naar  Eders  Stat  ikke  kan  forsvare  Eder  mod 
fremmed  Indblanding.  —  Jeg  beundrer  deres  Udholdenhed. 


Nr.  13. 

D.  14.  Septbr.  1851. 

De  vilde  have  Uret,  om  De  lod  et  Em- 
bede, som  De  kunde  finde  Dem  tjent  med,  gaae  bort. 
for  at  B.  ikke  skulde  faae   det,    thi    til  Andet  blev  det 

neppe. Hvad  nu  Embedet  angaaer,  saa  vil  jeg 

kun  bemærke,  at  Anseelsen  eller  Ringheden  forekommer 
mig  af  uvæsentlig  Betydning  uden  fra  Indtægtens  Side. 
—  Om  De  vil,  bør  Arbeidet  tages  i  Betragtning.  —  Det 
forekommer  mig  vanskeligt  for  Dem  at  overtage  et  Em- 
bede i  Kbh.T  som  ikke  giver  nogenlunde  gode  Indtægter, 
og  som  ikke,  i  væsentlig  Grad  lader  Dem  være  Herre 
over  Deres  Tid.  I  Kbh.  kan  De  ikke  unddrage  Dem  den 
politiske  Hvirvel,  hvorved  De  saa  let  bortdrages  fra 
Embedslivet.  En  Mand  som  De,  der  overtager  et  Em- 
bede, kan  kun- holde  sig  oppe  ved  at  gjøre  sig  til  Træl 
af  sit  Embede.  Jeg  har,  skjøndt  i  en  meget  ringere 
Grad,  end  De  vil  komme  til  at  føle  det,  følt  det  selv. 
Havde  jeg  ikke  i  de  forskjellige  Stillinger,  jeg  har  be- 
klædt, viist  stor  Punctlighed  og  utrættelig  Arbeidsomhed, 
saa  havde  man  takket  mig  ned.  Nu  forekommer  det 
mig,  at  et  Embede  af  den  her  omtalte  Art  kræver  en 
meget  stadig  Tilstedeværen  visse  Timer  daglig.  Denne 
kan  De  næppe  skaffe  tilveie  i  Kbh.,  hvor  De  i  saa  mange 
Ting  er  en  Hovedmand.  Det  har  stedse  forekommet  mig, 
at,  idet  De  søgte  et  Levebrød,  maatte  De  opgive  Deres 
politiske  Virksomhed  i  det  Mindste  foreløbig.  O'Connel 
tog  en   gown.      De  kan  tage  Levebrødet,    men  O'Connel 


91 

kunde  vedblive  sit  politiske  Liv,  fordi  han  raadede  over 
store  Midler,  De  maa  opgive  det,  fordi  Deres  Stilling  er 
en  modsat.  —  De  maa  desuden  regne  paa,  at  naar  De 
faaer  et  Levebrød,  saa  tynger  for  en  Tid  mange  Byrder 
haardt  paa  Dem.  —  Deres  Aftræden  fra  den  politiske 
Bane  vil  være  et  haardt  Stød  for  vort  Partie,  et  saadant, 
hvorfra  vi  næppe  reise  os  igjen,  i  det  Mindste  ikke  i 
samme  Form,  og  ikke  ved  de  samme  Mænd,  vi,  som  nu 
ere  eller  synes  at  have  været  sammen,  og  at  staae  i 
Spidsen,  ere  der  kun  ved,  at  De  er  der.  De  er  den 
egentlige  Bindekalk;  men  den  samme  Skjæbne  rammer 
os  ikke  mindre,  ja  maaske  haardere,  naar  De  trykkes 
ned  under  Aaget.  Derfor  lad  Dem  ikke  trykke  ihjel, 
om  De  kan  frelse  Dem,  lad  Dem  ikke  friste  af  den 
Lygtemand,  som  viste  Dem  til  det  dobbelte  Spor,  Em- 
bedet og  den  fortsatte  Politik.  Jeg  gjør  mig  intet  Skin- 
billede af  min  Stilling,  jeg  kjender  dens  Afsondrethed; 
den  har  egentlig  aldrig  været  anderledes ;  det  er  kun 
ved  Dem  og  Deres  Mænd,  ved  dem,  De  har  bragt  til 
mig,  at  jeg  er  bleven  en  levendegjort  politisk  Person, 
efter  at  jeg  tidligere  havde  været  det  ved  min  Forbin- 
delse med  Lehmann,  med  „Fædrelandet"  etc.  Jeg  har 
haft  en  kort  Periode  i  1848,  hvor  jeg  tildels  var  til  ved 
mig  selv,  fordi  alt  Andet  i  en  kort  Tid,  i  det  Mindste  i 
nogle  Dage,  maaskee  nogle  Uger,  var  en  Umulighed. 
Saasnart  den  Tid  var  forbi,  var  min  Stilling  igjen  den, 
at  vende  tilbage  til  en  Kreds,  hvori  jeg  kunde  indmures 
med  et  godt  Forbundt.  Jeg  selv  giver  ikke  Bindemidlet, 
jeg  har  paa  eengang  formegen  og  forliden  Tro  paa  det, 
jeg  vil,  formegen  til  at  opgive  det  somFormaal,  forliden 
til  at  bringe  andre,  som  ikke  fatte  det,  haardt  i  Ilden 
for  at  faae  det  frem  nu  strax.  Blandt  de  Elementer, 
som  nu  støtte  mig,  findes  adskillige,  hvis  Anskuelser  ere 
mig  ligesaa  meget  imod,  fordi  de  forekomme  mig  ligesaa 
hule  og  støttede  paa  ligesaa  slet  Grund  som  mine  Mod- 
standeres. —  De  tjene  mig,  fordi  de  haabe,  ligesom  de, 

der  trykkede  sig  frem  i  de  bageste  Rækker  af  Suwarows 
Stornicolonner,  at  de  over  mit  Liig  skal  komme  ind  i 
Fæstningen.  Saalænge  De  er  der  som  Moderator,  saa 
glider  dette  Spil,  De  er  som  en  Sæbe,  der  hjælper  til,  at 
slige  Kræfter  i  det  rette  Øieblik  kunne  slippes  forbi,  saa 
at  de  føle  Gravdyndet  om  deres  egne  Fødder  og  stoppe 
i  Farten.  Det  har  fornøiet  mig  at  læse  om  Deres  til- 
fældige Samtale  med  H.  saavelsom  om  Deres  Sammen- 
komst med  S.  Jeg  har  naaet,  hvad  jeg  har  attraaet  ved 
min  haardnakkede  Bortebliven  fra  Kbh. ,  at  De  er  kom- 
met saameget  i  Forgrunden,  som  De  skulde.  Jeg  vilde, 
at  de  Godtfolk,  skulde  æde  Kaalen,  hvori  de  have  spyt- 
tet, jeg  vilde  nok,  at  vort  Partie  skulde  være  et  Hjælpe- 
og  Støttepartie ;  men  jeg  vilde  ikke,  at  man  skulde  kunne 
lade,  som  om  det  kun  var  dette  ved  min  Personlighed 
og  ikke  ved  sin  indre  Natur,  altsaa  ogsaa  ved  Dem,  der 
i  saa  høi  Grad  repræsenterer  denne,  fordi  det  stedse  har 
været  Deres  Opgave  at  følge  Flertalsfremstødet.  —  Der- 
som Monrad  og  Clausen  haabe  en  stor  Seier  af  mine 
mistydelige  og  uforsigtige  Udladeiser,  saa  bliver  deres 
Seier  kun  af  kort  Varighed.  —  Tro  mig,  naar  jeg  siger 
det,  at  de  Udtryk,  som  tit  synes  meest  uforsigtige,  ere 
det  mindst.  De  ere  udtalte  med  fuld  Bevidsthed  og  ucl- 
gaae  af  lange  og  modne  Overveielser.  Det  er  muligt,  at 
min  Grandskning  ikke  er  dyb  nok,  at  min  Opfattelse 
derefter  kan  være  baade  feilagtig  og  især  ufuldstændig; 
men  det  er  vigtigt,  at  den  kommer  frem,  som  jeg  har 
den,  for  at  Ingen  skal  troe  paa,  at  jeg  gjemmer  min 
sande  Tanke.  —  Mistydninger  have  kun  en  Døgnvirkning 
og  falde  tilbage  paa  den,  som  forsøger  dem^  enten  paa 
hans  Opfatningsgave ,  fordi  han  ikke  har  kunnet  see 
bedre,  eller  paa  hans  Redelighed,  fordi  han  ikke  har 
villet.  Jeg  har  haft  et  Brev  fra  Lehmann,  som  har  viist 
mig,  hvilke  Strænge  de  ville  slaae  an.  Han,  Frem- 
stilleren af  den  folkelige  Forfængelighed  i  sin  ridder- 
ligste Skikkelse,    han  vil,    at   man   skal  i  sin  Fremfærd 


mod  Slesvig  erindre,  at  det  er  erobret.  —  „Erobret  siger 
De",  har  jeg  svaret,  „erobret  Slesvig?"  Har  De  da  op- 
givet Reudsborg  og  Frederiksort,  Kjærnen  af  Slesvig, 
Daar  der  tales  om  Erobring  af  Slesvig?  Har  De  opgivet 
Stillingen  bag  Sorgen,  Treenen,  Wittensee  som  Slesvig? 
Denne  Stilling,  der  var  Fjendens  Hovedstilling  i  Slesvig, 
som  Als  var  vor.  Have  I  Slesvig,  sagde  vi,  I,  som  ikke 
have  Als?  Have  I  Slesvig?  sagde  Modstanderne,  I,  som 
brød  Eders  Horn  saaledes  mod  vor  fremskudte  Stilling 
ved  Isted,  at  I  niaatte  lade  os  staae  i  Fred  bag  Sorgen 
etc. ,  maatte  underhandle  med  Preussen  og  Østerrig  om 
at  faae  os  bragt  til  Underkastelse,  og  med  Europas 
Billigelse  maatte  indgaae  Vilkaar,  som  en  virkelig  Erobrer 
ikke  havde  ladet  sig  byde.  „Denne  Art  Udtalelser", 
skriver  jeg,  „ere  gode,  Lehmann,  af  Diplomat  mod  Di- 
plomat, hvor  det  tales  af  Avisskriver  mod  Avisskriver, 
fordi  de  have  Snakkeretten;  men  mellem  alvorlige  Folk, 
som  ville  enes  om,  hvilken  vor  Optræden  kan  og  bør 
være,  der  gjælde  slige  Udtryk  ikke."  —  Den  hele  Præste- 
stands Skrig  om  Embeder,  den  tør  ikke  blive  en  Hær- 
krig, og  jeg  skal  nok  vide,  om  jeg  forresten  hehøver  at 
blande  mig  i  denne  Sag.  at  udvikle  indledningsvis  Freds- 
betydningen  for  Danmark   saa  vel,    at   mine  Ord  skulle 

finde  Anklang  mod  disse  krigslystne  Christenmænd. 

Republik,  Monarchie,  Absolutisme  etc.  etc.  det  er  temmelig 
tomme  Former,  Indkomstskatten  er  Udbyttet  af  en  Sam- 
fundsidee,  ligesom  Foederationen  er  det;  begge  ere  de 
fornuftige  Tanker,  der,  gjennemført,  redde  fra  Galskab. 
Foederalismen  er  Tilfredsstillelsen  af  Stamme-  og  Sprog- 
nationalitetens Fordringer,  uden  Kamp  med  Staten.  Ind- 
komstskatten   er    Tilfredsstillelsen    af   Communismen   og 

Socialismen,  uden  Kamp  med  Eiendommen. At 

Andræ  vilde  forsvare  Notabelforslaget,  har  jeg  nok  ventet; 
det  kan  være  klogt  og  maaskee  gjørligt.  —  Sponnecks  Stil- 
ling til  Notabelforslaget  vil  blive  afgjørende.  Hvad  Kon- 
gens Stilling  angaaer,  da  troer  jeg,  man  bør  gjøre  ham 

opmærksom  paa,  at  en  Opløsning  af  den  nærværende 
Rigsdag  næppe  nogensinde  kan  stille  sig  for  ham  som 
gunstig  for  en  rolig  Udvikling.  Ved  nye  Valg,  under 
nærværende  Omstændigheder,  kan  det  rolige  Element, 
som  nu  findes  i  den,  let  formindskes ;  man  kan  ved  Val- 
gene forsøge  at  friste  Folkets  Forfængelighed  ved  al 
Slags  Snak  mod  Tydsk  og  Tydskland,  Krig,  Seier,  Ero- 
bring etc,  man  kan  muligvis  ved  disse  fremmede,  saa- 
kaldte  patriotiske  Snakkerier  faae  indsmuglet  Mænd,  der 
ikke  have  samme  Sands  og  Forpligtelse  mod  den  rolige 
Udvikling  som  den  nærværende  Rigsdag,  især  Folke- 
thinget.  Kongen  bør,  troer  jeg,  betragte  Tanken  om  en 
Opløsning  som  et  Ministerhocuspocus,  saalænge  der  ikke 
foreligger  ganske  andre,  os  ukjendte  Grunde  end  de  nær- 
værende. —  Den  hele  Iver  med  at  faae  Holsten  ind  un- 
der Regjeringen  er  falsk.  —  Man  faaer  ingen  sand  finant- 
siel  Fordeel,  og  Kongen  for  sin  Civilliste  faaer  Byrder  i 
større  Forhold  end  Indtægter.  Han  vil  finde  Holsten 
fuld  af  Tiggere  hos  Kronen;  thi  alle  de  saakaldte  troe 
ville  vise  Troskab  i  at  tigge,  og  nye  Venner  skal  kjøbes, 
om  man  faaer  Holsten  som  en  Concession.  Naar  Hol- 
stens egen  Trang  ikke  fører  det  til  Kongen,  saa  bliver 
det  en  Byrde  for  hans  Stat  og  for  hans  egen  Kasse;  thi 
saa  skal  det  stadig  vindes  ved  Offre,  og  Intet  vil  række 
til.  —  —  At  de  slesvigske  Sager  ere  blevne  forviklede 
med  de  danske,  er  ikke  Rigsdagens,  men  T.'s  og  Re- 
gjeringens  Skyld.  Taler  T.  om  Opløsning,  da  bør  Kon- 
gen tale  med  Sp.  —  Saalænge  der  kan  dannes  et  Mi- 
nisterium, der  kan  regjere  med  Konge  og  Rigsdag,  saa 
er  Forslag  om  Opløsning  kun  Ministerhovmod.  Der 
maatte  foreligge  en  Sag  af  stor  Vigtighed,  som  maatte 
gjennemføres,  og  netop  gjennemføres  nu,  og  som  Rigs- 
dagen forkastede,  efterat  Sagen  var  forelagt,  for  at  gribe 
til  en  Opløsning.  Fru  D.  skal  ikke  forundre  sig  over 
St.  Aubain  og  Grev  Holstein ;  der  skal  Tid  til  Alting. 
St.  Aubain  pleier  altid  at  reise  til  Borreby,  Frederikslund 

og  undertiden  til  Holsteinborg.  Den  gamle  Grevinde 
maa  tage  Tilløb,  maaskee  tale  med  Steffensen.  Jeg  troer 
ikke,  hun  lader  være  at  svare,  om  Brevet  er  holdt,  som 
det  var  skrevet,  om  Kongen  er  traadt  frem,  som  han 
var  stillet;  men  maaskee  har  man  skullet  bessermachen. 
—  Det  er  for  tidlig,  hendes  Naade  vil  høste.  —  Naarjeg 
kommer  ind,  om  ikke  tidligere,  skal  De  faae  Grund- 
trækkene af  Stiftelsen  for  Embedsmænds  Døttre. 

Berlingske  Tidende,  taget  fra  Nathanson,  er  en  Vanske- 
lighed ;  han  beskytter  den  ved  sin  Barndomsalder ;  han  har 
den  Lykke  at  betragtes  som  un  vieux  radoteur.  Det  vilde 
være  en  Feil  for  en  Mand  i  B.'s  Stilling  at  have  en  Avis,  naar 
den  fik  Betydning;  det  er  næsten  en  Feil  at  have  den 
uden  Betydning.  —  Er  der  Spørgsmaal  om  Levebrødet, 
den   giver,    da  var   det  rettest   at   give   den   reent  ud  i 

Forpagtning  ved   en   offentlig   Contract. Maaskee 

skulle  vi  over  til  det  engelske  System,  hvor  Regjeringen 
ikke  i  den  Forstand  har  Aviser,  da  kunde  Berlingske 
blive  en  Times  eller  Debats.  Om  Meyers  Afsked  lod 
der  sig  skrive  en  god  Artikkel,  om  Farerne  ved  gjennem 
interessant  bagtalerisk  Løgn  at  speculere  i  den  saakaldte 
Middelstands  Lettroenhed,  Nysgjerrighed,  Misundelse  og 
Avindskhed,  at  skrive  Aviser  som  en  Handelsartikkel, 
søgende  Marked  efter  Tid  og  Omstændigheder,  uden 
Redelighed  og  uden  Overbeviisning.  Det  hele  Klage- 
maal  er  kun  det  sidste  Kneb  for  at  give  en  skiden  Han- 
del et  godt  Paaskud.  — 


Nr.  14. 

Sommeren  1851. 

Det  Spørgsmaal,  som  for  Øieblikket  skyder  sig  frem, 
og  som  synes  at  skulle  afgive  Hovedpunctet  i  den  poli- 
tiske Strid,  som  skal  kjempes  i  Rigsdagen,  er  det  om 
Hærenes  Eenhed;  det  er  heldigt,  at  Kongen  ikke  ved  et 

Ord  har  taget  Par  tie  i  denne  Sag,  i  det  Mindste  ikke 
offentlig.  —  Spørgsmaalet  burde  aldrig  bringes  frem,  thi 
ved  dets  Besvarelse,  til  Gunst  for  Eenheden,  vindes  Intet, 
naar  dermed  ikke  menes  Andet,  end  kun  det,  hvorom  der 
spørges,  Hærenes  Eenhed,  derimod  tabes  meget  og  frem- 
kaldes store  Vanskeligheder,  som  vi  nedenunder  skulle 
faae  at  see.  —  Man  sige  ikke,  at  Monarchiets  Natur  og 
Sikkerhed  kræver  det,  England  viser  det  modsatte,  den 
engelsk- europæiske,  og  den  engelsk-ostindiske  Hær  ere 
ganske  afsondrede,  og  i  England  har  Monarchiet  bestaaet 
uden  Anfægtelser,  og  dog  kunde  her  forsaavidt  bedre 
bestaae  en  Eenhed,  da  ingen  fremmed  Magt  er  Krigs- 
herre i  Ostindien,  saaledes  som  det  tydske  Forbund  i 
Virkeligheden  er  i  Holsten.  I  Napoleons  Tid  var  den 
italienske  Armee  holdt  særskilt  fra  den  franske ,  med 
egen  Krigsbestyrelse  etc. ;  og  Enhver  veed,  at  Napoleon 
brugte  den  ligesaagodt  som  denne  til  sine  krigerske  For- 
maals  Opnaaelse  og  ikke  dermed  led  mindste  Ind- 
skrænkning i  sin  Majestæt.  Man  vil  søge  en  Sikkerhed 
for  Riget  i  ydre  Magt,  men  i  Virkeligheden  kan  ingen 
Hær  give  denne  Sikkerhed  eller  har  nogensinde  gi- 
vet den.  Hæroprørene  i  Rusland,  hvoraf  der  ikke  have 
været  faa,  der  netop  have  været  rettede  mod  Keisernes 
Personer,  burde  være  nok  til  at  vise  det,  men  hver  stor 
Statsomvæltning  har  vist  det  samme.  I  den  store  franske 
Revolution  var  det  den  franske  Garde,  som  førte  Stor- 
men mod  Bastillen  og  paa  flere  Steder  tog  Side  mod 
Kongepartiet.  —  I  1830  formaaede  den  stærke,  vel  or- 
ganiserede Garde  ikke  at  gjøre  Modstand,  og  1848  havde 
Louis  Philippe  sine  Forts  Vincennes  og  en  Hær  ved  Paris, 
men  dog  var  han  udjaget  i  et  Nu.  —  I  Berlin  var  Hæren 
stærk,  men  tildeels  uvillig,  tildeels  magtesløs.  —  I  Øster- 
rig deelte  Hæren  sig  og  fulgte  forskjeilige  Høvdinger,  og 
Keiseren  maatte  paa  en  Maade  slutte  Forbund  med 
Bannen  af  Croatien,  for  at  han  med  sine  Croater  skulde 
marchere  mod  Ungarerne  og  Wienerne.    I  Wien  fægtede 

en   Deel   af  Hæren   mod  Keiseren,    i  Ungarn   endnu   en 
større    Deel,    og    kun   Radetskys    personlige  Egenskaber 
formaaede   at  holde   en  Hær  sammen  i  Italien,  hvis  Be- 
standdele  lang  Tid   daglig   stod  i  Begreb   med   at  falde 
fra   hinanden,    og  hvoraf  ikke  faa  gik   til    Fjenden.    — 
Men   selv   efter   at   Hæren   havde   faaet   større  Sammen- 
hold,   stod  Sagerne   endnu  kun  meget  maadelig,    indtil 
Ruslands  Hære  kom  til  Hjælp.  —  Belgien-Hollands  Hi- 
storie viser  os  det  samme.  —  Derimod  har  Kongen  givet 
Forbundet  et  Herredom  over  sig,    som   kan  misbruges  i 
i  høi  Grad,  naar  der  dannes  en  Hæreenhed  med  Holsten, 
og    Forbundet    dog    skal    beholde    sin    nærværende   Ind- 
flydelse paa  Hærvæsen  og  Krigsanliggender.  —  Man  sø- 
ger at  omgaae  og  at  afvise  disse  Vanskeligheder  ved  at 
sige,  at  det  holstenske  Contingent  er  en  begrændset  Styrke, 
som  kan  holdes   særskilt,    og  kun  over  denne  har  For- 
bundet Raadighed,  men  dersom  man  virkelig  holder  For- 
bundscontingentet    skilt    fra  Resten   af  Hæren,    saa  har 
man  jo  to  Hære,   og  saa   er   det  simplere  at  lade  For- 
bundsland  og  Forbundshær  følges  ad  i  sin  hele  Sammen- 
sætning og  Udvikling;  dernæst  er  det  ikke  sandt,  atFor- 
bundscontingentet   saaledes   er  begrændset,    at   det  kan 
opstilles    særskilt    og  Forbundets   Krav    dermed   er   be- 
grændset, ved  simpel  Forbundsbeslutning  kan  det  forøges, 
og  i  Krigstid  ligger  det  i  Tingens  Natur,  at  det  i  Nøds- 
fald kan  blive  forøget  med  saa  stor  Styrke,  som  Forbunds- 
landet  Holsten  kan  opdrive.     Det  maae  nemlig  erindres, 
at  Holsten  er  et  Forbundsland,  som  Forbundets  Hære  i 
Krigsføringstid   kan  betræde,   og  hvor  de  da  maae  være 
berettigede  til   at  benytte  den  yderste  Formaaenhed  for 
det  Heles  Vel.   —  Indtræde   Forhold   af  denne  Art,    og 
vi  have  jo  nylig  seet  Begivenheder,  som  let  kunde  have 
ført  dertil,  saa  kræver  en  Forbundsgeneral,  der  er  stillet 
i  saa  vanskelige  Omstændigheder,  at  hver  født  Holstener 
udsondres   af  den  danske  Hær  og  overleveres  ham,    han 
kræver  Regnskab  for  Holstens  Pengemidler,    og   er  han 

Af  Anthon  Frederik  Tschernings  efterladte  Papirer.    III.  7 

ikke  meget  venskabelig  sindet  mod  Danmark,  saa  søger 
han  i  Sager  af  denne  Art  Anledning  til  Tvist,  for  at 
sætte  sig  i  Besiddelse  af  Halvøens  Hjælpekilder.  Vi 
glemme  jo  ikke,  hvad  en  Forbundsgeneral  kan  gjøre. 
Wrangel  brød  som  Forbundsgeneral  den  Vaabenstilstand, 
hans  egen  Regjering  vilde  slutte,  fordi  han  erkj endte,  at 
naar  Slesvigerne,  saaledes  som  det  var  fastsat,  vare  ud- 
skilte af  den  holstenske  Hær  og  samlede  særskilt,  saa  var 
den  slesvig-holstenske  Sag  afgjort.  Man  kan  eiheller 
tænke  paa  Forbundsgeneraler,  uden  at  Wallenstein  rinder 
i  Sinde;  vel  var  det  tydske  Keiserrige  ikke  ganske  det 
samme  som  Forbundet  nu,  men  med  Hensyn  til  en  saa- 
dan  Generalissimus'  Virksomhed  kan  man  vel  sige,  at 
Ligheden  var  stor.  —  Dersom  Holstens  og  Danmarks 
Stilling  til  Forbundet  kunde  blive  indrettet  saaledes,  som 
det  synes,  Mange,  for  at  gjøre  sig  Sagen  let,  have 
bildt  sig  selv  ind,  at  den  er,  hvilket  de  have  ud- 
trykt ved  at  klynge  sig  fast  ved  den  Synsmaade,  at 
det  er  Danmarks  Konge  og  ikke  Holstens  Hertug  med 
Kongetitel,  der  er  Medlem  af  Forbundet,  dersom, 
siger  jeg,  det  kunde  indrettes  saaledes,  at  Hol- 
sten, som  Forbundsland,  kom  ud  af  Forbundet,  og  Kon- 
gen af  Danmark  kun  var  forpligtet  til  at  stille  og  holde 
et  vist  Troppecorps  til  Forbundets  Raadighed,  ja  saa 
kunde  der  fornuftigvis  være  Tale  om  en  Fælleshær  for 
Staten,  thi  da  kunde  man  jo  endog,  for  at  undgaae  en- 
hver Vanskelighed,  slutte  en  Overeenskomst  med  en  eller 
anden  tydsk  Magt  om  at  overtage  Forpligtelsen,  kort, 
man  kunde  gjøre  det  til  noget  aldeles  fremmed  for  den 
hele  Statsmaskine ,  det  var  da  en  Sag  af  samme  Be- 
skaffenhed, som  den  Afgift,  der  under  Navn  af  Præsent 
i  sin  Tid  leveredes  til  Røverstaterne  —  men  dette  Forhold 
kan  jo  ikke  indtræde.  —  Geheimeraad  Scheele,  som  er 
en  klog  Mand,  har  følt,  hvor  Skoen  trykkede,  han  er 
derfor  i  sine  Planer  til  Statens  Gjenordning  gaaet  ud 
fra,    at  man  nok  kunde  bevirke  Holstens  Udtræden  af 

Forbundet,  ja  at  Holsten  selv  vilde  være  villig  dertil; 
men  begge  Dele  ere  slaaede  feil,  Holsten  vil  ikke  udtræde, 
og  Forbundet  kan  ikke  sikkre  os  dets  Opgivelse,  Grund- 
laget for  hine  Planer  savnes  saaledes. .  —  Men  nu  er 
Forbundets  Omraade  mest  omfattende  i  udenlandske 
Anliggender,  i  Krigssager  og  i  Politisager,  netop  derfor 
bør  man  i  disse  Sager  sætte  den  skarpeste  Begrænds- 
ning.  —  Danmark  kan  og  bør  ikke  holde  Forbindelsen 
med  Holsten  vedlige  ved  en  Tvangsmagt.  —  Det  svækker 
sig  herved  uden  at  naae  noget  endeligt  Maal. 

Fra  Procurator  Balthazar  Christensen  til  Tscherning. 

Nr.  1*). 

Kjøbenhavn  d.  27.  Juni  1851. 
Røret  og  Gjæringen  her  synes  for  mit  Øie  at  være 
i  Aftagende.  —  Under  alt  dette  turde  imidlertid  en  Cata- 
strophe  alligevel  forberede  sig,  og  snarere,  end  man 
maaskee  venter,  komme  til  Udbrud. Jeg  har  des- 
værre ikke,  siden  vi  skiltes,  talt  med  B. ,  da  jeg  har 
troet  ikke  at  burde   søge  ham,    og  han  i  Gaarmorges 

ikke  traf  mig,  men  aflagde  sit  Kort. Med  Hensyn 

til  Arbeiderforeningen  sender  jeg  Dem  indlagt  den  An- 
meldelse af  samme,  jeg  paa  Hr.  Larsens  Øuske  har 
conciperet    for    ham     fra    Morgenpostens    Stand- 

punct. Jeg  lægger  forøvrigt  ikke  speciel  Vægt,  i 

det  Mindste  ikke  endnu,  paa  denne  Sag,  da  vi,  i  vor 
Egenskab  af  Bondevenner  og  af  Mænd,  der  i  den  Stil- 
ling have  vort  fulde  Hyre,  vel  næppe  kunne  passende 
engagere  os  i  denne  nye  og  før  Fødselen  allerede  for- 
virrede   og   forviklede  Sag. En   ledende,    eller 

blot  fremtrædende  Deltagelse  i  Foreningen,  forekommer 
det  mig,  at  ingen  af  Bondevennebestyrelsen  for  Øieblikket 
burde  overtage. 


*)  Se  Tschernings  Brev  Nr.  2,  foran  pag.  46. 

7* 


100 

Dersom  Foreningen  til  Exempel,  deels  ved  at  peti- 
tionere Lovgivningsmagten  og  deels  ved  andre  Over- 
eenskomster  mellem  Arbeiderne  selv,  tilstræbte ,  snarest 
muligt  at  faae  Lighedsprincipet  indført  og  hævdet  i  de 
positive  Love  om  Arbeidsforholdene  og  at  faae,  ligesom 
nu  for  Sygeforsørgelsens  Vedkommende,  ved  private  og 
ved  offentlige  Bestemmelser  hævdet  et  vist  yderligere 
Oplæg  af  Lønnen  vedtaget,  til  Hjælp  for  de  ældre  Dage, 
eller  endnu  bedre,  dersom  den  midlertidigt  i  Betragtning 
af  den  notorisk  forestaaende  Omdannelse  af  Nærings- 
forholdene indskrænkede  sig  til  at  søge  oplyst  samtlige 
de  nærværende  factiske  Kaar  og  Forhold,  hvorunder  Ar- 
beiderne ere  stillede,  forekommer  det  mig,  at  dette  i  sig 
selv  vilde  maatte  være  noget  baade  Godt  og  Nyttigt,  der 
vel  kunde  fortjene  positiv  Understøttelse  og  Deeltagelse. 
Men  jeg  indrømmer,  at  den  allerstørste  Betænksomhed 
maatte  bruges;  thi  ufeilbarligt  ere  de  nærmest  Paa- 
gj ældende  et  vanskeligt  og  ikke  meget  taknemmeligt  Sæt 
Folk  at  skulle  virke  med.  Dog  denne  Sag  ligger,  end 
ikke  i  Tiden,  saa  nær. 

Af  Gleerup  havde  jeg  igaar  et  Besøg,  der  maaskee 
fortjener  nogen  Opmærksomhed,  ogsaa  for  Deres  Ved- 
kommende. Han  udviklede,  „at  han  begyndte  ikke  mere 
at  see  klart  i  vor  Villen  og  i  vor  Stilling,  at  han  havde 
troet,  at  vi  vilde  og  maatte  udfægte  Bondesagen  ude- 
lukkende ved  Sagens  egen  Godhed  og  Bondens  egen 
Vægt,  at  han  ikke  kunde  billige,  fordi  han  ikke  kunde 
see  ind  i  og  ud  over  det,  at  „Føreren"  søgte  at  knytte 
andre  Forbindelser,  hvis  Brug  eller  Misbrug  i  andre  Ret- 
ninger ikke  kunde  vogtes  eller  ret  iagttages,  men  hvis 
Følger  uudbliveligt  vilde  være  at  skjærpe  og  hærde  den 
Adskillelse,  der  nu  er  mellem  os  og  Monrad-Krieger,  der 
dog  kunde  og  burde  være  identiske  med  os,  at  jeg  ud- 
trykkeligt havde  sagt,  at  det  var  min  „Ret  og  Pligt" 
at  afslutte  og  træde  fra  deai  politiske  Skueplads,  naar 
Afløsningssagen  var  forbi,  at  D  e  havde  til  ham  erklæret, 

at  De,  naar  denne  Sag  var  forbi,  for  lang  Tid  vilde 
ansee  det  for  Pligt  ikke  at  deltage  paany  i  nogen  Agita- 
tion, at  han  havde  lagt  den  allerstørste  Vægt  for  sin 
Person  paa  alt  dette,  at  det  dog  var  iøinefaldende,  at  Alle 
for  Øieblikket  ikke  „frygtede  Nogen  i  høiere  Grad 
end  mig",  at  Alle  „maatte  fortvivle"  og  i  Fortvivlelsen 
„samle"  sig  mod  os  og  vor  Sag.  naar  man  ikke  længer  kunde 
troe  mig  paa  mit  Ord,  at  jeg  efter  Afløsningssagen  umid- 
delbart vilde  ophøre  at  være,  i  politisk  Forstand,  at  jeg 
aabenbart  havde  skrevet  Morgenpostens  Anbefaling  af 
Arbeiderforeningen  og  derved  viist,  at  jeg  ikke  vilde 
holde  dette  mit  Ord  og  denne  minPligt,  at  træde  til- 
bage umiddelbart  efter  Afløsningssagen,  at  han 
derfor  maatte  tilstaae,  at  han  følte  sig  uhyggelig  ved  at 
vide,  uden  ret  at  kunne  vurdere,  min  Forbindelse  med  B., 
og  at  han  ikke  troede  en  anerkjendt  Partifører  at  kunne 
være  berettiget  enten  til  dette  eller  hiint,  men  aller- 
mindst jeg,  Formanden  for  den  specielle  Sag,  Bonde- 
emancipationen, der  burde  staae  eller  falde  ved  sig  selv, 
at  han  følte  sig  ikke  klar  eller  hjemlig  paa  den  Grund. 
—  At  han  var  kommet  for  at  sige  mig  rentud,  at  han 
vilde  trække  sig  tilbage,  og  fremstille  dette  for  Dem."  — 

Hvem   eller   hvad   inspirerer  Gleerup?  — Der  er 

imidlertid  ingen  Fare  paa  Færde,  naar  det  kommer  til 
Stykket,  vil  hans  Forstand  og  Hjærte  nok  stoppe  ham  i 
Farten. 


Nr.  2. 

Kjøbenhavn  d.  7.  Juli  1851. 

—  —  —  At  Kongen  ikke  er  herinde  i  Dag,  synes 
at  være,  fordi  han  ikke  vil  udsættes  for  en  Petitions- 
storm.  Igaar  har  han  ladet  Moltke  ogTillisch  kalde 
til  Frederiksborg.  Det  synes,  at  T.  har  tilfredsstillet  i 
høi  Maade ,  navnlig  med  Hensyn  til ,  hvad  det  even- 
tuelle Ministerium  skyldte  Kongens  personlige  For- 

hold,  og  med  Hensyn  til  at  gjøre  Notabelprojectet  til 
Grundlag  for  det  nye  Cabinets  Politik.  —  B.  har  con- 
fereret  længe  med  T.,  og  denne  synes  at  have  lovet 
Guld  og  grønne  Skove.  Ret  mærkeligt  ønskede  B. ,  at 
det  maatte  blive  umuligt  for  T.  endog  blot  at  ahne  mig 
hermed,  og  at  det  overhovedet  maatte  blive  umuligt  for 
Nogen  at  troe  Fru  D.  i  Forbindelse  med  mig. 


Nr.  3. 

Kjøbenhavn  d.   10.  Juli  1851. 

I  dette  Øieblik  forlader  B.  mig;  han  vilde  før  sin 
Udreise  til  Fborg  takke  mig,  fordi  jeg  igaar  i  Couvert 
retournerede  ham  mit  tidligere  Brev  om  Programmet 
for  det  nye  Ministerium.  —  —  —  Deres  Seneste  om 
Geheirnecabinetsraadet*)  meddelte  jeg  ham  igaar.  Vi 
kunne  næppe  tjene  den  gode  Sag  bedre  eller  virk- 
sommere for  Øieblikket,  end  ad  denne  Vei,  og  det  er 
min  Overbevisning,  at  vi  i  det  Mindste  forebygge  og  af- 
værge Meget,  om  vi  end  maaskee  lidet  eller  intet  Posi- 
tivt og  Øieblikkeligt  opnaae. Jeg  hører,  at  Leh- 
mann i  Veile  har  iilsomt  holdt  et  Folkemøde  og  henrevet 
Publicum  til  Adresser  osv.  osv.  —  — 

Bl. — Fin.  tumler  sig  herinde  med  David,  Scheele  og 
Goldschmidt.  Sidste  lader  Grundeierforeningens  Matadorer 
ved  hyppige  Bestillinger  hos  Kunstnere  blive  disses  Mæ- 
cenater.  Han  synes  derhos  virkelig  at  lade  dem  forsøge 
paa  at  hjøbe  Flyveposten,  men  dennes  Priis  er  nu 
steget  til  75,000  Rdlr.  Paa  Skydebanen  har  Kongen 
aabenbart  gefallet  sig  selv  og  gefallet  Publicum.  Hans 
Benyttelse  af  hans  Valgsprog  vil  B.  gjøre  mig  til  Fader 
af. 


*(  See  Techernings  Brev  Nr   4,  foran  pag.  56. 

Nr.  4. 

Kjøljenhavn  d.  12.  Juli  1851. 

Vi   skulle   og   vi   kunne  give   os   Tid,    thi 

takket  være  vor  Sag  og  Dem,  vor  Stilling  er  god  og 
klar,  og  det  forekommer  mig,  at  vi  igrunden  kun  behøve, 
ikke  at  forskjærtse  eller  forkvakle  den  ved  at  optræde 
positivt,  for  at  vide  os  sikkre  paa  at  gaae  saa  sikkert 
fremad,  som  gjørligt  er.  —  Jeg  er  imod,  at  vi  skulle 
optræde  med  nogen  Proclamation,  i  det  Mindste  endnu, 
enten  med  Hensyn  til  Storeheddinge  Sagen  eller  til 
Øieblikket  i  Almindelighed.  —  Aldeles  ufornødent  er  det 
med  Hensyn  til  Storeheddinge  Sagen;  thi  den  er  alle- 
rede tungt  faldet  tilbage  paa  Hovedet  af  Flyveposten 
&  Comp. 

—  —  Jeg  troer,  at  Situationen  er  en  saadan,  at  vi 
skylde  vor  Sag  og  os  selv,  saa  lidt  som  muligt  at  op- 
træde i  den  Kamp,  der  i  disse  Dage  føres,  og  jeg  gjør 
ogsaa  i  den  Henseende  aldeles  Deres  Ord  i  Deres  Brev: 
„Fast  Holdning,  bestemte  Grundsætninger  og 
—  Tid,  det  er  Frelse",  til  mine. 

—  Deres  Gisning  om  Fru  H  . . .  er  sikkert  velgrundet. 
Hun  har,  efter  hvad  jeg  nu  mindes,  allerede  sat  sig  i  Rap- 
port til  Fru  D.,  og  det  samme  gj ælder  om  Fru  van  D 

daB.  tilfældig  har  omtalt  dem  begge,  som  aspirerende  og 
intrigerende  for  Mændene.  —  F.  forlod  mig  i  dette  Øieblik, 
sagde,  atH.  havde  mægtig  Indflydelse,  at  ,.man"  —  men 
om  det  var  H.  eller  Heelstatsfolkene ,  kunde  jeg  ikke 
skjønne,  „bestemt  lagde  an  paa  at  faae  Kongen  til 
at  resignere,  at  man  derved  gjorde  gjældende  for  Fru  D., 
at  Kongen  lettelig  kunde  snart  bortrykkes,  og  at  Intet 
da  var  gjort  for  hende,  men  at  Stormagterne  vilde  sikkre 
hende  150,000  Rdl.  aarlig  fra  Hertugdømmerne,  naar 
Resignationen  strax  fandt  Sted,  og  at  saaledes  hun  dog 
havde  naaet  en  sikker  og  god  Stilling  istedetfor  nu  en 
usikker  og  farefuld.  — At  „Fædrelandet"  ved 

A.  Hage  havde  kaldt  Dem  herind,  men  at  De  havde 
svaret,  at  De  efter  den  Stilling,  hvori  „Fædrelandets" 
Folk  havde  søgt  at  isolere  Dem  og  Deres  Partie  i  Kjø- 
benhavn,  Intet  fandt  at  gjøre  derinde,  og  at  jeg  ialfald 
var  den,  til  hvem  man  kunde  henvende  sig,  hvis  man 
troede  at  maatte  conferere  med  Partiet. 

Nr,  5. 
Kjøbenhavn  d.  12.  Aug.  1851. 

Følgende  Deres  Opfordring  gik  jeg,   da  Bang 

er  i  Odsherred,  til  Etatsr.  S. Han  var  natur- 
ligvis Venligheden  selv,  udentvivl  er  dog  Bangs  Op- 
træden ikke  ganske  efter  hans  Sind,  og  han  sagde  der- 
for reentud,  at  han  siden  længere  Tid  vidste,  at  Tillisch 
regnede  paa  Valg  der,  ligesom  han  nieente,  det  ikke  at 
være  ret  i  sin  Orden,  at  Bang  klemte  ham  ud.  „Men," 
tilføiede  han,  „jeg  har  strax  mærket,  at  Bang  vilde  frem, 
skjøndt  jeg  troer,  han  ikke  burde  det,  men  Mands  Villie, 
Mands  Himmerige."  — 

Kongen  skal  være  godt  modtaget  paa  Bornholm; 
man  har  udspredt  paa  Børsen,  at  Publicum  har  nedrevet 
paabegyndte  Æresporte,  da  Fru  D.s  Medværen  rygtedes ; 
det  er  sikkert  ugrundet. 

—  Jeg  veed  med  Vished,  at  ikke  blot  Arveprindsen, 
men  ogsaa  hans  Gemalinde  jevnlig  lade  Crd  falde,  der 
utvetydig  vidne  om,  at  de  haabe  og  regne  paa  at  være 
nær  ved  at  succedere.  Man  hvisker  ogsaa  om,  at  Hol- 
sten ikke  vil  blive  udleveret,  saalænge  F.  VII.  sidder 
paa  Thronen. 

Nr.  6. 

Grøndal  d.  19.  Aug.  1851 

Her  er  et  forunderligt,  uhyggeligt  Stille,  og  for  mig 
noget   Mystisk    og   Taagefuldt,    som   jeg    forgjæves    an- 

strenger  mig   for  at  gjennemtrænge. 

Det  er  klart,  at  man  er  ganske  optaget  af  Bestræbelsen 
for  at  see  Fru  D.  stillet  godt  og  acceptabelt  for  Yder- 
verdenen. I  denne  Henseende,  og  fordi  det  tillige  be- 
lyser vor  hele  Situation,  vil  jeg  give  Dem  B.'s  væsent- 
ligste Yttringer  om  Bornholmstouren.  — 

De  mindes,  at  jeg  umiddelbart  før  bans  Afreise, 
efter  Deres  Vink  havde  sagt  ham,  at  Stemningen  der- 
ovre var  fortræffelig,  naar  man  blot  gik  lige  paa  og  ikke 
selv  fremkaldte  Tvivl,  Betænkeligheder  og  Cotteridiscus- 
sioner.  —  B.  sagde,  han  formodede,  jeg  havde  hørt  om 
de  anonyme  Breve  etc,  der  samtidig  med  dem  selv  vare 
komne  til  Bornholm,  men  om  hvilke  Kongen  først  igaar, 
som  han  troede,  ved  Ministeren  var  blevet  vidende,  og 
at  jeg  ikke  havde  feilet  med  Hensyn  til  Lewetzau,  der 
havde  besvoret  først  ham,  B.,  og  siden  endog  Fru  D.  om 
at  formaae  Kongen  til  at  opsætte  Touren  til  næste 
Foraar,  da  Modtagelsen  bestemt  vilde  blive  ubehagelig, 
—  og  at  han  ved  selve  Ankomsten  havde  besvoret  Kon- 
gen at  tilbringe  Nætterne  ombord  og  ikke  i  Land,  snart 
for  den  bornholmske  Nisse,  der  ei  om  Natten  vilde  taale 
Kongen  paa  Øen,  snart  for  Duunsengene,  snart  for  ikke 
at  uleilige  o.  s.  v.  —  Næppe  var  imidlertid  den  gunstige 
Modtagelse  øiensynlig  —  ogsaa  for  Fru  D.'s  Vedkom- 
mende, hvis  Navnetræk  prunkede  paa  Æreportene,  før 
Lewetzau  blev  syg  og  maatte  holde  Sengen.  Da  B.  red 
ved  Siden  af  Kongen  forbi  Sygehuset,  hviskede  denne, 
at  L.  vist  havde  Galdefeber  af  Jubelen.  Forresten  er  L. 
stadig  syg,  og  man  mener,  at  han  vil  døe.  Men  hvem 
i  hans  Sted?  B.  mener  aabenbart,  at  Alt,  undtagen 
Ceremonivæsenet,  vil  og  kan  gaae  over  paa  ham  selv, 
men  at  man  er  dødelig  forlegen  for  en  acceptabel 
Mand,  der  i  denne  Retning  kunde  stilles  i  Spidsen; 
det  vilde  maaskee  ikke  være  ilde  at  udfinde  og  nævne  en 
saadan  Mand.  — 

Den,  der  i  Rønne  desiderede  Alt  og  charmerede 
Kongen  og  Fru  D.,  var  Øens  Bondeven,  Garver  Wulff, 
en  djærv,  ligefrem  Mand.  —  W.  havde  nemlig  allerede 
ved  Broen,  eller  Gud  veed  hvor,  harangueret  Kongen, 
ikke  som  Konge,  men  som  Faderen  og  Fadderen  til 
Europas  folkeligste,  frieste  og  viseste  Grundlov,  og  som 
denne  Grundlovs,  Folkets  og  Folkefrihedens  troeste  Mand. 
Han  havde  henrevet  Alle,  og  selve  Kongen  var  det  i  den 
Grad,  at  Kongens  Svar  til  ham  var  complet  „begeistret", 
og  da  Kongen  ikke  fandt  hans  Navn  blandt  de  af  Wegener 
til  Kongens  Dejeuner  indbudte  Honoratiores,  blev  han 
strax  opmærksom  derpaa,  og  WTegener  undskyldte  sig 
med,  at  man  blandt  28,000  Sjæle  let  kunde  glemme  en 
eller  anden  enkelt  Værdig.  Man  fik  ham  med  Møie 
fundet,  indbudt  og  bragt  tilstede.  Fru  D.  fik  ham  se- 
nere ind  til  sig  og  interesserede  sig  saa  meget  ved  at 
tale  med  ham,  at  hun  havde  bemærket  sig,  at  han  havde 
yttret,  ikke  at  ville  eller  kunne  stille  sig  til  Rigsdags- 
valget  formedelst  hans  vanskelige  Forhold.  B.  skulde 
nu  spørge  mig,  om  De  og  jeg  fandt  det  ønskeligt  og 
passende,  at  han  blev  hjulpet  og  blev  valgt;  thi  i  saa 
Fald  vilde   hun  gjerne   offre   Noget,    for    at   lette   hans 

Vanskeligheder. Kongen,  Fru  D.  og  B.  selv  ere 

aabenbart  ganske  henrykte  over  denne  Bornholmstour.  — 

Nr.  7. 

Kjøbenhavn  d.  17.  Septbr.  1851. 

Jeg  kan  ikke  andet,  kjæreste  Oberst,  end  forsaavidt 
begynde  mit  Brev  med  mig  selv,  som  jeg  maa  sige,  at 
den  Maade,  hvorpaa  De  i  Deres  Sidste  yttrer  Dem  om 
mig  i  Anledning  af  mit  Spørgsmaal  om  Archivariatet, 
har  givet  mig  nogle  af  de  mest  velgjørende  Øieblikke, 
jeg  i  mit  Liv,  og  navnlig  siden  jeg  var  i  Guinea,  har 
følt.  Den  Forfængelighed,  at  vide  sig  saaledes  aner- 
kjendt  af  Dem,  selv  om  man  frygter  Anerkj endelsen  for 

ikke  fuldt  eller  nær  fortjent,  den  har  jeg  i  allerhøieste 
Grad,  og  den  vil  i  al  Fald  Deres  Frue,  som  har  dømt 
mig  for  Ærgjerrighed,  ikke  fordømme  mig  for.  —  —  — 
—  Ministeriet  V.  Moltke  har  stærkt  urgeret,  at  Kon- 
gen ikke  i  egen  Person  skulde  aabne  denne  Rigsdag. 
Kongen  selv  føler  sig  trykket  ved  „sit  Ord"  mod  Slesvig 
og  Holsten;  men  Fru  D.  har  meent,  at  han  kunde  hjælpe 
sig  med  at  tale  i  almindelige  Udtryk,  og  at  han  ikke 
burde  lade  sin  Person  udelukke  af  sine  Ministre,  hvor 
den  maaskee  kunde  og  burde  fremtræde.  —  Man  for- 
følger og  troer  at  være  paa  Spor  efter  de  bekjendte 
bornholmske  Breve.  —  Scholler  synes  at  tale  Reactionens 
Sag  hos  Kongen,  hvilket  synes  at  fremgaae  deraf,  at  B. 
yttrede,  at  Fru  D.  ved  Kaffebordet,  hvor  Ingen  uden 
disse  tre  vare  tilstede,  havde  gjort  opmærksom  paa,  at 
Kongen  fra  sit  Standpunct  aldrig,  uden  at  lade  sig  vit- 
terligt og  paatrængende  bede  derom  af  selve  Rigsdagen, 
burde  samtykke  i  saa  meget  som  en  Priks  Forandring 
over  Pet  i  Grundloven,  at  Kongen  dog  igrunden  med 
Grundloven  og  indenfor  Grundloven  var  langt  mægtigere, 
end  Christian  den  Ottende  med  Steemann  og  indenfor 
Bureaucratiet,  at  1852  stod  for,  og  at  „Folkets  Kjærlig- 
hed, min  Styrke!"  var  hans  Valgsprog. 

Nr.  8. 
Grevinge  i  Odsherred  d.  15.  Aug.  1852. 

Jeg  siger  ikke  som  De,  „at  jeg  meget 

beklager  Savnet  i  Rigsdagen  af  Mænd  som  Gleerup, 
Krieger  og  Damkjær."  Navnlig  seer  jeg  ikke,  at  især 
den  Første  kan  „savnes".  Men  jeg  troer,  at  den  øvede 
Folkejustits  over  dem  alle  tre  var  berettiget  og 
nødvendig.  Gleerups  Valg  vilde  have  været  en  far- 
lig Valgusandhed  og  Kriegers  en  formelig  Valgusand- 
hed. Jeg  har,  efter  min  gamle  Vane,  hvorved  vi 
hidtil  have  staaet  os  vel,  omhyggeligt  refereret  Dem  min 
Anskuelse  om  Gleerups  Valg  i  de  samme  specielle  Ord, 

hvori  jeg  har  givet  dem  til  Vælgerne  og  Andre,  og  hvad 
Krieger  angaaer,  har  jeg,  mig  vitterligt,  end  ikke  yttret 
nogen  Dom.  Det  er  mærkeligt,  at  den  lærde  og  con- 
stitutionelle  Professor  forresten  ikke  kan  eller  vil  be- 
gribe, at  han  maatte  falde,  og  at  det  var  et  constitu- 
tionelt  Selvmord,  at  de  Vælgere  skulde  lade  ham  repræ- 
sentere dem,  som  han  netop  ikke  repræsenterede.  Dam- 
kjær, som  jeg  tidligt  gik  til  for  at  sige,  at  vi  havde 
hørt,  han  ikke  vilde  stille  sig  af  Frygt  for  Udfaldet,  men 
at  vi  efter  hans  Forhold  ansaae  os  for  uberettigede  til 
at  modarbeide  hans  Valg,  har  ikke  siden  givet  mig  enten 
Ord  eller  Vink,  og  Trydemand  har  jeg  vel  opmuntret  til 
at  stille  sig,  men  i  Bogense  og  med  udtrykkelig  Be- 
mærkning, at  vi  ikke  kunde  stille  eller  støtte  nogen  Mod- 
candidat  mod  Damkjær.  Men  man  vil  have  vor  Hjælp, 
uden  at  vide  os  Tak  for  den,  og  uden  endog  derved  at 
være  hindret  i  at  sparke  til  os  efter  Evne.  Vor  Rigsdag 
er  ikke  mindre  god  og  anseet,  fordi  disse  Herrer  ikke 
have  Sæde  i  den.  Troe  De  mig,  man  havde  lavet  os 
ret  et  Birthingsbad ,  og  det  er  sandelig  ikke  lidt,  at  vi 
paa  een  Gang  have  undgaaet  dette,  fældet  Ophavsmæn- 
dene og  fornyet  vore  Rækker  til  Mere  i  Tal  og  Sammen- 
hold, end  nogensinde.  Jeg  vil  maaske  ikke  have  meget 
mere  at  gjøre,  men  jeg  seer  tilbage  med  Rolighed  og 
Tilfredshed  paa  hvert  af  mine  Skridt  i  denne  Valgcam- 
pagne,  uagtet  jeg  langt  fra  miskjender,  hvad  der  mangler, 

og  hvad  der  truer. Det  forekommer  mig,   at  vort 

Folkething   efter   Øieblikkets   Leilighed    er   ganske   godt 

sammensat,  som  det  er. 

I  Bangs  Yttring  om  ikke  at  ville  høre  til  noget  Partie, 
ligger  mulig  et  Fingerpeg.  Han  skal  forresten  fortryde, 
at  have  modtaget  Holbæk  af  Bondevennerne,  fordi  han 
mener,  at  han  godt  kunde  være  bleven  valgt  i  Roeskilde. 
Og  Conf.  Hansen  skal  være  uudtømmelig  i  at  lade  ham 
høre,  at  han  derved  har  gjort  en  Dumhed. 

Nr.  9. 
Odden  pr.  Nykjøbing  d.   14.  Septbr.   1852. 

—  —  —  —  De  troer,  at  den  største  Fare  for  os 
netop  ligger  i  alle  de  Udbrud  og  Rivninger,  den  Ene  og 
den  Anden  saa  kortsynet  eller  saa  egenkjærligt  specu- 
lerer  i.  Men  jeg  har  dog  det  Haab,  at  vi  endnu  frem- 
deles ville  kunne  holde  Alt,  som  det  er,  da  den  hele 
Skare  af  Speculanter  dog  igrunden  mangle  baade  For- 
stand og  Mod  for  det  høie  Spil,  der  frister  deres  Drømme. 
Hverken  Kongen  eller  Grevinde  Danner  ville  saa  ganske 
let  kunne  fjernes  fra  den  Politik  med  Hensyn  til  det 
menige  Folk,  der  hidtil  har  baaret  dem  igjennem,  og 
der  fremtidig  næppe  vil  være  mindre  fornøden  end  hidtil, 
og  saalænge  Kongen  ikke  er  vundet,  vil  dog  baade  Rumle- 
nets og  Reactionens  Magt  imod  os  være  utilstrækkelig. 

—  —  De  skriver  ikke  et  Ord  til  mig  om  vor  Yen 
Rotwitts  Formandscandidatur.  Er  den  da  opgivet?  — 
Jeg  vilde  ønske,  at  De  snart  vilde  gjøre  Rotwitt  en  Visit 
for  at  støtte  og  veilede  ham,  navnlig  med  Hensyn  til 
Indretningen  af  en  Klub,  paa  hvilken  jeg  med  Dem  lægger 
den  allerstørste  Vrægt. 

—  Det  er  en  sand  Glæde,  som  Menigmand  herude 
forstaaer  at  vurdere  Dem  og  Øieblikkets  Vanskelighed.  — 
Overhovedet  naar  Vorherre  ellers  bevarer  Dem,  er  jeg 
slet  ikke  bange  for,  at  vi  jo  nok  skulle  vide  at  lempe 
vort  Alt  igjennem  saa  nogenlunde.  —  —  — 


Uddrag  af  Breve, 

vexlede  mellem  Tscherning  og  forskjellige  Personer. 

1851—1873. 


Til  Generalconsul  Delong. 

5te  Mai  1851. 

— I  denne  Anledning  gjør   det   mig  ondt, 

at  man  ikke  har  nævnet  Oberst  Læssøe,  som  dog  unægte- 
lig er  den  Officeer,  som  har  viist  størst  militairt  Genie. 
Begivenhederne  1848  have  gjort  de  senere  mulige  og  for 
at  udføre  det,  som  skete  1848,  var  Læssøe  det  vigtigste 
Redskab,  hvad  Krigsbegivenhederne  angik. 

Hvad  mig  angaaer,  da  er  det,  som  er  sagt,  ikke  rig- 
tigt og  det  Hele  ufuldstændigt.  —  Da  jeg  den  23de  over- 
tog Krigsministeriet,  da  modtog  jeg  ikke  12,000  Mand, 
men  af  Cadrerne  til  en  saadan  Armee  med  en  tilstede- 
værende Tjenststyrke  af  omtrent  4500  Menige,  500  Offi- 
cerer og  1100  Underofficerer,  hvori  indbefattet  alle 
Troppearter,  selv  Arsenalhaandværkere.  Disse  Tropper 
vare  fordeelte  i  9  Hovedgarnisoner.  Flere  af  de  i  Sjæl- 
land værende  Cadrer  havde  deres  Mandskab  i  Jylland, 
nogle  endog  i  Slesvig,  som  deeltog  i  Oprøret.  Den  af- 
traadte  Regjering  havde  anseet  Kjøbenhavn  saaledes  ud- 
sat for  Fare,  at  den  havde  anvendt  og  anvendte  daglig 
store  Summer  paa  dets  Befæstning  og  Besætning  med 
Skyts.  Mandskabet  til  at  udfylde  disse  Cadrer  til  Freds- 
styrke  var  først  indkaldt  2  Dage  forud  og  ingen  sær- 
deles Foranstaltninger  taget  for  at  befordre  dets  hur- 
tige Komme.  Kun  ved  den  Deel  af  Hæren,  som  deeltog 
i  Oprøret,  var  der  holdt  et  større  Antal  Folk  under 
Vaaben. 

Af  Anthon  Frederik  Tachernings  efterladte  Papirer.   III.  8 

Af  Krigsreserven  fandtes  kun  de  hjemforlovede  Mand- 
skaber; det  øvede  saakaldte  Forstærkningsmandskab  var 
ikke  engang  inddeelt  paa  Papiret,  det  yngste  deraf,  som 
var  over  32  Aar  gammelt,  havde  ikke  været  under  Vaaben 
i  6  Aar,  det  ældste  var  over  40  Aar  og  havde  i  14  Aar 
ikke  været  under  Vaaben;  det  store  Antal  var  Familie- 
fædre, alt  det  yngre  Forstærkningsmandskab  var  uøvet. 
Der  fandtes  intet  Feltforpleiningsvæsen,  intet  Felthospitals- 
væsen, intet  Park-  ogHærtrain,  ikke  engang  Stammer  herfor 
eller  Organisationsplaner,  kun  Heste  til  et  ringe  Antal  Styk- 
ker Skyts.  —  Munderingsstykker  fandtes  kun  til  den  saa- 
kaldte Liniehær,  og  af  disse  endda  kun  Fredsmunderinger. 
Af  Infanterievaaben  fandtes  kun  af  brugelige  Modeller 
omtrent  34,000  og  deraf  10  å  12,000,  som  havde  mod- 
taget betydelige  Udbedringer  og  derfor  maatte  prøve- 
skydes, førend  de  toges  i  Brug.  Forfremmelse  til  Officer 
fra  Underofficer  var  ikke  indført,  Udskrivningen  til  Hæren 
foretoges  kun  af  den  menige  Landalmue,  og  selv  i  denne 
fandtes  mange  Undtagelser  til  Fordeel  for  de  Rige,  hvor- 
ved det,  at  være  menig  Krigsmand,  ansaaes  for  ned- 
værdigende. Instruxer  for  Tjenesten  i  Felten  fandtes 
ikke  eller  vare  forældede.  Der  savnedes  Tillid  til  de 
høiere  Befalende,  hvilket  Oprøret,  som  havde  grebet 
om  sig  i  en  Deel  af  Hæren,  end  mere  havde  forøget, 
saa  at  der  var  flere  af  de  høiere  Officerer,  som  man  af 
denne  Grund  ikke  kunde  benytte.  Nogle  vare  saa  høit 
oppe  i  Aar,  at  deres  Kræfter  ikke  svarede  til  Villien,  og 
Vanen  til  Forfremmelse  næsten  udelukkende  efter  Tjenst- 
alder  eller  fyrstelig  Fødsel  havde  uddannet  en  stærk 
Fordom  imod  at  søge  Folk  efter  deres  Duelighed.  Alt 
dette  er  det,  jeg  bragte  i  Orden,  idet  jeg  tillige  samlede 
Hæren,  besatte  Als  inden  faa  Dage  og  bragte  den  ligeoverfor 
Fjenden  i  kortere  Tid  end  14  Dage,  slog  Fjenden  og 
sprængte  Oprørsarmeen  sextende  Dagen  efter  at  have 
overtaget  Ministeriet  og  vilde  ved  at  ledsage  Kongen  til 
de    oprørske    Landsdele    have    endt    Oprøret    og    bragt 

Rolighed  tilveie,  om  Preussen  strax  efter  Forbundet 
ikke  havde  stillet  sig  imellem  og  taget  Oprørernes  Partie 
med  væbnet  Magt,  og  Stormagterne,  selv  EDgland  og 
Rusland,  ikke  snarere  givet  dem  Medhold  end  gjort 
dem  Modstand. 

Til  samme  Tid  var  et  nyt  Forfremmelsessystem  sat 
i  Værk,  Feltforpleining,  Feltlæge-  og  Felttrainvæsenet 
ordnet,  Krigslovgivningen  rettet.  Inden  Udgangen  af  Mai 
vare  alle  Tab  dækkede,  Hæren  mod  Fjenden  20,000  Mand 
og  5  å  6000  Mand  under  Formation  og  som  Besæt- 
ninger, Skoler  i  Virksomhed  i  alle  Retninger.  Inden 
Midten  af  Juli  Maaned  var  Hæren,  der  stod  i  Marken 
mod  Fjenden,  i  Jylland  og  paa  Als  (altsaa  foruden  den 
Deel,  der  var  til  Besætning  i  Fyen  og  Sjælland  og  under 
Uddannelse):  25  Bat.  Infanterie  19,000  Mand,  19  Eska- 
droner Rytterie  2400  Mand,  56  Pjecer  og  16  Espin- 
goler;  Geværer  vare  sikkrede  deels  fra  Frankrig,  deels 
fra  England,  og  inden  Vaabenstilstanden  sluttedes,  vare 
følgende  Tropper  tilstede: 

Combatt.  Noncombatt. 

Nørrejydske  Armee 22,800.  1,200. 

Corps  paa  Als,  foruden  Land- 
bevæbningen       7,000.  300. 

Nørrejydske  Reserve 300.  „ 

Fyens  Besætning 1,800.  100. 

Sjællands  do 4,400.  150. 

Flaaden 200.  „ 

Krigsfanger 950. 

36,500  _2,700. 

39,200. 

Hertil  bør  endnu  føies,  som  hører  til  Sjællands  Besæt- 
ning, Livjægercorpset:  600  Mand.  Desuden  var  Borger- 
væbningen   i    Kjøbenhavn    bleven    betydelig    udvidet    og 

forberedt. 

8* 

Da  jeg  forlod  Ministeriet,  var  Bataillonernes  Antal 
forøget  til  3OV2  Bat.,  Garden  iberegnet,  Rytteriet  ud- 
gjorde 25  Eskad. ,  Artilleriet  56  Pjecer,  16  Espingoler, 
og  de  fornødne  Kystbatterier  ved  Belterne.  Et  passende 
Ingenieurcorps,  Skandsetrain,  Brotrain,  Forpleiningscorps, 
Sundhedspleiecorps,  Traindepot  etc.  —  Vaabenforsyningen 
var  forøget,  Munderingsforsyningen  sikkret,  Værnepligts- 
loven udarbeidet  og  tildeels  gjennemført  ved  en  provi- 
sorisk Lov,  Forfremmelsen  fra  Menig  til  de  høiere  Grader 
gjennemført,  de  saakaldte  dannede  Klassers  Børn  væn- 
nede til  at  begynde  i  disses  Rækker  og  derved  den  me- 
nige Mand  bragt  i  Anseelse.  Dette  er  historiske 
Oplysninger,  som  maaskee  kan  interessere  Dem.  Ba- 
taillonscadrerne  vare  henlagte  i  Udskrivningskredsen,  og 
alle  Forberedelser  vare  tagne  for  i  Vinterens  Løb  med 
ringe  Byrde  for  Befolkningen  og  ringe  Udgift  for  Staten 
at  forøge  Hæren  med  6  til  10,000  Mand,  samt  til  at 
grundlægge  en  Organisation,  der  for  Fremtiden  satte 
Landet  istand  til  i  Løbet  af  14  Dage  at  reise  en  Hær 
paa  over  40,000  Mand.  For  at  give  Dem  nogen  nær- 
mere Oplysning  om  disse  Forhold,  vedlægges  nogle  Nr. 
af  „Fædrelandet",  der  for  en  stor  Deel  ere  udarbeidede 
efter  den  Beretning,  som  jeg  afgav  ved  Rigsdagens  Aab- 
ning  1848  i  det  hemmelige  Møde,  men  som  man  ikke 
har  villet  meddele  førend  nu,  for  ikke  at  skade  Landets 
Hjælpekilder. 

Til  Redactionen  af  „Der  preussischen  Wehr-Zeitung". 

Januar  1852. 

Den  høitærede  Redactions  Skrivelse  af  7de  denne 
Maaned  har  jeg  haft  den  Ære  at  modtage.  Den  mig 
derved  beviste  særdeles  Opmærksomhed  skal  jeg  vide 
tilfulde  at  skatte,  idet  jeg  skal  benytte  den  til  at  yttre 
et  Par  Ord  om  den  Gjenstand,  som  har  givet  Anledning 
til  benævnte  Skrivelse.     Førend  jeg  imidlertid  gaaer  ind 

paa  Sagen,  maae  jeg,  for  at  undgaae  enhver  Misfor- 
staaelse,  bemærke,  at  jeg  alt  for  3  Aar  tilbage  har  op- 
hørt at  være  Krigsminister. 

Den  Artikkel  i  Deres  Nr.  354,  hvorpaa  De  henleder 
Opmærksomheden,  maae  sikkerlig  beroe  paa  en  Misfor- 
staaelse  og  Ubekjendtskab  fra  Forfatterens  Side  med  de 
her  bestaaende  Forhold.  Jeg  har  nemlig  ikke,  hverken 
nu  eller  tidligere,  forelagt  den  danske  Rigsdag  nogen 
almindelig  Værningslov  (allgemeines  Wehrgesetz),  noget 
saadant  Forslag  foreligger  desuden  aldeles  ikke  til  Be- 
handlig  i  Rigsdagen*). 

Der  er  en  Mulighed,  den  nemlig,  at  Artiklen 

sigter  til  et  af  mig  nylig  udgivet  lille  Skrift,  betitlet: 

„Udkast  til  Love,  angaaende  en  forandret 
Hærorganisation".  Men  disse  Forslag  ere  ikke  forelagte 
Rigsdagen,  de  angaae  dertil  aldeles  ikke  Rekrutterings- 
loven  (Værnepligtsloven). 

Den  ærede  Redaction  vil  af  mine  Bemærkninger  see, 
at  her  maae  vær  indløbet  en  eller  anden  Misforstaaelse. 
—  Men  selv  om  dette  var  anderledes,  kunde  jeg  dog 
ikke  føle  mig  opfordret  til  at  besvare  den  omtalte  Ar- 
tikkel, thi  deels  forstaaer  jeg  ikke  det  tydske  Sprog  saa- 
ledes,  at  jeg  kunde  optræde  deri  som  Skribent,  deels  ere 
de  tydske  Forhold  mig  alt  for  ubekj endte  og  uforstaae- 
lige,  til  at  jeg  skulde  optræde  mod  en  Forfatter,  der 
tilsyneladende  seer  Alting  fra  det  rent  tydske  Synspunct, 
hvor  Krigsinteresserne  synes  at  være  de  forherskende, 
og  den  staaende  Hær  betragtes  som  en  uundgaaelig  Re- 
gjeringsstøtte,  medens  vi  i  Danmark  ønske  at  leve  i  Fred 
og  kun  have  en  Magtregjering  nødig  der,  hvor  vi  komme 
i  Berøring  med  de  tydske  Interesser  og  Overgreb,  fordi 
man  der  mere  end  hos  os  har  gjort  sig  fortrolig  med 
den  Tanke,  at  gjennemføre  sin  Ret  med  Magt.     Vi  have 


*)  Her  følger  en  længere  Beskrivelse  af  det  danske  Udskrivnings- 
væsen,  hvilken  dog  ikke  kan  være  af  større  Interesse. 

antaget  mere  af  de  engelske  Sæder,  vi  lade  mere  de  for- 
skjellige  Meninger  fægte  deres  Kamp  ud  med  egne  Midler. 
At  de  tydske  Forhold  maae  udøve  en  særlig  Indflydelse 
paa  Holsten,  især  i  Krigssager,  forsaavidt  som  det  tydske 
Forbund  er  den  egentlige  Krigsherre  der,  er  ingen  villi- 
gere til  at  indrømme  end  jeg,  og  jeg  troer  ikke,  der 
gives  mange  Danske,  som  jo  villigen  indrømme  dette;  de 
ere  desuden  blevne  vel  belærte  ved  de  senere  Begiven- 
heder; men  ud  over  Forbundets  Grændse  tør  denne  Ind- 
flydelse ikke  strække  sig.  Dette,  frygter  jeg,  har  For- 
fatteren ikke  opfattet  rigtigt,  og  i  denne  Henseende  fryg- 
ter jeg,  vil  min  Opfattelsesmaade  aldeles  ikke  blive  for- 
staaet  i  Tydskland,  ja  vel  endog  blive  ilde  optaget;  thi 
den  Uret,  vi  have  lidt  af  Tydskland,  er  for  stor  og  for 
ny  til,  at  den  endnu  kunde  omtales  med  Rolighed.  Der 
maae  hengaae  en  Tid,  inden  den  Mægtigere,  der  har 
gjort  det  Onde,  vil  taale,  at  man  siger  ham  det  aabent. 
Men  de  militaire  Organisationsformer  kunne  ikke  om- 
tales uden  at  berøre  de  politiske  Forhold,  og  det  ikke 
alene  de  speculative,  men  de  virkelige. 

Fra  Tscherning  til  hans  Vælgere  i  Holbæk  Amt. 

Kjøbenhavn  d.  16.  Febr.  1852. 

Kjære  Venner  og  Vælgere! 

Flere  Mænd  af  Eders  Midte  have  talt  til  mig  om 
det  nær  forestaaende  Valg  af  Formand  og  Kasserer  i 
Brandassuranceforeningen  i  Holbæk  Amt,  hvor  man  synes 
at  have  tænkt  paa  at  udelukke  Gleerup,  paa  Grund  af 
den  Strid,  hvori  han  er  geraadet  med  flere  af  de  ledende 
Mænd  af  det  Partie  paa  Rigsdagen,  som  man  i  Alminde- 
lighed benævner  „Venstre",  og  hvoraf  Bondevennerne 
udgjøre  en  væsentlig  Bestanddeel.  Dersom  mit  Raad 
maae  have  nogen  Vægt  i  denne  Sag,  saa  gaaer  det  ud 
paa,  ikke  at  lade  en  Uenighed  af  en  reen  politisk  Natur 
have  nogen  Indflydelse  paa  Valget  til  en  Post,  hvor  det 

kun  gjælder  om  Paalidelighcd  i  Pengesager,  Nøiagtighed 
og  Forretningsdygtighed.  Ved  at  lade  Eders  Valg  be- 
stemme af  politiske  Grunde  og  ikke  ene  af  Hensyn  til 
Brandforeningens  Tarv,  skade  I  begge  Sager,  saavel  det 
politiske  Parties  som  Brandforeniugens.  Det  ligger  i 
vort  Parties  Natur  at  see  paa  Sagerne.  Vi  ere  hyppig 
nok  opfordrede  til  at  bekjempe  den  Tilsidesættelse,  som 
udenfor  Besættelsen  af  de  høieste  Statsembeder,  hvor 
politiske  Hensyn  bør  tages,  skeer  paa  Grund  af  politiske 
Meninger  og  Overbevisninger;  vi  maae  bekjempe  denne 
Art  Tilsidesættelser  ifølge  Principer;  vi  fremskyndes  her- 
til, blandt  andet  fordi  vi  daglig  lide  derunder.  Men  for 
at  kunne  kjempe  med  frejdigt  Mod  og  med  godt  Fod- 
fæste maae  vi  ikke  letfærdigen  forfalde  til  den  samme 
Feil  ved  mindste  Anledning,  som  bydes  os.  Vi  klage, 
og  med  Grund,  naar  Kjøbstadboere,  Forvaltere  etc. 
skjælde  og  forfølge  os,  fordi  vi  ere  Bondevenner,  selv  i 
Sager,  som  ikke  have  det  Mindste  hermed  at  gjøre;  — 
bør  vi  nu  i  en  for  Politik  og  Bondevenner  ligesaa  frem- 
med Sag  lade  os  lede  af  vor  Misnøie  over  en  Mands 
Optræden  i  Forhold  til  os  i  disse  Retninger.  Efter  min 
Formening  vilde  det  være  et  stort  Misgreb.  Eders  Løsen 
bør  ved  denne  Leilighed  være :  „Maadehold  og  Besindig- 
hed", saaledes  som  det  saa  ofte  tilforn  har  været.  Dette 
Løsen  har  hidtil  ført  Eder,  mine  Venner,  paa  den  rette 
Vei  og  gjort  Eder  til  den  gode  Støtte,  I  hidtil  have 
været  for  os,  som  I  have  udseet  til  at  være  Eders  Tals- 
mænd. Hvad  Brandforeningen  selv  angaaer,  da  er  det 
af  Vigtighed,  at  den  fremdeles  vedbliver  at  udvikle  sig 
under  den  samme  Mands  Ledning,  under  hvem  den 
stadig  er  gaaet  fremad  og  har  opnaaet  en  virkelig  blom- 
strende Tilstand.  En  Forandring  af  Formand  i  dette 
Øieblik  vilde  let  føre  til  Opløsning  og  Adsplittelse.  Det 
vilde  desuden  være  et  skadeligt  Exempel  at  give  med 
Hensyn  til  et  Valgembede,  om  man  forandrede  dets  Be- 
sættelse af  Grunde,    som    ere    fremmede    for    Embedets 

Bestyrelse.  Denne  alene  bør  være  den  Maalestok,  hvor- 
efter den  Fratrædende  bedømmes;  hans  Gjenvalg,  synes 
mig,  bør  være  den  simple  Løn  for  god  Tjeneste. 

Hengivenst 
A.  F.  Tscherning. 

Til  d'Hr.  Schalburg  og  Langberg  i  Nyborg! 

31.  Marts  1852. 

Deres  Skrivelse  af  28de  dennes  har  jeg  haft  den 
Ære  at  modtage.  Den  Fortrolighed,  de  Herrer  deri  viser 
mig,  skal  jeg  paaskjønne  ved  at  komme  den  i  Møde 
med  fuldkommen  Aabenhed.  Allerede  flere  Dage  forud 
for  Deres  Brev  havde  jeg  fra  Nyborgegnen  modtaget 
Efterretninger  om  de  Valgbestræbelser,  som  fandt  Sted 
i  denne  Valgkreds ;  det  var  navnlig  blevet  mig  meddeelt, 
at  der  i  Nyborg  havde  dannet  sig  en  Valgcommitee  for 
at  modarbeide  Bondevennerne,  og  at  man  vilde  benytte 
General  Flensborgs  Candidatur  hertil.  Man  spurgte  mig 
om  min  Mening  herom.  Jeg  henviste  Spørgerne  til 
Hr.  B.  Christensen,  hvad  Valgsagen  angik,  som  er  bedre 
inde  deri  end  jeg,  men  svarede  som  Bondeven  til  Bonde- 
venner, at  jeg  betragtede  enhver  Valgbevægelse,  der  op- 
stillede Kampen  mod  Bondevennerne  som  Formaal,  for 
en  fjendtlig  Handling  (fjendtlig  i  Valgbetydning)  og  en- 
hver Candidat,  der  modtog  Valg  under  disse  Omstændig- 
heder, som  en  Modstander.  Det  er  klart,  at  et  Partie 
kan  ikke  opgive  sig  selv,  og  det  er  dertil  min  Overtydning, 
at  Bondevennerne  have  ydet  vor  Udvikling  de  største 
Tjenester  ved  den  Rolighed,  de  ved  deres  Maadehold  og 
Tilbageholdenhed  have  vidst  at  meddele  Rigsforsamlingen, 
navnlig  i  alle  de  ydre  politiske  Spørgsmaal,  hvor  Følel- 
sernes opbrusende  Politik  saa  hyppig  har  været  paa  Veie 
til  at  friste  Forsamlingen  ud  paa  den  samme  Glatiis, 
hvorpaa  saamange  lignende  Forsamlinger  ere  faldne  i  de 

sidste  3  Aar.  Dersom  det  maatte  være  lykkedes  mig  i 
de  forløbne  Aar  at  yde  nogen  Tjeneste  i  denne  Retning, 
saa  skylder  jeg  det  hovedsageligen  til  den  udholdende 
og  opoffrende  Samstemning,  som  jeg  har  fundet  hos 
Bondevennerne,  saavel  i  som  udenfor  Rigsdagen,  og  jeg 
tilføier,  at  jeg  tvivler  paa  den  kommende  Tids  rolige 
Udvikling,  jeg  tvivler  om  Muligheden  af,  at  man  behø- 
rigen  vil  kunne  lade  de  europæiske  Tilbagegangsstrøm- 
ninger  glide  hen  over  vore  Hoveder  ved  betimeligen  at 
bøie  dem  for  saaledes  at  bevare  det  rette  Fodfæste, 
hvorfra  man  igjen  kunde  reise  sig,  naar  Tiden  kom,  der- 
som Rigsdagen  ikke  kommer  til  at  tælle  mange  Mænd 
i  sin  Midte,  som  dele  „Bondevennernes"  politiske  Grund- 
anskuelse, den  nemlig,  at  man  skal  forfølge  sine  For- 
maal,  ligesom  Østerserne  danne  Bjerge  i  Havet,  ved 
daglig  virkende  smaae  Kræfter,  hvorved  man  undgaaer 
alt  forfængeligt  Skinbedrag  og  afleder  Frygten  fra  det 
democratiske  Skrækkebillede.  De  ærede  Herrer  ville  af 
dette  kunne  slutte  Dem  til,  at  førend  jeg  kjender  noget 
nærmere  til  Grundlaget  for  Flensborgs  Candidatur,  bør 
jeg  Intet  gjøre,  som  kunde  fremme  den,  eller  som  kunde 
modarbeide  deres  Bestræbelser,  om  hvem  jeg  af  flere 
Aars  Erfaring  veed,  at  de  ere  mine  politiske  Venner. 
For  at  jeg  skal  kunne  betragte  en  Mand  som  saadan, 
behøver  han  naturligviis  ikke  at  være  Medlem  af  Bonde- 
vennernes Selskab,  men  jeg  maa  vide  om  ham,  at  han 
ikke  vier  sig  til  at  efterstræbe  dets  Tilintetgjørelse. 
Hvad  Generalens  politiske  Stilling  og  Anskuelser  angaaer, 
da  have  de  desuden  været  saa  lidt  fremtrædende,  at  det 
er  vanskeligt  at  dømme  om  dem.  Hans  Udtræden  af 
Ministeriet  staaer  endnu  som  en  Gaade  for  mig.  Er  den 
fremkaldt  ved  Bebudelsen  af  28de  Januar,  saa  var  den  en 
Feil,  da  denne  Handlings  Nødvendighed  maae  have  fore- 
ligget temmelig  klar  ved  hans  Indtrædelse.  Førend  jeg 
slutter,  bør  jeg  endnu  tilføie,  hvorledes  det  er  mig  be- 
kjendt,    at   det  har  været  paa  Omtale  at  tilraade  Land- 

boerne  at  komme  Nyborgerne  i  Møde  ved  at  foreslaae 
Oberstlieutenant  Andræ's  Valg,  hvilket  allerede  forrige 
Gang  var  nær  ved  at  mislykkes  i  Faaborg  og  maaskee 
denne  Gang  kan  være  mere  tvivlsomt,  da  de  stedlige 
Indflydelser  paa  Landet  synes  at  være  meget  frem- 
herskende. Det  er  stor  Skade,  at  man  allerede  er 
skredet  saa  vidt  frem,  at  dette  ikke  mere  synes  gjørligt. 

I  et  senere  Brev  til  de  samme  Herrer  omtales  atter  "Valgs ager 
og  Valganskuelser,  nærmest  med  Hensyn  til  General  Flensborg 
som  Valgcandidat.  Det  hedder  et  Sted:  „Da  der  ikke  er  nogen 
Hast  paa  Færde,  mon  det  da  ikke  vilde  være  rettest  ved  det 
forestaaende  Valgmøde  at  lade  Personspørgsmaalet  foreløbig  ligge 
udenfor  og  forsøge,  om  man  kunde  enes  om  visse  Grundideer, 
hvorom  Vælgerne  kunde  slutte  sig  for  at  anlægge  en  Maalestok 
for  deres  kommende  Candidat?  — 

Jeg  bør  tilføie,  at  jeg,  efterat  have  talt  med  Oberstlieutenant 
Andræ,  ikke  tør  give  Haab  om,  at  han  vil  stille  sig  for  Nyborg." 

I  Marginen  er  skrevet:  „Ikke  nøiagtigt  afskrevet  til  Afsendelse 
efter  dette  Udkast,  dog  intet  forandret  i  Tankegangen." 


Ved  flere  forskjellige  Valghandlinger  viste  Bondevennernes 
Modstandere  sig  ikke  som  det,  nogle  af  dem  gjorde  Fordring  paa 
at  ansees  for,  nemlig  som  de  „bedste  Borgere",  og  det  saa  langt 
fra,  at  der  i  enkelte  Tilfælde  endogsaa  udvistes  en  uhyggelig  Bru- 
talitet (see  f.  Ex.  Tschernings  Brev  til  Amtmand  Pløyen,  foran 
pag.  22).  Slige  Omstændigheder  have  fremkaldt  Udtalelser  som 
følgende  i  et  Brev  til  Tscherning  fra  en  Skolelærer  (23.  Juni  1851) : 

„Jeg  føler  mig  taknemmelig  mod  Forsynet,  der  styrede  det 
saaledes,  at  De  ikke  kom  til  Nykjøbing  denne  Gang,  taknemmelig 
mod  Forsynet,  der  havde  holdt  sin  beskjærmende  Haand  over 
d'Herrer  Christensen  og  Hansen;  men  jeg  føler  samtidig  dermed 
den  dybeste  Indignation  imod  et  Antal  Medborgere,  der,  slagne 
med  Blindhed,  kunne  nedværdige  sig  til  at  behandle  agtede  og 
hæderlige  Medborgere  paa  en  slig  raa,  barbarisk  og  lovløs  Maade 
og  derved  stille  sig  selv  i  Lighed  med  Ny-Zeelænclere;  der  saa- 
ledes kunde  glemme  sig  selv,  saa  de  paa  den  frækkeste  Maade 
overtraadte  guddommelige  og  menneskelige  Love  og  gjorde  ulige 
værre  at  befare  i  Danmark,  end  det  er  Tilfældet  endog  i  Spanien.  — 

—  Det  har  glædet  mange  og  mig  i  Særdeleshed,  at  Deres 
Høivelbaarenhed  har  bestemt  Dem  for  en  Reise  igjennem  Odsherred; 

for  den  store  Æra,  som  Deres  Høivelbaarenhed  ved  denne  Leilighed 
vil  lade  mig  blive  til  Deel,  føler  jeg  mig  ligeledes  gjennemtrængt 
af  den  dybeste  Taknemmelighed,  og  Intet  skulde  jeg  ønske  mere, 
end  at  det  maatte  nogenlunde  blive  mig  muligt  da  at  meddele 
Deres  Høivelbaarenhed  de  Oplysninger,  De  ønsker  Dem  gjennem 
mig,  betræffende  nogle  af  den  forestaaende  Rigsdags  Lovarbeider. 
Hr.  Procurator  Christensen  meddelte  mig,  at  vi  Skolelærere  havde 
i  Deres  Høivelbaarenhed  fundet  vor  bedste  Ven  og  Forsvarer.  Det 
har  stedse  været  min  inderlige  Overbevisning,  at,  naar  Skole- 
reformsagen kom  for  i  Rigsdagen,  vilde  De  være  vor  Protector; 
thi  hvilken  Fortrykt  har  De  ikke  antaget  Dem?  — " 

Ogsaa  paa  anden  Maade,  ved  Bestikkelser  osv. ,  virkedes  der 
imod  Bondevennerne,  og  af  de  følgende  Breve  ville  flere  dreie 
sig  om  disse  Forhold  og  belyse  den  anvendte  Fremgangsmaade. 


Fra  Alfred  Hage  til  Tscherning. 

D.  26.  Jan.  1853. 

Kjære  Oberst!  Jeg  glemte  at  sige  Dem,  at  jeg  gjør, 
hvad  jeg  kan  i  min  Valgkreds  —  Lyngby  —  for  at  faae 
Kayser  gjenvalgt,  selv  dersom  De  vil  træde  op  imod 
ham.  Kayser  er  efter  mit  Begreb  et  nyttigt  Medlem  og 
har  netop  begyndt  sin  politiske  Virksomhed,  skilt  sig 
godt  ved  Arbeidet  som  Ordfører  i  Finantssagen;  jeg  ar- 
beider  derfor  for  ham  ligesaa  vist,  som  jeg  vilde  arbeide 
for  Dem,  ifald  Districtet  var  ledigt. 

Dersom  De  var  Ministeriet,  vilde  jeg  for  min  Person 
bøie  mig  i  Politikken  og  stole  paa  Dem;  men  jeg  kan 
ikke  stole  paa,  at  det  gaaer  os  nogenlunde  med  de  nær- 
værende Styrere,  og  jeg  kan  ikke  troe  det  rigtigt  uden 
videre  at  prøve,  hvad  de  foreskrive.  —  De  vil  jo  sige, 
at  dette  er  urimeligt,  kortsynet  m.  v. ,  og  jeg  siger  det 
egentlig  kun,  fordi  jeg  har  Trang  til  at  fortælle  Dem, 
at  skjøndt  vore  Veie  for  en  Tid  kunne  være  forskjellige, 
har  jeg  det  Haab,  at  vi  alligevel  igjen  mødes,  og  at  De 
ligesaa  vel  som  jeg  da  slaaer  en  Streg  over  mulige  po- 
litiske Uenigheder,    som   ingensinde  ville  gjøre  et  Skaar 

—    i    det  Mindste    intet  varigt    —    i  min   Hengivenhed 
for  Dem. 

Deres  hengivne 

Alfred  Hage. 

Fra  Tscherning  til  Monrad. 

Kjøbenhavn  d.  11.  Febr.  1853. 

S.  T. 
Hr.  Biskop  Monrad! 
De  kan  nok  tænke,  at  jeg,  førend  jeg  stillede  mig 
mod  Kayser,  har  tænkt  paa  de  derved  fremstaaende 
Vanskeligheder  ved  Finantslovens  Behandling,  og  dersom 
jeg  ikke  havde  seet  Mulighed  i  at  overvinde  dem  uden 
alt  for  store  Vanskeligheder  og  for  stor  Tidsspilde,  saa 
havde  jeg  ligesaalidt  stillet  mig  mod  ham,  som  jeg  i  et 
ministerielt  Spørgsmaal  havde  stemt  mod  Ministeriet, 
naar  jeg  forud  saae  store  Vanskeligheder  ved  at  danne 
et  nyt  Ministerium.  Vilde  man  have  haft  Kaysers  Plads 
sikkret,  skulde  man  have  holdt  ham  paa  det  neutrale 
Gebet,  hvor  han  stod,  da  vi  bidroge  til,  at  man  valgte 
ham,  snarere  heldende  til  den  roligere  end  til  den  uro- 
ligere Behandling  af  de  Sager,  som  faldt  ind  under 
28de  Januar.  Endnu  da  Kayser  traadte  ind  i  Told- 
udvalget, stod  han  paa  dette  neutrale  Gebet,  hvad  Lo- 
vens politiske  Side  (Grændseflytningen)  angik,  hvad  den 
commercielle  Side  angik,  stod  han  paa  deres  Side,  som 
vilde  en  gradvis  Tarifforandring.  Ved  Udvalgets  Ned- 
sættelse havde  han  selv  erkjendt,  at  vor  Mening,  som 
stod  fast  ved  begge  Dele  og  havde  udtalt  dette,  var 
bleven  svagt  repræsenteret  i  samme;  dette  maatte,  efter 
min  Anskuelse  endmere  have  bragt  ham  til  at  holde 
fast  ved  denne  neutrale  Stilling.  Han  bavde  seet  Uveiret 
trække  op,  om  ikke  paa  noget  andet  Sted,  saa  i  Finants- 
udvalget;  han  kunde  have  holdt  sig  tilbage.  —  Men  det 
er  hans  Sag,    min  er  det  at  kjempe  imod  en  Fremfærd, 

som  efter  min  Mening  undergraver  vor  hele  parlamen- 
tariske Tilværelse,  ja  som  maaskee  har  givet  den  sit 
Grundskud,  den  Fremfærd,  at  give  Regjeringen  i  de 
store  Spørgsmaal,  naar  man  ikke  har  noget  Positivt  at 
stille  imod  og  har  en  Regjering  at  byde  for  Regjering, 
et  bekjendt  System  for  et  andet  bekjendt  System.  Ingen 
Regjering  kan  staae  ligeoverfor  lutter  Summer  af  Nega- 
tioner, hidrørende  fra  ganske  forskjellige  Aarsager,  hvor 
een  negerer  for  at  fremtvinge  en  Forfatning,  han  ellers 
frygter  for  ikke  at  faae,  en  anden  for  ut  undgaae  denne 
Forfatning,  som  han  aldrig  vil  have.  Men  maaskee  bliver 
Kayser  valgt  og  jeg  udelukket,  saa  tager  jeg  det  som  et 
Beviis  for,  at  min  politiske  Løbebane  nu  skal  være  af- 
sluttet, og  takker  da  Forsynet  for  dette  Fingerpeg. 
Bliver  jeg  udelukket  i  en  Valgkreds,  hvor  jeg  har  faaet 
saa  stor  Opmuntring  fra,  til  at  stille  mig,  saa  har  jeg 
dømt  Forholdene  urigtigt,  og  saa  træder  jeg  af,  og  da 
maae  det  være  for  det  Bedste.  Der  er  nok  i,  hvad  der 
er  foregaaet  i  den  sidste  Forsamling,  som  ikke  baader 
noget  Godt;  der  har  for  mange  maadelige  Magter  faaet 
Spillerum,  til  at  jeg  kan  see  Fremtiden  imøde  med  Haab. 
Tærningen  er  kastet,  det  er  vel  næppe  muligt  at  slaae 
Kastet  om  igjen  og  faae  bedre  Øine  op.  Bliver  det  un- 
der disse  Omstændigheder  min  Lod  at  blive  udeklemt, 
saa  tager  jeg  det  som  det  haandgribelige  Tegn  paa  Sand- 
heden af,  hvad  jeg  i  længere  Tid  ofte  har  tænkt,  at  min 
Tid  i  det  politiske  Liv  var  omme,  eftersom  jeg  ikke  mere 
kunde  finde  Medhold  nok  for  at  hindre  overspændte 
Ideers  Herredømme.  —  Kayser  kan  man  jo  iøvrigt  give 
Plads  i  en  Valgkreds  i  Kjøbenhavn;  det  er  jo  mere  ri- 
meligt, at  en  af  hans  Forbundsfæller  viger  Pladsen  for 
ham  end  en  af  hans  Modstandere.  I  flere  Kredse  i 
Kjøbenhavn  lod  det  sig  vistnok  ordne  saaledes,  for  ikke 
at  nævne  Helsingør  og  flere  andre  Steder,  hvor  de  Herrer 
Junister  troe  sig  i  Overmagt;  hvad  mig  angaaer,  vilde 
jeg  jo  paa  ethvert  saadant  Sted,  Nykjøbing  paa  Falster 

undtaget,    give   Kayser  Fortrin  for   den,    som   sidst  var 
Rigsdagsmand  derfra. 

Venskabeligst 

Tschernin  g. 

Fra  Tscherning  til  Kammerherre  Berling. 

D.  28.  Febr.  1853. 

Kammerherre  Berling! 
Hr.  B.  Christensen  har  meddeelt  mig  Hr.  Kammer- 
herrens Yttringer,  angaaende  Hs.  Majestæts  gode  Ønsker 
for  mit  Valg  i  den  Valgkreds,  hvori  Hs.  Majestæt  har 
sine  Besiddelser.  Det  er  kun  Opfyldelsen  af  den  sim- 
pleste Pligt,  naar  jeg  frembærer  min  allerunderdanigste  Tak 
herfor  gjennem  den  samme  Canal,  gjennem  hvilken  Med- 
delelsen om  dette  allernaadigste  Sindelag  er  kommet  til 
mig.  Jeg  vil  haabe,  at  det  ikke  maae  være  ildevarslende 
for  Fremtiden,  at  Valgene  ere  faldne  saa  lidet  gunstige 
ud,  saa  vel  i  den  Kreds,  hvor  Kongen  har  sine  Be- 
siddelser, som  i  den,  hvor  han  residerer,  saa  at  de 
begge  ere  forblevne  i  de  doctrinaire  Herrers  Vold. 

Fra  Alfred  Hage  til  Tscherning. 

D.  15.  Marts  1853. 

Nu,  da  den  første  Bevægelse  efter  Lyngby  Valget  er 
forbi,  kan  det  muligt  være  nyttigt  at  berigtige  Et  og 
Andet.  I  Skovshoved  yttrede  De  til  Capt.  Beutner,  at 
jeg  havde  anvendt  Penge  for  at  muntre  Fiskerne,  at 
Rimestad  var  sendt  derud  eller  noget  Lignende.  Jeg 
har  ikke  udgivet  en  eneste  Skilling  i  Skovshoved,  med 
Undtagelse  af  5  Rd. ,  som  jeg  har  givet  til  en  fattig 
Kone  med  4  Børn;  jeg  har  ikke  vidst  af  Rimestads  Tour 
til  Skovshoved,  før  efter  den  var  foretaget,  og  jeg  har 
hverken  directe  eller  indirecte  havt  dermed  at  gjøre  paa 
nogen  Maade.     Alt,    hvad  jeg  har  foretaget  ved  Valget, 

er,  at  jeg  ved  at  samtale  med  de  Herrer,  der  agerede, 
erklærede  min  Beredvillighed  til  at  give  de  fornødne 
Penge  til  Befordring,  til  at  betale  Bud  m.  m. ,  der  har 
ikke  været  Tale  om  nogensomhelst  ulovlig  Udgift,  hvorpaa 
jeg  af  flere  Grunde  ikke  havde  indladt  mig.  At  Fiskerne 
efter  Valgdagen  have  faaet  en  glad  Aften  paa  Bellevue, 
det  hørte  jeg  8  Dage  senere,  og  Udgiften  er  vistnok  af- 
holdt af  de  Penge,  jeg  og  Andre  have  givet. 

Det,  jeg  har  foretaget,  vilde  jeg  atter  foretage,  naar 
det  behøvedes,  kun  med  Undtagelse  af  at  give  Befor- 
dring til  en  Slump  Vælgere,  der  vilde  op  for  at  stemme 
paa  Modparten. 

Jeg  vil  ikke  nægte,  at  jeg  troede,  De  kjendte  mig 
saa  vidt,  at,  naar  De  vilde  have  Oplysning  om  noget 
mig  betræffende,  saa  havde  De  søgt  den  hos  mig  selv, 
vel  vidende,  at  De  erholdt  den  ganske  ren  og  ligefrem; 
er  der  nogen  Detail,  De  vil  have  meddeelt,  skal  De  faae 
den,  og  jeg  kunde  da  udentvivl  med  et  Ord  klare  de 
Spekulationer,  som  Deres  sædvanlige,  men  dog  undertiden 
feilagtige  Mistanke  har  skabt.  —  Naar  jeg  forud  melder 
Dem,  at  jeg  vil  arbeide  imod  Dem,  maatte  De  vide,  at 
jeg  ikke  lod  Græsset  groe  under  mig,  i  lignende  Tilfælde 
vilde  De  handlet,  som  jeg  har  gjort. 

Deres  hengivne 
Alfred  Hage. 

Fra  Tscherning  til  Alfred  Hage. 

D.  16.  Marts  1853. 

Consul  A.  Hage! 
Deres  Skrivelse  af  Gaars  Dato,  betræffende  Lyngby- 
Valget,  kunde  jeg  have  besvaret  Dagen  efter  Valget  lige- 
saa  roligt  som  i  Dag,  og  som  jeg  vilde  kunde  besvare 
den  om  et  Aar;  for  mig  er  der  i  Sager  af  den  Natur 
ingen   synderlig  Forskjel   paa   den  første   og   den  senere 

Bevægelse.  Selve  Valget  er  for  min  Betragtning  kun  en 
enkelt  Handling  i  et  stort  Drama  og,  forsaavidt  mig 
personlig  angaaer,  kun  en  ringe  Sag.  Det,  der  bevæger 
min  Sjæl  i  denne  Sag,  ligger  forud  for  Valget;  det  ligger  i 
Aarsagen  til  Thingets  Opløsning.  Det  er  denne  Række,  af 
hvad  De  maaskee  kalder  snilde  parlamentariske  Maneuvrer. 
som  jeg  kalder  usle  Intriger,  der  førte  til  Opløsningen, 
som  bevæger  mit  Sind,  og  ikke  Valget  selv.  Da  jeg 
stillede  mig  paa  Valg,  boldt  jeg  ingenlunde  Udfaldet  for 
sikkert;  men  jeg  gjorde  det,  fordi  der  paa  den  ene  Side 
var  en  tilstrækkelig  Udsigt  for,  at  mit  Forehavende  kunde 
forsvares  ligeoverfor  det  ikke  ringe  Antal,  som  ønskede 
mit  Gjenvalg,  paa  den  anden  Side,  fordi  der  var  faa, 
der  efter  min  Anskuelse  i  en  saa  betydelig  Grad  havde 
svigtet  den  overtagne  repræsentative  Forpligtelse ,  som 
netop  Kayser,  og  det  ikke  alene  med  Henhold  til  sin 
Stilling  paa  Valgdagen  den  4de  August,  men  ogsaa  i  Henhold 
til  den  Stilling,  han  indtog,  da  han  valgtes  ind  i  Ud- 
valget for  Toldloven.  Men  det  vil  føre  for  langt  bort, 
om  jeg  forfølger  denne  Sag  længer;  jeg  havde  tænkt  at 
behandle  den  med  nogen  Udførlighed  i  et  Brev,  som  jeg 
havde  begyndt  at  skrive  til  Svar  paa  det  Brev,  som  De 
var  saa  god  at  skrive  mig  til  strax  efter  Opløsningen; 
men  saa  faldt  det  mig  paa  eengang  ind,  at  jeg  engang 
havde  forsøgt  derpaa  i  Finantsudvalget,  førend  Forhand- 
lingerne begyndte,  og  at  De  derover  var  geraadet  i  en 
saa  voldsom  Latter,  at  De  næppe  kunde  holde  Dem  paa 
Stolen,  og  jeg  skjød  Papiret  fra  mig,  besluttende  at  lade 
Begivenhederne  fælde  Dommen.  Jeg  begreb,  at  De  var 
betagen  af  de  Meninger,  som  lede  det  hele  Sæt  af 
hovmodige  Mænd,  der  uden  selv  at  turde  paatage  sig 
Statens  Styr,  eller  dog  uden  at  turde  vedgaae,  at  de 
tragte  derefter,  vil  gjøre  deres  snæverhj ærtede  Smaa- 
meninger  (thi  om  noget  Stort,  noget  Virkeligt  handles 
der  jo  ikke)  gj ældende  gjennem  Andre. 


129 

Altsaa  umiddelbart  til  Lyngbyvalget.  Den  Deel- 
tagelse,  De  deri  tillægger  Dem  selv,  er  netop  den  samme, 
jeg  har  formodet  om  Dem.  De  har  givet  d'Hrr. ,  som 
agerede,  Pengemidler  til  at  agere  med.  Naar  jeg  af  de 
Efterretninger,  som  alt  forud  for  Valgene  indkom  fra 
forskjellige  Valgkredse,  saae  den  Eensartethed  i  Midler, 
som  anvendtes,  de  samme  Paaskud  for  Anvendelse  af 
Penge,  de  samme  Historier  fortalte,  den  samme  skjæve, 
ja  jesuittiske  Opfattelse  af  Selvstændighed  ligeoverfor 
repræsentativ  Forpligtelse,  saa  tvivlede  jeg  ikke  paa,  at 
der,  til  en  vis  Grad  idetmindste,  var  en  fælles  Ledning 
tilstede,  der  angav  Maaden,  hvorpaa  de  Midler  skulde 
anvendes,  som  vare  bragte  sammen  ved  Deres  og  Andres 
Bidrag.  Hverken  mod  Sammenskydningen  af  Midler 
eller  mod  en  Fællesbestyrelse  af  lignende  Anliggender 
har  jeg  naturligviis  noget  at  indvende,  derimod  meget 
mod  Maaderne,  der  benyttes.  Da  jeg  betragter  enhver 
Sag  af  den  Art  som  den,  vi  her  omtale,  som  en  Skole 
for  Folkeudviklingen,  som  et  Middel  til  at  vække  Folke- 
bevidstheden ,  saa  maae  det  netop  være  mig  om  at 
gjøre ,  at  det  rette  Lys  bliver  kastet  saa  vel  paa  disse 
Maader  som  paa  de  handlende  Personer,  og  dette  er 
det,  hvormed  jeg  nu  er  beskjæftiget.  De  veed,  at  tvende 
af  mine  Stillere  have  indgivet  Klage  over  Bestikkelse 
ved  Valget  i  Lyngby.  Der  er  vel  nogen  Rimelighed  for, 
at  Klagen  bliver  sendt  fra  Thinget  til  Ministeriet,  for  at 
en  Undersøgelse  kan  blive  anstillet  ad  Rettens  Vei,  og 
saalænge  dette  staaer  paa,  maae  jeg  i  mange  Henseender 
rette  min  Opførsel  herefter.  Mine  Vælgere  i  Kredsen 
ere,  som  De  nok  kan  vide,  i  høieste  Grad  ivrige  paa  at 
faae  dette  Væsen  bragt  for  Dagen,  de  mene  at  have  en 
Mængde  Bevisligheder  og  Antydninger  ved  Haanden  for 
at  komme  til  Bunds  i  Sagen.  De  begriber,  at  disse 
Mænd  let  komme  til  den  Betragtning,  at  den,  der  har 
givet  Midlerne,  som  Andre  have  brugt  og,  som  de  mene, 
misbrugt,   er  den  rette  Skyldige  og  mine  Forklaringer  i 

modsat  Retning  finde  kun  ringe  Indpas,  ja  Nogle,  de 
oprigtigere  iblandt  dem,  sige  mig  ligefrem,  at  det  er 
personligt  Venskab,  som  gjør  mig  tilbøielig  til  paa  denne 
Maade  at  glide  hen  over  et  Forhold,  som  de  saa  meget 
anke  over.  Under  Forhold  af  denne  Art  er  det  min 
Pligt  ikke  yderligere  at  forvirre  Begreberne  ved  at  vende 
tilbage  i  fortroligt  Forhold  til  den  Mand,  som  Klagerne 
og  de,  der  drive  dem  fremad,  stedse  betegne  som  Hoved- 
manden. Det  vilde  kun  bidrage  til  at  gjøre  de  Paa- 
gjældende  lunkne  i  deres  Stræben  efter  at  samle  Bevislig- 
heder. Da  det  nu  maae  være  vigtigt  for  alle  Parter,  at  den 
politiske  Moral  bliver  bragt  indenfor  en  positiv  Begrænds- 
ning,  saa  maae  jeg  billigen  yde  min  Skjærv  hertil  og 
underkaste  mig  de  sociale  Ulemper,  som  dette  medfører. 

Naar  De  er  saa  god  at  tilbyde  mig  enhver  Oplys- 
ning om  Enkelthederne  ved  Deres  Optræden  i  denne 
Sag,  som  jeg  maatte  kunne  ønske,  saa  maae  jeg  derfor 
yde  min  særdeles  Tak,  uden  dog  at  kunne  gjøre  Brug 
deraf;  thi  kun  de  Oplysninger,  som  kunne  fremkomme 
gjennem  den  retlige  Undersøgelse,  have  nogen  egentlig 
Interesse  for  Sagen;  for  min  egen  Person  behandler  jeg 
helst  denne  Art  Begivenheder,  som  jeg  i  en  Række  af 
Aar  har  behandlet  „Flyveposten" ;  jeg  lader,  som  jeg  ikke 
veed,  de  ere  til ;  kun  fra  det  almene  Standpunct  faae  de 
Betydning. 

Jeg  haaber  saaledes  at  have  gjort  min  Stilling  klar. 
—  De  veed,  at  jeg  længe  forud  for  1848  havde  en  Be- 
tragtning af  Forholdene,  som  jeg  endog  fandt  mig  op- 
fordret til  at  udtale  i  Samlingerne  hos  Clausen,  at  der 
ved  Siden  af  vore  indre  Farer,  som  lade  sig  overvinde 
ved  Frihed  og  Tid,  naar  vi  kun  fik  den  formelle  slesvig- 
holstenske Forbindelse  hævet,  fandtes  en  større  Fare, 
som  var  vanskelig  at  beseire,  fordi  den  var  en  ydre  Fare, 
den  nemlig,  at  Danmark  er  en  politisk  Levning  fra  1815 
uden  Meed  eller  Maal ,  og  Kjøbenhavneriet ,  dragende 
Sjælland  med  sig,  førte  os  paa  en  vrang  Vei,  der  ved  en 

europæisk  Omvæltning  let  vilde  fremkalde  som  endelig 
Afgjørelse  det,  som  1807  gav  Forsmag  paa,  en  Sondring 
af  Sjælland  fra  Halvøen  og  den  didhen  hørende  Øgruppe, 
hvorfor  jeg  raadede  til  enhver  Tid  at  gribe  ethvert  euro- 
pæisk Sammenholdsmiddel,  som  blev  os  givet,  og  fore- 
løbig bøie  og  føie  vore  indre  Bestræbelser  herefter.  Ved 
Siden  heraf  har  jeg  stedse  fastholdt  den  Tanke,  at 
Samfundsfriheden  kun  kan  sikkres  ved  Udvikling  af  den 
provinsielle  Selvstændighed  i  de  indre  Forhold,  Opgivelsen 
af  det  bureaucratiske  Eenhedsvæsen,  hvad  disse  Forhold 
angaaer,  og  endelig  ved  at  skaffe  Regjeringsmagten  Herre- 
dom over  sine  Embedsmænd.  Naar  jeg  nu  hver  Dag 
seer  den  saakaldte  Intelligents  skyde  fra  sig  ethvert 
Middel  til  at  forbedre  vor  politiske  Stilling  i  Europa, 
fordi  det  ikke  ganske  opfylder  deres  Lyksaligheds- 
formler,  naar  jeg  seer  den  sammensværge  sig  for  at 
hævde  den  universitariske  bureaucratiske  Magt  og  efter- 
stræbe den  Eenhedsform,  som  overalt  har  været  en 
Frihedsgrav,  saa  kan  jeg  ikke  nægte,  det  smerter  mig 
dybt,  og  uvilkaarligen  kommer  jeg  til  at  tænke  paa, 
hvor  hurtig  Jerusalems  Ødelæggelse  fulgte  paa  den  Tid, 
da  Pharisæerne  og  de  Skriftkloge  havde  forstaaet  at 
foregjøgle  Folket  deres  forskruede  Blændværk  og  derved 
overmandet  den  i  Politur  fremstillede  Statsmagt.  Man- 
sinier,  Ledru  Roliner,  Gothaerne  etc.,  det  er  Nutidens 
Pharisæere.  — 

Modpartiets  Optræden  ved  Valget  i  Lyngby  d.  26.  Febr.  1853 
var,  som  det  sees  af  ovenstaaende  Brevvexling,  en  Kilde  til  mange 
Ærgrelser  for  Tscherning,  og  han  bestræbte  sig  derfor  i  den  nær- 
mest følgende  Tid  for  at  skaffe  Beviser  for  den  ulovlige  Frem- 
gangsmaade,  saa  at  ban  kunde  indgive  en  Klage  over,  hvad  der 
var  passeret. 

Han  kjendte  for  godt,  hvormange  slette  Midler  der  var  brugt 
i  andre  Lande,  navnlig  i  England,  ved  lignende  Valghandlinger, 
og  hans  redelige  Sind  oprørtes  ved  at  see  lignende  Midler  anvendte 
her  og  ikke  kunne  faae  dem  bragte  for  Lyset. 

9* 

Vel  skaffedes  der  en  Deel  saadanne  Beviser  tilveie  ved  forskjellig 
Bistand  udenfra,  men  en  vis  Lunkenhed  hos  flere  af  dem,  hvem 
Tscherning  havde  regnet  paa  som  Støtter  for  Sagen,  bevirkede, 
at  der  ikke  kom  noget  Resultat  ud  af  Forberedelserne.  En  af  de 
ivrigste  Hjælpere  med  Hensyn  til  at  skaffe  de  attraaede  Beviser 
var  Jens  Frederiksen  i  Bringe,  og  der  findes  fra  ham  en  Række 
Breve,  skrevne  i  Løbet  af  Marts  og  April  Maaned,  der  alle  inde- 
holde Bidrag  af  denne  Art.  Saaledes  siger  han  i  et  af  disse  Breve : 
„Den  i  de  Dem  tilsendte  Oplysninger  nævnte  Strygespaanmager 
Lars  Jensen  af  Hjortespring  har  i  disse  Dage  været  i  en  Gaard 
her  i  Byen,  hvor  han  i  Fleres  Overværelse  yttrede,  at  han  for- 
trød at  have  stemt  paaKayser  og  at  have  ladet  sig  forlokke  der- 
til ved  Penge,  men  han  trøstede  sig  ved,  at  han  som  fattig  Mand 
uden  at  være  lovet  disse  Penge  —  dem  han  dog  ikke  havde  faaet. 
dersom  han  ikke  havde  truet  med  offentlig  at  afsløre  Bedrageriet  — 
ikke  vilde  have  mødt  paa  Valgstedet.  Han  var,  naar  han  blev 
kaldt  for  Retten,  villig  til  ikke  alene  at  tilstaae  selv  at  have  mod- 
taget Penge,  men  ogsaa  til  at  opgive  Navnene  paa  flere  i  hans 
Omegn,  der  ligesom  han  var  lovet  og  havde  faaet  Penge,  3  Mk. 
og  fri  Befordring,  for  at  stemme  paa  Kayser."  Ligeledes  siger 
han  i  samme  Brev,  at  „Skomager  Jørgen  Enevoldsen  i  Kollekolle 
har  yttret  sin  Utilfredshed  over,  at  han,  som  afKayserpartiet  havde 
faaet  noget  over  60  Rdlr.  til  Uddeling  blandt  dem,  som  vilde 
stemme  paa  Kayser,  ikke  var  bleven  honoreret,  da  han  efter  kun 
at  have  brugt  30  Rdlr.  til  Uddelingen,  havde  tilbagegivet  det  til- 
oversblevne, noget  over  30  Rdlr."  I  samme  Brev  findes  der  end- 
videre Angivelse  af  en  enkelt  Mand,  der  havde  stemt  paa  Kayser, 
skjøndt  han  ikke  havde  Indfødsret.  I  disse  Breve  fra  Jens  Fre- 
deriksen nævnes  ialt  omtrent  30  Personer,  om  hvem  det  var  vitter- 
ligt, at  de  vare  hvervede  paa  den  angivne  Maade,  men  der  siges 
tillige,  at  det  vil  være  let  at  nævne  ikke  saa  faa  flere. 

Fra  nu  afbrødes  den  mangeaarig  gode,  venskabelige  Forbindelse 
med  Alfred  Hage,  og  alle  de  Forsøg,  som  bleve  gjorte  fra  Hages 
og  Venners  Side  for  atter  at  knytte  Venskabsbaandet,  vare  frugtes- 
løse; Mistilliden  var  vakt  i  Tschernings  Sjæl,  og  idet  han  brød 
med  Hage,  fulgte  høist  naturligt,  at  han  ogsaa  mere  og  mere  i 
politisk  Henseende  kom  til  at  fjerne  sig  fra  andre  politiske  Per- 
sonligheder, der  vedbleve  at  være  knyttede  til  Hage. 

Efter  Valget  modtog  Tscherning  fra  mange  forskjellige  Sogne 
en  eenslydende  trykt  Adresse,  dateret  d.  7.  Marts  1853  og  under- 
skrevet af  en  betydelig  Deel  Landboere.     Den  lyder  saaledes : 

Høivelbaarne  Hr.  Oberst! 

Naar  vi  undertegnede  Landboere  med  dybeste  Høi- 
agtelse  henvende  os  til  Dem  med  en  Bøn,  da  er  dette 
Foretagende  ei  blot  begrundet  i  Erkjendelsen  af  Deres 
for  Bondestandens  Vel  hidindtil  udviste  Iver,  hvorved  vi 
længst  have  været  overbeviste  om,  at  vor  Stand,  i  Deres 
over  al  Egennytte  ophøiede  Personlighed,  har  sin  var- 
meste Ven  og  dygtigste  Talsmand;  men  tillige  i  den 
fulde  Forvisning,  at  De  er  en  Mand,  hvem  hele  Dan- 
marks fremtidige  Vel,  uden  ringeste  Bihensyn,  ligger 
fast  paa  Hjerte,  samt  at  Ingen  tydeligere  end  De  gjennem- 
skuer  de  Forviklinger,  der,  foruden  som  forinden,  omsnoe 
vort  elskede  Fødeland. 

Støttet  til  disse  Anskuelser,  indsee  vi  tilfulde  og 
med  megen  Bedrøvelse,  at  vort  elskede  Fødeland  i  sin 
ny  Klædning  har  tabt  meget,  ja  grumme  meget,  naar 
Folkethinget  skal  savne  Deres  ædle,  uegennyttige  Charac- 
teer  og  Deres  udmærkede  Evner. 

Vi  bede  derfor:  unddrag  ikke  Fædrelandet  den 
Hjælp,  Deres  udmærkede  Personlighed  kan  yde,  indtag 
den  Plads  i  Rigsdagen,  De  i  Fortiden  med  saa  megen 
Hæder  har  beklædt!  giv  os  dette  yderligere  Beviis  for, 
at  De  ei  blot  er  Bondens,  men  vort  Fødelands,  vor  Fri- 
heds varmeste  Ven! 


Med  følgende  Brev  udmeldte  Tscherning  sig  d.  16.  Marts  1854 
af  Bondevenneselskabet.  I.  A.  Hansen  har,  som  tidligere  omtalt,  i 
sin  Forfatningshistorie  aftrykt  et  Brev,  som  han  angiver  for  dette, 
men  da  det  ikke  stemmer  overeens  med  Tschernings  Afskrift  i 
hans  Conceptbog,  aftrykkes  Brevet  her  ordret  efter  denne. 

Kjøbenhavn  d.   16.  Marts  1854. 
Procurator  B.  Christensen! 
De  vil,  Høistærede,  erindre,  at  jeg,  saalænge  jeg  har 
staaet    i    Forbindelse    med    Bondevennernes    Bestyrelse, 

stedse  har  raadet  Selskabet  som  politisk  Partie  til  ikke 
at  foregribe  Udviklingen  af  de  politiske  Begivenheder, 
men  vel  følge  dem  med  vaagent  Øie,  benytte  dem  med 
Maadehold  og,  hvor  det  lod  sig  gjøre  uden  væsentlig 
Fare  for  den  borgerlige  Frihed,  da  hellere  at  støtte  den 
bestaaende  Regjeringsmagt,  end  at  udsætte  Staten  for 
gjennem  mulige  Brud  mellem  Statsmagterne  at  berettige, 
ja  maaskee  endog  fremkalde  Afbrydelse  af  den  Udviklings- 
række, som  i  1848  begyndte  under  ualmindelig  begun- 
stigede og  nogenlunde  heldig  benyttede  Omstændig- 
heder, en  Udvikling,  der,  tildeels  ved  dette  Maadehold, 
allerede  havde  udfoldet  sig  til  stor  Gavn  for  Almuen  i 
det  Hele  og  især  Landalmuen.  De  veed,  at  jeg  især  har 
raadet  til  sligt  Maadehold  ligeoverfor  de  truende  ydre 
Forbindelser;  hermed  har  jeg  søgt  at  holde  det  Partie, 
som  paa  Rigsdagen  sluttede  sig  om  Bondevennerne,  be- 
grændset  i  sin  Virksomhed,  ved  at  opstille  positive  For- 
maal  og  lægge  Midlerne  aabne  for  Dagen;  jeg  har  søgt 
at  undgaa  Dobbelthed  og  politisk  Upaalidelighed  ved  at 
fremme  Samvirken  med  de  andre  Partier,  men  ikke  Ind- 
blanden  i  samme,  eller  Enighed  om  usikkre  Formaal. 
Idet  jeg  har  handlet  saaledes,  har  jeg  godt  indseet  og 
heller  aldrig  lagt  Skjul  paa,  at  denne  Fremgangsmaade 
kun  sikkrede  langsomme  Fremskridt,  at  den  udkrævede 
en  Lidenskabsløshed  og  en  Selvfornægtelse,  som  maaskee 
ikke  kunde  forudsættes  i  Tiden  at  findes  hos  Mange, 
men  jeg  har  alligevel  tilraadet  at  følge  dette  Spor,  at 
skye  farlige  politiske  Lykkespil,  da  det  kun  fjernede,  som 
enhver  overilet  Udvikling  i  Kamp  med  Statens  ordnende 
og  styrende  Magter  stedse  har  ført  til,  og  da  dets  Be- 
følgelse  tillige  tillod  at  undvære  de  Kræfter,  de  Midler 
og  gunstige  Omstændigheder,  som  ikke  altid  have  været 
tilstede  og  ikke  kunne  fremkunstles. 

De,  Hr.  Formand!  har  i  de  henrundne  Aar  fulgt 
det  samme  Spor,  maaskee,  jeg  skal  villig  tilstaae  det, 
flere  Gange  med  Opoffrelse   af  Deres   egen  Natur,    men 

fordi  De  ved  moden  Overveielse  tillige  saae,  at  De  de 
ved  har  samlet  om  os  et  ikke  ringe  Antal  af  politiske 
Medstridere.  De  synes  nu  ikke  længer  at  betragte  denne 
Vei  som  den  bedste  for  at  naae  Maalet,  De  har  betraadt 
en  anden,  som  forekommer  mig  en  feil,  paa  hvilken  jeg 
ikke  kan  følge  Dem.  Alt  fra  den  Stund,  da  Udkastet  til 
Grundloven  for  Kongeriget  Danmarks  særlige  Anliggender 
blev  fremlagt,  begyndte  en  Afvigelse  at  opstaae  i  vore  Me- 
ninger, der  ganske  naturligt  hidrørte  fra  vor  forskjellige 
Maade  at  opfatte  Grundlove  og  deres  Betydning  paa.  For 
mig  indeholdt  dette  Udkast,  ved  den  Maade  og  den  Tid 
(1853),  hvorpaa  det  blev  fremlagt,  ligeoverfor  hvad  der 
ellers  foregik  omkring  i  Europa,  snarere  et  Beviis  for 
Ministeriets  redelige  Villie  til  at  opfylde  Kundgjørelsen 
af  28de  Januar,  til  at  bevare  vort  constitutionelle  Liv, 
end  paa  det  Modsatte,  kun  de  §§  vare  jo  betegnede  til 
nødvendigen  at  maatte  gaae  ud.  som  virkelig  hørte  til 
Fællesforfatningen.  Resten  af  de  udeladte  §§  vare  be- 
tegnede som  overflødige,  enten  fordi  de  vare  gaaede  over 
i  den  almindelige  Lovgivning,  eller  fordi  de  indeholdt 
ubestemte  Løfter.  Jeg  søgte  strax  at  skaffe  Indgang 
for  denne  beroligende  Anskuelse,  for  at  komme  til  at 
behandle  denne  Sag,  naar  Tiden  kom;  jeg  forudsatte,  at 
det  ikke  vilde  falde  vanskeligt  at  faae  §§  af  denne  Art 
indsatte  igien,  idet  jeg  foreslog  at  behandle  den  hele 
Sag,  nærmest  som  en  Betimelighedssag.  Min  Betragt- 
ningsmaade  har  vist  sig  at  være  den  rigtige.  For  mig 
laae  hele  Vægten  paa  den  3die  midlertidige  Bestem- 
melse, der  krævede  Ret  for  Kongen  til  af  sin  egen  Magt- 
fuldkommenhed at  give  Fællesforfatningen  og  derved 
tillige  at  sætte  den  paa  forfatningsmæssig  Maade  tilveie- 
bragte  Forfatning  for  Kongerigets  særlige  Anliggender  i 
Virksomhed.  Jeg  meente,  at  jo  tidligere  man  gjorde 
Folket  fortrolig  med  den  hele  her  anførte  Betragtnings- 
maade,  des  bedre.  Deri  var  De,  Hr.  Formand,  ikke 
ganske  enig  med  mig.     De  meente  nemlig,  at  om  ogsaa 

denne  Anskuelse  mulig  var  den  rigtige,  uagtet  den  ikke 
tiltalte  Dem,  saa  maatte  De  i  hvert  Tilfælde  betragte 
dens  Udtalelse  som  ubetimelig,  og  jeg  havde,  meente  De, 
gjort  Uret  i  at  yttre  den  saagodtsom  offentlig.  Mange 
af  vore  meest  indflydelsesrige  politiske  Medstridere  saa 
vel  som  den  største  Deel  af  Vælgerfolket,  meente  De,  var 
os  imod  i  denne  Retning.  Ved  ubetimelig  at  udtale  en 
saadan  Mening  gave  vi  vore  politiske  Medbeilere  og  far- 
ligste Modstandere,  5te  Junisterne,  Vaaben  i  Hænde  imod 
os.  Sommerens  Begivenheder,  det  ved  Coleraen  afbrudte 
Samliv  gjorde  det  let  for  mig  at  følge  denne  Indskydelse. 
Denne  Afvigelse  i  Anskuelser  blev  imidlertid  Udgangs- 
punktet for  den  forskjellige  Retning,  vi  senere  er  kom- 
men til  at  tage,  og  som  nu  medfører,  at  den  nære  poli- 
tiske Forbindelse,  der  hidtil  har  bestaaet  imellem  os,  for 
Fremtiden  maa  ophøre,  idet  den  modsatte  Mening  af  min 
fik  Tid  til  at  groe  op  og  blev  saa  stærk,  at  De  selv  har 
valgt  at  stille  Dem  i  Spidsen  for  den. 

Angaaende  det,  der  i  den  hele  Sag  var  Hovedpunctet 
for  mig,  den  3die  midlertidige  Bestemmelse,  da  fremsatte 
jeg,  som  De  veed,  meget  tidligt  clen  Formening,  at  vi 
ikke  burde  berøve  Regjeringen  Adkomst  til  at  octroiere 
Fællesforfatningen,  men  kun  tillige  forbeholde  Rigsdagen 
Ret  til,  udenfor  den  egentlige  grundlovsmæssige  Behandling, 
og  efterat  denne  var  fuldbyrdet,  selv  ved  sin  Beslutning 
at  afgjøre,  naar  den  skulde  ophøre  at  virke  som  Rigsdag 
i  sin  nuværende  Skikkelse.  I  dette  System  har  jeg 
troet,  at  De  var  enig  med  mig,  med  den  Alvigelse,  at 
De  vilde,  at  vi  først  skulde  see,  hvorvidt  det  lod  sig  føre 
igjenuem,  at  faae  Rigsdagens  Ret  anerkjendt  til,  forud  for 
at  tage  Beslutninger,  at  lære  Fællesforfatningen  at  kjende. 
Strax  ved  Grundlovens  lste  Behandling  i  Rigsdagen,  hvor 
jeg  efter  Overeenskomst  udviklede  dette  System,  blev  jeg 
imidlertid  opmærksom  paa,  at  ogsaa  herom  herskede  der 
en  Afvigelse  i  Anskuelser  med  flere  af  dem,  jeg  skulde 
samarbeicle   med,    idet  de   syntes   at   lægge  langt  større 

Vægt  paa  at  fremtvinge  Fællesforfatningen,  end  jeg  havde 
troet.  Denne  Afvigelse  gjorde  naturligvis  dem  til  Herrer 
ved  Forhandlingernes  Gang  og  Udfald,  der  satte  For- 
dringen om  Fællesforfatningen  øverst,  ja  endog  vare  imod 
en  kraftig  Udvikling  af  den  særlige  Forfatning  paa  det 
foederative  Grundlag,  dem,  der  havde  villet  benytte 
Toldsag  og  Arvesag  til  at  fremtvinge  Fællesforfatningen 
fremfor  de  særlige  Forfatningssager. 

De  Adresser,  som  efter  Aftale  med  et  Medlem  af 
Bestyrelsen  udgik  fra  Holbæks  Amts  Communalforening 
og  med  mange  Underskrifter  kom  ind  til  Rigsdagen,  viste 
mig  desuden  noksom,  hvorledes  vi  dagligen  trængtes 
meer  og  meer  over  paa  dette  løse  Gebet  og  bort  fra  det 
Fodfæste,  som  De,  Hr.  Formand,  vel  vidste,  at  jeg  an- 
saae  det  nødvendigt  at  forbeholde  mig,  for  at  faae  Sa- 
gen lykkelig  bragt  til  Ende.  Stemningen,  saa  vel  i  som 
udenfor  Rigsdagen,  forværredes  daglig,  hvortil  de  hyppig 
aldeles  usandfærdige  Udtalelser  meget  bidrog,  der  gjen- 
nem  de  offentlige  Blade  daglig  tilførtes  det  læselystne 
Publicum.  Et  nyt  Organ  i  Pressen  begyndte  ved  den 
Tid  at  blive  udgivet  af  en  Mand,  som  nøie  var  sluttet 
til  Bondevennernes  Partie,  Mange  antog  endog  og,  jeg 
troer  med  Grund,  rettede  sig  efter  deres  Anskuelser  og 
udtalte  deres  Meninger.  Det  traadte  pludselig  i  Skran- 
kerne paa  en  Maade,  der  stod  i  den  meest  skjærende 
Modsætning  til  den,  hvorpaa  jeg  søgte  at  fremme  Sagen 
i  Rigsdagen,  hvor  jeg  nemlig  søgte  at  behandle  Mini- 
steriet med  Vaersomhed  og  stor  Imødekommenhed,  for 
derved  at  frede  om  den  særlige  Forfatning  og  undgaae 
Brud,  der  kunde  sætte  det  allerede  vundne  paa  Spil. 

Paa  samme  Tid,  som  dette  skete,  hvilket  nok  om- 
trent falder  sammen  med  Efterveerne  af  den  wegnerske 
Piece,  paa  den  Tid,  som  Forandringer  i  Ministeriet  kræ- 
vedes som  en  uafviselig  Nødvendighed,  og  der  fremkom 
Antydninger  om.  at  Kongen  ønskede  et  Ministerskifte, 
erklærede  De,  Hr.  Formand,    det  for  min  Pligt  at  være 

paa  rede  Haand  til  paa  Partiets  Vegne  at  modtage  et 
Kald  i  denne  Retning,  om  det  kom  til  mig,  Noget,  som 
De  meente  ikke  kunde  udeblive.  Hele  Rigsdagen  var 
efter  Deres  Mening  beredt  til  at  følge  mig,  naar  jeg  kun 
førte  den  rask  frem  paa  den  af  Folkethingets  Fleertal 
betraadte  Bane.  Jeg  burde,  forlangte  De,  søge  mine 
Forbindelser  i  det  paa  Talenter  saa  rigt  begavede 
Centrumspartie,  med  hvilket  der  ikke  længer,  meente  De, 
var  Grund  til  Uenighed;  handlede  jeg  ikke  saaledes,  da 
stod  jeg,  til  hvem  Partiet  saae  op  som  til  sin  bedste 
Mand  og  satte  sit  Haab,  og  som  Kongen  havde  Tillid 
til,  i  høi  Grad  uforsvarligt,  jeg  lagde  vor  gode  Sag  Hin- 
dringer i  Veien  o.  s.  v.  Jeg  svarede  hertil,  at  jeg  vel 
var  Rigsdagens  Ordfører  i  Grundlovssagen,  men  at  Fleer- 
tallet  havde  taget  sin  Beslutning  i  det  vigtigste  Spørgsmaal 
mod  mig,  at  jeg  tillige  var  overbevist  om,  at  jeg  hverken 
bedømte  mig  selv  eller  Forholdene  som  De,  Hr.  Formand, 
at  jeg  ogsaa  var  overbevist  om,  at  De  meget  overvurderede 
Kongens  Tillid  til  mig;  jeg  kunde  ikke  gaae  ind  paa  noget 
af  alt  dette;  men  da  jeg  tillige  erkjendte,  at  vore 
Fremtidsmidler  vare  blevne  saa  ganske  forskjellige,  om 
ogsaa  Formaalene  vare  vedblevne  at  være  de  samme,  saa 
indsaae  jeg  strax,  og  erklærede  det  allerede  den  Gang, 
at  vi  for  Fremtiden  maatte  skilles  i  vor  politiske  Virk- 
somhed, at  jeg  maatte  og  vilde  træde  tilside,  for  ikke 
at  lægge  Deres  Planer  og  det,  De  erkjendte  for  Partiets 
Interesser,  Hindringer  i  Veien.  Jeg  indsaae,  at  De  alle- 
rede den  Gang  havde  gjort  det  afgjørende  Skridt,  og  at 
jeg  ikke  mere  kunde  standse  Dem  paa  Deres  nye  Bane. 
Da  imidlertid  en  Tilnærmelse  fra  Regjeringens  Side 
endnu  engang  vækkede  Forhaabninger  hos  mig  om  rolig 
at  kunne  bringe  Grundlovssagen  tilende,  saa  gjorde  jeg 
endnu  et  Forsøg  paa  at  redde  den,  netop  ved  at  optage 
det  Middel,  jeg  længe  forud  havde  betegnet  som  det,  der 
efter  min  Mening  maatte  ansees  for  tilstrækkelig  sik- 
krende.     Dette  Forslag  vandt  ikke  Deres  Bifald  og  sav- 

nede  derved  den  Understøttelse,  uden  hvilken  det  ikke 
kunde  komme  igjennem;  derimod  fremgik  af  Begiven- 
hederne i  Rigsdagen,  at  den  Forbindelse  var  knyttet  med 
Lederne  af  Centrum,  som  De  havde  ønsket,  at  jeg  skulde 
have  virket  med  til  at  fremkalde,  ja  være  den  tilsyne- 
ladende Fører  for,  hvilket  jeg,  som  ovenfor  meldt,  havde 
nægtet  at  blive,  idet  jeg  ved  denne  Forbindelsen,  der 
som  sagt  aabenbarede  sig  i  Ord  og  Handling,  forekom 
mig  ligesaa  skadelig  som  unaturlig,  da  den  var  støttet 
til  Anskuelser,  der  i  væsentlig  Grad  vare  ganske  for- 
skjellige  fra  vore  tidligere  udtalte,  og  i  aabenbar  Strid 
med  den  Afgjørelse,  jeg  i  Grundlovssagen  havde  efter- 
stræbt i  Folkethinget  i  Spidsen  for  57  Rigsdagsmænd. 
Jeg  fandt  derfor,  at  Øieblikket  var  kommet  for  mig  til 
at  træde  ud  af  det  nøie  politiske  Forhold,  hvori  jeg  hidtil 
havde  staaet  til  Dem  og  tildeels  ved  Dem  til  det  Partie, 
som  var  sammensat  af  vore  politiske  Meningsfæller. 
Denne  Forandring  i  vore  gjensidige  politiske  Forhold 
maae  ogsaa  naturligen  have  en  afgj ørende  Tilbagevirk- 
ning paa  mit  Forhold  til  Bondevennernes  Selskab,  især 
under  kommende  Valgbevægelser.  Min  saavel  som  Deres 
Stilling  vilde  ved  at  fortsætte  vort  hidtil  saa  nøie  sammen- 
smeltede politiske  Samliv,  om  ogsaa  kun  indenfor  Bonde- 
venneselskabets  Bestyrelses  Omraade,  fremkalde  Tve- 
tydighed, en  Dobbelthed,  en  politisk  Upaalidelighed,  som 
maatte  være  os  begge  lige  meget  imod.  De  vilde  maaskee 
blive  hæmmet  i  Deres  friere  Bevægelser  paa  Deres  nye 
og  dristige  Flugt ;  heri  vil  jeg  ikke  være  Skyld.  Jeg  har 
derfor  anseet  det  for  rigtigst  ogsaa  nu  strax  at  udtræde 
af  Bondevenneselskabets  Bestyrelse,  hvilket  jeg  herved 
er  saa  fri  at  tilmelde  Hr.  Formanden.  Da  jeg  under 
Rigsdagsmødet  endnu  ikke  har  havt  Tid  til  at  ende  Re- 
visionen af  forrige  Aars  Regnskab,  saa  beroer  dette 
endnu  hos  mig,  men  det  skal  meget  snart  blive  bragt  i 
Rigtighed. 

Med  uskrømtet  Bedrøvelse  have  vi  igaar  mod- 
taget Deres  Høivelbaarenheds  Skrivelse  af  16de  ds., 
hvori  De  udmelder  Dem  af  Bondevenneselskabet  og  dets 
Bestyrelse. 

Den  Uovereensstemmelse  med  os  i  Henseende  til  den 
af  os  med  Rigsdagens  store  Fleerhed  i  Forfatningssagen 
og  med  Hensyn  til  Ministeriet  indtagne  Stilling,  hvori 
Deres  Høivelbaarenhed  finder  Deres  Opfordring  til  denne 
Udtrædelse,  er  os  saaledes  dobbelt  smertelig. 

Vi  vilde  imidlertid  forgjæves  søge  at  bringe  Dem 
tilbage  fra  Deres  Beslutning,  og  vi  maae  derfor  ind- 
skrænke os  til  at  udtale  for  Dem  vor  dybe  Anerkjendelse, 
Taknemmelighed  og  Høiagtelse  for  Alt,  hvad  De  har  væ- 
ret for  Folket,  for  Selskabet  og  for  os. 

Kjøbenhavn  i  Bestyrelsen  for  Bondevennernes  Sel- 
skab den  18de  Marts  1854. 

Balthazar  Christensen,      I.  A.  Hansen.      O.  Nielsen, 
f.  T.  Formand. 


C.  C.  Tronier 
f.  T.  Secretair. 


Høivelbaarne 
Hr.  Oberst,  Ridder  Tscherning! 

Nedenstaaende  Svar  fra  Balthazar  Christensen  til  Tscherning 
i  Anledning  af  dennes  Udmeldelse  af  Bondevenneselskabet  er  et 
Aftryk  efter  Originalen,  som  findes  blandt  Tschernings  Pa- 
pirer. Dette  maa  udtrykkelig  bemærkes ,  da  I.  A.  Hansens  Gjen- 
givelse  af  det  samme  Svar  i  hans  Forfatningshistorie  ikke  stemmer 
med  det  her  aftrykte,  hverken  hvad  Ordform  eller  Dato  angaaer. 

Jeg  veed  meget  vel,  at  det  ikke  vil  nytte  at  frem- 
føre mine  Erindringer  ved  Deres  Udmeldelse  og  Mo- 
tiveringen deraf.  Jeg  vil  heri  haabe  paa  Tiden.  Kun 
det  vil  jeg  ikke  tilbageholde  allerede  nu,  at  De  fuld- 
komment feiler,  naar  De  troer  paa  nogen  Overeenskomst, 
navnlig  for  mit  Vedkommende,  med  nogensomhelst  af 
Centrums  Ledere   eller  Centrumsmændene   forinden   vort 

Clubmøde  om  Overgangsparagraphen  5  og  §  2's  Behand- 
ling i  Landsthinget.  End  ikke  i  dette  Øieblik  har  endnu 
nogen  saadan  Overeenskomst  været  Gjenstand  for  Om- 
handling,  og  lige  til  hiint  Clubmøde  har  jeg,  mig  vitter- 
ligt, ikke  havt  en  skjult  politisk  Tanke  for  Dem. 

Jeg  vil  ikke  klage.     Jeg  er  med  urokket,  uskrømtet 
Taknemmelighed,  Hengivenhed  og  Høiagtelse 

Deres  meest  ærbødige 
Balthazar  Christensen. 

Den  20de  Marts  1854. 

Blandt  Tschernings  trofaste  Venner  af  Bondealmuen  fortjene 
fremfor  alle  to  at  nævnes,  Ole  Nielsen  og  Jens  Gregersen. 

Ole  Nielsen  var  Gaardejer,  og  hans  Ejendom  Havsgaard,  un- 
der Gjentofte  Sogn  tæt  ved  Lundehuset,  blev  ved  Ejerens  sjældne 
Dygtighed,  Stræben  og  Indsigt  til  en  sand  Mønstergaard.  Ole 
Nielsen  havde  først  været  Stænderdeputeret,  senere,  i  mange  Aar, 
Medlem  af  Landsthinget,  var  desuden  en  af  Bestyrerne  for  Bonde- 
venneselskabet  samt  Medlem  af  Sogneforstanderskabet.  Han  havde 
megen  Læsning,  en  ualmindelig  naturlig  Begavelse  og  var  sær- 
deles anseet  af  Alle,  der  kjendte  ham.  Kongen  havde  hædret  ham 
med  Dannebrogsmændenes  Hæderstegn.  Han  døde  efter  længere 
Tids  Svagelighed  i  Efteraaret  1876,  i  sit  71de  Aar. 

Jens  Gregersen  var  Gaardejer  i  Kundby,  en  eiendommelig 
djærv  Bonde.  I  1848  var  han  Medlem  af  den  grundlovgivende 
Rigsforsamling,  og  han  var  Tschernings  Stiller  i  den  lange  Række 
af  Aar,  hvori  han  sad  i  Folkethinget.  Han  bevarede  et  trofast 
Venskab  for  Tscherning  lige  til  sin  Dødsstund,  der  indtraf  fjorten 
Dage  efter  Tschernings  Død. 


Fra  Jens  Gregersen  til  Tscherning. 

Kundby  d.   14.  April  1854. 
Kjære  Hr.  Oberst! 

Jeg   takker  Dem  for  Deres  sidste  Skrivelse,    hvoraf 

jeg  seer,   at  Christensen  har  forladt  Dem.     I  nogen  Tid 

har  jeg    været    upasselig   og   har   ogsaa  ventet  med   at 

skrive   Dem  til   for   at  høre   noget   om  Folks  Stemning. 

Jeg   har  læst  Deres  Brev   for  flere   af  vore  Venner,    og 

De  have  alle  bifaldet  Deres  Fremgangsmaade  i  Grundlovs- 
sagen. Jeg  venter,  at  der  snart  kommer  en  Adresse  til 
Dem  for  at  vise,  at  Bondestanden  ikke  har  tabt  Til- 
liden til  Dem,  og  for  at  opfordre  Dem  til  at  blive  i  Rigs- 
dagen. 

Jeg  kan  ikke  begribe,  hvad  Christensen  har  tænkt, 
at  han  kunde  forlade  den  Mand,  som  ved  alle  Leilig- 
heder  har  støttet  ham  og  holdt  ham  i  Ryggen,  naar 
han  var  nær  ved  at  falde.  Hvad  Bondevenneselskabet 
nu  skal  blive  til,  kan  jeg  ikke  begribe. 

En  kjærlig  Hilsen  til  Dem  og  Familie  fra  os  Alle. 

Deres  hengivne 
Jens  Gregersen. 

A.  F.  Tschernings  Besøg  paa  Skodsborg  hos  Kongen, 
Søndagen  d.  2.  Juli  1854. 
Medens  Geheimeraad  v.  Scheele,  Landdrost  i  Pinne- 
berg,  var  her  i  Mai  Maaned,  besøgte  han  mig  en  Dag 
paa  Veien  fra  Frederiksborg  til  Kjøbenhavn.  Han  bragte 
mig  Kongens  allernaadigste .  Hilsen  med  Opfordring  om 
at  gjøre,  hvad  jeg  formaaede  for  at  afværge  Udførelsen 
af  den  Demonstration,  som  Rygtet  sagde  var  i  Gjæring. 
Det  heed  nemlig,  at  man  vilde  samle  sig  til  Grundlovs- 
fest den  5te  Juni  ved  Rudersdal  i  stort  Antal,  beslutte 
en  Adresse  til  Kongen  i  Anledning  af  de  politiske  For- 
hold, navnlig  Ministeriets  Stilling,  og  bringe  den  i  stort 
Optog  til  Kongen  personlig,  hvad  enten  han  opholdt  sig 
i  Kjøbenhavn,  Skodsborg  eller  Frederiksborg.  Jeg  hen- 
viste Scheele  strax  til  min  fra  politiske  Forbindelser  for 
Øieblikket  afsondrede  Stilling  og  tillige  til  Urimeligheden 
i  at  troe,  at  en  Demonstration  af  den  nævnte  Art,  om 
den  virkelig  kom  til  at  finde  Sted,  kunde  tage  nogen- 
somhelst  farlig  Skikkelse,  om  der  ogsaa  fandtes  enkelte 
Ledere,  som  ønskede  at  bruge  Trudsel.  —  Scheele  paa- 
lagde  mig  enten  mundtlig  eller  skriftlig  at  give  Kongen 

min  Mening  tilkjende  herom  og  af  og  til  at  besøge  Kon- 
gen, da  han  befandt  sig  meget  ene  og  vilde  sætte  sær- 
deles Priis  paa  en  saadan  Opmærksomhed. 

For  at  forhindre  Mistydninger  og  Misforstaaelser 
skrev  jeg  strax  efter  til  Kongen  et  Brev,  som  lod  for- 
udsætte en  senere  personlig  Opvartning.  I  Brevet  gjorde 
jeg  først  Rede  for,  hvorledes  jeg  havde  afbrudt  enhver 
Forbindelse  med  Lederne  ved  et  Foretagende  som  det 
ved  Rudersdal,  hvorledes  dette  maatte  være  kommet 
dertil  ved  den  Uvidenhed,  hvori  Ministeriet  havde  ladet 
os  forblive  om  sine  endelige  Hensigter,  os,  som  havde  ar- 
beidet  alvorligst  for  en  Overeenskomst,  hvor  unyttig  alt- 
saa  enhver  Bestræbelse  fra  min  Side  maatte  være  hos 
en  Befolkning  (Kjøbenhavnere ,  Nationale,  Professorer, 
Christensen-I.  A.  Hansenske),  der  længe  havde  været  mere 
fjendtlig  end  venskabelig  stemt  mod  mig.  løvrigt  gjorde 
jeg  Kongen  opmærksom  paa,  hvorledes  han  ved  kun  ikke 
at  lade  sig  overraske  kunde  gjøre  enhver  slig  Demon- 
stration fareløs,  ja  føre  den  til  noget  Godt.  —  Jeg  lod 
nu  5te  Junifesten  gaae  forbi,  lod  alle  Efterveer  være 
ovre,  inden  jeg  aflagde  det  bebudede  Besøg,  hvilket  jeg 
aflagde  2den  Juli  om  Morgenen  Kl.  9^2?  og  som,  saa- 
vidt  min  Hukommelse  rækker,  gav  Anledning  til  følgende 
Samtaler. 

Kongen,  som,  da  jeg  kom,  befandt  sig  udenfor  Side- 
huset i  den  lille  Have  i  Selskab  med  Etatsraad  Flem- 
mert  og  Frue,  tog  yderst  forekommende  imod  mig,  af- 
brød Samtalen  med  sine  Gjæster  og  førte  mig  til  sit 
Telt,  hvor  han  lod  mig  tage  Plads  i  Sophaen  ligeoverfor 
sig.  Han  takkede  mig  for  mit  Brev  og  glædede  sig 
over,  at  en  i  sin  Art  saa  uheldig  Demonstration,  som 
den  ved  Rudersdal  paatænkte,  var  udebleven.  Jeg  for- 
klarede Kongen,  hvorfor  jeg  havde  tøvet  saalænge 
med  at  gjøre  min  i  Brevet  omtalte  Opvartning,  jeg 
havde    ønsket    mig    at    have    samtlige    Grundlovsfester 

liggende  for  mig  som  et  foreløbig  afsluttet  Hele,  førend 
jeg  nærmere  kom  til  at  berøre  denne  Sag  for  Kongen. 

„Nu,"  sagde  Kongen,  „er  jo,  saavidt  jeg  veed,  det 
Hele  gaaet  af  paa  en  beldig  Maade,"  hvilket  jeg  be- 
jaede. 

Kongen:  „Det  lod  sig  ikke  gjøre  for  mig  at  forandre 
Ministeriet,  især  af  Hensyn  til  de  udenlandske  Forhold. 
En  Forandring  i  hiint  Øieblik,  da  der  var  Tale  herom, 
kunde  give  Forviklinger,  som  kunde  drage  os  ind  i 
Krigen.  Dermed  kan  jeg  ikke  være  tjent;  Krigen  kan 
blive  mig  paanødt,  —  ja  saa  maae  man  bære  Følgerne, 
men  selv  at  levere  Anledningen  eller  Paaskudet,  vilde 
være  et  Misgreb." 

Jeg:  „Ja  saaledes  har  jeg  opfattet  Stillingen  og  maae 
saameget  mere  beklage,  at  Rigsdagen  ikke  gik  ind  paa 
den  Vei  til  Overeenskomst,  der  var  aabnet  den,  paa  me- 
get antagelige  Vilkaar,  idet  dens  hele  Eet  var  den  for- 
beholdt til  Afgjørelsens  Øieblik,  og  det  da  kom  an  paa, 
om  den  havde  Villie  og  Kraft  til  at  kræve  andre  For- 
holdsregler end  dem,  Regjeringen  bragte  frem.  Men  der- 
som jeg  turde  tillade  mig  en  Bemærkning,  da  var  det 
den,  at  det  dog  vistnok  havde  været  ønskeligt,  om  Kon- 
gen havde  kaldet  de  tvende  Mænd,  som  havde  stillet  sig 
i  Spidsen  for  Bevægelsen  mod  Ministeriet ,  Monrad  og 
Boserup,  for  af  dem  at  høre,  hvad  de  troede,  der  burde 
gjøres,  og  hvad  de  formaaede  at  gjøre." 

Kongen:  „Boserup  har  man  ikke  nævnt  mig,  men 
vel  Monrad ;  men  da  Rotwitt  og  Bruhn ,  som  kom  til 
mig,  ikke  vidste,  hvad  der  var  at  gjøre,  saa  maatte  jeg 
jo  antage,  at  Monrad  ikke  vidste  noget  bedre." 

Jeg  :  „Dersom  Deres  Majestæt  tillader,  saa  troer  jeg, 
at  Rotwitt  ved  denne  Leilighed  ikke  har  lagt  nogen  rig- 
tig Tact  for  Dagen,  hverken  mod  Kongen  eller  Rigs- 
dagen. Han  var  afsendt  for  at  bringe  Adresser,  ikke 
for  at  gaae  ind  paa  Spørgsmaal  om  Ministeriesammen- 
sætninger,  hvormed  ikke  Rigsdagen  og  altsaa  heller  ikke  For- 

mændene  paa  dens  Vegne  havde  noget  at  gjøre.  Han 
vidste  af  Forhandlingerne,  at  en  stor  Deel  af  Rigsdagens 
Medlemmer,  ja,  dengang  Forslaget  først  kom  paa  Bane, 
Fleertallet  i  Folketinget,  kun  havde  indvilliget  i  at  støtte 
et  Andragende  mod  Ministeriet,  under  den  Forudsætning, 
at  de,  som  havde  bragt  Sagen  i  Bevægelse,  holdt  sig 
forpligtede  til,  om  de  bleve  kaldede,  at  danne  et  nyt 
Ministerium,  istand  til  at  beseire  de  bestaaende  Vanske- 
ligheder." 

Kongen:  „Ja  mod  mig  har  Rotwitts  Fremfærd  væ- 
ret uforklarlig.  Kjender  De  rigtig,  hvorledes  denne  Sag 
er  gaaet  til." 

Jeg:  „Nei,  jeg  har  nok  hørt,  at  Rotwitt  ikke  har 
meddeelt  alt,  hvad  han  havde  at  sige,  eller  hvad  han 
vidste,  til  Rigsdagens  Medlemmer:  mig  forekom  den  hele 
Meddelelse  ubetimelig.  Jeg  var  iøvrigt  ikke  tilstede  og 
hørte  den  ikke." 

Kongen:  „Har  De  Lyst  at  høre  den;  jeg  skal  for- 
tælle Dem  den." 

Jeg:  „Derpaa  vil  jeg  sætte  særdeles  megen  Pris." 

Kongen:  „Da  Rotwitt  og  Bruhn  i  Indenrigsmini- 
sterens Nærværelse  havde  overleveret  Adressen,  og  Mini- 
steren var  aftraadt,  meente  jeg,  at  det  dog  var  rigtigst 
at  faae  at  vide,  hvad  da  Rigsdagen  vilde  have  for  Mini- 
stre; jeg  henvendte  mig  derfor  til  Rotwitt  (jeg  troer, 
Kongen  sagde,  at  han  lod  Formændene  kalde)  som  den, 
der  havde  ført  Ordet,  og  spurgte,  om  han  var  beredt  paa 
at  danne  et  Ministerium.  Han  svarede:  Nei,  hverken 
havde  han  tænkt  paa  at  danne  et  Ministerium  eller  paa 
selv  at  blive  Minister.  Om  han  da  vidste,  hvem  man 
meente,  der  kunde.  Han  nævnte  mig  Grev  Wilhelm 
Moltke.  Her  var  jeg  lykkeligviis  kommen  ham  iforkjøbet; 
da  jeg  nemlig  havde  seet,  hvilken  Spænding  der  ud- 
viklede sig  mellem  Rigsdagen  og  Ministeriet,  saa  havde 
jeg  flere  Gange  talt  med  Bluhme  herom,  ogsaa  med  Til- 
lisch,  og  jeg  havde  skrevet  til  Moltke  og  faaet  hans  Svar, 

at  han  undskyldte  sig  med  sin  Alder  og  tiltagende  Svage- 
lighed. —  I  Forbigaaende  maae  jeg  sige,  at  jeg  tidligere 
alt  havde  faaet  Afslag  fra  Scheele  i  Holsten.  —  Dette 
Brev  havde  jeg  ved  Haanden,  tog  det  frem,  viste  d'Hrr. 
det,  tilføiede:  kan  De  ikke  give  bedre  Raad,  saa  kan 
De  ikke  hjælpe  mig;  thi  den  Mand  vil  ikke.  Han  nævnte 
derpaa  Bluhme,  hvortil  jeg  svarede,  at  det  lod  sig  heller 
ikke  gjøre,  thi  jeg  vidste  af  Samtaler  med  B.,  at  han 
ikke  vilde  danne  et  nyt  Ministerium,  om  han  ogsaa 
maaskee  nok  vilde  tage  Sæde  i  et  saadant,  om  det  blev 
dannet.  Jeg  spurgte  ham,  om  Monrad  vilde  være  Mini- 
ster; han  svarede  mig,  han  troede  ikke,  M.  tænkte  paa 
selv  at  blive  Minister,  men  at  han  nok  vilde  gaae  til- 
haands  ved  Dannelsen  af  et  Ministerium.  Jeg  sagde  ham 
(dem)  nu,  at  da  jeg  saaledes  saae,  at  Rigsdagen  ikke 
kunde  hjælpe  mig  ud  af  Forlegenheden,  saa  maatte  jeg 
give  Tid  og  see  at  hjælpe  mig  med  det,  som  jeg  havde, 
saagodt  jeg  kunde,  men  bad,  at  man  jo  ikke  vilde  om- 
tale, hvad  her  var  forefaldet,  for  ikke  derved  at  gjøre 
Forlegenheden  større.  Men  det  har  han  nok  ikke 
holdt." 

Jeg:  „Jo,  Deres  Majestæt,  jeg  troer  dog,  han  har 
tiet  med  denne  Deel  af  Deres  Majestæts  Udtalelse,  me- 
dens han  derimod  har  omtalt  nogle  heelt  forskjellige  Ud- 
ladelser,  hvilke  synes  mere  tilfældige  og  langt  mindre 
egnede  til  Gjentagelse,  naar  de  ikke  sættes  i  Forbindelse 
med  disse.  Havde  man  i  Rigsdagen  kjendt  Sagernes 
Stilling,  som  Deres  Majestæt  har  oplyst  Rotwitt  derom, 
saa  havde  man  vist  foreløbig  beroliget  sig. . —  Men  Rot- 
witts  Feil,  forekommer  mig,  ligger  egentlig  deri,  at  han 
ikke  i  al  Underdanighed  gjorde  Deres  Majestæt  opmærk- 
som paa,  at  det  ikke  var  hans  Hverv  at  raade  Deres 
Majestæt  paa  Rigsdagens  Vegne,  at  det  vilde  være  be- 
tænkeligt, om  han  gjorde  det  i  den  Stilling,  hvori  han 
stod  ligeoverfor  Kongen,  nemlig  som  Folkethingets  For- 
mand, at  Monrad  og  Boserup  vare  de  Mænd,  som  havde 

fremlagt  Adressen  og  raadet  til  dens  Antagelse;  det 
inaatte  altsaa  være  dem,  der  maatte  vide,  hvad  de  havde 
troet,  der  burde  og  kunde  gjøres  for  at  fremme  den  Paa- 
lidelighed,  over  hvis  Savn  de  klagede.  —  Men  deri  havde 
Misgrebet  ved  det  hele  Foretagende  først  vist  sig,  at 
der  ikke  fandtes  nogen  anden  end  Boserup,  der  vilde 
paatage  sig  Fremlægningen  af  Adressen  i  Landsthinget, 
og  selv  Boserup ;  ihvormeget  man  end  vilde  tillægge  ham  af 
gode  Egenskaber,  saa  havde  Folk  dog  aldrig  kunnet 
forlige  sig  med,  at  det  var  alvorligt  meent  med  Dan- 
nelsen af  et  Ministerium,  hvorved  Boserup  skulde  gaae 
med  tilhaande.  —  Monrads  Stilling  var  bleven  svækket 
herved ,  i  den  Grad ,  at  den  ikke  mere  kunde  hjælpes 
paafode.  Men  hvordan  de  saa  stillede  sig,  saa  fore- 
kommer det  mig,  at  Rotwitt  og  Bruhn  kun  havde  at  an- 
befale til  Kongen  at  kalde  Monrad  og  Boserup  som  dem, 
der  havde  betegnet  sig  selv  som  villige  til  og  af  Rigs- 
dagen vare  anerkj endte  som  meest  skikkede  til  at  op- 
lyse Kongen  om  Rigsdagens  og  Ministeriets  gjensidige 
Stilling  ligeoverfor  hinanden,  og  til  at  raade  Kongen, 
om  han  forlangte  saadant  Raad,  for  i  Samklang  hermed 
at  danne  et  nyt  Ministerium.  Jeg  troer  ikke,  Deres 
Majestæt,  at  det  var  lykkedes  Monrad  og  Boserup  bedre 
end  Rotwitt  og  Bruhn;  men  Kongens  Stilling  havde  været 
klarere.  Havde  d'Hrr.  kunnet  løse  de  foreliggende  Op- 
gaver bedre  end  de  Mænd,  som  vare  ved  Roret,  ja  saa 
var  jo  Tiden  til  Omskiftning  forhaanden;  i  modsat  Fald 
saa  var  d'Hrr.  og  gjennem  dem  Rigsdagen  bleven  sig 
den  hele  Stilling  fuldstændig  bevidst,  og  de  nødvendige 
Indrømmelser  vilde  være  blevne  gjorte." 

Kongen:  „Ja  det  er  muligt,  at  det  havde  været 
bedre  paa  den  Maade.  —  Men  det  faldt  mig  dengang 
ikke  ind." 

Jeg:  „Nei,  Rotwitt  burde  ved  sin  Tilbageholdenhed 
og  sit  Raad  have  fremkaldt  et  saadant  Skridt.  Men  vi 
ere   alle  nye   i   den  Art  Forhold.    —    Det   er  Skade,    at 

disse  Forhold  ikke  ere  bekjendte.  Det  vilde  være  mig 
kjært,  om  jeg  turde  omtale  dem." 

Kongen:  „Ja  til  vore  Venner  nok. Har  De 

Lyst  at  høre,  hvorledes  det  gik  til  med  min  gode  Ge- 
neral Hansens  Bukkespring?" 

Jeg:  „Sikkerlig  vil  jeg  høre  enhver  saadan  Med- 
delelse af  Kongens  Mund  med  en  høi  Grad  af  In- 
teresse." 

Kongen:  „Hansen  havde  nu  vænnet  sig  til  meget 
hyppig  at  kaste  mig  sin  Dimission  i  Næsen.  Jeg  havde 
beklaget  mig  derover.  —  Jeg  havde  i  Anledning  af  Be- 
givenhederne befalet  ham  at  montere  den  lange  Linie, 
men  han  havde  undladt  det,  uagtet  jeg  havde  mindet  ham 
derom.  Tilsidst  sagde  han  mig,  det  var  ikke  hans  Hen- 
sigt at  gjøre  det.  —  Jeg  beklagede  mig  i  Statsraadet 
over  denne  Modstand  mod  mine  Befalinger;  men  han 
var  da  strax  paa  rede  Haand  med  at  klage  over  Savn 
af  Tillid  og  Indflydelse  og  at  erklære,  at  det  var  bedst, 
han  gik  af.  Nu  erklærede  jeg  ham,  at  jeg  ikke  tiere 
vilde  høre  slige  Udladelser  under  Forhandlingerne;  vilde 
han  have  sin  Afsked  som  Minister,  saa  skulde  jeg  ikke 
lægge  ham  nogen  Hindring  iveien;  men  saa  maatte  han 
indgive  den  skriftlig.  —  Der  var,  som  De  seer,  en  stor 
Spænding  tilstede  mellem  os;  dog  troede  jeg,  at  alt  nok 
vilde  jevne  sig,  da  nu  den  ved  Rigsdagen  fremkaldte 
Crisis  var  overstaaet.  Men  min  gode  Hansen  var  ikke 
saaledes  tilsinds.  En  Dag  kom  han  til  Referat  paa 
Frederiksborg  og  forelagde  mig  ganske  uventet  et  Par 
Sager,  som  jeg  ikke  meente  burde  afgjøres  saaledes 
mellem  ham  og  mig.  Han  stod  heftig  paa  Afgjørelsen; 
jeg  søgte  at  berolige  barn,  men  forgjæves.  Da  jeg  ikke 
vilde  skride  til  Afgjørelsen,  som  han  vilde,  sagde  han 
pludselig:  Deres  Majestæt  maae  gjøre  det.  —  Jeg  reiste 
mig  og  sagde :  Hr.  General,  den  Tone  passer  ikke  imellem 
os ;  det  er  ikke  værd,  at  vi  fortsætte  Arbeidet.  Istedet- 
for   at   gaae   blev   han  heftig  og  sagde:    Jeg  taaler  ikke 

en  saadan  Behandling,  om  jeg  saa  skal  sætte  min  Charge 
derpaa  og  ende  mine  Dage  paa  Christiansøe.  —  Jeg  sva- 
rede herpaa:  Talen  er  fra  min  Side  ikke  om  Deres 
Charge  eller  om  Christiansøe,  men  ganske  simpelt  om, 
at  De  ufortøvet  skal  forlade  mit  Cabinet,  hvori  De, 
Hr.  General,  har  forglemt  den  Agtelsesform,  De  skylder 
Deres  Konge;  der  er  Døren!  —  Vil  De  ophøre  at  være 
Minister,  saa  veed  De  af  tidligere  Befalinger,  at  De  har 
at  indsende  Deres  Begjæring  skriftlig.  Generalen  ka- 
stede derpaa  sin  Begjæring  om  Afsked  paa  Bordet,  idet 
han  sagde:  Der  er  den.  Jeg  svarede:  Den  er  antagen, 
hvorpaa  han  bukkede,  seende  paa  mig  med  dette  bitter- 
søde Smil,  som  De  nok  kjender,  hvorigjennem  han  seer 
saa  antændt  arrig  ud,  idet  han  spurgte:  Maaskee  er  jeg 
tillige  falden  i  Unaade?  Hvortil  jeg  kun  svarede:  Her 
er  ikke  Tale  om  Naade  eller  Unaade,  men  om,  at  De 
skal  gaae  ud  af  Døren,  hvilket  han  ufortøvet  gjorde,  idet 
han  rev  Døren  op  og  slog  den  heftig  i  efter  sig.  Jeg 
var  jo  ogsaa  bleven  opbragt,  lod  Generaladjutanten  kalde 
og  beordrede  ham  til  ufortøvet  at  bringe  General  Bag- 
gesen Ordre  til  at  overtage  Krigsministeriet.  Jeg  veed, 
De  vil  sige  mig,  det  var  en  Feil.  Det  var  en  Feil,  som 
fordærvede  Spillet  for  mig;  havde  jeg  ufortøvet  med- 
deelt  Premierministeren  hele  Sammenhængen  og  paalagt 
ham  at  træffe  Anstalt  til  en  midlertidig  Forvaltning  af 
Krigsministeriet,  saa  havde  Udfaldet  maaskee  været 
anderledes;  thi  Hansen  kom  til  at  forvikle  Sagen  imod 
mig,  ved,  som  han  havde  Ret  i,  at  nægte  et  aflevere 
Krigsministeriet  og  ved  at  faae  Tid  til  at  stille  Sagen 
frem,  som  om  han  var  den  Lidende.  —  Om  Natten,  der 
fulgte  paa  dette  Optrin,  omtrent  Kl.  4,  blev  jeg  vækket; 
en  Estafette,  hed  det,  havde  bragt  et  vigtigt  Brev;  jeg 
troede,  der  var  nogen  overhængende  Fare  og  brækkede 
Brevet,  men  saae,  det  var  Grev  Moltke  Nutschaus  Be- 
gjæring om  Afsked,  støttet  paa  Hansens  Aftrædelse.  Jeg 
lagde  den  hen  og  ventede.     I  Løbet  af  den  paafølgende 

Dag  indløb  lignende  Begjæringer  fra  Reventlow  Criminil, 
Sponneck,  Bille,  Ørsted,  begrundet  paa  den  Nødvendig- 
hed, som  de  uventede  Afskedigelser  af  Hansen  og  Moltke 
havde  fremkaldt.  —  Scheele,  der  var  syg,  og  Bluhme, 
der  ikke  havde  været  tilstede,  indsendte  først  Deres  Be- 
gjæring  den  anden  Dag.  —  Ørsted  skrev  ganske  simpelt, 
at  da  alle  forlangte  at  træde  af,  saa  troede  han  at 
burde  stille  samme  Begjæring;  ingen  af  dem  blev  mod- 
tagen. Jeg  modtog  tillige  Bluhmes  bestemte  Vægring 
mod  at  danne  noget  nyt  Ministerium.  —  Moltke  Nutschau 
kom  til  mig,  og  her  hørte  han  først  rigtig,  hvorledes 
Sammenhængen  var  med  Hansen,  hvis  Opførsel  han  me- 
get misbilligede,  idet  han  tillige  beklagede  og  und- 
skyldte sin  egen,  især  var  han  meget  forlegen  over  den 
Fremfusenhed,  han  havde  viist  ved  at  sende  sin  Be- 
gjæring om  Afsked  midt  om  Natten.  Han  bad  om  at  faae 
sin  Begjæring  tilbage  for  at  ombytte  den  med  en  anden; 
thi  blive  kunde  han  ikke,  naar  Hansen  skulde  træde  af. 
—  Jeg  sagde,  jeg  vilde  beholde  hans  Begjæring  som  et 
Erindringsstykke,  og  gav  den  ikke  tilbage.  Efter  en  Deel 
Talen  frem  og  tilbage,  efter  nogle  Forhandlinger  gjennem 
Tillisch,  kom  man  endelig  saavidt,  at  man  foreslog  mig 
at  tilgive  Hansen,  hvilket  jeg  indvilligede  i,  mod  at  han 
gjorde  en  formelig  Afbigt,  skriftlig  og  mundtlig,  i  de 
andre  Ministres  Overværelse.  —  Dette  gjorde  han  i 
største  Ydmyghed,  førend  vi  gik  ind  til  Møde  i  Stats- 
raadet,  og  hermed  troede  jeg  den  Ministercrisis  igjen 
bragt  i  Orden.  —  Jeg  gik  ind  i  Statsraadssalen  og  ind- 
tog mit  Sæde,  indbydende  d'Hrr.  med  Haanden  til  at 
sætte  sig,  som  sædvanlig;  men  ingen  tog  Sæde.  —  Hvad 
er  det  mine  Herrer,  spurgte  jeg,  nye  Gjenvordigheder? 
Man  ventede  et  Ord,  Begjæringerne  om  Afsked  havde  jo 
ingen  Besvarelse  faaet.  —  Naa,  sagde  jeg,  d'Hrr.  ere 
uartige  Børn;  jeg  synes,  man  skulde  lade  det  være  nok 
med  den  enes  Tugtelse.  —  Endelig  kom  da  Statsraadet 
til  Sæde,  og  Ørsted  tog  Ordet.  —  Det  gjorde  ham  ondt, 

sagde  han,  at  maatte  begynde  i  Dag  med  at  forelægge 
en  Sag,  til  hvis  gunstige  Afgjørelse  han  maatte  knytte 
sin  Bliven  i  Ministeriet.  —  Hvad,  sagde  jeg,  atter  Ca- 
binetsspørgsmaal?  Ja  det  var  Besættelsen  af  Sjællands 
Bispestol.  Naa  altsaa,  sagde  jeg,  De  vil,  Hr.  Minister, 
have  en  notorisk  Slesvigholstener  paa  Sjællands  Bispe- 
stol, en  Mand,  som  har  været  paaveie  til  at  blive  paa- 
greben  af  Gensdarmerne  i  Angeln,  fordi  han  talte  op- 
hidsende mod  mine  Anordninger,  mod  Sprogrescriptet; 
ja  vel;  jeg  er  ansvarsløs,  De  og  Statsraadet  bære  An- 
svaret for  at  forbigaae  en  hæderlig  dansk  Mand  og  be- 
sætte Posten  med  en  saa  upaalidelig  Mand;  jeg  skal 
sætte  mit  Navn  under  Udnævnelsen;  men  jeg  vil  aldrig 
see  Manden,  —  Saaledes  afgjordes  denne  hæslige  Sag. — 
Fjorten  Dage  eller  noget  længere  efter  Udnævnelsen  bad 
Ørsted  mig  om  dog  ikke  at  lade  en  saa  høitstaaende 
Embedsmand  som  Sjællands  Biskop  være  banlyst  fra 
Thronen.  —  Jeg  lod  mig  overtale  til  at  see  ham." 

Hermed  endtes  denne  Samtale.  Kongen  indbød  mig 
til  Frokost  og  førte  mig  til  Grevinde  Danner,  hvor  han 
bad  mig  blive  tilbage.  —  Hun  indbød  mig  til  at  tage 
Sæde.  —  Hun  saae  noget  bleg  og  medtagen  ud,  hun 
roste  mit  Helbred  og  forundrede  sig  over,  at  jeg  saa 
godt  bar  saa  svære  Tider.  —  Jeg  beklagede  Kongen  og 
berørte  de  Meddelelser,  han  havde  gjort  om  Samtalen 
med  Rotwitt.  —  „Ak  ja,"  sagde  hun,  „jeg  frygter,  at 
Kongen  maaskee  ikke  nøie  har  opfattet  eller  erindrer 
disse  Samtaler."  —  Jeg  raadede  til  stort  Maadehold  og 
Udholdenhed.  Tiden  er  en  Factor,  man  ikke  bør  oversee, 
den  slider  meget  op.  —  „Ja,"  sagde  hun,  „hvem  der 
kun  holder  ud;  den  slider  det  danske  Folks  Modstand, 
og  den  Methode  har  man  allerede  gjort  et  ikke  ringe 
Brug  af."  —  Gongongen  kaldte  til  Frokost. 

Paa  min  Bemærkning,  at  Kongen  havde  gjennem- 
gaaet  sure  Dage,  svarede  Grevinden.  —  „Ja  tilvisse,  de 

sureste,   troer  jeg,    siden  Oprørets  Udbrud.     Han  vidste 
her  ikke,  hvorhen  han  skulde  vende  sig." 

Det  pag.  143  omtalte  Brev,  som  Tscherning  paa  Scheeles  Op- 
fordring sendte  Kongen,  lyder  som  følger: 

(?  Mai  1854). 
Til  Kongen! 

Da  Hans  Exellence  Geheimeraad  v.  Scheele  reiste 
fra  Frederiksborg  i  Tirsdags,  beærede  han  mig  med  sit 
Besøg  her  paa  Ørholm.  Ved  denne  Leilighed  sagde  han 
mig,  at  Deres  Majestæt  allernaadigst  havde  paalagt  ham, 
at  henlede  min  Opmærksomhed  paa  den  Fest,  som  Rygtet 
sagde,  man  skulde  have  isinde  at  feire  den  5  Juny  paa 
Rudersdal,  for  at  kunne  med  lige  Lethed,  bringe  Deres 
Majestæt  en  Taknemnielighedshyldning  i  Anledning  af 
Grundlovens  Aarsdag,  hvad  enten  De  maatte  befinde 
Dem  paa  Frederiksborg,  Skodsborg  eller  i  Kjøbenhavn. 
Hvormegen  Priis  Deres  Majestæt  end  sætter  paa  slig 
Hyldest,  saa  forekom  det  Dem,  at  den  under  nærværende 
Forhold  kun  kunde  fremkalde  Forlegenheder  for  alle 
Parter,  saa  at  det  altsaa  var  bedre,  den  ikke  blev  af- 
holdt. Deres  Majestæt  havde  meent,  at  jeg  maaskee 
kunde  virke  til  at  forebygge  Afholdelsen  af  en  saadan 
Fest  paa  det  nævnte  Sted  og  i  den  angivne  Hensigt,  og 
Exellencen  paalagde  mig,  enten  mundtlig  eller  skriftlig, 
at  meddele  Deres  Majestæt,  hvad  jeg  meente,  der  kunde 
gjøres  i  saa  Henseende.  Saa  kjært  det  skulde  være  mig, 
at  benytte  denne  Anledning  til  at  gjøre  Deres  Majestæt 
min  Opvartning,  saa  har  jeg  dog  troet,  i  det  Mindste 
foreløbig  at  burde  vælge  den  skriftlige  Vei  som  den  kor- 
teste og  den  sikkreste. 

Det  er  maaskee  ikke  undsluppet  Deres  Majestæts 
Opmærksomhed,  at  jeg,  der  under  hele  det  sidst  for- 
løbne Rigsdagsmøde,  af  alle  Kræfter,  i  Begyndelsen  med 
alle  mine  Venners  Tilstemning,  søgte  at  sikkre  Forfat- 
ningsværkets  heldige  Gjennemførelse,  og  hvem  det  endelig 
var  lykkedes ,    ved  Ministeriets  Imødekommen ,    at   naae 

det  hertil  nødvendige  foreløbige  Stadium  i  en  efter  For- 
holdenes Beskaffenhed  taalelig  Skikkelse ,  at  jeg  i  det 
afgjørende  Øieblik  blev  forladt  af  mine  politiske  Venner, 
især  i  Landsthinget,  hvor  man  forkastede  det  af  mine 
Forslag,  som  havde  fundet  Ministeriets  Tilslutning,  og 
derimod  antog  mit  første  af  samme  bestridte  Forslag. 
Kun  i  Formen  afveg  hint  fra  dette,  men  netop  ved  denne 
Formforandring  havde  det  vundet  Ministeriets  Bifald  og 
var  blevet  erklæret  for  skikket  til  at  fremkalde  Over- 
eenskomst  mellem  Rigsdag  og  Regjering.  Deres  Majestæt 
veed,  at  Rigsdagens  Fleertal  ikke  blev  staaende  ved  denne 
Afstemning  mod  Ministeriet.  Da  de  Mænd,  som  Skridt 
for  Skridt  havde  bekjempet  Ministeriet  i  de  fleste  større 
politiske  Spørgsmaal,  især  siden  Kundgjørelsen  af  28  Ja- 
nuar 1852,  saae,  at  Øieblikket  var  gunstigt  til  at  an- 
gribe det  med  Held ,  eftersom  mange  af  deres  tidligere 
Modstandere  gik  Haand  i  Haand  med  -dem,  og  Meningen 
var  bleven  almindelig  udbredt,  at  der  var  Fare  for  For- 
fatningen, saa  bleve  de  ikke  staaende  herved,  men 
bragte  en  Adresse  frem,  som  udtalte  Mistillid  til  Mini- 
steriet. De  bleve  ogsaa  virkelig  understøttede  af  Le- 
derne for  det  politiske  Partie,  som  jeg  hidtil  havde 
stemt  med.  Hvor  tungt  det  end  faldt  mig  at  bryde  med 
gamle  Venner,  saa  var  det  umuligt  for  mig  at  følge  læn- 
gere med  paa  denne  Bane,  der  saa  let  førte  til  Ned- 
brydning af  alt  det,  som  vi  hidtil  med  saa  stor  Flid 
havde  bygget  op.  Ministeriet  havde  jo  optaget  mit  For- 
slag, der  havde  fundet  mine  Venners  Tilslutning.  Dersom 
jeg  under  slige  Omstændigheder  havde  sluttet  mig  til 
Udtalelsen  af  en  Mistillid,  saa  havde  min  Opførsel  været 
i  høieste  Grad  tvetydig.  Paa  denne  min  vanskelige  Stil- 
ling havde  jeg  længere  forud  gjort  Mændene  af  mit 
Partie  opmærksomme,  for  om  muligt  at  forhindre  dem 
fra  at  tage  Forholdsregler,  der  maatte  føre  til  en  Son- 
dring. Da  det  større  Antal  imidlertid  ikke  troede  at 
burde  tage  Hensyn  herpaa,  nogle  af  de  meest  fremtrædende 

imellem  dem  endog  benyttede  Pressen  paa  en  Maade, 
som  end  mere  stred  mod  det,  som  jeg,  der  var  en  af 
Partiets  Ledere,  daglig  udtalte  i  Rigsdagen,  saa  ansaae 
■jeg  det  fornødent  at  bryde  overtvert  og  ganske  sondre 
mig  fra  de  Mænd  i  Rigsdagen,  der  optraadte  paa  denne 
Maade,  med  de  Mænd  altsaa,  med  hvilke  jeg  hidtil 
havde  staaet  i  den  nøieste  politiske  Forbindelse. 

Medens  jeg  saaledes  frigjorde  mig  selv  for  Forbindelser, 
som  efter  min  Overbeviisning  ikke  mere  passede  sammen 
med  den  Virksomhed,  som  jeg  troede,  den  Deel  af  Folkets 
Repræsentanter  burde  forfølge  paa  Rigsdagen,  som  jeg  til- 
hørte, saa  var  det  dog  ikke  min  Hensigt,  i  det  Mindste 
ikke  nu,  at  samle  Kræfterne  om  Fortsættelsen  af  disse 
tidligere  Bestræbelser;  Tiden  var  ikke  dertil,  jeg  havde 
maaskee  kunnet  frembringe  end  mere  Forstyrrelse,  men 
ikke  bygge  noget  op,  som  fik  Fasthed  og  Varighed;  der- 
til maatte  Tid  og  Anledning.  Jeg  er  saaledes  for  Øie- 
blikket  meget  isoleret,  uden  umiddelbar,  ja  vel  næsten 
uden  middelbar  Indflydelse  i  den  hele  politiske  Verden, 
jeg  vilde  nære  et  Selvbedrag,  om  jeg  troede,  at  jeg  kunde 
hindre  eller  fremme  noget  Foretagende ,  som  den  oven- 
omtalte Fest  i  Ruders  dal.  Mine  Opfordringer  vilde  falde 
spildte  til  Jorden.  Jeg  har  sat  mig  ud  af  Forbindelse 
baade  med  Personerne  og  med  Pressen.  Traadte  jeg- 
frem  nu  og  opfordrede  Vedkommende  til  at  afstaae  fra 
det  nævnte  Forsæt,  saa  vilde  man  kun  tælle  mig  mellem 
dem,  som  man  beskylder  for  at  stille  sig  mellem  Folk 
og  Konge,  for  at  hindre  denne  fra  at  lære  sit  troe  Folks 
Ønsker  for  Forfatningen  og  Hengivenhed  for  Kongen  at 
kjende.  Deres  Majestæt  vil  heraf  see,  hvor  lidet  jeg  i 
denne  Sag  med  min  bedste  Villie  vil  kunne  tjene  til  at 
fremme  Fuldbyrdelsen  af  Deres  Majestæts  Ønsker;  jeg 
vil  saa  meget  mindre  kunne  det,  som  de  Mænd,  der 
sandsynligen  ville  komme  til  at  udgjøre  P'orsamligen  ved 
Rudersdal,  alt  i  flere  Aar  snarere  have  samstemmet  med 
mine  politiske  Modstandere  end  med  mig;  men  selv  om 

Forsamlingen  var  berammet  til  et  Sted,  hvor  Befolk- 
ningen mere  deelte  mine  Anskuelser  eller  var  mig  per- 
sonlig hengiven,  saa  frygter  jeg  for,  at  mine  Bestræbelser 
vilde  være  forgjæves,  thi  deels  er  Tvivlen  om  Regjerin- 
gens  Villie  til  ærlig  og  redelig  at  fuldføre  Kundgjørelsen 
af  28  Januar  1852  i  Aand  og  Sandhed  efterhaanden  saa 
almindelig  udbredt,  saa  stærk,  saa  meget  gaaet  over 
paa  de  umiddelbare  Følelsers,  paa  Instinctets  Omraade, 
at  al  Talen  herimod  vilde  møde  døve  Øren,  ja  opvække 
Harme,  deels  savner  jeg  selv  Grundene  til  at  støtte  Ordet 
paa,  hvormed  jeg  skulde  sprede  Tvivlen,  ja  der  ligger  i 
de  ministerielle  Handlinger  snarere  Beviser  for,  at  In- 
stinctet  taler  sandt,  end  for  det  Modsatte,  —  deels  vil  man 
ikke  kunne  erkjende,  i  hvad  jeg  saa  end  siger,  at  et  i 
al  Underdanighed  fremført  Ønske  af  Tak  til  Kongen  for 
den  givne  Forfatning  og  af  Hengivenhed  for  Konge  og 
Forfatning  vil  kunne  støde  eller  mishage.  Men  medens 
jeg  villigen  erkjender,  at  Demonstrationer  af  den  om- 
talte Art  maaskee  kan  medføre  Ulemper  for  Kongens 
Regjering,  der  jo  maae  ønske,  at  Kongens  Svar  kan  til- 
fredsstille Folket,  uden  dog  at  skabe  Forviklinger  for 
Udviklingens  Gang,  saa  forekommer  det  mig  dog,  som 
om  de  dermed  forbundne  Vanskeligheder  ikke  ere  saa 
store,  som  de  kunne  synes  ved  første  Betragtning.  Det 
er  jo  en  Regel,  at  alle  Udtalelser  til  Kongen  ved  slige 
Leiligheder  skulle  være  indgivne  Dagen  forud,  de  kunne 
altsaa  forud  undergaae  en  Rettelse,  de  kunne  afvises, 
om  de  ikke  rettes,  Svaret  kan  i  ethverc  Tilfælde  rette 
paa  dem.  Et  aabent  ligefremt  Svar  af  Kongen  i  dette 
Øieblik  kan,  forekommer  det  mig,  gives,  og  det  kan 
gavne.  Det  er  jo  allerede  nu  en  afgjort  Sag,  at  For- 
fatningen skal  opretholdes  i  saa  vidt  Omfang,  som  Fælles- 
forfatningen  kun  tillader;  ligeledes  er  det  afgjort,  at  man 
i  det  Mindste  ikke  nu  forlanger,  at  den  danske  Rigsdag 
ubetinget   skal   opgive    sin  forfatningsmæssige  Ret  til  at 

sikkre  sig  med  Hensyn  til  Fællesforfatningens  Indhold. 
Af  disse  tvende  Kilder  maatte  kunne  udflyde  et  konge- 
ligt Svar,  som  var  behageligt  for  Kongen  at  udtale, 
kjært  for  Folket  at  høre  og  ikke  til  Hinder  for  Regje- 
ringen,  om  den,  hvorom  jo  Ingen  bør  tvivle,  vil  gjennem- 
føre,  hvad  den  i  Henhold  til  Kundgjørelsen  af  28  Ja- 
nuar 1852  skal  ville.  Jeg  overseer  ikke,  at  der  fore- 
ligger Kjendsgjerninger,  som  tale  i  en  modsat  Retning, 
som  vise,  at  Regjeringen  kun  lidt  forstaaer  at  lempe  sig 
efter  Omstændighederne  (Oprettelsen  af  1  Dragonregiment, 
Forlangendet  under  Grundlovsbehandlingen  om  at  for- 
andre de  hidtil  bestaaende  Begrændsninger  mellem  Hæ- 
rens Recrutering  og  Mandskabets  Tilveiebringelse),  men 
vi  have  tillige  al  Grund  til  at  antage,  at  Mangel  paa 
Indsigt  mere  har  bidraget  til  at  lede  ind  i  dette  vrange 
Spor,  end  Ønsket  om  at  vise  sig  frigjort  for  forfatnings- 
mæssige Baand.  I  et  Øieblik,  som  ved  Grundlovsfesten, 
vil  man  oversee  disse  Enkeltheder  og  holde  sig  til  Sagen 
i  sin  større  Almindelighed.  Jeg  skal  iøvrigt  ikke  for- 
dybe mig  i  nogen  Betragtning  over  Forholdene  i  det 
Hele  og  Regjeringens  Stilling  til  dem;  dertil  har  jeg 
deels  ingen  Opfordring  i  Hans  Exellence  Scheeles  Ud- 
talelser til  mig,  deels  kunde  det  kun  skee  ved  at  komme 
ind  paa  et  altfor  omfattende  Gebet,  naar  jeg  begyndte  der- 
paa  i  denne  allerunderdanigste  Skrivelse.  Kun  saa 
meget  bør  jeg  bemærke  herom,  som  sluttende  sig  til  den 
Tankerække,  jeg  ovenfor  har  udviklet,  at  min  Mangel 
paa  Kjendskab  til  Regjeringens  Plan  og  indre  Samstem- 
ning, kan  bidrage  ligesaa  meget  til  at  gjøre  min  Stilling 
vanskelig,  ja  uholdbar,  om  jeg  vilde  forsøge  paa  at  mod- 
virke en  Forsamling  som  den  i  Rudersdal,  som  min  nær- 
værende Mangel  paa  Forbindelse  med  Lederne.  Det 
vil  gaae  mig  her  som  i  sidste  Rigsdagsmøde,  hvor  den 
væsentligste  Grund  til  det  uheldige  Udfald,  Sagen  fik, 
maae    søges    i  den   Mangel  paa  betimelige  Meddelelser 

fra  Ministeriets  Side  til  os,  der  stadig  arbeidede  for  en 
Overeenskomst. 

(Slutningen  af  Juli  1854). 

Til  Kongen! 

For  nogen  Tid  siden  havde  jeg,  som  Deres  Majestæt 
maaskee  allernaadigst  vil  erindre ,  den  Ære  at  opvarte 
Deres  Majestæt  paa  Skodsborg,  ved  hvilken  Leilighed 
Deres  Majestæt,  idet  De  omtalte  Rigsraadets  nær  fore- 
staaende  Sammentræden  og  de  Udkast  til  Forfatnings- 
og  Valglov,  som  skulde  forelægges  samme,  var  saa  naadig 
at  meddele  mig,  hvorledes  det  var  Deres  Majestæts  op- 
høiede  Villie ,  at  det  skulde  paalægges  Rigsraadet  kun 
at  tage  Beslutning  over  disse  Love  i  deres  Heelhed,  for 
paa  denne  Maade  at  afkorte  Forhandlingen,  men  at  det 
ved  Siden  heraf  var  Deres  Majestæts  ophøiede  Forvent- 
ning, at  Rigsraadet,  om  det  havde  Indvendinger  at  gjøre 
mod  Forslagets  Enkeltheder,  lod  disse  komme  til  Deres  Ma- 
jestæts Kundskab  i  Form  af  et  allerunderdanigst  An- 
dragende, for  at  Deres  Majestæt  kunde  lære  de  for- 
skjellige  Meninger  at  kjende,  som  herskede  i  Forsam- 
lingen, inden  der  toges  nogen  endelig  Beslutning.  Den 
samme  Tanke  har  ogsaa  den  Minister,  som  har  forelagt 
Udkastet,  udviklet  for  Rigsraadet.  Ved  denne  Frem- 
gangsmaade  opnaaedes  tillige,  bemærkede  allernaadigst 
Deres  Majestæt,  at  De  ogsaa  kunde  lære  Mindretallets 
Anskuelser  i  Rigsraadet  at  kjende,  hvilket  jo  vistnok 
ellers  kun  kan  skee  høist  ufuldkomment,  da  Forhand- 
lingerne foregaae  for  lukkede  Døre.  Af  Rigsraadets 
allerunderdanigste  Indstilling,  hvori  Udfaldet  af  Forfat- 
ningssagens  Forhandling  meddeles ,  vil  Deres  Majestæt 
see,  at  Rigsraadets  Majoritet,  som  har  givet  Samtykke 
til  Lovudkastene,  har  havt  saa  stærke  Tvivlsmaal  om 
flere  enkelte  Bestemmelser  i  dem,  at  den  har  troet  at 
burde  hentyde  hertil  i  den  indledende  Deel  af  Indstil- 
lingen.    For  Mindretallet,    der  i  Tilfælde   som   de   fore- 

liggende,  hvor  Beslutning  tages,  ingen  Adkomst  har  til 
at  begrunde  sin  Formening,  have  disse  Tvivlsmaal  na- 
turligvis været  endnu  stærkere,  for  mig  have  de  været 
af  en  saadan  Beskaffenhed,  at  jeg  vilde  have  anseet  det 
at  være  mod  min  undersaatlige  Pligt,  om  jeg  ikke  henledede 
Deres  Majestæts  Opmærksomhed  herpaa.  Som  Medlem 
af  Rigsraadet  var  det  i  saa  Tilfælde  min  Pligt,  først  at 
forsøge  den  Vei,  som  Deres  Majestæt  ovenfor  selv  aller- 
naadigst  har  anviist,  og  som  er  begrundet  saavel  i  For- 
ordningen af  26de  Jury  1854  som  i  den  Rigsraadet  fore- 
skrevne Forretningsorden.  Jeg  har  derfor,  umiddelbart 
efterat  jeg  med  nogenlunde  Sikkerhed  kunde  vide,  hvil- 
ken Rigsraadets  Fleertals  Beslutning  vilde  blive,  for 
henved  8  Dage  siden,  indgivet  Begjæring  om  at  maatte 
foreslaae  Rigsraadet,  gjennem  et  Andragende  at  oplyse 
Deres  Majestæt  om  de  Mangler  ved  de  forelagte  Udkast, 
der  have  været  Gjenstand  for  eD  skarp  Bedømmelse  i 
Forsamlingen,  og  det  endog  i  flere  Tilfælde  fra  de  Mænds 
Side,  som  iøvrigt  have  næret  mindst  Tvivl  om,  at  de 
burde  give  det  af  Regjeringen  ønskede  Samtykke.  For 
at  lette  og  fremme  Sagen  indleverede  jeg  umiddelbart  i 
Forbindelse  hermed  30  Exemplarer  af  Udkastet  til  det 
tilsigtede  Andragende,  saaledes  som  jeg  formeente,  det 
burde  affattes,  for  paa  denne  Maade  at  have  Stof  ved 
Haanden  for  en  umiddelbar  Behandling  af  Sagen,  idet 
jeg  dog  i  selve  dette  Forslag  antydede,  at  det  muligen, 
som  Sagerne  stode  i  det  Øieblik,  da  jeg  først  passende 
kunde  fremlægge  det,  kunde  blive  et  Mindretalsan  dra- 
gende. At  gjøre  et  saadant  til  Udgangspunct  for  Be- 
handlingen af  Sagen,  lader  sig  nemlig  godt  gjøre,  efter- 
som Mindretallet  har  Ret  til  at  træde  frem  for  Deres 
Majestæt  ved  Siden  af  Fleertallet,  og  dette  jo  under  hele 
Behandlingen  beholder  den  samme  tilkommende  Ind- 
flydelse paa  Sagen.  Igaar  stod  mit  Forslag  endelig  paa 
Rigsraadets  Dagsorden,  Spørgsmaalet  om  dets  Fremme  blev 
stillet  og  besvaret  med  10  Neier  mod  8  Jaer.     Min  Pligt 

som  Medlem  af  Rigsraadet  er  saaledes  varetaget ;  det  er 
ikke  min  Skyld,  at  mine  Udtalelser  ved  allerunderdanigst 
at  forelægges  Deres  Majestæt,  ikke  ledsages  af  de  værdi- 
fulde Oplysninger,  som  et  Andragende,  samme  Gjenstand 
betræffende,  fra  Fleertallet  i  Rigsraadet  muligviis  kunde 
have  indeholdt.  Idet  jeg  nu,  som  tro,  hengiven  Under- 
saat,  allerunderdanigst  henvender  mig  til  Deres  Maje- 
stæt, burde  jeg  maaskee  have  omskrevet  mine  Bemærk- 
ninger, betræffende  de  forelagte  Love,  i  en  anden  Form ; 
men  jeg  har  troet,  at  det  maaskee  mere  kunde  stemme 
med  Deres  Majestæts  Ønske,  at  see  mit  Indlæg  netop 
saaledes,  som  det  har  foreligget  Rigsraadet,  hvorfor  jeg 
er  saa  fri  allerunderdanigst  at  vedlægge  et  Exemplar 
heraf.  Dersom  Deres  Majestæt  allernaadigst  maatte 
skjænke  det  Deres  Opmærksomhed,  troer  jeg,  især  at 
burde  fremhæve,  hvad  der  Side  3  siges  om  §  24  afFor- 
fatningsforslaget.  Deres  Majestæt  vil  her  finde  den  For- 
anstaltning udviklet,  som  Deres  Majestæt  havde  fast- 
holdt iblandt  de  Betingelser,  hvorunder  De  ønskede,  at 
det  nærværende  Ministerium  maatte  sammentræde.  Ved 
at  følge  dette  System  lod  Tilsagnet  i  §  11  al  Forordning 
af  26  July  sig  fyldestgjøre ,  at  lade  Landsdelene  selv 
vælge  deres  Afsendinge  første  Gang  til  Fællesforsam- 
lingen,  hvilket  upaatvivleligt  i  høi  Grad  vilde  tjene  Fol- 
ket til  Beroligelse  og  lette  Overgangen.  Ved  Siden  af 
denne  Deel  af  Fremstillingen,  troer  jeg,  allerunderdanigst 
at  burde  fremhæve,  hvad  der  Side  4  er  sagt  om  §  29. 
Disse  tvende  Puncter  ere  de  vigtigste  i  Andragendet, 
men  ogsaa  Side  2  findes  nogle  Puncter,  som  jeg  troer 
fortjener  Deres  Majestæts  allerhøieste  Opmærksomhed, 
nemlig  hvad  der  er  sagt  om  §§  11,  12,  14  og  15  i  For- 
fatningsudkastet.  Udtalelserne  om  Valglovsforslaget  slutter 
sig  saa  nøie  til  Forfatningsudkastet,  at  det  ene  ikke  kan 
læses  uden  det  andet  ved  Siden.  Idet  jeg  saaledes  troer 
at  opfylde  en  allerunderdanigst  Pligt,  har  jeg  ikke  tabt 
de  store  Vanskeligheder  af  Sigte,  som  det  til  enhver  Tid, 

og  maaskee  mere  nu  end  nogensinde,  har  for  en  Konge 
at  finde  brugbare  Midler  for  sin  Villies  Udførelse,  og 
den  store  Varsomhed,  hvormed  der  bør  gaaes  frem. 
Ingen  kan  mere  end  jeg  være  villig  til  at  erkjende, 
hvormeget  det  er  lettere  at  raade  end  at  afhjælpe,  saa 
at  jeg  kun  tør  oversende  dette  som  en  hengiven  Under- 
saats  personlige  Betragtning ,  meer  som  et  Vartegn  end 
som  en  Veileder  —  allerunderdanigst  o.  s.  v. 

Ørholm  d.  12.  August  1854. 

Til  Kongen! 

Da  jeg  den  3die  August  havde  den  Ære  at  være 
tilsagt  til  Taffels  hos  Deres  Majestæt,  var  De  saa  naadig 
at  spørge  mig,  om  jeg  delte  den  Mening,  som  Deres 
Majestæt  havde  hørt  udtale,  at  De,  ved  at  udgive  For- 
ordningen af  26  July  1854  om  det  danske  Monarchies 
Forfatning  for  dets  Fællesanliggender,  var  traadt  Grund- 
loven for  Danmarks  Rige  af  5  Juny  1849  for  nær,  om 
jeg  antog,  at  den  var  tilsidesat  ved  denne  Forordning, 
om  Deres  Majestæt  ved  at  underskrive  den  havde  brudt 
Deres  Kongelige  Ord.  Jeg  havde  strax  den  Ære  aller- 
underdanigst at  besvare  disse  Spørgsmaal;  men  da  Sa- 
gen er  saa  vigtig,  saa  haaber  jeg,  at  Deres  Majestæt 
ikke  vil  optage  det  unaadigt,  naar  jeg  i  det  Følgende 
forsøger  paa  skriftlig  at  gjentage  mine  Udtalelser  for 
saaledes  at  forelægge  dem  til  Allerhøieste  nærmere 
Overveielse. 

Førend  jeg  imidlertid  beskjæftiger  mig  med  disse 
Spørgsmaals  egentlige  Besvarelse,  maae  det  allernaadigst 
være  mig  tilladt,  at  omtale  et  Par  Gjenstande,  der  som 
Forudsætninger  berøre  denne  Besvarelse  og  gjør  det 
klarere  for  Deres  Majestæt,  paa  hvilket  Standpunct  jeg 
troer,  man  maae  stille  sig,  for  at  løse  den  foreliggende 
Opgave. 


161 

Forskjellige  af  de  Mænd,  som  have  behandlet  Spørgs- 

maalet  om  Monarchiets  fremtidige  Organisation,  have 
fremsat  den  Paastand,  at  Deres  Majestæt  ved  at  give 
Danmarks  Riges  Grundlov  af  5.  Juny  1849  kun  havde 
gjort  det  i  Egenskab  af  Konge  i  det  egentlige  Konge- 
rige, men  ved  Siden  heraf  beholdt  den  fulde  Enevælde, 
som  Monarch  i  Monarchiet,  og  at  det  er  i  Kraft  heraf, 
at  Deres  Majestæt  har  udgivet  Kundgjørelsen  af  28.  Ja- 
nuar 1852,  saavelsom  nu  nylig  Forordningen  af  26.  July 
om  Forfatningen  for  de  fælles  Anliggender.  Denne  Be- 
tragtningsmaade  forekommer  mig  aldeles  urigtig. 

Det  var  ikke  en  retlig,  ved  Deres  Majestæts  Villie 
begrændset  Tilstand,  der  foranledigede,  at  kun  Afsendinge 
fra  Kongeriget  deeltoge  i  Raadslagningen  om  Forfat- 
ningen 1848 — 49.  Det  var  derimod  Deres  Majestæts 
udtalte  Villie,  at  Afsendinge  skulde  været  tilstede  fra  de 
øvrige  Dele  af  det  Rige,  som  De  dengang  troede  at  burde 
og  kunne  frigjøre  fra  ydre,  for  Deres  Majestæts  Villies- 
yttring  fremmede  Indflydelser.  Det  var  ikke  Deres  Ma- 
jestæt, der  vilkaarligen  havde  valgt  den  Rigsgrændse, 
som  De  dengang  søgte  at  betegne  som  retlig  uantastelig, 
ved  at  samle  de  Landsdele,  der  laae  indenfor  samme, 
under  en  Forfatningslov.  Tidligere  Misgreb  og  de  større 
Magters  Optræden,  deels  i  aaben  Modstand  mod  Deres 
Majestæts  Krav  paa  Selvstændighed  for  hele  Monarchiet, 
deels  som  svage  tilbagevigende  Beskyttere  mod  denne 
Paastand,  bære  Skylden  herfor.  Den  Forsamling,  som 
1848 — 49  forhandlede  om  Forfatningsværket,  var  eiheller 
udelukkende  sammensat  af  Kongerigets  Afsendinge;  De- 
res Majestæt  besatte,  ved  Deres  allernaadigste  Udnæv- 
nelse, 32  Pladser  i  den.  Ved  denne  Forholdsregel  maatte 
Kongemagtens  Indflydelse  end  mere  ansees  sikkret  for, 
at  Monarchiets  Interesser  ikke  traadtes  for  nær.  Kongen 
udgav  ogsaa  Grundloven  som  en  Rigslov  og  udtalte  her- 
ved i  Gjerningen  sin  velmenende  Hensigt  for  hele  Mon- 
archiet,   men   da  der    tidligere    var    givet  de  Landsdele, 

som  Oprør  og  Volclsmagt  forhindrede  fra  at  give  Møde 
ved  Forfatningssagens  Behandling,  Kongeligt  Tilsagn  om, 
at  deres  Eiendommeligheder  (deres  særskilte  Anliggender) 
skulde  ikke  alene  blive  uantastede,  men  endog  blive 
sikkrede  ved  egne  Forfatninger,  saa  forbeholdt  Deres 
Majestæt  sig  frie  Hænder  til,  naar  Tiden  kom,  og  Om- 
stændighederne tillod  det,  at  tage  de  tilbørlige  Hensyn 
hertil.  Om  Ordningen  af  Monarchiets  almindelige  An- 
liggender var  der  Intet  tilsagt  de  øvrige  Statsdele,  om 
dem  tog  Deres  Majestæt  Beslutning  af  fri  Magtfuld- 
kommenhed i  Juny  1849.  Forsaavidt  man  skulde  kunne 
overføre  Forbeholdet  paa  disse  Anliggender,  saa  faaer 
det  nærmest  Betydning  med  Hensyn  til  den  Usikkerhed, 
der  dengang  bestod  angaaende  Omfanget,  der  kunde 
gives  det  Rige,  som  de  i  Evropa  styrende  Magter  vilde 
lade  forblive  den  med  fuld  Selvstændighed  af  ydre  Tvang 
uafhængige  Krone,  som  altsaa  kunde  gives  en  hertil  sva- 
rende Organisation.  Forfatningen  af  5.  Juny  1849  er  et 
frit  Kongeligt  Tilsagn  fra  Monarchen  til  sit  hele  Folk, 
givet  Virksomhed  inden  den  Grændse,  hvori  Monarchen 
dengang  var  nogenlunde  Herre,  og  brugt  i  Trængslens 
Tid  paa  Monarchiets  Vegne  til  dets  Redning  og  Opret- 
holdelse. Forbeholdet  er  ingen  Indsigelse  mod  Forfat- 
ningens Grundvæsen,  men  kun  en  Art  Sikkerhedsventil 
paa  et  Statsmaskineri,  hvorunder  ;<saamange,  endnu 
ukjendte  Kræfter  skulde  indordnes,  Kræfter,  som  vare 
udsatte  for  mange  uforudseelige  Indflydelser.  Forbe- 
holdet angik  Tillempninger  ikke  Omstyrteiser.  Det  kunde 
kun  angaae  Statsdelene  ikke  Kongemagtens  Stilling  i 
det  Hele;  herom  havde  Kongen  ved  eget  Forslag  og 
egen  Beslutning  fremkaldt  Afgj øreisen.  Det  af  Deres 
Majestæt  mig  forelagte  Spørgsmaal  viser  noksom ,  at 
ogsaa  De  opfatter  Sagen  paa  samme  Maade.  Medens 
vistnok  kun  nogle  Faa,  især  siden  Kundgjørelsen  af 
28.  Januar,  ventede,  at  Grundloven  uforandret  kunde  komme 
til  at  omfatte  hele  Riget,  medens  Flere  alt  i  1849  havde 

indseet,  at  Rigsgrændsen  paa  den  Tid  var  ubsetemmelig, 
s.);i  at  herved  en  vigtig  ubekjendt  Størrelse  blev  ind- 
draget i  Grimdlovsformlen,  en  Størrelse,  hvis  senere  Be- 
stemmelse kunde  komme  til  at  virke  mægtigt  paa  dennes 
endelige  Udvikling,  medens  Flere  med  mig  stedse  havde 
erkjendt,  at  det  danske  Rige  (Monarchie)  kun  ved  Hjælp 
af  en  Forfatning,  der  optog  vigtige  Dele  af  det  foedera- 
tive  System  og  derved  henviste  en  stor  Deel  af  Grund- 
loven til  at  blive  Kongerigets  Landsdeelsforfatning,  kunde 
komme  til  at  samles  til  Eenhed  under  en  fri  Forfatning, 
saa  har  jeg  aldrig  tvivlet  om,  at  det  jo  var  den  danske 
Monarchs  Hensigt,  og  at  han  for  sig  og  sine  Efterkommere 
havde  taget  den  Forpligtelse  mod  sit  Folk,  at  overføre 
den  Deel  af  Grundloven,  som  er  almindelig  for  hele 
Staten  (som  angaaer  Fællesanliggenderne)  herpaa.  Men 
sæt,  at  det  ogsaa  skulde  lykkes  for  sindrige  Fortolkere 
at  fremkonstle  en  Art  af  Beviis  for,  at  Meningen  af  de 
kongelige  Stadfæstelser  og  Tilsagn  muligen  kunde  for- 
staaes  anderledes,  saa  vover  jeg  allerunderdanigst  at 
udtale,  at  Kongen,  Monarchen,  hverken  som  Personen 
eller  som  Statsmagtens  Repræsentant,  kan  være  tjent 
med  eller  bør  benytte  en  slig  konstig  sammenskruet  For- 
tolkning. Ja  var  det  danske  constitutionelle  Foster 
voxet  op  og  blevet  stor,  vare  Retsforholdene  klare  og 
indøvede,  Domstolenes  Uafhængighed  prøvet,  Retter- 
gangsveiene  i  Rigssager  bekjendte  og  vel  jevnede,  ja  da 
lod  slig  Fortolkningskonst  sig  maaskee  forsøge;  men  at 
anvende  den  nu,  hvor  saameget  gjensidigen  beroer  paa 
Tro  og  Love,  vilde  blive  betragtet  som  snedigt  Brud 
herpaa.  Dog  det  behøves  eiheller,  der  kan,  uden  at  be- 
nytte slige  Konsstykker,  opnaaes  alt,  hvad  der  behøves, 
ved  dem  opnaaes  kun  —  fransk,  spansk,  italiensk,  tydsk 
politisk  Fordærvelse  og  Elendighed. 

Man  har  nævnt  Kundgjørelsen  af  28  Januar  1852 
som  en  Affød ning  af  denne  i  Monarchiet  fremherskende 
Enevælde,  der  skulde  staae  udenfor  Grundloven.    Denne 

Paastand  er  ligesaa  urigtig,  som  saadan  har  Kund- 
gjørelsen  aldrig  givet  sig  tilkjende,  som  saadan  er  den 
aldrig  bleven  modtaget.  Af  de  Misbrug,  som  muligen 
kunde  være  gjorte  af  samme,  og  den  Tolerance,  som  er 
viist,  kan  dens  Grundvæsen  ikke  bestemmes.  Kund- 
gjørelsen  af  28  Januar  er  Grundlaget  for  en  Art  Fred- 
slutningsact.  For  at  besmykke  visse  store  Magters  Over- 
greb, maatte  det  lille  Danmark  finde  sig  i  Meget,  der- 
iblandt ogsaa,  at  Kongen  maatte  af  fri  Villie,  som  det 
hedder,  underkaste  sig  at  gjøre  Kede  for  sine  frem- 
tidige organisatoriske  Hensigter  inden  sit  Riges  Grænd- 
ser,  uagtet  man  indrømmede,  at  han  inden  disse  var 
den  retmæssige,  uafhængige  Monarch.  og  det  jo  var  vit- 
terligt, at  han  aldrig  havde  overskredet  dem  for  at  an- 
gribe eller  forulempe  nogen  Nabo.  Benyttende  sin  Ret 
til  at  underhandle  paa  Statens  Vegne  og  slutte  Over- 
eenskomster,  og  overbevist  om,  at  det  danske  Folk,  som 
saa  trolig  havde  støttet  hans  Bestræbelser,  eiheller  i 
dette  Stykke  vilde  svigte  ham,  gik  Kongen  behjærtet 
de  Fordringer  imøde,  som  tidligere  Underhandlingers 
Gang  havde  viist  ham  ikke  lod  sig  undgaae,  naar  det 
skulde  lykkes  ham  at  gjenvinde  Herredømmet  i  de 
Landsdele,  der  saalænge  havde  været  unddraget  hans 
retmæssige  Myndighed.  Han  haabede  herved  tillige  at 
blive  frigjort  for  al  yderligere  Talen  om  Forpligtelse  til 
at  opretholde  nogensomhelst  slesvig-holstensk  For- 
bindelse. Kongen  skulde  ifølge  de  Forslag,  han  stillede 
for  at  naae  dette  Formaal,  ufortøvet  optræde  som  den 
hele  Stats  synlige  Overhoved,  han  skulde  sikkre  Lands- 
delene mod  gjensidige  Overgreb  i  de  indre  Anliggender, 
herhen  regnet  de  sproglige  efter  hvers  Eiendommelighed 
ved  egne  Forfatninger  afpassede  Forhold,  han  skulde 
samle  og  befæste  Forbindelsen  af  det  hele  Monarchie 
ved  en,  de  fælles  Anliggender  omfattende,  Forfatning  af 
conservativ  Beskaffenhed.  Kundgjørelsen,  der  idet  den 
kom  til  Rigsdagen,  ledsaget  af  Meddelelsen  om  disse  For- 

handlingernes  Udbytte,  var  ikke  nogen  Trudsel  mod  For- 
fatningen, tvertimod,  den  indeholdt  beroligende  Tilsagn 
med  Hensyn  til  Fremtiden,  for  herved  at  komme  over 
Vanskelighederne  i  den  Tid,  som  laae  nærmest.  Der  var 
mellem  Konge  og  Folk  en  Afgjørelse  paa  Tro  og  Love, 
men  ingen  eensidig  monarchisk  Magthandling.  Der  var 
en  Begjæring  fra  Kongen  til  Rigsdagen  om  at  behandle 
Fællesanliggenderne  med  stor  Varsomhed,  indtil  man 
kom  tilrette  med  Forfatningen  for  de  fælles  Anliggender ; 
det  var  et  Tilsagn  fra  Regjeringen  om  at  gjøre  det 
samme  fra  sin  Side.  At  Rigsdagen  i  Taushed  har  mod- 
taget de  diplomatiske  Afgjørelser  og  den  nævnte  Kund- 
gjørelse,  som  slutter  sig  hertil,  forandrer  ikke  Regjerings 
og  Rigsdags  gjensidige  Stilling  i  noget  Væsentligt,  det  er 
nu  som  hidtil  Monarchiets  Rigsdag,  men  som,  erkjen- 
dende  Trykket  af  Omstændighedernes  Magt.  holder  sig 
snevert  begrændset  i  sin  Virksomhed,  medens  Rigets 
Gjerning  i  Mangel  af  hensigtssvarende  Forfatningsmidler 
i  Meget  foreløbig  har  maattet  overgives  til  Kongemagtens 
meer  umiddelbare  Myndighed.  Kundgjørelsens  tause 
Antagelse  forudsætter  vistnok,  at  Rigsdagen  er  villig  til 
at  række  Haand  til  dens  Gjennemførelse;  men  den  Maade, 
hvorpaa  clen  er  bleven  til,  forudsætter  ligesaa  meget,  at 
Kongemagten  betragter  den  (Kundgj øreisen)  som  den 
Grændse,  den  har  sat  sig  selv,  hvorfor  den  Intet  kan 
ville  forandre  i  dens  Bestemmelser,  altsaa  kun  kan  ville 
begjære  de  Forandringer  i  Rigets  Grundlov,  som  uaf- 
viselig kræves  for  at  fuldbyrde  ir.dgaaede  tydelige  For- 
pligtelser. 

I  det  Ovenstaaende  har  jeg  fremsat  de  Betragt- 
ninger, jeg  har  troet  allerunderdanigst  at  burde  sende 
forud  for  Svaret  paa  det  stillede  Spørgsmaal,  og  viist,  at 
hverken  i  Maaden,  hvorpaa,  eller  Forholdene,  hvorunder 
Grundloven  blev  givet,  endnu  mindre  i  Kundgjørelsen  af 
28  Januar  1852,  kan  findes  gyldige  eller  brugbare 
Grunde   til   at  tilbagetrænge   Betydningen   af   Danmarks 

Riges  Grundlov  som  Udtalelsen  af  Deres  Majestæts  Villie 
med  Hensyn  til  Monarchiets  forfatningsmæssige  Organi- 
sation. Kun  ydre  Anledninger  kan  have  bragt  til,  at 
maatte  afændre  denne  Hensigt  noget.  Men  hertil  er  og- 
saa  taget  Hensyn  ved  Udgivelsen  af  Forordningen  af 
26  July  d.  A.  om  Monarchiets  Forfatning  for  dets  Fælles- 
anliggender.  Slutningsudtalelsen :  „Indtil  Kongeriget  Dan- 
marks Grundlov  af  5  Juny  1849  er  blevet  indskrænket 
til  bemeldte  Riges  særlige  Anliggender,  komme  oven- 
staaende  §§  21,  22,  23  først  til  Anvendelse  efter  det 
paagjældende  Fællesanliggendes  Forhandling  med  den 
danske  Rigsdag",  staaer  som  et  nyt  Bevis  for,  at  Kon- 
gen vil  lade  sin,  gjennem  Grundloven  høitidelig  givne  og 
alt  i  flere  Aar  med  stor  Nytte  efterlevede  Villiestilkjende- 
givelse  staae  uskadt  ved  Magt,  saafremt  man  ikke  kan 
komme  til  Enighed  om  noget  Bedre.  I  Paragrapherne 
21,  22,  23,  udtaler  Kongen  kun  sin  af  det  nærværende 
Ministerium  tiltraadte  Formening  om,  hvorledes  det  an- 
tages, at  de  herhen  hørende  Bestemmelser,  overført  alene 
paa  Afgjørelsen  af  Fællesanliggenderne,  nu  lettest  lod 
sig  ordne;  men  den  endelige  Afgjørelse  skydes  ud  til 
den  Tid,  da  Rigsdagen  kan  have  taget  Beslutning  med 
Hensyn  til  den  Landsdeels  Stilling  i  Monarchiet,  som 
samme  umiddelbart  repræsenterer.  Disse  trende  §§  ere 
særlig  fremhævede,  fordi  de  angaae  en  af  Grundpillerne 
i  den  i  1849  for  Monarchiet  grundlagte  til  Kongerigets 
(Monarchiets)  særlige  Brug  foreløbig  anvendte  constitu- 
tionelle  Bygning.  Men  Kongen  har  ikke  alene  tydelig 
ladet  fremhæve  disse  vigtige  §§  som  uafgjorte  og  uden 
Rigsdagens  Medvirkning  uafgjørlige  Gjenstande  og  saa- 
ledes  bortviist  endog  Skinnet  af  Forfatningsbrud,  han  har 
givet  Midlerne  til  paa  en  let  Maade  at  faae  de  omtalte 
§§  21,  22,  23  forandrede,  for  at  komme  til  Enighed  med 
Rigsdagen,  det  vil  sige,  komme  tilbage  til  sin  egen  tid- 
ligere, i  Gjerningen  udtalte  Villie,  uden  derved  at  berøve 
den  nye  Forfatning  for  Monarchiet  den  fornødne  Sikkerhed 


1G7 

mod  eensidigt  ludgreb  fra  Regjeringsmagtens  Side;  thi 
medens  §  23  værner  mod  slig  eensidig  Indgreb,  giver  den 
tillige  det  ved  §§  14  og  12  fremstaaede  nye  Led  af  den 
lovgivende  Magt  fornøden  Myndiglied  til  at  fremme  slige 
Forandringer.  Uden  dens  Indvilling  kunne  Forandringer 
i  den  nye  Forfatning  ikke  indføres,  men  ved  dens  Med- 
virkning endog  med  Lethed. 

Spørgsmaalet,  der  bliver  tilbage  at  besvare,  er  da, 
om  de  Bestemmelser,  som  maatte  ansees  nødvendige  at 
indsættes  istedenfor  de  udpegede,  Statens  Finantsvæsen 
betræffende  §§,  for  at  disse  kunne  komme  til  at  svare 
til  Kongens  Hensigt,  da  ban,  uforstyrret  af  fremmed  Ind- 
blanding, gav  Grundloven,  kunne  forenes  med  den  diplo- 
matiske Betingelse,  at  Forfatningen  skal  være  conservativ. 
Dette  Udtryk  er  et  af  dem,  hvis  Begreb  efterhaanden 
er  gjort  saa  ubestemt,  saa  forvirret,  at  det  ikke  er  til 
at  finde  ud,  hvad  der  nu  menes.  Den  nærmeste  Betyd- 
ning man  vel  maae  underlægge  dette  Udtryk,  hvor  det 
bruges  som  i  de  nævnte  Forhandlinger,  maae  vel  være, 
at  Forfatningen  skal  bevare  Staten  for  Monarchen,  og 
Monarchen  i  Staten;  men  intet  bidrager  mere  til  at 
bringe  Staten  i  Forfald  og  sætte  Monarchen  i  Fare  end 
en  slet,  eensidig  Anvendelse  af  Statens  Midler,  hvorved 
der  savnes  Plan  og  Forudseenhed.  Mod  Intet  trænger 
Monarchen,  som  Person,  som  Menneske  med  Lidenskaber 
og  Luner,  Forkj ærlighed  i  visse  Retninger,  Modbydelighed 
i  andre,  saameget  til  at  værge  sig,  som  mod  Misbrug  af 
Statens  Pengemidler.  Formaal,  maaskee  meget  gode  og 
forstandige  i  sig  selv,  blive  forkastelige,  naar  de  ikke 
stemme  med  den  Plan,  som  i  det  Hele  følges,  med  de 
Hjælpekilder,  som  ere  forhaanden,  med  den  Stats  Om- 
fang og  politiske  Stilling,  hvori  de  eftertragtes.  Efterat 
Danmarks  Konge  engang  har  gjort  sig  selv,  sine  Efter- 
kommere og  sin  Stat  den  ærlige  Tjeneste,  at  kalde  en 
Repræsentation  tilstede,  og  ved  at  give  den  besluttende 
Medvirkning  i  Statsudgiftssager  har  sikkret  sig  saa  godt 

muligt  mod  de  ovennævnte  og  flere  andre  Farer,  efterat 
dette  er  skeet,  maae  det  være  conservativt  at  opret- 
holde den,  dobbelt  conservativt  bliver  disse  Grundsæt- 
ningers Overførelse  i  Monarchiets  nye  Forfatning,  naar 
man,  om  man  ikke  vil  gjøre  det,  enten  maatte  vedblive 
at  vedligeholde  en  farlig  Adsplittelse  i  Statens  Indre 
eller  maatte  bruge  Undertrykkelse  og  Retsfornægtelse 
mod  Monarchiets  Hovedland.  Vil  man  henvise  til  Be- 
stemmelsen i  §  21,  at  nye  Paalæg  ikke  kunne  gjøres  uden 
Repræsentationens  besluttende  Medvirkning,  og  at  heri 
ligger  Modvægten  mod  Udgiftsmisbrug ,  saa  maae  jeg 
allerunderdanigst  bemærke,  at  den  i  §  21  indrømmede 
Skattebevillingsret  ikke  omfatter  Tilveiebringelsen  af  det 
hele  Udgiftsbeløb;  men  selv  om  den  gjorde  det,  saa  er 
den  Myndighed,  der  bestemmer  Udgifterne,  den  her- 
skende. Hvor  Skattebevilling  ikke.  for  en  væsentlig  Deel, 
forudsætter  en  alvorlig  Udgiftscontrol,  der  svinder  den 
ind  til  Skattefordeliogsret.  Det  raadgi vende  Tilsyn  med 
Udgiftsbesteinmelserne  og  Pengeforbruget  betyder  ofte 
kun  saare  lidt  og  kan,  i  vanskelige  Tider,  komme  til  at 
betyde  formeget.  Den,  der  giver  et  strengt,  et  for  Re- 
gjeringen  besværligt  Raad,  kan  let  stille  det  saaledes, 
at  det  klinger  godt  i  Mængdens  Øren,  skjøndt  det  er 
uudførligt.  Han  kan  dristig  gjøre  det,  thi  han  er  uden 
Ansvar.  Den,  som  derimod  fører  an,  hvor  der  skal  tages 
en  Beslutning,  maae  selv  personlig  indestaae  for  Be- 
slutningens Udførbarhed.  Det  forkastede  Raad  i  gjæ- 
rende  Tider  fører,  uanseet  Forkastelsesgrundene ,  til  et 
Udbrud,  medens  den  hindrende  Beslutning  først  fører  til 
en  Forandring  af  Regjeringsmænd.  Det  Sidste  kan  have 
sine  store  Ulemper,  men  er  sjeldent  farligt,  jevnligt  det 
bedste  Forebyggelsesmiddel  mod  Farer ,  undertiden  den 
sikkreste  Støtte  for  det  ubilligt  angrebne  Regjerings- 
system.  Det  Første  medfører  Udbruddet  ifølge  uændsede 
Raad.  —  Ja  Deres  Majestæt  har  seet  for  mange  Exempler 
paa   de  hermed   forbundne  Farer ,    De   har   havt  engere 

Erfaring  fra  de  raadgivende  Stænders  dristige  slesvig- 
holstenske Virksomhed. 

Dog,  jeg  behøver  næppe  at  forfølge  disse  Betragt- 
ninger længer  end  anført,  jeg  antager  ikke  alene  ikke, 
at  Deres  Majestæt  har  svigtet  Deres  Allerhøieste  Ord 
ved  at  udgive  Forordningen  af  26  July,  men  jeg  tilføier 
allerunderdanigst,  at  Deres  Majestæt  har  fulgt  den  sidste 
Rigsdags  Indskydelse  ved  at  gjøre  dette  Skridt.  Jeg 
mener  ikke  hermed  at  sige ,  at  Forordningens  Indhold 
nødvendigen  maatte  være  som  det  er,  tvertimod  mener 
jeg,  det  i  flere  Puncter  burde  være  anderledes;  men  det 
forekommer  mig,  at  en  Forordning  af  denne  Natur  var 
paakaldt  ved  Rigsdagens  seneste  Optræden.  Rigsdagen 
besluttede  i  Grundlovssagen: 

„Nærværende  Grundlovsbestemmelser  træde  i  Kraft : 
1)  Naar  den  danske  Rigsdag,  efterat  være  bleven  bekjendt 
med  den  Fællesforfatning ,  som  Kongen  i  Henhold  til 
Kundgjørelsen  af  28  Januar  1852  allernaadigst  maatte 
agte  at  lade  udgaae,  beslutter,  at  disse  Grundlovs- 
bestemmelser skulle  træde  i  Kraft  samtidigt  med  Fælles- 
forfatningen." 

Denne  Beslutning  blev  tagen  i  Modsætning  til  et 
Forslag  fra  Regjeringen,  hvori  Bestemmelsen  om,  at 
Fællesforfatningen  nødvendigviis  skulde  være  bekjendt, 
førend  Beslutning  toges,  var  udeladt.  Ministrene  an- 
førte for  deres  Forslag,  at  den  nævnte  Bestemmelse 
kunde  medføre  store  Forlegenheder  under  de  bestaaende 
forviklede  Forhold,  og  at  Regjeringen  ikke  kunde  lade 
det  faae  Skin  af,  som  om  Forfatningens  Oifentliggj øreise 
var  fremtvungen  ved  en  saadan  Bestemmelse.  Der  laae, 
efter  deres  Mening,  en  stor  Betydning  i,  at  Kongen  i 
denne  Sag  øiensynlig  handlede  af  fri  Magtfuldkommen- 
hed. Skulde  nu  Regjeringen  kunne  tilraade  Deres  Maje- 
stæt at  lade  Grundlovssagen  i  Rigsdagen  gaae  sin  uhin- 
drede Gang,  og  altsaa  tilraade  Deres  Majestæt  at  give 
Deres    Allerhøieste    Bekræftelse    til    den    indskrænkede 

Grundlov,  saaledes  som  den  nu  foreligger  i  Rigsdagen, 
saa  maatte  Ministeriet  tilraade  Deres  Majestæt  at  gaae 
forud  for  Beslutningen,  saa  at  denne,  naar  den  da  ende- 
lig hlev  tagen,  kun  anerkj endte  en  Kjendsgjerning,  men 
ikke  fremtvang  en  Regjeringshandling.  Denne  Betragt- 
ningsmaade  forudsætter  jo  vistnok,  at  Ministeriet  raader 
Deres  Majestæt  til  at  lade  Grundlovsbehandlingen  i  Rigs- 
dagen gaae  sin  uforstyrrede  Gang,  og  jeg  tilstaaer,  at 
jeg  ikke  nu  meer  øiner  nogen  Grund,  hvorfor  Ministe- 
riet skulde  ville  raade  anderledes,  endnu  mindre,  hvorfor 
Deres  Majestæt  skulde  tage  mod  noget  andet  Raad,  da 
denne  Vei  nu  sandsynligvis  vil  være  let,  medens  enhver 
anden  medfører  store  Ulemper  og  efterlader  dybe  Spor. 
Striden  om  Værnepligtssagen  kan  fornuftigviis  ikke  give 
Paaskud  til  at  gaae  nogen  anden  Vei,  ja  jeg  vover  aller- 
underdanigst at  udtale,  at  det  forekommer  mig,  som  om 
Deres  Majestæt  ikke  kunde  taale,  at  den  brugtes  som 
Paaskud  hertil,  thi  det  vilde  da  være  en  for  vidt  gaaende 
Bestræbelse  fra  Kongens  Side  for  at  tiltvinge  en  Æn- 
dring i  Kundgjørelsen  af  28  Jury  1852,  der,  som  sagt, 
indeholder  Kongens  Ord,  udtalt  paa  Tro  og  Love  af  fuld 
fri  Magtfuldkommenhed.  —  Jeg  vilde  ikke  udtale  mig 
saa  bestemt  om  dette  Punct,  naar  jeg  ikke  holdt  mig 
forvisset  om,  i  Gjerningen  at  kunne  bevise,  at  her  ikke 
foreligger  mindste  Vanskelighed.  I  Rigsdagen  kan  et 
simpelt  Lovtorslag  paa  faae  Uger  bringe  Sagen  derhen, 
hvor  Regjeringen  ønsker  den,  om  det,  ved  modent  Over- 
læg, skulde  vise  sig,  at  det  var  hensigtsmæssigt. 

For  at  Fællesforfatningsværket  skal  kunne  frem- 
træde i  en  conservativ  Form  og  paa  conservativ  Maade, 
for  at  Deres  Majestæt  ikke  skal  komme  i  den  uhyggelige 
Stilling,  uden  tvingende  Nødvendighed,  thi  den  er  ikke 
tilstede  i  dette  Punct,  at  række  Haanden  til  at  bort- 
drage Hovedgrundpillen  fra  Deres  eget  Værk,  maae  man 
fra  Regjeringens  Side  være  fattet  paa  at  gjøre  Rigs- 
dagen Fyldest,  om  den,  paakaldende  Grundloven  af  5  Juny, 

begjærer  at  faae  Grundsætningen  om  besluttende  Myndig- 
hed i  Lovgivningssager,  derunder  indbefattet  Udgifts- 
sager,  overført  paa  de  fælles  Anliggender.  Der  er  ingen 
Anledning  til  at  modsætte  sig  dette,  thi  der  er  givet  Re- 
præsentationen,  som  skal  udøve  denne  Myndighed,  en 
saadan  Sammensætning,  at  deri  skulde  synes  at  ligge 
Indrømmelse  nok  til  ethvert  Krav  paa  conservativ  For- 
fatning. Der  er  desforuden  taget  Hensyn  hertil  ved 
Kongemagtens  Stilling,  saaledes  som  den  er  betegnet 
i  den  nye  Forfatning,  og  ved  Landsdelenes  foederative 
Stilling  i  Statshelet.  Dog  taber  denne  sidste  Indretning 
meget  af  sin  gavnlige  Indflydelse,  naar  Fastsættelsen  af 
de  aarlige  Udgifters  Beløb  og  deres  Anvendelse  igjen 
overgives  til  Vilkaarlighed. 

Jeg  bør  dog  endnu  fremføre  en  Indvending,  som  har 
været  gjort  mod  at  beholde  den  ovenomtalte  Grundsæt- 
ning, Statsudgifterne  vedkommende,  i  Monarchiets  For- 
fatning. Man  har  sagt,  at  Forbindelsen  med  det  tydske 
Forbund  forhindrede  Kongen  fra  at  opretholde  den  nu 
bestaaende  Statsgrundsætning.  Dette,  Deres  Majestæt, 
kan  ikke  være  saaledes,  thi  var  det  saaledes,  da  var 
Statsmagten  i  Monarchiet  ikke  fuldstændig.  Kongen  kan 
kun  have  Forpligtelser  mod  Forbundet  paa  Holstens  og 
Lauenborgs  Vegne,  og  gjennem  disse  være  visse  For- 
dringer underkastet,  naar  disse  Forpligtelser  ikke  opfyldes; 
men  han  har  ikke  og  kan  ikke  have  underkastet  sig 
Forbundets  Control  som  dansk  Monarch.  Kunde  den 
nærmere  Forbindelse  med  Forbundslande  medføre  en 
saadan  Tvang  for  de  Dele  af  Monarchiet,  som  ligge 
udenfor  Forbundet,  saa  er  det  af  høieste  Vigtighed,  at 
denne  Forbindelse  ordnes  paa  en  anden  Maade. 

Jeg  har  nu  allerunderdanigst  forelagt  Deres  Maje- 
stæt, hvorledes  jeg  opfatter  Forfatningssagens  Stilling  i 
Forhold  til  Deres  Majestæt.  Jeg  holder  mig  overbeviist 
om,  at  Deres  Majestæt  har  Mænd  omkring  Dem,  hvis 
Raad  i   det  Væsentlige   maae  falde  sammen  med  de  her 

udtalte  Anskuelser,  artgaaende  den  foreliggende  Opgaves 
Løsning;  thi  hverken  ville  de  bebyrde  Deres  Majestæts 
Samvittighed  med  Brud  paa  Tro  og  Love  mod  det  Folk, 
der  i  Trængselens  Tid  fremstillede  hele  Monarchiet,  eller 
de  ville  hindre  dette  fra  at  komme  til  indre  Ro  ved  at 
undergives  bestaaende,  af  Deres  Majestæt  selv  høitidelig 
indførte  Lovbestemmelser,  som  ingen  af  Landsdelene 
kunne  lide  under ;  men  i  ethvert  Tilfælde  har  jeg  den 
faste  Overtydning,  at  Deres  Majestæt  ikke  vil  savne  de 
fornødne  Raad  og  den  fornødne  Bistand  af  maadeholdne, 
besindige  Mænd,  der  ville  vide  at  ordne  Statens  Sager 
paa  en  Maade,  saa  at  ingen  af  disse  tvende  store  Ulemper 
skulle  indtræde.  Overeenskomstens  Vei  ligger  endnu, 
det  troer  jeg,  aaben  tiltrods  for  de  Begivenheder,  som 
have  gjort  den  vanskelig,  tilsyneladende  næsten  ufrem- 
kommelig. Den  bør  forsøges  uden  forudfattet  Mening 
fra  nogen  Side.  Den  kan  lettere  benyttes  nu  end  tid- 
ligere, thi  man  har  med  Virkeligheder  og  ikke  med  ube- 
stemte Løfter  at  gjøre. 

Ørholm  d.  3.   August  1854. 

Kjære  Gregersen! 
Da  der,  siden  mit  seneste  Brev,  er  indtraadt  den 
mærkelige  Begivenhed,  at  Kongen  foreløbig  har  gjort 
Ende  paa  den  hele  Ivren  om  at  faae  Fællesforfatningen 
at  see,  ved  at  udgive  en  saadan,  og  jeg  er,  meget  uven- 
tet, allernaadigst  bleven  kaldet  til  at  indtage  en  Plads 
blandt  de  Mænd,  som  fra  Begyndelsen  af  skulle  deeltage 
i  dette  Forfatningsværks  Udvikling  og  Afbenyttelse,  saa 
har  jeg  troet  det  passende  at  meddele  Dem  og  mine 
andre  Venner  og  Vælgere  mine  Betragtninger  over  dette 
Foretagende.  Jeg  har  næsten  været  paaveie  til  at  lade 
dette  Brev  trykke;  men  saa  forekom  det  mig,  at  det 
maaskee  vilde  være  mindre  betimeligt,  og  at  jeg  gjorde 
bedre  i,  at  sende  Dem  Brevet  og  bede  Dem  at  lade  det 


173 

vandre  omkring,  naar  De  selv  og  Deres  Nærmeste  have 
læst  det,  til  Hans  Jensen,  Jens  Hansen,  E.  Schelderup, 
Lorentz  Ch.  Christensen,  Hans  Clausen,  og  hvem  de  ellers 
kunde  tænke  Dem  skikkede  til  at  meddele  det  til  en 
større  Kreds  af  Bekjendte.  Jo  mere  det  udbredes,  det 
være  ved  Afskrifter,  Oplæsning  eller  paa  anden  Maade,  des 
kjærere  er  det  mig.  Jeg  vil  først  optælle  Lyssiderne 
ved  dette  Forfatningsværk  og  derpaa  henlede  Opmærksom- 
heden paa  Skyggesiderne. 

I  Spidsen  som  Lysside  sætter  jeg  den  Ting,  at  Fælles- 
forfatningen  endelig  er  der,  at  den  strax  kalder,  om  og- 
saa  vel  kun  til  en  saare  ufuldstændig  Virksomhed,  og 
at  den  lader  vor  nærværende  Grundlov  staae  uantastet, 
ikke  alene  som  Gruudlov  for  Kongerigets  særlige  An- 
liggender, men,  indtil  Overeenskomst  opnaaes,  som  Grund- 
lov i  sin  nærværende  Betydning.  Jeg  lægger  stor  Vægt 
paa  den  Anerkj endelse,  vor  nærværende  Grundlov  faaer 
ved  Forordningens  Slutningsbestemmelse  (jeg  forudsætter, 
at  den,  der  læser  dette  Brev,  har  læst  Forordningen  af 
26  July  d.  A.  om  det  danske  Monarchies  Forfatning  for 
dets  Fællesanliggender).  Den  giver  Tilsagn  fra  Regje- 
ringen  om,  at  den  vil  vedblive  at  gaae  den  sindige  Ud- 
viklingsvej —  I  Forordningen,  som  den  foreligger,  have 
vi  Begrændsningen  for  det  Mindste ,  Kongen  vil  ind- 
rømme ;  i  det  nævnte  Slutningsforbehold  ligger  Mulig- 
heden for,  at  der  ad  Overeenskomstens  Vei  kan  vindes 
noget  mere,  og  vi  skulle  senere  see,  at  det,  der  behøves 
at  vindes,  ikke  er  saa  overordentlig  meget,  for  at  faae, 
hvad  der  maae  ansees  for  tilstrækkeligt.  Vel  siger  For- 
ordningens §  28,  at  der  kun  med  Rigsraadets  Indvilling 
bør  skee  Forandring  i  den  foreliggende  Lov,  men  dette 
forhindrer  ikke  Kongen  fra  at  tilsige  Rigsdagen  ved  en 
Kundgjørelse ,  at  han  vil  være  villig  til  visse  Indrøm- 
melser, naar  Rigsraadet  vil  gaae  ind  derpaa,  dette  kan 
jo  næppe  indvende  noget  mod  at  see  sin  Indflydelse 
udvidet. 

Mange  lægge  stor  Vægt  paa  Maaden,  hvorpaa  For- 
fatningen er  bleven  til,  med  Ordet  „octroyeret"  søger 
man  at  forfærde  Folk.  D'Hrr.  vide,  at  min  Betragtnings- 
maade  i  denne  Retning  er  meget  forskjellig  herfra,  jeg 
betragter  den  hele  Tale  mod  og  om  Octroyering  som  en 
af  disse  Levninger  fra  en  svunden  Tid,  der  nu  skulde 
være  forbi.  Forskrækkelsen  for  Octroyeren  hænger  sam- 
men med  en  Betragtning,  ved  hvilken  man  stillede  Konge 
og  Folk  ligeoverfor  hinanden  som  modsatte  Magter,  men 
med  denne  Betragtningsmaade  gaaer  Arvemonarchiet,  ja 
man  kunde  gjerne  sige  al  Statsmagt,  som  skal  omfatte 
et  længere  Tidsrum,  tilgrunde.  De  vil  af  mine  Udta- 
lelser i  Folkethinget  i  Grundlovssagen  have  seet,  at  jeg 
i  det  foreliggende  Tilfælde,  især  naar  man  drev  paa  hur- 
tig at  faae  Fællesforfatningen  for  Lyset,  det  være  gjen- 
nem  det  bestaaende  Ministerium  eller  ved  Ministerskifte, 
har  været  af  den  Mening,  at  Octroyering,  i  den  Skikkelse, 
her  er  brugt,  var  uundgaaelig.  —  Jeg  sagde  ligefrem,  at 
om  jeg  dengang  blev  kaldet  til  at  danne  et  Ministerium, 
noget  jeg  hverken  eftertragtede  eller  vilde  ansee  for 
gavnligt,  saa  vilde  jeg  strax  fremtræde  med  en  Fælles- 
forfatning,  og  det  troede  jeg,  Enhver  maatte  gjøre.  — 
Men  ligeoverfor  Kongeriget  er  desuden  ikke  foregaaet 
nogen  egentlig  Octroyering,  som  ovenomtalt;  man  er  her 
bleven  staaende  paa  den  jevne  Udviklings,  paa  Over- 
eenskomstens  Vei.  Dersom  Forordningen  var  saaledes, 
at  den  eensidig  kunde  forandres  af  kongelig  Magtfuld- 
kommenhed, da  var  der  Fare ;  men  §  28  forhindrer  dette. 
Ved  Siden  af  denne  Hindring,  lagt  iveien  for  eensidige 
Forandringer,  er  Veien  til  Forandringer  ladet  aaben  ad 
den  simple  Lovgivningsvei.  Dette  anseer  jeg  for  et  me- 
get stort  Gode;  ved  Hjælp  heraf  vil  vor  nye  Forfatning 
kunne  gjøre  Fremskridt,  ja  den  vil  komme  til  at  gjøre 
dem,  naar  Folket  igjen  kommer  til  Ro  og  Besindighed, 
efter  det  Opkog,  hvori  det  fortiden  er  kommet  af  mange 
forskjellige  Aarsager.     De  kj ender  min  gamle  Anskuelse 

om,  at  man  rolig  maae  tinde  sig  i  lidt  Tilbageslag,  naar 
man  engang  har  bevirket  et  voldsomt  Slag  fremad,  og 
at  de  smaae  Kræfter,  naar  de,  ligesom  i  Naturen,  virke 
skadelig,  frembringe  store  og  sikkre  Virkninger.  Denne 
Anskuelse  faaer  Gyldighed  her  i  fuldt  Maal.  Det  næste 
Lyspunct  for  mig  er  den  kongelige  Erkjendelse,  der 
endelig  er  given  til,  at  det  store  Grundprincip  i  vor  For- 
fatning, at  Repræsentationen  skeer  efter  Folketal,  nem- 
lig efter  følgende  Forholdstal: 

for  Kongeriget 30  Medlemmer. 

„    Slesvig 8  — 

„    Holsten 10  — 

„    Lauenborg 2  — 

50  Medlemmer. 

De  vil  erindre,  at  Modstanden  fra  dansk  Side  mod 
den  kongelige  Kundgjørelse  af  28.  Januar  1848  især  hid- 
rørte fra,  at  man  vilde  danne  en  Repræsentation  for 
Staten,  hvori  Kongeriget  kun  fik  det  samme  Antal  Re- 
præsentanter som  de  tvende  Hertugdømmer  tilsammen; 
nu  er  dette  System  ikke  alene  forkastet,  men  man  er 
ogsaa  kommet  bort  fra.  at  sætte  Hertugdømmerne  som 
en  Heelhed  mod  Kongeriget  som  en  anden,  gjennem  Brø- 
kerne 2/5  og  3/5  >  idet  man  har  optaget  den  foederative 
Form  for  Statsdelenes  Indtræden  under  Fællesforfat- 
ningen.  —  Det  er  et  nyt  Grundskud  til  Slesvigholsten. 
For  min  Betragtning  er  denne  Sikkerhed  en  overordent- 
lig stor,  ja  nok  for  at  opveie  mange  andre  Ulemper.  Den 
voxer  i  Betydning,  naar  der  sees  hen  til,  at  Forordningen 
herom  er  underskreven  af  Prinds  Ferdinand,  Ørsted, 
Reventlov-Criminil,  C.  Moltke,  Mænd,  som  i  1848  havde 
været  med  at  tilraade  hiin  farlige  Bestemmelse,  som  alle, 
meer  eller  mindre,  have  støttet  og  fremmet  det  slesvig- 
holstenske System  i  tidligere  Dage.  Det  betyder  noget 
ganske  andet,  naar  disse  Mænd,  komne  tilbage  fra 
deres  Grundvildfarelse,    saaledes  fremkalde  Midler  til  at 

bekjenipe  dem  med  for  Fremtiden,  end  naar  de,  som 
stedse  have  havt  andre  Anskuelser,  søge  at  gjennem- 
føre  disse.  Jeg  kunde  gjerne  nævne  Tillisch  med,  Kong 
Christian  VIII.'s  fortrolige  Cabinetssecretair ,  thi  ogsaa 
han  har  været  dybt  inde  i  hiint  System.  Idet  jeg  om- 
taler dette,  maa  jeg  henlede  Deres  Opmærksomhed  paa, 
hvor  langt  sikkrere  enhver  Indrømmelse  er,  der  opnaaes 
ved  disse  Repræsentanter  for  det  tidligere  vildfarende 
System.  Det  er  for  mig  en  meget  vigtig  Sag,  saaledes 
som  det  er  tilsagt  i  §  11,  at  Valget  af  Rigsraads- 
medlemmer  skeer  gjennem  Landsdelenes  forskjellige  For- 
samlinger og  ikke  ved  umiddelbare  Valg  efter  en  ny 
Valglov  for  Monarchiet.  En  saadan  vilde  det  for  Øie- 
blikket  have  været  umuligt,  eller  dog  saare  vanskeligt, 
at  enes  om.  Paa  den  Maade ,  som  er  bleven  befulgt, 
faaer  det  nærværende  Valgsystem  i  Kongeriget  den 
største  Fyldestgjørelse.  De  vide,  mine  Herrer,  at  jeg 
stedse  har  tilraadet  dette  System. 

Det  forekommer  mig  gavnligt,  uanseet  Valgoprindel- 
sen, at  de  allerede  nu  udnævnte  20  Rigsraader  træde  i 
Virksomhed.  Det  er  nemlig  af  stor  Vigtighed,  at  det 
repræsentative  Maskineri  for  Monarchiet  kommer  til  en 
Art  Liv.  Det  er  godt,  at  Mænd  fra  Monarchiets  for- 
skjellige Landsdele  komme  til  at  mødes  og  forhandle 
sammen,  det  er  godt,  at  Monarchiet  kommer  til  at  træde 
frem  i  en  anden  Form  end  gjennem  det  geheime  Stats- 
raad, det  er  godt,  at  Kongen  hører  Monarchiets  Sager 
omtale  og  behandle  af  andre  Mænd,  end  af  dem,  der 
sidde  i  det  geheime  Statsraad,  det  er  godt,  at  Kongen 
ophører  at  staae  ene  i  Monarchiet  ligeoverfor  dette  ge- 
heime Statsraad.  —  For  Grundloven,  for  Forfatningen  i 
det  Hele  kan  dette  Rigsraad  af  20  Mænd  ikke  skabe 
nogen  Fare,  hvorimod  de,  ved  en  mæglende  Optræden, 
kunne  afværge  Farer.  De  ere,  saalænge  de  valgte  Rigs- 
raader ikke   ere   tiltraadte.    mere    at  ansee    som    et   af 


177 

Kongen    indsat   nyt    Raad,    til    Control    mod    Geheime- 
statsraadet. 

Den  Bestemmelse  forekommer  mig  gavnlig,  i  det 
Mindste  foreløbig,  at  Kongen  udnævner  til  Formands- 
skabet i  Rigsraadet  og  giver  Forhandlingsregulativet, 
herved  spares  en  heel  Deel  Tid  paa  en  Tid,  hvor  den  er 
kostbar.  Saalænge  Rigsraadet  kun  er  sammensat  af  20 
kongevalgte  Medlemmer,  anseer  jeg  det  meer  til  Gavn 
end  til  Skade,  at  Forhandlingerne  foregaae  for  lukkede 
Døre.  Det  er  en  Forsamling,  hvis  Betydning  mere  skal 
ligge  i  Virkningen  af  dens  Raadslagning  og  Beslutninger 
ligeoverfor  Kongen  og  Geheimestatsraadet ,  end  i  den 
Indflydelse,  den  kan  udøve  paa  Folket  udadtil.  Naar  de 
af  Landsforsamlingerne  valgte  Rigsraader  komme  til,  da 
forandrer  Forholdet  sig;  Vælgerne  have  da  et  billigt 
Krav  paa  at  høre  deres  Udvalgtes  Stemme.  Al  valgt 
Repræsentation,  uden  Offentlighed  af  Forhandlingerne, 
forekommer  mig  at  bære  Spiren  til  Umoralitet  i  sig. 
Jeg  kjender  godt  den  Umoralitet,  som  de  offentlige  For- 
handlinger kunne  medføre,  men  den  er  langt  ringere. 
At  jeg  billiger  den  i  §  21  opretholdte  Skattebevillingsret, 
er  naturlig.  Det  samme  gj ælder  om  den  i  §  27  opret- 
holdte Andrags-  og  Besværingsret  og  den  i  §  28  givne 
Tilsikkring  om  Lovenes  Uforanderlighed,  saa  at  ingen 
eensidig  kongelig  Forordning  kan  foretage  Forandring 
med  dem.  Vel  indseer  jeg,  at  denne  Bestemmelse  kan 
lægge  Forhandlingen  med  Rigsdagen  om  Overeenskomst 
Hindringer  iveien,  men  ved  nærmere  Betragtning  vil 
man  see,  at  Vanskelighederne  i  betydelig  Grad  bort- 
falde. —  Gjennem  de  20  af  Kongen  udnævnte  Med- 
lemmer er  Rigsraadet  tilstede.  Kommer  der  nu  fra 
Rigsdagen  en  Begjæring  til  Kongen  om  Forandring,  som 
Betingelse  for  sin  Indvilling,  saa  kan  Regjeringen  fore- 
lægge Rigsraadet  dette  Forandringsforslag;  i  Rigsraadet 
kan  de  Mænds  Mening  om  Forandringerne,  som  ere  til- 
stede fra  de  andre  Landsdele,  komme  tilorde,  og  enhver 

Klage  over  eensidig  dansk  Rigsdagsindflydelse  kan  bringes 
til  at  forstumme,  uden  at  den  retmæssige  Indflydelse 
betages  Rigsdagen. 

Jeg  har  nu  fremstillet  Lyssiderne  og  kommer  nu  til 
Skyggesiderne. 

Her  træffer  jeg  først  paa  §  4.  —  Bestemmelsen  om, 
at  Thronfølgeren  skal  have  Plads  i  det  geheime  Stats- 
raad.  Det  forekommer  mig  at  være  en  falsk  Theori, 
som  man  her  har  givet  en  grundlovsmæssig  Fasthed.  — 
Bestemmelsen  behøves  ikke,  det  er  en  unyttig  Ind- 
skrænkning af  Monarchens  Villiesfrihed,  netop  der,  hvor 
den  burde  være  størst.  —  Det  kan  forkvakle  det  hele 
Geheimestatsraads  fornuftige  Betydning.  —  Men  dette 
er  en  af  de  mindre  Ulemper.  §  5  kan  give  Anledning 
til  Strid,  men  paa  den  anden  Side  er  dens  Affattelse  i 
en  anden  Skikkelse  forbunden  med  næsten  uoverstigelige 
Vanskeligheder. 

Fastsættelse  af  de  kongevalgte  Medlemmers  Antal 
til  20,  i  Forhold  til  de  Valgtes  30,  indrømmer  jeg  er 
stort,  men  der  kan  dog  maaskee  i  nærværende  Tilfælde 
tale  noget  til  Fordeel  herfor.  De  veed,  mine  Herrer,  at 
jeg  i  Princip  er  imod  kongevalgte  Medlemmer;  men  De 
veed  ogsaa,  at  Praxis  her  i  Landet  har  udviklet  sig 
anderledes,  og  De  vil  have  seet,  at  forskjellige  Skrifter, 
tilsyneladende  udgaaende  fra  Junisternes  Række,  have 
omtalt  Kongevalgte  som  en  brugbar  Udvei,  naar  der  var 
Tale  om  Heelstatsrepræsentationen.  Man  fremhævede 
dem  som  et  Middel  til  at  modstaae  Bondevennernes 
overdrevne  Indflydelse  ved  Valgene,  om  disse  gik  ud  fra 
Rigsdagen.  Paa  denne  Maade  er  Anslaget  givet.  Men 
andre  Grunde  kan  have  ledet  Regjeringen  ved  denne 
Leilighed.  Ligeoverfor  Tilsagnet  af  1848  om  lige  Re- 
præsentation for  Kongeriget  paa  den  ene  og  Hertug- 
dømmerne paa  den  anden  Side  staaer  nu  Repræsenta- 
tionen efter  Folketal  30,  8,  10,  2  (30—20).  Det  er 
aabenbar  Frygten  for  Undertrykkelse,  hidrørende  herfra 

(vistnok  en  grundet  Frygt,  men  derfor  ikke  mindre  til- 
stede), der  har  kunnet  formaae  en  Befolkning  som  den 
holstenske,  der  nylig  havde  lagt  et  saa  saare  constitu- 
tionelt  Sindelag  for  Dagen,  til  at  skyde  sig  ind  under 
Enevælden,  som  den  bedste  Beskytter.  Kongen  har  nu 
retvislig  ikke  kunnet  opfylde  denne  Bøn,  men,  idet  han 
har  anordnet  Grundlaget  for  Monarchiets  forfatnings- 
mæssige Udvikling,  har  han  søgt  at  betage  den  antydede 
Frygt  al  den  Grund,  han  har  kunnet.  Kongen  har  der- 
for forbeholdt  sig,  fra  Begyndelsen  af  (det  kan  jo,  naar 
det  skal  være,  forandres  ved  Lov),  at  udnævne  et  temme- 
lig stort  Antal,  dog  et  Mindretal  af  Rigsraader,  hvilke 
han,  skjøndt  bundet  til  Bopæl  og  tidligere  Tjeneste  i  de 
repræsentative  Forsamlinger,  kan  udvælge  blandt  saa- 
danne  Mænd,  som  ved  deres  Livsvandel  have  viist,  at 
de  ikke  ere  tilbøielige  til  at  støtte  Overgreb  mod  de 
svagere  Landsdele. 

Det  er  at  haabe,  at  det  inden  faae  Aar  vil  vise  sig, 
at  alle  Overgreb  af  den  her  omhandlede  Art  ere  saa- 
godtsom  umulige,  saalænge  der  ikke  inddrages  andre 
Anliggender  under  Rigsraadets  Omraade,  end  de,  som 
nu  ere  fastsatte.  Da  kan  Antallet  af  Kongevalgte  for- 
mindskes ved  en  Lov. 

Den  Uvished  §  13  lader  bestaae,  med  Hensyn  til 
Varigheden  af  de  af  Kongen  udnævnte  Rigsraaders  Tje- 
nestetid, er  vistnok  en  Mangel,  men  en  underordnet. 
Det  samme  kan  siges  om  det  i  §  15  fastsatte  aarlige 
Vederlag.  Det  havde  maaskee  været  bedre  at  blive 
staaende  ved  de  brugelige  Diæter  ved  Rigsdag  og 
Stænder.  Men,  som  sagt,  dette  ere  Ting  af  underordnet 
Betydning. 

Det  er  §  22  og  §  23,  som  indeholde  de  egentlige 
Anstødsstene.  Man  er  her  traadt  det  ved  Rigsdagens 
Indretning  vedlagte  Princip  om  besluttende  Medvirkning 
i  Lovgivningssager  og  Udgiftsbevillingsret  for  nær.  Det 
hjælper  ikke,    at  man  her  vil  tale  om  Beskyttelse  mod 

Prægravationsfrygt ,  den  er  jo  afhjulpen  ved  de  Konge- 
valgte. Det  hjælper  ligesaalidt,  at  man  forsøger  at  op- 
stille en  Theori  om  den  constitutionelt  indskrænkede 
Konge  i  Kongeriget  Danmark  og  den  enevældige  ubundne 
Monarch  i  Monarchiet,  hvoraf  Danmark  er  en  Deel.  Det 
var  Monarchen,  som  havde  udtalt  sig  28  Januar  1848, 
det  var  Monarchen,  som,  da  han  fik  Oprør  til  Tak  for 
denne  Udtalelse,  Oprør  sammenhængende  med  og  ind- 
flettet i  Statens  Regjeringsmaskineri  og  de  til  sammes 
Brug  ansatte  Embedsmænd,  udtalte  sine  forskjellige  Be- 
slutninger i  Martsdagene,  hvilke  ligge  til  Grund  for  den 
Statsordning ,  man  nu  søger  at  gjennemføre,  og  hvis 
første  mere  fuldstændig  udprægede  Frugt  Grundloven 
var.  —  Grundloven  er  Monarchens  Lov,  der  dengang 
kun  kunde  faae  Anvendelse  paa  en  Deel  af  hans  Rige. 
Men  det  var  Hovedstaten,  3/5  af  Riget,  som  den  fik  fuld- 
stændig Anvendelse  paa,  medens  den  fik  en  middelbar 
Anvendelse  paa  de  17/ioo  af  samme,  paa  Slesvig  nemlig. 
Thi  vel  sætter  Forbeholdet  en  Grændse  mellem  det 
grundlovsmæssige  Kongerige  og  denne  Rigets  uadskille- 
lige Pertinents,  men  kun  forsaavidt  som  dets  Stilling  i 
Statshelet  maatte  kræve  visse  Forandringer.  —  Ja  selv 
Holsten  er  ikke  udenfor  Grundloven,  saa  vel  det  som 
Slesvig  er  inddraget  saa  meget  under  Grundloven,  som 
Tidsforholdene  tillod.  Der  er  vistnok  meget  i  Grund- 
loven, som  ikke  kan  forblive  i  den  som  Landsdeelslov, 
der  findes  vel  meget  i  den,  som  ikke  godt  lader  sig  be- 
nytte i  den  nye  Organisme,  der  savnes  Bestemmelser, 
som  denne  udkræver,  og  som  man  maae  finde  sig  i  at 
tage,  som  man  bedst  kan  faae  dem,  mod  senere  at  rette 
paa  dem;  men  der  findes  Grundtræk,  som  ikke  kunne 
rettes,  selv  om  de  kun  havde  deres  3/5  Ret,  men  som 
have  Heelhedsberettigelsen,  fordi  de  ere  indrømmede  af 
Monarchen,  skjøndt  kun  foreløbig  givet  Anvendelse  i  en 
snevrere  Kreds.  Som  et  saadant  Grundtræk  betragter 
jeg  det,  at  Kongen  har  styrket  sin  Throne  og  sin  Magt- 

fylde,  ved  at  tillægge  Repræsentationen  besluttende  Myn- 
dighed i  Lovgivningssager  overalt,  hvor  Kongeriget  Dan- 
mark er  meddeelagtig  i  Repræsentationen.  Afsendinge 
fra  den  danske  Rigsdag  til  Monarchiets  Repræsentation 
medbringe  Princippet  om  besluttende  Myndighed  og  Be- 
villingsret. Disse  Principper  kunne  tænkes  hvilende, 
men  Tidsrummet  maae  være  kort  og  begrændset,  de 
kunne  tænkes  fyldestgjorte  i  en  afændret  Skikkelse,  men 
de  maae  træde  frem.  —  Jeg  har  ovenfor  paapeget,  hvor- 
ledes man,  med  nogen  god  Villie  fra  alle  Sider,  kan 
komme  ud  over  disse  Vanskeligheder;  den  midlertidige 
Slutningsbestemmelse  henviser  til  Underhandlinger,  og 
jeg  antager,  at  de  ville  indtræde,  naar  de  ikke  forstyrres 
af  Overivrighed  og  blindt  Ministerstormen.  —  Lad  Mi- 
nisterier falde  sammen,  naar  de  ikke  kunne  bestaae, 
men  gjør  ikke  Konststykker  for  at  rydde  Minister- 
grunden. 

Jeg  har  nu,  mine  ærede  Venner,  udtalt  mig  for 
Eder,  saa  simpelt  og  ligefrem,  som  jeg  kan.  —  Jeg  er, 
som  I  vide,  en  Overeenskomstens  Mand,  der  frygter  alle 
voldsomme  Skridt,  fordi  jeg  stedse  har  seet  dem  have 
umiddelbart  skadelige  Følger  for  Almeenheden.  I  have 
nylig,  i  de  Blade,  I  læse,  fundet  en  Række  Udskrifter  af 
mine  Udtalelser  i  Rigsdagen;  det  er  mig  kjært,  at  de 
ere  komne  frem,  de  vise  Eder,  hvorledes  jeg,  uanseet 
Personerne,  søger  at  skaffe  de  Anskuelser  Indgang,  som 
jeg  troer  ere  de  rette.  Det  havde  jo  ogsaa  lykkedes 
mig  seirrig  at  naae  det  eftertragtede  Maal,  naar  man 
ikke  forinden  havde  svigtet  mine  Raadslagninger.  for  at 
beskjæftige  sig  med  Ministerforandringer,  til  Trods  for 
mine  alvorligste  og  meest  paatrængende  Advarsler.  — 
Det  Skridt,  som  Ministeriet  nu  har  tilraadet  Kongen,  er 
fremtvunget  ved  def  første  Alternativ,  Rigsdagen  be- 
sluttede i  Grundlovssagen,  saalydende: 

„Nærværende  Grundlovsbestemmelser  træde  i  Kraft: 
1)  Naar  den   danske  Rigsdag,    efter  at  være  bleven  be- 

bekjendt  med  den  Fællesforfatning,  som  Kongen,  i  Hen- 
hold til  Kundgjørelsen  af  28  Januar  1852,  allernaadigst 
maatte  agte  at  lade  udgaae,  beslutter,  at  disse  Grund- 
lovsbestemmelser skulle  træde  i  Kraft  samtidig  med 
Fællesf orfatningen. " 

Kun  ved  at  Fællesf  orfatningen  blev  udgivet,  kunde 
den  blive  bekjendt  for  den  danske  Rigsdag,  kun  ved  at 
det  skete,  umiddelbart  førend  Rigsdagen  kom  sammen 
igjen,  lod  det  sig  undgaae,  som  Ministeriet  saameget  fra- 
raadedé,  at  Rigsdagens  Beslutning  kom  til  umiddelbart 
at  fremtvinge  Fællesforfatningens  Fremlæggelse.  Det 
var  jo  for  at  undgaae  dette,  at  Ministeriet  gik  ind  paa 
den  af  mig  foreslaaede  §  5.  I  Formen  er  altsaa  Rigs- 
dagens Villie  skeet  Fyldest  ved,  at  Fællesforfatningen  er 
bleven  bekjendt,  i  Virkeligheden  derimod  ikke,  eftersom 
Rigsdagen  med  god  Grund  maatte  forudsætte,  at  Grund- 
lovens Grundtræk,  Beslutningsmyndighed  for  Repræsen- 
tationen,  fremtraadte   i  Fællesforfatning.  —   Farvel  for 

denne  Gang  mine  Venner. 

Deres  hengivne 

A.  F.  Tscherning. 


Føllesløv,  d.  3.  Septbr.  1854. 
Høivelbaarne 

Hr.  Oberst  Tscherning,  Ridder  af  Dannebrog! 
Deres  Høivelbaarenhed  har  under  3  August  sidst- 
leden tilstillet  medundertegnede  J.  Gregersen  en  Skri- 
velse, hvori  De  gjør  os  bekjendt  med  Deres  Anskuelser 
om  Fællesforfatningen  og  Forordningen  af  26  Juli,  samt 
om,  hvorledes  Forholdene  efter  Deres  Mening  vil  ge- 
stalte og  udvikle  sig  i  Samvirken  med  Rigsdagen.  — 
Bemeldte  Deres  ærede  Skrivelse  har  De  ønsket  en  videre 
Udbredelse  ved  os  og  navnligen,  at  den  maatte  blive 
bekjendt  for  Vælgerne  i  denne  Valgkreds.  —  Høsttidens 
Travlhed  har  imidlertid  forhindret  Skrivelsens  Publication 

i  en  videre  Kreds,  og  først  i  disse  Dage  har  jeg,  J.  Gre- 
gersen,  kunnet  faae  Leilighed  til  at  gjøre  medunder- 
tegnede  Jens  Hansen  og  Schelderup  bekjendte  med  dens 
Indhold  og  conferere  med  dem  om  de  Skridt,  den  kunde 
give  Anledning  til  at  foretage.  Omendskjøndt  det  saa- 
ledes  i  Grunden  er  bagefter,  kunne  vi  dog  ikke  afholde 
os  fra,  i  al  Korthed,  at  tilkjendegive  Hr.  Obersten  vor 
Mening  om  Sagen  med  sædvanlig  ligefrem  Uforbeholden- 
hed, idet  vi  føle  os  forvissede  om,  at  De  ikke  tager  os 
saadant  ilde  op,  men  endmere  gjerne  hører,  hvad  vi  og 
de,  vi  staae  i  nærmere  Berøring  med,  dømme  derom.  — 
Vi  maae  da  ligefrem  sige  Deres  Høivelbaarenhed ,  at  vi 
ingenlunde  kunne  billige  Regjeringens  Skridt  eller  skjænke 
Forordningen  om  Fællesforfatningen  vort  Bifald,  ligesaa 
lidt  som  vi  i  det  Hele  taget  kunne  anerkjende  Hr.  Ober- 
stens Opfattelse  af  Sagen  for  rigtig  og  ønskelig,  men 
meget  mere  ere  forvissede  om,  at  naar  Deres  Anskuelser 
i  rette  Tid  vare  komne  til  Valgkredsens  almindelige 
Kundskab,  vilde  Pluraliteten  af  Vælgerne  udentvivl  have 
været  tilbøielige  til  at  anmode  Dem  om,  paa  ingen  Maade 
at  modtage  Udnævnelsen  til  Sæde  i  Rigsraadet.  —  Deres 
Høivelbaarenhed  gjør  først  opmærksom  paa  Lyssiderne 
ved  Forfatningen,  hvilke  efter  vor  Formening  ere  dunkle 
nok,  i  hvilken  Belysning  de  endog  fremstilles.  Dernæst 
fremhæver  De  Skyggesiderne  ved  Forfatningen,  men  med 
en  saadan  Moderation  og  Udsmykkeise,  at  selve  disse, 
efter  Hr.  Oberstens  Anskuelser,  ogsaa  ere  nærved  at 
vise  sig  som  Lyspuncter,  eller  i  alt  Fald  af  saa  under- 
ordnet Betydning,  at  de  saagodt  som  ere  for  Intet  at 
regne.  —  Vi  mene  imidlertid,  at  de  enten  maa  være  det 
ene  eller  det  andet.  —  Har  Forfatningen  overveiende 
Glandspuncter,  bør  den  respecteres  og  sættes  igjennem, 
men  er  den  fuld  af  mange  og  stærke  Skyggesider,  bør 
den  bekjempes  og  kuldkastes,  det  koste,  hvad  det 
koste  vil.  —  En  Middelvei  i  saa  Henseende  vil  vanske- 
lig kunne  træffes,  og  en  saadan  Tillempning,  et  saadant 

Maadehold  og  en  saadan  idelig  Venten  paa  Omstændig- 
hedernes rolige  Udvikling  og  Udjevning,  som  Deres  Høi- 
velbaarenhed  stedse  anbefaler,  er  vistnok  i  og  for  sig 
skjønt  og  smukt,  men  det  maae  dog,  som  alt  andet, 
have  en  vis  Begrændsning,  og  det  vil  dog  vistnok  omsider 
komme  dertil,  at  man  med  Bestemthed  maae  kunne 
sige:  saavidt  maae  det  komme  og  ikke  et  Haarsbred 
videre.  —  En  mandig  og  bestemt  Optræden  maae  der 
til,  naar  Udviklingen  skeier  udenfor  de  tilbørlige  Grænd- 
ser,  thi  i  modsat  Fald  maatte  man  jo  altid  med  Rolig- 
hed og  Besindighed  finde  sig  i  Alt,  føie  sig  efter  Alt, 
gaa  ind  paa  Alt,  dreie  sig  efter  Vinden,  i  hvad  Kant  den 
end  blæser  fra,  og  aldeles  opgive  sin  Stilling  og  vel  at 
mærke  —  sin  Selvstændighed.  —  Den  evige  Gaaen  paa 
Accord  med  Regjeringen  forekommer  os  meget  mislig.  — 
Hvad  der  er  til  Landets  og  Folkets  sande  Vel,  bør  frem- 
mes uden  Afprutten,  og  hvad  der  er  til  dets  Ulykke  og 
Fordærv,  bør  forebygges.  —  Sættes  Fællesforfatningen 
igjennem,  saaledes  som  den  nu  er  paatænkt,  vil  efter 
vor  Formening  Folkefriheden  blive  undergravet,  Rigs- 
dagen blive  reduceret  til  et  Nul  og  Grundloven  gaae 
reent  tilgrunde.  —  Spiren  dertil  ligger  jo  klart  for  Da- 
gen, idet  den  ene  fremragende  Person  trækker  sig  til- 
bage efter  den  anden,  den  ene  af  vore  ypperste  For- 
kjempere  bringes  til  Taushed  efter  den  anden,  og  Rigs- 
dagen berøves  i  den  Grad  de  bedste  Kræfter,  at  dens 
Anseelse  allerede  er  og  maae  blive  ringere  og  ringere.  — 
Saaledes  stiller  Sagen  sig  for  os,  og  vi  maae  meget  be- 
klage, at  Hr.  Obersten  med  saa  tilsyneladende  stor  Tryg- 
hed øiner  Fred  og  ingen  Fare  der,  hvor  vi  skue  Ufred 
og  lutter  Misfornøielse.  —  Ikke  desto  mindre  kunne  vi 
dog  ikke  tabe  Tilliden  til  Hr.  Oberstens  Ærlighed  og 
gode  Villie,  ligesom  vi  ogsaa  føle  os  forvissede  om,  at 
Deres  Høivelbaarenhed  i  selve  Rigsraadet  vil  være  den 
bedste  Støtte  for  1  oikefrihedens  Sag  og  ikke  lade  Dem 

rokke  fra,  hvad  der  efter  Deres  Overbeviisning  er  Kon- 
gen, Landet  og  Folket  bedst  tjenligt. 

Af  Rigsdagsmanden  for  Holbæks  Amts  1ste  Valg- 
kreds, Hr.  Cand.  Zahle,  er  jeg,  J.  Gr. ,  anmodet  om  at 
tilsende  ham  Hr.  Oberstens  Skrivelse  til  Offentliggjørelse 
i  „Nørrejydske  Tidende",  da  vi  imidlertid,  for  vort  Ved- 
kommende, ikke  gjerne  seer  bemeldte  Skrivelse  i  sin 
Helhed  offentliggjort,  og  desuden  mene,  at  Obersten 
muligen  først  kunde  ønske  at  gjennemsee  og  ændre  et 
og  andet  deri,  saa  have  vi  fundet  det  rigtigst,  at  den 
tilstilles  Hr.  Zahle  igjennem  Oberstens  egen  Haand,  idet 
vi  tillade  os  hoslagt  at  lade  den  følge. 

Med  megen  Høiagtelse,  Deres  ærbødige 
E.  Schelderup.        Jens  Hansen.        J.  Gregersen. 


I  Holbæk  Amts-Avis  Nr.  177  for  1854  findes  en  Artikel 
med  Overskrift  „Rigsdagsmændene  for  Holbæk  Amt"  og  under- 
skrevet (p),  hvilken  havde  til  Hensigt  at  modarbeide  blandt  andre 
ogsaa  Tschemings  Gjenvalg.  Som  Grunden  til  denne  sin  Hensigt 
anfører  Indsenderen,  at  „Tscherning  nu  har  skilt  sig  fra  det  folke- 
lige Partie  og  er  bleven  en  trofast  Tilhænger  af  Ministeriet",  at 
han,  i  hvem  „Eiderdanskheden  og  Friheden  saae  sin  bedste  Støtte", 
han,  der  „med  Begeistring  havde  hyldet  Eiderdanskheden",  han, 
der  „havde  siddet  i  et  eiderdansk  Ministerium  og  havde  paataget 
sig  Ansvaret  for  den  Krig,  der  skulde  gjøre  Eideren  til  Danmarks 
Grændse",  han  endte  med  „at  sværme  for  Heelstaten  og  gjøre  Sit 
til  at  gjennemføre  den,  selv  med  Opgivelse  af  Danmarks  Ret." 

I  sit  Svar  (samme  Avis  Nr.  183,  184  og  185)  siger  Tscherning 
blandt  andet  som  Svar  paa  det  af  Indsenderen  yttrede,  at  „der 
var  en  Tid,    da  Menigmandspartiet  troede  at  have  en  fast  Ven  i 

ham" :    „Om  Menigmandspartiet    ikke    troer  det   længer, 

det  veed  jeg  ikke,  men  at  det  netop  har  den  samme  Anledning 
dertil  som  tidligere,  det  vil  enhver  vide,  som  hverken  tidligere 
eller  nu  lader  sig  lede  af  løs  Tale.  Jeg  er  og  har  stedse  været 
imod  et  Menigmandspartie;  et  saadant  er  en  Udvæxt  af  en 
vrang  Samfundsorganisme;  hvor  denne  er  tilstede,  der  træder  et 
saadant  Partie  frem  som  en  ulykkelig  Nødvendighed  og  trænger 
til  at  ledes  for  ikke  at  vildledes.  Det  er  imidlertid  ikke  faldet  i 
min  Lod  at  være  Leder  for  noget  Menigmandspartie;  saa  ofte  jeg 

er  bleven  opfordret  hertil,  har  jeg  viist  det  tilbage,  fordi  For- 
maalene  endnu  vare  for  uklare,  for  lidt  afsluttede.  Jeg  har  der- 
imod, som  bekjendt,  været  en  af  Lederne  for  „Bondevennernes 
Selskab",  der  havde  det  afsluttede  Formaal:  ved  en  Udvikling  af 
Lovgivningen  at  faae  hævet  en,  som  jeg  troer,  mange  vil  ind- 
rømme, meget  farlig  Samfundsforandring.  Naar  dette  Maal  var 
naaet,  var  Selskabets  Tilværelse  afsluttet.  Jeg  har  ikke  skilt  mig 
fra  Selskabet  eller  fra  dette  dets  begrændsede  Formaal,  men  jeg 
er  traadt  ud  af  Bestyrelsen,  fordi  dens  Formand  antog  det  nød- 
vendigt at  betræde  en  politisk  Vei,  som  jeg  holder  for  i  høi  Grad 
fordærvelig  for  den  sunde  Udvikling  af  Friheden,  navnlig  for  Al- 
muens Indblanding  i  Udviklingskampen.  Jeg  mener  hermed  det, 
at  gjøre  Kampen  mod  Ministeriet  til  et  Formaal,  istedenfor  at 
holde  den  paa  Sagernes  Gebeet  og  lade  Kongen  raade  for  Valget 
af  Ministre."  I  Anledning  af  Beskyldningen  for  at  have  hyldet 
Eiderdanskheden  siger  han:  „Eiderdanskheden  var  for  mig  Løfte- 
stangen mod  de  forskjellige  Arter  Schlesvigholsteinisme.  Den  har 
været  anlagt  og  gjort  sin  Nytte."  —  Og  hvad  Heelstaten  angaaer, 
siger  han,  at  han  sluttede  sig  til  den,  „fordi  den  blev  den  Form, 
i  hvilken  de  europæiske  Stormagter  vilde  sikkre  Danmarks  frem- 
tidige Bestaaende",  og  fordi  denne  Form  for  Udviklingen,  „sammen- 
lignet med  Tilstandene  forud  for  23de  Marts  1848,  var  et  stort 
Fremskridt." 

I  et  følgende  Nummer  af  Holbæk  Amts- Avis  (Nr.  192)  re- 
plicerede (p),  og  paa  denne  Artikel  svarede  Tscherning  med  føl- 
gende Brev: 


Ørholm  d.  11.  Decbr.  1851. 

S.  T. 

Hr.  Bogtrykker  Bech,  Redacteur  af 
„Holbæks  Amts- Avis" ! 

I  Der  s  ærede  Blad  af  6te  ds.  Nr.  192  har  Hr.  (P) 
igjen  taget  Ordet,  mig  betræffende.  Hvad  der  i  denne 
Artikkel  kun  angaaer  mig  personlig,  skal  jeg  kun  berøre 
saare  lidt,  tildeels  aldeles  ikke,  derimod  udbeder  jeg 
mig  Plads  til  et  Par  Linier,  hvori  jeg  yderligere  skal 
søge  at  godtgjøre,  hvor  lidt  (P)erne  ofte  vide  om  de 
Begivenheder,  hvorom  de  dristigen  skrive  og  endnu  dri- 
stigere dømme. 


187 

„Angaaende  sit  Forhold  til  Eiderdansklieden  spørger 
Oberst  Tsclierning ,  hvor  han  har  viist  sig  begeistret 
for  den?  Han  erindrer  det  ikke  længer.  Vi  beklage, 
at  Hr.  Obersten  har  glemt  Martsdagene  1848  i  Casino." 

Nei  jeg  har  ikke  glemt  Martsdagene  1848  i  Casino, 
men  Hr.  (P)  har  glemt,  at  disse  Dages  Betydning  var 
en  Protest  mod  Schleswigholsteinismen,  som  ved  Kon- 
gens iøvrigt  saa  velmenende  Rescript  af  28  Januar  f.  A. 
havde  faaet  en  fornyet  og  farlig  Bestyrkelse,  en  Protest 
mod  den  Schleswigholsteinisme,  som  havde  fordret  Sles- 
vigs Indlemmelse  i  det  tydske  Forbund  og  allerede  søgt 
Forbundsfæller  udenfor  Landet.  Hr.  (P)  har  glemt,  eller 
maaskee,  og  det  er  rimeligere,  aldrig  vidst,  at  jeg  netop 
i  Casinomøderne  stedse  søgte  at  holde  Forhandlingerne 
paa  Overveielsens  Omraade,  at  forhindre  alle  mindre 
veloverlagte  Handlinger,  som  udsprang  af  Øieblikkets 
Begeistring.  Det  lykkedes  for  mig  og  de  Flere,  der 
støttede  disse  Bestræbelser,  at  bevirke  dette  i  alt  Væ- 
sentligt. Den,  som  overseer  dette,  overseer  en  Kjends- 
gjerning  af  største  Vigtighed,  thi  herved  blev  Kongens 
Handlinger  fri  i  disse  afgjørende  Øieblikke,  og  Paa- 
skuddet  for  Oprøret,  Kongens  foregivne  Ufrihed,  en 
Løgn.  Dette  være  nok  om  min  Begeistring  og  Be- 
geistringen  i  det  Hele  taget  i  1848.  Vi  skulle  nu  see,  i 
hvilket  Forhold  jeg  stod  til  Kongerigets  og  Slesvigs  sær- 
lige Forbindelse.  Hr.  (P)  udtrykker  sig  herom  som 
følger : 

„Men  Obersten  vilde  kun  en  administrativ  Adskillelse 
mellem  Slesvig  og  Holsten!  Kan  gjerne  være;  men  i 
1848  synes  han  dog  endnu  ikke  at  have  næret  sine  Ideer 
om  Danmark  som  en  foederativ  Stat,  og  da  man  al- 
mindelig antog,  at  Martsministeriet  vilde  Slesvigs  ad- 
ministrative Forbindelse  med  Danmark  til  Kongeaaen, 
og  da  Obersten  ikke  fremkom  med  Noget,  der  syntes  at 
vidne  om,  at  han  havde  en  anden  Mening,  saa  have  vi 
Ret  til  at  dømme,  som  vi  have  dømt." 

Da  det  her  gjælder  om  at  vise,  hvorlidt  Lægerne 
kan  støtte  nogen  Dom  paa  d'Hrr.  (P)ers  Fremstillinger, 
maae  jeg  bede  dem  om,  at  tage  Nr.  183  for  dem  igjen 
og  deri  læse,  hvad  jeg  i  samme  har  udtalt  om  min 
Eiderdanskheds  Natur;  man  vil  da  see,  at  jeg  intetsteds 
har  udtalt,  at  jeg  kun  vilde  Holstens  admini- 
strative Adskillelse  fraSlesvig,  men  jeg  har  sagt, 
at  jeg  vilde  denne  Adskillelse  som  Hovedmidlet  og  det, 
der  var  nærmest  forhaanden  til  at  forskaffe  Eideren 
sin  rette  Betydning  som  Grændse.  Mine  Ideer  om  Dan- 
mark som  foederativ  Stat  ere  meget  ældre  end  1848,  de 
have  ingenlunde  været  nærede  i  Stilhed,  som  Hr.  (P) 
mener,  men  havt  en  saadan  Offentlighed,  at  jeg  vel  tør 
fordre,  at  den,  som  offentlig  vil  optræde  som  min  Dom- 
mer, bør  kjende  dem,  men  dette  være  nu,  som  det  vil;  i 
selve  Martsdagene  traadte  dette  System  saaledes  frem  i 
offentlige  Anker,  at  man  vel  tør  paastaae,  at  det  netop 
maae  have  været  Martsministeriets  egentlige  Grundtanke, 
saa  at  de  Mænd,  der  deelte  denne  Grundtanke,  ikke  be- 
høvede at  fremkomme  med  Noget  for  yderligere  at  vidne 
herom.  Lad  os  et  Øieblik  fremkalde  Begivenhederne 
fra  hine  Dage  i  vor  Erindring,  og  vi  ville  see,  at  dette 
forholdt  sig  saaledes. 

Da  Hans  Majestæt  i  de  saakaldte  Martsdage  havde 
afskediget  de  Ministre,  som  han  havde  beholdt  efter  sin 
Fader,  og  som  havde  tilraadet  det  for  vor  constitu- 
tionelle  Udvikling  saa  vigtige,  i  een  Retning  saa  skadelige 
Rescript  af  28  Januar  1854  (Hr.  (P)  lader  disse  Ministre  be- 
gjære  deres  Afsked,  men  dette  er,  som  man  veed,  aldeles 
urigtigt),  saa  blev  det  først  overdraget  nuværende  Geheime- 
raad  Bardenfleth  at  danne  et  nyt  Ministerium,  skikket  og 
villigt  til  at  raade  Kongen  under  de  forestaaende  van- 
skelige Begivenheder  (Oprørsafsendinge  vare,  som  be- 
kjendt,  afsendte  fra  Mødet  den  18de  i  Rendsborg).  Hans 
Bestræbelser  bleve  uden  Resultat,  og  der  tænktes  paa, 
at  udnævne  en  Art  Interimsministerium ,  nogle  Commis- 

sarier,    for  at  møde  de  første  Vanskeligheder,    indtil  et 
Ministerium  lod   sig   danne.     Disse  Mænd,    eller   dog  et 
Par  af  dem,  enedes  om  et  Grundlag  for  deres  Optræden, 
der  temmelig  nær  faldt  sammen  med  den  Organisation, 
som  nu   tilsigtes  under  Navn  af  Heelstat  eller  Samstat; 
men  førend  de  gik  videre  paa  denne  Vei,  og  fremkaldte 
Handlinger,  som  stode  i  Samklang  hermed,   ønskede  de 
en  Tiltrædelse  til  Systemet  fra  de  Mænds  Side,  som  man 
havde  vænnet  sig  til  at  betragte  som  Folkebevægelsens 
Ledere.     Efter  Indbydelse  samlede  flere  af  disse  Mænd 
sig  tidlig  om  Morgenen  hos  en  af  dem,  efterat  der  Natten 
igjennem    var  bleven  arbeidet  paa  Christiansborg  Slot 
paa  at  danne  et  Ministerium.    I  dette  Møde  blev  en  Ud- 
vikling af  ovennævnte  Grundlag  forelagt  til  Underskrift, 
som  Bevis  paa,  at  man  vilde  understøtte  Gjennemførelsen 
af   en    saadan   Plan.     De  Tilstedeværende    underskreve, 
jeg,    hvis   egen  Anskuelse   stemmede   med  Planen  i  alt 
Væsentligt,    tilraadede  denne  Handling  og  var  en  af  de 
Første,  om  ikke  den  Første,  som  underskrev.    Saavidt  jeg 
erindrer,  underskreve  alle  de,  som  fra  denne  Side  nogle 
Timer    senere    kaldtes  til  at  indtræde  i  Ministeriet,    da 
det  ikke  var  lykkedes  at  sammensætte  det  omtalte  fore- 
løbige Ministerium.  Denne  Handling  forblev  ingen  Hemme- 
lighed, den  blev  desuden  udpræget  ved  selve  Martsmini- 
steriets  Mellemkomst,    thi   enhver,   som  læser  de  til  de 
forskjellige  Landsdele  paa  hiin  Tid  udstedte  kongelige 
Kundgjørelser,    vil    see,    at   de   deri  indeholdte   Tilsagn 
gaae  ud  paa,  at  tilsikkre  hver  enkelt  Landsdeel  en  Ud- 
vikling, hvorved  dens  Eiendommeligheder  sikkredes.    Det 
Udtryk,  som  da  benyttedes  for  at  udtrykke  denne  Tanke, 
var  provinsiel  Selvstændighed.     Under   alle  de  Forhand- 
linger,   som   senere  forefaldt  om  den  danske  Stats  Ord- 
ning,  træder  denne  Fordring  frem  paany.     Det  var  paa 
det  samme  Grundlag,  Martsministeriet  havde  stillet  sig, 
da   det  gjaldt  om  at  underhandle  om  Fred  i  London,  i 
Modsætning  saavel  til  nogen  fortsat  Schleswigholsteinisme, 

som  til  Slesvigs  Deling,  hvilke  begge  Dele  vare  fore- 
slaaede  fra  England.  Alt  dette  ere  Kjendsgjerninger, 
som  for  længe  siden  ere  belyste  og  bekjendte;  de  inde- 
holde tilstrækkeligt  Bevis  for,  at  Ideer  om  en  foederativ 
Stat  alt  paa  hiin  Tid  bleve  nærede  saavel  af  mig  som 
af  mange  Andre,  og  at  de  havde  faaet  en  saa  officiel 
Characteer,  at  jeg  ikke  behøvede  for  mit  Vedkommende 
at  bære  Vidne  herom.  Det  sidste  afgjørende  Skridt  i 
denne  Retning  er  det  kongelige  Forbehold  i  Anledning 
af  Kongens  Underskrift  paa  Grundloven  for  Danmarks 
Rige,  hvilken  Tittel  jo  var  indsat  istedenfor  den  op- 
rindelig foreslaaede:  Danmark-Slesvig,  der  noksom  bærer 
Foederationens  Stempel. 

Hvad  Hr.  (P)  siger  om  Menigmandspartiet,  forbigaaer 
jeg,  da  det  maae  være  klart  for  enhver,  at  han  taler 
om  en  Benævnelse  og  jeg  om  en  Virkelighed.  Derimod 
maae  jeg  opholde  Læserne  lidt  ved  følgende  ...  — 
„ men  Hr.  Obersten,  der  i  sin  Artikkel  gjør  For- 
dring paa,  at  være  „forudseende"  (jeg  kunde  billig 
spørge  hvor?)  kunde  dog  vel  ikke  være  saa  blind  for 
Fremtiden,  at  han  ikke  saae,  hvilke  Følger  Martsmini- 
steriets  Indsættelse  og  Bevægelserne  i  Kjøbenhavn  maatte 
have  paa  Hertugdømmerne."  Hr.  (P)  synes  her  at  høre 
til  dem,  som  antager,  at  Udbruddet  i  Holsten  var  frem- 
kaldt ved  de  saakaldte  Martsbevægelser  i  Kjøbenhavn, 
han  har  altsaa  overseet  den  Virkning,  som  Kongens  Re- 
script  af  28  Januar  havde  fremkaldt,  han  har  altsaa  ikke 
lagt  Mærke  til,  at  der  findes  Beviisstykker  for,  at  man 
allerede  den  14  Marts  vidste  om  Foranstaltninger  til  at 
danne  en  provisorisk  Regjering,  hvilke  vare  tagne  flere 
Dage  forud  og  Personerne  betegnede,  at  der  den  18de 
holdtes  en  Forsamling  ved  Rendsborg,  i  hvilken  blev  ta- 
get Beslutning  om,  at  begjære  Slesvigs  Indlemmelse  i 
Forbundet,  at  man  alt  den  24  eller  25  Marts  vidste 
i  Rendsborg,  at  der  vilde  komme  preussiske  Tropper, 
alt   dette,   som  dog  alt  for  længe   siden   ere  bekjendte 

Kjendsgjerninger,    maae  Hr.  (P)  ikke  kjende,    thi  ellers 
kunde  han  ikke  tale,  som  han  gjør,  om  de  kjøbenhavnske 
Martsbevægelser,    de,    som    middelbart   fremkaldte   Ind- 
sættelsen af  Martsministeriet,  som  dem  nemlig,  der  satte 
Holsten  i  Oprør.     Hvad  nu  min  Andeel  i  hine  Begiven- 
heder angaaer,  da  gik  den  jo  ud  paa,  saameget  som  mu- 
ligt at  moderere  dem,  navnlig  paa  ikke  at  fremkalde  en 
Forandring  af  Ministeriet.    Var  det  vel  saa  urimeligt,  at 
min  Hovedbevæggrund  hertil  netop  har  været,  at  berøve 
Holstenerne  det  Paaskud  til  Udbrud,  som  muligviis  kunde 
ligge  i  Personalf forandringen  ?     Men  naar  saa  var,  hvor- 
ledes  kunde  jeg  da  gjøres  ansvarlig  fer  en  Begivenhed, 
som  maaskee  til  en  vis  Grad  var  fremkaldt  ved  en  Be- 
givenhed, som  jeg  havde  søgt  at  forhindre.    Det  lykkedes 
mig    ikke   at   standse   Bevægelsen    der,   hvor  jeg  havde 
ønsket;  dog  laae  Aarsagen  hertil  i,  at  Kongen,   der  alt 
den   20de  var    bleven    underrettet    om    det   udbrydende 
Oprør,   ikke  troede  at  kunne  beholde  de  hidtil  afbenyt- 
tede Ministre.     At  Kongen  kom  til  dette  Resultat  førend 
jeg,  kan  have  havt  flere  Grunde,   blandt  andet  den,    at 
han   alt   den   20de   vidste,    hvad  vi  andre  først  erfarede 
senere;    men   Ministrene,    der  kjendte   Sagernes  Stilling 
saagodtsom  Kongen,    vare    ikke    komne    til    det   samme 
Resultat,    men    haabede    endnu    at    kunne    finde    Raad. 
Jeg  antog  ikke,    at  Ministeriet  sandsynligen  kunde  have 
holdt  sig  længe  ved  Roret,  men  jeg  meente,  at  Stillingens 
burde  have  havt  Lov  til  at  udvikle  sig  endnu  et  til  to 
Døgn,   derved  vare  vi  komne  til  at  see  klarere  i  mange 
Forhold,  som  siden  tyngede  paa  os.     Den  hele  Snak  om 
Tvang,   udøvet   mod   Kongen,    der  har  været  os  til  saa 
stor  Skade  i  den   diplomatiske  Verden,    havde  da  ikke 
engang  havt  noget  Paaskud.     Alt,  hvad  jeg  har  havt  at 
svare  for  med  Hensyn  til  Krigsbegivenhederne,  kan  hid- 
ledes fra  mine  hyppig  gjentagne  Udtalelser,  naar  i  hine 
Tider  Oprørsspørgsmaalet  blev  bragt  paa  Bane  og  Frygt 
yttret  for,  at  Krigsmagten  ikke  hurtig  nok  kunde  bringes 

paa  Benene  fra  dansk  Side  for  at  møde  Oprøret  fra 
holstensk;  herom  erklærede  jeg,  at  den  danske  Strids- 
magt, rigtigt  anvendt,  kunde  fyldestgjøre  denne  Fordring, 
hvorimod  den,  om  en  tydsk  Stridsmagt  kom  til,  maatte 
indskrænke  sig  til  Forsvarskrigen  og  søge  Frelse  i  Under- 
handlinger. Jeg  skjulte  for  Ingen,  at  jeg  ansaae  noget 
saadant  for  muligt,  da  jeg  alt  i  flere  Aar  havde  næret 
Frygt  for,  at  der  fandtes  en  Magt,  som  havde  stor  Lyst 
til  at  komme  i  Besiddelse  af  den  danske  Halvøe;  dog 
meente  jeg,  at  vi  nok  kunde  komme  den  i  Forkjøbet  og 
bibringe  Oprørerne  en  følelig  Slappe  til  Beviis  for,  at 
Kongen  havde  den  fornødne  Magt  til  selv  at  hævde  sit 
Herredom  inden  sine  Grændser.  Der  blev  desuden  ikke 
forsømt  noget  Middel  fra  det  saakaldte  Martsministe- 
riums  Side  for  at  slukke  Oprørsluen  uden  Krigsføring. 

Hr.  (P)  siger,  at  jeg  ikke  vil  indrømme,  at  jeg  har 
været  „en  Fjende"  af  Frihed;  men  jeg  skal  have  sagt, 
at  jeg  har  været  „en  skarp  Modstander".  Jeg  finder 
intetsteds,  at  jeg  har  sagt  noget,  der  blot  ligner  dette.  — 
Af  Geheimeraad   Ørsted    som   Stændercommissarius   har 

jeg  været  en  skarp  Modstander, men  jeg  har  aldrig 

været  hans  Fjende,  siger  jeg  i  Nr.  185.  Dette  er,  troer 
jeg,  det  eneste  Sted,  hvor  Udtrykkene  „Fjende"  og  „skarp 
Modstander"  stilles  i  Modsætning  til  hinanden.  Mon 
heri  nu  findes  noget  af  det,  som  Hr.  (P)  anfører.  Men 
.saaledes  læse  og  saaledes  skrive  (P)erne. 

Om  Aarsagerne  til  Ørsteds  Indtrædelse  i  Ministeriet 
fremfører  Hr.  (P)  ogsaa  ganske  urigtige  Oplysninger. 

Jeg  var  ikke  Medlem  af  den  Rigsdag,  hvori  Ørsted 
udviklede  den  Virksomhed,  der  vel  nærmest  kaldte  ham 
til  Ministeriet;  han  kom  ikke  derind  paa  Grund  af  sit 
Forhold  til  Fleertallet,  men  fordi  et  Mindretal,  der  i  den 
Sag,  som  her  omhandles,  havde  Fleertallets  Ret,  bevægede 
tvende  Ministre  (Bang,  Simony)  (til  at  træde  ud,  noget, 
der  var  mig  og  vist  alle  dem,  der  deelte  Anskuelser  med 
mig,  meget  imod.    Det  var  dem,  der  tvang  disse  Ministre 

ud  af  Ministeriet,  tiltrods  for  den  enes  (Bangs)  ind- 
trængende Adresser,  som  aabnede  Pladsen  for  Ørsted, 
paa  hvis  Indtrædelse  vistnok  ingen  ellers  havde  tænkt. 


Ørholm  d.  8.  Marts  1857. 

S.  T. 

Hr.  Redacteur  I.  A.  Hansen! 

I  „Morgenposten"  findes  optaget  en  Artikkel:  „Poli- 
tiske Erindringer  og  Betragtninger".  Redactionens  An- 
mærkninger have  gjentagne  Gange  gjort  opmærksom  paa 
denne  Artikkels  bureaucratiske  Eensidighed  og  historiske, 
mildest  talt,  unøiagtige  Overfladiskhed;  i  den  Forudsæt- 
ning, at  det  ikke  kan  være  Dem,  Hr.  Hansen,  imod,  at 
faae  yderligere  Bidrag  til  Retfærdiggj øreise  for  denne 
Paastand,  er  jeg  saa  fri  at  henlede  Deres  Opmærksomhed 
paa  følgende  enkelte  Punct.  Det  vilde  ikke  være  vanske- 
ligt, ved  at  gjennemgaae  hele  Artiklen,  at  fremhæve 
mange  lignende,  ja  maaskee  at  vise,  at  store  Dele  af  den 
er  et  Væv  af  Feiltagelser  og  Misforstaaelser ,  men  det 
vilde  være  et  for  byrdefuldt  Arbeide  for  det  Udbytte,  det 
kunde  give ;  det  maae  derfor  være  nok,  saaledes  som  De 
har  begyndt,  at  fremhæve  enkelte  Puncter:  et  saadant 
findes  i  7  Marts  VIL 

Ved  at  omtale  det  kongevalgte  Rigsraads  første 
Møde  siger  Forfatteren  .  .  .  „Rigsraadet  petitio- 
nerede om  virkelig  constitutionel  Myndighed 
med  Hensyn  til  Skattebevilling  og  Finantser. 
Tscherning  ene  blev  sig  selv  lig  og  afgav  et 
latterligt  Minoritetsvotum."  Men  nu  er  det  en 
Kjendsgjerning,  at  Tscherning  ved  denne  Leilighed  ikke 
afgav  noget  Minoritetsvotum,  men  sluttede  sig  heelt  til 
Rigsraadets  Petition.  Tscherning  havde  under  Forhand- 
lingerne om  Petitionen  fastholdt,  at  denne  under  den 
constitutionelle  Myndighed  burde  omfatte  hele  Lovgiv- 
ningen,   som   den  begjærte,    og  ikke  blive  staaende  ved 

Af  Anthon  Frederik  Tschernings  efterladte  Papirer.    III.  J3 

Finantssager  alene,  saameget  mindre  som  fast  alle  Love, 
hvorom  der  kunde  være  Tale  ved  Fællesforfatningen, 
maatte  efter  deres  Natur  være  Bevillingslove,  og  ved 
Siden  heraf,  at  der  maatte  sørges  for,  paa  den  ene  eller 
anden  Maade,  at  det  fuldstændige  rigsraadsvalgte  Element 
maatte  gives  større  Indflydelse  ligeoverfor  det  konge- 
udnævnte,  end  Tilfældet  var  i  Forordningen  af  26  July 
1854.  Adskillige  Medlemmer  deelte  disse  Meninger,  især 
den  om  Lovgivningen,  hvilken  maaskee  endog  havde 
faaet  Fleertallet  for  sig,  naar  man  ikke  ved  Indrømmelser 
fra  flere  Sider  havde  søgt  at  vinde  Samstemning.  Da 
dette  i  en  væsentlig  Grad  var  opnaaet,  opfordredes 
Tscherning  til  at  tage  sine  Forslag  tilbage,  da  det,  at 
fastholde  dem,  vilde  være  at  give  sig  en  for  gunstig 
Stilling,  ligeoverfor  dem,  der  vel  i  flere  Puncter  deelte 
Mening  med  ham,  men  havde  maattet  bringe  deres  egen 
Mening  som  Offer  til  Fællesforfatningen.  Denne  Opfordring 
efterkom  Tscherning,  tog  sine  Ændringsforslag  tilbage 
og  stemte  for  Petitionen,  altsaa  uden  Minoritetsvotum.  — 
Det,  som  Ændringsforslagene  gik  ud  paa,  faldt,  som  man 
seer,  sammen  med  Hovedindholdet  af  Folkethingets  kort 
clerpaa  indgivne  Adresse. 

De  vil  see,  Hr.  Kedacteur,  at  Feiltagelsen  ikke  er 
ringe  og  vel  værd  at  fremhæve,  ikke  for  min  Skyld,  men 
til  Advarsel  for  Læserne  af  disse  unøiagtige  Erindringer 
og  skjæve  Betragtninger. 

Deres  ærbødigste 

A.  F.  Tscherning. 


Ørholm  d.  30.  Januar  1858. 
S.  T. 

Hr.  Etatsraad  Suhr,  Cmd.  af  D. ! 

Skjøndt  Geheimeraad  Bang  vel  meddeler  Dem  vore 
politiske  Begivenheder,  eller  snarere  Tilstande,  hvorom 
han  sikkerlig  øser  fra  bedre  Kilder  end  jeg,  saa  har  jeg 

dog  tænkt,  at  det  var  paa  dette  Omraade,  jeg  niaaskee 
kunde  give  Noget,  opfattet  forskjellig  fra  ham  og  fra 
Andre.  Rigsraadets  politiske  Virksomhed  har  hidtil  kun 
været  af  ringe  Betydning.  Holstenerne  have  rykket  et 
Følehorn  ud,  men  uden  at  have  truffet  den  Gjenstand, 
de  søgte,  Modstandernes  positive  Opfattelse  af  vore  For- 
hold. —  De  erkjendo,  at  Forhundsdage  ikke  ere  uden 
Forlegenhed,  men  de  vide  ogsaa,  at  den  danske  Regje- 
ring  er  i  Forlegenhed.  Der  lyder  undertiden  igjennem 
forskjelligartet  Snak  ligesom  Forvarslet  om  et  pludseligt 
Omslag  i  absolutistisk  Retning,  der  bliver  endog  talt 
derom  af  Mænd  i  de  mere  indviede  Kredse,  som  noget 
Muligt,  noget  Ønskeligt.  Folk  ligesom  føle  sig  for. 
Dette  begynder  at  ængste  flere  af  Holstenerne,  hvilke 
dog  ogjerne  ville,  at  deres  passive  Modstand  skulde  have 
ført  derhen.  —  Fnkelte  synes  næsten  fattede  paa  atter 
at  optage  Forslaget  om  en  Forfatningsændring,  men  uden 
at  forlange  nogen  Indblanding  af  de  holstenske  Stænder. 
De  danske  Medlemmer  i  Rigsraadet  have  meget  delte 
Meninger,  uden  ret  at  turde  yttre  dem,  Alle,  troer  jeg, 
erkjender  Nødvendigheden  af  en  Forandring  i  Forfat- 
ningen, men  Ingen  tør  udtale  sig  for  ikke  mere  at  for- 
kvakle end  at  gavne  Sagerne.  Ministeriet  staaer  uan- 
fægtet, næsten  støttet,  fordi  Ingen  veecl,  hvorledes  de 
vare  istand  til  at  staae  paa  deres  Plads.  —  Maaskee 
Ministrene  selv,  men  ganske  vist  en  Deel  af  Medlem- 
merne i  Rigsraadet,  haabe  paa,  at  Omstændighederne 
skulle  give  en  Løsning  i  samme  Retning  som  Luxem- 
bourgs Afsondring  fra  Holland,  saalænge  dette  Haab 
ikke  er  tilintetgjort,  saalænge  komme  vi  næppe  fremad, 
er  det  først  skeet,  vil  Omordningen,  selv  ad  lovlig  Vei, 
ikke  lade  vente  længe  paa  sig,  thi  meget  er  alt  for- 
beredt i  Stemningerne.  Nødvendigheden  er  stærk,  den 
lader  sig  føle.  —  Bluhme  har  endnu  ikke  indfundet  sig. 
Scheele  møder  daglig,  men  holder  sig  meget  afsondret 
og  blander  sig  saare   lidt  i   Forhandlingerne.     Jeg  har 

talt  med  ham  et  Par  Gange,  men  kun  om  private  og 
ligegyldige  Ting.  Han  har  sagt,  at  han  vilde  tale  med 
mig  og  komme  til  mig,  men  han  er  ikke  kommen.  — 
I  Torsdags  spiste  jeg  hos  Admiralinde  Zahrtmann;  der 
var  blandt  andre  Ungern-Sternberg  og  Kriiger.  —  Lige 
efter  Bordet  tog  den  Første  fat  i  mig,  førte  mig  ind  i 
et  Sideværelse  og  holdt  mig  der,  saalænge  han  blev  i 
Selskabet.  Han  talte  strax  om  vor  forlegne  Stilling,  om 
Vanskeligheden  af  at  komme  nogen  Vegne,  da  Regjerin- 
gen  viste  Mistillid  til  alle  Sider.  Man  maatte  have  kun- 
net komme  tilrette  med  de  tydske  Cabinetter,  naar  man 
kun  havde  gjort  nogle  Indrømmelser  med  Hensyn  til 
Fællesforfatningen.  Det  nyttede  ikke  i  Tidens  Længde 
at  hænge  sig  i  Retspaastande.  Ingen  forlangte,  at  der 
skulde  skee  Noget  strax,  man  kunde  jo  ikke  ville  tvinge 
Kongen  til  pludselig  at  gjøre  om  det,  der  nys  var  gjort. 
Man  havde  hastet  formeget  med  at  komme  til  Afslut- 
ning, det  var  tidt  bedre  at  kunne  henvise  til  noget,  man 
havde  isinde  at  gjøre.  Det  skulde  man  gjøre  nu.  —  Det 
var  dog  altfor  klart,  at  en  dansk  Partiindflydelse  be- 
herskede Regjering  og  Repræsentation.  De  andre  Lands- 
dele maatte  føle  dem  tilsidesatte  og  fortrykte.  —  Des- 
uden maatte  findes  Midler.  —  Hvad  troer  De  egentlig, 
Regjeringen  vil?  spurgte  han.  —  Jeg:  Jeg  troer,  den  vil  lade 
det  komme,  som  den  troer  med  Nødvendighed  maae  gaae 
ud  af  nærværende  Situation,  som  den  antager,  Preussen 
ønsker :  Holstens  Udsondring  til  en  Unionsstat  med  Dan- 
mark, som  Luxembourg  med  Holland.  —  U.-S. :  Det  skeer 
ikke.  det  vil  ingen  Statsmand,  heller  ikke  i  Preussen. 
Jeg:  Men  Prindser,  men  Kongen.  U.-S.:  Betyder  ikke 
andet,  end  hvad  man  i  Østerrig  kalder  ausschweifende, 
wage  Traumereien.  Dermed  kan  det  lille  Land  ikke 
være  tjent.  —  Hvad  er  Deres  Mening ?  Jeg:  Jeg  kan  for- 
staae,  at  Regjeringen  er  kommen  did,  hvor  den  er,  og  at 
den  maaskee  ikke  nu  kan  komme  derfra,  med  mindre 
man  foruden  foreslog  den  noget  bestemt.  —  U.-S.:  Men 

egentlige  Forslag  sømmer  sig  ikke  for  Fremmede.  De 
sætte  Regjeringen  endnu  i  større  Forlegenhed.  —  Men 
hvad  vilde  De  personlig  have  gjort?  Jeg:  Jeg  kan  henvise 
til  Forslag,  som  foreligge  Offentligheden,  de  gaae  ud  paa 
at  sikkre  de  mindre  Landsdele  ved  en  Repræsentation 
efter  Landsdele.  —  U.-S. :  Men  det  er  en  ny  Complica- 
tion,  hvad  mener  De  om  et  Senat,  noget  som  i  Frankrig, 
hvor  Repræsentationen  er  begrændset. —  Jeg:  Jeg  troer  det 
mindre  godt,  vi  ere  et  fredeligt,  besindigt  Folk,  men  man 
skal  lade  os  gaae  vor  rolige  Udviklingsvei.  Vanskelig- 
hederne ville  være  løste,  naar  det  først  er  klart,  at  Stor- 
magterne ikke  ville  vide  noget  af  en  Unionsforfatning. 
U.-S.:  Men  det  ville  de  ikke.  —  Jeg:  Ja  det  maatte 
vides.  —  U.-S.:  Hvem  i  Regjeringen  er  den  egentlige 
Mand.  —  Jeg:  Andræ  er  la  tete  la  plus  forte  et  la  vo- 
lontée  la  plus  ferme,  men  han  er  Fader  til  Systemet  og 
halsstarrig.  —  Hermed  endte  vi.  —  Deres  venskabeligst 

hengivne  og  forhun dne 

A.  F.  Tscherning. 


I  April  1858  modtog  Tscherning  fra  „Committeen  for  den  Hol- 
bækske Afdeling  af  den  sjællandske  Cominunal-  og  Valgforening" 
en  af  omtrent  70  Gaard-  og  Husmænd  samt  enkelte  andre  under- 
skreven Adresse,  hvori  man  gjorde  ham  bekjendt  med,  at  man  paa 
et  afholdt  Møde  var  kommen  til  det  Resultat,  at  man  vilde  an- 
mode ham  om  ikke  at  stille  sig  til  Gjenvalg  i  den  Kreds ,  som 
han  hidtil  havde  repræsenteret  paa  Rigsdagen,  eftersom  man  ikke 
var  tilfreds  med  den  Stilling,  han  havde  indtaget  til  Spørgsmaalet 
om  Fællesforfatningen.  Yel  anerkjendte  man  hans  levende  „Inter- 
esse for  Bondestandens  Frihed  og  Lighed"  og  særlig  hans  ivrige 
Yirken  for  Fæsteafløsningsloven;  men  da  man  dog  ansaae  dette 
sidste  Spørgsmaal  for  at  være  af  underordnet  Betydning  i  Sam- 
menligning med  det  store  politiske  Spørgsmaal,  saa  havde  man 
henvendt  sig  til  Gaardmand  Hans  Jensen  af  Kundby  og  for- 
maaet  ham  til  at  stille  sig,  da  man  i  ham  ventede  at  faae  en  Re- 
præsentant, med  hvem  man  for  den  nærværende  Tid  bedre  kunde 
være   tjent.     Dog  ønskede  man,    at  Tscherning  skulde  stille  sig  i 

en  anden  Valgkreds,  hvor  der  var  en  Rigsdagsmand,  som  endnu 
mindre  tilfredsstillede  Underskriverne. 

Tschernings  Svar  (dateret  d.  22de  Mai)  oplyser  om,  at  han 
(Tscherning),  førend  han  modtog  den  ovenfor  omtalte  Adresse,  fra 
flere  Medlemmer  af  sin  gamle  Valgkreds  havde  modtaget  Opfor- 
dring til  at  stille  sig  paany,  og  at  han  havde  lovet  at  efterkomme 
denne  Opfordring,  at  han  senere  havde  tilsendt  disse  Mænd  Adres- 
sen, men  paany  havde  modtaget  Opfordringen,  skjøndt  han  havde 
mindet  om,  at  det  vilde  være  urigtigt  af  ham  at  stille  sig,  naar 
Kredsens  Medlemmer  troede,  at  de  kunde  blive  bedre  repræsen- 
terede af  en  anden.  Han  meente  derfor,  at  han  havde  en  For- 
pligtelse til  at  stille  sig.  Hvad  Opfordringen  til  at  stille  sig  i  en 
anden  Valgkreds  angaaer,  da  siger  Tscherning: 

Skulde  jeg  have  veget  Pladsen  for  den  Candidat, 
man  stiller  imod  mig,  da  skulde  det  visselig  ikke  have 
været  for  at  stille  mig  i  en  anden  Kreds,  men  for  at 
give  min  Moclcandidat  og  de  Mænd,  han  især  støtter  sig 
til,  Anledning  til,  uhindret  af  mig,  at  bidrage  til  at  faae 
de  større  politiske  Spørgsmaal,  for  hvis  Skyld  man  øn- 
sker mig  fjernet  fra  Kredsen,  men  som  forøvrigt  forfat- 
ningsmæssigt ligge  udenfor  Rigsdagens  Omraade,  bedre 
ordnede,  end  det  er  lykkedes  for  disse  Mænd  og  deres 
Forbundsfæller  fra  1854.  Det  maae  nemlig  erindres,  at 
det  ikke  er  mig,  men  de  Venner,  som  man  i  Skrivelsen 
støtter  sig  til,  der  have  fremkaldt  og  støttet  den  Politik, 
der  nu  er  ved  Roret,  og  hvorfra  Fællesforfatningen  af 
2  October  1855  er  udgaaet.  Fra  den  Stund,  da  disse, 
min  nuværende  Modcandidats  nærmeste  politiske  Venner 
forlod  den  Bane,  vi  hidtil  i  Forening  og  efter  Overlæg 
havde  fulgt,  og  jeg  derfor  trak  mig  tilbage  fra  den  nær- 
mere Forbindelse  med  dem  —  en  Bane,  som,  meente  vi, 
skulde  føre  til  at  opfylde  Kundgjørelsen  af  28  Januar 
1852  saalecles,  at  Udlandet  blev  holdt  ude  fra  yderligere 
Indblanding,  og  Slesvig  fik  Tid  til  at  udvikle  sig  sondret 
fra  Holsten  og  til  at  kjende  de  danske  politiske  i  sin 
Natur  fredelige  Forhold,  fra  den  Tid,  de  forlod  denne 
Bane  og  forenede  sig  med  den  Deel  af  Rigsdagen,    som 

de  tildeels  tidligere  havde  bekjempet,  og  vilde  naae 
en  hurtigere,  saakaldet  mere  constitutionel  Forfatnings- 
tilstand,  fra  den  Stund  har  jeg  deels  været  i  en  saa 
stadig  Minoritet,  at  jeg  af  og  til  har  staaet  ene  i  vigtige 
Spørgsmaal,  og  jeg  har  altsaa  ikke  kunnet  lægge  den 
nye  Retning  nogen  Hindring  i  Veien,  deels  desuagtet 
arbeidet  af  al  Magt  imod  Fællesforfatningen  i  dens  nu- 
værende Skikkelse.  Spørges  der,  hvorimod  jeg  især 
rettede  min  Modstand,  da  var  det,  med  Hensyn  til  Ind- 
landet, især  Valgloven,  jeg  modarbeidede.  Jeg  forudsaae 
meget  tidligt,  hvilken  Vei  man  i  denne  Retning  vilde 
komme  ind  paa;  jeg  advarede  itide  og  raadede  til  at 
holde  fast  ved  det  kongelige  Tilsagn,  at  Valglovene  til 
Fællesforfatningen  skulde  forelægges  Landsdeelsrepræsen- 
tationerne,  —  men  forgjæves.  leg  stemte  paa  hvert 
Trin,  hvor  jeg  mødte  den,  mod  den  nuværende  Fælles- 
forfatning  og  fraraadede  den  som  ikke  svarende  til  Hen- 
sigten, —  men  forgjæves. 

Vel  traf  jeg  i  denne  Modstand  igjen  sammen  med 
tidligere  Forbundsfæller;  men  vore  Bestræbelser  vare  nu 
forgjæves.  Vort  yderste  Forsøg,  vort  betingede  Ja,  blev 
af  Formanden  nægtet  at  komme  til  Afstemning.  Det 
viste  sig  nu,  at  det  Omslag,  hvorved  man  havde  ophørt 
at  følge  den  tidligere,  i  Forbindelse  med  mig  fulgte  Vei, 
havde  bragt  Magten  afgjort  over  i  deres  Hænder,  som 
vilde  Forfatningen  af  2  October.  Ligesom  forud  for  den 
nævnte  Forfatnings  Tilbliven,  saaledes  har  jeg  bag  efter, 
og  ingen  meer  end  jeg,  søgt  at  tvmge  det  derhen,  at 
den  blev  underkastet  en  Revision,  og  at  den  midlertidige 
Valglov  blev  overgivet  til  Behandling  ved  Landsdeels- 
repræsentationerne.  I  denne  Henseende  altsaa  troer  jeg 
ikke,  Vælgerne  i  Kredsen  kunne  bebreide  mig  noget, 
saafremt  de,  som  jeg  har  havt  al  Anledning  til  at  an- 
tage, i  sin  Tid  have  erkjendt  Kundgjørelsen  af  28  Ja- 
nuar 1852  som  en  for  Rigets  Vel  nyttig,  ja  nødvendig 
Forholdsregel,  der  burde  tvinges  til  Udførelse,  og  Loven 

af  2  October  1855  som  en  ikke  heldig  Udførelse  heraf, 
samt  at  man  burde  bruge  alle  lovlige  Midler  for  at  faae 
denne  Forfatning  hensigtsmæssig  forandret. 

Det  andet  Klagepunct,  der  fremføres  imod  mig,  er 
min  Stilling  til  den  i  Sommer  af  Bondevenneselskabets 
Bestyrelse  „indsendte"  Adresse.  Her  maae  jeg  for  det 
første  bemærke,  at  der  vist  har  indsneget  sig  en  Mis- 
forstaaelse.  Den  Adresse,  som  her  formodentlig  er  Tale 
om,  er  ikke,  eller  var  dog  ikke,  da  jeg  skrev  om  den, 
nogen  indsendt  Adresse,  men  et  Adresse  for  slag, 
som  —  efter  at  det  først  af  nogle  af  Forslagsstillerne 
havde  været  indsendt  til  Folkethinget  og  der  var  blevet 
tilbageviist  af  Formanden  som  for  en  stor  Deel  liggende 
udenfor  det  Omraade,  som  er  levnet  den  danske  Rigsdag 
ifølge  Indskrænkningen  af  5  Juny  1849  —  blev  sendt 
omkring  for  at  faae  Underskrifter.  Hvad  mine  Mod- 
bestræbelser mod  dette  Adresseforslag  angaaer,  da  hol- 
der jeg  mig  overbeviist  om,  at  man  ved  roligere  Overlæg 
vil  finde,  at  jeg  har  gjort  det  umiddelbare  Democratie 
en  Tjeneste  ved  at  fraraade  Underskriften  af  Udkastet 
i  den  Form,  hvori  det  var  fremkommet.  Jeg  antager,  at 
det  nu  maae  være  bleven  klart  for  Alle,  at  Sagen,  som 
Adressen  formeentlig  skulde  gaae  ud  paa,  hvilken  dens 
Udtryk  iøvrigt  kun  fremstillede  meget  uklart,  endnu  ikke 
var  moden  til  at  gjøres  til  Gjenstand  for  nogen  Folke- 
bestræbelse fra  Kongerigets  Borgeres  Side,  eftersom  ingen 
af  Udstederne,  som  dog  havde  Anledning,  ja  vel  Opfor- 
dring dertil,  bragte  den  for  i  Rigsraadet,  men  derimod 
gave  deres  Tilstemning  til  Skridt  fra  Regjeringens  Side, 
hvorved  der  forudsættes  en  Underhandling  ved  en  dansk 
Commissair  i  Frankfurth  om  de  Forandringer  i  Fælles- 
forfatningen,  som  maatte  være  nødvendige  for  at  komme 
til  en  mindelig  Overeenskomst.  Jeg  antager,  at  heri 
laae  i  Gjerningen  et  Beviis  for,  at  Adresseforslagets  Ud- 
stedere selv  vare  komne  til  den  Erkj endelse,  at  der  her 
forelaae    nogle    af   den    Art    politiske    Spørgsmaal,    der 

maatte  behandles  med  største  Vaersomhed ,  om  man 
ikke  unødvendigen  skulde  føre  Landet  ind  i  store  For- 
viklinger. 

Jeg  kan  endnu  tilføie,  at  min  Betragtning  af  For- 
holdene stedse  er  den  samme,  som  da  jeg  først  mødte 
Vælgerne  i  Holbæk  Amts  2den  Valgkreds,  nemlig  at  ar- 
beide  for  at  holde  Slesvig  fast  ved  Kronen,  Danmark 
administrativt  sondret  fra  Holsten  og  sikkret  ved  særlige 
Institutioner  for  dets  indre  Anliggender.  Jeg  ønsker 
fastholdt  og  udviklet  i  Danmark  de  Frihedsspirer ,  som 
ligge  i  Forfatningen  af  5  Juny  i  849,  ved  et  maadeholdent 
og  besindigt  Brug  af  dem,  især  fra  det  umiddelbare  De- 
mocraties  Side,  hvilket  endnu  først  skal  bane  sig  Vei 
som  Deeltager  i  den  politiske  Magtudøvelse  i  den  euro- 
pæiske Statsfamilie.  Jeg  ønsker  at  fremkalde  en  rigtig 
Erkjendelse  af  Rigets  Stilling,  Magt  og  politiske  For- 
hold, hvad  der  nødvendiggjør  en  fredelig  Optræden.  I 
Fredens  Øiemed  gradviis  Tilslutning  til  vore  nordlige  Na- 
boer. Jeg  har  aldrig  givet  Anledning  til  at  opfatte  mine 
Anskuelser  anderledes.  Jeg  har  gjentagne  Gange  ud- 
viklet dem  for  mine  Vælgere  og  fremlagt  dem  for  Pu- 
blicum  i  offentlige  Udtalelser.  Jeg  kan  henvise  til,  hvad 
jeg  har  skrevet  selv  i  de  meest  bevægede  Øieblikke  i 
Begyndelsen  af  Marts  1848  som  ogsaa  kort  efter  Ud- 
givelsen af  Kundgjørelsen  af  28  Januar  1852.  Jeg  vil 
det  samme  nu  som  tidligere,  forsaavidt  det  samme  kan 
villes  til  en  anden  Tid  og  under  andre  Forhold.  For- 
kaster man  mig  nu,  saa  er  det  ikke,  fordi  jeg  nu  er 
forskjellig  fra  det,  jeg  var,  da  Vælgerne  toge  mig  til 
Kredsens  Folkethingsmand,  men  fordi  de  ville  noget  An- 
det end  dengang,  Noget,  som  jeg  iøvrigt  ikke  kj ender, 
da  Ingen  paa  en  simpel  og  klar  Maade  har  sagt,  hvad 
man  vil  og  hvorledes. 

Coirmiitteens   Svar  (dat.  d.  28.  Mai)  meddelte,    at  man  for  at 
undgaae  en  Valgkamp  havde  bestemt  sig  til  ikke  at  opstille  nogen 

Modcandidat,  skjøndt  man  ikke  havde  forandret  sin  Anskuelse  og 
fremdeles  helst  saae,  at  Tscherning  ikke  stillede  sig. 

Efter  denne  Udtalelse   trak  Tscherning   sig   tilbage,    og  Hans 
Jensen  blev  da  Districtets  Repræsentant  paa  Rigsdagen. 


Fra  S.  Høgsbro  til  Tscherning: 

Ifølge  Deres  Ønske  tillader  jeg  mig  herved  at  sende 
Dem  en  Afskrift  af  Flors  Proclamation  fra  Marts  1848 ; 
men  den  indeholder  ikke  noget  om  de  to  Sprogs  For- 
hold til  hinanden.  Derimod  findes  der  i  den  samtidige, 
af  Clausen,  B.  Christensen,  C.  Ploug  o.  Fl.  underskrevne, 
i  Casino  vedtagne  Tiltale  til  Slesvigerne  Løfte  om  „lige 
Ret  for  den  tydske  og  danske  Nationalitet". 

Man  er  i  den  sidste  Måned  kommet  såvidt  her  i 
Haderslev  Amt,  at  Physicus  ikke  alene  har  Ret  til  at 
lade  enhver  smitsom  Syg  ved  Sognefogden  transportere 
til  Amts-Sygehuset,  men  at  han  også  med  Amtmandens 
Samtykke  kan  gjøre  det  med  Enhversomhelst,  der  ståer 
under  andres  Værgemål  eller  Formynderskab  eller  i 
Tyendeforhold,  såsnart  han  finder,  at  de  ikke  nyde  den 
fornødne  Lægehjælp  eller  Pleje  i  deres  Hjem.  Og  man 
har  endda  ovenikjøbet  bestemt,  at  hans  Løn  som  Læge 
ved  Amtssygehuset  skal  beregnes  efter  den  Grad,  hvori 
Erfaringen  viser,  at  det  benyttes.  Man  spørger  slet  ikke, 
om  den  Pågjældende  vil,  eller  om  han  har  Råd  til  at 
betale  Omkostningerne  ved  den  offentlige  Sygeplejning; 
man  faer  heller  ingen  Dom ,  som  kan  indankes ,  men 
man  prisgives  til  Lægens  og  Amtmandens  Humanitet  og 
Lune.  Såvidt  er  man  dog  vel  ingensinde  gået  i  Konge- 
riget? Og  dog  er  det  skeet  her  efter  Amtsrådets 
Indstilling  til  Ministeriet,  og  selv  K  ru  ger,  der  er  Med- 
lem deraf,  forsvarer  det.  Vel  gj ælder  det  kun  for  Ha- 
derslev Amt,  men  hvor  er  det  muligt,  at  Sligt  kan  skee 
uden  ad  den  almindelige  Lovgivnings  Vej  ?  Dog  —  der 
er  andre  Exempler  på,  at  Haderslev  Amtsråd  har  ind- 
stillet og  Ministeriet  stadfæstet  ligefremme  Brud  paa  de 

bestående    Love,   —   rigtignok  kun   for   Haderslev   Amts 
Vedkommende ! 

Sålænge  der  ikke  ved  en  udstrakt  fri  Valglov  og 
ved  ordentlige  communale  Raad  gives  den  egentlige 
Bondestand  Lejlighed  til  at  komme  frem,  uagtet  Embeds- 
standens og  de  af  den  ledede  Proprietairers  Modstand, 
sålænge  bliver  det  ikke  godt  her  i  Slesvig.  —  Gid  De 
maatte  ville  virke  Noget  hertil. 

Rødding,  d.  14.  Febr.  1861. 

Deres   med   inderlig  Højagtelse   og  Taknemmelighed 

hengivne 

Sofus  Høgsbro. 


Proclamationen  lyder  saaledes : 

Proclamation  til  Slesvigerne! 

Slesvigholstenerne,  som  i  en  Række  af  Aar  have  forstyrret 
Fred  og  Ro  i  Landet,  forsøge  nu  ligefrem  at  gjøre  aabent  Oprør 
imod  deres  retmæssige  Konge  og  Landsherre,  og  ville  forføre  Eder 
til  at  tage  Deel  i  deres  vanvittige  og  forbryderske  Plan.  De  ville 
med  al  Magt  overgive  Eders  skjønne  og  herlige  Land  i  det  tydske 
Forbunds  Hænder. 

Slesvigere!  Ville  I  holde  med  de  slesvigholstenske  Oprørere 
eller  med  Eders  Konge?  Ved  Kongeaaen  staaer  et  stærkt  Armee- 
corps,  begjærligt  efter  at  rykke  ind  i  Eders  Land  som  Ven  eller 
Fjende.  Sige  I:  vi  ville  ikke  mere  have  noget  at  gjøre  med  Dan- 
mark og  dets  Konge,  vi  ville  til  Tydskland  og  underkaste  os  det 
tydske  Forbund:  saa  kommer  Hæren  som  Fjende,  og  I  maa  da 
selv  betænke,  om  I  kunne  udholde  Kampen  med  den  danske  Konge 
og  hele  det  danske  Folk.  Men  sige  I:  vi  ville  blive  vor  gamle 
Forbindelse  med  Danmark  og  vor  unge  folkekjære  Konge  troe: 
saa  kommer  den  som  Eders  Ven  og  Beskytter  imod  Enhver,  der 
med  List  og  Magt  vil  gjøre  Eder  til  Tydsklands  Slaver.  Siger 
reent  ud  Eders  Mening,  vor  Konge  elsker  den  rene  Sandhed;  men 
svarer  hellere  med  Gjerning  end  med  Ord.  I  maa  nu  selv  af- 
gjøre  Eders  Skjæbne:  om  I  ville  være  Statsforbrydere,  der  dog 
let  ville  blive  overvundne,  og  selv  maae  tilskrive  Eder  de  sørge- 
lige Følger  —  eller  trofaste  Fædrelandsvenner,  som  ville  erhverve 

Eder  alle  brave  Mænds  Roes  og  Eders  nedarvede  Konges  Kjær- 
lighed. 

Med  den  kongelige  Premierministers  og  Ministeriets  Bemyn- 
digelse er  jeg  fra  Kjøbenhavn  kommet  til  Eder,  for  i  Hans  Maje- 
stæt Kongens  Navn  at  forklare  og  udtyde  for  Eder,  hvor  Meget 
han  har  betænkt  at  gjøre  for  Eders  Frihed,  for  Eders  Selvstæn- 
dighed, for  Eders  Vel.    Ville  I  høre  det,  da  lyder  det  saaledes: 

Besluttende  Rigsdag  fælles  med  Danmark. 

Presse-  og  Associations-Frihed  (Forsamlings-Frihed). 

En  egen  slesvigsk  Landdag  for  Alt,  hvad  der  angaaer  Sles- 
vig alene. 

En  egen  Overret. 

En  egen  Regjering. 

Derimod  ophører  Cancelliet,  da  alle  Cancellier  maae  ophøre, 
naar  Ministrene  blive  ansvarlige. 

Consumption  vil  ikke  blive  indført. 

Kopskatten  vil  blive  ophævet. 

Valgloven  saavel  til  Rigsdagen  som  til  Landdagen  vil  blive 
meget  folkelig.  Statsafgifterne  ville  blive  ordnede  efter  et  bestemt 
Forhold,  (f.  Ex.  efter  Folketal),  ligelig  for  Danmark  og  Slesvig. 
Naar  de  for  den  slesvig-danske  Stat  fælles  Udgifter  ere  blevne  fra- 
dragne, vil  Overskuddet  af  Statsindtægterne,  efter  det  samme  be- 
stemte ligelige  Forhold ,  blive  anvendte  til  særskilte  Indretninger 
i  Danmark  og  i  Slesvig.  Landdagen  faaer  en  besluttende  Med- 
virkning ved  Anvendelsen  af  den  slesvigske  Qvota-Deel  osv. 

Vor  frisindede  og  folkekjære  unge  Konge  fattede  strax  ved  sin 
Thronbestigelse  den  Beslutning,  at  skjænke  samtlige  sine  Under- 
saatter  al  den  Frihed,  der  lader  sig  forene  med  Folkets  sande  Vel. 
Slesvigere!  jeg  er  vis  paa,  at  I  ikke  med  Slesvig-Holstenerne  ville 
styrte  Eder  i  Elendighed  og  Fordærvelse  ;  tvertimod  ville  I  unde 
vor  ungdomsfriske  Konge  den  Lykke,  at  gjøre  Eder,  sine  kjære 
Slesvigere,  til  et  frit,  selvstændigt  og  lykkeligt  Folk. 

Slesvigere!  jeg,  som  taler  til  Eder,  er  Mange  af  Eder  bekjendt 
som  en  ærlig  Mand  og  ægte  Folkeven,  der  har  offret  de  under- 
trykte Slesvigeres  Vel  den  bedste  Deel  af  min  Kraft.  Troer  mig, 
der  har  gjort  Meget  for  Eder,  og  aldrig  talt  usandt  for  Eder,  naar 
jeg  siger,  at  det  er  i  Kongens  Navn,  at  jeg  har  talet  til  Eder. 
Troer  ikke  Dem,  der  altid  have  løict  for  Eder,  og  ogsaa  denne  Gang 
gjøre  det  paa  den  frækkeste  Maade,  idet  de  foregive  at  tale  til 
Eder  i  Hans  Majestæts  Navn.  Hvorledes  kunne  Oprørere  mod 
Kongen  tale  i  Kongens  Navn  ?  Men  den  retfærdige  Straf  vil 
ramme  dem. 

Kolding,  den  27de  Marts  1848.  Flor. 

Ørholm  d.   15.  Febr.  1861. 
Fra  Tscherning  til  Monrad. 

Tillad  mig  disse  Par  Ord,  skjøndt  de  rimeligvis  ikke 
siger  Dem  noget  Nyt,  saalidt  som  de  har  sagt  mig  noget 
Nyt,  saa  har  jeg  dog  villet  meddele  dem,  da  man  skriver 
mig  til  fra  Paris,  som  jeg  næsten  maa  troe,  for  at  give 
en  Advarsel.  —  „Veed  man,"  skrives  der,  „paa  rette 
Sted,  at  Grev  Schlemitz  og  Grev  Manderstrøm  ere  in- 
time Venner?  Det  skulde  undre  mig,  om  de  ikke  i  Fælles- 
skab med  Grev  Pourtales,  den  preussiske  Minister  her- 
steds, speculerede  paa  at  tilvende  deres  respective  Re- 
gjeringer,  den  ene  Fastlandet  indtil  Skagen,  den  anden 
Øerne."  Der  spørges  mig  ved  samme  Leilighed,  om  jeg 
ikke  antager,  at  vor  Regjering  lader  tilflyde  de  for- 
skjellige  Hoffer  en  Protest  mod  Forbundets  Optræden, 
støttet  paa  Schutzacht  15  Mai  1820,  Art.  60,  61.  —  Det 
er  Skade,  at  vor  Presse  er  saa  tosset,  og  at  man  ikke 
kan  see,  at  den  Udsondring,  man  saameget  længes  efter 
(om  den  er  gavnlig  eller  ikke  lader  jeg  staae),  skydes 
bort  ved  at  give  sig  Udseende  af,  at  stræbe  efter  den, 
og  ved  at  lykkeliggjøre  Slesvig  ved  at  indlemme  det 
under  Kongerigets  Forfatning.  —  En  ærlig  meent  Fælles- 
forfatning,  en  saadan,  i  hvilken  vi  selv  krøb  ind,  om  vi 
vare  Slesvig  eller  Holsten,  og  en  slesvigsk-slesvigsk  Re- 
gjering ikke  en  kjøbenhavnsk- slesvigsk  Regjering,  ere 
Midlerne  til  at  prøve  Udsondringsstoffet,  om  det  er 
muligt. 

Mon  nogen  for  Alvor  troer,  at  de  hidtil  betraadte 
Veie  have  bragt  os  fremad  mod  en  sikkret  og  rolig 
Tilværelse  ? 

1.  Marts  1861. 
Minister  Monrad!*) 

Da  De  sidst  var  saa  god  at  besøge  mig,  kom  det 
Spørgsmaal  ogsaa  paa  Bane,  hvorvidt  den  saakaldte  Ud- 
sondring af  Holsten  kunde  lykkes,  naar  Forslag  dertil 
gik  ud  fra  dansk  Side,  samt  hvorvidt  det  lod  sig  gjøre, 
at  komme  til  en  Afgjørelse  som  den,  der  er  forudsat  ved 
Kundgjørelsen  af  28  Januar  1852,  saalænge  de,  der  skulle 
arbeide  henimod  denne  Afgjørelse,  ikke  ønske  at  naae 
den,  men  derimod  hiin,  om  man  end  ikke  ved  en  saadan 
Fremfærd  tabte  alt  af  Hænderne  og  fik  Slesvigholsten 
forud  for  1848,  ja  som  det  i  slige  Tilfælde  altid  gaaer, 
noget  værre.  Disse  Sager  have  naturligvis  jevnlig  siden  sat 
min  Tænkning  i  Bevægelse,  de  foreligge  jo  ingenlunde 
ny  for  min  Overveielse,  men  den  er  bleven  sat  i  forøget 
Bevægelse  ved  vor  Samtale,  ved  Øieblikkets  Vanskelig- 
hed og  ved  de  utrolige  Daarskaber,  som  daglig  komme 
fra  Pressen  og  tylles  i  Folket.  Da  jeg  sidst  var  i  Kjø- 
benhavn,  hvor  jeg  tvende  Gange  søgte  Dem  forgjæves, 
hørte  jeg  fra  to  forskjellige  Sider,  at  Hall  udtaler  sig 
for  de  venskabelige  Diplomater,  som  var  hans  Formaal, 
at  komme  til  en  Fællesforfatning  med  Holstenerne,  me- 
dens han  forsikkrede  sine  Venner,  at  hans  Forslag  vare 
saadanne,  at  deres  Antagelse  maatte  ansees  for  umulige. 
Er  det  saaledes,  da  er  det  ikke  godt.  —  Naar  man  vil 
see  klart  i  de  her  omtalte  Forhold  gaaer  det  ikke  an, 
at  oversee  den  Fortid,  af  hvilken  de  have  udviklet  sig. 
Denne  er:  Preussen  var  forud  for  1806  ligesom  nu  en 
Stat,  der  var  kommen  op  i  Modsætning  til  Polen  og 
Sverrig,  siden  Østerrig  og  nu  søgte  at  udvide  sig  i  Nord- 
tydskland  paa  sine  Naboers  Bekostning.  Det  havde  fra 
sin  Opkomsts  Tid  havt  nøie  Forbindelser  med  det  danske 

Hof    og  vedligeholdt   dem   i  Neutralitetstiden,    men  har 
saalidt  som  nogen  anden  Magt  gjort  Noget  for  os. 

Holsten  bestod  forud  for  samme  som  et  ved  Arv, 
ved  Kjøb,  ved  Bytte  sammenbragt  med  den  ældste  Green 
af  det  oldenborgske  Huns,  den  danske  Kongelinie,  til 
det  tydske  Rige  hørende  Hertugdom,  der  havde  en  fra 
Kongeriget  afsondret  Forvaltning,  allerede  dengang  i 
vigtige  Dele  i  Fællesskab  med  Slesvig.  Det  inddroges 
1806  under  den  danske  Krone,  dog  uden  at  dets  Uad- 
skillelighed fra  denne  blev  klart  fastsat,  medens  den 
administrative  Forbindelse,  der  næsten  udvikledes  til  en 
Regjeringsforbindelse  med  Slesvig,  fastholdtes.  I  1814 — 15 
tiltraadte  Kongen  af  Danmark  frivillig  det  da  oprettede 
tydske  Forbund,  begrændsede  sine  Ydelsers  Maal  til 
Holsten  og  Lauenborg,  men  uden  derfor  at  foretage  no- 
gen Sondring  mellem  Slesvig  og  Holsten,  de  offentlige 
Myndigheder  fastholdt  allerede  dengang,  at  det  var  Kon- 
gen af  Danmark,  ikke  Hertugen  af  Holsten,  der  var  til- 
traadt.  Hæren  vedblev  at  være  og  udvikledes  mere  og 
mere  til  Heelhed,  Holsten  inddroges  under  Søudskriv- 
ningen,  Slesvig  og  Holsten  kom  til  at  udgjøre  en  General- 
commando,  Rendsborg  Amt  vedblev  at  være  blandet. 
Alle  de  Advarsler  mod  Forbindelsen  mellem  Holsten  og 
Slesvig,  som  laae  i  Klagerne  til  Forbundet  1823,  Uve 
Lornsens  Optræden  1831  etc. ,  bleve  upaaagtede  af  Re- 
gjeringen,  der  snarere  begunstigede  og  styrkede  disse 
Landsdeles  nøiere  Forbindelse  ved  at  give  dem  fælles 
Domstole  og  udvikle  forskjellige  Fællesanstalter.  Be- 
tydningen af  Sondringen  i  to  stænderske  Repræsentationer 
svækkedes  deels  ved  ligeledes  at  opløse  Kongeriget  i  to 
Stænderkredse,  deels  ved  ikke  at  stille  bestemte  og  sondrede 
Landsdeelsregjeringer  ligeoverfor  Repræsentationerne. 
Endelig  kom  det  aabne  Brev  af  1846,  og  Forfatnings- 
bestræbelserne  i  1848  slog  Hovedet  paa  Sømmet,  idet 
der  i  hiins  udtalte  Tilsagn  om  Slesvigs  og  Holstens  frem- 
tidige Sammenbliven ,    tiltrods   for   dettes   usikkre   Arve- 

forhold,  hvorved  fremkaldtes  en  Indblanding  fra  For- 
bundets Side,  og  ved  dette  gaves  en  Udsigt  til  en  Stats- 
ordning,  hvorved  den  tidligere  Deling  af  Kongeriget  i  to 
Stænderdele  skulde  bære  sine  Frugter,  idet  hver  af  de 
tvende  Stænderdele,  Kongerigets  tvende  og  Slesvigs  og 
Holstens  tvende,  skulde  indtræde  med  lige  Ret  i  Fælles- 
repræsentation. 

Der  tilsagdes  fremdeles,  at  der  ved  den  nye  paa- 
tænkte Fællesforfatning  ikke  skulde  forandres  Noget  i 
Stænderordningerne  eller  i  Hertugdømmerne  Slesvigs  og 
Holstens  hidtidige  Forbindelse,  eller  det  Sidstes  og  Lauen- 
borgs  Forhold  til  det  tydske  Forbund. 

Saaledes  var  altsaa  Stillingen  betegnet,  da  Op- 
standen udbrød  den  18.  og  fuldbyrdedes  den  23.  Marts. 
Kun  dette  og  de  fra  Lederne  opstillede,  langt  videre 
gaaende  Fordringer  satte  Kongen  istand  til  at  forlade 
denne  Bane.  Kravet  paa  at  inddrage  Slesvig  under  For- 
bundet gav  en  gunstig  Leilighed  til  at  bryde  med  Slesvig- 
holsten. Men  hvilket  System  opstillede  Kongen  nu. 
Inddrog  han  Slesvig  i  Bestyrelsesforbindelse,  udsondrede 
og  organiserede  han  Holsten  som  et  afsondret  Hertug- 
dømme, og  traadte  han  som  Konge  af  Danmark  ud  af 
det  tydske  Forbund?  Nei!  Han  fulgte  Forbundsdagens 
Indskydelse  og  tilsiger  Holsten,  at  det  som  en  selv- 
stændig tydsk  Forbundsstat  skal  faae  en  paa  en  ud- 
strakt Valgrets  Grundlag  bygget,  i  Sandhed  fri  Forfat- 
ning etc,  som  Følge  heraf  egen  Regjering,  Militairfor- 
fatning  og  Finantser,  Union  med  Danmark  og  Slesvig.  —  Til- 
slutning fra  Kongens  Side  til  det  tydske  Parlament.  Han  af- 
venter, at  Holsten  skal  tage  imod  dette  og  være  nøiet  hermed. 

Slesvig  derimod  kan  ikke,  erklærer  Kongen,  tiltræde 
Forbundet,  men  dets  uopløselige  Forbindelse  med  Dan- 
mark skal  styrkes  ved  en  fri  Forfatning.  Ved  Siden 
heraf  skal  Slesvigs  Selvstændighed  beskjærmes  ved  ud- 
strakte provincielle  Institutioner,  navnlig  egen  Landdag 
og    særskilt    Forvaltning.      Paa    et    andet    Sted    udtaler 

Kongen,  at  Slesvigs  provinsielle  Selvstændighed  skal  være 
saa  stor  som  mulig.  Slesvig  skal  ved  Siden  af  denne 
fælles  Forfatning  have  en  Landdag,  egen  Administration, 
egne  Domstole ,  ingen  Consumption ,  lige  Berettigelse  af 
det  tydske  og  danske  Sprog,  baade  paa  Rigsforsamlingen 
og  Landdagen.  Mange  Udtalelser  vise,  at  disse  Tilsagn 
billigedes  af  de  Danske  i  Kongeriget  i  fuldeste  Maal,  og 
ansaaes  som  ønskeligt,  om  det  kunde  naaes,  ja  som  det 
Yderste,  der  lod  sig  opnaae,  om  det  lykkedes  at  be- 
sværge Stormen  paa  denne  Maacle;  men  de  afvæbnede 
ikke  Opstanden,  der  tvertimod  lovliggjordes  og  under- 
støttedes af  det  tydske  Forbund,  netop  i  den  slesvig- 
holstenske Skikkelse,  uden  at  nogen  europæisk  Magt,  end 
ikke  Sverrig,  tog  alvorlige  Forholdsregler  for  at  be- 
grændse  disse  Overgreb,  thi  Overgreb  vare  de,  eftersom 
det  idelig  krævede  status  qvo  ante  jo  angik  indenlandske 
Organismer.  Alle  disse  Magter  lode  sig  stille  tilfreds 
med  den  Erklæring,  at  man  ikke  tænkte  paa  at  berøve 
Kongen  sine  Lande  i  Forbindelse  med  den  temmelig  tid- 
lig fremkomne  Erklæring  om,  at  Slesvig  ikke  skulde  op- 
tages i  Forbundet.  Derimod  gav  det  mindste  Skridt,  der 
lod  sig  tyde  som  en  Hensigt,  en  Tilbøielighed  til  at  ind- 
drage Slesvig  under  nogen  fælles  Forfatning  med  Konge- 
riget, øieblikkelig  Anledning  til  de  alvorligste  Indsigelser 
fra  alle  Kanter.  Vaabenstilstanden  til  Malmø  blev  jo 
især  brudt,  da  det  erkj endtes,  at  Stammerne  til  de  sles- 
vigske Batailloner  for  Størstedelen  fandtes  i  Kongeriget, 
de  Tropper  altsaa,  der  skulde  benyttes  til  at  opretholde 
Ordenen  i  Slesvig,  kom  til  at  staae  under  antislesvig- 
holstensk  Befaling.  Selv  i  den  simple  Fred  af  1850,  det 
egentlige  Grundlag  for  alle  følgende  Overeenskomster, 
klyngede  Preussen  sig  til  status  quo  ante,  med  sin  sæd- 
vanlige Udlægning,  og  vi  kom  ikke  videre  end  til  at 
protestere  Sponnecks  Underhandlinger  med  Schwarzen- 
berg  og  Manteuffel.  Holsten  skulde,  det  krævede  Østerrig 
r  ubetinget,    vende   tilbage  i  sin  tidligere  Stilling  til 

Forbundet,  og  Danmarks  Konge  træde  i  samme  Forhold 
til  Forbundet  som  før.  Den  Kjendsgjerning,  at  Holsten 
ikke  vilde  nedlægge  Vaabnene,  da  dette  blev  det  paa- 
lagt, bragte  Østerrig  til  Forbundsexecution,  tillige  som 
en  lille  Ydmygelse  mod  Preussen,  hvormed  fulgte  den 
danske  Besættelse  af  hele  Slesvig  og  Forbundsbesættelse 
af  Holsten.  Men  næppe  var  dette  indtraadt,  førend 
Commissairerne  kastede  Blikket  ind  over  Slesvigs  Grændse, 
klagede  over  Sprogmisbrug  og  forlangte  Forbindelsen 
mellem  Holsten  og  Slesvig  snarest  mulig  gjenoprettet  i 
alle  materielle  Forhold.  For  at  tage  Arveuovereens- 
stemmelserne  som  Udsondringspaaskud ,  gik  de  tydske 
Magter  ind  paa  Arveeenhed  og  Monarchiets  Udelelighed, 
Saalidt  lod  man  Ideen  om  Holstens  Udsondring  komme 
op ,  at  man ,  især  fra  Østerrigs  Side ,  snarere  trængte 
Holsten  paa  Danmark,  medens  man  søgte  at  holde  Slesvig 
derfra.  Ingen  Magt  mere  end  Østerrig  (Schwarzenberg) 
greb  alle  Anledninger  til  Incorporationsklager.  Ingen 
europæisk  Magt  gav  dengang  Danmarks  Klagemaal  det 
mindste  Medhold,  Danmark  henvistes  til  de  tydske  Magter, 
og  Notevexlingen  af  1851  viser  noksom,  at  disse,  især 
Østerrig,  var  misfornøiet  med  vor  Opførsel,  som  det  be- 
tragtede som  savnende  Redelighed  i  sit  Forhold.  Østerrig 
havde  efter  dets  Mening  udsat  sig  for  Vanskeligheder  i 
Tydskland  for  vor  Skyld,  indsaae,  at  kun  en  hurtig  Af- 
gjørelse  kunde  blive  en  nogenlunde  gunstig,  netop  hvad 
det  slesvigholstenske  Spørgsmaal  angik.  Østerrig  er- 
kj endte  naturligvis,  at  Negeringen  af  Slesvig-Holstens 
Bestaaen,  hvorom  Krigen  egentlig  havde  været  ført, 
var  et  Nederlag  for  Tydskland,  som  dette  ved  længere 
Overveielse  ikke  ret  vilde  være  tilbøielig  til  at  taale;  det 
lod  sig  kun  nogenlunde  dække  ved  at  drage  Om  sorg  for, 
at  Slesvig  sikkredes  mod  kongerigsk  (ikke  Kongens, 
hvilke  tvende  Ting  skarpt  sondredes)  Herredømme.  Dette 
kunde  kun  skee  ved,  at  Landsdelenes  Selvstændighed 
sikkredes  i   saa  stort  Omraade   som  muligt,    og  ved  at 

Sprogforholdene  sikkrecles  saaledes,  at  Grundlaget  for 
den  populaire  Klage  i  Tydskland,  den,  der  styrkede 
Preussen  og  svækkede  Østerrig  i  Forbundet,  blev  bort- 
taget. —  Hvorhen  vi  vende  vort  Blik,  naar  vi  betragte 
hiin  Tids  Tildragelser  og  Forhandlinger,  saa  finde  vi 
ikke  mindste  Spor  til,  at  nogen  Magt  har  tydet  til  Hol- 
stens Udsondring  som  et  brugbart  Middel  til  denne  saa 
uhyggelige  Sags  Løsning.  Preussen  har  maaskee  været 
nærmest  derved,  men  synlig  i  fjendtlig  Henseende.  Slesvig- 
holsten eller  Deling,  det  var  Omkvædet,  Monarchiet  med 
meget  selvstændige  Landsdele  og  intet  Skin  af  Slesvigs 
Indlemmelse  i  Kongeriget  og  hurtig  i  Orden  med  Lands- 
deelsfriheden,  det  var  den  yderste  Tolerance.  I  Ind- 
landet støttede  man  til  en  vis  Grad  den  samme  Politik. 
Da  der  under  General  Bardenfleth  blev  forsøgt  Dannelsen 
af  en  egen  Holstens  Hærafdeling  af  Resterne  af  den 
slesvigholstenske  Hær  og  henlagt  umiddelbart  under 
Kongen,  strømmede  jo  Klager  ind  fra  mange  Kanter. 
Hæren  skulde  være  en  Heelhed,  den  skulde  renses  for 
alle  dem,  [der  havde  tjent  Oprørerne,  Forfremmelse 
skulde  forskaffes  de  Officerer,  der  havde  været  troe. 
Der  var  ikke  Ro  at  finde  i  Sydslesvig,  saalænge  der 
bestod  en  Levning  af  Oprørshæren  o.  s.  v.  Regjeringen 
veeg  tilbage  i  dette  Punct,  idet  den  endog  gik  saa  vidt, 
at  den  forlagde  de  holstenske  Tropper  til  Kjøbenhavn. 
I  politisk  Henseende  fremtraadte  Fordringerne  om  en 
stærk  sammensmeltet  Heelstat  tydeligere,  Samstatsfor- 
merne behandledes  med  Ringeagt  og  skjødes  til  Side, 
Landsdeelsforfatningernes  Gjenoplivelse  forud  for  Fælles- 
forfatningens  Indførelse  bebreicledes  Regjeringen  paa  det 
stærkeste.  Men  dette  var  jo  ogsaa  at  modarbeide  Ud- 
sondringen af  Holsten.  Af  de  Statsmænd,  som  i  vex- 
lende  Række  have  deltaget  i  Statens  Styrelse,  have. 
ingen  endnu  seet  sig  istand  til  at  fremkalde  en  Ud- 
sondringspolitik,  støttet  paa  nogen  Stormagts  af- 
gjørende  Bifald.     Alle  have  endog   gjentagende  og  paa 

det  bestemteste  nægtet,  at  de  havde  en  saadan  Politik 
for  Øie.  Forfatningen  af  2  October  1851  har  vel  vundet 
den  Anerkj endelse  af  den  veltalende  Ordfører  i  Lands- 
thinget,  at  den  var  vel  skikket  til  at  fremkalde  Holstens 
Udsondring;  men  ogsaa  dermed  er  denne  snarere  fjernet 
end  fremkaldt,  thi  derved  er  givet  en  vigtig  Bekræftelse 
mere  til  dem,  som  mene,  at  denne  Forfatning  ikke  kan 
gjælde  som  et  heldigt  Forsøg  paa  Indførelsen  af  en  For- 
fatning, der  kunde  fyldestgjøre  de  Fordringer,  der  maatte 
stilles  fra  deres  Side,  som  have  bidraget  til  at  give  det 
danske  Monarchie  sin  nye  statsretlige  Betegnelse.  Støttet 
herpaa  kunde  de  sige  og  sagde  de,  at  det  tilsagte  For- 
søg var  ikke  hæderlig  gjort.  Vil  man  maaskee  sige, 
at  Regjeringens  haardnakkede  Modstand  mod  de  2  For- 
slag i  første  Rigsraad  var  et  Forsøg  paa  at  fremkalde 
en  Udsondring,  saa  vilde  dette  kun  lade  sig  forsvare, 
naar  Ministeriet  dengang  havde  erklæret,  at  enten  maatte 
Holstenerne  underkaste  sig,  eller  de  maatte  gjennem 
Stænderne  bønfalde  om  Udsondring,  hvilket  man  ikke 
vilde  fraraadet  Kongen,  om  Vilkaarene  vare  rimelige,  men 
noget  saadant  skete  ikke,  tvertimod  erklæredes  det  stik 
Modsatte.  Det  forekommer  mig  saaledes,  at  der  ikke 
foreligger  nogen  Antydning  af,  at  man  fra  nogen  Side 
er  belavet  paa  at  gjøre  Forslag  til  en  Udsondring  af 
Holsten  og  næppe  villig  til  at  modtage  den  uden  at  ind- 
drage Slesvig  med  under  Unionsorganismen.  Men  at 
komme  frem  med  Forslaget  og  faae  Svar  i  denne  Ret- 
ning, vilde  kun  være  at  forværre  Stillingen.  Regjeringens 
Hensigt  laae  da  aabent  for ;  de  hidtil  skete  Skridt  bleve 
ikke  mere  betragtede  som  hæderlige  Bestræbelser  for  at 
opfylde  de  af  os  selv  overtagne  Pligter,  men  som  snedige 
Rænker  for  at  unddrage  os  dem.  Ad  Overeenskomstens 
Vei  svnes  vi   saaledes  ikke  at  kunne  komme  til  Udson- 

dringen,  saalænge  Forslaget  herom  ikke  kommer  til  os 
uclenfra.  Skulde  der  fra  Kongens  Side  begyndes  herpaa. 
da  maatte  det  skee  ved  et  Kongebud.     Kongen  maatte 

enten  erklære  sig  for  Hertug  af  Holsten,  og  for,  i  denne 
Egenskab  ikke  som  Konge  af  Danmark,  at  være  For- 
bundsfyrste,  eller  han  maatte  alene  udsondre  Holsten  og 
Lauenborg,  naturligvis  fra  enhver  Bestyrelses  og  Regje- 
ringsforbindelse  med  Resten  af  det  danske  Monarchie, 
og  ordne  Holstens  Forfatning  i  Henhold  hertil.  Disse 
tvende  Udveie,  der  begge  havde  ligget  aabne  forud  for 
1848,  især  forud  for  1846  og  vist  havde  ladet  sig  be- 
træde uden  særdeles  store  Vanskeligheder,  vilde  begge, 
som  Sagerne  staae,  netop  i  dette  Øieblik  frembyde  større 
Vanskeligheder. 

Betragte  vi  den  første  Udvei,  den  fuldstændige  Ud- 
sondring, da  synes  det,  som  om  den  paa  den  ene  Side 
ufeilbarlig  maatte  medføre  et  Brud  af  vor  nærværende 
statsretlige  Tilstand,  Arveeenheden  iberegnet,  paa  den 
anden  give  Forbundet  forøget  Anledning  til  at  udvikle 
sit  selvtagne  Formynderskab  over  Holsten,  hvormed  jo 
fulgte  Gjenoptagelsen  af  Fordringerne  paa  Forbindelsen 
med  Slesvig  samt  Holstens  Andeel  i  Monarchiets  Activer. 
Men  hvorledes  stille  Opgjørelser  af  denne  Natur  sig  for 
svagere  Magter  uden  Understøttelse?  Da  Danmark  havde 
at  ordne  Opgjørelsen  med  Norge  efter  Fraskilleisen, 
havde  vi  kun  med  Sverrig  at  gjøre,  hvis  Kronprinds 
dengang  endog  havde  tabt  meget  af  sin  Anseelse  hos 
Europas  Fyrster,  hvis  Magt  desuden  var  os  mindre  over- 
legen end  Tydsklands,  dog  fik  vi,  som  bekjendt,  en  ikke 
gunstig  Afgj  øreise.  Hvorledes  ville  vi  vel  faae  den  med 
Holsten,  støttet  af  Tydskland.  Vilde  Kongen  fastsætte 
Afgjørelsen  eensidig,  saa  vilde  Holstenerne  protestere, 
klage  til  Forbundet  og  faae  Medhold.  Fremkaldes  her- 
ved en  gunstigere  Afgj  øreise  for  Holsten,  saa  vil  Byrden 
falde  tungere  paa  de  tilbageblevne  Landsdele  og  herved 
ville  vi  ikke  vinde  Slesvig  for  Foreningen  med  Kongeriget, 
det  vil  tvertimod  drages  til  den  Begunstigedes  Side. 
Eller  Slesvigs  Statsbidrag  maatte  foreløbig  fastsættes  og 
Kongeriget  alene  bære  Byrden.    Dog  kan  der  være  nogen 

Udsigt  til  at  faae  Sagen  ordnet,  saalænge  Mands- 
stammen  er  paa  Thronen;  men  lad  den  uddøe, 
hvilken  uberegnelig  Forvirring! 

Tage  vi  den  anden  Udvei  for  os,  og  tænke  os  Ud- 
sondringen udført  som  en  Regjeringsorganisme  indenfor 
Monarchiets  Grændser,  saa  nærme  vi  os  den  Tilstand,  vi 
nu  have,  kun  at  den  blev  gjort  lovlig  og  givet  Fasthed. 
Det  er  alt  ovenfor  antydet,  at  Afgjørelsen  næppe  kan 
opnaaes  ad  Overeenskomstens  Vei,  deels  fordi  Holsten 
næppe  vil  udsondres  fra  Slesvig,  deels  fordi  det,  naar 
Forslaget  kommer  fra  os,  vistnok  vil  stille  meget  ugun- 
stige Betingelser,  deriblandt  ogsaa  saadanne,  som  skulde 
være  sikkrende  for  Slesvigs  Stilling.  Man  maatte  altsaa 
ogsaa  her  gaae  ud  fra,  at  Kongen  ved  et  Magtbud  ud- 
talte Udsondringen  og  fastsatte  Betingelserne.  Men  see 
vi  tilbage  til  1846,  hvilket  Haab  have  vi  da  om,  at  slige 
Magtbud  kunne  lade  sig  hævde?  Er  det  ikke  mod  et 
kongeligt  Magtbud  af  lignende  Art,  at  Forbundet  nu  gjør 
Indsigelser  og  truer  med  Magtanvendelse.  Man  vil  atter 
her  behandle  Kongen  som  ikke  handlefri  med  Hensyn 
til  sine  holstenske  Undersaatter  ligeoverfor  Undersåtterne 
i  Kongeriget,  især  i  Kjøbenhavn.  Holstenerne  ville  derfor 
blive  anseet  som  klageberettigede  til  Indblanding,  og 
man  vil  finde  Anledning  eller  blot  Paaskud  til  at  føre 
Indblandingen  ud  over  Holstens  Grændse.  Men  sæt,  at 
Uvillien  fra  de  forskjellige  Sider,  der  ere  interesserede  i 
denne  Sag,  ikke  var  saa  stor,  som  her  forudsættes,  saa 
vilde  den,  uforberedt  som  den  er,  dog  medføre  store 
Vanskeligheder.  Maalet,  der  skulde  naaes,  var  jo,  at 
frigjøre  Slesvig  og  derved  hele  Landet  fra  de  slesvig- 
holstenske Efterveer,  og  saavidt  muligt  fra  Forbunds- 
indflydelsen,  de  Gjenstande,  som  altsaa  hovedsagelig  be- 
rører Forbundet,  maatte  udsondres  og  overgives  Holsten 
alene,  hertil  hører  da  det  holstenske  Hærvæsen  og  Fi- 
nantserne  paa  saadan  Maade  ordnet,  at  Forbunds- 
bidragene  alene  kom  til  at  falde  paa  Holsten;  men  naar 

Holsten  alene  skal  holde  sit  Forbundscontingent ,  saa 
skal  det  være  til  en  vis  Grad  fuldtalligt  under  Vaaben, 
dette  vil  paa  den  ene  Side  sandsynligviis  udkræve  en 
forøget  Udgift  for  Holsten  ud  over  den  Part,  det  nu  yder 
til  Landhæren,  men  under  enhver  Omstændighed  for- 
rykkes derved  Cadresystemet  for  Resten  af  Hæren.  Til 
Kasernering  etc.  vil  gjøres  Fordring  paa  Affindelses- 
summer, Godtgjørelse  for  de  betydelige  Kaserner,  Kjø- 
benhavn,  Gottorp,  Kronborg  o.  s.  v.  Arsenaler,  Skyts 
og  andet  Krigsmateriel  skal  deles.  Mod  Deeltagelse  i 
samtlige  Flaadeudgifter  vil  Holsten  vistnok  værge  sig, 
naar  det  ene  skal  udrede  det,  som  Forbundsmatriklen 
aarlig  medfører.  Statsgj  ældens  Forrentning  o  g  Afbetaling  vil 
ikke  blive  den  letteste  Gjenstand  at  komme  tilrette  med. 

Disse  Vanskeligheder  havde  lettere  ladet  sig  over- 
vinde, naar  Regjeringen  i  en  Række  Aar  havde  forberedt 
sig  herpaa,  men  nu  pludselig  at  træde  frem  med  en  slig 
Udsondring,  det  vilde  være  et  farligt  Vovestykke.  Kræv 
dog  endelig,  ifald  slige  Hensigter  ligge  bagved  de  mini- 
sterielle Bevægelser,  at  hver  Minister  for  sit  Vedkom- 
mende og  Finantsministeren  for  alle  tænker  sig  ind  i 
Udgiftsfordelingen  ved  Udsondringen  og  bringer  den 
frem  paa  Papiret  i  Ting  og  Tal;  først  naar  dette  er 
klaret  og  Midlerne  vel  overveiede,  som  man  mener  at 
kunne  anvende  for  at  faae  Holsten  og  Forbundet  til  at 
tage  imod  en  slig  Afgjørelse,  først  da  kan  en  Beslutning 
tages,  det  vilde  være  letfærdigt  at  handle  iblinde. 

Det  gaaer  mig  iøvrigt  som  Cato  med  Carthago;  jeg 
kan  ikke  tale  om  vore  Sagers  skjæve  eller  maaskee  kun 
vanskelige  Gang  uden  at  udraabe:  „Regjer  dog  godt 
i  Slesvig!"  Dette  historisk-grammatikalsk-theologisk- 
bureaucratisk-philan tropiske  Konstregimente,  som  man 
der  har  indført  og  opretholder,  tiltrods  for  den  tilsagte 
Frihed  og  vort  Selvregjeringsvæsen  i  Kongeriget,  gaaer  i 
Sandhed  ikke  an.  Som  det  lader  til,  regjerer  man  der- 
ovre   amtsvis   og   giver  kongelige   Rescripter   efter   Ind- 


216 

stilling  af  Amtsraad,  hvorved  man  paalægger  Folk  Ud- 
gifter uden  at  de,  naar  de  saae  sig  brøstholdne,  kunde 
gaae  til  Domstolene.  Jeg  siger:  som  det  lader,  thi  jeg 
har  kun  skriftlige  Meddelelser  for  mig,  vistnok  fra  paa- 
lidelige  Mænd,  men  dog  kan  der  jo  være  taget  Feil. 
Man  spørger  mig  nemlig  fra  Haderslev  Amt,  om  det  ved 
Rescript  kan  paalægges  Folk,  som  ikke  ere  befængte 
med  smitsomme  Sygdomme,  imod  deres  Villie,  efter 
Physicus'  Paalæg  at  lade  sig  føre  til  Amtssygehuset  og 
bære  de  dermed  forbundne  Omkostninger.  Saadan  Magt 
skal  i  den  sidste  Tid  være  tildeelt  Physicus  der  i  Amtet, 
i  Forbindelse  med,  at  hans  Løn  ved  Sygehuset  skal 
fastsættes  efter  det  Omfang,  hvori  Hospitalet  benyttes. 
Dersom  dette  virkelig  forholder  sig  saaledes,  saa  er  det 
i  Sandhed  besynderligt,  at  lønne  Manden  i  Henhold  til 
Sygehusets  Afbenyttelse,  og  tillade  ham  at  tiltvinge  sig 
Afbenyttelsen.  Man  spørger  mig  om,  hvad  herved  kan 
gjøres,  og  opfordrer  mig  til  at  benytte  Kongerigets  Aviser 
i  denne  Anledning.  Jeg  har  nægtet  dette  Sidste,  som 
jeg  ansaae  for  forkasteligt,  og  har  raadet  til  at  klage 
for  Regjeringen;  men  det  tør  man  ikke  for  den  danske 
Embeclsklikkes  Skyld,  der  med  sin  Dagbladsaflægger 
fusker  i  Haderslev  Amt. 

Nedenstaaende  Brev  er  medtaget  som  en  Oplysning  om  det 
Standpunct,  hvorpaa  Strandings  væsenet  befandt  sig  for  ikke  en- 
gang en  Snees  Aar  siden. 

Høivelbaarne  Hr.  Oberst! 

Idet  jeg  stedse  vil  beklage,  at  jeg  ikke  vidste  af 
eller  tænkte  paa,  at  De  i  Folkethinget  vilde  bringe  Stran- 
dingsvæsenet paa  Bane,  eftersom  jeg  da  skulde  have  til- 
skikket Dem  Oplysninger,  som  vilde  have  sat  Thinget, 
Indenrigsministeriet  og  hele  Landet  i  Forbauselse,  kan 
jeg  paa  den  anden  Side  ikke  undlade  at  bringe  Dem 
min  inderligste  Tak,  fordi  De  saa  mandig  og  sandfærdig 

har  udtalt  Dem  om  Misligheder,  der  ere  af  et  langt 
større  Omfang,  end  Nogen  troer  og  tænker. 

Det  er  haade  til  at  lee  og  græde  over,  hvorledes 
man  i  givet  Tilfælde  har  trukket  en  ulykkelig  Capitain 
hid  og  did,  for  at  han  kunde  vælge  den  ene  Strandings- 

commissionær  istedetfor   den   anden. —   Som   det 

stiller  sig  for  mig,  ere  Strandingslovene  ikke  længer  til 
at  beskytte  de  Strandede,  men  til  at  afklæde  dem,  og  i 
de  fleste  Tilfælde  kan  Capitainen  gjerne  kaste  Skib  og 
Ladning  i  Søen,  thi  det,  som  bliver  tilbage  for  Assu- 
rancen, er  for  Intet  at  regne.  — Men  den  mør- 
keste Plet  ved  Strandingsvæsenet  er  den  at  begaae  Assu- 
rancesvig. Her  paa  Kysten,  i  mit  Pastorat,  har  i  de  to 
sidste  Aar  været  to  Strandinger,  hvorom  alle  vare  over- 
beviste, at  de  vare  strandede  med  Forsæt.  „De  ere  be- 
stemte for  Kysten",  er  den  smukke  Talemaade,  som  ved 
denne  Leilighed  bruges  mellem  Mand  og  Mand. 

—  Hvad  Redningsvæsenet  angaaer,  da  er  hele  Ind- 
retningen i  Bund  og  Grund  forkert.  — 

Horne  pr.  Hjørring  d.  10.  Decbr.  1861. 


Nedenstaaende,  der  findes  paa  et  løst  Blad  mellem  Tscher- 
nings  Papirer,  maa  betragtes  som  en  Optegnelse,  der  væsentlig  er 
gjort  for  at  fastholde  en  Begivenhed,  som  muligviis  kunde  blive 
af  større  Betydning,  saaledes  som  den  virkelig  er  forefalden. 

Kjøbenhavn  d.  5.  Octbr.  1863  kaldte  Baron  Blixen- 
Finecke  mig  ind  i  et  Sideværelse  paa  Rigsraadshuset 
(Rigsdagen),  sigende  som  Indledning,  at  da  jeg  ved  saa 
mange  vigtige  Leiligheder  havde  vist  ham  Tillid  og  Villie 
og  han  havde  jevnlig  havt  Gavn  deraf,  saa  vilde  han 
ikke  foretage  et  saa  vigtigt  Skridt,  som  det,  han  nu  var 
ifærd  med,  uden  at  meddele  mig  det.  Blixen  sagde  mig, 
at  han  vilde  benytte  sit  venskabelige  Forhold  til  Bis- 
marck,  til  gjennem  et  Brev  at  sondere,  om  Preussen  ikke 
kunde    være    tilbøielig   til   at   tage   Executionen   tilbage, 

naar  der  gjordes  saadanne  Indrømmelser  til  Slesvigerne, 
at  hver  Mand  fik  virkelig  Sprogfriked ,  saa  at  de,  som 
ikke  ville  benytte  Almueskolens  Sprog,  kunne  forene  sig 
om  at  danne  Friskoler  og  faae  Confirmationsundervis- 
ning  etc.  paa  Tydsk  eller  Dansk  efter  Behag  etc.  etc.  i 
lignende  Aand,  naar  saa  samtidig  30  Marts  1863  blev 
taget  tilbage.  Han  søgte  at  vise  ham,  at  Preussen  var 
udsat  for  Forviklinger  nok,  og  at  han  (Bl.)  derfor  antog, 
det  maatte  være  dem  behageligt  ikke  at  faae  dog  en 
Deel  af  deres  Kræfter  bundne  paa  den  Maade,  som  de 
vilde  være,  naar  de  danske  Tvistigheder  forblev  uafgjorte. 
Bl.  bad  om  Svar  med  Telegram  til  Gliicksborg. 

Førend  jeg  hørte  Brevet,  sagde  jeg  ham,  som  min 
Mening  om  Sagen  i  sig  selv,  saaledes  som  jeg  antog 
Bismarck  vilde  svare,  at  han  vilde  unddrage  sig  fra  at 
gaae  ind  paa  at  forhandle  om  den,  henvise  til  Preussens 
fulde  Overeensstemmelse  i  dette  Spørgsmaal  med  Østerrig, 
til  Nødvendigheden  af  at  faae  endelig  ordnet  det  hele 
Spørgsmaal,  og  dersom  han  kjendte  Regjeringens  For- 
fatningsforslag  med  Tilbehør,  saa  vilde  han  sige:  I  vil 
altsaa  tage  med  den  ene  Haand,  hvad  I  give  med  den 
anden.  —  Han  læste  derpaa  Brevet,  og  jeg  sagde.  — 
Brevet  svarer  godt  til  sin  Hensigt,  men  jeg  vilde  ikke 
sende  et  saaclant  Brev  til  en  fremmed  Magts  Minister, 
uden  først  at  have  viist  det  til  Conseilspræsidenten. 
Dersom  Kongen  var  en  Mand  som  Christian  VIII.  eller 
Louis  Philip,  selv  inde  i  Statsforhold  og  med  en  stærk 
Dømmekraft,  eller  dersom  han  i  sin  inderligste  For- 
trolighed havde  en  Person,  som  man  kunde  tillægge  disse 
Egenskaber,  saa  vilde  jeg  have  anseet  for  tilstrækkeligt 
at  vise  Kongen  det,  men  med  al  Agtelse  for  Kongens 
gode  constitutionelle  Sind  og  hans  Fortroliges  Forstand 
og  gode  Villie,  saa  vilde  jeg  ikke  friste  dem  ind  paa  en 
saa  vigtig  Afgjørelse.  Bismarck  maatte  enten  tabe  Til- 
liden til  den  Mand,  som  paa  saadan  Maade  henvendte 
sig  til  ham,  naar  han  ikke  tillagde  Henvendelsen  et  halvt 

officielt  Præg,  eller  han  maatte,  idet  han  betragtede 
Skrivelsen  saaledes,  ansee  Brevskriveren  som  under- 
handlende paa  Nogens  Vegne,  hvis  Tilsagn  kunde  med- 
føre øieblikkelig  Opfyldelse  og  fuldkommen  Paalidelighed. 
Kun  i  dette  sidste  Tilfælde  kunde  han  ville  svare  med 
nogen  Art  Oprigtighed  og  ikke  benytte  en  slig  Brev- 
vexling  alene  til  at  søge  at  faae  Indblik  i  vore  Sagers 
Stilling,  for  at  benytte  det  til  sin  Fordeel. 

A.  F.  Tscherning. 


Nedenunder  har  Dr.  Geert  Winther  skrevet  følgende: 

Strax  efterat  ovennævnte  Samtale  havde  fundet  Sted 
(jeg  kom  til  at  afbryde  den  ved  at  hente  Tscherning  og 
Blixen  i  Anden  Afdelings  Værelse,  for  at  deeltage  i  Om- 
valget ved  Grundlovsudvalgets  Nedsættelse),  begyndte 
Tscherning  at  fortælle  mig  det  Passerede  og  fuldendte 
dette,  da  vi  vare  komne  hjem  fra  Bigsraadsmødet,  Alt 
overeensstemmende  med  Ovenstaaende. 

Kjøbenhavn  den  7de  October  1863. 

G.  Winther. 


Denne  lille  Paaskrift  er,  med  Undtagelse  af  nogle  aldeles  pri- 
vate Breve,  det  Eneste,  der  blandt  Tschernings  Papirer  findes  af 
Correspondance  mellem  ham  og  Dr.  Geert  Winther,  en  Mand, 
hvem  han  ellers  i  Tidernes  Løb  var  kommen  til  at  staae  over- 
ordentlig nær.  Een  Grund  hertil  maa  søges  i,  at  de  levede  i 
samme  By  og  daglig  saaes,  hvorfor  der  altsaa  var  mindre  Anled- 
ning til  skriftlige  Udtalelser  om  vigtigere  Sager;  en  anden 
Grund  har  været  den,  at  Dr.  Winther  var  Udgiver  og  (med  Und- 
tagelse af  Tiden  fra  16de  Januar  1864  til  1ste  Januar  1865)  tillige 
Eedacteur  af  „Nørrejydsk  Tidende",  det  eneste  af  Datidens 
Dagblade,  der  stod  aabent  for  Tscherning.  Heri  findes  der  da 
ogsaa,  navnlig  fra  Aarene  omkring  1864,  en  meget  stor  Deel  Ar- 
tikler af  Tscherning,  hvortil  der  her  henvises  som  til  et  væsentligt 
Supplement. 

Glucksborg  d.   1.  Novbr.  1863. 

Deres  Høivelbaarenhed ! 

Naar  jeg  i  Dag  henvender  mig  skriftlig  til  Dem,  saa 
er  det  i  Følelsen  af  den  Forekommenhed,  med  hvilken 
De  stedse  er  kommen  mig  imøde,  og  fordi,  at  den  Sag, 
hvortil  jeg  vil  udbede  mig  Deres  Bistand,  angaaer  Hans 
Majestæt,  vor  allernaadigste  Herre!  Et  Par  Gange  har 
jeg  i  Samtale  med  Dem  berørt  —  Frederiksborg  — 
uagtet  jeg  vel  kjender  Deres  Anskuelser  om  dette  Punct, 
tager  jeg  dog  ikke  et  Øieblik  i  Betænkning  at  komme 
tilbage  til  denne  Gjenstand,  for  ret  varmt  at  lægge  Dem 
den  paa  Hjærte. 

Jeg  tør  vel  sige,  at  Ingen  bedre  end  jeg  har  Anled- 
ning til  at  kjende  Kongens  inderste  Tanker,  de  er  altid 
ædle  og  kjærlige,  naar  Kongen  derfor  ikke  i  denne 
Bigsraadssession  har  ladet  forelægge  et  Forslag  om  Bi- 
drag til  Frederiksborgs  Gjenopbyggelse,  saa  er  det  alene, 
fordi  Kongen  har  seet  hen  til,  at  det  er  „et  Øieblik, 
hvori  Landet  muligen  kan  gjøre  Krav  paa  dets  pecu- 
niaire  Kræfter,  nemlig  i  Tilfælde  af  en  Krig"  —  som 
Gud  forbyde  —  derfor  har  Kongen,  fordi  det  berørte 
hans  eget  Ønske,  tiet  stille.  Det  forekommer  mig,  at 
heri  ligger  en  dobbelt  Opfordring  for  Hans  Majestæts 
Undersaatter  til  at  imødekomme  et  —  saa  forholdsviis 
ringe  —  Ønske  af  en  Regent,  som  med  den  bedste  Villie 
har  givet  Alt. 

At  der  i  Kongens  Hjærte  boer  en  hemmelig  Sorg 
over,  i  denne  Henseende  at  see  en  Mangel  paa  Paa- 
skjønnelse  fra  Nationens  Side,  kan  jeg  ei  dølge  for  Dem, 
og  naar  vi  gaae  ud  fra  den  Forudsætning,  at  Fyrster 
ogsaa  ere  Mennesker,  saa  behøver  jeg  ikke  for  Dem,  som 
er  i  Besiddelse  af  saa  megen  Menneskekundskab,  at  ud- 
tale, hvor  rimelig  en  saaclan  Opfattelse  af  Kongen  kan 
forklares,  omendskjøndt  der  fra  det  nationale  Stand- 
punct  vel  kunde  være  noget  at  indvende,    og  sandelig, 

naar  man  seer  hen  til,  hvor  yderst  faae  Fordringer,  at 
Kongen  har  for  sig  selv,  saa  synes  det  mig  haardt,  naar 
dette  ikke  skulde  kunne  opfyldes. 

Det  er  mit  Haab,  at  Finantsministeren  vil  bringe 
Sagen  frem  i  den  rette  Form,  ikke  som  en  Fordring 
af  Kongen,  men  som  Noget,  man  af  sig  selv  vil  tilbyde 
Kongen,  paa  en  Tid,  hvor  man  dog  ogsaa  for  andre 
Medlemmer  af  Kongehuset  maae  bringe  adskillige  pecu- 
niaire  Offre ,  naar  Sagen  da  kommer  til  Behandling  er 
det,  at  jeg  lægger  den  i  Deres  Hjærte  og  haaber,  at 
De  med  den  Kjærlighed,  hvormed  De  omfatter  Hans 
Majestæt,  vil  virke  til  Bedste  for  Sagens  Udfald,  og 
jeg  veed,  at  De  er  saa  lidt  subjectiv,  at  De  vil  kunne 
gjøre  dette,  uagtet  De  om  Sagen  kan  nære  en  anden 
Anskuelse. 

De    vil    undskylde    dette    lange    Brev,    men    Sagen 

hviler  tungt  paa  mit   Sind,   fordi  jeg  seer,    at  Kongen 

lider  ved  den,  lad  da  dette  gjøre  Dem  overbærende  mod 

Deres 

med  største  Høiagtelse 

forbundne 

Louise, 
Grevinde  af  Danner. 

Høivelbaarne 
Hr.  Oberst  Tscherning! 

Kjøbenhavn  d.  5.  Novbr.  1863. 

Grevinde  Danner! 

Deres  Naades  meget  smigrende  Brev  af  1ste  ds. 
havde  jeg  den  Ære  at  modtage  den  3die  ds.  om  Aftenen, 
da  jeg  kom  hjem  fra  Dagens  Arbeide  og  fra  at  have 
spist  til  Middag  sammen  med  flere  Herrer.  I  denne 
Samling  hørte  jeg  for  anden  Gang  den  Dag  fremsat  som 
et  Rygte,  at  Hans  Majestæt  vilde  begjære  200,000  Ed. 
til    Frederiksborg    Slots    Fuldførelse,    eller,    som    nogle 

sagde,  dets  indre  Udstyrelse.  Da  Rygtet,  saa  hed  det, 
tillige  sagde,  at  det  netop  var  mig,  Kongen  havde  op- 
fordret til  at  støtte  denne  Fordring,  som  andre  endog 
sagde,  til  at  stille  Forslag  om  en  saadan  Bevilling,  saa 
blev  jeg  opfordret  til  at  sige,  om  Rygtet  var  sandt.  Jeg 
svarede,  at  hvad  min  Indblanding  i  denne  Sag  angik,  saa 
sagde  Rygtet  ganske  usandt;  vel  havde  Majestæten,  da 
han  sidst  var  her  i  Staden,  været  saa  naadig  at  lade 
mig  kalde,  men  han  havde  ikke  nævnet  et  Ord  om 
Frederiksborg  Slot*).  Af  min  Samtale  dengang  havde 
Kongen  dertil  havt  Anledning  til  at  erfare,  hvad  han 
desuden  allerede  let  havde  kunnet  skjøone  tidligere,  at 
jeg  efterhaanden  var  uden  Indflydelse  i  Repræsentationen, 
hvor    Ministrenes    bureaucratisk-nationale    Venner    vare 


*)  Tschernings  Hustru  erindrer,  at  Tscherning  efter  sin  Hjem- 
komst fra  Besøget  hos  Kongen  fortalte,  at  Samtalen  væsent- 
lig havde  dreiet  sig  om  Forfatningssagen.  Efter  en  temmelig 
lang  Discussion  sluttede  Kongen  med  at  sige:  „Ja,  ja,  Tscher- 
ning, De  har  maaskee  Ret;  jeg  skal  tænke  nærmere  derover, 
og  det  er  godt  muligt,  at  jeg  ikke  underskriver  den  nye  For- 
fatning" (den  strax  efter  Kongens  Død  udkomne  Forfatn.  af 
18  Novbr.  1863).  Disse  vare  omtrent  de  sidste  Ord,  Kongen 
har  talt  til  Tscherning;  thi  kort  efter  reiste  han  tilbage  til 
Gliicksborg.  Der  talte  Exellencen  Scheele  (saaledes  som  denne 
senere  selv  har  meddeelt  Tschernings  Hustru  det)  en  Dag  med 
ham,  kort  før  hans  dødelige  Sygdom.  Kongen  var  den  Dag 
i  en  meget  nedtrykt  Stemning;  da  Scheele  var  i  Færd  med  at 
gaae  og  allerede  havde  sagt  Kongen  farvel,  kaldte  denne 
ham  tilbage,  omfavnede  ham  og  sagde:  „Det  bæres  mig  for, 
at  vi  ikke  sees  mere."  Scheele  blev  dybt  greben  af  Kongens 
Veemod  og  sygelige  Udseende  og  søgte  senere  baade  Lægen 
og  Grevinden  for  at  besværge  dem  begge,  at  anvende  den 
yderste  Omhu  og  Forsigtighed;  „thi  Kongen",  havde  han  sagt 
til  dem  begge,  „er  bestemt  alvorlig  syg".  De  vare  dog  begge 
fuldstændig  trygge  og .  antoge ,  at  det  kun  var  en  let 
Forkjølelse.  Man  lod  Kongen  foretage  Kappelertouren ,  som 
Lægen  omtaler  i  det  herefter  følgende  Brev,  og  efter  denne 
Tour  var  det,  at  han  fik  Rosen  i  Hovedet,  hvilken  Sygdom, 
som  bekjendt,  endte  hans  Dage. 

eneraadige  og  jeg  følgelig  ganske  uskikket  til  at  overtage 
et  saadant  Hverv.  Kongen  er  eiheller  uvidende  om,  troer  jeg, 
at  jeg  fra  Begyndelsen  af  har  misbilliget  at  foretage 
Gjenopbyggelsen  af  nogen  anden  Deel  af  Slottet  end 
Kirken,  idet  jeg  holdt  mig  overtydet  om,  at  Overslags- 
summen, hvorfra  man  gik  ud  ved  Bygningsværkets  Be- 
gyndelse, næppe  vilde  række  til  Skallen,  endmindre  til 
Kjærnen,  og  at  Forholdene  i  Staten  ikke  vare  vel  skik- 
ekede  til  et  saadant  Foretagende,  der  let  vilde  blive 
misbrugt  til  at  reise  Tvivl  om  Kongens  oponrende,  lands- 
faderlige Sindelag.  Men,  føiede  jeg  til,  saalidt  som  Rygtet 
er  sandt,  hvad  mig  angaaer,  saalidt  antager  jeg  det  for 
Sandhed  i  dette  Øieblik  Kongen  vedkommende.  Kongen 
er  baade  besjælet  af  for  stor  Velvillie  og  for  klog  for  i 
denne  Tid,  hvor  saa  mangen  Ting  seer  sort  og  truende 
ud,  til  at  lade  en  saadan  Begjæring  træde  frem;  om  en 
slig  Begjæring  er  bleven  fornøden,  da  vil  han  nok  vide, 
at  vælge  en  beleiligere  Tid.  Om  jeg  nogensinde  var 
blevet  kaldet  paa  Raad  med  ved  denne  Sag,  maatte  jeg 
have  følt  mig  forpligtet  til,  allerunderdanigst  at  fraraade 
Kongen,  at  fremkalde  en  slig  Begjæring. 

Efter  denne  Tildragelse,  hvorved  min  Opfattelse 
forud  var  lagt  saa  klart  for  Dagen,  vil  Deres  Naade 
kunne  tænke  Dem,  med  hvilke  blandede  Følelser  jeg 
læste  Deres  naadige  Skrivelse.  Det  smertede  mig  at 
see,  at  jeg  saa  fuldstændig  havde  afskaaret  mig  Veien 
til  at  imødekomme  det  deri  udtalte  Ønske,  efter  at  jeg 
var  bleven  gjort  opmærksom  paa,  hvor  tung  den  ulykke- 
lige Sag  laae  Kongen  paa  Sinde. 

Jeg  tøvede  en  Dag  over,  førend  jeg  svarede,  for  at 
pønse  paa  Raad,  men  jeg  veed  intet.  Skal  der  i  dette 
Øieblik  gjøres  Noget,  da  maae  Forslaget  komme  fra  een 
af  de  Mænd,  som  fra  Begyndelsen  have  grebet  Sagen 
med  Enthousiasme  og  meent,  at  den  lod  sig  gjennemføre 
som   en   privat  Sag  ved  Befolkningens  Medvirkning;    der 

findes   jo    flere    saadaone  Mænd,    hørende   til  det  mini- 
sterielle Fleertal  i  Rigsraadet. 

Deres  Naade  har  iøvrigt  dømt  mig  rigtigt,  naar  De 
venter,  at  jeg  i  en  Sag  som  denne  godt  kunde  sætte 
mine  personlige  Anskuelser  tilside,  dersom  det  lykkelige 
Øieblik  indtraf,  da  Riget  gik  ud  i  Fred  og  nogenlunde 
Sikkerhed  af  de  nuværende  Forviklinger,  da  det  var 
lykkedes  Hans  Majestæt  at  ordne  Rigsdelenes  og  Under- 
saatternes  gjensidige  Forhold  paa  en  ligelig  Maade  lige- 
overfor Thronen  og  Forfatningen,  saa  skulde  jeg  ikke 
vige  tilbage  tiltrods  for  min  ringe  Indflydelse,  at  be- 
nytte den  glade  Stemning  herover  til  ved  en  Bevilling 
som  den  nævnte,  at  bringe  Kongen  en  Hyldest,  han  satte 
Priis  paa,  saaledes  som  jeg  ved  en  tidligere  Leilighed 
har  været  saa  lykkelig  at  kunne  gjøre. 

Glucksborg  d.  12.  Novbr.  1863. 
Høivelbaarne 

Hr.  Oberst  Tscherning! 

Da  jeg  kan  tænke,  hvormeget  det  interesserer  Dem, 
benytter  jeg  et  frit  Øieblik  til  med  et  Par  Ord  at  med- 
dele Dem,  hvorledes  H.  M.  Kongen  befinder  sig. 

Paa  Kappelertouren  var  Kongen  heelt  vel  og  sær- 
deles fornøiet.  Dog  var  det  meget  koldt  om  Lørdagen 
paa  Slien,  saa  jeg  frygtede  en  Forkjølelse.  Men  vi  kom 
hjem  Mandag  Aften  i  bedste  Velbefindende. 

I  flere  Dage  havde  Kongen  haft  en  smertende  Blegn 
i  Næsen,  og  jeg  havde  ofte  bedt  ham  ikke  at  røre  den, 
da  det  let  kunde  give  Rosen. 

Om  Tirsdagen  havde  H.  M.  nogen  Kulde  og  Feber. 
Onsdag  Morgen  var  Rosen  udbrudt,  og  i  Dagens  Løb  har 
den  bredt  sig  over  næsten  hele  Ansigtet,  men  efter  Ud- 
bruddet er  der  næsten  ingen .  Feber.     Puls  70. 

Der  er  i  Dag  mindre  Spænding,  og  Almeenbefin- 
dendet  i  det  Hele  lovende ,    ogsaa  er  der  allerede  store 


225 

Blærer,  og  jeg  haaber,  at  Sygdommen  ikke  skal  ud- 
brede sig  op  over  Hovedet. 

Ligeledes  er  det  lovende,  at  H.  M.  tidligere  bar 
baft  Rosen,  thi  som  oftest  gjælder  den  Regel,  at  første 
Gang  er  heftigst. 

Aarsagen  til  Rosen  er  den  omtalte  Blegn  og  Kulden. 

Jeg  telegrapherede  strax  efter  Etatsraad  Lund,  hvil- 
ket jeg  i  alle  Henseender  fandt  rigtigt,  og  jeg  venter 
ham  i  Dag,  hvorefter  jeg  vil  stemme  for  Bulletins,  især 
for  den  lange  Afstands  Skyld. 

Der  er  Gud  skee  Lov  i  den  hidtil  optrædende  Com- 
plex  af  Symptomer  intet  Foruroligende,  og  —  udbreder 
Rosen  sig  ikke  høiere  op  over  Pande  og  Hoved,  saa  er 
man  berettiget  til  at  antage,  at  Sygdommen  allerede 
har  culmineret,  saa  vi  tør  haabe,  snart  at  være  i  reel 
Convalescens. 

Deres    mig    bekj endte    personlige    Følelser    for    vor 

ophøiede   Herre    have   ladet  mig  haabe,    at  disse  Linier 

ville  være  Dem  kjærkomne  fra 

Deres 

ærb.  hengivne 
Bock. 


Glucksborg  d.  16.  Novbr.  1863. 
Høistærede  Hr.  Oberst! 

Maae  jeg  af  Hjærtet  takke  Dem  for  Deres  venlige 
Brev.  Jeg  fik  det  en  Time  efter,  at  det  varme  Konge- 
hjærte  slog  sit  sidste  Slag  Kl.  2,  45  Minutter.  —  Paa 
Slotsuhret. 

Lørdag  Eftermiddag  Kl.  4  opblussede  tredie  Gang 
den  ustandselige  Rosen,  og  da  den  nu  gik  gradeviis  over 
hele  Hovedet  i  disse  tunge  22  Timer,  saae  vi  gradeviis 
det  Punct  nærme  sig,  da  vi  maatte  forudsee,  at  den 
nødvendige  uhyre  Reaction  maatte  stille  større  Krav, 
end  Naturen  havde  levnet  vor  ædle  Herre. 

Af  Anthon  Frederik  Tschernings  efterladte  Papirer.    III.  15 

Vore  Bulletins  ere  samtlige  det  troe  og  sande  con- 
cise  Udtryk  af  Øieblikkets  Tilstand.  Et  Quarteer  eller 
10  Minutter  efter  den  Kl.  2  afsendte  Bulletin  begyndte 
Reactionen  at  standse,  og  der  var  at  vente  en  Kamp.  — 
Den  kom  ikke.  I  Løbet  af  en  lille  halv  Time  sank 
Varme  og  Puls,  og  det  blev  en  blid  og  mild  Hensoven, 
som  naar  den  nedgaaende  Sol  dukker  bag  den  skyfrie 
Horizont,  stille,  jevnt,  og  see  saa  svandt  den  sidste  Straale. 

Men  det  var  et  hjærtegribende  Øieblik  i  sin  mage- 
løse Mildhed,  i  Modsætning  til  de  stormende  Tanker,  som 
i  det  Mindste  hos  mig,  men  vistnok  hos  Alle,  knugede 
Hjærtet  med  skjærende  Sorg. 

Først  fra  Søndag  Morgen  blev  det  Grevinden  ret 
muligt  rigeligt  at  lette  sin  Sorg  med  Taarer,  og  den, 
der  har  seet  hende  værne  om  ham,  vi  elskede,  glemmer 
aldrig  den  Dag  og  dens  bittre  Timer. 

Hun  takker  Dem  for  Deres  Deeltagelse,  for  Deres 
redelige  og  hj ærtelige  Deeltagelse,  og  hun  har  bedet  mig 
sige  Dem  det,  til  hun  selv  kan  det. 

Tillad  mig  ogsaa  at  takke  Dem,  jeg  tør  det,  fordi 
jeg  fra  saa  Mangengang  veed,  at  Kongen  virkelig  havde 
Dem  kjær. 

Den  sidste  Tids  bevægede  og  store  Krav  stillede  for 

store  Fordringer  til  hans  Tanke,  hans  Villie,  hans  Hjærte 

og  hans  Iver,  og  Historien  vil  engang  sige,  at  han  døde 

virkelig  i  sit  Kald. 

Med  sorgfuldt  Hjærte 

Deres 

med  Høiagtelse  hengivne 

Bock. 

D.  17.  Novbr.  1863. 

Til  Grevinde  Danner! 
Deres  Naade    tillade,    at    en   Fremmed    et    Øieblik 
trænger  sig  ind  i  Deres  Sorgens  Kammer,   men  jeg  kan 

ikke  modstaae  Trangen  til  at  udtale  for  Deres  Naade, 
hvor  meget  jeg,  som  vistnok  de  Allerfleste  her  i  Landet, 
føler  Betydningen  af  det  store  Tab,  vi  have  lidt,  der,  i 
hvor  stort  det  end  er  for  Deres  Naade,  vel  endnu  er  større 
for  Landet  i  dette  skjæbnesvangre  Øieblik.  Deres  Naade 
veed,  at  jeg  hører  til  dem,  som  stedse  har  erkjendt, 
hvor  kjærlig,  hvor  hengiven  en  Støtte  De  var  for  vor 
hedenfarne ,  folkekjære  Konge.  Gjentagelsen  af  denne 
Erkjendelse  trænger  sig  frem  paa  min  Pennespids  nu,  da 
den  Mand  har  endt  sit  skjæbnesvangre  Liv,  der  søgte  Hu- 
svalelse i  Deres  Omgang,  naar  hans  opildnede  Sind 
bragte  hans  let  bevægelige  Gemyt  i  Bevægelse. 

Dog  midt  i  denne  Sorg  over  Mandens  Tab  trænger 
det  Spørgsmaal  sig  frem:  har  Kongen  ikke  sluttet  sin 
Livsbane  i  et  gunstigt  Øieblik?  Den  Bane,  der  ligger 
bagved,  er  gjenneniløbet  med  Hæcler  og  ikke  ringe  Held, 
men  i  de  sidste  Aar  med  stadig  Udsættelse  af  de  bræn- 
dende Spørgsmaal,  hvis  Besvarelse  kan  komme  til  at 
udsætte  Danmarks  Tilværelse  i  endnu  høiere  Grad  end 
i  1848.  Alt,  hvad  der  hører  hertil,  er  nu  sat  paa  eet 
Kort,  begynder  først  Spillet,  saa  kan  i  een  Dag  være 
tabt,  hvad  15  Aars  Virken  har  søgt  at  bygge  op,  hvilken 
Sorg  for  den  afdøde  Konge,  om  han  havde  maattet  opleve 
saadanne  Begivenheder. 

I  en  Samtale  i  Gaar  med  Baron  Blixen  enedes  vi 
om,  at  han  skulde  henlede  Deres  Naades  Opmærksomhed 
paa,  om  ikke  et  Brev  til  den  nærværende  Konge  vilde 
være  en  passende  Ting,  et  Beviis  paa,  hvor  godt  De,  ved 
i  saa  mange  Aar  at  leve  i  en  Konges  Nærhed,  havde 
lært  at  yde  Majestæten  Hyldest,  uanseet  alle  personlige 
Forhold,  Sympathier  eller  Antipathier.  Jeg  har  Grund 
til  at  antage,  at  Kongen  vil  vise  Deres  Naade  den  Op- 
mærksomhed, han  skylder  sin  høie  Forgjængers  og  store 
Velgjørers  Enke.  Et  Rygte  sagde  i  Gaar,  at  Deres 
Naade  agtede  ufortøvet  at  komme  her  til  Staden,  der- 
som De  ikke  nødes  til  at  handle  anderledes,    saa  troer 

15* 

jeg  at  burde  udtale  for  Deres  Naade,  at  De  vistnok 
vilde  handle  rigtigst  ved  at  følge,  hvad  jeg  godt  begriber 
er  Deres  Hjærtes  Ønske,  at  blive  paa  Gliicksborg,  indtil 
det  høie  Lig  flyttes  bort,  eller  til  man  giver  Deres  Naade 
Anledning  til  at  forlade  denne  Sorgens  Bolig. 

Endnu  een  Ting  vover  jeg  at  forelægge  Deres  Naade 
til  Overveielse.  Meget  kunde  friste  Dem  til,  at  tage 
Ophold  i  fremmede  Lande  i  nogen  Tid,  for  at  lette  og 
adsprede  Sindet  og  styrke  Helbreden.  Men  dersom  dette 
ikke  er  en  Nødvendighed,  da  troer  jeg,  at  Frederik  VII.'s 
Enke  hellere  maatte  begynde  sin  Enkestand  paa  een  af 
sine  Eiendomme  her  i  Landet,  om  end  kun  for  nogle 
Maaneder.  Deres  Naade  er  i  den  lykkelige  eller  ulykke- 
Stilling,  at  Manges  Øine  vogte  paa  Dem  endnu  i  nogen  Tid, 
og  at  alle  Deres  Skridt  ville  blive  tydede  med  stadigt 
Hensyn  til  Deres  Forhold  til  den  høie  Afdøde. 

Deres  Naade  vil  maaskee  finde  min  Fremfærd  ukal- 
det og  paatrængende,  jeg  har  selv  en  Fornemmelse  af, 
at  det  er  saaledes,  men  jeg  styrkes  til  at  udføre  mit 
Forsæt  ved  den  Bevidsthed,  at  jeg  dog  høist  kun  be- 
røver Deres  Naade  nogle  Minutter,  behager  mine  Raad 
ikke,  saa  kast  Brevet  bort  og  glem  dets  Indhold,  jeg 
skal  ikke  føle  mig  krænket  herved,  thi  alt,  hvad  jeg 
skriver,  er  kun  en  ærbødigst  Henstilling. 

Maa  jeg  endnu  engang  nævne  min  dybe  Medfølelse 
over  vort  lidte  Tab  og  anbefale  mig  til  Deres  Naades 

velvillige  og  gunstige  Erindring, 
underdanigst 

A.  F.  Tscherning. 

Gliicksborg  d.  19.  Novbr.  1863. 

Hr.  Oberst! 
En  Upasselighed,  som  desværre  hviler  over  Hendes 
Naade  Lehnsgre  vinden,  en  Følge  af  sorgfulde  Dage  og  Nætter, 
der    gik    forud    den    tunge,    den  store  Begivenhed,    vor 

elskelige  Konges  Bortgang  —  nøder  Grevinden  at  holde 
Sengen,  og  er  Grund  for,  at  Obersten  fra  mig  modtager 
en  Tak,  som  jeg  veed,  Grevinden  selv  egenhændig  havde 
ønsket  at  bringe  Dem.  —  Deres  deeltagende  Skrivelse 
til  Hendes  Naade  i  Dag  bevægede  Grevinden  meget,  og 
har  Hendes  Naade  sagt  mig  at  sige  Dem,  at  ihvor  dyb 
hendes  Sorg,  hvor  stort  hendes  Tab  er,  da  finder  hun 
sig  med  Taalmocl  i  Guds  Villie  og  føler,  at  hendes  kjære, 
høitelskede  Gemal  og  Konge  hviler  nu  saa  godt  og  er 
fri  for  det  meget  Uvisse,  som  Fremtiden  kan  bringe.  — 
Grevinden  takker  Dem  for  deres  trofaste  Deeltagelse  for 
hende.  —  Grevinden  har  ganske  i  Eet  og  Alt  (om  jeg 
i  faae  Ord  saaledes  tør  udtrykke  mig)  handlet,  som  De 
i  Deres  Brev  vilde  tilraade  hende  det.  —  Tak  ogsaa  fra 
mig  Hr.  Oberst  for  al  Trofasthed  mod  den,  som  jeg  til- 
hører med  min  hele  Hengivenhed.  Gud  give  mig  Hel- 
bred og  Evne  til  at  være  det  for  hende,  som  min  dybe 
Taknemmelighed  tilsiger  mig,  ikke  blot  for  hvad  hun 
har  været  for  mig,  men  ogsaa  hvad  jeg  sildig  og  tidlig 
har  seet,  hun  har  været  det  for  Kongen  —  en  Konge, 
som  ingen  Dansk  nogensinde  vil  kunne  glemme!  jeg 
kunde  af  mit  hele  Hjærte  i  det  Øieblik,  da  jeg  havde 
seet,  Grevinden  havde  modtaget  Kongens  sidste  Suk  — 
takke  hende  for  hvert  Øieblik,  jeg  havde  tilbragt  med 
dem  Begge,  og  min  Trøst  og  Lykke  vil  det  være,  at 
maatte  følge  Grevinden  i  de  kommende  Tider,  hvorhen 
end  i  Fremtiden  hendes  Vei  vil  gaae.  —  Med  Høiagtelse 
og  Hengivenhed  H.  Lyt  zen.. 

Deres  Høivelbaarenhed 
Hr.  Oberst  von  Tscherning, 
R.  af  D.  etc. 

Glucksborg  d.  21.  Novbr.  1863. 
Hr.  Oberst ! 
Medens  jeg  var  sengeliggende,  bad  jeg  Frøken  Lytzen 
at  tilskrive  Dem  min  inderligste  Tak  for  den  Medfølelse, 

med  hvilken  De  øieblikkelig  kom  mig  imøde  i  denne  tunge  Tid, 
men  da  jeg  nu  er  fri  for  Feberen,  længes  jeg  efter  selv 
at  bringe  Dem  min  Gjentagelse  af  denne  Tak,  den  har 
dybt  rørt  mig,  og  den  har  tillige  viist  mig  den  Omhu, 
De  nærer  for  mit  Vel,  det  gjør  saa  godt  i  Sorgen  at 
føle,  at  man  ei  er  ene  om  at  bære  den.  Jeg  bør  derfor 
ikke  klage  over  den  Hj ærtesorg,  som  hviler  over  mig,  thi 
Gud  har  allerede  lettet  den  ved  Bevidstheden  om,  at 
saamange  kj  ærlige  Hj  ærter  dele  den  med  mig. 

De  vil  undskylde  det  mangelfulde  i  dette  Brev, 
men  —  jeg  er  bøiet,  og  kan  ei  endnu  faae  den  Ro  i 
Sindet,  som  med  Guds  Bistand  vil  komme.  De  har 
været  saa  venlig  at  give  mig  nogle  Vink,  og  jeg  ønsker 
derfor  at  meddele  Dem,  hvad  jeg  har  foretaget  mig. 
Min  første  Gjerning  efter  den  ulykkelige  Time  var,  at 
tilskrive  Kong  Christian  om  den  velsignede,  kjære  Konges 
Bortgang,  og  at  bede  om  Kongens  Naade  og  fremtidige 
Beskyttelse.  Dernæst  bad  jeg  Geheimeetatsraad  Trap 
—  om  muligt  —  at  stille  den  Bøn  til  Hans  Majestæt, 
at  jeg  turde  dvæle  en  lille  Tid  her  i  Eeusomhed  med 
min  Sorg!  Naar  Sorgen  ligger  ret  dybt,  saa  betragter 
jeg  den  som  en  hellig  Gjenstand,  hvilken  man  ei  ønsker 
at  fremstille  for  nysgierrige  Blikke!  Om  det  er  Guds 
Villie,  da  er  det  mit  inderligste  Ønske,  at  tilbringe 
Sørgeaaret  i  stille  Ro  her  i  vort  kjære  Danmark;  hvad 
senere  skal  skee  ligger  for  fjernt  til  at  beskjæftige  Tan- 
ken dermed.  Hvor  kortsjmecle  vi  ere,  har  vi  nylig  seet, 
thi  havde  jeg  tænkt  mig,  at  vi  allerede  nu  skulde  see 
den  elskede  Konge  som  Lig,  saa  havde  jeg  ikke  tilskrevet 
Dem  Brevet  angaaende  Frederiksborg!  Nu  behøves  det 
jo  ikke!! 

Jeg  skylder  endnu  at  meddele  Dem,  at  Hans  Maje- 
stæt Kong  Christian  har  viist  mig  den  store  Naade,  at 
opfylde  min  Bøn,  og  jeg  forbliver  derfor  her  et  Par 
Maaneder.  Kongen  har  ligeledes  haft  den  Naade,  at  til- 
sige mig  sin  Beskyttelse  i  et  egenhændigt  Brev.     Og  nu 

beder  jeg  Dem  endnu  engang  at  modtage  Forsikkringen 
om  min  Taknemmelighed,  samt  om  den  store  Høiagtelse 
hvormed  jeg  henlever  Deres  Louise 

Grevinde  af  Danner. 

Kjøbenhavn  d.  30.  Decbr.  1863. 
Høivelbaarne  Hr.  Oberst  v.  Harbou ! 
Mange  Tak  for  Deres  venskabelige  Brev  af  16.  ds. 
Det  bekræfter  fuldstændig,  hvad  jeg  nok  formodede,  at 
vort  Krigsvæsens  Tilstand  maatte  gjøre  det  høist  ønske- 
ligt, at  vinde  nogen  Tid,  for  at  faae  det  meget  bedre 
kittet  i  sine  Fuger.  Jeg  veed  jo  godt,  hvor  meget  let- 
tere det  er,  at  fylde  Rammerne  med  et  Slags  enkeltviis 
øvede  Folk ,  end  at  gjøre  hver  enkelt  Kamme  med  sin 
Indmad  til  et  samlet  Hele,  endsige  gjøre  Rammerne  i 
Forening  til  en  let  styrelig  og  ordnet  Hær.  Men  naar 
jeg  paa  vedkommende  Steder  (dog  troer  jeg  nok,  Krigs- 
ministeren nu  veed  det)  saasom  hos  de  ledende  Ministre 
gjør  dette  gjældende,  naar  jeg  saaledes  siger:  Eders  For- 
fatning af  18  November  er  endnu  kun  et  Luftcastel,  som 
ikke  skaber  mindste  Stump  Statsmagt,  og  denne  er  det, 
som  nu  behøves,  kan  I  ved  at  stikle  paa  denne  For- 
fatning vinde  Tid  for  at  udvikle  og  styrke  Eders  Magt, 
efterat  uventede  Begivenheder  (f.  Ex.  Frederik  VII.'s  Død) 
har  afkortet  den  Tid,  I  havde  regnet  paa,  saa  kaldes 
det  Mangel  paa  den  sunde  fædrelandske  Æresfølelse  og 
Pessimisme.  Hvilken  Haan,  siger  man,  ogsaa  for  Mini- 
steriet, Klikken,  Politimester  Crone,  Ploug,  Bille,  Rime- 
stad, Studenter  og  Kjøbenhavn,  for  kort  siden  at  have 
lavet  en  Forfatning  i  Galop,  for  at  vise  det  danske  Riges 
Uafhængighed  af  Tydskland,  og  nys  at  have  tvunget  en 
ny  som  Konge  uerfaren,  kun  lidet  snarraadig  Mand,  til 
at  underskrive  den  i  en  Haandevending,  nu  saa  snart 
efter,  at  opgive  den,  som  et  Afhæugighedstegn  af  den 
ydre  Verden,  da  den  jo  dog  netop  var  bleven  til  som 
et  Uafhængighedsbeviis.     Nei   saa  hellere  lade  staae  til. 

Naar  jeg  dertil  svarer,  men  Forfatn.  af  18  Novbr.  har 
jo  nu  fuldbyrdet  sin  Hovedbestemmelse,  Holstens  Ud- 
sondring, den  have  I  jo  nu  faaet  i  Overmaal,  saa  for- 
bittres  de,  især  naar  jeg  tilføier,  nu  er  det  ikke  Forfatn. 
af  18  Novbr.,  men  Statsmagten  og  dens  Udtryk,  Væb- 
ningsmagten,  der  skal  kunne  formaae  at  holde  Resten 
sammen,  under  Londonnertractatens  Beskyttelse,  ved 
hvilken  I  jo  have  paataget  Eder  at  holde  det  Hele  sam- 
men. Omstændighederne  vare  os  saa  gode  i  1848,  at 
lade  os  kjøre  ind  i  det  nødvendige  politiske  Spor,  førend 
Forfatningen  traadte  imellem,  nu  har  man  stillet  denne 
nye  Forfatning  op  som  et  Afgudsbillede,  i  hvilket  man 
dyrker  sin  nationale  Forfængeligheds  store  Drøm:  Dan- 
marks Riges  skandinaviske  Uafhængighed  af  Tydskland. 
Paa  denne  Maade  fanatiserer  man  sig,  griber  Drømme- 
billedet og  udsætter  Virkeligheden,  det  under  een  Stats- 
magt sammenhængende  Land,  med  sin  Befolkning  af 
blandet  sproglig  Nationalitet,  med  sin  lige  Ret  og  ned- 
arvede Adkomst  og  Bopæl,  for  at  splittes  ad  og  Dan- 
mark for  at  gaae  tilgrunde  som  Stat.  Deres  Brev,  kjære 
Oberst,  skal  imidlertid  ikke  blive  spildt,  forsaavidt  jeg 
faaer  Anledning  til  at  blive  hørt  af  nogle  af  vore  ledende 
Mænd.  Hvem  disse  skulle  blive,  vidstes  endnu  ikke  i 
Gaar  Aftes.  Monrad  skal  have  paataget  sig  at  danne 
et  nyt  Ministerium,  men  endnu  i  Gaar  Aftes  var  han, 
som  sagt,  ikke  blevet  færdig. 

Ifølge  Allerhøieste  Befaling  har  jeg  herved  den  Ære  at  med- 
dele Deres  Høivelbaarenhed,  at  Hans  Majestæt  Kongen  ønsker  at 
samtale  med  Dem  og  nogle  Flere  i  Aften  d.  26.  Decbr.  Kl.  6V2 
i  Hans  Majestæts  Palais,  angaaende  den  øieblikkelige  politiske 
Stilling. 

Idet  jeg  opfylder  den  Allerhøieste  Ordre  skulde  jeg  tilføie,  at 
Hans  Msjestæt  venter  at  see  Dem  i  civil  Dragt. 

Christiansborg  i  Hans  Majestæt  Kongens  Cabinetssecretariat 
d.  26.  Decbr.  1863. 

Deres  Høivelbaarenhed,  Hr.  Oberst  A.  F.  Tscherning, 
Ridder  af  Dannebrog! 

D.  8.  Januar  1864. 

Til  Kongen! 

Da  høisalig  Kong  Frederik  VIL  i  1854  havde  den 
Naade  at  udnævne  mig  til  Medlem  af  det  Rigsraad  for 
Monarchiets  fælles  Anliggender,  der  bebudedes  ved  For- 
ordningen af  26  July  1854,  og  som  lidt  efter  lidt  skulde 
træde  i  Kraft  og  samle  sig  til  et  Hele  om  den  Kjærne 
af  20  kongeudnævnte  Medlemmer,  hvilke  strax  traadte  i 
Virksomhed,  som  en  midlertidig  Foranstaltning,  tog  jeg 
allerunderdanigst  imod  denne  Post,  uagtet  jeg  indsaae, 
at  dette  Skridt  vilde  blive  misbilliget  fra  mange  Sider, 
navnlig  af  adskillige  af  mine  politiske  Venner  og  Til- 
hængere; men  jeg  indsaae,  hvor  rigtig  den  Vei  var  valgt, 
man  havde  betraadt;  jeg  havde  i  Forhandlingerne  i  Rigs- 
dagen paa  en  Maade  tilskyndet  at  betræde  den,  og  jeg 
haabede  dengang  at  kunne  bidrage  til  at  udjevne  de 
Vanskeligheder,  som  man  sandsynligviis  vilde  støde  paa 
under  den  yderligere  Udvikling  af  Forfatningen.  Jeg 
smigrede  mig  navnlig  med,  at  det  var  denne  Op- 
fattelse af  Forholdene,  der  havde  ledet  Hans  Majestæts 
Valg  paa  mig  til  Rigsraadsmecllem ,  hvorfor  jeg  stadig 
har  handlet  i  Overeensstemmelse  hermed.  Da  Regje- 
ringen  efter  Ministerskiftet  i  Efteraaret  1854  forlod  denne 
Vei,  aaben  for  Tillempningen,  og  afsluttede  Forfatnings- 
værket  ved  Forfatningsloven  af  2den  Octbr.  1855,  der  er 
en  Heelstatsforfatning  med  fuldstændig  parlamentarisk 
Overvægt  for  Kongeriget,  stemte  jeg  imod  denne  For- 
fatning, fordi  jeg  ansaae  den  uskikket  til  at  løse  Op- 
gaven, som  der  forelaae.  Dog  traadte  jeg  dengang  ikke 
tilbage,  fordi  det  var  mig  bekjendt,  at  Kongen  selv,  da 
det  ovennævnte  Ministerskifte  indtraadte,  havde  haft  an- 
dre og  efter  min  Mening  langt  rigtigere  Anskuelser  om, 
hvorledes  en  Forfatning  for  Monarchiets  Fællesanliggender 
burde  være.     Dette  lod  mig  nemlig  haabe,  at  Erfaringen 

i  de  kommende  Aar  vilde  bringe  Regjeriugen  til  at  be- 
træde den  rigtige  Vei.  Siden  har  jeg  ved  enhver  Leilig- 
hed  gjort,  hvad  jeg  formaaede,  for  at  komme  ind  paa 
en  saadan,  men  stedse  forgjæves.  Ved  Indførelsen  af 
Forfatningen  af  18  Novbr.  1863  har  Deres  Majestæt 
endelig  ganske  forladt  den  i  1854  betraadte  Bane  og 
betraadt  en  ganske  ny,  eller  rettere  en  tidligere,  men 
uheldig  forsøgt  Bane.  Da  denne  gaaer  i  en  Retning, 
saavel  med  Hensyn  til  Landsdelenes  gj ensidige  Stilling 
som  deres  indre  Frihed,  som  jeg  ikke  kan  følge,  saa 
kan  jeg,  efter  min  Opfattelse  af  den  Pligt,  jeg  har  over- 
taget ved  min  Udnævnelse  til  Medlem  af  Rigsraadet, 
ikke  længere  finde  mig  skikket  til  at  vedblive  i  denne 
Stilling;  jeg  er  derfor  saa  fri  allerunderdanigst  at  an- 
søge Deres  Majestæt  om,  at  tage  min  Udnævnelse  til- 
bage. Vedlagt  følger  det  mig  under  26  July  1854  aller- 
naadigst  meddeelte  Mandat. 


29.  Februar  1864. 

Til  Kongen! 

Deres  Majestæt  har  allernaadigst  beæret  mig  med 
en  Skrivelse  af  26.  Jan.  dette  Aar,  hvori  De  i  de  naa- 
digste  Udtryk  opfordrer  mig  til  at  tage  mit  allerunder- 
danigst indsendte  allerhøieste  Mandat  til  at  være  Med- 
lem af  Rigsraadet  tilbage,  og  vedblive  at  fungere  i 
denne  Stilling.  Det  er  for  mig  en  stor  Tilfredsstillelse 
at  finde  en  saa  gunstig  Leilighed  til  at  vise  min 
Redebonhed  til  allerunderdanigst  at  underkaste  mig 
Deres  Majestæts  allernaadigste  Villie.  Jeg  iler  derfor 
med  at  udbede  mig  at  faae  benævnte  allerhøieste  Man- 
dat tilbage. 

4.  April  1864. 

Finantsminister  Monrad ! 

Herved  har  jeg  den  Ære  at  anerkjende  Modtagelsen 
af  det  tilbagesendte  Mandat  til  Rigsraadet,  som  jeg  under 
8.  Jan.  d.  A.  havde  indsendt  til  Kongen ,  ledsaget  af 
allerunderdanigst  Ansøgning  om  Fritagelse  for  at  fun- 
gere i  Rigsraadet  efter  Grundloven  af  18  Novbr.  f.  A. 
Hvilket  Mandat  jeg  ifølge  Hans  Majestæts  allernaadigste 
Skrivelse  af  26.  Jan.  d.  A.  om  at  forblive  i  den  nævnte 
Stilling,  i  senere  allerunderdanigst  Ansøgning  har  bedet 
om  at  faae  tilbage.  Min  oprindelige  allerunderdanigste 
Ansøgning  er  ved  samme  Leilighed  bleven  vedlagt,  sav- 
nes den  i  Archivet,  skal  jeg  paa  Opfordring  levere  den 
tilbage. 

4.  April  1864. 

Til  Fædrelandets  Redacteur! 

I  Deres  Nr.  77  af  4.  April  d.  A.  under  Overskrift 
„Slesvigske  Tilstande  III.",  siger  De:  „Mon  der  endnu 
er  Nogen,  som  kan  fastholde  den  Tro,  at  Preusserne  og 
Østerrigerne  kun  ere  komne  for  at  værne  om  Slesvigernes 
Rettigheder  og  Interesser,  at  det  er  deres  Hensigt  at 
opretholde  den  danske  Konges  Autoritet  i  Slesvig  og 
respectere  det  danske  Monarchies  Integritet?  Vi  troe, 
at  selv  Tscherning,  hvis  Ven,  Thomsen  Oldensworth,  nu 
sidder  som  Amtmand  i  Husum,  og  hvis  Client,  Hr.  Han- 
sen, agerer  Borgermester  i  Haderslev,  er  kommen  ud  over 
slige  Illusioner!" 

I  dette  korte  Stykke  tillægges  mig  altsaa,  at  jeg  er 
en  Ven  af  Thomsen  Oldensworth,  der  har  en  Client  i 
Slesvig,  der  hedder  Hansen,  og  at  jeg  har  gjort  mig 
Illusioner  over  Krigens  Betydning;  begge  Dele  ere  lige 
urigtige.     Da  jeg  nu  antager,  at  De  ikke,  efter  modent 

Overlæg  ønsker  at  paasige  en  Mand  Noget,  der  af  Mange 
vil  opfattes  som  lastende,  uden  at  give  ham  Anledning 
til  at  gjøre  opmærksom  paa  det  Urigtige,  saa  haaberjeg, 
De  giver  Plads  i  Deres  Blad  for  disse  Linier. 

Thomsen  Olclensworth  er  ikke  og  har  aldrig  været 
min  Ven!  Jeg  har,  mig  bevidst,  ingen  Client  i  Slesvig, 
som  hedder  Hansen ,  altsaa  heller  ingen ,  der  fortiden 
agerer  Borgermester  i  Haderslev.  Ingen  har  været  læn- 
ger fra  at  gjøre  sig  Illusioner  over  Preussernes  Hensigt 
med  Krigen,  end  jeg.  Dette  er  hverken  Nyt  eller  Ube- 
kjendt;  alt  for  Aaringer  tilbage,  forud  for  Udbruddet  i 
1848,  har  jeg  flere  Gange  opfrisket  i  Erindringen,  at 
Preussens  Kegjering  alt  i  1815  har  drøftet  Spørgsmaalet 
om  Danmarks  Deling  og  flere  Gange  søgt  at  drage 
Sverrig  ind  i  disse  Planer.  Det  er  jo  netop,  fordi  jeg 
ikke  gjorde  mig  Illusioner  i  denne  Retning,  at  jeg  efter 
28.  Jan.  1852  trængte  paa  den  snarlige  Opfyldelse  i 
rundelig  Maal  af  de  overtagne  Forpligtelser.  Medens 
Østerrigs  Indflydelse  i  Forbundet  endnu  var  overveiende, 
det  var  jo  for  at  undgaae  en  Krig  med  Tydskland 
(Preussen),  at  jeg  raadede  til,  uanseet  den  strenge  Ret, 
at  handle  saaledes  i  Slesvig,  at  i  det  Mindste  een  af  de 
venskabelige  Magter  fandt,  at  vore  Forpligtelser  vare 
opfyldte.  Jeg  raadede  til  hellere  end  at  glide  hen  til 
Krig,  at  finde  sig  i  Forholdet  til  Holsten,  ordnet  saaledes.  at 
denne  Landsdeel  forblev  i  organisk  Forbindelse  med 
Resten  af  Riget.  Herved  forbedredes  vor  Stilling  ligeoverfor 
Forbundet,  og  forskaffedes  den  danske  Regjering  Tid  til 
at  gjøre  Slesvigerne  tilfredse  med  deres  nye  Stilling. 
Jeg  frygtede  de  tydske  Stormagters  fornyede  Indblan- 
ding, jeg  stolede  ikke  paa  de  venskabelige  Magters  gode 
Villie  og  Evne  til  at  støtte  os  saaledes ,  som  det  havde 
været  fornødent  for  at  sætte  vor  Regjeringspolitik, 
først  dens  Heelstatspolitik  af  2  Octbr.  1855,  dernæst 
dens  Udsondringspolitik  af  18  Novbr.  1863,  igjennem. 
Jeg    gjorde    mig    ingen   Illusioner   der,    hvor    saamange 

gjorde  sig  de  allerbesynderligste  Illusioner,  og  ligesom 
udfordrende  Krigen,  udraabte:  „Den,  som  intet  vover, 
intet  vinder",  og  „Dristig  vovet  halvt  er  vundet!"  Derfor 
var  det,  jeg  tidlig  tilraadede  de  foederative  Former  til 
Landsdelenes  gj ensidige  Beskyttelse  og  Stridspuncternes 
indre  Afgjørelse,  selv  under  mindre  gode  Vilkaar.  „I 
sætte  Staten  paa  Spil,  I  oversee  Eders  Fjender,  I  over- 
vurdere Eders  Venners  gode  Villie  og  Evne!"  Var  det 
at  gjøre  sig  Illusioner  ligeoverfor  dem,  der  udtalte  de 
udfordrende,  overmodige  Krigsord,  var  det  ikke,  fordi 
jeg  forudsaae,  hvad  der  nu  er  kommet,  at  jeg  talte  saa- 

ledes? Men  den  Pessimisme,  som  „Fædrelandet"  saa 

hyppig  har  tillagt  mig,  som  een  af  mine  bekj endte  Egen- 
skaber, bestod  den  ikke  netop  i,  at  jeg  søgte  at  vifte 
Illusionernes  blændende  Taager  til  Side  og  see  Frem- 
tiden, som  den  med  Rimelighed,  med  en  Art  Nødvendighed 
maatte  udvikle  sig  af  Fortiden.  Naar  man  fra  for- 
skjellige  Kanter  paakaldte  den  anden  slesvigske  Krig, 
som  Middel  til  at  gjennemføre  den  dansk-nationale,  ja 
endog  den  saakaldte  nor  disk-nationale  Fortolkning  af  de 
overtagne  Forpligtelser  i  Sprogsagen  og  Forfatningssagen, 
saa  udtalte  jeg  advarende:  I  kunne  ikke  fremtvinge  en 
europæisk  Afgjørelse  uden  maaskee  gjennem  Krig,  men 
Krigen  kan  let  føre  til  et  stort  Tilbageslag,  til  et  Slesvig- 
holsten eller  til  en  Deling  af  Slesvig,  ja  til  Statens  Op- 
løsning, thi  bag  enhver  Krig,  hvori  Preussen  bliver  ind- 
viklet, især  med  Danmark,  lurer  Erobring,  og  som  dens 
Følge  den  danske  Stats  Opløsning  strax  eller  senere. 
En  paatvungen  Fornyelse  af  Slesvigholsten,  eller  en  ved 
Krig  paatvungen  Deling  af  Slesvig  i,  som  det  vil  hedde, 
den  almindelige  Freds  Navn,  vil  sandsynligviis  kun  være 
en  Udsættelse  af  Statens  Opløsning.  Med  disse  An- 
skuelser, hvilke  „Fædrelandet"  tidligere  bebreidende  har 
tillagt  mig,  kan  det  vel  ikke  være  mig,  der  har  gjort 
mig  Illusioner  om  Krigens  Betydning,  en  slig  Illusion  maae 
snarere  tillægges  dem,  som  i  Krigen  have  seet  Veien  til 

en  gunstigere  europæisk  Afgj øreise  af  de  nævnte  Strids- 
puncter  med  Tydskland.  Det  er  ganske  vist  endnu  muligt 
at  naae  derhen,  thi  der  er  endnu  ingen  Afslutning,  men 
Veien  vil  i  hvert  Tilfælde  have  været  meget  knudret. 

I  et  Brev  til  Fædrelandets  Redacteur  af  15de  April  1864  tak- 
ker Tscherning  for  Optagelsen  af  Brevet  af  4de  April.  Han  søger 
yderligere  at  frigjøre  sig  for  at  staae  i  Venskabsforhold  til  Th. 
Oldensworth ,  der  betragtes  som  en  Slesvigholstener,  medens  det 
maae  være  noksom  bekjendt,  at  Tscherning  var  en  afgjort  Mod- 
stander af  Slesvigholsteinismen ,  og  at  alt  det  Samkvem,  han  har 
haft  med  Oldensworth,  har  været  et  Forsøg  paa  at  afvinde  ham 
fra  Slesvigholsteinismen  og  holde  ham  fast  ved  Slesvigs  Selvstæn- 
dighed og  democratiske  Udvikling.  Endvidere  afviser  Tscherning 
atter  den  Paastand,  som  „Fædrelandet"  fastholder,  at  en  Hr.  Han- 
sen skulde  staae  i  Venskabsforhold  til  ham,  dermed,  at  han  ikke 
veed,  hvem  bemeldte  Hansen  er.     Han  skriver  videre: 

De  søger,  Hr.  Redacteur,  at  gjøre  min  Udtalelse  om 
de  preussiske  Planer  til  Danmarks  Deling  tvivlsom;  men 
lad  min  Forudsætning  være  urigtig,  naar  jeg  kun  holder 
den  for  rigtig,  saa  medfører  den  ligegodt,  at  netop  jeg 
maae  forudsætte  andre  Hensigter  hos  Preussen,  naar  de 
angribe  vort  Land,  end  den,  kun  at  hjælpe  Slesvigerne 
til  deres  Ret.  Derfor  har  jeg  stedse  været  saa  ivrig 
imod  at  give  Paaskuddet  til  Angrebet,  det  være  ved  Ud- 
sondringen af  Holsten,  ved  sproglige  Overgreb  i  Slesvig, 
Incorporationsbestræbelser,  eller  Tydskland  truende, 
usikkre  og  utilstrækkelige  skandinaviske  Forbindelser. 
Derfor  har  jeg  saa  hyppig  udtalt,  hver  Ting  til  sin  Tid 
og  ved  rette  Midler.  Da  jeg  saaledes  har  tillagt  Preussen 
Bihensigter,  farlige  for  Danmark,  saa  har  jeg  ikke  kunnet 
antage,  at  Preussens  Hensigter  vilde  tilintetgjøres  derved, 
at  vi  ordnede  vore  Forhold  i  Overeensstemmelse  med 
Landsdelenes  Ønsker  og  givne  Tilsagn,  men  jeg  har 
meent,  at  Paaskuddet  herved  blev  Preussen  berøvet  til 
Bihensigternes  Opnaaelse.  Vi  havde  jo  seet,  at  Preussen, 
skjulende    sine    Hensigter,    sad    rolig    lige    indtil    Arve- 


239 

forholdene  truede  med  at  forvikle  sig,  og  den  uheldige 
Erklæring  af  September  1846  bragte  Arvespørgsmaalet 
og  Spørgsmaalet  om  det  administrative  forbundne  Slesvig- 
holsten i  Forbindelse  med  hinanden  ind  for  det  tydske 
Forbund,  men  da  benyttede  Preussen  disse  Forviklinger 
til  at  træde  i  Forbindelse  med  Arveprætendenterne  og 
søgte  heri  deres  Krigsgrund  1848. 

Jeg  har  ikke,  som  De  siger,  prædiket  Eftergivenhed 
mod  Holstens  Fordringer,  men  jeg  har  raadet  til  fore- 
løbig i  det  Mindste,  at  offre  forekjellige  Anskuelser  og 
Forhaabninger  i  Rigets  velforstaaede  Interesser,  hvilke 
efter  den  uheldige  Fred,  vi  havde  været  i  den  Nødvendig- 
hed at  slutte  den  2den  July  1850,  og  den  europæiske 
Gunst ,  det  slesvigholstenske  Oprør  dengang  vedblev  at 
nyde,  efter  min  Mening  bestod  i,  selv  med  Opoffrelser, 
at  søge  at  føre  Delene  sammen  til  et  fredeligt  Samliv 
og  gjenvinde  Vanen  hertil.  Jeg  har  udtalt  mig  imod 
Gjenoptagelsen  og  Udviklingen  af  Formaal,  som  ikke 
passede  sammen  med  en  saaclan  Fredspolitik.  Da  jeg 
saa  ofte  offentlig  har  udtalt  mig  om  disse  Ting,  skal  jeg 
ikke  omtale  dem  nærmere  her,  men  kun  henvise  til,  at 
De,  Hr.  Redacteur,  imidlertid  selv  giver  Beviis  for,  at 
jeg  ikke  har  prædiket  Eftergivenhed  mod  Holstens  For- 
dringer, ved  at  bringe  i  Erindring,  at  jeg  stemte  mod 
dette  Forslag  1856.  Naar  Redacteuren  vil  gjøre  sig  den 
Uleilighed,  at  gjennemsee  Forhandlingerne  om  Grundlovs- 
indskrænkningsloven  i  1855,  saa  vil  han  see,  deels  af 
mine  Udtalelser,  deels  af  de  Forslag,  for  hvilke  jeg  har 
stemt,  at  jeg  har  været  imod  Loven  af  2  Octbr.  1855, 
fordi  den  ikke  kunde  indgyde  Landsdelene  Tillid,  fordi 
den  gjorde  Kongen  til  Embedsmand  i  et  grundlovsmæs- 
sigt Geheimestatsministerium,  hvilket  herved  fik  en  vrang 
Stilling  ligeoverfor  Kongen,  og  hvorved  forberedtes  et 
Klikkeregimente ,  og  endelig,  fordi  Valgloven,  naar  den 
ikke  holdt  sig  til  middelbare  Valg  gjennem  Landsdeels- 
repræsentationen ,    men   fastholdt  umiddelbare  Valg,  — 

da  optog  en  Indtægtscensus  og  gav  ikke  et  mere  om- 
fattende Valggrundlag.  Jeg  paatalte  ogsaa  den  Mangel 
ved  Valgloven,  at  den  ikke  var  bleven  forelagt  de  for- 
skjellige  Repræsentationer.  Forelaae  Forhandlingerne  i 
Tyvemandsraadet,  saa  vilde  mine  Indsigelser  mod  2  Octbr. 
1855  endnu  træde  klarere  frem. 

Ganske  vist  har  jeg  ikke  fraraadet  Sprogrescrip- 
terne,  eftersom  jeg  ikke  er  bleven  spurgt  oraRaad;  men 
jeg  har  misbilliget  dem,  den  første  Gang  jeg  hørte  om 
dem,  som  uskikkede  til  at  løse  den  Opgave,  som  var 
stillet  clen  slesvigske  Bestyrelse  ved  Proclamationen  af 
14  July,  hvori  der  høitidelig  var  givet  Tilsagn  om  Sprog- 
lighed og  Sprogbeskyttelse.  Ligeoverfor  et  saadant  Til- 
sagn lod  der  sig  ikke  drage  Sproggrændser  paa  Jord- 
fladen efter  Sogne  eller  paa  lignende  Maade.  Mine  An- 
skuelser om  denne  Sag  har  jeg  iøvrigt  for  længe  Siden 
forelagt  Publicum,  saa  jeg  behøver  ikke  her  at  anføre 
dem.  Da  den  slesvigske  BestjTelse  snart  efter  Rescrip- 
ternes  Udstedelse  kaldtes  til  at  forsvare  dem  mod  det 
fremmede  Diplomaties  Indsigelser,  anførtes  især  admini- 
strative Grunde. 

Vel  stemte  jeg  1856  mod  den  Art  Revision  af  Fælles- 
forfatningen  af  2  Octbr.  1855,  som  de  11  Holstenere 
og  Slesvigere  foreslog  (der  var  kun  Riddere);  men  jeg 
stillede  Forslag  om  en  Revision  ved  selve  Rigsraadets 
Mellemkomst,  hvilket  Forslag  Raadets  Formand  skjød  til 
Side;  jeg  stillede  ogsaa  Forslag  om,  at  den  midlertidige 
Valglov  skulde,  overeensstemmende  med  det  kongelige 
Tilsagn  i  Forordningen  af  26  July  1854,  forelægges  de 
forskjellige  Landsdeles  Repræsentationer.  Dette  Forslag 
vare  de  Elleve  tilbøielige  til  at  stemme  for,  naar  det 
blev  bragt  til  Afstemning,  efter  at  deres  eget  Forslag 
var  afstemt,  men  dertil  viste  Formanden  sig  utilbøielig. 
Var  dette  Forslag  blevet  antaget,  saa  var  Kongens  Til- 
sagn bleven  holdt,  og  Landsdelene  havde  faaet  Anled- 
ning til,    paa  et  passende  Udviklingstrin,    at   udtale  sig 

om  Forfatningen.  Forhandlingerne  herom  ville  vise,  at 
mine  Grunde  bertil  netop  vare  Ønsket  om,  at  bringe 
Forfatningst visten  til  en  Afgj øreise  udenfor  Landets 
Grændser. 

Endnu  kun  Eet.  For  at  redde  mig  fra  at  „sjokke 
om  i  Reactionens  Ledebaand" ,  beder  jeg  Dem,  Hr.  Re- 
dacteur,  om  at  sige  mig,  hvad,  hvor  og  hvem  Reactionen 
da  er?  De  bruger  denne  farlige  Skræmsel  saa  hyppig, 
men  holder  den  stadig  i  en  saa  taaget  Belysning,  at  man 
ikke  kan  tage  sig  ivare  for  den.  For  mig  har  Reaction 
og  Action  stedse  staaet  som  to  Modsætninger,  den  ene 
betinget  af  den  anden,  der  vexlende  gjorde  sig  gjæl- 
dende  i  det  politiske  Liv,  ligesom  Fremslag  og  Tilbage- 
slag ved  Pendulen  i  den  mechaniske  Verden  og  næsten 
med  samme  Nødvendighed.  Jeg  har  undgaaet  alle 
stærke  Udslag  i  den  ene  Retning  af  Frygt  for  Udslaget 
i  den  anden. 

Den  seneste  stærke  Action  mod  Slesvigholsten,  For- 
fatningen af  18  Novbr.  1863,  der  vel  tillige  kan  siges 
at  være  en  Reaction  mod  Londonertractaten ,  men  især 
mod  Kundgjørelsen  af  28  Jan.  1852,  synes  væsentlig  at 
have  fremkaldt  en  voldsom  Reaction  i  slesvigholstensk 
(statsopløsende?)  Interesse.  Fra  mange  Sider  synes  man 
med  usikker  Haand  at  holde  fast  ved  Kundgjørelsen  af 
28  Jan.  1852,  som  bedste  Grundlag  for  Conferencen  og 
mod  den  saa  farlige  Slesvigholsteinisme.  Er  det  Til- 
bagebevægelsen imod  dette  Grundlag,  De,  Hr.  Redacteur, 
kalder  Reaction,  ja  saa  gaaer  jeg  i  dens  Ledebaand,  som 
kan  føre  mig  derhen,  om  og  kun  i  Tanken  om  Bero- 
ligelse. At  jeg  gaaer  blind  hen  for  at  trække  vort  Lod 
er  jo  naturligt,  thi  da  den  med  „saa  velberaad  Hu  frem- 
kaldte Crise"  er  gaaet  over  til  Krig,  saa  findes  jo  Lod- 
derne i  et  Lykkehjul. 

De  kalder,  Hr.  Redacteur,  Democratie  Socialisme 
(Samfundsudvikling)  og  Bondevennehaab  (Udvikling  til 
Lighed)    „forfængeligt  Blændværk".     Det  forundrer  mig 

Af  Anthon  Frederik  Tscherniugs  efterladte  Papirer.   III.        16 

ikke,  at  disse  Ting  opfattes  saaledes  i  det  bureaucra- 
tiske  Danmark,  og  det  er  en  Fortjeneste  af  Dem,  Hr. 
Redacteur,  at  have  sagt  det  ligefrem,  medens  saamange 
fornægte  denne  Opfattelse  eller  undvige  Tilstaaelsen. 

18.  April  1864. 

Til  Conseilspræsident  Monrad! 

Det  gjør  mig  ondt  at  maatte  uleilige  Deres  Exel- 
lence,  der  vist  paa  anden  Maade  har  Uleilighed  nok, 
med  Efterstaaende ,  men  idet  jeg  gjør  det,  troer  jeg  at 
opfylde  en  Pligt.  Sagen  er  følgende.  Vedlagte  Nr.  49 
af  „Sorø  Amtstidende"  er  bleven  mig  tilsendt,  idet  min 
Opmærksomhed  er  bleven  henledet  paa  en  Correspon- 
danceartikkel  fra  Kjøbenhavn,  hvis  Indhold  ganske  vist 
er  af  en  ganske  egen  Art.  Kongen  er  i  denne  Artikkel 
omtalt  paa  en  høist  utilbørlig  Maade,  og  der  er  givet 
Opfordring  til  at  forberede  Oprør  for  at  haandhæve  Fol- 
kets Souverainitet.  Baade  §  5  og  6  af  Presseloven  sy- 
nes mig  ere  overtraadte  i  denne  Artikkel.  Det  havde 
først  været  min  Hensigt,  at  sende  Bladet  til  Justits- 
ministeren, men  da  jeg  saavel  af  Dirkinck-Holmfeldts 
Sag,  som  af  Forholdet  med  Crone  ved  Thronskiftet  har 
faaet  det  Indtryk,  at  han  har  en  vis  Tilbøielighed  til  at 
skaane  Urostiftere,  saa  opgav  jeg  denne  Idee.  Skjøndt 
Sagen  er  af  en  noget  forskjellig  Natur,  og  jeg  godt  er- 
indrer, at  Minister  Casse  som  Dommer  var  streng  i  Presse- 
sager,  saa  at  han  jo  var  blandt  dem,  der  dømte  som 
offentliggjorte  de  beslaglagte  Artikler,  sender  jeg  der- 
for Bladet  til  Conseilspræsidenten,  der  dog  stedse  bliver 
den,  som  skal  svare  for,  at  Monarchiets  Konges  Anseelse 
ikke  undergraves  ved  at  betegne  Regjeringshandlinger 
som  slette  og  dog  udpege  Kongen  som  den,  der  hjælper 
til  deres  Udførelse,  og  den,  som  maae  paasee  paa  Mon- 
archiets Vegne,  at  Oprøret  ikke  opfostres  i  Landsdelen 
Danmark    og    opstilles   som  Middel  til   at  gjøre   Folke- 

villien  gjældende,  ja  at  der  endog  gives  Opfordring  til 
at  organisere  det.  At  lade  Udtalelser  af  denne  Art 
hengaae  upaaagtede,  er,  saa  synes  mig,  at  lade  Lovløs- 
hed befæste  sig  i  denne  Retning,  at  bringe  dem  for 
Domstolene  er  derimod  paa  engang  at  prøve  disse  og 
at  prøve  -Lovens  Tilstrækkelighed. 

Artiklen  bærer  Spor  af  at  hidrøre  fra  en  ung  Mand, 
studios.  eller  Lignende.  Mon  Regjeringen  dog  ikke  en- 
gang skulde  komme  til  at  indsee,  hvor  uklædeligt  det 
er,  i  Statsskoler  at  oplære  unge  Mennesker  i  Hundrede- 
tal, holde  Statslevebrød  til  deres  Underhold,  og  til  Tak 
derfor  faae  et  Sæt  af  halve  dagdrivende  Oprørstilberedere, 
der  ved  Landets  ene  Universitet  oplæres  til  at  udlevere 
Dele  af  Staten  til  Tyd  skiand,  ved  det  andet  til  at  ud- 
levere det  til  Norge-Sverrig,  hver  for  sig  at  beholde  den 
største  Andeel  for  sig  til  Levebrødsland,  for  hvis  Be- 
siddelse de  kræve  fremmed  Beskyttelse.  Dette  universi- 
tariske,  bureaucratiske  Anarchie  kan  ikke  være  en  sund 
Statstilværelse ,  en  saadan  Tilværelse  kan  ikke  hænge 
sammen  med  sand  Frihed;  er  den  af  national  Oprindelse, 
saa  beklager  jeg  den  nationale  Idee  som  Middel  til  at 
fremkalde  et  sundt  Samfundsliv. 

12.  Mai  1864. 

Skolelærer  Schelderup  i  Føllesløv! 
I  Brev  af  7de  denne  Maaned  er  De  saa  god ,  paa 
egne  og  andres  Vegne,  at  opfordre  mig  til  at  stille  mig 
til  Valg  den  14de  i  næste  Maaned  i  Holbæks  Amts  2den 
Valgkreds.  De  har  gjort  det  paa  en  saa  indtrængende 
Maade,  henvisende  til  de  nærværende  svære  Tidsomstændig- 
heder, at  jeg  vel  ikke  bør  undslaae  mig,  skjøndt  jeg, 
som  jeg  alt  tidligere  har  meddeeltDem,  ikke  mere  føler 
mig  ret  skikket  til  at  røgte  dette  Kald  og  derfor  burde 
have  opgivet  at  overtage  det.  Jeg  skal  altsaa  følge  den 
givne  Opfordring  og  møde  paa  Valgdagen,  men  jeg  for- 

beholder  mig  at  kunne  træde  tilbage  uden  at  støde  Væl- 
gerne, inden  de  3  Aar  ere  omme,  for  hvilke  Valget  skal 
gjælde,  om  jeg  nemlig  yderligere  kommer  til  den  Er- 
kjendelse,  at  jeg  virkelig  ikke  er  skikket  til  at  indtage 
en  Rigsdagsmands  Plads  paa  en  for  mig  selv  tilfreds- 
stillende Maade. 

Naar  de  Herrer  i  Deres  Skrivelse  udtale  det  Haab, 
at  jeg  maatte  kunne  gjennem  Rigsdagen  virke  for  at 
bevare  den  ved  Grundloven  for  Kongerigets  særlige  An- 
liggender erhvervede  folkelige  Frihed,  saa  frygter  jeg 
for,  at  den  Tid  er  forbi,  hvor  dette  kan  lade  sig  gjøre. 
En  stor  Deel  af  det  menige  Folk  og  en  stor  Deel  af 
dets  Ledere  have  bidraget  til  at  bringe  det  dertil,  at  en 
Deel  af  den  Frihed,  som  det  umiddelbare  Democratie 
nu  nyder,  kan  blive  krævet  som  et  fædrelandsksindet 
Offer  til  Statens  Bestaaen,  og  isaafald  bliver  Modstand 
vanskelig.  Dette  er  Følgen  af  den  Følelsespolitik,  som 
man  har  belagt  med  Navnet  den  nationale  Politik,  og  det 
dermed  nøie  forbundne,  overdrevne,  især  ubetimelige 
Selvstændighedskrav,  som  man  har  villet  gjennemføre 
uden  at  lægge  Mærke  til,  at  vi  selv  savnede  den  for- 
nødne Magt  hertil ,  og  at  vi  ikke  kunne  vente  en  til- 
strækkelig Magtudfolden  fra  nogen  anden  Side. 

24.  Mai  1864. 

Til  Gaardmand  Niels  Petersen,   Formand  for  Østifternes 

Folkeforening ! 

Deres  Skrivelse  af  22de  Mai  dette  Aar  har  jeg  mod- 
taget og  besvarer  efter  Deres  Ønske  umiddelbart,  saa  at 
det  endnu  kommer  paa  Posten  i  Dag. 

Det  forundrer  mig.  det  tilstaaer  jeg,  at  der  stilles 
Spørgsmaal  til  mig,  angaaende  min  tilsigtede  Optræden 
i  Kongerigets  Rigsdag,  om  jeg  igjen  vælges  til  Folke- 
thingsmand.  Det  er,  som  laae  der  ikke  et  langt  Liv 
bag  ved  mig,  hvoraf  man  havde  lært  at  kjende,  hvad  jeg 

vil,  og  hvad  jeg  hidtil  har  kunnet.  Jeg  tilstaaer,  at  dette 
end  mere  har  forundret  mig  paa  en  Tid,  hvor  langt  vig- 
tigere Spørgsmaal  foreligge  end  de  opstillede,  i  hvor  be- 
tydelige de  til  enhver  anden  Tid  end  kunne  være,  hvor 
nemlig  Statens  Tilværelse  staaer  paa  Spil  og  med  den 
Statsmagt,  Frihed  og  Forfatning,  hvor  den  ulykkelige 
Tilstand  endelig  er  indtraadt,  hvilken  jeg,  som  De  selv 
og  mange  af  Deres  Venner  ofte  have  hørt,  i  en  Række 
af  Aar  gjentagen  har  forudsagt  maatte  indtræde,  naar 
vi  istedetfor  at  arbeide  for  indre  fredeligt  Samliv  mellem 
de  Landsdele,  som  nu  engang  ved  europæiske  Afgjørelser 
var  bestemt  til  at  sammenholdes  under  eet  Kongedømme, 
forfulgte  al  Slags  Blændværk,  under  Navnene  National,  Skan- 
dinavisk, Udsondring,  Eiderdanmark,  kort,  husker  jeg  mere 
alt,  hvad  man  har  givet  sig  af  med  af  slige,  som  det  nu 
har  viist  sig,  hule  Grillefængerier,  udviklede  og  udpyn- 
tede mere  til  vore  Fjenders  end  til  vor  egen  Fordeel. 
Det  synes,  som  de  Herrer  have  glemt,  at  jeg  i  1854  ene 
stillede  mig  mod  Strømmen,  for  at  forhindre,  at  man  ved 
at  drive  Udviklingen  af  Fællesforholdene  ind  paa  en 
skj æv  Bane  tilsidst  skulde  komme  til  at  fremkalde  et 
Tilbageslag  mod  Kongerigets  særlige  Forfatning.  Men 
jeg  vil  ikke  tortsætte  denne  Udtalelse  af  Grundene  til 
min  Forundring  over,  at  see  Foreningen  opstille  Spørgs- 
maal om  slige  gamle  og,  forsaavidt  de  ikke  ere  gamle 
og  bekjendte,  mindre  vigtige  Sager  til  mig,  som  om  ieg 
var  en  ny  Mand,  hvis  Meninger  man  ikke  kjendte,  men 
derimod  vil  jeg  sende  Dem  en  Artikkel  (Min  Politik*)), 
hvoraf  De  vil  see,  hvorledes  jeg  er  kommen  til  den  Po- 
litik, jeg  hylder,  hvorledes  den  hænger  sammen  med  mit 
Livs  Udvikling  under  de  Begivenheder,  jeg  har  oplevet, 
og  hvorledes  den  nu  er. 


*)  En    Artikel    i    „Nørrejydsk    Tidende"    for   1864,    Nr.   33, 
34,  36  og  37. 

Jeg  kunde  maaskee  efter  denne  Meddelelse  antage, 
at  have  givet  tilstrækkelig  Svar  paa  de  forelagte  Spørgs- 
maal,  men  deels  berører  Artiklen  ikke  de  i  Spørgs- 
maalene  antydede  Sager  enkeltviis,  deels  vil  jeg  an- 
tage, at  Foreningen  ved  at  stille  mig  Spørgsmaalene 
har  meent  at  være  opmærksom  og  velvillig  imod  mig,  derfor 
vil  jeg  efter  det  ovenfor  sagte  besvare  de  stillede  Spørgsmaal. 

1)  Jeg  vil  modsætte  mig,  at  Forfatningen  af  5  Juny 
1849  for  Kongerigets  særlige  Anliggender  fortrænges  af 
nogen  anden  Forfatning  og  det  ikke  alene,  hvad  Valg- 
bestemmelserne vedkommer,  men  hvad  flere  andre  Be- 
stemmelser angaaer,  som  i  det  Mindste  ere  ligesaa  vig- 
tige, men  jeg  skjuler  ikke  for  mig  selv,  at  de  Mange, 
der  have  opstillet  18  Novbr.  1863  som  det  sande  Middel 
til  Statens  Frelse  og  søgt  at  udbrede  Troen  herpaa,  have  gjort 
Arbeidet  vanskeligt,  da  man  jo  veed,  at  denne  Forfatnings 
Hovedformaal  er,  at  fortrænge  Forfatningen  af  5  Juny  1849. 

2)  Jeg  anseer  Sammenlægningsfriheden  for  ubetimelig, 
saalænge  der  endnu  findes  saameget  Fæstegods  i  den 
jorddrotlige  Haand. 

3)  Den  Overeenskomst,  hvortil  man  syntes  at  være 
kommen  i  næstsidste  Møde  af  det  endnu  bestaaende 
Folkething,  var  jeg  villig  at  slutte  mig  til  og  vil  ligesaa 
igjen.  Mod  den  af  Foreningen  antydede  Valgmaade  har 
jeg  ikke  noget  at  indvende,  men  anseer  den  ikke  for 
saa  ene  saliggj ørende,  at  der  jo  lod  sig  tænke  nogen 
Ændring  deri,  saafremt  derved  endelig  lod  sig  opnaae 
Communalforfatninger,  der  svarede  til  Landets  Inddeling 
i  Bestyrelseskredse. 

4)  Ligeoverfor  Fæsteafløsningen  staaer  jeg  paa 
samme  Standpunct  som  tidligere,  hvilket  Standpunct  jo 
maa  være  Foreningen  bekjendt,  da  jeg  vel  noget  nær 
er  den,  som  har  givet  det  første  mere  bestemte  Stød 
til  Fæsteafløsningssagen  og  væsentlig  deeltaget  i  at 
skaffe  de  forskjellige  Afløsningslove  den  Form,  hvori  de 
ere  traadte  for  Lyset. 

Kjøbenhavn  i  December  1864. 

Til  Kongen! 

Under  8.  Jan.  d.  A.  vovede  jeg  allerunderdanigst  at 
bede  Deres  Majestæt  om,  at  fritage  mig  for  at  være 
Medlem  af  Rigsraadets  Landsthing,  hvortil  jeg  ikke  læn- 
gere følte  mig  skikket,  fordi  Loven  af  18  Novbr.  1863 
førte  i  en  Retning  saavel  med  Hensyn  til  Landsdelenes 
gjensidige  Stilling,  som  deres  indre  Frihed,  som  jeg  ikke 
kunde  følge. 

Deres  Majestæt  opfordrede  mig  dengang  allernaadigst 
i  Skrivelse  af  26.  Jan.  til  fremdeles  at  forblive  i  Raadet. 
Da  Deres  Majestæts  Throne  dengang  var  omspændt  af 
Sorger  og  Besværligheder,  saa  holdt  jeg  det  for  min 
Pligt  at  følge  Opfordringen,  og  forblev  i  Thinget.  Det 
var,  tænkte  jeg,  jo  muligt,  at  min  Forudseenhed  havde 
været  urigtig,  det  vilde  jo  desuden  være  tids  nok  at 
træde  tilside,  naar  den  nævnte  Forfatning  kom  til  at 
virke,  som  jeg  havde  forudsat.  Men  nu  er  dette  Til- 
fælde indtraadt,  langt  fra  at  holde  Landsdelene  sammen, 
er  Forf.  af  18  Novbr.  1863  bleven  grebet  som  Paa- 
skud for  at  splitte  dem  ad,  og  efter  at  dette  er  skeet, 
forsøger  man  nu  at  benytte  denne  Forfatning,  hvis  For- 
maal  kun  har  været  at  støtte  Deres  Majestæt  i  Lovgiv- 
ningen om  Anliggender,  som  Kongeriget  havde  fælles 
med  andre  Landsdele  (Fællesanliggencler),  til  at  vedblive 
at  deeltage  i  Lovgivningen  om  visse  Anliggender,  der, 
det  maa  siges  med  Sorg,  nu  kun  ligesom  alle  andre 
ere  særlige  for  Kongeriget.  Der  dannes  saaledes  tvende 
forskjellige  Repræsentationer  for  dette  lille  Lands  ikke 
meget  betydelige  Anliggender.  Vel  have  mange  Stemmer 
givet  deres  Bifald  til  denne  Ordning  af  Kongerigets 
Statsvæsen,  men  jeg  har  desuagtet  ikke  kunnet  komme 
til  den  Overbevisning,  at  den  er  lovlig. 

Men  selv  om  jeg  herom  kunde  nære  Tvivlsmaal,  saa 
forekommer  den  hele  Foranstaltning  mig  for  i  høi  Grad 

statsfarlig,  dobbelt  farlig,  efter  at  det  er  bleven  gjort 
klart,  at  dens  Hovedhensigt  skal  være,  at  aftvinge  Konge- 
rigets egentlig,  nu  15aarige  Repræsentation  Forfatnings- 
forandringer,  som  man  altsaa  vel  maa  formode,  at 
denne  Repræsentation  ellers  vilde  være  uvillig  til  at 
gaae  ind  paa.  Forsøg  af  denne  Art  byder  min  Følelse 
og  min  Forstand  imod,  jeg  har  dertil  seet,  at  overalt, 
hvor  man  har  brugt  slige  Midler,  der  have  de,  selv  om 
de  tilsyneladende  ere  lykkedes,  efterladt  et  dybt  Spor 
af  krænket  Retsfølelse,  som  sjelden  er  forbleven  uden 
skadelige  Følger.  I  nærværende  Tilfælde  handler  man 
efter  mit  Skjønnende  mere  efter  hule  Theorier  og  forud- 
fattede Meninger  end  efter  det  Udbytte,  de  henrundne 
Aars  Erfaringer  have  givet. 

Jeg  har  troet  at  opfylde  min  Pligt  mod  Deres  Maje- 
stæt, ved  at  gjøre  den  Modstand,  jeg  har  formaaet  mod 
en  Foranstaltning,  der  forekom  mig  saa  urigtig,  saa  far- 
lig; den  er  efter  min  Betragtning  af  en  saadan  Beskaffen- 
hed, at  jeg  som  retsindig  Mand  ikke  vil  kunne  deeltage 
i  den  Anvendelse  af  den,  hvortil  den  er  bestemt,  og 
haaber  derfor,  at  Deres  Majestæt  allernaadigst  vil  be- 
villige min  allerunderdanigste  Ansøgning  om,  at  maatte 
udtræde  som  kongevalgt  Medlem  af  Landsthinget  i  Rigs- 
raadet  for  Kongeriget  Danmarks  og  Hertugdømmet  Sles- 
vigs Fællesanliggender. 


Til  Formanden  iRigsraadets  Landsthing  for  Kongeriget 
Danmarks  og  Hertugdømmet  Slesvigs  Fællesanliggender! 

Da  jeg  i  Dag  har  indgivet  min  allerunderdanigste 
Begjæring  om,  at  maatte  udtræde  af  Thinget,  saa  af- 
holder jeg  mig  fra  fremtidig  at  møde  i  Thinget*). 

Kjøbenhavn  d.  19.  (?)  Decbr.  1865. 

A.  F.  Tscherning, 

*)  Se    første    Deel    pag.   52    og   „Nørre jydsk   Tidende"    1865 
Nr.  1,  7,  8,  9,  10,  61—66,  88—89  o.  s    v. 

Tschernings  Afskedigelse  som  Medlem  af  Rigsraadet  er  da- 
teret 2  Januar  1865.  Efter  denne  sin  Udtrædelse  modtog  Tscher- 
ning  en  Anerkjeudelses-Adresse,  dateret  6  Januar  1865,  fra  en  Deel 
Valgmænd,  som  paa  denne  Dag  vare  samlede  til  Landsthingsvalg 
i  Randers.  Baade  Adressen  og  Tschernings  Svar  derpaa  findes  i 
„Nørrejydsk  Tidende"  1865,  Nr.  3  og  Nr.  8. 


Kjøbenhavn  d.  11.  Jan.   1865. 

Til  Gaardeier  N.  Petersen,  Formand  i  Østifternes  Folke- 
forening, 2den  Valgkreds,  Holbæk  Amt ! 

Deres  Skrivelse  af  8de  d.  M.  med  vedlagt  Adresse 
har  jeg  modtaget  og  skal  ufortøvet  indgive  Adressen  til 
Rigsdagens  Folkething. 

I  samme  Omslag  har  jeg  modtaget  en  Skrivelse,  ud- 
færdiget i  Kredsens  Folkeforeningers  Navn,  hvori  min 
Optræden  i  Rigsraadet  og  Udtrædelse  af  samme  billiges, 
og  hvori  der  udtales  den  Forventning,  at  jeg  vil  findes 
blandt  dem .  der  med  urokkelig  Fasthed  vil  holde  paa 
Grundloven  af  5  Jnny  1849  og  Valgloven  af  samme  Aar 
16  Juny. 

I  ..Holbæks  Amts  Avis"  af  6te  og  8de  dennes,  i  en 
Skrivelse  til  Vælgerne  i  Kredsen,  har  Foreningen  tildeels 
faaet  Svaret  forud  paa  det  her  omhandlede  Brev.  Der- 
som det  ikke  lykkes  at  gjøre  heldig  Modstand,  hvortil 
der  kun  er  ringe  Udsigt,  mod  det  Stormløb,  der  nu  gjøres 
mod  Kongerigets  Forfatning  af  5  Juny  1849,  saa  hid- 
rører det  fra  Grunde,  som  de  af  de  Herrer  kjende,  der 
have  beæret  mig  med  deres  Nærværelse,  deels  ved  Val- 
gene, men  især  ved  de  Møder,  jeg  til  forskjellige  Tider 
har  holdt  med  Vælgerne.  Alt  siden  1854  har  jeg  ad- 
varet Meniginandspartiet  mod  at  indlade  sig  paa,  at  yde 
nogen  bestemt  og  udtalt  Understøttelse  til  den  saakaldte 

nationale  Politik  i  sine  forskjellige  Forgreninger.  Ved 
at  skrue  Forfatningen  af  18  Novbr.  1863  op  til  et  Stats- 
værn  i  Farens  Øieblik,  derved  vil  man  nu  komme  til  at 
holde  paa  den,  efter  at  Fællesskabet  var  forbi.  Vi  vare 
saaledes  kun  16  å  16  i  begge  Raadets  Afdelinger,  der 
gik  ligefrem  imod  den  (de  ledende  Medlemmer  stemte 
for  den),  jeg  alene  i  Landsthinget,  14  å  15  i  Folkethinget. 
Herved  er  Modstandsevnen  til  Forsvar  for  Grundloven 
af  5  Juny  1849  brudt.  De  Forandringer,  der  komme  til 
at  foregaae  med  denne  Grundlov,  hidrører  ligesaa  meget 
fra  dem,  der,  skjøndt  de  ere  for  Loven,  dog  have  ind- 
villiget i,  at  lade  Rigsraadet  bestaae  som  en  berettiget 
Repræsentation  for  Kongeriget,  efter  at  enhver  Art  af 
Fællesskab  var  borte,  som  fra  dem,  der  ønske  hiin  For- 
fatningslov forandret.  34  Stemmer  af  100  havde  kunnet 
hindre  denne  efter  min  Mening  ulovlige,  i  hvert  Tilfælde 
skadelige  Lovgivningsact.  Jeg  advarede  strax,  da  Re- 
gjeringsforslaget  kom  til  Rigsraadets  Landsthing,  og 
gjorde  fuldstændig  Modstand  mod  Forslaget,  men  istedet- 
for  at  ringe  med  Klokken  og  gjengive  og  udvikle  alle 
Modstandsgrunde,  hyllede  man  den  hele  Sag  i  Taushed. 
Forslaget  forelagdes  af  Regjeringen  den  18de  Novbr., 
det  kom  til  1ste  Behandling  den  21de;  jeg  begyndte 
samme  Dag  den  Modstand,  som  jeg  siden  er  vedbleven, 
foranstaltede  en  Samling  af  Folkethingsmænd,  gjorde 
opmærksom  paa  Faren  og  paa  den  Modstand  mod  Lovlig- 
heden af  dette  Foretagende,  som  jeg  havde  begyndt  og 
fremdeles  agtede  at  gjøre.  Allerede  den  29de  Novbr. 
indeholdt  „Nørrej.  Tid."  en  Fremstilling  af  Sagen  og 
Forhandlingernes  Gang,  den  15de  Decbr.  indeholdtes  i 
samme  Tidende  en  Artikkel,  som  gav  en  Idee  om  de 
Farer,  der  forestod,  men  først  den  16de  Decbr.  begyndte 
„Morgenposten"  at  beskjæftige  sig  alvorlig  med  denne 
Sag.  Havde  Adresser  skullet  have  nogen  Virkning,  da 
maatte  de  være  fremkomne  umiddelbart,    støttende  den 

Modstand,  som  da  blev  gjort  under  saa  ugunstige  Om- 
stændigheder, inden  Sagen  kom  for  RigsraadetsFolkethiug. 
At  saadant  ikke  skete,  kan  ikke  være,  fordi  Bladet  ikke 
bifaldt  Modstanden.  Thi  da  det  deD  lGde  aabnede  sine 
Spalter  for  mere  omfattende  at  behandle  denne  Sag,  var 
det  for  at  gjengive  en  Tale  af  Pastor  Birkedal  i  Folke- 
thinget,  der  væsentlig  støttede  sig  til  de  samme  Grunde, 
som  jeg  havde  fremført  omtrent  3  Uger  tidligere,  hvilke 
altsaa,  om  de  strax  vare  blevne  bragte  omkring,  havde 
givet  dem,  der  senere  have  viist,  at  Sagen  laae  dem  paa 
Hjærte,  Opfordring  til  at  handle  i  rette  Tid,  ved  nemlig 
at  modarbeide  Eigsraadets  Vedbliven. 

Naar  jeg  hentyder  til  denne  Efterladenhed  fra  et 
Organs  Side,  der  staaer  i  saa  nøie  Forbindelse  med 
Østifternes  Folkeforening,  saa  skeer  det  for  at  vise,  hvor 
lidt  det  nu  betyder,  naar  der  forlanges,  at  man  skal 
holde  urokkelig  fast  paa  Grundloven  af  5  Juny.  Den 
er  jo  halv  overgivet  i  Modstandernes  Magt  iforveien  ved 
de  tidligere  fulgte  urigtige  politiske  Systemer,  og  senere 
ved  at  skjænke  den  Forfatning  (18  Novbr.  1863),  som 
især  er  bleven  til  for  at  rokke  ved  Forfatningen  af 
5  Juny,  sin  Tilstemning,  og  endelig  ved  at  tilsige  den 
nyt  Liv,  uagtet  dens  Formaal,  de  fælles  Anliggender,  er 
forsvunden.  Jeg  gjør  i  alle  slige  Forhold,  hvad  jeg  kan, 
for  at  faae  det  taaleligst  mulige  ud  af  hver  Stilling, 
men  Stillingen  er  dennegang  forberedt  saa  vanskelig  for 
mig  af  andre,  og  tiltrods  for  mine  betimelige  Advarsler, 
at  Udfaldet  ikke  lover  at  blive  godt.  Hvad  Valgloven 
af  16  Juny  1849  angaaer,  da  har  den  allerede  under- 
gaaet  flere,  skjøndt  mindre  væsentlige  Forandringer. 

25.  Marts  1866. 

Niels  Pedersen,  Gaardmand  i  Kundby! 

Under  2den  Januar  1865  har  jeg  fra  Østifternes 
Folkeforening,  2den  Folkethingskreds,  Holbæks  Amt, 
modtaget  en  Anerkjendelse  af  det  Rigtige  i,  at  jeg 
havde  nedlagt  mit  Mandat  i  Rigsraadet,  og  samtidig 
Opfordring  til  med  urokkelig  Fasthed  at  ville  holde  paa 
Grundloven  af  5  Juny  1849  og  Valgloven  af  16  Juny  s.  A. 
Jeg  svarede  dengang  Foreningen,  at  dette  kunde  have 
sine  Vanskeligheder,  eftersom  man  fra  Flere  af  deres 
Side,  som  mest  havde  ønsket  at  holde  paa  disse  Love, 
formeget  havde  indladt  sig  paa,  at  indrømme  Rigsraadet 
en  Tilværelse  efter  Fredslutningen,  og  eftersom  saa  Mange 
i  urette  Tid  havde  lagt  for  stor  Vægt  paa  Forfatningen 
af  18  Novbr.  1863,  der  aldrig  havde  haft  mindste  Be- 
tydning for  at  sikkre  os  Slesvig,  men  derimod  væsentlig 
var  beregnet  paa  at  undergrave  Junygrundlovens  Ligheds- 
grundsætninger, men,  tilføiede  jeg,  desuagtet  skal  disse 
Vanskeligheder,  som  de  af  mig  i  Tide  bekjæmpede  Mis- 
greb have  forvoldt,  ikke  afholde  mig  fra  til  det  Yderste, 
at  bekjempe  de  Misbrug,  som  bleve  gjorte  af  Forfatningen 
for  Kongeriget  Danmarks  og  Hertugdømmet  Slesvigs 
Fællesanliggender,  til  at  paatvinge  Rigsdagen  visse  For- 
andringer i  Grundloven  af  5  Juny  1849  og  tilhørende 
Valglov.  Forsaavidt  de  Herrer  i  Rigsdagstidenden  have 
fulgt  Rigsdagens  Forhandlinger  i  17de  Samling,  saa  vil 
de  have  seet,  at  jeg  har  holdt  dette  Ord  saaledes,  at 
jeg  endog  er  optraadt  med  Forslag  til  en  Anklageact 
mod  de  Ministre,  som  have  tilraadet  Kongen  de  Re- 
gjeringshandlinger,  som  sigte  til  Udøvelsen  af  Tvang 
paa  Rigsdagen  i  Forfatningssagen.  Efter  at  den  nævnte 
17de  Samling  af  Rigsdagen  var  sluttet,  have  de  Rigsdags- 
medlemmer    af   begge    Thing,    som    have    sagt    Nei    til 

Tvangsloven  af  17  Novbr.  1865,  sluttet  sig  sammen,  for 
at  forberede  saadanne  Rigsdagsvalg,  uaar  Valg  næste 
Gang  skulle  foregaae,  at  man  tør  haabe,  at  denne  Lov 
af  17  Novbr.  1865  kan  blive  forkastet.  Et  Udvalg  er 
blevet  dannet  med  det  Hverv,  at  virke  herfor,  og  fra 
dette  er  udgaaet  vedlagte  lille  Skrift  „Til  Vælgerne,  an- 
gaaende  Grundlovssagen",  som  vil  blive  sendt  til  Om- 
deling. Da  jeg  nu  ikke  tvivler  om,  at  Foreningen  i 
Overeensstemmelse  med  sit  Program  og  sin  herfra  ud- 
gaaede  Opfordring  til  mig  selv  vil  virke  i  den  af  samme 
antydede  Retning  og  til  af  al  Magt,  saavel  at  be- 
lyse Forholdene,  som  at  trænge  de  Vankelmodige 
og  dem,  der  have  svigtet  Foreningen,  tilside  fra  Valgene, 
saa  sender  jeg  20  Exemplarer  af  nævnte  Skrift  til  Om- 
deling. Ønskes  flere,  kunne  de  faaes.  løvrigt  skal  der 
være  sørget  for,  at  Skriftet  er  til  Salg  overalt  i  Bog- 
handelen. Det  er  en  Selvfølge,  at  jeg  maae  ansee  mig 
forpligtet  til  under  disse  Omstændigheder  endnu  engang 
at  stille  mig  til  Valg  i  Kredsen,  forsvarende  samme  politiske 
Grundsætninger,  som  jeg  har  forsvaret,  saalænge  jeg  har  haft 
den  Ære,  at  repræsentere  Holbæk  Amts  2den  Valgkreds. 
Men  det  er  ikke  alene Folkethinget,  paa  hvilket  det  kommer 
an,  det  kommer  især  an  paa  Lanclsthinget ;  ganske  faae 
Stemmer  behøves  her  for  at  afgjøre  Sagen  til  Gunst  for 
Neierne,  og  i  den  Landsthingskreds,  hvortil  Holbæk  Amt 
henregnes,  kan  vindes  en  å  to  Stemmer,  det  gj ælder 
altsaa  om,  at  sikkre  gode  Valgmænd. 

Da  10de  Octoberforeningen  er  ifærd  med  at  danne 
sig,  og  da  dens  Indflydelse  let  kunde  komme  til  at  virke 
hæmmende  ved  Valgene,  saa  følger  ligeledes  til  Ud- 
bredelse 20  Exemplarer  af  „Nørrej.  Tid.";  deri  giver 
Hr.  I.  A.  Hansen  en  Fremstilling  af  denne  Forenings 
Forhold  til  5  Junyfolkeforeningen,  ledsaget  af  nogle  op- 
lysende Bemærkninger. 

Kjøbenhavn  d.  29.  Decbr.  1865. 

Til  Kongen! 

Deres  Majestæt  tillade  allernaadigst,  at  Undertegnede 
henvender  sig  til  Dem  i  følgende,  som  det  forekommer 
mig,  for  Deres  Majestæt  og  for  Kongeriget  Danmark 
høist  vigtige  og  paatrængende  Sag.  Deres  Majestæt  har 
maaskee  bemærket,  at  jeg  fra  den  Stand,  det  danske 
Monarchie  blev  opløst  og  Hertugdømmet  Slesvig  afstaaet 
fra  Kronen  til  en  fremmed  Magt,  har,  som  Borger  og 
som  Repræsentant  i  det  tilbageblevne  Kongerige  Dan- 
mark, med  alle  lovlige  Midler,  der  stode  til  min  Raadig- 
hed,  bekjempet  den  farefulde  Tilstand,  som  fremstod 
derved,  at  Regjeringen  vedblev  at  opretholde  som  be- 
staaende  i  anerkjendt  Kraft  og  Virksomhed  en  Forfat- 
ningfor Kongeriget  Danmarks  ogHertugdømmet 
Slesvigs  Fællestisiliggender,  et  Rigsraad,  hvis  offent- 
lige Tidende  vedblev  at  omfatte  som  henhørende  under 
det  en  stor  Deel  af  de  slesvigske  Valgkredse,  hvis 
Landsthing  endnu  d.  28.  August  d.  A. ,  altsaa  et  Aar 
efter  Fredslutningen,  anfører  som  henhørende  under  sit 
Lovgivningsomraade:  Haderslev,  Tønder,  Løgumkloster, 
Aabenraa,  Sønderborg,  Nordborg  og  Flensborg  Amter, 
samt  Staden  Flensborg  og  Kappel  Herred.  Jeg  har  nu 
forgjæves  udtømt  alle  disse  Midler  for  at  afværge  den 
hermed  forbundne  Fare;  kun  en  umiddelbar  undersaat- 
lig,  allerunderdanigst  Henvendelse  til  Deres  Majestæt 
staaer  endnu  tilbage  som  uforsøgt,  og  til  dette  yderste 
Middel  vover  jeg  nu  at  gribe.  Kun  min  inderlige  Over- 
bevisning om  Sandsynligheden  af  en  overhængende  Fare 
for  Riget  har  kunnet  bevæge  mig  dertil.  Det  fore- 
kommer mig,  som  maatte  jeg  bebreide  mig  Mangel  af 
Pligtopfyldelse  ligeoverfor  min  allernaadigste  Konge,  om 
Ulykkens  Time  indtraadte,  uden  at  jeg  havde  udtalt 
disse   Ord.     Jeg  har   vaklet,    om   jeg    enten  allerunder- 

danigst  skulde  søge  en  Audience,  for  mundtlig  at  fore- 
drage Deres  Majestæt  denne  Sag,  eller  benytte  det 
skrevne  Ord.  Frygten  for  Skin  af  Rænkespil  og  for  Mis- 
forstaaelser  nar  bragt  mig  til  at  binde  Ord  og  Tanke 
til  Papiret  og  saaledes  gjøre  den  til  Gjenstand  for  fleer- 
sidig  og  moden  Overveielse. 

Et  kort  Blik  paa  Fortiden  maae  tjene  til  Ind- 
ledning. 

I  hvor  venskabelig  de  to  allierede  Magter,  det  danske 
Monarchies  Ødelæggere,  Østerrig  og  Preussen,  end  maatte 
synes  sindede  efter  Fredslutningen,  saa  er  dette  Sindelag 
dog  næppe  mere  at  lide  paa  nu  end  før.  Det  forekom 
de  Fleste,  som  om  Krigsgrundene  i  1863 — 64  ogsaa  kun 
vare  ringe.  Var  der  muligen  Klagegrunde  tilstede,  saa 
var  det  ganske  vist  ikke  Krigsgrunde,  end  mindre 
Erobringsgrunde.  En  Magt,  ikke  større  end  Danmark, 
maatte  det  ikke  have  været  vanskeligt  at  bringe  til 
Lydighed,  saa  meget  mindre,  som  jo  det  halve  Europa 
tilbød  sin  mæglende  Bistand.  Dog  blev  Erobringen  af 
Hertugdømmerne,  til  hvilke  Deres  Majestæt  havde  en, 
nu  fra  saagodtsom  alle  Sider  anerkjendt,  fuldgyldig  Arve- 
adkomst, gjennemført.  Paaskuddet,  der  bliver  tilbage 
for  Erobringen,  efterat  Arveadkomsten  er  anerkjendt, 
bliver  saaledes  kun  det  tydske  Forbunds  forskjellige, 
ikke  noksom  paaagtede  Klagemaal  og  som  en  Art  Slut- 
steen  i  denne  Bygning:  Forfatningen  af  18  Novbr.  1863. 
Denne  paastodes  jo  at  være  en  tilsigtet  Incorporation  af 
Slesvig  i  Kongeriget.  Saaledes  betragter,  som  bekjendt, 
de  tydske  Magter  enhver  Stræben  fra  den  danske  Re- 
gjerings  Side  for  at  udsondre  Holsten,  enhver  nærmere 
Tilslutning  af  Slesvig  til  Kongeriget  end  til  Holsten. 
I  denne  Opfattelse  have  de  Magter,  der  have  undertegnet 
Londonertractaten,  taalt  Bruddet  paa  denne,  fordi,  hedder 
det,  dens  Grundlag  herved  skulde  være  brudt,  —  taalt 
Krigen  mod  den  Svagere,  taalt  en  Landsdeels  Erobring 
udenfor    det    tydske    Forbunds    Grændser,    Monarchiets 

Sprængning,  ja  de  have  endog  taalt,  at  de  tydske  Stor- 
magter, navnlig  Preussen,  fik  fast  Fod  paa  den  danske 
Halvøe.  Hvad  skulde  de  ville  modsætte  sig  efter  at 
have  taalt  saa  meget?  Preussen  har  jo  ogsaa  ved  denne 
Leilighed  forstaaet  at  sætte  sin  Fod  paa  den  udenfor 
Forbundets  Omraade  erobrede  Landsdeel,  Slesvig,  og 
staaer  med  sin  Hærmagt  ved  den  aabne  jydske  Land- 
grændse;  dets  Hensigt  kan  kun  være  at  benytte  den 
første  Anledning  eller  blotte  Paaskud  til  at  sætte  sig 
i  Besiddelse  af  Hesten  af  Halvøen  med  tilhørende  Øer 
og  vinde  Havet  til  Grændse.  Ingen  kan  gjøre  sig  Illusion 
herover.  Uenighed  ved  Opgjørelsen  af  de  ved  Freds- 
slutningen uafgjorte  Gjældsforhold  og  især  den  saakaldte 
danske  Agitation  i  Nordslesvig  vil  blive  det  Grundlag, 
hvorpaa  der  bygges  en  ny  Klagebygning,  og  den  fort- 
bestaaende  Forfatning  for  Kongeriget  Danmarks  og 
Hertugdømmet  Slesvigs  Fællesanliggender  vil  blive  den 
for  de  europæiske  Magter  tilstrækkelige  Undskyldning 
ligeoverfor  et  sligt  Angreb,  der  vil  blive  givet  Skinnet 
af  Selvforsvar;  Paaskuddet  vil  være  klogt  valgt.  Ingen 
udenfor  Kongeriget  vil  bringes  til  at  troe,  at  en  For- 
fatning for  Kongeriget  Danmarks  og  Hertugdømmet  Sles- 
vigs Fællesanliggender  bliver  opretholdt  aareviis  efter 
Slesvigs  fuldstændige  Afstaaelse ,  naar  den  skjulte  Hen- 
sigt derved  ikke  skulde  være  at  bringe  Beboerne  af  de 
Amter  i  Slesvig,  der  endnu  opregnes  som  hørende  under 
Forfatningen,  til  at  troe,  at  den  kongelige  danske  Re- 
gjering  vedblivende  nærer  det  Haab,  at  bringe  dem 
snarlig  tilbage  under  den  danske  Krone.  Det  meer  end 
letfærdige  Lovlighedspaaskud,  som  i  Kongeriget  benyttes 
for  at  besmykke  dette  Foretagende  i  Indlandet,  vil  af 
alle  Udenforstaaende  blive  dømt  efter  sit  rette  Værd. 

Disse  fra  dansk  Side  anførte  Grunde,  hentede  fra 
det  forfatningsmæssige  Standpunct,  ville  fra  preussisk 
Side,  naar  det  behøves,  blive  behandlede  som  en  let 
gjennemskuelig  List,    og  med  høie  Klagemaal  over  den 

danske  Regjerings  Færd  i  dette  Punct,  der  ligger  saa 
nær  ved  et  Fredsbrud,  vil  den  preussiske  Magt  pludselig 
overskride  Grændsen  og  fordre  den  truende  Forfatning 
ufortøvet  hævet.  Vil  Danmark  henregne  det  som  hø- 
rende til  sin  Selvstændighed  og  Æres  Bevarelse  at  haand- 
hæve  Retten  til  at  lade  en  Forfatning  for  Kongeriget 
Danmarks  og  Hertugdømmet  Slesvigs  Fællesanliggender 
bestaae,  efterat  Slesvig  er  aftraadt  heelt  med  alle  Rettig- 
heder, saa  udbryder  Krigen,  hvis  Følger  let  blive  Dan- 
marks Opløsning  og  Deling.  Denne  vil  i  saa  Fald  blive 
udgivet  for  at  maatte  foregaae  til  Betryggelse  af  Europas 
Fred.  Giver  den  danske  Regjering  efter  og  afskaffer 
Forfatningen  (den  eventuelle  Krigsgrund),  saa  kræves 
Pengeoffre  til  Gunst  for  Hertugdømmerne,  hvilte  Penge- 
offre  Preussen  saa  tager  i  sin  Haand  for  at  gjøre  dem 
gj ældende  ligeoverfor  Holsten. 

Her  seer  Deres  Majestæt  Grunden  til  den  Frygt,  der 
omspænder  mit  Sind,  en  Frygt,  jeg  ikke  kan  vise  fra 
mig,  og  dreven  af  den  er  det,  jeg  allerunderdanigst  vover 
at  gjentage  her  for  Deres  Majestæt  det  Raad,  som  jeg  i 
Rigsdagen  har  udtalt:  jo  før  jo  hellere  at  gjøre  Ende 
paa  denne  Tilstand  ved  gjennem  en  kongelig  Kund- 
gjørelse  at  hæve  den  nævnte  Forfatning,  den  sørgelige 
Erindring  om  den  13de  og  den  18de  November  1863,  og 
saaledes  maaskee  endnu  komme  Deres  Fjender  i  For- 
kjøbet. 

Et  Foretagende  som  det  antydede  fra  preussisk  Side 
vil  med  størst  Rimelighed  finde  Sted  i  Januar  eller  Fe- 
bruar Maaned.  Da  den  preussiske  Regjering  ikke  ønsker 
at  undgaae,  men  derimod  med  Begjærlighed  griber  den 
givne  Anledning,  vil  der  ikke  blive  givet  Varsel;  først 
efter  at  Grændsen  er  overskreden  eller  i  Overskridelsens 
Øieblik,  vil  dette  Skridt  blive  forklaret.  Indtil  da  ville 
de  preussiske  Agenter  snarere  berolige  end  vække  Frygt 
ved  Advarsler,  og  i  den  preussiske  Hofkreds  vil  blive 
ført    det   fredeligste    Sprog,     navnlig    mod    den    danske 

Konge  og  Kongefamilien;  men  deraf  maae  man  ikke  lade 
sig  dysse  i  Søvn. 

Deres  Majestæt  vil  maaskee  fra  mange  Sider  høre 
det  her  sagte  omtalt  som  ubetimelig  Frygt,  som  Fanden 
malet  paa  Væggen,  kort,  høre  det  Samme  gjentaget, 
hvormed  de  Styrende  i  1862  og  63  afviste  alle  betime- 
lige Advarsler.  Begivenhederne  have  dog  viist,  at  Faren 
var  forhaanden,  at  Danmarks  Stilling  blev  forværret  ved 
den  forhastede  Stræben  efter  en  Selvstændighed  og  en 
Frigjørelse  fra  Tydskland,  hvilke  begge  Dele  savnede  det 
behørige  Magtunderlag. 

Forsvarerne  af  den  fortsatte  Opretholdelse  af  For- 
fatningen for  Kongeriget  Danmarks  og  Hertugdømmet 
Slesvigs  Fællesanliggender  ville  maaskee  henvise  til  Ind- 
skrænkningsgrundloven  af  23  Decbr.  f.  A. ;  men  den  ind- 
skrænker hverken  Omraade  eller  Formaal,  men  kun  de 
repæsentative  Midler.  Ingen  Udenforstaaende  lader  sig 
skuffe  af  den,  og  Rigsraadstidenden  af  28de  August 
1865  viser  ogsaa  tydelig  nok,  hvilken  Meningen  har 
været. 

Man  vil  maaskee  fremhæve  til  Forsvar  den  bedre 
Anseelse,  Danmark  vinder  ligeoverfor  den  fremmede  Di- 
plomatie  ved  at  gjøre  sin  Forfatning  mere  conservativ. 
Hertil  bemærker  jeg  allerunderdanigst,  at  denne  Eoes 
kun  er  tilvante,  lidet  betydende  Taleformler.  Da  det 
Ministerium,  som  tiltraadte  i  Slutningen  af  1854,  for- 
beredte Indførelsen  af  Forfatningen  af  2  October  1855, 
gjorde  den  danske  Udenrigsminister  den  preussiske  Mi- 
nister Manteuffel  bekjendt  med  den  tilsigtede  Forfatning 
og  modtog  fra  denne  formaaende  Minister  et  Brev,  som 
den  danske  Udenrigsminister  antog  for  særdeles  bi- 
faldende, og  dog  forløb  ikke  stort  over  et  Aar,  inden 
netop  denne  Forfatning  blev  angrebet  ogsaa  fra  preussisk 
Side,  som  ikke  skikket  til  at  sikkre,  conservere  Lands- 
delenes Eet  og  Monarchiets  Sammenhold. 

Havde  den  danske  Regjering  strax  efter  Freden  i 
1864,  istedenfor  at  fremkalde  Forfatningsstridigheder  i 
høist  uklare  conservative  Grundsætningers  Navn,  holdt 
sig  i  den  daglige  (Jjerning  til  Kongerigets  Repræsenta- 
tion og  ladet  Forfatnings  værket  følge  jevnt  med  som 
det  Sideordnede,  saa  havde  den  fremmede  Diplomatie 
ganske  vist  ikke  klaget  over  Savn  af  Conservatisme,  men 
derimod  erkjendt  Kongemagtens  styrkende  og  beroligende 
Tilstedeværelse,  hvilket  for  den  er  Hovedsagen.  Alle 
Skræmmebilleder  om  Absolutisme  i  Purpur  og  i  Kofte 
og  Vadmel  vare  faldne  bort  af  sig  selv  som  tomme 
Skikkelser.  Man  vil  maaskee  berolige  Deres  Majestæt 
med  at  henvise  til  den  danske  Regjerings  loyale  Op- 
træden ligeoverfor  de  fremmede  Magter.  Men  beroligede 
den  danske  Regjering  sig  ikke  ved  samme  Selvanskuelse 
forud  for  den  sidste  Krig,  og  blev  den  ikke  overrasket 
af  Begivenhederne?  Selv  Sverrig  forsvarede  sin  Tilbage- 
holdenhed i  det  afgjørende  Øieblik  med,  at  den  danske 
Regjering  ved  en  altfor  rask  Fremgangsmaade  havde 
bragt  Sagerne  over  paa  et  Terrain ,  der  laae  udenfor 
det,  paa  hvilket  den  svenske  Regjering  havde  været  be- 
lavet paa  at  følge  med.  De  Regjeringer,  cler  maatte 
være  tilsinds  at  beklage  sig  over  den  danske  Regjering, 
ville  nok  vide  i  Begivenhederne  at  finde  Stof  til  Klager 
og  til  Beskyldninger.  Jeg  bringer  Exemplerne  i  Erin- 
dring, fordi  det  ligger  saa  nær,  hvad  der  tildrog  sig  med 
Copist  Hansen.  I  von  Bismarcks  Øine  vil  en  Mand,  der 
trænger  sig  ind  paa  ham  med  Formaal  og  Forbindelser 
som  Hansens,  stedse  blive  betragtet  som  en  Intriguant, 
og  naar  den  fremmede  Minister  seer,  at  en  som  særlig 
loyal  bekjendt,  Kongen  særlig  hengiven  Minister,  som 
Hr.  Heltzen,  offres,  fordi  han  ikke  længer  vil  taale,  at 
hans  Underordnede ,  Hansen,  vedbliver  at  optræde  paa 
slig  Maade,  medens  det  danske  Ministerium  paa  samme 
Tid  træder  i  nærmere  politisk  Forbindelse  med  samme 
Hansens    Forbundsfæller,    saa    tvivler    Hr.    v.   Bismarck 

ikke  eller  behøver  ikke  at  tvivle  om,  at  Hansen  jo  virker 
paa  sin  Regjerings  Vegne,  om  og  kun  middelbart,  og  at 
den  danske  Regjering  i  ethvert  Tilfælde  er  Medvider  i 
hans  Rænker.  Lignende  Slutninger  vil  man  ikke  for- 
sømme at  uddrage  af  de  Forbindelser,  der  holdes  vedlige 
i  Slesvig  af  de  samme  Mænd,  som  antages  at  styre  Han- 
sens Fjed,  hvilke  Mænd  jo  endog  have  paaberaabt  sig 
Slesvigeres  Udtalelser  for  at  støtte  Regjeringen  i  For- 
fatningssagen.  Enhver,  der  seer  Sagen  upartisk,  kan 
kun  forklare  sig  dette  ved  at  gaae  ud  fra  den  For- 
udsætning, at  Forfatningen  ikke  alene  er  bestemt  for 
Kongeriget,  men  ogsaa  for  Slesvig. 

Jeg  har  her  havt  den  Ære  allerunderdanigst  at  frem- 
stille for  Deres  Majestæt  de  Farer,  endog  overhængende 
Farer,  der  true  Riget  udenfra,  som  Følge  af  Opret- 
holdelsen af  en  Forfatning  for  Kongeriget  Danmarks  og 
Hertugdømmet  Slesvigs  Fællesanliggender.  Jeg  vover 
nu  at  hendrage  Deres  Majestæts  Blik  paa  de  betænke- 
lige indre  Forhold,  som  staae  i  Forbindelse  hermed. 
Jeg  vil  ved  denne  Leilighed  ikke  kunne  undgaae  at  be- 
røre Forhold,  som  ikke  kunne  være  behagelige ;  men  den 
Sag,  i  hvis  Navn  jeg  optræder,  Kongeriget  Danmarks 
Opretholdelse,  forekommer  mig  saa  vigtig,  at  jeg  ikke 
kan  unddrage  mig  fra  at  sige  Sandheden,  som  jeg  har 
opfattet  den. 

Alt  ved  Ordningen  af  Arvefølgen,  hvorved  Deres 
Majestæt  blev  kaldet  til  at  bestige  Danmarks  Throne, 
forsøgte  Indflydelser  at  gjøre  sig  gjældende,  som  gik  ud 
paa  at  opretholde  en  Forskjel  mellem  Holsten  og  Re- 
sten af  Riget,  og  saavel  det  Ministerium,  der  havde 
støttet  Kong  Frederik  i  at  gjennemføre  Arvefølgeloven, 
som  denne  Lov  selv  blev  snart  gjort  til  Gjenstand  for 
politiske  Angreb  og  skarp  Bedømmelse.  Under  Krigen 
mellem  Vestmagterne  og  Rusland  voxecle  Uvillien,  og 
Ønsker  udtaltes  i  den  udenlandske  Presse,  som  fandt 
Gjenklang  i   danske  Blade,    om   at   de   nordiske  Kroner 

raaatte  blive  forenede  paa  eet  Hoved,  hvorved  henpegedes 
paa   det   svenske   Kongelmus.     Fra  nugustenborgsk  Side 
blev    ogsaa    gjort    Angreb    paa    det    danske    Monarchies 
Arvelov,  og  Ønsket  skimtede  igjennem  om  at  dele  Mon- 
archiet   mellem   Norden    og  Augustenborgerne.     Det  Mi- 
nisterium, som  havde  ydet  Monarchiet  i  1852  saa  vigtige 
Tjenester,    veg  Pladsen   for  den  Modstand,   det  fandt   i 
Rigsdagens  nationale  Partie.     Dets  Efterfølgere  søgte  at 
holde  Monarchiet  sammen   ved   en  Forfatning,    som  gav 
Kongeriget  en  fuldstændig  Overvægt  i  Repræsentationen. 
Paa   denne  Maade   haabede  de  Styrende  at  sikkre  Mon- 
archiets  Selvstændighed,  og  Forsøget  mislykkedes.     For- 
bundet   blandede    sig    i   Sagen    og  fordrede   større   Ind- 
flydelse for  Holsten.     En  Deel  nye  Forsøg  bleve  derpaa 
gjorte   for  at   fremkalde   Holstens   constitutionelle  Gjen- 
forening  med  Resten  af  Monarchiet,  men  ved  hvert  For- 
søg fjernedes  tvertimod  Holsten  meer,  og  de  Partier,  der 
havde  forstyrret  Freden  i  Holsten  og  Slesvig  i  de  sidste 
Aar  forud  for  1848,  de  forskjellige  slesvigholstenske  Par- 
tier, spirede  frem  paany  og  udfoldede  deres  Virksomhed, 
støttede   paa   de   mange  slesvigholstenske  Emigranter  og 
paa   den   tydske   Presse.     I   Kongeriget   opstod   deels   af 
tidligere  Levninger,    men  ogsaa  som  Følge  af  Tildragel- 
serne i  Holsten   en  stærk  politisk  Strømning,    der   førte 
Tankerne  mod  Nord,  gjorde  Ønsket  om  de  tre  nordiske 
Rigers  Forening   stærk   og  rettede  Uvillien  mod    enhver 
Hindring  i  denne  Retning.     Blandt  disse  Hindringer  reg- 
nede Mange,  jeg  tør  ikke  lægge  Sjul  herpaa,  Deres  Maje- 
stæt, den  forudsatte  Thronarving,  som  en  af  de  Største. 
De  Partier,  i  hvis  Midte  slige  Ideer  gjærede  med  størst 
Styrke,    vare    deels    den   daværende   Regjerings   Støtter, 
deels    dens   meest   fremtrædende   Rivaler,    hvilke   truede 
med   at   overfløie   den   og   saaledes  tvang   den   i  Partie- 
kampens Hede  til  Forholdsregler,    der,   skjøndt  vel  just 
ikke   beregnede   herpaa,    fremmede   denne  Stræben  hen- 
imod,    hvad    man    kaldte    den   nordisk-nationale  Politik. 

I  Fr.  VII. 's  sidste  Leveaar  var  den  politiske  Strømning 
i  nordisk  Retning  meget  stærk.  Mange  vænnede  sig  til 
at  betragte  Sverrigs  Konge  som  bestemt  til  at  bestige 
Danmarks  Throne  efter  Kong  Fr.  VII.'s  Bortgang,  Nogle 
drømte  sig  endog  dette  Tidspunct  fremskyndet  ved  en 
Thronfrasigelse.  Regjeringen,  der  ikke  kunde  skjule 
Stillingens  Farer  for  sig,  og  som  blev  drevet  af  den 
populære  Strøm,  tog  meget  alvorlige  Forholdsregler  for 
at  sikkre  et  Forsvarsforbund  med  Sverrig.  Denne  Stat 
vilde  imidlertid  kun  træde  til,  naar  den  danske  Stat  var 
frigjort  for  det  tydske  Forbunds  Indflydelse;  det  vil 
sige,  frigjort  fra  Forbundslandene,  altsaa  havde  opgivet 
Forudsætningerne  ved  Londonertractaten.  Det  saakaldte 
Martspatent  var  aabenbart  en  begyndende  Fyldestgjørelse 
af  dette  Krav.  Den  samme  politiske  Strømning,  som 
havde  ført  hertil,  førte  til  Forfatningen  for  Kongeriget 
Danmarks  og  Hertugdømmet  Slesvigs  Fællesanliggender 
af  18  Novbr.  1863,  der  kun  fik  tilstrækkelig  Tilstemning 
hos  Nogle  under  den  Forudsætning,  at  den  var  et  nød- 
vendigt Led  i  Underhandlingsrækken  om  Forsvarsforbundet 
med  Sverrig-Norge,  hos  Andre,  fordi  de  haabede,  at  den 
skulde  fremme  Slesvigs  Incorporation  i  Kongeriget  og 
omstøbe  Grundloven  af  5  Juny  i  en  anden  saakaldt  mere 
conservativ  Form.  Saavel  Forsvarsforbundet  med  Sverrig 
med  Udelukkelse  af  Holsten  og  Lauenborg,  som  især 
Incorporationen  af  Slesvig  brød  meer  eller  mindre  aaben- 
bart med  Grundlaget  for  den  Arveeenhed,  der  var  til- 
sigtet ved  Londonertractaten ,  og  fyldestgjorde  netop 
herved  et  Ønske,  der  deeltes  af  Mange,  for  at  lette  Over- 
gangen til  den  nordiske  Eenhed.  Det  var  denne  Tro 
paa  Landets  Frelse,  ja  Storhed  ved  den  svenske  Konge, 
støttet  alene  paa  Ønske  og  Haab,  stærkt  næret  i  den 
saakaldte  intelligente  Folkeklasse,  der  var  skuffet  i  sine 
Forventninger  ved  Fr.  VII.'s  pludselige  Død  og  ved  Deres 
Majestæts  uhindrede  Thronbestigelse,  der  vandt  saa 
mange    Sind    fra  Deres  Majestæt    og    til    den    indbildte 


203 

Pagtens  Ark,  den  nys  saa  ubesindigen  antagne  Forfat- 
ning,  der  den  18de  November  1863  underskreves  af  Deres 
Majestæt.  Ikke  ringe  var  deres  Tal,  og  det  netop  blandt 
de  saakaldte  Dannede,  der  holdt  sig  fast  overbeviste  o  in, 
at  dersom  Deres  Majestæt  strax  havde  opgivet  Thronen 
til  Gunst  for  Carl  XV.  af  Sverrig-Norge ,  saa  var  denne 
ilet  til  og  havde  i  den  nye  Forfatnings  Navn  krævet 
Danmark-Slesvig  for  den  skandinaviske  Forbindelse.  Kong 
Carl  XV.,  meente  man,  havde  vidst  at  imponere  Tydsk- 
land  og  vidst  at  hævde  sit  nye  nationale  Rige.  Krigs- 
begivenhederne svækkede  kun  denne  Tro  meget  forbi- 
gaaende,  og  Forbittrelsen  over  Krigens  slette  Udfald 
vendte  sig  fortrinligen  mod  clen,  der  ansaaes  som  Skyld 
i,  at  den  frelsende  Engel  ikke  kom  frem  af  Skyerne.  — 
Freden  var  endnu  ikke  sluttet,  Monarchiets  Opløsning 
var  endnu  ikke  fuldbyrdet,  da  alt  Mændene  af  18  No- 
vember krævede  deres  uheldsvangre  Værk  holdt  i  Agt 
og  Ære,  som  forrige  Gang  til  Sikkring  af  Rigets  Selv- 
stændighed og  Sammenholdelse,  dennegang  til  Værn  mod 
Absolutismen,  og  herved  gav  sig  Udseende  af  at  være 
Frihedens  bestaltede  Beskyttere.  Mistænksomhedens 
Strøm  mod  Deres  Majestæts  gode  Hensigter  blev  nu 
ledet  i  en  ny  Retning.  Forfatningen  for  Kongeriget  Dan- 
marks og  Hertugdømmet  Slesvigs  Fællesanliggender  skulde 
vedblive  at  bestaae  uden  Slesvig  og  uden  Fællesanlig- 
gender, for  at  forhindre  Absolutismen  fra  igjen  at  faae 
Overmagt,  gjennem  Indflydelsen  paa  de  Anliggender, 
som  i  28  Januar-Monarchiets  Dage  havde  været  fælles, 
en  Frygt,  der  jo  var  ganske  uden  Grund,  saavel  for- 
medelst Deres  Majestæts  høimoclige  Sind,  som  Deres 
strenge  Pligtfølelse,  der  jo  intet  Øieblik  kunde  tillade 
Deres  Majestæt  at  nære  Tvivl  om,  at  naar  Deres  Maje- 
stæt efter  Freden  kun  var  Konge  i  Kongeriget  Danmark, 
naar  De  alt  i  selve  Fredsinstrumentet  var  optraadt  ude- 
lukkende som  saaclan  ligeoverfor  de  høie  contraherende 
Magter,    naar  Deres  Majestæt  endog  havde  gjort  Land- 

bytte  med  disse  i  Deres  nye  Egenskab  af  Hertug  i  Sles- 
vig, at  saa  var  Deres  Majestæt  Konge  i  et  Rige,  hvori 
Regjeringsformen  lige  siden  5  Juny  1849  var  indskrænket 
monarchisk,  hvori  den  lovgivende  Magt  var  hos  Kongen 
og  Rigsdagen  i  Forening. 

Denne  saa  snedigen  udstrøede  Formodning  om,  at 
Deres  Majestæt  skulde  have  været  betænkt  paa  deelviis 
at  indføre  Absolutismen  i  Danmark,  saafremt  ikke  18  No- 
vemberforfatningen nok  engang  var  bleven  fastholdt  af 
Deres  Majestæt,  forrige  Gang,  som  det  desværre  har  viist 
sig,  til  Rigets  ydre  Forvikling,  denne  Gang  til  dets  indre 
Forstyrrelse  og  maaskee  ydre  Fordærv,  denne  for  Deres 
Majestæt  saa  krænkende  Formodning,  holdes  endnu  ved- 
lige og  benyttes  dristigen  af  dem,  som,  idet  de  ind- 
rømme den  nærværende  Tilstands  Uhyggelighed,  for  at 
bruge  et  mildt  Ord,  forsvare  de  Skridt,  der  have  ført 
hertil.  For  at  værne  imod  absolutistiske  Tilbøieligheder 
bidrager  man  til  at  opretholde  to  Forfatninger  i  det 
lille  Kongerige  Danmark,  hvoraf  den  ene  for  Kongeriget 
og  Slesvig  uden  Slesvig  og  for  Fællesanliggender  uden 
Fællesskab.  Flyder  noget  Onde  heraf  for  Landet,  saa 
viser  man  Skylden  over  paa  den ,  hvis  Lyst  til  Absolu- 
tisme man  kun  paa  denne  Maade  har  været  istand  til 
at  modstaae.  De  ansvarlige  Ministre  have  jo  fralagt 
sig  Skylden  ved  at  gaae  medstrømmen.  Deres  Majestæt 
vil  allernaadigst  indsee,  at  ligesaa  skadeligt,  det  har 
været  for  Land  og  Rige,  at  det  ved  alskens  Misgreb  og 
Mistydninger  er  bragt  derhen,  at  Deres  Majestæt  er 
bleven  stillet  som  den  væsentligste  Hindring  for  Rigets 
Frelse  gjennem  en  saakaldt  nordisk  Forbindelse,  saa  at 
Deres  Majestæts  største  Fædrelandssind  skulde  have  be- 
staaet  i  at  opgive  Thronen  til  Fordeel  for  en  Anden, 
ligesaa  skadeligt  er  det,  at  Deres  Majestæt  kommer  til 
at  staae  for  den  almindelige  Bevidsthed  som  den,  hvis 
Tragten  efter  Enevælde  kun  har  fundet  Skranker  i  en 
Tilstand  som  den  nærværende,  en  Tilstand,  der  forstyrrer 

Landets  indre  Fred  og  udsætter  det  for  ydre  Farer.  — 
Det  er  i  høieste  Grad  skadeligt  for  Deres  Majestæt  og 
for  Rigets  Sammenhold,  at  Riget  i  dets  Ulykkestid  har 
været  nødt  til  at  bære  Byrden  og  Faren  af  to  jevnsides 
løbende  Forfatninger,  hvis  Forening  vel  er  tilsigtet,  men 
er  meget  usikker,  hvis  Sammensmeltning  kun  kan  skee 
seent,  og  som,  naar  den  endelig  er  foregaaet,  vil  efter- 
lade hos  en  stor  Deel,  ja  vel  den  største  Deel  af  Be- 
folkningen, en  Følelse  af  Undertrykkelse,  alt  dette  for 
at  modvirke  Tendentser,  der  ikke  have  Betydning  uden 
forsaavidt  de  næredes  og  støttedes  af  Deres  Majestæt 
personlig,  hvilke  derfor  ville  blive  Dem  tillagte,  skjøndt 
vistnok  med  stor  Uret.  Under  Trykket  af  disse  ulykke- 
lige Forhold  svinder  Haabet  om  Rigets  udelte  Bevarelse 
under  Deres  Majestæts  Scepter  stadig  meer  og  meer,  og 
de  uheldige  politiske  Strømninger  faae  paany  Over- 
haand.  Disse  Strømninger  ere  saa  meget  farligere,  som 
de  ganske  vist  ere  nærede  af  et  oversvulmende  Fædrelands- 
sind,  hvis  Oversvulmen  hilder  Blikket,  saa  at  det  seer 
bort  over  de  forhaandenværende  Forhold  og  kun  fæster 
sig  paa  detMaal,  der,  om  det  nogensinde  lader  sig  naae, 
endnu  kun  er  til  i  Ideernes  Rige,  og  som.  forsøgt  naaet 
i  dette  Øieblik,  med  størst  Sandsynlighed  maae  føre  til 
Rigets  Deling. 

Øieblikket  er  derfor  nu  kommet,  Deres  Majestæt, 
maaskee  det  yderste  Øieblik,  til  at  gjøre  Ende  paa  den 
Fare,  der  ligger  i  at  opretholde  en  Forfatning  for  Konge- 
riget Danmarks  og  Hertugdømmet  Slesvigs  Fællesanlig- 
gender,  efter  at  overmægtig  Magt  hersker  i  Hertug- 
dømmet Slesvig,  og  til  at  gjøre  Ende  paa  den  indre  For- 
dærvelse, der  hidrører  fra  at  have  to  Repræsentationer 
paa  eengang  i  det  samme  Eenhedsrige ,  i  hvilket  der 
iøvrigt  er  Eenhed  i  alle  Retninger,  i  nedarvede  Sæd- 
vaner, i  Kongemagt,  Forfatningslov,  Sprog,  Forvaltning, 
Lovgivning  etc.  etc.  Ved  at  benytte  den  antydede  Vei 
følger    Deres    Majestæt    i    Deres    Forgjængers    ophøiede 

Fodspor;  jeg  erindrer  her  om  Kundgjørelsen  af  28  Jan. 
1852,  men  især  om  den  af  6  Novbr.  1858.  Denne  sidste 
Kundgjørelse  var  constitutionel  betragtet  af  en  langt 
mere  indgribende  Natur,  end  om  Deres  Majestæt  i  dette 
Øieblik  ved  en  kongelig  Kundgjørelse  ophævede  Ud- 
sondringen af  Fællesanliggender  samt  alle  Bestemmelser 
i  Forfatningen  af  18  Novbr.  1863,  der  angaae  Slesvig. 

De  Indvendinger,  der  kunne  udledes  af  Forfatnings- 
sagens  Stilling,  lade  sig  næppe  bringe  i  Anslag  lige- 
overfor Statens  Sikkring  og  Kongemagtens  Opretholdelse, 
saa  meget  mindre  som  ingen  tillægger  den  foreslaaede 
Grundlovsændring  nogen  heldbringende  Virkning,  og  de 
Faa,  som  forsvare  den,  kun  gjøre  det  i  Forhold  til  mu- 
lige værre  Forandringer.  De  Indvendinger,  der  hentes 
fra  Lovlighedens  Side,  have  næppe  nogen  Betydning,  da 
Lovlighedspaastanden  støttes  til  Kjendsgjerningen  og  ikke 
til  Retten.  At  haandhæve  Retten  for  Kongeriget  til  at 
opretholde  efter  Freden  en  Forfatning,  som  ikke  alene 
i  Idee  og  Navn,  men  ogsaa  i  sine  enkelte  Bestemmelser 
omfatter  Slesvig,  kan  næppe  kaldes  lovlig  ligeoverfor 
Fredstractatens  Bestemmelser,  næppe  heller  ligeoverfor 
Rigsdagens  Ret  i  Henhold  til,  hvad  der  foregik  1855. 

I    det    Ovenforstaaende    har    jeg    allerunderdanigst 

forelagt    Deres    Majestæt     til    allernaadigst    Overveielse 

min  Opfattelse   af  de  nærværende  Forhold  og  de  Farer, 

som    de    medføre    for    Deres    Majestæt    og    for    Rigets 

Sammenhold,    og    anbefaler    til    gunstigst    Bedømmelse 

Deres  Majestæts 

allerunderdanigste 

A.  F.  Tscherning. 

D.  15.  Juni  1866. 

Til  „Morgenposten"s  Redacteur! 
I  Deres  ærede  Blad  Nr.  71  af  13de  ds.  har  De  støttet 
en  Række  Bemærkninger  om  visse  Dagblades  hadefulde 

Insinuationer  i  Anledning  af  Udfaldet  af  Valgene  den 
4de  Juny  til  en  Udtalelse  af  mig  i  Rigsdagen:  „Løgnen 
behager  de  Dannede".  Jeg  kan  naturligviis  ikke  gjøre 
nogensomhelst  Indvending  mod  den  Anvendelse,  Re- 
dacteuren  giver  denne  Udtalelse  paa  dette  Sted,  tvert- 
imod  den  er  ganske  paa  sin  Plads,  men  da  Erfaring  har 
lært  mig,  hvorledes  Sætninger,  udrevne  af  deres  For- 
bindelse, undertiden  benyttes  imod  mig,  ikke  at  tale  om 
dem,  der  løgnagtig  og  bagvaskende  tillægges  mig,  saa 
beder  jeg  Redacteuren  optage  følgende  Bemærkninger. 

Da  jeg  udtalte  Sætningen:  „Løgnen  behager  de 
Dannede",  saa  skete  det  i  Forbindelser,  der  gjorde  det 
tydeligt  for  Alle,  at  dermed  ikke  kunde  menes,  at  virke- 
lig Dannelse,  Indbildningskraftens  Vækkelse,  Forstandens 
Udvikling,  Dømmekraftens  Skjærpelse,  Villiens  Styrkelse, 
og  Vanen  til  at  handle  retsindigt,  førte  til  at  linde  Behag 
i  Løgnen,  tvertimod  er  det  min  Overtydning,  at  sand 
Dannelse  maae  føre  til  baade  subjectiv  og  objectiv 
Sandhedskjærlighed.  Den  ovenfor  anførte  Udtalelse 
gjælder  om  en  Tilstand,  hvori  Handlen  med  Ord  og 
Phraser  gjenneni  Dagpressen  og  de  med  den  beslægtede 
Arter  Skrifter  lykkes  bedst  og  det  ikke  mindst  for  de 
saakaldte  Dannede,  for  dem,  der  skrive  flottest,  uanseet 
om  det  var  Sandhed  eller  Løgn,  dem,  som  brugte  Løgn 
og  Haansord  som  en  Art  Krydderi,  hvormed  de  bestrøede 
deres  iøvrigt  paa  god  Smag  og  sund  og  aandelig  Føde 
indholdsløse  Retter.  Ved  disse  Ord  haaber  jeg  at  have 
sikkret  mig  mod  enhver  Klage  fra  de  virkelig  Dannede, 
dem  kan,  det  holder  jeg  mig  overbeviist  om,  Løgnen 
ikke  behage.  At  iøvrigt  Løgn  og  en  vis  Art  Dannelse 
endog  hyppig  i  Verden  lader  sig  forene,  lære  vi  hos  dem, 
der  vise  os  Djævelen  som  en  hin  dannet  Mand,  endog 
Professor  i  forskjellige  Fag,  men  Djævelen  er  som  be- 
kjendt  Løgner  og  Løgnens  Fader  (Joh.  Evg.  8,  44). 
De,  der  have  søgt  Dannelse  ved  hans  Universiteter  og 
Academier,  have  jo  faaet  Løgnen  med  som  Livsanskuelse. 

D.  18.  Juni  1866, 

Til  Jens  Nielsen,  Proprietair,  Petershvile! 

Den  Vigtighed,  jeg  tillægger  Bestræbelserne  for  at 
undgaae  at  fremkalde  Forfatningsforandringer  ved  Midler 
af  den  Art,  som  ved  nærværende  Leiligheder  ere  be- 
nyttede i  over  iy2  Aar,  saavelsom  Bestræbelserne  for  at 
forhindre,  at  de  Forfatningsforslag  blive  til  Lov,  som  nu 
snart  ville  komme  til  at  foreligge  til  tredie  Behandling, 
brioger  mig  til  at  tilskrive  dem,  der  ved  de  seneste  Valg 
igjen  er  kommet  ind  i  Rigsdagens  Folkething,  disse 
Linier. 

Det  er  ikke  undgaaet  min  Opmærksomhed,  at  De, 
som  Medlem  af  Folkethinget  for  Kongeriget  Danmarks 
og  Hertugdømmet  Slesvigs  Fællesanliggender,  har  stemt 
Ja  for  det  Forslag,  der  nu  er  under  Behandling,  men 
da  jeg  tillige  kjender  Dem  som  en  alvorlig  og  tænksom 
Mand,  saa  veed  jeg,  atDe  vil  erkjende  den  store  Forskjel, 
der  er  imellem  disse  to  Stillinger.  Som  Medlem  af  Rigs- 
raadet  for  Kongerigets  og  Slesvigs  Fællesanliggender  er 
det  jo  som  Medlemmernes  Eedsformular  og  Forfatningens 
Indhold  viser,  stedse  Fællesskabet,  der  skal  haves  for  Øie. 
Det  er  de  statsretlige  Grundsætninger,  som  ere  nedlagte  i 
18  Novemberlovens  forskjellige  §§  for  at  udtrykke  Betyd- 
ningen af  Fællesskabet  og  holde  det  vedlige,  heriblandt 
som  en  af  de  vigtigste  og  Fællesskabets  tydeligst  be- 
tegnede §  55,  der  bestemmer  at:  „det  Beløb,  hvormed 
derfor  Kongerigets  og  Slesvigs  fælles  Udgifter  overskride 
de  for  disse  Landsdele  fælles  Indtægter,  dækkes  af  deres 
særlige  Indtægter,  saaledes  at  Kongeriget  deraf  udreder 
79,61  pCt.  og  Slesvig  20,39  pCt."  Forandring  i  Forholds- 
tallet skeer  ved  Lov.  Medlemmerne  af  Kongerigets  Rigs- 
dag derimod:  „lover  og  sværger  at  holde  Kongeriget 
Danmarks  Grundlov."  Men  Kongerigets  Statsret,  fastsat 
ved  Grundloven,  tager  intet  Hensyn  til  noget  Fællesskab, 


269 

til  dettes  Lovgivningsmagt  er  kun  overgivet  Rigsdagens 
Deel  i  Lovgivningen,  angaaende  visse  Anliggender,  saa- 
længe  de  vedblive  at  være  fælles  for  visse  Landsdele  og 
under  Medvirkning  af  en  fælles  Repræsentation  i  aner- 
kjendt  Kraft  og  Virksomhed.  Men  nu  er  det  Væ- 
sentlige ved  Grundloven  af  5  Juny,  at  den  navnlig  i  Ca- 
pitlerne  VII,  VIII  udvikler  og  tilsiger  alle  Medlemmer 
i  det  borgerlige  Samfund  i  Kongeriget  Lighed  i  Rettig- 
heder og  Adkomster,  og  at  den  sikkrer  Besiddelsen  af 
disse  borgerlige  Goder  ved  at  indrømme  de  uberygtede, 
aldermodne,  selvstændige  Medlemmer  af  Statssamfundet 
politisk  Lighed,  see  Cap.  IV  i  Forbindelse  med,  at  disse 
Bestemmelser  kun  tør  forandres  ved  en  fri  og  uafhængig 
Forhandling  mellem  Kongen  og  Rigsdagen  i  Forening, 
uden  nogen  anden  Indblanding,  altsaa  eiheller  Rigsraadet 
for  Fællesanliggenderne,  see  herom  5  Juny  Grundl.  §§  2 
og  100.  Disse  to  saa  aldeles  forskjellige  Standpuncter, 
som  De,  Høistærede,  indtager  ifølge  Deres  edelige  For- 
pligtelser, hvortil  Vælgerne  ligeledes  under  forskjellige 
Betingelser  have  valgt  Dem  til  den  ene  Forsamling,  som 
Vælgere  baade  for  Danmark  og  Slesvig,  dennegang  for 
Kongeriget  alene,  kan  ikke  undslippe  Deres  Opmærksomhed, 
derom  er  jeg  overbeviist.  Flere,  som  have  været  i  samme  Stil- 
ling og  have  følt  sig  kaldede  til  at  anstille  Betragtninger  her- 
over, ere  komne  til  at  stemme  modsat  i  Rigsdagen,  af  hvad 
de  have  stemt  i  Rigsraadet ;  i  dette  have  de  fulgt  Strømmen 
for  at  bringe  Sagen  ud  af  den  Klemme,  hvori  den  var  kommen, 
ind  for  sit  rette  Forum,  Rigsdagen;  i  hiin,  i  Rigsdagen,  have 
de  forkastet  Forslaget,  fordi  det  sønderbrød  5  Juny 
Grundlovens  Grundpille,  den  politiske  Lighed.  Personlig 
har  jeg,  som  De  veed,  gjort  mig  dette  Forhold  lettere, 
idet  jeg  traadte  ud  af  Rigsraadet,  saasnart  Regjeringen 
og  det  i  Forening  vilde  tillægge  det  en  Deelagtighed  i 
Lovgivningssager,  der  deels  aldrig  havde  været  og  deels 
ikke  mere  vare  Fællesanliggender ;  jeg  traadte  ud,  da 
Møderne  i  det  saakaldte  Rigsraad  forekom  mig  at  maatte 

betragtes  som  kostbare  Klubmøder,  en  Art  Notabel- 
forsamling, hvori  man  paa  en  letfærdig  Maade  omgikkes 
med  Edens  Ord  og  Indhold;  men  flere  af  de  Mænd,  som 
holdt  sig  forpligtet  til  at  overtage  Byrden  af  denne  for- 
underlige, dobbelte  og  skadelige,  i  hvert  Tilfælde  over- 
flødige Stilling  i  det  ved  Fredsslutningen  overflødiggjorte 
Fællesraad,  f.  Ex.  Monrad  og  Klein,  erklærede  offentlig, 
at  de  havde  den  fulde  Erkjendelse  af,  at  intet  Medlems 
Stemmegivning  i  den  ene  af  disse  Repræsentationer  kunde 
være  bindende  for  ham  i  den  anden. 

Det  er  udgaaende  fra  denne,  i  Sagens  egen  Natur 
liggende,  som  af  ansete  Mænd  anerkjendte  Uafhængighed 
i  Stemmegivning  fra  Rigsraad  til  Rigsdag,  at  jeg  har 
været  saa  fri  at  henvende  mig  til  Dem,  Høistærede,  for 
at  bede  Dem  betimelig  at  overveie  den  foreliggende  Sag 
nok  engang,  frigjort  fra  dens  Betydning  som  Fælles- 
anliggende;  jeg  for  min  Deel  kan  ikke  indsee,  den  har 
nogen  saadan,  men  maae  dog  antage,  at  de,  som  have 
beseglet  Kongerigets  Forfatnings  sag  som  Fællesanliggende, 
maae  have  meent,  at  den  var  et  Fællesanliggende, 
maaskee  de  da,  naar  de  møde  i  Rigsdagens  Folkething, 
vil  komme  til  at  forøge  Neiernes  Tal  med  deres  Stemmer. 
Dog  det,  der  først  og  fremmest  bevæger  mig  til  at  skrive 
i  Dag,  er  at  bede  om  Deres  virksomme  Hjælp  for  Valg- 
mændene fra  Deres  Egn  ved  Landsthingsvalgene  i 
Roeskilde. 

For  at  lette  Dem  og  Deres  Venner,  Høistærede,  den 
nærmere  Indsigt  i  Neiernes  Betragtningsmaade,  henviser 
jeg  først  og  fremmest  til  det  lille  Skrift:  „Til  Vælgerne; 
angaaende  Grundlovssagen",  som  alt  længe  har  været  i 
Boghandelen,  og  som  De  sikkerligen  har  læst,  men  til- 
føier  her  nogle  Nr.  af  „Nørrej.  Tid.",  der  yderligere  ud- 
vikler forskjellige  Puncter.  Til  den  Udvikling,  som  heri 
gives,  føier  jeg  kun  den,  at  selv  om  De  maatte  være 
blandt  dem,  som  kunde  ønske  Forandringer  i  Grund- 
loven af  5  Juny  1849,  navnlig  i  Landsthingets  Sammen- 

sætning,  saa  kunde  De  næppe  ville  en  saadan,  der  gjen- 
opliver  den  forud  for  1848  bestaaende  Forskjel  mellem 
Ikke-Bøuder  og  Bønder,  og  som  stiller  disse  paa  et 
lavere  politisk  Standpunct,  saaledes  at  der  gives  ligesaa 
stor  politisk  Indflydelse  til  3  Kjøbstadboere  som  til  5V3 
Landboere.  Dersom  det  lod  sig  sige,  at  Bonde- 
almuen nogensinde  havde  haft  Fleertallet  i 
nogen  af  Rigsdagens  Afdelinger,  at  den  havde 
yttret  Villie  elier  Magt  til  at  fremkalde  For- 
styrrelse i  Staten,  saa  lod.  her  sig  maaskee 
søge  en  skjellig  Grund  til  at  kræve  For- 
and ri  n|g  er,  der  stækkede  Bøndernes  Indflydelse; 
men  hidtil  have  Bønderne,  forsaavidt  de  have  holdt 
sammen  og  dannet  Partie,  stedse  kun  udgjort  et  Mindre- 
tal, der  kun  i  meget  ringe  Grad  har  formaaet  at  hindre 
en  ødsel  Brug  af  Statens  Penge  til  Lønninger  osv.  Det 
er  den  politiske  Lighed,  som  sikkrer  Samfundet  mod 
Omvæltninger,  Interesserepræsentationerne,  som  fremkalde 
dem.  Da  man  i  Frankrig  under  Bourbonnerne  tilside- 
satte Betydningen  af  politisk  Lighed,  fremkom  den  ene 
Statsomvæltning  efter  den  anden.  Landboerne  afgive 
overalt  det  beroligende  Element. 

Kjøbenhavn  d.  25.  July  1866. 

Allernaadigste  Konge! 

Vi,  der  søge  at  hindre  Vedtagelsen  af  det  Grundlovs- 
forandringsforslag ,  der  er  bragt  tilveie  ved  Rigsraadets 
uberettigede  Indblanding  i  Sager,  der  ikke  mere  kunne 
være  Fællesanliggender ,  men  angaae  Kongeriget  alene, 
Kongeriget,  der  efter  Freden  til  Wien  er  ene  tilbage  af 
det  Monarchie,  der  var  undergivet  Deres  Majestæts  Scep- 
ter, —  vi  have  endnu  ikke  opgivet  det  Haab,  at  Deres 
Majestæts  raadgivende  Ministerium  og  med  dette  de  Med- 
nmer  af  Rigsdagen,  der  kun  vedtage  Forslaget,  fordi 
de   ikke   øine   nogen   anden  Udvei  af  Statens  nuværende 

Vilderede,  endnu  ville  komme  til  den  Erkjendelse,  at 
dette  foreliggende  Forslag,  dersom  det  bliver  til  Lov,  vil 
blive  til  Fordærvelse  for  Deres  Majestæt,  eftersom  det 
bliver  til  Fordærvelse  for  Folket. 

Sige  vi,  at  vi  have  ikke  opgivet  dette  Haab,  saa  ere 
vi  dog  ikke  blinde  for  den  Udsigt,  der  er  til,  at  Mini- 
steriet, med  Mænd,  der  ønske  at  skabe  politiskeFor- 
rettigheder  for,  som  de  sige,  at  sikkre  Landets  „con- 
servative  Elementer  blandt  Vælgerne  og  i  Repræsen- 
tationen" ,  bringer  Forslaget  til  at  antages  af  Rigs- 
dagen. 

Saafremt  dette  skulde  skee,  vove  vi  allerunderdanigst 
at  benvende  os  til  Deres  Majestæt,  Repræsentanten  for 
Folket  i  dets  Heelhed,  med  Bøn  om,  ved  det  konge- 
lige Veto  at  afværge  den  Fare,  de  Ulykker,  som  dette 
Forslag,  ophøiet  til  Lov,  vil  bringe  over  Landet. 

Skjøndt  Deres  Majestæt  vistnok  kjender  de  Grunde, 
der  have  ledet  os  til  vor  Modstand  mod  Forslaget,  skulle 
vi  dog  kortelig  gjentage  dem  her. 

Deres  Majestæts  høie  Forgjænger  har  i  1849,  ledet 
af  den  Retning,  hvori  de  europæiske  Statsforhold  mere 
og  mere  udviklede  sig,  udsondret  et  politisk  Folk 
af  det  borgerlige  Samfund;  han  samlede  det  til  en 
Eenhed  ved,  i  Kongerigets  Grundlov  at  nedlægge  Lig- 
hedsprincipet,  saaledes  at  den  Repræsentation,  der 
i  Forening  med  Deres  Majestæt  skulde  udgjøre  Konge- 
rigets lovgivende  Magt,  gik  ud  fra  og  støttedes  alene 
paa  dette  Grundlag. 

At  denne  Ordning  ikke  har  medført  nogen  væsentlig 
Ulempe  —  hverken  paa  den  Tid,  da  Rigsdagen  om- 
fattede alle  Rigets  Sager,  eller  senere,  da  visse  An- 
liggender i  en  Landsdeelsfællesskabstid  vare  overgivne 
til  en  Repræsentation,  der  udgjorde  en  Heelhed  for  disse 
Landsdele  ligeoverfor  Fællesskabet  i  Anliggender  —  det 
vil  Deres  Majestæt  have  i  Minde. 


Da  altsaa  denne  Ordning  ikke  har  ført  til  Ulemper, 

medens  Følelsen  af  Lighed  i  de  politiske;  Forhold  har 
styrket  den  i  det  borgerlige  Liv  lavere  Stillede  ligeoverfor 

den  af  Skjæbnen  Begunstigede,  har  givet  Thronen  det 
bredeste  Grundlag  at  hvile  paa  ligeoverfor  ydre  og  indre 
Anfægtelser,  saa  haabe  vi,  at  Deres  Majestæt,  førend  De 
ophøier  til  Grundlov  det  nævnte  Forslag,  vil  tage  denne 
Sag  under  fornyet  Overveielse,  og  ikke  skyder  mange 
af  Deres  troe  Undersaatters  Kjærlighed  bort,  ved  at 
berøve  dem  en  i  17  Aar  nydt  og  ikke  misbrugt  Ret. 

Vi  troe,  at  Deres  Majestæt,  der  kun  vil  Lovligheden, 
saa  meget  mindre  kan  ville  give  Forslaget  Lovskraft, 
som  det,  efter  vor  Mening,  ikke  er  kommen  til- 
veie  paa  lovlig  Maade.  Monarchiets  (senest 
Kongeriget  Danmarks  og  Hertugdømmet  Slesvigs)  For- 
fatning for  de  fælles  Anliggender,  der  løber  jevnsides 
med  Kongerigets  Forfatning  for  dets  særlige  An- 
liggender« kan  ikke  have  havt  nogen  Ret  til  at  behandle 
Sager,  som  ikke  vare  fælles  for  flere  Landsdele,  aller- 
mindst Ret  til  at  behandle  selve  Kongerigets  Forfat- 
ning, om  og  under  det  Paaskud.  at  det  skete  for  at 
angive  de  Vilkaar,  under  hvilke  den  selv  vilde  træde 
tilside;  thi  den  kan  ikke  indsætte  Kongeriget  i 
Fællesskabsrettigheder  og  dens  egen  Anerkjendelse 
og  Virksomhed  gaaer  ud  fra,  at  den  gjør  Kongeriget 
deelagtigt  i  et  vist  Fællesskab;  men  Rigsdagen  kan 
ikke,  saalænge  §  6  af Indskrænkningsloven  af  1855  be- 
staaer,  og  saalænge  §  2  af  samme  Lov  ikke  er  hævet 
og  ændret,  behandle  de  Dele  af  det  forelagte  Forslag, 
som.  omfatte  de  ved  §  6  udelukkede  Anliggender. 

At  dette  forholder  sig  saaledes ,  vil  næppe  Nogen 
modsige;  men  da  har  den  hele  Forhandling,  hvortil 
Ministeriet  nu  støtter  sig,  været  ulovlig,  og  Ud- 
byttet vil,  til  Trods  for  den  parlamentariske  Form,  den 
har  iklædt  sig,  være  en  Magthandling. 

N.  F.  S.  Grundtvig.         A.  F.  Tscherning. 

Af  Antlion   Frederik  Tschernings   efterladte  Papirer.     III.  18 

Efter  at  jeg  har  allerunderdanigst  forelagt  Hans 
Majestæt  Kongen  den  med  D'Herrers  meget  ærede  Skri- 
velse til  mig  af  25de  d.  M.  fremsendte  Afskrift  af  et 
Andragende  til  Kongen,  har  Hans  Majestæt  allernaadigst 
paalagt  mig  at  meddele,  at  Han  ikke  kan  gaae  ind  paa 
Andragendets  Indhold  og  derfor  heller  ikke  ved  denne 
Leilighed  skulde  ønske  at  see  D'Herrer  til  Audients. 

Bernstorff  i  Hans  Majestæts  Cabinetssecretariat  den 

26de  Juli  1866. 

J.  P.  Trap. 

Til 
Hr.  Oberst  Tscherning 

og 
Hr.  Pastor  N.  F.  S.  Grundtvig. 


D.  1.  August  1866. 
Til  Vælgerne  i  Holbæks  Amts  2den  Valgkreds. 

Førend  de  ærede  Vælgere  læse  disse  Linier,  ville  de 
sandsynligviis  have  seet  af  de  offentlige  Tidender,  at  jeg 
har  nedlagt  mit  Kald  som  Folkethingsmand  for  Kredsen. 
Det  kan  ikke  have  overrasket  dem,  eftersom  jeg  paa 
Valgdagen  erklærede,  da  jeg  havde  den  Ære  at  udvikle 
for  dem  Grundene,  hvorfor  jeg  agtede  vedblivende  at 
sige  Nei  ved  Afstemningen  over  det  Forslag  til  den  nye 
Grundlov,  til  hvis  Behandling  Valgene  foretoges,  at  ville 
træde  tilbage  fra  at  være  Medlem  af  Rigsdagen,  saasnart 
jeg  havde  Vished  for,  at  det  omtalte  Forslag  vilde  blive 
ophøiet  til  Lov.  Jeg  vilde  træde  af,  saavel  paa  Grund 
af  Lovens  Beskaffenhed,  som  paa  Grund  af  den  Maade, 
paa  hvilken  den  er  bleven  til.  Mine  Indsigelser  mod 
begge  Dele  kjende  de  ærede  Vælgere  fra  tidligere  offent- 
lige Udtalelser  i  Repræsentationerne  og  udenfor  samme, 
jeg  skal  derfor  ikke  gjentage  dem  nu,    da  jeg  tager  Af- 

Bked  fra  en  Valgkreds,  der  for  henved  17  Aar  siden  for 
første  Gang  beærede  mig  med  Valg  til  Folkethinget  og 
siden  har  viist  mig  den  samme  Ære,  saa  ofte  jeg  har 
været  stillet  til  Valg  i  Kredsen.  Det  Hverv,  de  saaledes 
have  betroet  mig,  har  jeg  røgtet  af  yderste  Evne,  især 
har  jeg  søgt  at  forsvare  den  Grundlov  af  5  Juny  1849, 
hvis  politiske  Lighedsret  udgjorde  den  brede  Grundvold, 
hvorpaa  Statsmagt  og  Frihed  vare  lige  fast  byggede. 
Statsmagten  har  nu  skudt  dette  Grundlag  bort  under 
sine  Fødder  og  sat  Ulighedens  istedet;  det  skal,  siges  der, 
være  mere  conservativt,  og  Frihedens  Apostle  have  vendt 
tilbage  bag  1848  for  at  fremdrage  stænderske  Levninger 
og  Formue  som  Grundhensyn  til  Absolutismen  i  Kofte  og 
Vadmel,  dette  vor  forvildede  Indbildningskrafts  selvskabte 
Skyggebillede.  Grundloven  af  5  Juny  1849  er  ved  disse 
forenede  Bestræbelser  sunken  i  Gruus,  den  er  offret  til 
Ære  for  Grundloven  af  18  November  1863  for  Konge- 
riget Danmarks  og  Hertugdømmet  Slesvigs  Fællesanlig- 
gender,  af  hvilken  er  udsprungen  den  Grundlov,  som  er 
traadt  i  Kraft  28  July  1866.  Da  jeg  ikke  indseer,  hvilke 
Veie  der  skal  gaaes ,  for  at  denne  Forandring  kan  føre 
til  Gavn,  saa  har  jeg  trukket  mig  tilbage  fra  Deeltagelse 
i  Afbenyttelsen  af  dette  nye  constitutionelle  Maskineri, 
og  idet  jeg  træder  tilbage,  takker  jeg  af  Hjærtets  Grund 
de  Vælgere,  som  i  saa  mange  Aar  have  skjænket  mig 
deres  Tillid  og  Velvillie.     (See  1ste  Deel,  pag.  53,  Noten.) 

(August  1866.) 
Velbaarne 

Hr.  Oberst  Tscherning! 

Med  dyb  Sorg  have  vi  seet,  at  den  Retning,  vore 
politiske  Forhold  ved  Grundlovsforandringen  have  taget, 
har  bevæget  Dem  til  at  træde  tilbage  fra  Deres  offent- 
lige politiske  Virksomhed,  der  var  saa  velgjørende  i  alle 
fatninger,  især  for  Statens  Bestaaen,  for  den  rette  Vur- 
dering af  Kongemagtens  Stilling  og  for  det  menige  Folks 

18* 

Ret.  Vor  Sorg  forstørres,  naar  vi  see,  hvormeget  De 
savnes  i  vor  lovgivende  Forsamling.  Var  det  muligt,  De 
kunde  bestemme  Dem  til  at  gjenoptage  Deres  offentlige 
Virksomhed,  da  vilde  De  sikkert  glæde  Mange  og  yde 
det  hele  Fædreland  og  det  menige  Folk  en  uvurdeerlig 
Tjeneste. 

Men,  hvorledes  Gud  end  vil  styre  det  fremdeles 
med  Hensyn  hertil,  saa  bringe  vi  Dem  herved,  Hr. 
Oberst!  i  Forbindelse  med  Udtalelse  af  vor  oprigtigt 
følte  Sorg  over  Deres  Tilbagetræden,  en  varm  og  hj ærte- 
lig Tak  for  den  sjeldne  Trofasthed  og  Udholdenhed, 
hvormed  De  nu  i  næsten  en  Menneskealder  har  arbeidet 
paa  at  ud  frie  Bondestanden  af  Resterne  af  Fortidens 
Trældom,  at  bevare  for  det  menige  Folk  den  politiske 
og  borgerlige  Ligestillelse,  som  skjænkedes  det  ved 
Grundloven  af  5  Juni  1849,  at  skaffe  Almuen  Ret  til  at 
maatte  vurderes  efter  den  i  Mennesket  af  Skaberen  ned- 
lagte Værdighed  og  ikke  efter  tilfældigt  Vedhæng  af  jor- 
disk Gods  eller  nedarvet  Stilling. 

Maatte  vor  oprigtige  Tak  og  Paaskjønnelse  være 
Dem  et  ringe  Vederlag  for  den  Haan,  Frihedens  og  det 
menige  Folks  Fjender  have  villet  kaste  paa  Dem,  da 
vilde  det  hj  ærteligt  glæde  os. 

Ållerærbødigst 

(332  Underskrifter.) 


Høivelbaarne 
Hr.  Oberst  Tscherning,  Ridder  af  Dannebroge! 

Ved  et  den  22de  dennes  afholdt  Møde  i  5te  Juni- 
Folkeforeningen  for  Holbæk  Amts  2den  Valgkreds,  blev 
det  overdraget  Bestyrelsen  for  nævnte  Afdeling  at  til- 
skrive Deres  Høivelbaarenhed  Efternævnte: 

Hvor  gjerne  man  end  havde  ønsket,  at  Deres  Høi- 
velbaarenhed endnu  i  mange  Aar  kunde  og  vilde  have 
repræsenteret  denne  Kreds  paa  Rigsdagen,  saa  veed  man 

efter  lir.  Oberstens  bestemt  udtalte  Mening,  at  det  ikke 
kan  nytte  at  stille  Opfordring  til  Deres  Høivelbaarenhed 
i  den  Retning.  Vi  beklage  høiligen  dette.  Det  synes 
nu,  som  om  den  vigtigste  Deel  af  Deres  mangeaarige 
Virksomhed  for  det  Almenes  Vel  i  Almindelighed  og  for 
den  lavere  stillede  Befolknings  Vel  i  Særdeleshed  nu  vil 
være  afsluttet.  Vi  føle  derfor  en  dyb  og  inderlig  Trang 
til  at  beklage  os  over  Savnet  af  Deres  djærve  og  mandige 
Optræden  i  den  lovgivende  Forsamling. 

Deres  Høivelbaarenhed  modtage  derfor  vor  hjærtelige 
Tak  for  alt,  hvad  De  har  udrettet,  hvilket  er  baade  stort 
og  ædelt ;  vore  bedste  Ønsker  følge  Dem ,  at  den  Al- 
mægtige endnu  i  mange  Aar  vil  skjænke  Dem  god  Sund- 
hed og  lykkelige  Dage  til  Glæde  og  Velsignelse  for  Dem 
selv  og  Deres  høitagtede  Familie. 

Kundby  og  Hoed  den  29de  September  1866. 

Deres  meget  forbundne  og  ærbødige 

Niels  Pedersen,         Jørgen  Jørgensen, 
Kredsformand.  Næstformand. 


D.  30.  Decbr.  1866. 

S.  T. 
Hr.  Lieutenant  M.  Gjørup,    Redacteur  af  „Enhver  Sit"! 

Høistærede  har  sendt  mig  først  Nr.  112  af  „Enhver 
Sit"  og  senere  i  æret  Skrivelse  af  21de  dennes  henledet 
min  Opmærksomhed  paa  Artiklen:  „Hvortil  har  det 
ført",  idet  De  tillige  har  yttret  Ønsket  om,  at  høre  min 
Mening  om,  hvorvidt  Bestræbelserne  for  at  befæste  For- 
eningen af  store  og  smaae  Bønder  gjennem  10  October- 
foreningen,  for  af  denne  Forening  at  danne  Kjernen  til 
et  politisk  Partie,  der  skulde  bekjempe  de  saakaldte 
„Doctrinaire",  er  lykkedes.  Hr.  Lieutenanten  bemærker  ved 

denne  Leilighed,  og  jeg  tilstaaer  med  Grund,  at  jeg  fra 
Begyndelsen  betragtede  denne  Forening  med  en  vis  Mis- 
troe,  men  De  haaber,  at  Kjendsgjerning  efterhaanden 
vil  lade  denne  Mistroe  forsvinde. 

Førend  jeg  nærmere  gaaer  ind  paa  denne  Sag,  maae 
jeg  gjøre  Hr.  Lieutenanten  opmærksom  paa,  at  jeg  af  Deel- 
tagelse  i  politisk  Virksomhed  kun  har  beholdt  den  til- 
bage, fra  Tid  til  anden  at  faae  indrykkei  nogle  Artikler 
i  et  kun  lidet  udbredt,  i  det  Væsentlige  ikke  politisk 
Blad;  jeg  staaer  saaledes  ganske  udenfor  alle  Partie- 
bevægelser og  kj ender  dem  kun  meget  ufuldstændig.  Jeg 
bør  ogsaa  indledningsviis  fremhæve  den  Særhed  hos 
mig,  at  jeg  sætter  politisk  Characteer  og  Retsindighed 
hos  Folkerepræsentanter  over  Forstandsevner,  ja  selv  over 
Indsigt;  kun  forsaavidt  hine  Egenskaber  i  fremtrædende 
Grad  fremkaldes  og  styrkes  ved  den  saakaldte  uafhæn- 
gige Samfundsstilling,  kun  forsaavidt  tillægger  jeg  den 
nogensomhelst  politisk  Betydning.  Den  i  en  Række  af 
Aar  prøvede  Sergeant-Paalidelighed  og  Hæderlighed  ind- 
gyder mig  større  Sikkerhed  for  Characteren  end  den 
største  Formue  eller  Gods.  For  at  forkorte  mit  Svar 
henviser  jeg  iøvrigt  til  „Nørrej.  Tid."  Nr.  83  „Menig- 
mandspartiets  Stilling  og  Fremtid".  Denne  Artikkel  fore- 
kommer mig  at  anvise  det  Jordsmon,  hvorpaa  de  Par- 
tier maatte  kunne  mødes,  som  vil  hævde  for  Statsmagten 
den  rette  Stilling  ligeoverfor  Statsvæsenet  og  dets  For- 
greninger, bekjempe  Embedsvæsenet  som  politisk  Partie 
(som  Laug,  som  Doctrinaire)  og  fremkalde  en  Udvikling, 
der  hævder  den  for  Aarhundredets  største  politiske  Grund- 
princip, for  den  politiske  Lighed,  berettigede  og  for 
Rigets  og  især  Samfundets  rolige  Fremtid  nødvendige 
Plads.  Havde  10  Octoberforeningen  alvorligt  havt  for 
Øie,  at  bekjempe  de  Udskeielser  fra  sund  politisk 
Menneskeforstand,  som  have  ledsaget,  om  ikke  fremkaldt, 
de  Begivenheder,  som  have  ført  til  det  danske  Monarchies 
Undergang    og    forberedt    Kongerigets    Opløsning    eller 

Underkastelse,  hvilke  Udskeielser  vel  maae  fo  es  \<;d, 

hvad   10  OctoberforeningeD    kakler  Doctrinairisme ,    saa 

havde  denne  Forening  maattet  stille  sig  Skulder  niod 
Skulder  med  os,  som  alt  længe  og  uforsagt  havde  be- 
kjempet  denne  Mangel  paa  Evne  til  at  erkj ende  Virkelig- 
heden og  dømme  om  Magtforholdene.  —  Jeg  har  ikke 
bemærket,  at  10  Octoberforeningen,  som  politisk  Partie, 
har  sat  Foden  paa  det  Jordsmon,  hvor  disse  Kjempere 
stod,  og  hvor  ovenomtalte  Artikkel  søger  at  stille  dem 
frem.  Efter  disse  Formbemærkninger  gaaer  jeg  over  til 
Besvarelsen  af  det  stillede  Spørgsmaal.  Jeg  har  endnu 
ikke  seet  nogen  Kjendsgjerning,  der  har  kunnet  bringe 
den  Mistroe  til  at  forsvinde,  som  jeg  fra  Begyndelsen 
nærede  mod  10  Octoberforeningen.  Den  har  maaskee 
havt  et  vist  Held  med  at  hverve  Tilgang  fra  Menigmands- 
partiet,  men  dermed  er  ikke  skeet  noget  Betegnende  for 
Partiets  politiske  Betydning. 

Det  doctrinaire  Partie,  som  10  Octoberforeningen 
bekjemper,  har  vundet  sine  Seire  ved  sin  Talrighed,  for- 
bunden med  den  Snuhed,  hvormed  det  skjulte  sine  For- 
maal  og  urigtigen  fremstillede  sine  Midler. 

Hele  Grundvolden  for  10  Octoberforeningens  Byg- 
ning forekommer  mig  at  hvile  paa  den  urigtige  Op- 
fattelse, at  Eiendomsomfang  giver  Adgang  til  politiske 
Forrettigheder. 

Eiendom  og  Besiddelse  ere  efter  min  Mening  bor- 
gerlige ,  ikke  politiske  Egenskaber.  Landet  er  Befolk- 
ningens Sameie,  dens  gjennem  Staten  sikkrede  Fodfæste. 
Derfra  udgaaer  den  lige  politiske  Statsborgerret,  hvilken 
netop  er  nødvendig  for  at  værge  imod ,  at  den  for  det 
beqvemme  Samfundslivs  Skyld  ulige  Brugsfordeling  af 
Jordsmon  og  anden  Besiddelse,  i  daglig  Brug  kaldt 
Eiendomsret,  udarter  til  Undertrykningsmidler,  ja  ud- 
arter i  den  Grad,  at  Eiendomsbegrebet  ogsaa  overføres 
paa  Persouer  og  fremkalder  Trældom,  saaledes  som  dette 
er  skeet  tidligere  hos  os,  da  borgerlige  Besiddere  gjorde 

sig  til  Herrer  i  den  politiske  Stat.  At  dele  Landboerne 
i  politiske  Partier  efter  større  og  mindre  Besiddere  er 
at  anerkjende  et  farligt  politisk  Princip,  der  i  sin  na- 
turlige og  følgerette  Udvikling  maae  føre  til  de  store 
Besidderes  Begunstigelse  og  de  mindres  Undertrykkelse. 
Enhver  politisk  Forbindelse,  som  gaaer  ud  fra  Ideen  af 
en  Sammenstøbning  af  disse  to  Elementer,  maae  jeg  be- 
tragte enten  som  dødfødt,  fordi  de  indre  Modsætninger, 
hvoraf  den  lider,  berøve  den  den  ydre  Handlekraft,  eller 
med  Mistænksomhed,  fordi  de  skjulte  og  for  en  Tid 
undertrykte  Modsætninger  ville  føre  Skade  med  for  den 
ene,  maaskee  for  begge.  I  vigtige  Øieblikke  vil  let  en 
af  Parternes  Selvforsvar  blot  neutralisere  Modsætninger 
i  de  tvende  Besiddelsesformer,  mindre  Landbesiddere  og 
større  Landbesiddere,  dem,  der  væsentlig  erhverve  ved 
Selvvirksomhed,  og  dem,  som  erhverve  som  Arbeidsherrer, 
for  hvem  den  førstnævnte  Klasse  nylig  var  og  tildeels 
endnu  er  Tyende;  gjennem  Fæste,  Jordleie,  og  Hoveri 
(Dagværk)  deles  Landbefolkningen  i  to  Leire,  og  tildeles  de 
politiske  Rettigheder,  som  ved  vor  nye  Forfatning,  fra 
dette  Standpunct,  saa  kunne  disse  naturlige  Modsæt- 
ninger ikke  ærligviis  danne  eet  politisk  Partie.  Det  bør 
derfor  undgaaes  at  knytte  de  politiske  Rettigheder  til 
dette  eller  hiint  Samfundsforhold.  Er  det  skeet,  da  maae 
Følgerne  af  Misgrebet  bæres,  og  de  politiske  Partier  føie 
sig  efter  Samfundsforsjellighederne,  Stænder,  Gilder  osv., 
men  vi  kunne  derfor  godt  have  vigtige  politiske  Fælles- 
formaal,  naar  de,  idet  de  forfølge  dem,  ere  sig  saavel 
Modsætningen  som  Foreningsformaalet  bevidst.  Dette 
er  ikke  Tilfældet  med  10  Octoberforeningen,  den  skjuler 
Modsætningerne,  skyder  deres  Udjevning,  Bortrydningen 
af  det  priviligerede  i  Besiddelsen,  tilside  og  stiller  sig 
kun  Skinformaal,  saasom:  Antiskandinavisme,  Antidoc- 
trinairisme  etc. ,  hvis  Opnaaelse  de  lægge  tilside,  naar 
det  meest  gjælder  om  at  naae  dem. 

Kamp  mod  Dootrinairiflmen  angaves  Bom  et  af  For- 
agens  Formaal.  Men  nu  er  Opretholdelsen  al'  en 
Fællesforfatning  uden  Fællesskab  og  uden  Fællesanlig- 
Lder  saa  doctrinairt,  saameget  Ideen  sat  over  Virkelig- 
heden som  noget  i  Verden.  Foreningen  stillede  sig  neu- 
tralt overtor  dette  de  Doctriuaires  Mesterstykke.  Der 
hang  politiske  Forrettigheder  for  de  større  Besiddere 
paa  Krogen  som  Madding,  og  de  store  Besiddere  bed 
paa  Krogen,  sættende  Standsinteresser  over  deres  op- 
stillede politiske  Formaal.  Det  var  10  Octoberforeningens 
Ministerium,  som  til  Gunst  for  Kjøbstadboere  og  Stor- 
besiddere gav  de  Doctrinaire  Seiren  og  selv  blev  doc- 
trinairt. 

For  dem,  som  betragte  den  doctrinaire  Politik,  for 
at  benytte  Hr.  Lieutenantens  egen  Benævnelsesmaacle, 
som  en  Hovedaarsag  til  Monarchiets  Fald,  og  blandt 
dem  tør  jeg  henregne  Dem,  Høistærede,  efter  Deres  Brev, 
maae  Udskydelsen  af  Holsten-Lauenborg,  gjennem  For- 
fatningen af  18  Novbr.  18b3  med  Alt,  hvad  dertil  hører, 
Forsvarsforbund  mellem  det  udsondrede  Danmark-Sles- 
vig med  Sverrig-Norge ,  Tvangen  udøvet  mod  Kongen  i 
selve  Thronbestigelsens  Øieblik  etc. ,  fremstille  sig  som 
noget  af  det  meest  fremtrædende  Doctrinaire ;  men  denne 
Forfatning  af  1863  er  gjennemført  ved  de  Mænds  Stem- 
mer, som  fortrinligviis  ere  bragte  ind  i  Ministeriet  ved 
10  Octoberforeningens  Medvirken,  under  dens  Tilblivelses- 
proces. De  betydeligste  af  disse  Mænd  have  efter  deres 
Indtrædelse  i  Ministeriet  gaaet  Haand  i  Haand  med  de 
Doctrinaire;  der  findes  iblandt  Ministrene  Medlemmer 
af  den  doctrinaire  Hovedforening,  Mænd,  der  sand- 
synligvis samtidig  ere  Medlemmer  af  10  Octoberforeningen 
og  saaledes  godtgjøre  i  Gjerningen,  hvor  nær  politisk  be- 
slægtet 10  Octoberforeningen  maae  være  med  Lehmanns 
Folkeforening.  Grev  Friis  har  udentvivl  havt  det  i  sin 
Haand,  at  bringe  Forfatningssagen  i  rette  Tid  fra  Rigs- 
raadet  til  Rigsdagen,  men  han  gjorde  det  ikke;    saavidt 

jeg  har  kunnet  skjønne,  fordi  han  ikke  i  Rigsdagen  ven- 
tede tilstrækkelig  Tilstemning  for  Valgforrettigheder  til 
Standsfæller.  Men  hvor  Standsformaal  er  fremherskende 
ved  politiske  Bestræbelser,  der  er  min  Mistænksomhed 
stadig  tilstede.  Jeg  har  i  mit  politiske  Liv  stadig  be- 
kjempet  dem,  men  stadig  mødt  Modstand  fra  de  store 
Besiddere,  der  ikke  ville  opgive  dem,  i  hvert  Tilfælde 
have  dem  overhaands  betalt.  Saalænge  en  slig  Tilstand 
varer,  saa  venter  jeg  ikke  noget  Godt  af  en  saa  unaturlig 
Forbindelse  som  10  Octoberforeningen.  De  vil,  Høistærede, 
maaskee  skyde  Ministeriet  fra  dem,  som  ikke  vedkommende 
10  Octoberforeningen,  men  disse  Ministre  ere  jo  dog  i 
Virkeligheden  10  Octoberforeningens  Mænd.  den  har  i 
hvert  Tilfælde  ikke  fralagt  sig  hverken  disse  Mænd  eller 
deres  Grundsætninger.  Ogsaa  en  slig  Fremfærd  ind- 
gyder mig  Mistillid.  Det  er  kommet  mig  for  Øre,  som 
hidrørende  fra  mere  Indviede,  at  10  Octoberforeningen 
kræver  Tilslutning  for  at  kunne  tvinge  Ministeriet  til  at 
følge  et  vist  Spor  eller  vige;  men  saa  spørger  jeg:  hvilket 
er  det  Spor,  der  skal  følges?  10  Octoberforeningen  giver 
i  den  Henseende  ingen  Oplysning,  ingen  fremtidig  Sikker- 
hed til  dem,  som  have  holdt  paa  den  politiske  Lighed, 
og  hvis  Modstand  10  Octoberforeningen  saa  væsentlig 
har  bidraget  til  at  bryde. 

D.  30.  Januar  1868, 

Etatsraad,  Høiesteretsadvocat  O.  Muller! 
1)  Paa  Spørgsmaal  om  mine  Udtalelser  efter  Casino- 
mødetd.  20.,  Aften,  efter  at  jeg  havde  gjendrevet  Stiftsprovst 
Tryde.  —  Stiftsprovsten  bestred  især  vedvarende  den 
sidste  af  de  foreslaaede  5  Beslutninger;  den  gik  ud  paa, 
at  Danmarks  Velfærd  fordrede,  at  Kongen  uopholdelig 
omgav  Thronen  med  Mænd,  hvis  Indsigt,  Energi  og 
Fædrelandskj ærlighed  kunde  give  Hegjeringen  Kraft  og 
Nationen  Tillid.    Som  en  af  dem,  der  i  alt  Væsentligt  havde 

bifaldet  Beslutningernes  Fremlæggelse,  havde  jeg  jo  godt 

iudseet,  at  den  sidste  kunde  og  let  maatte  forstaaes 
som  en  Opfordring  ikke  alene  til  en  Vexling  af  System, 
men  ogsaa  af  Mænd  til  at  forsvare  det,  og  saa  gik  mit 
Forslag  mod  Tryde  ud  paa  at  vise,  at  en  Fordring  af 
denne  Art  ikke  traadte  Nogen  for  nær.  Da  jeg  talte 
senere,  søgte  jeg  at  vise,  at  det  var  især  Forandringen 
fra  collegial  Regjering  til  ministeriel  Regjering,  som  for 
Øieblikket  var  nødvendig,  og  at  Personalforandringens 
større  eller  mindre  Nødvendighed  fremtraadte  som  en 
Selvfølge  af  denne  Forandring  og  Begivenhederne. 

2)  Ved  min  stærke  Stemme  var  det  lykkedes  mig 
under  Mødets  Gang,  at  bidrage  væsentlig  til,  at  skaffe 
de  Talere ,  som  ikke  behagede  Forsamlingen ,  foruden 
Francke  troer  jeg  nok  Goldschmidt,  Ro  til  at  udtale,  hvad 
de  vilde.  Den  Vane,  som  Forsamlingen  saaledes  havde 
faaet  til  at  høre  mig,  hjalp  til  at  jeg  blev  hørt,  da  en 
stor  Deel  af  de  Tilstedeværende  opfordrede  til  endnu 
samme  Aften  at  gaae  til  Kongen,  og  jeg  raabte :  dertil 
var  det  for  seent,  det  var  bedst  at  gaae  hjem  og  sove 
først.  Da  dette  syntes  at  have  fundet  Bifald,  troer  jeg 
nok,  at  Ploug  foreslog  at  give  Møde  næste  Formiddag 
ved  Raadhuset. 

3)  De  nye  Ministre  bleve  først  formelig  indsatte  ved 
Rescript  af  24de  cis.,  men  Moltke.  Bardenfleth  og  Bluhme, 
hvis  Virkekreds  var  afstukket  iforveien,  tiltraadte  umid- 
delbart deres  Virksomhed.  Moltke  traadte  ogsaa  strax 
saaledes  i  Forbindelse  med  Zahrtmann,  at  han  umiddel- 
bart kunde  sørge  for  Søværnets  hurtige  Deelagtighed  i 
Forsvaret,  blandt  andet  ved  efter  Tilskyndelse  fra  mig 
at  sende  en  Brig  til  Als  Sund.  Monrad  kunde  ikke  til- 
træde Bestyrelsen  af  et  Ministerium,  som  først  skulde 
dannes. 

Jeg  forlod  Slottet  efter  Kongens  mundtlige  Udnæv- 
nelse og  da  en  kort  Samling  var  holdt  med  mine  Col- 
leger.     Kl.   5V2    gik  jeg  hjem   for   at   spise  til  Middag 

— —   og   skyndte   mig  til  Amalienborg,    hvor 

Generaladjudant  Scholer  havde  taget  alle  Forholdsregler 
til  Aflevering,  og  tog  umiddelbar  fat,  for  i  Forening  med 
Major  Flensborg,  Chef  for  Commandocomptoiret,  at  sætte 
mig  ind  i  Forretningerne.  Den  næste  Dag  satte  jeg  mig 
i  Forbindelse  med  den  anden  Deel  af  Krigsministeriet, 
(xeneralcommissariatscollegiet ,  hvilket  daværende  Oberst 
(nu  General)  Hansen  fik  Ledelsen  af  som  Overintendant. 
Krigsministeriet  blev  nemlig  nydannet  ved  min  Udnæv- 
nelse. Der  findes  alt  den  23de  Ordre,  udstedte  i  Krigs- 
ministerens Navn.  Om  Bluhrne  var  med  os  andre  den 
22de  hos  Kongen,  husker  jeg  ikke.  Knuth  og  C.  Plessen 
vare  der  ikke.  (See  2den  Deel,  pag.  270  f.). 

Der  savnes  Klarhed  over,  hvorledes  Fabricius  har 
kunnet  indfinde  sig  saa  betimelig  i  Slesvig.  Aftenen  den 
23de,  at  Beseler,  medtagende  Prindsen  fra  Noer,  kunde 
indfinde  sig  tids  nok  i  Kiel  for  at  oprøre  Jægercorpset 
og  med  dette  være  i  Rendsborg  tidlig  Formiddagen  den 
24de.  Det  lod  sig  kun  gjøre  ved  Hjælp  af  Coureerpas, 
et  saadant,  hed  det  dengang,  han  havde  faaet  efter  Til- 
skyndelse fra  Udenrigsministeriet  til  Danneskjold.  — 
Denne  erklærede,  om  jeg  erindrer  ret,  at  Francke  havde 
haft  et  saadant,  men  det  var  taget  tilbage.  —  Med  hvem 
reiste  han?   —  Hvem  fik  Coureerpas  i  de  Dage?  —  — ■ 

New  Zeeland  d.  28.  Februar  1868. 

Vi  have  det  i  det  Hele  taget  ret  godt ; 

det  kunde  gaae  mig  meget  bedre,  men  det  kunde  ogsaa 
have  gaaet  mig  meget  værre.  Held  har  været  blandet 
med  Uheld,  Dumheder  med  rigtige  Beregninger,  Sløse- 
vornhed  med  Paapasselighed,  Besværligheder  med  Ny- 
delser, Livets  Skaal  har  haft  en  passende  Blanding  af 
Bittert  og  Sødt.  Jeg  haaber,  at  mine  to  Sønner  inden 
lang  Tid  ville  være  komne  saa  vidt,  at  de  kunne  be- 
tragtes som  nogenlunde  trygt  etablerede.    Derimod  huer 

Livet  dog  baade  min  Kone  og  min   ældste  herrærende 

Datter  bedre  i  Danmark  end  her,  og  naar  mim- Sønners 
Sager  ere  nogenlunde  i  Orden,  tænke  vi  derfor  stærkt 
paa  at  vende  tilbage.  Det  forekommer  mig,  at  min  Ko- 
nes Helbred  er  betydelig  bedre  ber  end  i  Danmark;  jeg 
selv  har  ikke  havt  en  Times  Ildebefindende,  siden  jeg  for- 
lod Danmark,  en  Prikken  i  den  venstre  Haand,  der  for- 
uroligede mig  som  en  Forløber  for  Apoplexi,  er  aldeles 
forsvunden.  Jeg  er  bleven  stærk,  —  en  30  engelske 
Miles  Ridt  paa  een  Dag  generer  mig  ikke,  —  men  me- 
get mager.  —  Hvor  Skræddermester  Lund  vil  blive  for- 
undret. En  3  Timer  af  Dagen  optages  af  de  to  Døttres 
Undervisning,  Resten  af  mangehaande  forskjellige  Sysler, 
blandt  Andet  f.  Ex.  Fiskeri.     For   egentlig  Studeren  ere 

Vanskelighederne  større,  end  jeg  havde  ventet. 

Hvorledes  vil  Livet  i  Danmark  smage?  Ja  det  er  et 
Spørgsmaal.  Det  skræmmer  mig  næsten.  Men  jeg  er- 
indrer, hvad  Tscherning  sagde  1848:  „Selv  om  Staten 
gaaer  til  Grunde,  er  der  en  Befolkning,  et  borgerligt 
Samfund."  I  mange  Henseender  har  De.  kjære  Ven, 
seet  rigtigere  end  vi  andre;  det  undrer  mig,  som  om  det 
nu  bliver  overseet.  Mange  Mænd,  hvis  hele  Fortjeneste 
bestaaer  i  altid  at  følge  med  Strømmen,  synes  derimod 
fremdeles  at  nyde  Agtelse  og  Tillid.  Hvor  Danmark  og 
de  danske  Forhold  see  besynderlige  ud,  naar  man  seer 
dem  herfra !  Det  er,  som  mange  Ting  blive  klarere  ved 
Afstanden,  derved  at  den  kun  lader  os  see  de  store  Om- 
rids. Jeg  troer  vel  ikke,  at  jeg  vil  kunne  gjøre  megen 
Gavn,  jeg  er  forberedt  paa  at  møde  megen  Uvillie;  men 
det  er  mig  kjært,  at  Deres  Brev  berettiger  mig  til  at 
fastholde  den  Overbevisning,  at  i  det  Mindste  tre  Per- 
soner*) ville  med  Venskab  og  Velvillie  tage  imod  Deres 
hengivne  D.  G.  Monrad. 


*)  Brevet   er  foruden   til  Tscherning   ogsaa   adresseret  til  Dr.  G. 
Winther  og  Hustru. 

Kjøbenhavn  d.  28.  Marts  1868. 

Høivelbaarne 

Hr.  General  Harbou! 

Idet  jeg  gjentager  min  forbindtligste  Tak  for  de  til- 
sendte Piecer,  er  jeg  saa  fri  at  knytte  et  Par  Bemærk- 
ninger til  „Thronfølgen  i  Danmark". 

Den  første  angaaer  mig  selv,  der  er  den,  der  stand- 
sede den  den  22de  Marts  Aften,  da  jeg  traadte  ind  i 
det  nye  Ministerium,  kun  yderst  løst  og  saare  ufuld- 
stændigt forberedte  Expedition  til  Eckernførde.  Grun- 
dene vare:  At  for  at  samle  16  til  1800  Mand  Fodfolk, 
skulde  samtlige  i  Kjøbenhavn  værende  12  Batailloner 
afgive  alt  det  Mandskab,  de  havde  til  Tjeneste,  og  for 
ikke  at  desorganisere  Cadrerne  skulde  der  dannes  Marsch- 
batailloner.  Hver  Bat.  afgav  1  Comp.,  og  4  Comp.  dannede 
1  Bat.  Denne  nye  usammenhængende  Organisme  bestod 
af  det  foregaaende  Aars  Rekruter  og  skulde  sendes  af- 
sted uden  blot  taalelig  Forsyning  i  nogen  Retning. 

Med  al  mulig  Anstrengelse  havde  denne  Styrke  ikke 
naaet  sit  Bestemmelsessted,  Eckernførde  (maaskee  Fre- 
deriksort), førend  den  24de,  maaskee  endog  først  op  ad 
Dagen.  Men  alt  fra  den  20de  vidstes  det  ved  General- 
adiudanturen,  at  Opstanden  var  forberedt,  en  provisorisk 
Regjering  betænkt,  og  i  Dagens  Løb  den  22de  var  en 
mistænkelig  Person  (Fabricius)  pludselig  afreist  til 
Holsten. 

I  Kiel  og  Rendsborg  var,  om  jeg  mindes  ret,  to 
Aars  Mandskab  indkaldt,  altsaa  en  ikke  ringe  Styrke 
tilstede,  og  Ophidselsen  saa  stor,  at  der  lod  sig  forudsee 
en  Deel  Modstand. 

Den  mindste  Slappe  vilde  have  været  høist  skadelig. 
Derfor  foretrak  jeg  at  gaae  den  sikkre  Vei.  —  2000  Mand 
danske  Tropper  8  Dage  tidligere  i  Rendsborg,  og  de 
holstenske   førte   til  Grændsen  i   et  Landdistrict ,    havde 

sandsynligvis  forhindret  Udbruddet  og  skaffet  Tid  til  at 
udfolde  fornøden  Kraft. 

Om  Ministeriet  har  taget  Deel  i  den  Beslutning,  ikke 
at  sende  en  hovedkulds  Expedition  til  Eckernførde, 
erindrer  jeg  ikke,  men  jeg  veed,  at  jeg  var  imod  den, 
da  jeg  ret  fik  at  see,  hvorledes  Sagerne  stode,  og  hvad 
vi  raadede  over.  (See  2den  Deel,  pag.  270  f.). 

Som  almindelig  Bemærkning  om  Arvesagen.  — 

Dette  Spørgsmaal  var  i  fuld  Gang,  førend  Chr.  VIII. 
døde.  —  Det  hed,  at  Louis  Philip  støttede  hans  Be- 
stræbelser. — 

Det  viste  sig  snart,  at  den  Mening,  at  der  bestod 
en  forskjellig  Arvefølge  i  Danmark  og  i  Hertugdømmerne, 
naar  Mandstammen  var  uddød,  var  meget  udbredt.  Det 
blev  ogsaa  snart  tydeligt ,  at  Ruslantt  stod  paa  den 
mandlige  Arvegang.  Da  Prinds  Frederik  blev  formælet 
i  Rusland,  vilde  Keiseren  ikke  udtale  sig  om  Arvefølgen 
i  Danmark,  førend  en  Søn  var  født.  Disse  Hensyn  ledede 
ved  Grundlovsbestemmelser.  —  Naturligviis  ogsaa  Hen- 
synet til  en  Forbindelse  med  Sverrig.  —  Prinds  Ferdinand 
talte  iøvrigt  meget  tidlig  til  mig  om  Prinds  Christian 
af  Gliicksborgs  Candidatur,  den  var  altsaa  paa  Omtale 
i  den  kongelige  Familie,  sandsynligen  fra  den  gamle 
Enkedronning. 

Keiser  Nicolaus'  Forslag  af  Oldenborgerne  var  et 
ligefrem  Udtryk  af  en  holsten-lauenborgsk  Arveopfattelse 
i  Modsætning  til  Kongelovens.  Det  var  ogsaa  fra  russisk 
Side,  at  Ideen  udgik  om  at  lade  Oldenborgerne  falde. 
Hans  Optræden  i  Berlin  bragte  Meyendorff  til  at  fra- 
raade  Combinationen.  —  De  fra  flere  Magters  Side  ud- 
gaaede  Tilskyndelser  til  Ministerskifte  hidrørte  fra  Øn- 
sket om,  at  formaae  det  danske  Ministerium  til  at  op- 
give sin  Modstand  mod  en  Gjenforening  med  Forbundet. 
Det  var  denne  Gjenforening,  som  laae  Magterne,  især 
Østerrig  og  Rusland  paa  Sinde.  Det  maae  iøvrigt  ikke 
orersees,    at  efter  Statscoupet  i  Frankrig,  Januar  1853, 

forandrede  meget  sig.  Keiseren,  især  den  prinds- 
napoleonske  Klikke,  var  skandinavisk,  den  nye  Arvefølge 
i  Danmark  blev  derfor  angrebet  fra  flere  Sider,  som 
alene  foregaaet  i  russisk  Interesse.  England  havde  i 
1848  begunstiget  de  preussiske  Storstatsideer  og  disse 
været  redebon  til  at  see  Danmark  miste  Holsten  og  en 
Deel  af  Slesvig.  Frankrig  var  efter  1853  skandinavisk- 
national, og  derfor  ikke  utilbøieligt  til  at  see  Danmark 
udsondret  fra  Tydskland,  om  det  end  skulde  skee  ved 
Opoffrelse  af  Holsten. 

Det  var  en  Feil  ved  Familierenonciationen,  at  man 
søgte  at  præjudicere  Arvespørgsmaalets  simple  og  ende- 
lige Afgjørelse.  Raadgiverne  i  denne  Sag  skabte  For- 
legenheder, de  søgte  at  opretholde  en  eventuel  Arve- 
for skj  el  mellem  Danmark-Slesvig  paa  den  ene  Side, 
Holsten  paa  den  anden.  Ved  deres  Forsøg  paa  at  con- 
struere  en  Arvefølgeret  fra  tidligere  Afledning  i  Prinds 
Christians  og  Prindsesse  Louises  Børn  opnaaede  de  kun, 
at  lægge  en  Vægt  paa  Arvefølgespørgsmaalet,  som  svæk- 
kede Betydningen  af  Afgjørelsen  ved  Magternes  Over- 
eenskomst  og  Repræsentationens  Valg,  og  de  udelukkede 
Prinds  Christians  Børn  af  et  muligt  2det  Ægteskab,  som 
Rusland  havde  været  villigt  til  at  gaae  ind  paa.  Det 
var  for  at  undgaae  Skinnet  af  at  lade  bestaae  forskjellig 
Arvefølge  i  Holsten  og  Danmark  og  følge  Ruslands  Ind- 
skydelse om  at  lade  Prinds  Christian,  en  oldenborgsk 
Prinds,  blive  den  nye  Souche,  at  Ministeriet  maatte 
modstaae  de  nationale  Bestræbelser.  Havde  den  fransk- 
engelske Krig  med  Rusland  ikke  fundet  Sted  saasnart 
efter  Arveafgjørelsen,  saa  var  Arvefølgesagen  nok  bleven 
flyttet  over  paa  dette  Omraade  ved  Hjælp  af  en  Tillægs- 
aet  fra  Rusland.  Der  er  vist  endnu  i  Scheeles  Tid 
gjort  Spørgsmaal  fra  Rusland,  hvorfor  Arvefølgen  var 
bleven  saa  besynderlig  indskrænket  ved  denne  endelige 
Afgjørelse. 

Sagen  mod  Wegener  blev  kun  anlagt  for  at  fra- 
lægge det  Bluhmeske  Ministerium  ethvert  Skin  af  Con- 
ivents  med  Wegener  og  Partie.  —  Desværre  var  Fr.  VII. 
ikke  ganske  fri  for  at  have  hørt  paa  Wegener  og  op- 
fordret ham  til  at  udgive  sit  Skrift. 

Statsretlig  er  Kong  Christian  IX.  valgt  og  aner- 
kjendt  som  Konge  og  Stamfader  for  en  ny  Kongerække 
i  det  danske  Monarchie  med  Arvegang  i  Mandsstammen. 
Denne  Aet  burde  have  fundet  Anerkjendelse  i  det  tydske 
Forbund;  men  knyttet  til  eller  støttet  paa  Renoncia- 
tioner  vilde  det  forbeholde  Retsinstantsen.  Rigsdagens 
Indsigelser  gjorde  heri  stor  Skade,  de  spildte  Tiden. 

Venskabeligst  hengiven 
A.  F.  Tscherning. 


Kjøbenhavn  d.  4.  April  1868. 

Ifølge  Folkethingets  Beslutning  i  Dagsmødet  ere  til 
lønnede  Statsrevisorer  med  Hensyn  til  Statsregnskabet 
for  Finantsaaret  1867—68  valgte  Hr.  Folkethingsmand 
B.  Christensen  og  Hr.  Obersten. 

Ved  at  meddele  dem  dette,   udbeder  jeg  mig  Deres 

behagelige  Svar,    om  De   modtager   det  paa  Dem  faldne 

Valg. 

Bregendahl. 


D.  Dessau. 


Til 

Hr.  Oberst  A.  F.  Tscherning. 

Af  Anthon  Frederik  Tscherninga  efterladte  Papirer.   III.        19 

D.  5.  April  1868. 

Folkethingets  Formand! 

I  Skrivelse  af  4de  dennes  meddeler  Hr.  Formanden 
mig,  at  Folkethinget  har  valgt  mig  til  en  af  Rigsdagens 
lønnede  Statsrevisorer,  og  opfordrer  mig  til  at  erklære, 
om  jeg  modtager  dette  Valg. 

I  hvormeget  det  end  smigrer  mig,  at  mine  tidligere 
Colleger  have  beæret  mig  med  deres  Valg  til  denne 
Tillidspost,  saa  har  jeg  dog  ikke  heraf  kunnet  lade  mig 
friste  til  at  modtage  den.  De  samme  Grunde,  som  have 
holdt  mig  tilbage  fra  at  lade  mig  stille  til  Valg  til  Rigs- 
dagen, have  i  en  væsentlig  Grad  ogsaa  bestemt  mig  til 
ikke  at  modtage  Valget  til  Rigsdagens  Statsrevisor. 

Statsrevisoratet  bør,  efter  mine  fra  tidligere  Tid  be- 
kj endte  Anskuelser,  efterhaanden  bringes  til  at  indtage 
en  stedse  voxende  Betydning,  som  et  af  Rigsdagens  vigtigste 
Controlmidler  med  Statsstyreisen,  et  Controlmiddel,  hvis  Be- 
tydning maa  voxe,  alt  som  Staten  overanstrenger  sine  Kræfter 
i  Statslivets  Tjeneste.  Den,  der  udgaaende  fra  en  saadan 
Betragtning  overtager  et  saa  vigtigt  Hverv,  maae  ikke 
alene  i  Øieblikket  tillægge  sig  den  fornødne  Evne  og 
Kraft  til  at  arbeide  sig  frem  mod  sit  Formaal,  men  han 
maae  ogsaa  have  sandsynlig  Udsigt  til  at  kunne  fort- 
sætte sin  Virksomhed  i  et  ikke  for  kort  Tidsmaal,  om 
Rigsdagen  vedblivende  skjænker  ham  sin  Tillid.  Dette 
Sidste  kan  en  Mand  ikke,  der  nærmer  sig  73  Aar. 
Denne  Betragtning  haaber  jeg,  man  vil  anerkjende  som 
god  Grund  for,  at  jeg  ikke  kan  modtage  et  saa  hædrende 
Tilbud. 

Fra  den  Stund,  da  Tscherning  traadte  ud  af  Rigsdagen,  tog 
han  kun  en  meget  ringe  Deel  i  de  offentlige  Sager.  Vel  søgte  En 
og  Anden  ham  jevnlig  for  at  hente  Raad  og  Veiledning  for  deres 
eget  Vedkommende,  saaledes  ikke  ret  længe  før  Tschernings  Død 
Kriiger-Bevtoft,  til  hvem  Tscherning  skrev  et  langt  Brev,  kort  før 

Kriiger  mødte  i  den  tydske  Rigsdag;  Indholdet  af  dette  Brev 
kjendes  imidlertid  ikke.  De  Udtalelser,  som  Tscherning  ønskede 
skulde  komme  det  menige  Folk  tilgode,  lod  han  altid  komme  frem 
i  „N  ør  r  ej  yd  sk  Tidende". 

Tscherning  modtog  gjentagne  Gange  adskillige  indtrængende 
Opfordringer  til  paany  at  træde  ind  i  Rigsdagen,  saaledes  da 
Monrad  var  kommen  tilbage  fra  Ny  Zeeland;  Biskoppen  var  selv 
tilbøielig  til  at  lade  sig  vælge  ind  i  Repræsentationen,  dog  kun 
paa  den  Betingelse,  at  Tscherning  ogsaa  vilde  træde  ind;  men 
denne  viste  disse  Opfordringer  tilbage  med  den  største  Bestemt- 
hed, deels  paa  Grund  af  sin  høie  Alder,  deels  fordi  han  følte  sig 
alt  for  ene  og  uden  Tilslutning  i  Forsamlingen  i  de  sidste  Aar, 
hvori  han  virkede  som  Folkerepræsentant. 


Kjøbenhavn  d.  3.  April  1868. 

S.  T. 
Hr.  Skoleforstander  L.  Bjørnbak! 

Idet  jeg  takker  Dem  for  den  Plads,  De  har  skjænket 
mine  Bemærkninger  om  Valgmenighedsforslaget,  og  idet 
jeg  erkjender  den  venskabelige  Maade,  hvorpaa  De  har 
fremsat  Deres  Indsigelser,  beder  jeg  om  yderligere  Plads 
for  nogle  Oplysninger,  som  jeg  skylder  Dem. 

De  beklager  Dem  over  det  af  mig  brugte  Udtryk 
„løst  henkastet"  om  Deres  Udtalelse:  „Hvem  begraver 
den  ene  Frihedslov  i  Landsthinget  efter  den  anden?  de 
samme  Folk,  som  ved  Grundlovsforslaget  gjøre  en  Bonde 
med  Hensyn  til  Landsthinget  til  Vioo  eller  Vsoo  Deel  a^ 
en  Herremand  eller  Kjøbstadmand." 

Anvendt  paa  Valgmenighedsloven ,  som  desværre 
endnu  ikke  er  vel  begravet,  er  det,  jeg  benyttede  oven- 
anførte Udtryk  om  en  Udtalelse,  som  De,  Høistærede, 
nu  erklærer  for  „alvorlig  og  vel  overveiet". 

Dersom  De  nu  maae  indrømme,  at  dette  Lovforslag 
er  baaret  frem  og  støttet  af  de  Mænd,  som  have  virket 
meest  og  meest  indgribende  for  at  fremkalde  og  gjennem- 
føre  hine  Grundlovsforandringer ,  saa  maae  det  dog  ind- 
rømmes, at  om  ogsaa  nogle  af  de  Landsthingsmedlemmer, 

der  have  udtalt  sig  mod  Frimenigheds-  eller  Valgmenig- 
hedsforslaget ,  høre  til  dem,  der  have  deeltaget  i  at 
fremme  GrundlovsforandringerDe,  saa  kan  det  næppe 
være  Udtrykket  af  en  alvorlig  Overveielse,  at  bringe 
Modstanden  mod  Valgmenighedslovforslaget  og  Gjennem- 
førelsen  af  hine  Grundlovsforandringer  i  Forbindelse  paa 
den  Maadej,  De,  Høistærede,  har  gjort.  Men  saaledes 
forholder  det  sig  jo. 

At  Hall,  at  de  Medlemmer  af  Menigmandspartiet, 
som  uden  Fællesmonarchie  og  uden  Fællesanliggender 
deeltog  i,  som  Medlemmer  af  Rigsraadet,  at  lovgive  om 
Anliggender,  der  angik  Kongeriget  alene,  at  det  nær- 
nærende Ministerium :  Friis,  Rosenørn-Theilmann,  Estrup 
og  Fonnesbech,  først  som  Medlemmer  af  Rigsraadet, 
senere  som  Ministre ,  at  disse  ere  de  Hovedskyldige  med 
Hensyn  til  Grundlovsforandringen ,  især  den  ved  samme 
brugte  Fremgangsmaade,  derom  antager  jeg,  vi  ere  enige, 
men  nu  er  det  dette  Ministerium,  som  har  forelagt  Valg- 
menighedslovforslaget, opslidt  een  Undervisningsminister 
og  bragt  den  anden  i  Tøiet  for  dets  Gjennemførelse. 
Flere  af  de  Medlemmer  af  Menigmandspartiet,  navn- 
lig af  Landboalmuen,  som  hjalp  Grundlovsbehand- 
lingen  ind  paa  ToforfatningsveieD,  ere  nidkjære  for  Valg- 
menighedslovens  Gjennemførelse,  Ingen  er  dette  mere 
end  Hall,  der  forud  for  Grundlovsforhandlingen,  ved  sine 
snilde  og  forføreriske  Ord  fristede  Bluhme  bort  fra  den 
simple  Fortolkning  af  hans  ligefremme  Ord :  „Rigsraadets 
Myndighed  er  betinget  af  den  constitutionelle  Forbindelse 
mellem  Kongeriget  og  Hertugdømmet  Slesvig,  hører  den 
op,  saa  tilkommer  der  ikke  mere  Rigsraadet  for  Dan- 
mark og  Slesvig  nogen  Myndighed". 

Dette  har  De ,  Høistærede ,  næppe  draget  frem  for 
Deres  Syn,  idet  hiin  Udtalelse  flød  fra  Deres  Penne- 
spidse. 

Det  var  gjennem  en  sophistisk  og  overspidsfindig 
Fortolkning   af  Fællesforfatning,   Fællesanliggender  osv., 

at  Toforfatningerne  lode  sig  indføre  i  det  særlige  Konge- 
rige, det  er  gjennem  en  ikke  meget  bedre  Opfattelse 
eller  rettere  Anvendelse  af  Lovgivningsmagtens  Alt- 
formaaenhed  og  Fortolkning  af  Grundlovens  §  75  (80), 
at  Kigsdagen,  den  fra  fuldstændig  Troesfrihed  udgaaede 
verdslige  Rigsdag,  lader  sig  friste  til  at  paatage  sig  en 
folkekirkelig  Synodes  Skikkelse  og  deeltage  i  Tilveie- 
bringelsen  af  Anordninger  for  Folkekirkens  indre  An- 
liggender. 

I  begge  Tilfælde  er  det  den  samme  uoverlagte  Iver 
for  Formaalet  og  Hensynsløshed  ved  Valget  af  Midler 
og  Veie,  der  have  raadet. 

De  siger,  Høistærede,  „Kirkeforholdene  ere  Lovens 
(Valgmenighedslovens)  Object  (Gjenstand),  dette  er  ikke 
forsvundet,  som  Monarchiet  (Fællesmonarchiet)  var.  Heri 
troer  jeg  netop  Feiltagelsen  ligger.  I  Statskirken  var, 
ligeoverfor  den  enevældige  Konge,  den  aandelige  og 
legemlige  Kirke  paa  lige  Maade  tilstede,  de  udgjorde  et 
Fællesskab,  men  da  ved  Forfatningsomdannelsen  1848 — 49 
Statsenevælden  forgrenede  sig,  Statskirken  blev  Folke- 
kirke ,  Kongen  forblev  i  Forbindelse  med  denne  som 
evangelisk-luthersk  Kirke  (Kirkens  aandelige  Deel),  medens 
han  blev  Deel  af  den  lovgivende  Magt,  i  Forbindelse  med 
en  Repræsentation,  der  ikke  alene  ikke  var  forpligtet  til 
at  være  evangelisk-luthersk,  men  derimod  til  at  paasee, 
at  dennes  i  Talrighed  langt  overveiende  Medlemmer  ikke 
fik  noget  borgerligt  eller  politisk  Fortrin  for  nogen 
anderledes  Troende:  da  dette  var  foregaaet,  saa  var 
ærligviis  Folkekirkens  indre  Forhold  tabte  som  Object 
(Gjenstand)  for  Lovgivningsmagten,  medens  dens  ydre 
Forhold  maatte  ansees  som  frigjorte  fra  enhversomhelst 
forpligtende  Indflydelse  fra  Kirkemyndighederne. 

Kun  ved  at  opfatte  Sagen  saaledes  faaer  Folke- 
kirken den  Frihed,  det  er  den  Selvbestemmelsesret,  som 
skal  ersatte  den,  hvad  den  har  tabt  ved  at  ophøre  at 
være    Statskirke.     Folkekirken    er    et    aandeligt    Troes- 


294 

samfund,  det  maae  have  samme  Ret  som  ethvert  andet 
T roessamfund ,  dets  Udviklings-  og  Virksomhedsformer 
maae  gaae  frem  af  dets  eget  Skjød  og  bestemmes  ved 
dets  egen  Villie.  Den,  som  ikke  vil  underkaste  sig  de 
heraf  følgende  Betingelser,  udsondrer  sig  af  Samfundet; 
deri  bestaaer  den  Enkeltes  Frihed  i  den  af  Grundloven 
beskyttede  frie  danske  Stat.  Det  maae  Enhver  kunne 
gjøre  uden  mindste  Meen  for  sin  borgerlige  eller  poli- 
tiske Stilling;  i  denne  Henseende  skylder  Lovgivnings- 
magten Beskyttelse  og  Sikkerhed ;  men  griber  denne  ind 
og  paabyder  Kirkesamfundet  visse  Forholdsregler  i  Strid 
med  dets  inden  de  lovlige  Grændser  fastsatte  Samfunds- 
regler,  saa  er  dette  en  Magthandling  i  Strid  med  Kirke- 
samfundets retmæssige  Frihed. 

Det  maae  jo  ikke  tabes  af  Sigte,  at  her  i  Landet 
kan  Enhver,  med  Undtagelse  af  Kongen,  udsondre  sig 
fra  det  folkekirkelige  Samfund.  Naar  Kongen  gjør  det, 
opgiver  han  Thronen,  men  netop  heri  ligger  Nødvendig- 
heden for  Kongen  til  vedblivende  at  have  en  stor  og 
fremtrædende,  en  afgjørende  Indflydelse  paa  alle  indre 
folkekirkelige  Spørgsmaal. 

De  vil  af  det  Anførte  see,  at  med  „Kirken  selv" 
mener  jeg  ikke  „Præsterne",  men  den  kirkelige  Orga- 
nisme, der  lovlig  bestaaer  og  ikke  er  gaaet  ud  af  Verden, 
fordi  Grundloven  har  indskrænket  dens  Omraade  til  det 
egentlig  Kirkelige.  Paa  Sogneinddelingens  Omraade  var 
det  Geistlige  og  Verdslige  saaledes  indblandet  mellem 
hinanden,  at  Grændsen  mellem  Sogn  (verdslig)  og  Menig- 
hed (geistlig)  ikke  var  at  finde;  men  efterat  Lovene  om 
Sognebaandets  Løsning  og  om  borgerligt  Ægteskab  osv. 
vare  givne,  vare  Vanskelighederne  theoretisk  bortryddede. 
Lovene  kunne  i  disse  Retninger  gjøres  bedre  og  fuld- 
stændigere,  de  behøve  ikke  at  gjøre  meer,  Resten  kan 
og  bør  gjøres  ved  kongelige  Kirkeanordninger,  saaledes 
som  Exemplet  er  givet  i  Anordningen  af  2  Octbr.  1862. 

Paa  lignende  Maade  kunne  alle  Valgmenighedslovens  For- 
dringer fyldestgøres,  om  Kirken  finder  det  tjenligt. 

Lovgivningsmagten  bør  holde  sig  inden  snevre 
Grændser  ligeoverfor  Kirken.  Dens  Magt  over  Kirken 
ligger  i  det  Herredom,  den  har  gjennem  den  Under- 
støttelse, Kirken  modtager  af  Staten.  Paa  den  bør  den 
lægge  sin  Haand  og  saa  klart  og  saa  fast,  at  enhver 
Tvetydighed  forsvinder. 

Naar  De,  Høistærede,  søger  et  Bevis  for,  at  jeg  skulde 
være  stemt  for  Frimenigheder  i  mine  Ord,  —  »For  mig 
maae  Folkekirken  udstykkes  i  saamange  Menigheder,  som 
man  lyster,  naar  Kirken  selv  billiger  det,"  —  saa  er 
det  at  lægge  formeget  i  dem;  jeg  viser  kun  enhver  nær- 
mere Undersøgelse  af  en  Gjenstand  fra  mig,  hvis  Be- 
tydning og  Vigtighed  ligger  udenfor  min  Forestillings- 
kreds. Det  har  forekommet  mig,  som  bestod  der  en 
Modsigelse  mellem  Protestantismens  Grundbegreb  og 
Kirke  i  den  snevrere  Forstand,  hvori  det  almindeligviis 
bruges;  jeg  forstaaer  derfor  godt,  at  den  ivrige  Søger 
efter  Aabenbaringens  Sandheder  kan  komme  i  Strid  med 
kirkelige  Lærdomme,  men  om  det  ikke  snarere  maae 
føre  ham  til  at  udsondre  sig  af  Kirken  end  til  at  danne 
afvigende  Menigheder  i  Kirken  selv,  er  mig  ikke  klart, 
derfor  viser  jeg  denne  Side  af  Sagen  fra  mig  og  over 
til  Kirken,  der  bedst  maae  vide,  hvad  der  hører  til 
dens  Tarv. 

De  mener,  Høistærede,  at  der  ikke  findes  nogen- 
somhelst  Grundlovsregel  eller  anden  Lovregel,  der  til- 
lægger Kongen  Anordningsmagten  i  de  egentlig  kirkelige 
Sager. 

Af  Forordninger  og  andre  tilsvarende  Bestemmelser 
findes  mange,  som  tillægge  Kongen  Anordningsret  i  kirke- 
lige Sager.  I  den  danske  evangelisk-lutherske  Kirke  er 
Kongen  den  øverste  kirkelige  Magt.  Men  udenfor 
Grændsen  af  den  evangelisk-lutherske  Kirkebekjendelse 
kan  Kongen  ikke  komme  uden  i  Henhold  til  en  Grund- 

lovsforandring ,  og  dersom  Folkekirkesamfundet  opgiver 
denne  Bekjendelse,  saa  opgiver  det  Adkomst  til  Under- 
støttelse af  Staten. 

Det  staaer  saaledes  i  Kongens  Magt  at  udnævne 
saamange  til  Præster  i  Folkekirken,  som  han  finder  tjen- 
ligt, men  da  han  ikke  raader  over  Lønningsmidler,  kan 
han  kun  gjennem  Lovbestemmelser  tillægge  dem  Løn  af 
Statens  eller  Borgernes  Midler.  Kongen  kan  anordne 
om  Kirkebygningens  Brug,  naar  Trediemands  Ret  ikke 
derved  krænkes.  Han  kan  tage  Bestemmelser  om  den 
præstelige  Undervisning,  Embedsprøver,  Vielses-  og  Kal- 
delsesformer  osv. 

Grændserne  for,  hvad  der  kan  skee  ad  Anordningens 
Vei,  og  hvad  kun  kan  skee  ved  Lov,  er  endnu  ikke 
draget  nøie,  det  er  netop  det,  som  Loven  skal  afgjøre 
gjennem  den  tilsagte  Kirkeforfatning.  De,  som  i  1848 — 49 
have  havt  med  Affattelsen  af  Grundloven  at  gjøre ,  maae 
vide,  at  Hensigten  var,  ikke  i  nogen  Henseende  at  træde 
den  aandelige  Kirke  for  nær  eller  at  blande  sig  i  dennes 
Anliggender.  Nu,  fra  Rigsdagens  Side,  at  give  Medhold 
til  et  Ministerium,  som  i  misforstaaet  Iver  søger  at  fyldest- 
gjøre  en  Deel  høittalende  kirkeligsindede  Mænd  paa  det 
kirkelige  Omraade,  forekommer  mig,  om  ikke  et  Brud 
paa  Tro  og  Love,  saa  dog  et  stort  Misgreb.  Lad  Mini- 
steriet have  Mod  til  at  raade  Kongen  at  gaae  videre  paa 
den  eengang,  navnlig  under  2  Octbr.  1862  betraadte  Vei. 
Den  er  anvist  og  betraadt  af  Mænd,  hvis  Spor  nok  er 
værd  at  følge  i  Sager  af  denne  Art. 

Det  har  stedse  og  overalt  skabt  store  Forlegen- 
heder, hvor  Repræsentationer  have  givet  sig  af  med  de 
egentlige  kirkelige  Sager;  hvorfor  da  gaae  ind  herpaa? 
Naar  det  første  Skridt  er  gjort,  veed  Ingen,  hvor  der 
lader  sig  standse.  De  tilraader,  Hr.  Bjørnbak,  at  be- 
træde denne  Vei,  fordi  den  er  den  nemmeste.  Men, 
gaaer  De  da  over  anden  Mands  Jord,  fordi  det  er  det 
nemmeste?     Nei,  De  gaaer  heller  en  Omvei,  fordi  det  er 

det  retteste.  Enhver  Lovgivningsact  i  virkelig  folkekirkelige 
Sager  fører  Kirken  nærmere  tilbage  til  en  Statskirke, 
og  en  saadan  staaer  i  skarp  Modsætning  til  de  i  Grund- 
loven nedlagte  Troesfriheds-  og  Kirkefrihedsgrundsæt- 
ninger.  Rigsdagen  troer  at  tjene  Frihedens  Sag,  og 
førend  den  ret  veed  deraf,  kommer  den  til  at  tjene  kirke- 
lige Ivrere,  som  kræve  Frihed,  til  de  svømme  ovenpaa, 
og  derpaa,  gjorte  stridbare  i  Kampen  fremad,  optræde 
med  Hovmod  og  Intolerance.  Naar  Rigsdagen  lader  sig 
friste  til  at  give  sig  af  med  Kirketvist  og  Troessager, 
saa  frister  den  de  Kirkelige  og  Troesnidkjære  til  at  ud- 
vikle sig  som  politiske  Partier,  men  tiltrods  for  al  den 
Styrke,  det  til  en  Tid  kan  give  til  politiske  Bevægelser, 
saa  vil  det  tilsidst  vise  sig  farligt  for  Friheden.  I  det 
nærværende  Tilfælde  er  der  desuden,  som  ovenfor  an- 
tydet, ingen  Nødvendighed  forhaanden.  Den  Trang,  der 
er  tilstede,  kan  afhjælpes  uden  nogen  Lov,  ja  uden  no- 
gen almindelig  Anordning.  Hvi  skulde  en  Deel  Sogne- 
boere, som  ønske  en  egen  Sjælesørger,  uden  at  volde 
Staten  mindste  Udgift,  mindste  Afbræk  i  middelbare 
eller  umiddelbare  Indtægter,  ikke  kunne  faae  en  saadan 
udnævnt,  naar  de  bede  derom,  saagodt  som  en  Skibs- 
besætning kan  blive  forsynet  med  sin  egen  Præst?  Den 
Tid  er  desuden  ikke  saa  fjern,  da  private  Mænd  udøvede 
en  næsten  afgjørende  Indflydelse  paa  Kaldelsen  af  stats- 
lønnede Præster,  og  ikke  saa  ganske  faa  hæderlige  Præ- 
ster sidde  i  Embede,  som  skylde  deres  Kaldelse  til  deres 
af  Staten  betalte  Embede  til  det  private  Forslag,  at 
det  jo  maa  kunne  ansees  gjørligt,  at  anerkjende  Valget 
af  en  Præst,  der  indtræder  i  et  af  Staten  ubetalt 
Præsteembede.  Ved  Udnævnelsen  af  Personelcapellaner 
tages  jo  endnu  stadigt  Hensyn  til  det  private  For- 
slag. Her  kræves  altsaa  intet  Nyt  af  de  geistlige  Myndig- 
heder paa  Valgmenighedernes  Vegne,  Intet,  hvortil  be- 
høves den  mindste  Stump  Lov. 

Lad  iøvrigt  Enhver,  som  ivrer  for  kirkelig  Frihed, 
det  være  Frihed  for  Kirken  eller  Frihed  i  Kirken,  give 
som  Pant  for  sine  Ønskers  Oprigtighed  sin  Understøttelse 
til,  at  Tiende  og  øvrige  præstelige  Lønningsmidler ,  lige- 
som Bispetienden,  inddrages  i  Statskassen  under  adskillige 
Indtægter,  og  at  Tilsynet  med  og  Regnskabet  over  Ind- 
vaanernes  borgerlige,  Statssamfundet  vedkommende  Be- 
givenheder bringes  ind  under  de  borgerlige  Myndig- 
heders Tilsyn,  naar  dette  først  er  skeet,  kommer  den 
fornødne  Frihed  nok  af  sig  selv. 

Det  vilde  glæde  mig  meget,  om  disse  Linier  bragte 
os  til  bedre  at  forstaae  hinanden  i  denne  Sag. 

Ærbødigst  og  venskabeligst 
A.  F.  Tscherning. 

Viby  d.  22.   April  1868. 

Velbaarne 

Hr.  Oberst  Tscherning! 

Det  gjør  mig  ondt,  at  De  røber  nogen  Misfornøielse 
med,  at  jeg  ikke  har  optaget  Deres  indlagte  Brev.  Det 
forekommer  mig  i  Formen  at  være  af  for  privat  Natur 
til  at  kunne  optages,  og  De  havde  jo  ikke  givet  mig 
nogen  Bemyndigelse  til  at  foretage  Forandring  deri.  At 
jeg  ikke  saa  hurtigt,  som  De  ønskede,  har  svaret,  ligger 
i,  at  mine  Forretninger  aldeles  ikke  tillader  mig  at 
skrive  saa  hurtigt  og  saameget,  som  jeg  gjerne  vilde. 
Vi  gjør  os  færdige  til  Examen  i  mine  Skoler,  min  Søn 
er  bleven  confirmeret,  her  er  Eftermiddagsbesøg,  der 
trække  ud  til  Midnat,  af  Gratulanter  m.  v.,  saa  jeg  først 
om  en  8  Dage  faaer  Pusterum.  —  Ifølge  Deres  ærede 
Begjæring  sender  jeg  Brevet  tilbage  med  den  Erklæring, 
at  jeg  naturligvis  gjerne  optager  det,  saasnart  det  be- 
tages Formen  af  et  Brev  til  mig.  Om  jeg  end  skriver 
Endeel  i   „Aarh.  Amtst.",    saa  hverken   er  jeg   eller  vil 

være  navngiven  Redacteur.  Betræffende  Deres  sidste 
Ærede  af  20de  ds.,  saa  er  jeg  Dem  særdeles  taknemme- 
lig for  den  velvillige  Uleilighed,  De  gjør  Dem,  for  at 
sætte  mig  ind  i  Sagen  og  Deres  Betragtning  af  den. 
Deres  Udtalelse  er  saa  omfattende  og  omstændelige,  at 
jeg  af  ovenberørte  Grunde,  som  og  fordi  jeg  maa  have 
Tid  til  alvorlig  Drøftelse  deraf,  ikke  tør  yttre  mig  derom 
her  i  Aften. 

Jeg  skal  senere  enten  mundtlig  eller  skriftlig  tillade 
mig  at  uleilige  Deres  Velbaarenhed  med  et  Svar  og 
forbliver  som  altid  Deres  med  særdeles  Høiagtelse  for- 
bindtlige og  hengivne 

L.  Bjørnbak. 

D.  13.  Juni  1869. 
Til 

Jørgen  Olsen,  Staurbv,  paa  flere  Mænds  Vegne! 

I  Skrivelse  af  7de  denne  Maaned  til  Doctor  Winther  og 
mig  have  en  Deel  Herrer  opfordret  os  til  at  tiltræde  og 
sætte  os  i  Spidsen  for  en  Forening  af  frisindet  folkelig 
Art.  Da  Doctor  Winther  er  fraværende,  saa  maae  jeg 
indskrænke  mig  til  at  svare  personlig  og  sende  Brevet 
ufortøvet  til  Doctor  Winther,  som  da  nok  vil  svare  Dem 
personlig. 

Ved  tidligere  Leilighed,  da  Mænd  fra  Deres  Egn 
opfordrede  mig  til  at  stille  mig  som  Candidat  ved  næste 
Folkethingsvalg,  gjorde  jeg  Rede  for,  hvorfor  jeg  maatte 
holde  mig  tilbage  fra  ethvert  Forsøg  paa  igjen  at  ind- 
træde i  Rigsdagen.  Tildeels  de  samme  Grunde,  som 
ledede  mig,  idet  jeg  tog  denne  Beslutning,  leder  mig,  idet 
jeg  erklærer,  at  jeg  ikke  kan  gaae  ind  paa  den  for  mig 
iøvrigt  saa  smigrende  Opfordring,  at  tiltræde  Ledelsen 
af  en  Forening,  som  den  paatænkte,  i  hvor  enig  jeg 
iøvrigt  maatte  være  med  Dem  om  det  Nyttige  i  dens 
Dannelse.  Var  jeg  først  bleven  een  af  de  ledende  Mænd 
i  Foreningen,    saa  maatte  jeg  ansee  det  for  Pligt  ogsaa 

at  yde  mine  Kræfter  til  at  gjøre  dens  Grundsætninger 
gjældende  i  Lovgivningen  gjennem  Rigsdagen,  men  denne 
Forpligtelse  vil  jeg  ikke  overtage  hverken  middelbart 
eller  umiddelbart. 

Efter  dette  Svar  er  det  maaskee  ikke  rigtigt,  at  jeg 
omtaler  Foreningens  tilsigtede  Program,  men  da  jeg 
vilde  ansee  mig  forpligtet  til  at  udtale  mig  mod  en*Deel 
deraf,  om  det  forelægges  Offentligheden,  saa  anseer  jeg 
mig  forpligtet  til  her  at  sige  min  Mening  derom. 

Mine  Indsigelser  gjælde  Ophævelsen  af  Tienden. 
Har  De  „Nørrej.  Tid."  fra  Nytaar,  saa  vil  De  i  Nr.  1, 
19  og  20  finde  mine  Udtalelser  imod  Afløsningen  af 
Tiende.  De  gaae  ud  fra,  at  Tiende  siden  Lov  af  8  Jan. 
1810  ikke  længer  er  en  Afgift,  men  en  priviligeret  Hef- 
telse  af  samme  Art  som  enhver  anden  Pantegjæld,  der 
kun  kan  afløses  ved  Betaling.  Hvem  der  senere  har 
afløst  sin  Tiende,  det  er,  forvandlet  den  til  fast  Ydelse, 
er  selv  Skyld  deri. 

Derimod  har  jeg  foreslaaet,  at  forandre  den  fri- 
villige Gave  til  Præsterne,  C.  III.  (1539  see  „Nørrej. 
Tid."  Nr.  1,  3  Sp.),  har  tilskyndet  de  for  Tiende  frigjorte 
Jordegodsbesiddere  til  at  gaae  over  til  et  fast  Paalæg, 
indført  lidt  efter  lidt.  Videre  troer  jeg  ikke,  noget  be- 
sindigt Program  bør  gaae,  denne  Materie  vedkommende. 
Derimod  forekommer  det  mig,  at  Foreningen  burde  op- 
tage en  Bestemmelse  om  ikke  at  ville  modsætte  sig 
enhver  anden  Skatteforhøielse  end  en  Indkomstskat 
(efter  samme  Grundsætninger,  som  der  bestaae  i  Kjøben- 
havn  siden  1861)  og  om  at  kræve  Godtgjørelse  for  Fri- 
kjørsler. 

Om  Fæstevæsenet  bør  De,  forekommer  det  mig, 
kræve  Ophævelse  af  den  jorddrotlige  Bestyrelse  ved  Fæste- 
stedernes Overgang  til  Fæstefamilierne  i  Selveie  eller 
Arvefæste,  under  stadigt  Hensyn  til  Statens  særlige  Lov- 
givningssædvane    angaaende    Fæstegodset    og    deraf   fly- 

dende  forringede  og  usikkre  Iudtægtsværdie  for  Jord- 
drotterne. 

Om  Statsborgernes  politiske  Stilling  vilde  jeg  til- 
raade,  at  udtale  i  Programmet  Modstand  mod  enhver 
yderligere  Indskrænkning  af  Valgretten  og  Virken  for, 
at  Finantsloven  kommer  til  i  Finantsaarets  Løb  at  være 
herskende  i  alle  Indtægts-  og  Udgiftssager,  og  at  Lands- 
thinget  indskrænkes  til  kun  at  have  Ret  til  at  antage 
eller  forkaste  Finantsloven,  ikke  til  at  rette  den. 

Jeg  skal  endnu  tilføie,  at  dengang  jeg  raadede 
B.  Christensen  til  at  stifte  Bondevennernes  Selskab,  der 
i  sine  Velmagtsdage  kom  til  at  udøve  en  saa  stor  og, 
som  det  meer  erkjendes,  gavnlig  Virksomhed,  satte  jeg 
som  Betingelse  for  min  Tiltrædelse,  at  der  sam- 
ledes mindst  3000  Medlemmer,  og  at  hver  bidrog  mindst 
1  £  aarlig  til  Løn  for  en  Secretair.  Uden  en  duelig, 
taalelig  lønnet  Secretair,  gaaer  enhver  saadan  Forening 
istaae. 

D.  9.  Januar  1870. 

Skolelærer  Bjørnsen  i  Viby! 

Maa  jeg  først  ønske  Dem  til  Lykke  med  Udfaldet 
af  Deres  Fæstemøde  og  dernæst  komme  til  den  egentlige 
Gjenstand  for  dette  Brev. 

I  „Berlingske  Tidende"  af  i  Gaar  Aftes  læser  jeg 
i  en  Beretning  om  dette  Møde:  „Før  man  gik  fra  hver- 
andre, blev  der  efter  Opfordring  af  Bjørnbak  fra  Fjellerød 
nedsat  et  Udvalg  til  at  virke  for  en  Mindegave  til 
Tscherning." 

„Aarhus  Amtstidende"  omtaler  ikke  denne  Til- 
dragelse, det  er  saaledes  muligt,  at  Beretningen  beroer 
paa  en  Misforstaaelse,  isaafald  falde  efterstaaende  Be- 
mærkninger bort  af  sig  selv ;  men  skulde  den  være  rigtig, 
saa  beder  jeg  Dem,  Høistærede,  at  anmode  Udvalget  om, 
foreløbig  ikke   at  foretage  sig  Noget  i  denne  Sag;    der- 

næst  beder  jeg  Dem  lade  mig  vide,  gjennem  hvem  jeg 
kan  skrive  til  Udvalget  med  Begjæring  om,  at  opgive 
det  hele  Foretagende,  men  derimod  at  anvende  al  deres 
Indflydelse  paa  at  samle  Midler  til  at  faae  Mindestenen 
for  5  Juny  Grundloven  og  dens  Giver  opreist  paa  Himmel- 
bjerget, som  jo  alt  er  besluttet  for  flere  Aar  siden. 
Paa  Monumentet  kan  de  da  indhugge  Navnene  paa  de 
Ministre,  som  i  Kongens  Navn  forelagde  Forslaget  til 
Grundloven  for  den  grundlovgivende  Rigsdag,  og  paa 
dem,  som  have  forelagt  Loven  til  Underskrift.  Er  der 
Plads,  kan  indhugges  i  Stenen  Henvisning  til  eller  Ind- 
holdet al  5  Juny  Grundlovens  §  35,  36,  39  og  1ste  Afd. 
af  §  40.  Det  er  ved  disse  §§,  at  Folket  er  ophørt  at 
være  deelt  i  Folk,  fødte  udenfor  Bondestanden,  og  Bønder. 
Dette  store  politiske  Udfrielsesmiddel. 

De  nærmere  Grunde  for  mit  Ønske,  ikke  at  blive 
beæret  med  en  Mindegave.  er  det  her  ikke  Stedet  at 
udvikle.     De  fatter  dem  vel  uden  Udvikling. 


D.  9.  Januar  1870. 
S.  T. 

Hr.  Skoleforstander  Th.  Bjørnbak! 
(Fjellerød  pr.  Aalborg.) 

Deres  Hr.  Broder  har,  haaber  jeg,  forberedet  Dem 
paa  Indholdet  af  denne  Skrivelse.  Da  jeg  af  de  offent- 
lige Tidender  erfarede,  at  der  var  tagen  Forholdsregler 
for  at  samle  Bidrag  til  en  Mindegave  til  mig,  men  var 
uvidende  om,  hvem  jeg  kunde  henvende  mig  til  for  at 
forhindre,  at  dette  Forslag  nød  yderligere  Fremme,  skrev 
jeg  til  ham  med  Bøn  om,  foreløbig  at  formaae  Udvalget 
til  Sagens  Fremme,  til  at  stille  dets  Virksomhed  i  Beroe, 
samt  om  at  lade  mig  vide,  hvem  jeg  directe  kunde  hen- 
vende mig  til  i  denne  Sag.  Han  har  derpaa  nævnt  mig 
Dem  som  Udvalgets  Formand;  den  første  Begjæring, 
haaber  jeg,  han  ligesaa  godt  har  opfyldt,  saa  at  det  ikke 

kommer  Dem  uventet,  naar  jeg  igjeimemDem,  Hr.  Bjørnbak, 
henvender  mig  til  Udvalget,  der  har  taget  Samlingen  af 
Bidrag  til  en  Mindegave  til  mig  i  sin  Haancl,  med  ind- 
stændig Bøn  om,  at  opgive  dette  Foretagende. 

Jeg  skjønner  i  høieste  Maade  paa  mine  Medborgeres 
Agtelse  og  føler  mig  støttet  i  min,  iøvrigt  nu  kun  ind- 
skrænkede Virksomhed  i  Almeenhedens  Tjeneste,  jeg  er 
derfor  ingenlunde  forblevet  ligegyldig  ved  den  Udtalelse 
af  Erkjendtlighed,  som  har  fundet  Sted  ved  Fæstemødet 
i  Aarhuus  den  6te  i  denne  Maaned;  men  jeg  ønsker,  at 
Forsamlingen  vil  blive  staaende  herved. 

Jeg  har  flere  Gange  i  mit  Liv  havt  Anledning  til 
at  unddrage  mig  Udmærkelser,  som  have  været  mig  til- 
tænkte ;  dersom  jeg  nu  ikke  handlede  paa  lignende 
Maade,  vilde  de  tidligere  Vægringer  komme  til  at  staae 
i  et  falskt  Lys,  som  om  jeg  ikke  havde  sat  behørig 
Priis  paa  den  Paaskjønnelse,  hvorpaa  de  Vedkommende 
agtede  at  give  mig  et  synligt  Tegn.  I  denne  Betragt- 
ning haaber  jeg,  det  ærede  Udvalg  vil  give  mig  Ret  og 
see  tilstrækkelig  Grund  til,  at  jeg  nu  beder  det  om 
ikke  at  gjøre  nogen  Indsamling,  for  gjennem  en  Gave 
at  fastholde  Erindringen  om  den  gunstige  Stemning, 
som  var  tilstede  paa  Mødet  den  6te  og  der  gav  sig  til- 
kjende  gjennem  den  Beslutning,  jeg  ved  denne  Skrivelse 
beder  Udvalget  ikke  at  bringe  til  Udførelse. 

For  at  vise  Udvalget,  hvor  stor  Betydning  jeg  til- 
lægger den  udtalte  velvillige  Stemning  imod  mig,  vover 
jeg  at  benytte  den  til  efterstaaende  Tilskyndelse. 

Det  væsentligste  Fremskridt,  det  danske  Stats-  og 
Borgersamfund  har  gjort  i  dette  Aarhundrede,  er,  at  det 
lovbunden  er  ophørt  at  være  deelt  i  „Bønder"  og  „Folk 
udenfor  Bondestanden",  og  at  samtidig  hermed  Stænder- 
inddelingen som  Grundlag  for  politisk  Udvikling  er  hørt 
op.  Det  er  Grundloven  af  5  Juny,  som  har  begrundet 
denne  saa  væsentlige  Omdannelse  af  det  danske  Sam- 
fund ;    ved   den   er  Bondebefolkningen  først  bleven  lige- 

stillet  med  den  øvrige  Deel  af  Folket.  Til  Erindringen 
herom  er  den  opfordret  til  at  opreise  et  Mindesmærke, 
et  anseeligt  Mindesmærke  for  Grundloven  af  5  Juny  1849 
og  dens  Giver,  Kong  Fr.  VII. 

Et  saadant  Mindesmærke  er  jo  ogsaa  paa  Tale  i 
Jylland.  Det  er  paatænkt  at  opreise  det  paa  Himmel- 
bjerget, og  den  Idee  har  været  henkastet,  at  lade  det 
bestaae  i,  at  bringe  den  bekjendte  store  Granitblok,  der 
ligger  ved  Jyllands  Syclgrændse  op  paa  Himmelbjerget. 
Det  er  et  storartet  Foretagende,  den  danske  Bonde- 
befolkning værdigt,  til  Minde  om  dens  Gjenopstandelse 
til  borgerlig  og  politisk  Lighed  efter  mange  hundrede 
Aars  Tilsidesættelse.  Om  dette  Foretagende  bør  Sam- 
lingerne, ogsaa  dem,  der  er  tilsigtet  til  min  Ære,  dreie 
sig,  indtil  Maalet  er  naaet. 

Naar  det  betænkes,  at  Jylland  har  over  135,000  Tdr. 
Hartkorn ,  deelt  paa  Steder  over  1  Td.  Hartkorn ,  saa 
vil  det  indsees,  at  Magten  til  at  udføre  et  saadant  Værk 
er  tilstede,  naar  Villien  kun  er  der.  En  Mark  aarlig 
paa  hver  Tønde  Gaardmandshartkorn  giver  22,500  Rd, 
aarlig,  regnes  hertil,  hvad  mangen  Mand  vil  give,  som 
ikke  har  saadant  Hartkorn,  saa  vil  der  næsten  kunne 
regnes  25,000  Rd.  aarlig,  naar  Bondealmuen  i  sand 
politisk  Selvfølelse  slutter  sig  sammen  om  dette  smukke 
og  store  Værk.  En  saa  ringe  Udskrivning  for  hver  især 
i  nogle  Aar  vil  sikkre  det  hele  Forehavende  en  hurtig 
Fremgang,  og  naar  det  er  lykkedes  at  stille  Fr.  VH.'s 
Grundlovssteen  paa  Himmelbjerget,  saa  vide  Bønderne 
og  mindes  for  lang  Tid,  hvad  Villieskraft  kan  udrette. 

Fra  L.  Bjørnbak  i  Viby. 

Viby  d.  11.  Januar  1H70. 

Foranlediget  ved  Deres  meget  ærede  af  9.  dennes 
skal  jeg  efterkomme  Deres  Begjæring  at  sige  Dem, 
hvem  den  berørte  Comitee  bestaaer  af,  eller  dog  hvem  dens 
Formand  er,  det  er  min  Broder  Th.  Bjørnbak,  Skole- 
forstander i  Fjellerød.  —  Grunden  til,  at  „Aarhuus 
Amtstidende"  ikke  omtalte  Sagen,  var  simpelt  den,  at 
jeg  fandt  det  upassende  at  udbasune  den  Ting  paa 
Sagens  nærværende  Standpunct.  Da  jeg  nu  erfarer,  at 
De,  som  mindst  skulde  have  vidst  det,  dog  har  faaet 
det  at  vide,  skal  jeg  sige,  at  Planen  er  at  indsamle  en 
Sum,  som  skulde  af  Dem  bestemmes  til  hvilket  øiemed, 
De  finder  bedst  passende.  Troer  De  saa  ikke  at  kunne 
lade  Sagen  have  sin  Gjænge?    Jeg  beder  Dem  gjøre  det. 


Fra  Th.  Bjørnbak  i  Fjellerød. 

D.  23.  Januar  1870. 

Allerede  inden  jeg  modtog  d.  H.  høitærede  Skrivelse 
af  20.  dennes  var  jeg  af  min  Broder  underrettet  om,  at 
Bladene  havde  sladret  af  Skole,  og  at  Obersten,  herved 
underrettet  om  vort  Forehavende ,  paa  det  Bestemteste 
undslog  sig  for  at  modtage  det  tiltænkte  Erkjendtlig- 
hedsbeviis.  Sagen  var  oprindelig  sat  i  Bevægelse  ved 
et  forberedende  Møde  af  Fæstere  her  paa  Skolen,  idet 
en  Fæstebonde,  Niels  Thorup,  traadte  frem  og  udtalte 
som  sin  Mening,  at  den  smukkeste  Maade  at  ende  Da- 
gens Forhandling  paa,  var  at  erindre  den  Mand,  som 
havde  talt  og  skrevet  saa  meget  Oplysende  om  Fæste- 
forholdene, og  som  vedblev  som  hidtil  under  sin  frem- 
rykkende Alder   at  være   Bondens   og   Frihedens  fuldtro 

Al  Anthon  Frederik  Tschernings  efterladte  Papirer.     III.  20 

Ven,  hvorfor  han  foreslog  at  indbyde  til  et  Erkjendtlig- 
hedsbeviis  for  Oberst  Tscherning,  for  at  det  dog  kunde 
sees,  at  Bonden  i  denne  Afkrog  af  Landet  ogsaa  kunde 
skjønne  paa,  hvorfra  det  Gode  kommer.  Den  talrige 
Forsamling  blev  øieblikkelig  som  begeistret  og  udbrød  i 
Bifaldsraab.  Strax  blev  nedsat  et  Udvalg  til  at  virke 
for  Sagen. 


S.  T. 
Skolebestyrer  Th.  Bjørnbak,  Fjellerød! 

Deres  Brev  af  23  f.  M.,  for  hvilket  jeg  takker  paa 
det  forbindtligste,  har,  som  De  af  den  lange  Henstand 
med  dette  Svar  seer,  givet  mig  meget  Hovedbrud.  Det 
forekom  mig  saa  naturligt,  at  De,  Høistærede,  efter  min 
Opfordring  udtalte  min  særdeles  Paaskjønnelse  af  den 
Ære,  man  havde  tiltænkt  mig,  og  i  Forbindelse  hermed 
anførte  mine  Grunde  til  at  bede  Vedkommende  ikke  at 
sætte  Beslutningen  iværk,  og  min  Opfordring  til  at 
samle  alle  Kræfter  om  Opstillingen  paa  Himmelbjerget 
af  Monumentet  til  Erindring  om  Grundloven  af  5.  Juni 
og  dens  Giver,  F.  VII.  Det  forekommer  mig  unatur- 
ligt, om  jeg  af  egen  Tilskyndelse  traadte  frem  med 
dette  Forslag,  tagende  som  Udgangspunct  en  mig  til- 
tænkt Æresbevisning,  hvilken  jeg  dog  kun  veed  noget 
officielt  om  gjennem  Avisberetninger.  Skulde  jeg,  som 
De,  Høistærede,  anseer  for  det  Bedste  i  Monumentsagen, 
fremtræde  umiddelbart,  saa  seer  jeg  ingen  anden  Udvei 
end  at  benytte  Deres  sidste  Skrivelse  til  mig  som 
Udgangspunct  og  støtte  min  Henvendelse  til  det  jydske 
Folk  til  et  Uddrag  af  denne.  Dog  førend  jeg  skrider 
hertil,  udbeder  jeg  mig  Deres  Bemyndigelse  til  at  be- 
nytte Indholdet  af  Deres  Brev  paa  denne  Maade. 

Februar  1870. 

Kjøbenhavn  d.  6.  August  1870. 

Høivelbaarne 

Hr.  Generalmajor  Harbou! 

Maa  jeg  paa  det  forbindligste  takke  Dem  for  det 
tilsendte  Skrift:  „Nogle  Erindringer  og  Betragtninger 
etc."  Jeg  har  læst  det  med  stor  Interesse.  —  Til  Bevis 
herfor  udsøger  jeg  blandt  flere  et  Par  Puncter,  hvortil 
jeg  tillader  mig  et  Par  Bemærkninger. 

Generalen  tillægger  Blokaden  en  langt  større  Betyd- 
ning, end  den  nogensinde  har  haft,  men  især  større,  end 
den  nogensinde  fra  vor  Side  var  lige  overfor  Tydskland. 
Dettes  Indland  er  for  stort  mod  dets  Kyststrækninger. 
To  af  dets  Hovedfloder,  Rhinen  og  Donauen,  udmunde 
gjennem  fremmede  Lande,  det  er  væsentligen  agerbru- 
gende, for  tilvant  til  anden  Industri,  til  at  det  i  det 
Hele  kan  lide  stærkt  af  en  Blokade ,  rettet  imod  dets 
egne  Havne  og  Kyster.  Alt  i  1848  vare  dets  Indlands- 
forbindelser  meget  udviklede ,  over  Holland ,  Belgien, 
Frankrig,  Italien  og  Ruslands  Østersølande  kunde  det 
drive  sin  Handel,  uden  større  Opoffrelser.  Enkelte  Om- 
sætningsstæder  lede  ved  Blokaden  i  et  Øieblik,  men  selv 
dette  udjevner  sig  mere,  end  det  i  første  Øieblik  for- 
modes. Capitalerne  bevæges  nu  saa  let,  at  de  søge  For- 
tjenesten, hvor  Omsætningen  foregaaer.  Dertil  kommer, 
at  det  bebyrdende  ved  Blokaden  rammer  den  fredelige 
Magt  i  samme  Grad  som  den  krigsførende,  den  er  derfor 
et  slet  Krigsmiddel  i  den  lille  Magts  Haand.  Det  ringe 
Udbytte,  vi  fik  i  1848  af  de  opbragte  Skibe,  viser  til  en 
vis  Grad  dette  Forhold  i  sit  rette  Lys.  Wrangel  tog 
Pant  for  dem  i  Jylland,  og  Rusland  hjalp  Preussen  til 
at  faae  Pantet  indløst  med  de  opbragte  Skibe. 

Det  andet  Punct,  jeg  vilde  bringe  til  Omtale,  hører 
til  Side  109:  De  taler  her  om  Buchanans  Henstilling  til 
den  danske  Regjering,  om  dens  Tilslutning  til  Vestmag- 

20* 

terne  i  Anledning  af  Krigen  med  Rusland.  Forstaaer 
jeg  ret,  saa  udpeges  Bluhme  som  tilbøielig  til  at  gaae 
med  Vestmagterne?  Veed  De,  Høistærede,  om  Rusland 
var  ladt  uvidende  af  Bluhme  om  hans  Optræden? 

110  omtaler  De,  Herr  General,  Ministerkrisen  De- 
cember 1854  og  sætter  den  i  Forbindelse  med  den  ydre 
Politik.  Dette  er  ganske  vist  en  Feiltagelse.  Jeg  har 
haft  Anledning  til  af  Bluhmes  Mund  snart  efter  Mi- 
nisteriets Afgang,  at  høre  denne  besynderlige  Tildragelse 
beskrive;  han  har  fortalt  den  flere  Gange ;  herefter  hænger 
Sagen  ganske  anderledes  sammen.  Den  tilsvarende  Be- 
retning er  kommet  frem  i  Sponnecks  Overværelse,  og  han 
indrømmer  Rigtigheden,  saa  vidt  jeg  forstaaer  ham. 
Aar sagen  laa  i  Ørsteds  Misfor staaelse  af  forskjellige 
Begivenheder  og  hans  Opfarenhed,  Criminils  Modstand 
mod  at  gaae  ind  paa  Forandringer  i  Forf.  26.  Juli  1854 
og  nogle  Misforstaaelser  mellem  Kongen  og  Hansen, 
hvem  han  ret  gjerne  saae  udtræde  af  Ministeriet.  Der 
findes  vistnok  Optegnelser  om  det  Forefaldne  fra  flere 
af  de  Paagj ældendes  Haand.  At  Kongen  ikke  ønskede 
at  skifte  Ministerium,  sees  jo  nok,  som  at  han  lod  under- 
handle 3  Dage  med  Bluhme,  Sponneck  og  Tillisch  om 
Dannelsen  af  et  nyt  Ministerium;  at  han  ikke  tænkte 
paa  at  fremkalde  en  Vestmagtsalliance  fremgaaer  jo  af 
Scheeles  Valg  til  at  danne  et  nyt  Ministerium,  af  Hen- 
vendelsen til  W.  Moltke  og  tii  Bang.  De  har  næppe 
heller  Ret  i  den  Formening,  at  Tilsidesættelsen  af  Kvinde- 
linien kom  udenfra  —  den  hidrørte  fra  Rusland  paa  den 
oldenborgske  Families  Vegne  —  det,  som  kom  ind  uden 
Fordring  fra  Ruslands  Side,  var  Udelukkelsen  af  Kong- 
Christian  d.  IXdes  Børn  af  muligt  andet  Ægteskab. 

Med  megen  Høiagtelse  ærbødigst 

A.  F.  Tscherning. 

Bordeaux,  d.  15.  Januar  1872. 

(Det  sidste  Brev  fra  Fru  Danner  til  Tscherning.) 

Deres  Velbaarenheds  venlige  Brev  har  jeg  med  stor  Glæde 
modtaget  og  med  ikke  mindre  Interesse  har  jeg  læst  de 
henkastede  smaa  Træk  af  Livet  i  Hjemmet,  hvilke  stedse 
tiltaler  os  saameget ,  naar  vi  ere  fjernt  fra  vor  Arne ! 
De  vil  tillade  mig  ved  disse  Linier  at  gjøre  en  lille 
Meddelelse  om  min  Reise,  da  De  er  saa  god  at  interessere 

Dem   for   at  følge   mig   i   Tankerne. Jeg  har  haft 

et  høist  behageligt  Ophold  i  Paris;  thi  for  mig  bestaaer 
det  Tiltalende  i,  at  naar  jeg  eengang  har  Venner,  da 
stedse  at  finde  dem  tro  og  kjærlige,  denne  Lykke  har 
Forsynet  skjænket  mig,  og  de  faa  Mennesker,  som  jeg 
betragter  som  saadanne,  have  i  Regelen  været  trofaste! 
Efter  3  Dages  Ophold  her  agter  jeg  at  gaae  til  Ebros 
Bredder ;  om  Spanien  vil  svare  til  min  Forventning,  veed 
jeg  ei,  men  i  een  Henseende  vil  jeg  have  en  stor  Inter- 
esse af  at  see  Sevilla  og  Cadix,  thi  som  Obersten  maaske 
erindrer,  tilbragte  min  inderlig  elskede  Konge  eengang 
en  lille  Tid  paa  disse  Steder,  og  tidt  og  ofte  har  han 
med  sit  glade  Smiil  fortalt  mig  om  sit  Ophold  der,  jeg 
vil  da  i  Erindringen  tænke  mig  ham  hos  mig  og  saa- 
ledes  ligesom  fremtrylle  hans  Nærværelse  for  mit  indre 
Blik!  —  Jeg  maa  dog  ei  glemme  at  fortælle  Dem,  at 
jeg  under  Opholdet  i  Paris,  en  Dag  tog  til  Versailles, 
for  at  see  Nationalforsamlingen,  som  holdes  i  Theatrets 
Locale.  —  Hvor  forskjelligt  fra  Voltaires  vittige  Skue- 
spil og  det  glimrende  Hof  var  ikke  denne  Samling  af 
Mænd,  der  i  Væsen  og  Manerer  saa  aldeles  lignede  vor 
Rigsdag  hjemme!  Det  var  næsten  comisk  at  tænke,  hvor 
liden  Forskjel  der  efter  min  Meening  fandtes!  Jeg  saa 
Thiers  et  Øieblik  at  komme  paa  Talerstolen  for  at  sige 
et  Par  Ord  til  Formanden. 

Kjøbenhavn  d.  5.  Februar  1873. 

Deres  Exellence 
Hr.  Krigsminister  Thomsen*),  Cm.  af  Dbr..  Dbm.  p.  p. ! 

Af  Deres  Exellences  smigrende  Brev  af  3die  Januar 
seer  jeg,  at  Hr.  Ministeren  endog  har  tænkt  paa  at  be- 
søge mig,  uagtet  Deres  Tid  har  været  saa  stærkt  op- 
tagen; er  der  Noget,  hvorom  De  muligen  ønskede  en 
Samtale,  da  er  det  naturligere,  at  jeg,  som  ikke  har 
bundne  Forretninger,  kommer  til  Dem.  Jeg  kan  det 
saa  meget  lettere,  som  jeg  i  Reglen  kommer  til  Staden 
Mandag,  Onsdag  og  Fredag  og  opholder  mig  hos  Hr. 
Doet.  Winther  fra  Kl.  10  Formiddag  til  Kl.  8  Aften. 

Det  er  klart,  at  Krigsministeren  maa  bære  sin  Tro 
paa  de  fremlagte  Forsvarsplaner  til  Skue  for  den  hele 
ydre  Verden,  og  det  er  rigtigt,  at  naar  der  bliver  givet 
Varsel,  12  å  14  Dage,  førend  Fjenden  kommer,  saa  tør 
der  sikkert  ventes  paa  et  Forsvar  af  Kjøbenhavn  af  ad- 
skillige Uger,  mod  en  ret  anseelig  Fjende,  ved  Hjælp  af 
de  forlangte  Forsvarsmidler,  og  meer  loves  jo  eiheller. 
Et  længere  Forsvar  af  Staten  ved  Hjælp  af  denne  Fæst- 
ning gives  kun  Udsigt  til  ved  Hjælpemagters  Mellem- 
komst, hvorpaa  saa  mange  baabe,  men  Ingen  veed,  hvor- 
fra den  skal  eller  vil  komme  nu  meer  end  tidligere,  saa- 
lidt  som  Nogen  tør  sikkre  imod,  at  Angriber  og  For- 
svarer ikke  enes  om,  for  at  undgaae  Blodsudgydelse,  at 
dele  Byttet.  Men  medens  Krigsministeren  ikke  kan  andet 
end  lade   den  ydre   Verden   søge   Trøst    og   Sikkerhed  i 


*)  I  den  lille  Piece:  „Om  Danmarks  Forsvar.  Udtalelser  fra 
Aarene  1872—73  af  Oberst  A.  F.  Tscherning.  Kjøbenhavn 
1875",  Pag.  25  findes  Concepten  til  følgende  Brev.  Da  imid- 
lertid det  til  Ministeren  virkelig  afsendte  Brev  paa  flere  Puncter 
divergerer  fra  Conceptens  Ord,  aftrykkes  det  her  efter  Origi- 
nalen. 

disse  Forhaabninger,  saa  kunde  han  og  burde  ma 
henlede  sine  Medministres  Opmærksomhed  paa,  at  selv 
vort  stærkest  udviklede  Forsvarsvæsen  kun  bliver  rela- 
tivt meget  svagt  og  let  kan  komme  til  at  tjene  ?or 
mægtige  Fjende  mod  vore  Venner,  som  Krigshistorien 
har  viist;  vort  eget  Exempel  1807  og  Preussen  1812,  da 
dets  Hær  maatte  gaae  med  Napoleon  I.  mod  Rusland. 
Frankrigs  Nederlag  1870  havde  væsentlig  sin  Grund  i, 
at  Krigsministeren  ikke  havde  gjort  sine  Collegaer, 
maaskee  ikke  selv  var,  opmærksom  paa  Frankrigs  da- 
værende relative  Svaghed,  men  lod  dem  handle  i  deres 
Styrkes  Rims.  Regjeringen  kom,  naar  den  saae  Svag- 
heden, maaskee  til  at  gjøre  alvorlige  Skridt  for  at  faae 
anerkjendt  en  Neutralitet  som  Belgiens  og  Schweitzs. 
Den  saakaldte  bevæbnede  Neutralitet  har  stedse  viist  sig 
fuld  af  Vanskeligheder,  vi  have  selv  prøvet  den,  men 
især  har  den  viist  sig  fuld  af  Sorger  for  Preussen  fra 
1796  indtil  den  førte  til  Krig  i  1806.  Det  skulde  synes, 
som  om  det  nærværende  Øieblik  maatte  være  gunstigt 
for  at  indlede  slige  Underhandlinger.  De  maatte  vistnok 
begyndes  med  Preussen.  Det  har  jo  tilstrækkeligt  Herre- 
dom vesten  for  Storebelt,  og  Øen  Sjælland  har  kun  sær 
Betydning  for  det,  naar  der  var  Fare  for,  at  den  be- 
fæstet og  stærkt  rustet  faldt  i  en  anden  Stormagts 
Hænder.  Ved  Hjælp  af  Preussen  fandt  Planen  lettest 
Indgang  hos  England  og  Rusland;  Østerrig  ligger  næsten 
udenfor  Spørgsmaalet,  og  Frankrig  vilde  røbe  fjendske 
Hensigter  mod  Tydskland,  om  det  gjorde  Indvendinger, 
men  det  vil  den  franske  Regjering  ugjerne  i  dette  Øieblik. 
Selv  om  der  ved  en  slig  Neutralitets-Erklæring  ikke 
vindes  nogen  stor  Sikkerhed,  saa  vindes  et  Standpunct, 
hvorfra  Statsstyreisen  tør  være  sig  Rigets  Svaghed  be- 
kjendt.  Underhandlinger  om  denne  Sag  skaffe  os  en 
bedre  Indsigt  i  vore  Forhold  til  fremmede  Magter,  end 
vi  opnaae  ad  anden  Vei.  Trække  de  forskjellige  Magter 
sig  tilbage,    saa  viser   det,    at   de   have   Hensigter   paa 

Danmark,  der  vil  medføre  Delingen,  om  Kongen  ikke 
tager  Initiativet  og  slutter  sig  fast  til  en  Magt,  der  vil 
og  kan  værge  om  ham  og  Riget  som  Heelhed,  i  den 
Grad  af  Afhængighed,  som  et  saadant  Forhold  nuom- 
stunder  medfører. 

Skal  Underhandlinger  af  denne  Art  iøvrigt  indledes 
med  Haab  om  Held,  da  skeer  det  bedst,  ved  at  en  til- 
syneladende privat,  dygtig,  hæderlig,  taus  Mand,  høist 
accrediteret  hos  vore  egne  Gesandter  (disses  Skinsyge 
kan  endog  være  til  Hinder)  gaaer  fra  Hof  til  Hof  og 
sonderer  Terrainet,  førend  de  offentlige  Underhandlinger 
begynde.  For  ikke  at  misforstaaes:  Det  maa  ikke  være 
en  elier  anden  Fædrelandsven  af  Spidsmusearten. 

Jeg  haaber  ikke,  gjennem  en  saadan  Neutralitets- 
erklæring, at  komme  til  en  fuldstændig  Afvæbning;  selv 
ved  den  bedst  tilsikkrede  Neutralitet  kræves  en  vel  an- 
ført Militsvagt  paa  Grændser  og  Kyster  i  urolige  Tider, 
i  det  Hele  ere  Vaabenøvelser  skikkede  til  at  opretholde 
disciplinariske  Vaner;  dertil  ere  mange  personlige  Inter- 
esser knyttede  til  den  bestaaende  nedarvede  Hærordning, 
formange  Tilværelser  knyttede  til  denne  som  til  de  andre 
Grene  af  Statstj enesten;  de  øvrige  Erhvervsgrene  ere 
ganske  vist,  noget  paa  GrunJ  heraf,  for  lidt  udviklede; 
den  til  en  større  Udvikling  nødvendige  Capital  maa 
gradeviis  bringes  tilveie  og  ledes  over  i  andre  Befrugt 
ningscanaler.  Men  vil  Neutralitetserklæringen  lykkes,  vil 
Statsudgifterne  og  Kravene  til  Befolkningen  altid  blive  noget 
formindskede  og  nye  Erhvervskilder  aabnes.  Dog ,  det 
er  paatide  at  afbryde  med  denne  Materie  og  gaae  over 
til  en  anden,  som  jeg  ikke  bør  lade  uberørt,  naar  jeg 
skriver  til  Deres  Exellence  om  disse  Ting,  nemlig  det 
foreslaaede  Fæstningsvæsens  Værd  som  Grundlag  for 
Forsvaret,  naar  der  endelig  skal  gaaes  denne  Vei. 

Deres  Exellence  har  smigret  mig  med  at  kalde  Dem 
min  Elev  fra  1848;  skjøndt  det  nu,  efter  Naturens  Orden, 
gaaer  i   dette  Tilfælde   som   i  alle   lignende ,    at  Eleven 

voxer  Læreren  over  Hovedet,  saa  frister  denne  velvillige 
Udtalelse  mig  til  at  forelægge  Ministeren  nogle  Betragt- 
ninger over  Danmarks  Forsvarsvæsen  fra  tidligere  Aar. 
Det  er  en  Sag  nemlig,  som  har  været  Gjenstand  for  min 
Eftertanke  i  mange  Aar;  ved  Begivenhederne  i  1848  fik 
Ideerne  herom  en  mere  bestemt  Skikkelse,  ja  i  flere 
Retninger  en  begyndt  Udførelse.  Grundbetragtningen  er, 
at  Danmark  er  et  Amphibie,  Storebelt  er  dets  Svaghed, 
en  Verdensvei  mellem  Rigets  tvende  Dele,  Halvøen  med 
Fy  en  og  den  sjællandske  Øgruppe;  denne  Svaghed  maae 
beseires  ved  at  gjøre  Storebelt  til  Middelpunct  for  For- 
svaret, støttet  til  ikke  store,  men  meget  stærke  Befæst- 
ninger. Hele  Halvøen  gik  naturligviis  paa  hiin  Tid  ind 
i  Forsvarssystemet.  Øerne  paa  Halvøens  Østkyst,  navn- 
lig Als  og  Fyen,  gik  naturligviis  ind  i  Planen.  Als  var 
et  Forværk,  Befæstningen  om  Lillebelt:  Snoghøi,  Middel- 
fart-Kongebro, Fænøe  var  et  Hovedpunct;  paa  Fyen 
skulde  henlægges  Hærens  og  Flaadens  Hovedbehold- 
ninger ;  ved  Rye  eller  dog  i  den  Egn  skulde  oprettes  en 
Barakkeleir  til  Øvelser  og  Troppesamlinger;  Helgenæs, 
Kyeholm  og  et  Punct  i  Nærheden  af  Nexelhøi  eller 
Dragsholm  befæstes.  Jeg  antog,  at  der  lod  sig  føre  en 
Tunnel  under  Storebelt,  maaskee  Sprogøe  stærkt  be- 
fæstet. Dette  lider  nu  en  Deel  Afændring.  Tabet  af  Als 
kræver  maaskee  et  Fort  i  Egnen  af  Faaborg,  og  medens 
Lillebelt  skal  befæstes,  saa  antager  jeg,  at  Hindsholmen 
vil  være  bedst  skikket  til  at  afgive  Hovedfæstningen, 
optage  Tøihuse  og  andre  Beholdninger  og  have  Flaade- 
leiet  i  Canalen  mellem  Hindsholmen  og  Romsøen.  Helge- 
næs, Kyeholm  og  Egnen  ved  Dragsholm  naturligviis  be- 
fæstes som  i  det  Forrige.  Odsherred  (maa)  være  Tilflugts- 
stedet for  den  sjællandske  Øegruppes  Væbning ;  Barakke- 
leiren  i  Egnen  af  Rye  vedbeholdes;  derimod  skulde 
Kjøbenhavn  gjøres  til  aaben  Plads  og  alt  Skibsværft, 
Tøihuus  etc.  flyttes.    Disse  Forsvarsmidler  vare  beregnede 

paa  et,  om  jeg  maa  kalde  det,  Geuserforsvar,  blandet 
Land-  og  Søforsvar.  Jeg  skylder  iøvrigt  at  tilføie ,  jeg 
lovede  mig  ikke  meget  deraf  dengang,  hvor  dog  de  om- 
givende Forhold  vare  mindre  ugunstige ;  først  Krigen 
1848  viste,  hvor  forladt  Danmark  var,  dog  ere  Omstændig- 
hederne senere  blevne  langt  værre;  det  opstaaede  tractat- 
løse,  krigsberedte  Storstatssystem,  det  tydske  Keiserdoms 
Kyster,  der  omgive  os  fra  Stendrup  til  Kolberg,  har 
gjort  vor  Stilling  langt  slettere,  saa  jeg  ingenlunde  med- 
deler disse  Ideer,  fordi  jeg  seer  en  Frelse  i  deres  Gjennem- 
førelse,  men  de  bær«  dog  Præg  af  at  sigte  til  at  holde 
Eiget  sammen.  Jeg  foretager  dem  som  et  Tankeexperi- 
ment  til  Deres  Exellences  Overveielse,  i  Modsætning  til 
den  Løsning  af  Forsvarsopgaven ,  der  er  forelagt  Rigs- 
dagen, hvilken,  seet  fra  det  militaire  Standpunct,  tillad, 
jeg  udtaler  det  med  rene  Ord,  forekommer  mig  aldeles 
forkasteligt. 

Naar  jeg  nu  har  plaget  Deres  Exellence  med  Gjennem- 
læsningen  af  dette  lange  Brev,  saa  har  jeg  ingen  anden 
Undskyldning  end  Sagens  Vigtighed  og  min  Overbevis- 
ning om,  at  De  efter  at  være  kommen  til  at  dele  det 
politiske  Ansvar,  har  Indsigt  og  god  Villie  nok  til  at  see 
ud  over  det  reent  militaire  Hensyn  og  være  rede  til  at 
medvirke  til  at  fremkalde  en  for  Higet  heldigere  Løs- 
ning af  den  stillede  Opgave:  Rigets  udelte  Bestaaen, 
end  den,  De  selv  erkjender  kan  søges  gjennem  de  yderste 
Anstrengelser  for  et  Forsvarsvæseu,  af  hvilket  Ingen  sy- 
nes at  haabe  Meer  og  Andet  end  at  falde  med  Ære. 

Med  særdeles  Høiagtelse  Hr.  Ministerens 

ærbødige 
A.  F.  Tscherning. 

Kjøbenhavn,  d.  11.  November  1873. 

Geheimeconferentsraad  Wegener ! 

Til  forskjellige  Tider  i  mit  Liv  er  bleven  mig  med- 
delt fra  troværdig  Kilde  nogle  Enkeltlieder  om  et  Par 
Tildragelser,  som  jeg  har  tænkt  dog  maaske  fortjente  at 
opbevares.  Da  dette  dog  kun  skeer  ufuldstændigt  ved, 
at  jeg  skriver  dem  op  og  gjemmer  dem  mellem  andre 
Papirer,  saa  har  jeg  foretrukket  at  meddele  dem  til  Herr 
Conferentsraaden.  Sandsynligviis  har  De  fuldstændigere 
Oplysninger  om  de  samme  Begivenheder,  end  disse 
mundtlige  Overleveringer  paa  anden,  tredie  Haand,  men 
Historiens  Optegnelser  ligner  Mosaiken,  ligesom  der  et 
ganske  lille  Stenstykke,  passet  ind  paa  rette  Sted, 
fuldstændiggjør  Farveovergangene ,  saaledes  kan  Med- 
delelsen om  et  enkelt  Punct  kaste  Lys  i  Historien. 
I  Betragtning  heraf  har  jeg  haabet,  at  Conferentsraaden 
ikke  vil  misforstaae  min  Hensigt,  idet  jeg  meddeler  disse 
Fortællinger,  der  vel  i  sig  selv  ikke  have  stor  Betydning. 
Den  første  Meddelelse  angaaer  Begivenhederne  ved  Kron- 
prinds  Frederiks  Indtræden  i  Spidsen  for  Statsraadet 
1784.  Afdøde  Oberst  Abrahamson  har  fortalt  mig  den 
som  hidrørende  fra  hans  Fader,  der  havde  staaet  i  nøie, 
venskabelig  Forbindelse  med  en  af  de  handlende  Per- 
soner, Lægen  Bodendich.  Jeg  skal  nu  gjengive  den  saa 
nøiagtig,  som  jeg  kan  efter  Forløb  af  over  40  Aar. 

Omvæltningen  1772  havde  naturligviis  efterladt  Mis- 
nøie  hos  adskillige  betydelige  Personer;  de  ventede  kun 
paa  en  gunstig  Leilighed  til  at  gjøre  Ende  paa  det  Re- 
gimente som,  benyttende  Kong  C.  Vildes  Sindssvaghed, 
havde  tiltaget  sig  Magten.  Kronprindsens  Indtræden  i 
den  voxne  Alder  blev  anseet  som  det  rette  Tidspunct 
hertil;  det  gjaldt  imidlertid  om  at  faae  ham  indviet  i 
Planen,  og,  om  jeg  maa  bruge  det  Udtryk,  afrettet  til 
at  udføre  den,  uden  derved  at  vække  ringeste  Opmærk- 

sonihed.  Prindsens  afgjorte  Hang  til  at  give  sig  af  med 
Soldatervæsenet  i  alle  dets  Enkeltheder  kom  imidlertid 
Planen  tilgode,  det  afdrog  hans  Omgivelsers  Opmærk- 
somhed fra  alle  Planer  i  andre  Retninger,  hvortil  hans 
Meddelagtighed  behøvedes.  Paa  den  anden  Side  blev 
det  en  Hindring  for  enhver  Nærmelse  fra  andre  Sider. 
Herved  faldt  de,  der  drev  Værket,  paa  at  formaae  Prind- 
sens Læge,  ovennævnte  Bodendich,  til  at  vinde  og  for- 
berede Prindsen.  Det  blev  foregivet,  at  Prindsen  havde 
et  begyndende  Anfald  af  en  snigende  Feber,  der  yttrede 
sig,  naar  han  om  Aftenen  gik  til  Sengs,  hvorfor  Lægen 
sad  ene  hos  ham  paa  den  Tid. 

Da  Alt  var  forberedt,  Dagen  valgt  og  betroede  Offi- 
cerer paa  Vagt  paa  Slottet,  en  Officeer  (Hoegh)  opstillet 
ved  Indgangen  fra  Arveprinds  Frederiks  og  Enkedronning 
Juliane  Maries  Værelser  til  Kongens  med  Ordre  til, 
naar  Statsraadet  var  sat ,  da  ikke  at  tillade  Nogensom- 
helst,  end  ikke  Arveprindsen  eller  Enkedronningen,  at 
gaae  igjennem  til  Kongens  Værelser  eller  til  Stats- 
raadet, der  stødte  op  til  disse ;  da  Alt  saaledes  var  for- 
beredt og  Statsraadet  sat  under  Arveprindsens  Forsæde, 
traadte  Kronprindsen  ind  i  Statsraadet  med  et  Aktstykke 
i  Haanden,  som  han  oplæste  i  Kongens  Navn.  Det  inde- 
holdt en  Ordre  til  Kro  i  prindsen  om  at  tage  Forsæde  i 
Statsraadet  og  omdanne  dette.  Aftalen  var,  at  dersom 
Statsraaderne  toge  denne  Ordre  for  gyldig,  og  Alt  saa- 
ledes var  gaaet  i  Ro,  skulde  det  nye  Statsraad  sammen- 
kaldes og  ufortøvet  tage  Sæde;  blev  der  gjort  Indven- 
dinger, skulde  Kronprindsen  vinke  ved  Vinduet  med  et 
hvidt  Lommetørklæde;  de  betroede  Officerer  ile  til  og 
Planen  gjennemføres  med  Magt.  Det  kom  imidlertid 
ikke  saa  vidt,  idet  følgende  eiendommelige  Tildragelse 
traadte  imellem  og  afgjorde  Sagen.  Arveprindsen  er- 
klærede sig  strax  villig  til  at  underkaste  sig  Kongens 
Ordre,  men  een  af  Statsraaderne  (Steemann)  opfordrede 
pligtmæssig  Formanden  til  at   udbede  sig  Meddelelse  af 

Ordren.  Kronprindsen  var  alt  paa  Veie  til  at  gjøre 
Brug  af  sit  hvide  Tørklæde,  da  Døren  fra  Kongens  Væ- 
relse pludselig  gik  op,  og  Kongen  traadte  frem  i  Døren, 
seende  sig  om,  og  udraabte,  idet  han  fik  Øie  paa  Prind- 
sen:  „Fritz!  Kleiner  Friedrich,  was  machst  Du  da!" 
Prindsen  beholdt  sin  Fatning,  meddelte  Kongen  Indholdet 
af  det  overbragte  Budskab ,  og  spurgte :  ,,Er  det  ikke 
saaledes  Deres  Majestæts  Villie?"  Herover  brast  Kongen 
ud  i  en  høi  Latter  og  udraabte:  ,.Ja!  freilich  Friedrich ! 
freilich!"  trak  sig  øieblikkelig  tilbage  og  slog  Døren  i. 
For  den  saaledes  udtalte  kongelige  Villie  bøiede  Stats- 
raadet  sig  og  trak  sig  øieblikkelig  tilbage. 

Arveprindsen  bragte  strax  personlig  Budskab  om 
det  Passerede  til  Enkedronningen;  hun  vilde  ikke  finde 
sig  i  denne  Afgjørelse,  og  sendte  Prindsen  tilbage,  for 
at  søge  Kongen,  og  gjøre  Modstand.  Men  Høegh  for- 
meente  Prindsen  Gjennemgang.  Da  Prindsen  atter  kom 
til  Enkedronningen,  blev  hun  meget  opbragt,  satte  sig 
selv  i  Bevægelse ,  befalende  Prindsen  at  følge  sig.  Da 
Dronningen  kom  til  Høegh,  nægtede  han  ogsaa  hende 
Gjennemgang,  hvorpaa  hun,  idet  hun  befalede  ham  at 
give  Plads,  tildelte  ham  et  vældigt  Ørefigen.  Høegh  lod 
sig  imidlertid  ikke  bringe  ud  af  Fatning,  men  vedblev 
at  spærre  Døren,  og  Dronningen,  som  nu  erkj endte  Slaget 
for  tabt,  gik  tilbage,  afventende  nærmere  Meddelelse. 

Den  anden  Tildragelse  angaaer  Prinds  Frederik 
Wilhelms  Forlovelse  med  den  russiske  Prindsesse  Marie: 
den  er  meddelt  mig  af  afdøde  Admiral  Zahrtmann. 

Som  bekjendt  var  Prindsen  paa  et  Togt  paa  en 
Fregat  under  den  daværende  Capitain  Zahrtmann,  for  at 
faae  lidt  Idee  om  Søvæsenet.  Fregatten  kom  til  Constan- 
tinopel ,  hvor  den  russiske  Minister  ved  Samtale  med 
Zahrtmann  blev  opmærksom  paa  Prindsens  sandsynlige 
Adkomst  til  den  hessiske,  men  især  til  den  danske 
Throne.  Gesandten  forhørte  sig  hos  sit  Hof,  om  det 
ikke    i  Prindsen   fandt   et  passende  Parti   for  een  af  de 

russiske  Keiserprindsesser.  Zahrtmann  bragte  Ideen  herom 
hjem  til  Kongen,  Frieriet  fandt  Opmuntring,  og  Forbin- 
delsen afsluttedes.  Kong  Chr.  VIII.,  der  ivrig  beskjæf- 
tigede  sig  med  at  holde  Rigets  Landsdele  sammen  ved 
Hjelp  af  en  fælleds  Arving,  saae  heri  den  ønskeligste 
Løsning  af  denne  vanskelige  Opgave;  stillet,  som  han 
var,  mellem  begjerlige  Søstre  og  Svogere,  selv  Tvivler 
om  Rigsdelenes  Arveenhed,  antog  han  nu  Hovedvanske- 
ligheden overvundet;  desværre  glippede  den  ved  den 
russiske  Prindsesses  Død  uden  Livsarvinger. 

Denne  Tildragelse  har  jo  kun  ringe  Vigtighed,  for 
saa  vidt  der  aldrig  fra  Kong  Chr.  VIII's  og  Omgivelsers 
Side  har  været  givet  nogen  Art  Forventning  til  Augusten- 
borgerne  om  at  indstille  dem  som  Fællesarvinger  og 
affinde  sig  med  den  hessiske  Arveadkomst.  Har  dette 
været  Tilfældet,  saa  har  det  russiske  Giftermaal  og  der- 
med sammenhængende  Brevvexling  med  den  russiske 
Keiser  om  hans  Bistand  ved  Prinds  Frederiks  Optræden 
som  Arving  for  hele  Monarchiet  sikkert  bidraget  til  at 
forbittre  Augustenborgerne ,  hvis  Particularisme  fik  en 
Støtte  i  selve  Regjeringens  Bestræbelser  for  at  vinde 
Rusland,  bag  hvilke  Bestræbelser  laae  skjult  en  An- 
erkjendelse  af  fremmede  Arverettigheder  og  Miskjendelsen 
af  Inddragningen  af  Holsten  under  Fællesregjeringen  1806. 

Jeg  skulde  ikke  have  omtalt  denne  Sag,  naar  jeg 
ikke  af  egen  Erfaring  vidste,  at  der  i  Hertugen  af 
Augustenborgs  Omgivelser  i  sin  Tid  næredes  Ønsker  og 
Forhaabninger  om  en  Udkaaring  af  Hertugen  tilRigsarving, 
og  at  den  Mening  var  tilstede  hos  flere  af  dem,  at  Kong 
Chr.  VIII  ikke  var  fremmed  for  disse  Forhaabninger. 
Hvorvidt  dette  Sidste  har  været  saa,  har  jeg  ikke  været 
istand  til  at  erfare.  Hvor  Talen  var  om  Arvefølge- 
udsigter, trak  Hertugen  sig  tilbage  i  sit  ligitimistiske 
Dogma,  ifølge  hvilket  det  var  ham  paalagt  af  Guds 
Styrelse,  at  være  Arving  til  Hertugdømmerne,  naar  den 
oldenborgske  Linie  i  Danmark  var  uddød  i  Mandstammen. 

At  Ideer  af  denne  Art  beskjæftigede  forskjellige  af 
de  Mænd,  som  stode  Augustenborgerne  nær,  veed  jeg 
desuden  fra  Meddelelser  fra  L.  Skau,  der  underhandlede 
herom  med  saadanne  Mænd  (Pastor  Meier  Ulkebøl?). 
De  haabede  ved  dette  Middel  at  holde  Riget  sammen 
paa  en  fredelig  Maade.  Da  Skau  neppe  foretog  sig 
Noget  af  denne  Art  uden  at  meddele  det  til  Etatsraad 
Flor,  saa  antager  jeg,  at  han  maa  kunne  give  nærmere 
Oplysning.  Jeg  veed  det  ogsaa  fra  en  Teglbrænder 
Dithmer  paa  Gravensten,  der  var  nøie  bekjendt  saavel 
med  Hertugen  som  med  hans  Omgivelser,  og  som  ivrigen 
ønskede  denne  Løsning  af  en  Opgave,  Landenes  Sammen- 
hold efter  den  lige  Mandsstammes  Uddøen,  der  daglig 
fremstillede  sig  som  vanskeligere  for  ham  ved  i  de  Om- 
givelser, hvori  han  levede,  at  see,  hvorledes  Udsondrings- 
frygt  og  Udsondringsforventninger  daglig  traadte  meer 
og  meer  for  Lyset. 


I  Efteraaret  1874,  nogle  Maaneder  efter  Tschernings  Død,  da 
Rigsdagen  kom  sammen,  indbragte  Exellencerne  Fenger  og  Hall, 
samt  Procurator  Alberti  og  I.  •  A.  Hansen  til  denne  et  For- 
slag om  en  forhøiet  Pension,  2000  Kroner  aarlig,  til  Tschernings 
Enke.  Dette  Forslag  var  i  Overeensstemmelse  med  et  tidligere 
Tilsagn  af  Fmantsministeren  og  blev  eenstemmig  vedtaget  afThin- 
gene  som  en  særlig  Anerkjendelse  af  Tschernings  Fortjenester. 


Rettelser. 


Til  2den  Deel. 

Pag.  64,  Lin.  20 :  „Af  Sonnlth :  (et  Blad).    Der  fortælles",  —  læs 

„Om  Aftenen  hos  Sonnleithner.     Her  fortaltes", 
Pag.  100,  Lin.  24:  havde  han  —  læs:  havde 
Pag.  125,  Lin.  21:  Damerne  læs:  Dommerne 


Til  3die  Deel. 

Pag.  62,  Lin.  27:  Til  Oven!  læs:  Til  Owen! 
Pag.  123,  Lin.  1 :  Æra  læs :  Ære 

